
מדינת ישראל
 דר' עוזי לנדאו

שר במשרד ראש הממשלה

אני מתכבד להניח על שולחן הכנסת את "הערות ראש הממשלה" לדין וחשבון השנתי מספר 55א' של מבקר המדינה, כמתבקש מהוראות סעיף 16 לחוק מבקר המדינה.

בהכנת ה"הערות" ביטאנו את התפישה לפיה רואה הממשלה בביקורת המדינה מוסד מרכזי לשיפור המשק הציבורי, השירות לאזרח ואיכות חיינו. בדו"ח זה התמקדה ביקורת המדינה במערכת הביטחון. חלק מן הנושאים והדיונים שקיימנו לגביהם, הינם על כן חסויים.

בהתייחסה לדו"ח זה, קיבלה ועדת השרים לענייני ביקורת המדינה שבראשותי, מספר החלטות, אשר קיבלו תוקף של החלטות ממשלה, ואלו הן:

ניהול מקרקעי תעש;

הטיפול של צה"ל ומשרד הביטחון בנושא השמירה על איכות הסביבה בצהל;

הספקת שירותי רפואה לחיילים ע"י צה"ל ומשרד הביטחון;

אזרוח משימות במערכת הביטחון;

שיפור שירותי הממשלה ליוצאי צבא מהמגזר הבדואי;

השירות בצה"ל של חיילים שהוכרו כמצטיינים;

בקרת משרדי האוצר והפנים על תקינות הניהול בעירית מעלה אדומים;

גלי צה"ל.

בהחלטותינו, התווינו דרכים אופרטיביות לתיקון הליקויים ואמצעים למעקב אחר הביצוע. יש לציין כי חלק מן ההחלטות כבר נמצאות בשלבי ביצוע.

בחינת מעקב אחר ביצוע החלטותיה הקודמות של ועדת השרים שבראשותי מעלה, שמתוך 66 החלטות שנתקבלו, עד לדו"ח זה, יושמו או הגיעו לשלב מתקדם של ביצוע 56 (84%). יתר ההחלטות נמצאות עדיין בשלבי ביצוע ראשוניים.

אנו נחושים בדעתנו לפעול לתיקון הליקויים, לגבש את הרפורמות המתבקשות, ולהביא לידיעת הציבור את תוצאות המעקב שלנו.

תודתי נתונה לעובדי האגף הבכיר לביקורת המדינה והביקורת הפנימית שבמשרד ראש הממשלה, בראשות מר עוזי ברלינסקי, המסייעים לוועדת השרים, ובאים עם יוזמות חדשניות, הנותנות כבר פירותיהן, לחברי בוועדת השרים ולמזכירות הממשלה הפועלים עמנו בשיתוף פעולה.

השמירה על יכולותינו בתחומי הביטחון, תוך הקפדה על מצוינות בביצוע, הינה בעלת חשיבות קיומית.

בפעולותינו, כך יש לקוות, אנו תורמים לחיזוק כוחנו ולשיפור איכות חיינו.

עוזי לנדאו

יו"ר ועדת השרים לתיאום

  לענייני ביקורת המדינה

חלק א'
החלטות ועדת השרים לענייני ביקורת המדינה

א.

החלטות ועדת השרים לענייני ביקורת המדינה - דו"ח 55א

בקרת משרדי האוצר והפנים על עיריית מעלה-אדומים
17

אזרוח משימות במערכת הביטחון
18

שיפור שירותי הממשלה ליוצאי צבא מהמגזר הבדואי
19

גלי צה"ל
21

השירות בצה"ל של חיילים שהוכרו כמצטיינים 

בתחום הספורט, המוסיקה והמחול
21

הספקת שירותי רפואה לחיילים על-ידי צה"ל ומשרד הביטחון
22

השמירה על איכות הסביבה בצה"ל
23

ניהול מקרקעי התעשייה הצבאית
24

ב. 
החלטות ועדת השרים לעניני ביקורת המדינה – 


לתקופה מאי 2004 - אוגוסט 2004

תקינה חשבונאית ממשלתית למשרדי הממשלה, 

חברות ממשלתיות ותאגידים סטטוטוריים
26
צמצום הפער הדיגיטלי ופרוייקט להב"ה
26
פיקוח ובקרה על מעברים ימיים
26

צמצום הפער הדיגיטלי ופרוייקט להב"ה
27
מניעת אירועים שמעורבים בהם חומרים מסוכנים
27

תקינה חשבונאית ממשלתית למשרדי הממשלה, חברות ממשלתיות

ותאגידים סטטוטוריים
29

זיהום אויר מרכב
31

חלק ב'

תגובות המבוקרים לדו"ח 55א של מבקר המדינה
משרד הביטחון

הוועדה להענקת זכויות לפנים משורת הדין שבאגף השיקום, 
ומעקב אחר יישום המלצות דוח 51א של מבקר המדינה
35

אזרוח משימות במערכת הביטחון
38

הספקת שירותי רפואה לחיילים על ידי צה"ל ומשרד הביטחון
46

היחידה לצנזורה לדואר ולתברוקה במשרד הביטחון
51

צבא ההגנה לישראל

הטיפול של צה"ל ושל משרד הביטחון בנושא 

השמירה על איכות הסביבה בצה"ל
55 

השירות בצה"ל של חיילים שהוכרו כמצטיינים בתחומי הספורט, 
המוזיקה והמחול
61

שירות בני המגזר הבדואי בצה"ל  
64 
תחנת גלי צה"ל
69 
סד"כ הצוללות – היבטים בבניין הכוח ובהפעלתו
77

היבטים בניהול משק "הרכב הלבן" בצה"ל
78

רשויות מקומיות באזור יהודה והשומרון

עיריית מעלה אדומים
83 

התעשייה הצבאית לישראל בע"מ

פרויקט פיתוח ייצור והצטיידות 
93

ניהול מקרקעי תעש
96

סיוע תעש לאגודת "מכבי"  באר שבע
99

הרשות לפיתוח אמצעי לחימה

ייצור מערכת והספקתה לצה"ל 
101

חלק ג'
"לקט מעקבים"

ביצוע החלטות ממשלה ותיקון ליקויים
א. נושאים מערכתיים

ביקורת ואבטחת מידע

ועדות היגוי למחשוב
107
המועצה המייעצת לביקורת של מערכות ממוחשבות ואבטחת מידע
110
ישומים ביומטריים בשירות המדינה
112

ערי הפיתוח בדרום הארץ

פרוגרמה לפיתוח אזורי
117

הקצאת מקורות ואופן חלוקתם
144

נסיעות לחו"ל בתפקיד

הפיקוח של נש"מ
147

מגזר המיעוטים - תשתיות פיזיות

המגזר הבדואי בנגב
149

שילוב אנשים בעלי מוגבלות בחברה ובעבודה
מאגר נתונים על אנשים עם מוגבלות
155

שילוב אנשים עם מוגבלות בחברה ובעבודה - הקמת ועדה
157
תכנון ותקצוב כוללים
158

שיפור השירות לציבור
מידע לציבור בשפות נוספות באתרי האינטרנט של הממשלה
167

אתרי האינטרנט של משרדי הממשלה
173

שירות התשלומים באמצעות אתרי התשלומים - הגברת השימוש
180

שירות לציבור באמצעות טפסים ממשלתיים
185

שיתוף המגזר הפרטי בפיתוח תשתיות ציבוריות
מעורבות עובדי ציבור במהלך מכרזים
193

מיזמים משותפים - השפעות מאקרו-כלכליות ואמות מידה
194

הדרג המחוזי במשרדי הממשלה
195

המחוז במשרד הבינוי והשיכון
205

מניעת אירועים שמעורבים בהם חומרים מסוכנים
207
ריכוז, הנחיה ותיאום של הפעילות בתחום החומרים המסוכנים
209 

הערכת סיכונים וקביעת הדרכים למניעתם
210 

הסדרת הפעילות בתחום החומרים המסוכנים
211 

סיכוני חומרים מסוכנים וסדרי הטיפול בהם בחוות גפ"מ בקרית אתא
213 

צוותים לתיקון ליקויים
219
ב. משרדי ממשלה ומוסדות המדינה

משרד ראש הממשלה

שימור רשומות אלקטרוניות
221

משרד האוצר
תקציב המדינה - תמיכות והקצבות לעמותות
223
הקמת ועדה לבחינה מחדש של סיוע המדינה למוסדות ציבור
226

תמיכות במוסדות ציבור
228

ביצוע שומות מס הכנסה
230

מערכת משולבת לסחר חוץ
232

זכויות לפטור ממסים עקיפים לעולים ולתושבים חוזרים
233

הליכי משמעת בשירות המדינה
234

גביית מס הכנסה מחברות בפירוק
237

שכר עידוד לעובדי ביקורת החשבונות אצל עוסקים
239

המשרד לאיכות הסביבה

זיהום מי נחלים
241

המערך המשולב לטיפול באירועי חומרים מסוכנים
243
היבטים סביבתיים של הפעילות של המועצה התעשייתית ברמת חובב
249

פעולות אכיפה באמצעות המשטרה הירוקה
252

הפיקוח על איסוף ופינוי של פסולת למיחזור
253

מערכת הביטחון

משרד הביטחון

היבטים בהתקשרויות משרד הביטחון עם קבלנים ובפיקוח על עבודות בינוי
255

ערכות מגן לאוכלוסיה האזרחית
256
מרחב התפר
257

היבטים בתכנון ובתקנים לבנייה
259

התחשבנות כספית בגין שירותי הטסה וחילוץ של חיל האוויר
260

היבטים בפעולות עוזר שר הביטחון להתיישבות, תשתיות ואזורי פיתוח
260
היערכות מערך הכבאות וההצלה למצבי חירום
261

צבא ההגנה לישראל

שירות נשים בצה"ל
263
דירוג עובדי המחקר בצה"ל ובמערכת הביטחון
264

גיוס תרומות עבור צה"ל והשימוש בהן
266

היבטים בהתמודדות עם הברחת אמצעי לחימה לגורמים עוינים
269

פיקוח ובקרה על מעברים ימיים
272
ניהול תקציב מפקדת הזרוע לבניין הכוח ביבשה
273

ניהול קניות בהקפה ביחידות צה"ל
274
היבטים במיגון

היבטים במיגון אישי ובמיגון כלי רכב
275

היבטים במיגון רכב-קרב משוריין כבד
278

רשות לפיתוח אמצעי לחימה
פרויקט לפיתוח ולייצור מערכת מתקדמת 
281

המשרד לביטחון פנים 
שירות בתי הסוהר
פיתוח מערך הכליאה
283

משרד הבינוי והשיכון

הפיקוח על אכלוס דירות וניהולן בידי חברת עמיגור ניהול נכסים בע"מ
285

פרזות חברה ממשלתית עירונית לשיכון ירושלים בע"מ
286

תקצוב ובקרה תקציבית
287

מימון עבודות בנייה ופיתוח ביהודה ושומרון
288

משרד הבריאות
איכות מי השתייה
291

פיקוח המשרד על מרפאות ומכונים פרטיים
295
יחידות לטיפול מיוחד ביילוד
296

שברי צוואר הירך אצל קשישים
297

משרד החוץ 
מידע על סיכונים בחו"ל, סיוע לישראלים במצוקה ושיגור משלחות חירום
301

משרד החינוך, התרבות והספורט

גמול השתלמות לעובדי הוראה
303

היעדרויות מורים ומילוי מקומם בבתי ספר יסודיים ובחטיבות הביניים
304

התקשרויות עם החברה למתנ"סים
305

מינהל התרבות - תמיכות למוסדות תרבות ואמנות
308

חינוך קדם יסודי - סדרי מינהל וניהול כספי
310

תשלומים של משרד החינוך לחטיבות העליונות
312
ספרי לימוד בבתי ספר
314
משרד המשפטים

הכונס הרשמי
317

בתי הדין הרבניים
317

משרד הרווחה 

הטיפול באלימות בין בני זוג 
319

משרד התחבורה
השירות המטאורולוגי
321

תכנון ותיאום להקמת גשר צפריה
322

משרד התיירות

הגנת מלונות באזור ים המלח מפני הצפה
323

חברת "פיתוח מזרח ירושלים בע"מ"
324

משרד התעשייה, המסחר והתעסוקה
פעולות הממונה על התקינה
327

הפיקוח על המחירים
328

פעולות להגנת הצרכן
329
אכיפת חוקי עבודה
331

הכשרה מקצועית
332

מינהל מקרקעי ישראל
שימוש מסחרי בקרקעות המינהל
335

העברת זכויות ורישום במקרקעין עירוניים
336

הפיקוח על השימוש בחלקות המגורים בנחלות
339
המגזר הבדואי בנגב 
340

משרד התשתיות הלאומיות

הגברת התחרות במשק הדלק
343

פיקוח ואכיפה על בטיחות הגז
346

תכניות לפיתוח משק החשמל
352

קביעת מרווח השיווק של בנזין
356

נציבות המים
תכנית אב לפיתוח משק המים בישראל והשבת קולחים
359

המוסד לביטוח לאומי

תשלומים לנפגעי פעולות איבה
361

יד ושם רשות הזיכרון לשואה ולגבורה
365

רשות ניירות ערך
הפיקוח על יועצי השקעות ומנהלי תיקי השקעות
367

רשות הנמלים
האגרות על השירותים הניתנים בנמלים
369

השקעת עתודות כספיות ברשויות שהוקמו על פי חוק:

רשות הנמלים והרכבות, רשות שדות התעופה ורשות הדואר
370

נמל אילת - כספים ותכנון
372

רשות שדות התעופה
הפעלת מעברי גבול יבשתיים
375

ביצוע החלטות הכנסת לדו"ח 53ב 

א. נושאים מערכתיים
סדרי עבודת המטה במשרדי הממשלה
379

השירות לציבור

איכות השירות בטלפון
381

הטיפול בפניות ובתלונות בכתב
381

ב. משרדי ממשלה ומוסדות המדינה

משרד האוצר

אגף החשב הכללי

שכירת דיור למשרדי הממשלה
393

המשרד לאיכות הסביבה

פעולות אכיפה באמצעות המשטרה הירוקה
395

משרד הבינוי והשיכון

הסכם בדבר רכישת דירות הסוכנות היהודית בידי הממשלה
397

פרזות חברה ממשלתית עירונית לשיכון ירושלים בע"מ
397

משרד הבריאות
הפעלת חדרי ניתוח בבתי חולים
401

פיקוח המשרד על מרפאות ומכונים פרטיים
402

משרד החינוך, התרבות והספורט

גמול השתלמות לעובדי הוראה
405

היעדרויות מורים ומילוי מקומם בבתי ספר יסודיים ובחטיבות הביניים
405

משרד החקלאות ופיתוח הכפר

שירותים וטרינריים
407

משרד המשפטים

בתי הדין לעבודה
409

ההוצאה לפועל
410

משרד הרווחה 

טיפול בעררים המוגשים על פי חוק שירותי הסעד, התשי"ח–1958
413
משרד התחבורה
מחלקת עבודות ציבוריות
דרכי גישה ודרכים מקשרות
415

משרד התיירות

הגנת מלונות באזור ים המלח מפני הצפה
417

משרד התעשייה, המסחר והתעסוקה
פעולות הממונה על התקינה
419

משרד התשתיות הלאומיות

פיקוח ואכיפה על בטיחות הטיפול בגז
421

נציבות המים
תכנית אב לפיתוח משק המים בישראל והשבת קולחים
423

חלק ד'

1. החלטות ועדת השרים לענייני ביקורת המדינה

דו"ח 55א'

בקרת משרדי האוצר והפנים על עיריית מעלה-אדומים

דו"ח מספר 55א

החלטה מספר בק/72 מיום 1.9.2004

מחליטים:

א. תקציב בלתי רגיל (תב"ר)
1) 
ועדת השרים קובעת, כי נושא תקציב בלתי-רגיל נוגע לכלל הרשויות המקומיות בישראל.
2) 
צוות, בראשות נציג משרד הפנים ובהשתתפות נציגי משרד האוצר ומרכז השלטון המקומי, יבחן ויגבש כללים להכנת תכנית עבודה שנתית, מתוקצבת במלואה ומראש, לכל פעולותיה של רשות מקומית, האמורות להיכלל במסגרת התקציבים הבלתי-רגילים. התכנית השנתית תתבסס על תכנית רב-שנתית, אשר תיגזר מסדרי עדיפויות, בדיקת כדאיות של חלופות וצפי של מקורות מימון, כדי להקטין את מספרן הרב של הבקשות להגדלת תב"רים.
הבחינה תיעשה תוך הסתמכות על דו"ח מבקר המדינה מספר 55א' בנושא על עיריית מעלה אדומים.
דיווח על הביצוע יועבר לאגף לביקורת המדינה בתוך 3 חודשים.
3) 
נוהל משרד הפנים שעניינו פרויקטים שרשות מקומית מבקשת עבורם השתתפות ממשרד הפנים (משנת 2002), יתוקן באופן שיחול גם על תכניות פיתוח שתקצובן בא ממקורות שאינם של משרד הפנים. הנוהל המעודכן יחייב את תקציבי 2005 של השלטון המקומי.
עם הוצאת נוהל זה תבוטל מסגרת התקציבים הבלתי-רגילים. 
ב. חריגות שכר ותנאי עבודה
1) 
לרשום את הודעת הממונה על השכר במשרד האוצר, כי בעקבות דו"ח הביקורת, נפתחה בדיקה מקיפה לגבי תנאי שכר חריגים ששולמו על-ידי עירית מעלה אדומים לעובדיה. בבדיקה זו, שתיעשה בשיתוף עם משרד הפנים, ייבחנו תנאי השכר שנקבעו לעובדי העירייה, וזאת לפי הסכם קיבוצי שנחתם ב3.3.1999-, בין מרכז השלטון המקומי וההסתדרות, שעיקרו הסדרת נושא חריגות השכר ברשויות המקומיות.
הבדיקה תיעשה בהתאם למבנה הארגוני שאישר משרד הפנים.
2) 
בתום הבדיקה כאמור, יטופל הנושא על-ידי הממונה על השכר במשרד האוצר במסגרת סמכויותיו.
דיווח יימסר לאגף לביקורת המדינה תוך 4 חודשים.
ג. תמיכות
1) 
משרדי הפנים והאוצר (החשב הכללי), ינחו את עיריית מעלה אדומים, כי העברת תמיכות של העירייה תתבצע אך ורק במרוכז, כולל למתנ"סים, באמצעות ועדת התמיכות, כמתחייב מן הנוהל.
2) 
לרשום את הודעת היועץ המשפטי לממשלה, כי בהתאם להחלטה מספר 838(תמ23/) מיום 13.1.2000, הוכן נוסח של נוהל חדש לתמיכות ברשויות המקומיות. הנוהל הועבר להערות משרד הפנים ומרכז השלטון המקומי.
3) 
דיווח יועבר לאגף לביקורת המדינה תוך 3 חודשים.

אזרוח משימות במערכת הביטחון
דו"ח מספר 55א

החלטה מספר בק/73 מיום 1.9.2004

מחליטים:

בהמשך להחלטות מספר 2570(תמ/78) ומספר 2571(תמ/79) מיום -:30.11.2000
א. 
להקים בתוך חודש צוות היגוי משותף למשרד הביטחון ומשרד האוצר (אגף התקציבים) במטרה לבחון את נושא אזרוח והפרטת פעילויות במערכת הביטחון.
הצוות יגדיר את תחומי פעילותו, הפעילויות המיועדות לאזרוח, לרבות לוח זמנים לביצוע.
הצוות יעביר, תוך 3 חודשים, דיווח מפורט לאגף לביקורת המדינה במשרד ראש הממשלה.
ב. 
ועדת השרים רושמת לפניה את הודעת משרד הביטחון וצה"ל, על הקמת ועדה קבועה ומשותפת למשרד הביטחון ולצה"ל, לבחינת ביצוע פרוייקטים בשיתוף המגזר האזרחי, אשר תיתן מענה לנושאים הבאים:
א) 
מיפוי נושאים הראויים לבחינה לאזרוח בצה"ל, על-בסיס תכנית העבודה.
ב) 
קביעת סדרי עדיפות לבחינה פרטנית וליישום.
ג) 
קיום בקרה על תהליכי הבחינה הפרטניים והיישום בנושאים שאושרו לאזרוח.
דיווח יימסר לאגף לביקורת המדינה תוך 6 חודשים.
ג. 
מידע והעברתו
ועדת השרים רושמת לפניה את הודעת מערכת הביטחון, כי בעקבות דו"חות מבקר המדינה, נקבע באוגוסט 2004, תהליך העברת מידע בין צה"ל וגופי משרד הביטחון. הביצוע מיידי.

שיפור שירותי הממשלה ליוצאי צבא מהמגזר הבדואי

דו"ח מספר 55א

החלטה מספר בק/74 מיום 1.9.2004

מחליטים:

א. 
ועדת השרים רושמת את הודעת משרד הביטחון וצה"ל כי:-
1) 
בוצע התיאום הנדרש בין משרד הביטחון וצה"ל, בכל הקשור לחלוקת האחריות והסמכות בתהליכי העבודה, בתחום הטיפול בבני המגזר הבדואי.
2) 
משרד הביטחון יגייס, החל מדצמבר 2004, פרוייקטור לטיפול בקרב המגזר הבדואי בדרום הארץ.
3) 
מבוצעת באופן שוטף פעילות להגברת המודעות של חיילים בדואים, כולל סדנאות להכנה לקראת השחרור.
4) 
תוכנית צה"ל לגיוס נבחרים מהמגזר הבדואי לשירות מילואים והפעלתם, וכן בחינת קיצור זמן המתנה לקבלת אישור זכאות, לתשלומי משפחות למשרתים בצה"ל מהמגזר הבדואי, תסתיים עד סוף דצמבר .2004
5) 
מתגבשת פעילות הסברה בקרב חיילי צה"ל, בכל הנוגע למאפייני המגזר הבדואי, אשר תסתיים עד סוף דצמבר .2004
6) 
מתקיימת עבודת מטה בצה"ל, לסיכום מתכונת ביצוע השכלת יסוד לחיילי הגדס"ר (גדוד הסיור הבדואי), אשר תסתיים עד דצמבר .2004
7) 
החל משנת הלימודים התשס"א, מתקיימים לימודים אקדמאים באוניברסיטת בן-גוריון בנגב. הפרוייקט מופעל בשיתוף היחידה להכוונת חיילים משוחררים במשרד הביטחון, האגודה לקידום החינוך וקרן גרוס. בסיום המכינה זוכים הסטודנטים למלגה מטעם קרן אימפקט בהתאם לקריטריונים, והאחרים מקבלים סיוע מהיחידה להכוונת חיילים משוחררים. 
ב. 
לרשום את הודעת משרד החינוך, התרבות והספורט כדלקמן:
1) 
החל משנת הלימודים התשס"ה, יועסקו במחוז הדרום שני מפקחים (אחד כבר החל בעבודתו), שמשימתם, בין היתר, לעודד את הנכונות בקרב הנוער הבדואי להתגייס לצה"ל.
2) 
משרד החינוך, התרבות והספורט הקצה עשר משרות של מדריכי של"ח (שדה, לאום, חברה), שיופעלו החל מספטמבר 2004. תפקידם, בין היתר, לקיים פעילות בכיתות ולארגן סיורים באתרי קרבות ומורשת. פעילות זו אמורה לחזק את הזדהות בני הנוער הבדואי עם המדינה, ועידוד שירות בצה"ל.
3) 
משרד החינוך, התרבות והספורט יודיע לאגף, תוך ששה חודשים, על תוצאות פעילות נושאי התפקידים ועל המסקנות לגבי הרחבת הפעילות.
ג. 
לרשום את הודעת נציבות שירות המדינה, כי בשנים 2004 ו2005- הוקצו 10 משרות מיועדות לקליטת יוצאי צבא מקרב המגזר הבדואי, בשירות המדינה.
ד. 
שירות התעסוקה יגיש לאגף תוך שלושה חודשים, תכנית להגברת יכולת ההשתלבות של יוצאי צבא מקרב המגזר הבדואי, בתכניות התעסוקה של השירות.

גלי צה"ל

דו"ח מספר 55א

החלטה מספר בק/75 מיום 1.9.2004

מחליטים:

לרשום את הודעת שר הביטחון וצה"ל, על הצעדים שננקטו עד כה לתיקון הליקויים אותם העלתה הביקורת, בתחומים הבאים:
1) ההוראות המסדירות את פעילות התחנה.

2) הניהול התקציבי.
3) התקשרויות עם גופים אזרחיים.

4) כוח-אדם.
5) ניהול התקליטייה וארכיון ההקלטות.
דיווח על צעדים נוספים לתיקון הליקויים, יימסר לאגף לביקורת המדינה עד 30.5.2005.

השירות בצה"ל של חיילים שהוכרו כמצטיינים בתחום הספורט, המוסיקה והמחול

דו"ח מספר 55א

החלטה מספר בק/76 מיום 1.9.2004

מחליטים:

1. 
לרשום את הודעת צה"ל, כי בתיאום עם משרד החינוך, התרבות והספורט, נמצאת בשלבי הכנה סופיים הוראת קבע באכ"א, המעגנת את העקרונות וההסדרים של שירות חיילים מצטיינים, בתחומי הספורט, המוסיקה והמחול.
ההוראה תכלול בין היתר:
- הכרה בחיילים מצטיינים;

- תנאי השירות המיוחדים;
- עדכון הצרכים והמכסות - העדכון ייעשה מעת לעת ולכל היותר, אחת לשנה ובהתאם לצרכים.
הכנת הוראת הקבע תסתיים עד סוף דצמבר .2004
2. 
צה"ל, עם משרד החינוך התרבות והספורט, יגבשו עד סוף חודש דצמבר 2004, תוכנית לשילוב חיילים שהוכרו כמצטיינים בתחומי הספורט, המוסיקה והמחול בפעולות שירות בקהילה, במסגרת שירותם הצבאי.

הספקת שירותי רפואה לחיילים על-ידי צה"ל ומשרד הביטחון
דו"ח מספר 55א

החלטה מספר בק/77 מיום 1.9.2004

מחליטים:

1. 
צה"ל ישלים את עבודת המטה בה החל לפני שלוש שנים, הבודקת ענין אזרוח מרפאות צבאיות, המספקות שירותים רפואיים, לאנשי קבע ולחיילי צה"ל המשרתים בעורף.
במסגרת עבודת המטה, יילקחו בחשבון הערות מבקר המדינה המתייחסות לצורך בנתונים מלאים ועדכניים, החיוניים לקבלת החלטות לטווח הארוך, ובניתוח כלכלי ריאלי של כלל העלויות הכרוכות בהפעלת מערך המרפאות הצבאיות.
דיווח לאגף לביקורת המדינה יימסר עד סוף מארס .2005
2. 
משרד הביטחון ימשיך בתהליך הגדרת התקציב הדרוש לרכש שירותי בריאות ממערכת הבריאות האזרחית, לאור הצרכים הקיימים והחזויים, הוצאות ישירות ועקיפות. בהגדרות אלו ייעשה שימוש, ככל האפשר, בהכנת תקציב .2005
3. 
בהמשך להחלטה 372(תמ4/) מיום 30.9.1999, בה הוטל על משרד הביטחון וצה"ל, להיערך לביצוע רכש תרופות וציוד רפואי, עבור מערכת הביטחון באמצעות משרד הבריאות, או באמצעות אחת מארבע קופות-החולים, לרשום את הודעת משרד הביטחון, לפיה הוקם צוות שיפורים משותף למנה"ר, למרכז ציוד רפואי ולמקרפ"ר, שמטרתו לבחון ייעול ושיפור תהליכי רכש ציוד רפואי עבור צה"ל. במסגרת עבודת הצוות, יבחנו גם חלופות של שיווק ישיר והנפקה באמצעות המערכות האזרחיות (קופות החולים ובתי-החולים.
דיווח יימסר לאגף לביקורת המדינה בתוך 6 חודשים.
4. 
לאור קביעת מבקר המדינה, כי "משרד הביטחון מפר בצורה שיטתית את התחייבויותיו לספקים בנושא מועדי תשלום, תוך הפרה של ההוראות שקבע", המשרד יודיע לאגף לביקורת המדינה, לאחר שייוועץ בחשב הכללי במשרד האוצר, בתוך שלושה חודשים, על הצעדים שנקבעו על-ידו לביטול תופעה זו.
5. 
ועדת השרים רושמת לפניה את הודעת משרד הביטחון, על הכוונה לשכור שירותים של חברה חיצונית (מיקור חוץ), לבדיקת חשבוניות שירותי רפואה במערכת הביטחון, מהלך שיאפשר קיצור משמעותי של זמן התשלום, וכי תהליך זה יושלם עד סוף שנת .2005
6. 
לרשום את הודעת צה"ל ומשרד הבריאות, כי מתנהל ביניהם מו"מ, שאחד מסעיפיו - הפרדת התחשבנות בגין הרכש של שירותי הרפואה והתרופות של צה"ל ממשרד הבריאות, מהתחשבנות עבור שירות החיילים בבתי-החולים הממשלתיים. המו"מ יכלול את העלויות הנובעות מהפרדה זו.
דיווח יימסר לאגף לביקורת המדינה עד חודש מארס 2005.

השמירה על איכות הסביבה בצה"ל

דו"ח מספר 55א

החלטה מספר בק/78 מיום 1.9.2004

מחליטים:

1. 
צה"ל ירכז, ביחד עם משרד הביטחון והמשרד לאיכות הסביבה, עבודת מטה להרחבת שיתוף הפעולה בין מערכת הביטחון לבין המשרד לאיכות הסביבה, ובמסגרתה ייבחנו הנושאים הבאים:
א) 
הנסיבות והדרכים להעברת מידע מצה"ל למשרד לאיכות הסביבה, בדבר הקמת תחנות דלק במתקני צה"ל.
ב) 
מיפוי פעילויותיו של צה"ל בתחום החומרים המסוכנים, שאינן פעילויות ביטחוניות או מבצעיות, וקבלת היתרי רעלים (כאשר קבלתם נדרשת), ביחס לפעילויות אלו.
ג) 
הנסיבות והדרכים להעברת מידע מצה"ל למשרד לאיכות הסביבה, אודות מפגעים וזיהומים שונים שהתגלו ביחידות צה"ל.
ד) 
הנסיבות והדרכים לקיום יעיל של אכיפה, על-ידי המשרד לאיכות הסביבה, בבסיסים ובמחנות של צה"ל.
ה) 
הפעולות הנדרשות, כולל לוח זמנים שנקבע להשלמת הטיפול במפגעים, עליהם מדווח מבקר המדינה באגן ההיקוות של הכינרת, איזור חצור וחוף הים בסמוך לתל-אביב.
דיווח יימסר לאגף לביקורת המדינה תוך 6 חודשים.

2. 
צה"ל ישלים, תוך 9 חודשים, את הוראת הפיקוד העליון בנושא איכות הסביבה, אשר טיוטא ממנה הופצה בסוף שנת 1997. בתהליך הכנת הוראת הפיקוד העליון, יתקיימו פגישות התייעצות בין נציגי צה"ל והמשרד לאיכות הסביבה.
דיווח יימסר לאגף לביקורת המדינה עד .1.6.2004
3. 
לרשום את הודעת צה"ל כדלקמן:
סגן הרמטכ"ל הינחה את צה"ל (ב1.7.2004-), להכין תוכנית לאיכות סביבה צה"לית. התוכנית תוכן על-פי אמות המידה, התקנים והחוקים הקיימים, ובהתייעצות עם המשרד לאיכות הסביבה. בתוכנית יקבעו סדרי עדיפות והמשמעויות התקציביות.
התוכנית תוגש לסגן הרמטכ"ל עד 31.12.2004. העתק מהתכנית יועבר למשרד לאיכות הסביבה.
דיווח יימסר לאגף לביקורת המדינה עד ינואר 2005.
ניהול מקרקעי התעשייה הצבאית

דו"ח מספר 55א

החלטה מספר בק/79 מיום 1.9.2004

מחליטים:

א. 
מתחם במרכז הארץ
1) 
צוות, בראשות נציג מינהל מקרקעי ישראל ובהשתתפות נציגי תעש, משרד הביטחון והמשרד לאיכות הסביבה, יגבש תכנית ועקרונות לניקוי האתר במרכז הארץ, מתחמושת, נפלים וכל פסולת אחרת, וכן לנושא אבטחת המתקן בטווח הקצר.
התכנית תכלול פרטים לגבי המשאבים הנדרשים, ולוח זמנים לביצועה.
הצוות יסיים את עבודתו ויגיש המלצותיו לאגף לביקורת המדינה תוך 3 חודשים.
2. 
ועדת השרים רושמת לפניה את הודעת משרד הביטחון, כי הממונה על הביטחון במערכת הביטחון הציב, מאז נובמבר 2003, שמירה במתחם כפתרון זמני - עד לסיום עבודת הצוות כאמור לעיל - תוך 3 חדשים. 
ב. 
מקרקעי תעש
ועדת השרים רושמת את הודעת משרד האוצר, כי סוגיית מקרקעי תעש נדונה ותידון, ביחד עם כל גורמי הממשלה הרלוונטיים, כחלק מהליך הפרטת תעש. בימים אלו נמצאת הצעת ההחלטה בעניין הפרטת תעש, בשלבי גיבוש סופיים. הצעת ההחלטה מתייחסת בין היתר ובאופן רחב, לזכויות במקרקעין, לסוגיות איכות הסביבה, לפינוי המתחמים, אם יוחלט על-כך, כולל קרקעות ה"חשודות כמזוהמות".
הצעת ההחלטה תופץ למשרדי הממשלה הנוגעים בדבר, לרבות משרד המשפטים, המשרד לאיכות הסביבה ונציבות המים.
ההצעה להחלטה ותגובות המשרדים, יועברו לאגף לביקורת המדינה במשרד ראש הממשלה.
ועדת השרים תקיים דיון נוסף בנושא, לפני הבאתו לדיון בועדת השרים לענייני הפרטה.
ג. 
בלי לקבוע בסוגיית האחריות למקרקעין, מנהל מינהל מקרקעי ישראל, בהתייעצות עם תעש, יודיע לאגף לביקורת המדינה תוך 6 חודשים, על ההסדרים שקבע, בתיאום עם משטרת ישראל והמשרד לאיכות הסביבה, לשמירה ואחזקה של "הקרקעות החשודות כמזוהמות", שאינן בשימוש תעש, זאת עד לטיהורן ושיווקן.
ד. 
משרד הביטחון, תעש, מינהל מקרקעי ישראל ומשרד האוצר, ידווחו לאגף לביקורת המדינה על ההתקדמות בתיקון הליקויים, עליהם הצביעה ביקורת המדינה בדו"ח 55א', ועל ביצוע ההחלטה, תוך שלושה חודשים.

ב. החלטות ועדת השרים לענייני ביקורת המדינה
מאי 2004 - אוגוסט 2004

תקינה חשבונאית ממשלתית למשרדי הממשלה, חברות ממשלתיות ותאגידים סטטוטוריים
דוח מספר 53ב – החלטה מספר בק/65 
מיום כ"ו באייר תשס"ד-17.5.2004

משרד האוצר מבקש שהות נוספת של חודש ימים להיערכות נאותה לנושא.
המשך הדיון נדחה.

צמצום הפער הדיגיטלי ופרוייקט להב"ה
החלטה מספר בק/66 מיום כ"ו באייר תשס"ד-17.5.2004

נציג משרד האוצר מניח על שולחן ועדת השרים העתק מכתב מינוי צוות יישום מסקנות מבקר הפנים של משרד האוצר - פרוייקט להב"ה, ומכתב מאת החשב הכללי במשרד האוצר, לפיו הצוות האמור יגיש את המלצותיו עד 15.7.2004 ומבקש לדחות את הדיון בועדת השרים עד לאחר סיום עבודת הצוות והדיון בהמלצותיו.
ועדת השרים תשוב ותדון בנושא לאחר 15.7.2004 - המועד שנקבע לסיום עבודת הצוות וגיבוש ההמלצות. 

פיקוח ובקרה על מעברים ימיים

דוחות מספר 54א, 47, 45 – החלטה מספר בק/67 

מיום כ"ו באייר תשס"ד-17.5.2004

מחליטים:

1. 
בהמשך להחלטה מספר 1104(בק38/) מיום 4.12.2003 סעיף ג', לרשום את סיכום הצוות הבינמשרדי כדלקמן:
2. 
משטרת ישראל (אמ"ן) מרכז, ביחד עם נציגי שב"כ והמוסד למודיעין ולתפקידים מיוחדים, צה"ל (אמ"ן), אגף מכס ומע"מ ורשות הנמלים, יקיימו באופן סדיר מפגשי עדכון והעברת מידע בנושאי הברחת אמל"ח לישראל.
מרכז הצוות אחראי להפצת "ידיעות המודיעין", הערכות מצב, התרעות והנחיות לביצוע למשתתפים בצוות.
3. 
לרשום את הודעת אגף המכס ומע"מ ומשטרת ישראל, כי פנו לאגף התקציבים במשרד האוצר, כדי להקים במסגרת אגף המכס והמע"מ, יחידה שתבחן מעת לעת את האיומים הקיימים וההיערכות מולם, ותפעל בהתאם לסיכומי הצוות כאמור לעיל.
4. 
דיווח יימסר לאגף לביקורת המדינה במשרד ראש הממשלה תוך 60 יום.
צמצום הפער הדיגיטלי ופרוייקט להב"ה
החלטה מספר בק/68 מיום ב' באב תשס"ד-20.7.2004

מחליטים:

א. 
לרשום את הודעת נציגת משרד החינוך התרבות והספורט, כי בשנת הלימודים התשס"ה, יבצע המשרד ניסוי לפתיחת מעבדות מחשבים בבתי-ספר לרשות המשתמשים במקום, באחד ממחוזות המשרד, כאמצעי לצמצום הפער הדיגיטלי.
ב. 
ועדת השרים תדון בחודש ספטמבר 2004, במסקנות הצוות לענין פרויקט להב"ה הפועל במשרד האוצר ובהמלצותיו.

מניעת אירועים שמעורבים בהם חומרים מסוכנים

דו"ח מספר 54ב - החלטה מספר בק/69
מיום ב' באב תשס"ד-20.7.2004

מחליטים:

בהמשך להחלטה 1894(בק61/) מיום 20.5.2004 (סעיף ו'), לרשום את הסיכומים כדלקמן:
1. חקיקה
המשרד לאיכות הסביבה, ירכז את תיקוני החקיקה הנדרשים (ראשית ומשנית), ושינויים בהוראות המינהליות, ויכין מסמך שיפרט את סוג השינוי הנדרש, האחראי להכנת השינוי, כולל לוח זמנים לסיום התהליך, וכן יציג את הגורמים המעכבים את השלמת התהליך.
דיווח יימסר לאגף לביקורת המדינה בתוך 60 יום.
2. רשיונות עסק
לרשום את הודעת משרד הפנים, כי הכין רשימה של עסקים הפועלים ללא רשיון בתחום החומרים המסוכנים והנמצאים בסיכון, וכי לכולם ניתן "היתר רעלים". המשרד לאיכות הסביבה יבחן את הרשימה. עותק מהרשימה יועבר גם למחלקת האבטחה במשטרת ישראל.
3. מלאים וייצור בשעת חירום
משרד הביטחון יגיע לסיכום פנימי בין פיקוד העורף ומל"ח, בנושא מלאים ויצור בשעת חירום, וידווח עליו לאגף לביקורת המדינה במשרד ראש הממשלה, עד .31.10.2004
4. הובלה יבשתית של חומרים מסוכנים
א. 
לרשום את הודעת נציג משרד התחבורה, כי בהתאם להחלטה מספר 498(חמ1/) מיום 24.6.2003 של ועדת השרים לאיכות הסביבה וחומרים מסוכנים, הוועדה לענין הובלה יבשתית של חומרים מסוכנים, הגישה במאי 2004 דו"ח מסכם והמלצות בנושא.
ב. 
עם הגשת הדו"ח לוועדת השרים לאיכות הסביבה וחומרים מסוכנים והדיון בו, יכין משרד התחבורה, בתוך שלושה חדשים, מסמך שיפרט בין השאר, לוח הזמנים לתיקון הליקויים עליהם הצביע דו"ח מספר 51ב' של מבקר המדינה בנושא.
ג. 
דיווח יועבר לאגף לביקורת המדינה במשרד ראש הממשלה.
5. חוות המיכלים בקרית-אתא
משרד התשתיות יעביר לאגף לביקורת המדינה בתוך חודש, דיווח בענין עתיד חוות המיכלים בקרית אתא, לרבות תכניות המגירה שהכין להטמנה, העברה, או סגירה של חוות המיכלים.
נציג משטרת ישראל יעביר בתוך חודש לאגף לביקורת המדינה, את פירוט הסיורים ופעילויות האבטחה מטעמו, בחוות המיכלים.
תקינה חשבונאית ממשלתית למשרדי הממשלה, חברות ממשלתיות ותאגידים סטטוטוריים

דו"ח מספר 53ב - החלטה מספר בק/70 מיום ב' באב תשס"ד-20.7.2004

מחליטים:

בהמשך להחלטות מספר 250(בק1/) מיום 15.5.2003; בק22/ מיום 27.7.2003 ומספר 1103(בק37/) מיום 4.12.2003, ובהמשך לעבודת הצוות הבינמשרדי בהשתתפות: נציגי החשב הכללי, רשות החברות הממשלתיות ומשרד המשפטים:
1. משרדי הממשלה
התקינה הממשלתית במשרדי הממשלה תמשיך במתכונת הקיימת של הוועדה לתקינה חשבונאית ממשלתית במשרדי הממשלה (להלן - הוועדה), שמינה החשב הכללי בהרכב הבא:
- נציג החשב הכללי - יו"ר - שני נציגי החשב הכללי - נציג לשכת רואי חשבון
- נציג המוסד הישראלי לתקינה חשבונאית - נציג הרשות לניירות ערך
תפקידי הוועדה:
א. 
הכנת תקנים חשבונאיים ממשלתיים למשרדי הממשלה, ככל הניתן בהתאם לתקינה הממשלתית הבינלאומית.
ב. 
מתן פתרונות במקום שבו אין מענה בתקינה החשבונאית הממשלתית כאמור. 
2. חברות ממשלתיות
התקינה החשבונאית הכללית, לגבי החברות הממשלתיות, הינה התקינה של הסקטור הפרטי.
התקינה הייחודית לחברות הממשלתיות, הינה בנוסף לתקינה של הסקטור הפרטי או כהרחבה, או כחידוד של נושאים ספציפיים לחברות ממשלתיות, כמפורט בחוזרי רשות החברות הממשלתיות. התקינה הייחודית לחברות הממשלתיות, תתבצע בהתאם לחוק החברות הממשלתיות. רשות החברות הממשלתיות תמשיך להסתייע בצוותים המקצועיים שהוקמו על-ידה לצורך זה.
3. תאגידים סטטוטוריים
1) 
התאגידים הסטטוטוריים יסווגו על-ידי הצוות הבינמשרדי, שהוקם על-פי החלטה מספר 250(בק1/) מיום 15.5.2003, בהתאם למהותם לשתי קבוצות:
א. 
תאגידים סטטוטוריים שאופי פעילותם עסקי ו/או הפועלים כמשק סגור - ידווחו בהתאם לתקנים החשבונאיים החלים על הסקטור הפרטי, ובהתאם להחלטת הצוות הבינמשרדי, תיקבע להם תקינה ייחודית, בדומה לאמור בסעיף 2 לעיל, בשינויים המחויבים.
ב. יתר התאגידים הסטטוטוריים - ידווחו בהתאם לתקנים החשבונאיים החלים על משרדי ממשלה.
2. 
לענין הוועדה שתקבע הליך לבחירה והעסקה של "רואי חשבון מבקרים", בלתי תלויים בתאגידים הסטטוטוריים המנויים בסעיף קטן ב' לעיל, בדומה לתהליך בחירת רואי חשבון בחברות הממשלתיות, ולענין ועדה לבחירה והעסקה בדומה לתאגידים המנויים בסעיף קטן א' לעיל - מנהל רשות החברות הממשלתיות והחשב הכללי, יגישו לוועדת השרים הצעה מתואמת עם כל הגופים הנוגעים לענין, תוך חודש ימים.
4. תיקוני חקיקה
החשב הכללי (מרכז), מנהל רשות החברות הממשלתיות ונציג היועץ המשפטי לממשלה, יכינו את תיקוני החקיקה הנדרשים לעניין סעיפים  1-3 לעיל.
5. דיווח על הביצוע יועבר לאגף לביקורת המדינה בתוך שלושה חודשים. 
זיהום אויר מרכב

דו"חות מספר 40, 43, 50ב ו-54ב

החלטה מספר בק/71 מיום ב' באב תשס"ד-20.7.2004

מחליטים:

1. 
היועץ המשפטי לממשלה, בהתייעצות עם משרדי איכות הסביבה, התחבורה והמשרד לביטחון הפנים, ובהתאם לצורך עם מרכז השלטון המקומי, יבחן בתוך 60 יום, בין בדרך של שינויי חקיקה, או בדרך אחרת, את:
א) נושא הענקת סמכויות למפקחי המשרד לאיכות הסביבה והתחבורה, לעצור רכב ולבצע בו בדיקות של פליטת מזהמים, על-פי הקבוע בתקנות למניעת מפגעים (זיהום אויר מכלי רכב בדרך), התשס"ג.-2001.
ב) 
את האפשרות של ביטול רשיון הרכב, שהבדיקה העלתה כי הוא פולט מזהמים בשיעור חורג מהקבוע בתקנות הנ"ל.
2. 
משרד התחבורה והמשרד לאיכות הסביבה, יכינו תכנית להיערכותם לביצוע מדידות ובדיקות זיהום אויר מרכב, ודרכי האכיפה בנושא.
דיווח יימסר לאגף לביקורת המדינה בתוך חודש ימים.
3. 
משרד התחבורה יכין רשימה של חברות הסעה, אשר רכביהן נמצאים בסיכון של פליטת עשן. המשרד לאיכות הסביבה, לאחר קבלת הרשימה הנ"ל, יבחן רכבים אלה ויוציא, במידת הצורך, צווים אישיים למנהלי החברות הנ"ל, על-פי החוק למניעת מפגעים.
המשרד לאיכות הסביבה יעקוב אחר ביצוע הצווים, יפרסם את התוצאות לציבור, וידווח על כך לאגף לביקורת המדינה, בתוך ששה חודשים.
4. 
לרשום את הודעת משרד התחבורה, כי הינו פועל לשדרג את מכשירי בדיקת העשן במכוני הרישוי, למכשיר ממוחשב דיגיטלי, גם אם תהיה עלות נוספת לבדיקה בגין השידרוג.
5. 
לרשום את הודעת נציג מרכז השלטון המקומי, לפיה איגודי ערים בגוש דן, יהיו מוכנים להשתתף, יחד עם משרדי הממשלה הנוגעים, במימון רכישת מכשירי בדיקה של עשן, לניידות הפיקוח.
משרד הביטחון
הוועדה להענקת זכויות לפנים משורת הדין (למ"ד) שבאגף השיקום, ומעקב אחר תיקון הליקויים שהועלו בדוח 51א של מבקר המדינה

הגוף המבוקר:  משרד הביטחון

א.   ריכוז ממצאי הביקורת

1. 
בדיונים שהתקיימו במשרד הביטחון ובמשרד המשפטים בשנת 2002, הועלו ספקות באשר לחוקיות פעילותה של ועדת למ"ד, הפועלת למעלה מ-20 שנה ללא מקור בדין, ומעניקה הטבות גם לכאלה שעל פי החקיקה הרלוונטית אינם זכאים לכך. בספטמבר 2002 קבע המשנה ליועץ המשפטי לממשלה דאז, כי שאלת חוקיות ועדת למ"ד תיבחן, אולם עד יוני 2004, שאלה זו טרם הוכרעה.  

2. 
עד נובמבר 2003 פעלה ועדת למ"ד ללא כללים כתובים. 

3. 
לא חל כל שינוי בנושא המעקב והבקרה על הניהול התקציבי של החלטות ועדת למ"ד, ועדיין לא קיימים מעקב ובקרה בנושא זה: למשרד הביטחון אין מידע בנוגע למשמעות התקציבית הרב-שנתית של החלטות הוועדה; ההחלטות של ועדת למ"ד המתבטאות בסכומים כספיים, נרשמות בחלק מהמקרים בסכום כולל, ללא הפרדה בין הסכום לו זכאי התובע על פי דין לבין הסכום הניתן לו לפנים משורת הדין.  

4. 
משך שנים נקבעו גם על ידי שרי ביטחון הטבות לקבוצות אוכלוסייה, שלא נכנסו לשערי הזכאות של החקיקה הרלוונטית; שאלת תוקפם של ההסדרים שנקבעו, טרם הוכרעה.  

5. 
הביקורת הקודמת העלתה, כי בניגוד לעיקרון הנהוג במשרד הביטחון, אין למעשה באגף השיקום הפרדה בין "גוף דורש" לבין "גוף רוכש". שלוש שנים לאחר הדוח הקודם, הפרדה זו מתבצעת רק בחלק קטן מהנושאים.

6. 
כשנתיים לאחר שמנכ"ל משרד הביטחון אישר את המלצות דוח ורדי, טרם הסתיים הטיפול ביותר ממחצית ההמלצות, לרבות המשמעותיות שבהן, שנועדו לטיפול בשלב הראשון, וטרם החל הטיפול ביתר ההמלצות. 

7. 
אין לאגף כלים לבדוק אם שירותי הסיעוד שהוזמנו אכן ניתנו, שכן נותני השירות נמצאים במגע ישיר עם הזכאי ואין להם קשר עם האגף. 

8. 
לדעת משרד מבקר המדינה, על האגף לשקול קביעת דרכים שבהן יובטח עדכון שוטף של האגף בנוגע לאשפוז זכאים בבתי אבות.
9. 
במקרה שנכה מקבל הפניה למספר טיפולים בבית חולים ומסיבה כלשהי הוא אינו מנצל את כל מכסת הטיפולים שבהפניה, אין בידי האגף אפשרות לדעת כמה טיפולים הוא קיבל בפועל ואם החשבונית שבית החולים הגיש אכן נכונה. יצוין, שהאגף בוחן שימוש בכרטיס מגנטי בדומה לנעשה בקופות החולים. 

ב. תגובות המבוקר

משרד הביטחון

2.
הכללים לפעולות ועדת למ"ד,  אושרו על ידי פרקליטת המדינה ב-24 באוגוסט 2003, בתוקף תפקידה כמ"מ היועמ"ש לממשלה.

4.
לעניין הסדרי הטבות לקבוצות אוכלוסייה שלא נכנסו לשערי הזכאות – הנושא נבחן, ומעריכים כי תהליך הבחינה יושלם עד פברואר 2005.
5.
הפרדה בין גוף דורש לבין גוף רוכש : 


א.
ביוני 2004 פורסמה הוראת משרד הבטחון 40.60 המגדירה את ביצוע התקשרויות אגף השיקום באמצעות אגפי המשרד (מנה"ר, אמו"ן ואגף השיקום עצמו) דהיינו, ההפרדה בין הגוף הדורש – אגף השיקום, לבין הגופים הרוכשים, אגף מנה"ר או אמו"ן.


ב.
בשלבי סיום נמצאת המ"ב 40.52 בנושא ההתקשרויות המתבצעות על ידי אגף השיקום עצמו. גם בהמ"ב זו קיימת ההפרדה בין היחידה הדורשת (היחידה המקצועית) לבין היחידה הרוכשת (היחידה לכלכלה, תקציבים והתקשרויות). 


ג.
הנושאים שצוינו בדו"ח, רכש משקפיים וביצוע בדיקות סקר תקופתיות, כרכש המתבצע ע"י אגף השיקום, הועברו לביצוע באמצעות אגפי המשרד.

6.
בימים אלה המשרד נערך לבקרת הטיפול בהמלצות, שטרם יושמו, במטרה לקדמן. יישום ההמלצות אמור להסתיים עד סוף שנת 2004.


יחד עם זאת מרבית ההמלצות העיקריות יושמו.

7.
לצורך  קיום הליכי בקרה נקבע מערך בקרה על העבודה השוטפת של  החונכים, כלהלן: בכל מחוז שיקום מונה עובד שיקום המרכז את נושא החונכים; קיום מפגשים חודשיים של החונכים עם מנחה הקבוצה ודיווח לעובד שיקום מרכז הנושא; נעשית דרישה לחברות כוח אדם לקבלת פרטי החונכים : שמות ושעות עבודה על מנת לבצע הצלבת מידע.


הגבלת מספר החניכים לכל חונך;


בדיקת שעות העבודה בפועל.


בהסכם ההתקשרות נדרשו החברות המספקות שירותי סעד למשפחות השכולות לקיים מערכת מעקב ובקרה על נותני השירות באמצעות עובדות סוציאליות המועסקות  על ידן.


החברות נדרשות לדווח על ביקורות פיזיות שנערכו על ידן במהלך  השנה.


בכל הקשור לרכישת שירותי סעד בבתי אבות – בקרת הנוכחות מתקיימת לגבי נפטרים - באמצעות דוחות ממשרד הפנים. ולגבי עוזבי בתי אבות – מחויבים לדווח על עזיבה על מנת שיוכלו לקבל תגמולי מחייה.

בהסכם ההתקשרות עם חברות כוח האדם להספקת מלווים הוכנס טופס נוכחות המחייב חתימה של הזכאי.


מעת לעת נערכת בדיקה למניעת כפילויות בשעות המדווחות.


האגף מפעיל בקרה חיצונית באמצעות רו"ח, על  אמינות דיווחי חברות המספקות מלווים.

8.
הוכן הסכם חדש המחייב את בתי האבות לדווח לאגף בנוגע לשהות הזכאי בבית האבות, בצירוף חתימת מנהל המוסד על מספר ימי השהות.


כ-80% מכלל ההסכמים עם בתי האבות עודכנו בהתאם.

9.
במטרה לקיים בקרה על אספקת השירותים הרפואיים, מופעלים בקרים אשר תפקידם לוודא את איכות השירות ועצם אספקתו. הבקרים הינם בתחומים הבאים: טיפולים פיזיקאליים (פיזיותרפיה וכדומה), רפואת שיניים, טיפולים פסיכיאטריים, תרופות וציוד אורטופדי. תוצאות הבקרה משתקפות כבר בפעילות השוטפת של האגף. הכנסת הבקרים נעשית באופן הדרגתי ותימשך כשנתיים.

נדבך נוסף במרכיבי הבקרה הינה מערכת המחשוב "שיקום 2000", המוסיפה מהלכי בקרה ממוחשבים לתהליך.

בנוסף, אופיינה מערכת ממוחשבת לבקרה על חשבוניות כולל של בתי חולים והמוסדות הרפואיים הן של אגף השיקום והן של הצבא. עד תום שנת 2004 תתבצע התקשרות לקליטת כלל החשבוניות ובקרה על תכולתן ומחירי השירות הרפואי שניתן.


מנגנון הבקרה באמצעות כרטיסי מגנטי מתוכנן להפעלה הדרגתית החל משנת 2005.

אזרוח משימות במערכת הביטחון

הגופים המבוקרים: משרד הביטחון; משרד האוצר;
צבא ההגנה לישראל

א.  ריכוז ממצאי הביקורת

1. 
כדי להביא את מערכת הביטחון לאזרח משימות, שביצוען בתעשייה כדאי למשק, חתמו המשרד ומשרד האוצר על הסדר פיצוי, שאמור היה להעניק לצה"ל תשלומים בגין משימה שאוזרחה, מתוך החיסכון שצמח למשק מפעולת האזרוח. 

הסדר פיצוי זה, המהווה מנגנון הכרחי לקידום תהליך האזרוח, אינו מיושם. גם הפעלתו של צוות עבודה משותף למשרד ולמשרד האוצר לקיום מעקב אחר היישום ולקידום צעדים נוספים, כפי שנקבע באותו הסדר, אינו מבוצע. 

2. 
משרד האוצר לא נקט פעילות יזומה וממשית לקידום תהליכי אזרוח המשימות, ובכלל זה פנייה כתובה לגורמים במשרד ובצה"ל, ובה פירוט עקרונות המדיניות שלו בנושא. זאת, על אף שהוא מכיר בערכו של תהליך האזרוח למשק, ומכיר בעובדה שמערכת הביטחון מתקשה לגלות עניין בתהליך ללא קיומו של מנגנון פיצוי משמעותי.

3. 
משרד האוצר, צה"ל והמשרד לא קיימו בחינה משותפת של המשמעויות הכלכליות של אזרוח משימות ומערכים בצה"ל, על אף שבנובמבר 2000 - בעקבות דוח קודם של מבקר המדינה בנושא - התקבלו שתי החלטות ממשלה, שהטילו זאת עליהם.  

4. 
במשרד לא קיימת מדיניות ברורה בנושא אזרוח המשימות, לא קיימים כללים מנחים ולא קיימת סמכות-על לטיפול בנושא. הוראת המשרד, המגדירה את הליך הקצאת המשימות בצה"ל בין ביצוע עצמי לבין רכש, אינה מיושמת. 

5. 
על ועדה, שמינה מנכ"ל המשרד, לבחינה מחדש של תהליך הטיפול בנושא ביצוע עצמי מול רכש בתעשייה, הוטל לטפל אף בהחלטות הממשלה. הוועדה חדלה לפעול בלא שיושמו החלטות הממשלה בנושא, בלא שהושגו המטרות שקבע לה מנכ"ל המשרד, ובלא שהושגו היעדים שהגדירה לעצמה במהלך עבודתה.

6. 
בניגוד להחלטות הממשלה, לא העבירו גופי צה"ל למשרד רשימות של משימות, שיכולות להתבצע בתעשייה. המשרד, מצדו, לא דרש לקבל רשימות אלו ולא עשה כל פעולה כדי לגבש את העקרונות בדבר תחומי הפעולה שיש לאזרח. 

7. 
המשרד אינו מקבל מגופי צה"ל דרך קבע את המידע הדרוש לעריכת בחינות כדאיות לאזרוח משימות, ובכללו - את נתוני הביצוע של המרכזים הלוגיסטיים בצה"ל, ואינו בודק את תחשיבי הביצוע העצמי של הגופים. 

8.  
אשר לצה"ל - צוות עבודה שהוקם במסגרת ועדה שמינה הרמטכ"ל בפברואר 2003, בחן את נושא אזרוח המשימות. הצוות, שקיבל הנחיות ודגשים לעבודתו מהרמטכ"ל, סיים עבודתו ביוני 2003. אולם, המשמעויות וההמלצות שעלו מעבודת הצוות לא הוצגו בפני המטכ"ל, ולא נעשו צעדים לקידום הנושא כפועל יוצא ממנה.

9. 
צה"ל קיבל החלטה, ולפיה תהליך האזרוח לא יוכתב על ידי המטכ"ל ואף לא יבוקר על ידיו. לפיכך, מתבצע התהליך בצה"ל ללא תפיסה ברורה וללא הכוונה ובקרה מרכזיות. זאת, למרות שתהליך אזרוח המשימות עשוי להשפיע מהותית בטווח הבינוני והארוך, בין היתר, על גודלו וארגונו של צה"ל, ועל ההשקעות בתשתיות שבמרכזים הלוגיסטיים. 

10. 
הגופים הצה"ליים שנבדקו טיפלו בנושא האזרוח ללא תיאום ביניהם, בכלים שונים ועל פי תפיסה, מיקוד וקצב התקדמות שונים. אגף הטכנולוגיה והלוגיסטיקה שבמטכ"ל וחיל האוויר לא ערכו מיפוי מפורט של משימות שביצוען במסגרת צה"ל חיוני מבחינה מיבצעית, ולא קבעו תכנית עבודה המגדירה יעדי אזרוח ליחידותיהם. כלל תהליך האזרוח שהתבצע בגופים אלה לקה בחסר. 

11. 
נוכח חשיבות תהליך הפקת הלקחים והתרומה הגלומה בו לשיפור תהליכי אזרוח המשימות, מן הראוי שגופי צה"ל יכינו ויישמו מתכונת לאיסוף ולתחקור מידע רלוונטי מפעולות אזרוח שבוצעו בעבר; תוצאות התחקירים, ראוי שיועברו לעיון כל הגופים העוסקים באזרוח המשימות בצה"ל ובמשרד, ובכלל זה גופי מטה דוגמת אג"ת, את"ק, מנה"ר ויחידת היועכ"ל.

12. 
על משרד הביטחון להתוות מדיניות ברורה בנושא אזרוח המשימות וליצור כלים ומנגנונים כלכליים תומכים בידי הגופים, לשם קידומו. כן עליו לקבוע את הכללים ואת השיטה שלפיה ינוהל ויבוקר הטיפול בתהליך, ולעגן את כלל הפעילות בנושא בהוראותיו.
13. 
מן הראוי, כי המטכ"ל יהיה גורם פעיל בהתוויית מסגרת האזרוח. כן עליו לקיים בקרה על פעולות הגופים הצה"ליים בנושא ולתאם בין פעולותיהם. זאת, על מנת שהתהליך יתנהל כחלק מתהליך צה"לי שלם, ובמשולב עם היעדים השונים שבתכניות העבודה הרב-שנתיות.

ב.   תגובות המבוקרים

משרד הביטחון

1.
היועץ הכלכלי של מערכת הבטחון פיתח מודל כללי לטיפול במנגנון הפיצוי, ופעל, במסגרת סדרת דיונים עם משרד האוצר, לעדכון הסדר הפיצוי, בהסתמך על הניסיון שנצבר מאז החלתו. התנגדות משרד האוצר לעדכן את ההסדר ולקבוע מנגנון אחיד וברור, הלוקח בחשבון את מלוא האינטרסים הלאומיים הנוגעים לעניין, אינה מאפשרת למשרד לבצע חישוב מלא וכולל של העלויות, מנקודת מבט של המשק הלאומי ומקשה לקדם את נושא האיזרוח.

משרד האוצר העדיף לטפל בכל נושא בנפרד, עם המשרד. שיטה אשר לדעת המשרד מעכבת את התהליך ומקטינה את האינטרס של הגופים התקציביים, לאור חוסר הוודאות לגבי גובה הפיצוי שיתקבל ואשר יקבע את הכדאיות ל"מיקור חוץ". 

מודל עבודה חדש ישולב בהוראות המשרד, רק לאחר שיסוכם עם משרד האוצר ובהתאם למה שיסוכם. בינתיים, קיימת הנחייה על פיה, פועלים הגופים הנוגעים בדבר, כי בכל פרויקט הכולל איזרוח, יש לבקש תחשיב סיוע הפיצוי מהאוצר, מהיועץ הכלכלי ומאגף התקציבים במשרד.

5.
הקמת הוועדה אושרה לאחרונה על ידי מנכ"ל המשרד, ועל ידי צה"ל (אג"ת). 

הוועדה תיתן מענה למימצאי הביקורת והמלצותיה, בתחומים הבאים : 


א.
מתודולוגיה שלפיה יוגדרו עיסוקי הליבה שאין לאזרחם. 


ב.
הוועדה תשמש סמכות על לגיבוש מדיניות כוללת ותפרט תהליכי עבודה לטווח הארוך.


ג.
סריקת תוכניות העבודה בהתאם ללו"ז שיקבע הכנת מודל למיפוי הנושאים המיועדים לאיזרוח.


ד.
הוועדה תפעיל צוותי משנה משותפים לצה"ל ולמשרד למיפוי ולבחינת פרויקטים המיועדים להפרטה.

6.7.
כיום מתבצעת במשרד, ללא קשר להקמת הוועדה הפעילות הבאה, כלהלן:


מינהל ההרכשה והייצור במשרד מקיים מעקב וחיפוש אחר נושאים המתאימים לאזרוח בשיתוף זרועות צה"ל. פעילות זו, משולבת בעבודה היום יומית של סגני ר' מנה"ר, הבודקים כל נושא לגופו של עניין, ומחפשים הזדמנויות לאיזרוח. הנושאים נבחנים עפ"י שייכותם לליבת העשייה של הזרועות. 


סגני ר' מנה"ר מעלים נושאים בדיונים על תכניות העבודה. 


נושא איזרוח משימות עולה מדי פעם גם במסגרת מעקב שוטף אחר פעילות של יחידות.

להלן חלק מהפעילויות שכבר אוזרחו : 


שעות טיסה לאימון חניכי האקדמיה לטייס; תמיכה לוגיסטית למספר סוגי מטוסים;  איזרוח תחזוקת מאמנים;  הפעלת מערך מזל"טים; אחזקת מסוקים מסוג מסוים;  מערכת תחקור ובקרת תרגילים.

להלן חלק מהפעילויות הנמצאות בתהליך אזרוח : 


אחזקת מטוסים מסוג מסוים;  אחזקה למנועי מטוסי סילון מסוג מסויים; אבטחת מחנות אט"ל; הקמת מחסן לחלפים של ציוד מכני הנדסי כבד;     ריענון משק המלגזות;  אחזקת ימ"חים (יחידות מחסני חירום);  אחזקת משק מכשירי הקשר;  שינוי שיטת ההסעדה בצה"ל על ידי הקמת מטבח מרכזי;    ריענון ערכות מגן.

כבר למעלה משנה פועלת וועדה משותפת לצה"ל ולמשרד בראשות סגן ר' מנה"ר לתיעוש ורמ"ט אט"ל, הדנה ועוסקת במיצוי המשאבים בתהליך הרכש תוך מתן מענה טכנולוגיסטי אפקטיבי ואיכותי לצרכי צה"ל. הוועדה קבעה צוותי יישום בנושאים שונים, כאשר צוות משותף למנה"ר ולחיל האוויר, עוסק בהרחבת השימוש בשיטות רכש מתקדמות לצורך איזרוח משימות. על צוות זה הוטל לבצע סריקת משקים ופרויקטים וקביעת תכני עבודה לנושאים שנמצאו מתאימים לאיזרוח משימות.

משרד האוצר

1.2.3.
משרד האוצר רואה חשיבות בתהליך אזרוח והפרטה של משימות המבוצעות במערכת הבטחון.


המשרד קיים דיונים עם מערכת הביטחון, על הצעה לתהליך אזרוח שהובאה בפניו במטרה להביא לקידומה.


כך, לדוגמא, לאחרונה סוכם סיוע של משרד האוצר בהיקף של כ-9.7 מלש"ח בשנה לאזרוח פעילויות בחיל אוויר. תוספת תקציב זו, היא רב-שנתית ותעמוד לרשות משרד הבטחון כל זמן שהפעילות תבוצע מחוץ למערכת הביטחון.


העקרונות לסיוע משרד האוצר לתהליכי אזרוח הובהרו לנציגי משרד הבטחון ובכלל זה פיצוי על מרכיב המע"מ, עלויות פנסיוניות ושיקום.


המשרד מציע להקים צוות היגוי משותף למשרד ומשרד הביטחון, במטרה לבחון את נושא אזרוח והפרטת פעילויות במערכת הביטחון תוך הגדרת התמריץ למערכת הביטחון ליזום תהליכי אזרוח. על הצוות יהיה לבחון את הנושא בראיית כלל הפעילויות המבוצעות במערכת הביטחון וההיבטים התקציביים והמשקיים, ובפרט ההיבטים הנוגעים לכוח האדם והשתלבות תהליכי האזרוח עם מודל שירות הקבע החדש.


את נושא האזרוח יש לראות, יחד עם נושאים אחרים, הנמצאים כיום על הפרק, ואשר משרד הביטחון מקבל או יקבל סיוע תקציבי בהיקף ניכר בגינם, ובהם תוכנית להפחתת כוח האדם בקבע ע"י פרישה ופיטורין בגילאי הביניים, נושא המעבר לפנסיה צוברת ופרויקטי אט"ל (העמדת משאבים לביצוע פרויקטים אשר יתרמו להתייעלות התקציבית) ונושאים אחרים. הדברים אמורים בפרט לאור ההמלצות המופיעות בדו"ח הביקורת למתן פיצוי כנגד תהליכי אזרוח מעבר לעלויות, אשר נושאת בהם מערכת הביטחון.

צבא ההגנה לישראל

הנחיית הרמטכ"ל באשר לאיזרוח משימות, מגדירה באופן ברור כי האזרוח יתבצע על בסיס שני תנאים: חיסכון לעומת המצב  הקיים, וכי אינו מוגדר כנושא "ליבה".

אופן תמחור המשימות הצבאיות ובפרט חישוב עלות החיילים הסדירים מקשה על הכנת תחשיבי כדאיות.

בהעדר תקציב רב-שנתי מהווים מנגנוני הפיצוי "פתרון חלקי" בלבד.

אזרוח משימות הינו אחד מהכלים להוזלת עלויות. איחוד יחידות, הקמת מרכז בסיסי הדרכה, ולוגיסטיקה רב זרועית. 

1.
לדעת צה"ל לא ניתן יהיה לקדם באופן משמעותי את תהליך ללא מיסוד מנגנון פיצוי באחריות משרד האוצר. יתרה מכך, גם אם יתקיים מנגנון כזה הרי בהעדר מסגרות רב-שנתיות לתקציב הביטחון צפוי כל מנגנון בסופו של דבר להישחק בעקבות קיצוץ תקציב הביטחון. 

3.
בחודש ינואר 2004 סוכם על שינוי בפרויקט ההסעדה, הספקת מנות במקום מטבח מרכזי, בשיטת BOT. כן נבחנו המקורות המתפנים בצבא, וחושב אומדן העלות של מנה. הבדיקה בהליכי סיום. 
לדעת צה"ל, גם בשעה בה התהליך מואץ, נדרש זמן עד לסיכום המתכונת ודרך היישום, עקב מורכבות הפרויקט והיבטים שונים בתפעולו, מעבר למזון, כגון: ההסכמים, הכשרות, ועוד. המשך המעקב מתבצע במסגרת תוכניות העבודה השנתיות.
4.
בתפיסת הניהול של אט"ל, הכוללת התייעלות ותכנון, משולבת גם סוגית מיקור החוץ, כאחד הכלים להורדת העלות.
6.
לצה"ל לא ידוע מקרה, בו התבקש להעביר נתונים והדבר לא התבצע. מערכת הנתונים שקופה לחלוטין לגורמי משרד הביטחון. צה"ל יעביר למשרד הביטחון כל נתון שידרש.  

7.
צה"ל יעגן בהוראותיו את הוראות משרד הביטחון הקיימות, בנושא תחשיבי כדאיות כלכלית, בשתי רמות - ברמה המשקית וברמת מערכת הביטחון.
8.
הרטמכ"ל קבע כי "התנאים הבסיסיים למיקור חוץ הם חיסכון בעלויות, וכי לא מדובר בנושאי ליבה". העדר תנאים בסיסיים אלה, עיקרו למעשה את המשך עבודת המטה, בתחום אזרוח המשימות.   
9.
יוקם צוות משותף צה"ל ומשרד הביטחון. הצוות יובל על ידי משרד הבטחון (יח' היועץ הכלכלי) ויעודו, בחינת פרויקטים ונושאים שניתן לאזרחם. מבנה הצוות ותחומי העיסוק יסוכמו עד ספטמבר 2004 בין צה"ל למשרד הביטחון. חלק מתחומי פעילות הצוות הינן גיבוש התפיסה והתנעת תהליכים בראיה הכוללת.

צה"ל פועל להגדרת מודל חדש, להעסקת אזרחים בצה"ל, והגדרת פוטנציאל התפקידים לאזרוח. לאחר שיוגדר, יועבר הנושא לאישור שר הביטחון. 
בעקבות סיכומי "ועדת מלכא", מתקיימת עבודת מטה בנושאים הנוגעים לאזרוח תפקידים, שתכליתה להגיע להסדרי העסקה חדשים לאזרחים עובדי צה"ל. מהלך זה, אם יתממש, יאפשר יתר גמישות. עבודת המטה עדייו בשלבים ראשוניים.
10.
אגף הטכנולוגיה והלוגיסטיקה שבמטכ"ל עדכן את הנחיותיו השנתיות לתכנון למרכזי אט"ל. ההנחיות כוללות סעיף העוסק בבחינת משימות ה"ליבה" ובחינת היכולת לאזרוח משימות אלו. היישום בתוכנית העבודה לשנת 2005. בקרת ביצוע תתקיים במסגרת "דו"ח מפקדים" בו סוקר הגוף את הישגיו אל מול התכנון. הפקת לקחים תתבצע בראשות ראש מטה אט"ל אחת לשנתיים, תבחן אפשרות תיעוד הלקחים בפורטל ניהול הידע באט"ל. סיום הבחינה המתוכנן מרץ 2005.

בחודש יוני 2002 נקבעו בחיל האוויר עקרונות לבחינת התאמת פרוייקט לאזרוח. התהליך מלווה במספר נקודות בקרה. במסגרת זו נקבעים מחירי היעד, תכולת החוזה, והיעדים המהווים מדד להחלטה באשר למימוש מהלך האיזרוח, בחיל האוויר מתבצעים תחקירים המדווחים למנה"ר. בכל פרוייקט נעשים תחקירים, אחת לחצי שנה, בראשות ראש להק ציוד.

11.
סיכום ר' אג"ת בנושא אזרוח משימות, נותר בעינו. כל גוף הנושא באחריות לביצוע משימה יוביל את תהליכי האזרוח בתחומו. להערכת צה"ל אין יתרון בריכוז הנושא במטה הכללי. 

צה"ל יפרסם הנחיותיו לביצוע התחקור, לגורמים הרלבנטיים, עד סוף 2004.


עד חודש יולי 2005, יערך יום עיון בנושא התחקור, בו ידונו ההצלחות והכשלונות באזרוח משימות.

הספקת שירותי רפואה לחיילים על ידי צה"ל
ומשרד הביטחון

הגופים המבוקרים: משרד הביטחון; משרד הבריאות; צבא ההגנה לישראל

א. ריכוז ממצאי הביקורת

1.
מאז שנות השמונים שואף צה"ל להרחיב את הספקת השירותים הרפואיים בתוך צה"ל ובמתקניו, ולצמצם את הרכש ממערכת הבריאות האזרחית. זאת, על בסיס ההנחה הרווחת בצה"ל, ולפיה - השירותים הרפואיים הניתנים בתוך צה"ל ובמתקניו הינם איכותיים יותר וזולים יותר מאלה הניתנים על ידי מערכת הבריאות האזרחית.  נמצא, שהנחה זו, ובהתאם לכך גם המגמה הנובעת ממנה, אינן נשענות על הגדרות ונתונים מלאים ועדכניים, החיוניים לקבלת החלטות לטווח הארוך ואף לא על ניתוח כלכלי ריאלי של כלל העלויות הכרוכות בהפעלת מערך המרפאות הצבאיות.

2.
אין עדיין בצה"ל הגדרה מעודכנת של היקף צרכיו ברופאים צבאיים; חסרים לו מפתחות מעודכנים לתקינת הרופאים המשרתים בו והתפלגויותיהם השונות; ומצבת הרופאים הצבאיים גדולה יותר מהתקן. כמו כן, אין בצה"ל נתונים מלאים ואמינים בנוגע לסך כל ההשקעות מתקציב הביטחון - הישירות והעקיפות - הכרוכות במסלול ההכשרה של הרופא הצבאי. 

3.
אף על פי שצה"ל החל לפני כשלוש שנים בתהליך של אזרוח מרפאות  צבאיות המספקות שירותים רפואיים לאנשי קבע, טרם הסתיים תהליך הסקת מלוא המסקנות בנוגע ליתרונות ולחסרונות, לרבות הכלכליים, שנבעו לו מכך. לפיכך, טרם התקבלו החלטות על עתיד השירות הרפואי לאנשי הקבע. כתוצאה מכך, בין השאר,  נהנו בשנת 2003 כ-2,500 אנשי קבע, ששירתו בעבר במחנה "רבין" בקריה שבתל אביב ועברו לשרת במקום אחר, מזכאות לקבל שירות רפואי על חשבון צה"ל הן במרפאות צבאיות והן במרפאות אזרחיות של אחת מקופות החולים. 

4.
הרכש של שירותים רפואיים ממערכת הבריאות האזרחית, על אף היותו בעל היקף קשיח יחסית, שניתן לחיזוי ברמת סבירות גבוהה, אינו מתנהל במסגרת תקציב  המבוסס על נתונים והערכות ריאליים. 
5. 
בהיעדר תמחור עדכני ומלא של כלל מערך המרפאות הצבאיות, כולל מתקני האשפוז, המבוסס על רמת הניצול בפועל של המתקנים הצבאיים, חסרים לצה"ל מרכיבים מהותיים לתהליך קבלת החלטות על היקף השירותים הרפואיים שראוי לספק בתוך צה"ל. מן הראוי, שההחלטות על הרחבת הפעילות במרפאות הצבאיות ובמתקני האשפוז, או צמצומה, יתבססו על תמחור עדכני של כלל רכיבי העלויות הכרוכות בהפעלתם. 

6. 
במידה שהקשר בין רכש השירותים הרפואיים ממשרד הבריאות לבין הכשרת כוח האדם הצבאי בבתי החולים שבבעלותו, מגביל את יכולתו של המשרד לרכוש את הטיפולים הרפואיים הטובים ביותר עבור החיילים ובתנאים הטובים ביותר, ופוגע בשליטה על העלויות הכרוכות ברכש שירותים אלה ובשקיפותן, אזי, לדעת משרד מבקר המדינה, מן הראוי, שכל אחת מהפעילויות - הרכש והכשרת כוח אדם - תוסדר בנפרד,  כל אחת על פי מטרותיה. 

7. 
אט"ל, כגוף האחראי לתקצוב רכש שירותי רפואה, לא עמד ביעד של ההוצאה בתחום פעולה מסויים לא יחרוג מהסכום המוקצב לתחום זה. נוצרו התחייבויות מעבר למסגרות התקציב שאושרו; נוצרה מציאות של הוצאת הזמנות חלקיות, שאינן מתייחסות לשנה שלמה; חל גידול זוחל במסגרות אלו במהלך שנת העבודה, נוכח הצורך להדביק בדיעבד את ההתחייבויות ההולכות ומצטברות; ונצבר פיגור בתשלומים לספקים.

מן הראוי, שעם אישור תכנית העבודה לשנת 2004 ואילך, יקפיד המשרד להוציא הזמנות לרכש שירותי רפואה, המתייחסות לפעילות שנתית מלאה.

8. 
לדעת משרד מבקר המדינה, מצב, שבו המשרד מפר בצורה שיטתית את התחייבויותיו לספקים בנושא מועדי תשלום, תוך הפרה של ההוראות שקבע, אינו תקין. מן הראוי, שהמשרד וצה"ל  יקבעו דרכים למנוע מצבים כאלה.

9.
מן הראוי, שצה"ל יבחן את מבנה התקציב לריפוי ולבריאות, וייזום בו שינויים, במטרה לאפשר הקבצה וריכוז של מקורות תקציביים שנועדו לכל סוג פעילות, במסגרת תקציבית אחת.

10.
בסוף שנת 2003 נהנו מזכאות לשירותי הרפואה של "קופת חולים לאומית", כ-2,500 אנשי קבע, שלא נגרעו מאוכלוסיית הזכאים אף שחל שינוי במקום שירותם. יוצא אפוא, שחייל המחזיק בכרטיס מגנטי של "קופת חולים לאומית" יכול להנות, לאחר העברתו לשירות במקום אחר בארץ, גם משירותי רפואה של הקופה וגם משירותי הרפואה הניתנים במרפאות הצבאיות.

ב.   תגובות המבוקרים

משרד הביטחון

4.
נעשה ארגון מחדש של הניהול התקציבי, כך שניתן יהיה להציג תמונת מצב תקציבית כוללת של ההוצאה, לרכישת שירותים רפואיים. מוערך כי ארגון מחדש יושלם בתוך כשלושה חודשים.

ראוי לציין כי בשנים האחרונות הייתה אי וודאות בנושא התקציב, כיוון שתקציב הבטחון אושר מספר חודשים לאחר תחילת שנת התקציב.

5.
נערכת כיום עבודה בנושא תימחור שרותים רפואיים. צפוי כי תושלם עד סוף דצמבר 2004.

7.8.
הטיפול בפיגור בתשלומים: 


א.
חשב המשרד, הינחה את אגף הכספים, להקפיא תקציבים פנויים ולבצע תשלום החשבוניות בלא להמתין להסדרת התקציב ע"י הגוף הדורש.


ב.
בכוונת המשרד לרכוש שירותים של חברה חיצונית (מיקור חוץ) לבדיקת חשבוניות שירותי רפואה במשרד, מהלך שיאפשר קיצור משמעותי של זמן התשלום. מוערך כי התהליך יושלם עד סוף שנת 2005.


ג.
אגף הכספים פעל במהלך שנת 2003 לתיקון המצב בתחום זה, להלן עקרונות הפעולה העיקריים:



1.
הקפדה על הוצאת הזמנות לטווח של שנה לפחות.



2.
בחינת סבירות היקף ההזמנה, לעומת הנדרש, על בסיס ניתוח הצריכה בעבר ופרמטרים רלוונטים נוספים.



3.
הקפאה מראש של התקציב החסר, והוצאת ההזמנה על מלוא הצריכה החזויה.
צבא ההגנה לישראל
1.
צה"ל פועל להרחיב את היקף השירותים הניתנים במתקניו ולצמצם את הרכש ממערכת הבריאות האזרחית מתוך שיקולים מקצועיים של איכות טיפול ואיכות שירות, ועל בסיס ההנחה שהשירותים הניתנים בתוך צה"ל ובמתקניו הם זולים יותר.


השיקולים המקצועיים והאיכותיים הם: מתן טיפול על ידי רופאים מומחים; 
התמחות ברפואה צבאית; היכולת להשלים את הטיפול והברור הכולל, בתוך המתקן.


על מנת להעריך את עלות הטיפול, מתבצעת עבודת-מטה לתמחור שירותי הרפואה בצה"ל, לרבות מרפאות ומתקני האשפוז ומשק הרפואה בכלל, כדי לאפשר ניתוח כלכלי ריאלי של כלל העלויות הכרוכות בהפעלת הרפואה הצבאית ובכדי לבחון את הכדאיות הכלכלית של השרות הרפואי. עבודת המטה אמורה להסתיים עד ינואר 2005.

2.
מסלול הפיתוח המקצועי של הרופא הצבאי נבחן בשנת 2004, סוכם ואושר.


מסלול הפיתוח החדש, מאפשר פיתוח המקצוענות הצבאית של קצין הרפואה לצד המקצועיות הרפואית ההכרחית. בקביעת המסלול החדש הובאה בחשבון עלות מסלול הפיתוח והיקף הצרכים הנדרשים, בהשוואה למסלול הפיתוח הקודם ובהשוואה לעלות העסקת אזרחים עובדי צה"ל.


בימים אלו נערך ניתוח נוסף של הרפואה הראשונית בצה"ל לקביעת היקף הצרכים ברופאים (לרבות פרסום התקנים) וקביעת עלות השרות. עבודת מטה זו תסתיים עד מרץ 2005.


כמו-כן נבחנה סוגיית עלות הרופא בחובה, לרבות עלות הלימודים בדחיית השירות, והסתבר כי עלות רופא עתודאי היא כ-40% מעלות רופא אזרח עובד צה"ל.

3.
מודל השירות הרפואי למשרתי הקבע יקבע עד סוף 2004, לאחר סיום עבודת מטה לרבות הסקת מלוא המסקנות ממודלים אחרים שנוסו בצה"ל (כגון השירות הרפואי למחנה "רבין" - על ידי קופ"ח לאומית). המודל הנבחר יוצג לאישור ר' אט"ל.


מתבצעת בימים אלה עבודת מטה (עמ"ט) בה נשקלת האפשרות להגדרת "שירותי בריאות נוספים" לחיילי הקבע. במסגרת העמ"ט יוצע סל שרותי רפואי בסיסי לאנשי הקבע והשלמתו במסגרת "שירותי בריאות נוספים" (ביטוח משלים) תוך גביית ההשלמה מאנשי הקבע. סיום עבודת המטה - סוף שנת 2004.

6.
צה"ל נמצא עדיין במשא ומתן עם משרד הבריאות לחידוש הסכמי השילוב, לרבות הנוסחאות לחישוב התמורות.


במסגרת חידוש ההסכם, תהיה הפרדה ברורה בין רכש השרותים הרפואיים לבין העסקת כוח-אדם רפואי, זאת בשל חשש לניגודי עניינים וכן בשל העדר קשר. ההסכם צפוי להחתם עד סוף 2004.

9.
עם הקמת המרכז לשירות רפואה במפקדת קצין הרפואה הראשי, הופרדו סעיפי התקציב של המרכז לשירותי רפואה מסעיפי מפקדת קצין רפואה ראשי.


יחד עם זאת, במספר נושאים בהם קיימת הוצאה דומה בשני הגופים כגון: פעילות לוגיסטית, תיבחן הסטת תקציב בבסיסי הגופים על מנת ליצור מקורות לסוג פעילות במסגרת תקציבית אחת. הבחינה תבוצע עד דצמבר 2004.

10.
תהליך הבקרה על גריעת הלא-זכאים, יעוגן בחוזה שייחתם עד סוף 2004, עם "קופ"ח לאומית". 
תהליך הסקת המסקנות מההסכם עם "קופ"ח לאומית", נכלל בעבודת מטה לקביעת מודל השירות הרפואי למשרתי קבע.

היחידה לצנזורה לדואר ולתברוקה במשרד הביטחון

הגוף המבוקר: משרד הביטחון

א.  ריכוז ממצאי הביקורת

1.
בשנים 2000-2003 פעלה הצנזורה בתחום הפעילות היזומה, בין היתר, בהתבסס על הדגשים לא מעודכנים שהעבירו אליה הגופים החיצוניים, בנוגע לתחומי עניין, שבהם הם מעוניינים לקבל מידע. הצנזורה לא פנתה לגופים החיצוניים ולא קיבלה מהם היזון חוזר, בנוגע לתרומת פעילותה לפעילות גופים אלה.

2.
תפקידיה העיקריים של הצנזורה מוגדרים בהוראת המשרד, שלא עודכנה מאז 1994 על אף השינויים שחלו בסביבת עבודתה של הצנזורה. אין במשרד כל הנחיות המפרטות את פעילות הצנזורה והקובעות אמות מידה להפעלת שיקול דעתו של הצנזור, בבואו להחליט אילו דברי דואר יש לפתוח ולבחון, ואלו לא. הצנזור נהנה מסמכות כמעט בלתי מוגבלת בתחום אחריותו; סמכות, שמימושה אינו נבחן על ידי מנגנוני בקרה ראויים, בין כותלי המשרד ומחוצה לה.

3.
הדרך, בה פעלה הצנזורה לאורך שנים, ללא הגדרה ברורה של גבולות סמכויותיה ושיטות עבודתה וללא בקרה נאותה, אינה תקינה ואינה ראויה, זאת במיוחד נוכח העובדה שהצנזורה פוגעת בפרטיות ובכבוד האדם, שהן כיום במעמד של זכויות חוקתיות. נוכח השינויים בסביבת העבודה של הצנזורה, מגבלות פעילותה ומאפייני הפעילות היזומה, קיים צורך בבחינה יסודית ועתית של תחומי עיסוקה, מבחינת עמידתם ותקפותם אל מול אותן התכליות.

4.
לדעת משרד מבקר המדינה, קיים ספק באשר לצורך בהמשך קיומה של הצנזורה לדואר ולתברוקה. בכל מקרה, ראוי שאופן פעילותה במשך שנים, שהתקיים באחריות ובסמכות משרד הביטחון, ייבחן וינותח לעומק לצורך לימוד ותהליך הפקת לקחים; תהליך, שחיוני לקיימו גם ללא קשר לעצם ההחלטה על סגירת הצנזורה, כדי למנוע הישנותם בעתיד של ליקויים מהסוג שעלו בביקורת, בהיבט מערכתי.

תגובת המבוקר
משרד הביטחון
1.
הצנזורה פעלה על פי צי"חים (ציון ידיעות חשובות), רלבנטיים ואקטואליים, ומעבירה לגורמים כל מידע ביטחוני, שלדעתה יש בו כדי לתרום למניעת פגיעה בביטחון.


הצנזורה פעלה על פי הבנתה וראייתה הביטחונית, בהתאם להתרחשויות בשטח, ואינה מתבססת אך ורק על הצי"חים של הגורמים.


לפי פרוטוקול דיון הוועדה המייעצת לצנזורה מ-17.7.01, הוסכם על ידי הגורמים, כי צי"חי הצנזורה הקיימים ימשיכו להיות רלבנטיים, ויעודכנו באופן שוטף, במידת הצורך.


עבודת הצנזורה לא חייבה היזון חוזר שוטף, וההיזון החוזר מקבל ביטוי בצי"ח עצמו. בשל בעיות מידור, נמנעו הגורמים מלהעביר ליחידת הצנזורה היזון חוזר, הקושר פעילות שלהם עם מידע שסיפקה הצנזורה. הגורמים הוציאו לעתים מכתבי הערכה, המצויים ביחידת הצנזורה.

2.3.
הצנזורה פעלה לאורך השנים עם הגדרה ברורה של גבולות סמכויותיה ושיטות עבודתה, תוך שמירה על שקיפות ובחינה שוטפת מצד גורמים חיצוניים בנוגע לחיוניותה ולתועלת שבעצם קיומה.


המסגרת הנורמטיבית העיקרית לפעילות הצנזורה היתה תקנות ההגנה לשעת-חרום ועליהן מתבססת הוראת משרד הביטחון בנושא הצנזורה. הצנזור התמנה על ידי שר הביטחון ושימש כריבון ביחס ליישומן של תקנות אלו.


הצנזורה הקפידה לשמור על שקיפות באמצעים הבאים:


-
כתבות הצנזורה, דו"חות חודשיים ודו"חות שנתיים.


-
דיוני הוועדה המייעצת.


-
דיווחים שוטפים בפגישות עבודה של הצנזור הראשי עם הממונה עליו.


-
פניות לחוות דעת היועץ המשפטי למערכת הביטחון ביחס ללגיטימיות פעילותה של הצנזורה בתחומים מסוימים, לעיתים בשיתוף פעולה עם היועץ המשפטי לממשלה.


פעילות הצנזורה הושפעה מהמצב הביטחוני, מדרישות הגורמים שאתם היא עובדת, מהחקיקה ומהפסיקה. כאשר נדרשו שינויים, הם קיבלו ביטוי בהנחיות מתאימות.

4.
שר הביטחון ומנכ"ל המשרד החליטו על הפסקת פעילות הצנזורה. המועד המיועד לסגירה - סוף חודש דצמבר 2004.

צבא ההגנה לישראל

הטיפול של צה"ל ושל משרד הביטחון בנושא השמירה על

איכות הסביבה בצה"ל

הגופים המבוקרים: משרד הביטחון; המשרד לאיכות הסביבה; צבא ההגנה לישראל

א.  ריכוז ממצאי הביקורת

1. 
בין צה"ל לבין המשרד לאיכות הסביבה קיימת זה מספר שנים מחלוקת בנוגע לסיווג הפעילות של צה"ל לצורך פירוש חוקים בתחום איכות הסביבה וקביעת היקף תחולתם על הצבא. 

2. 
לא נקבעו מבחנים להבחנה בין פעילויות בתחום החומרים המסוכנים המחייבות קבלת היתר, ובין אלה שלא. כמעט כל פעילות הצבא בתחום זה נעשית ללא קבלת היתרים מהמשרד לאיכות הסביבה.

3. 
למשרד לאיכות הסביבה חסר מידע רב הנוגע לצה"ל, שנחוץ לו לצורך מילוי תפקידים שהוטלו עליו על פי הוראות דינים שונים בתחום איכות הסביבה.

4. 
במצב הקיים, הפיקוח שמקיים המשרד לאיכות הסביבה על צה"ל בתחומים מרכזיים שבאחריותו היה מצומצם, ונעשה שלא על פי תכנית פיקוח תקופתית, הקובעת את סדר העדיפויות. 

5. 
במשרד הבטחון לא הקפידו להוציא ולעדכן כתבי מינוי מטעם מנכ"ל משהב"ט לממלאי תפקידים שכיהנו כחברים בוועדה, כנדרש בהוראת משהב"ט. 

6. 
הוועדה לשמירת איכות הסביבה במשרד הבטחון פעלה בלא שהיה בידיה מידע בסיסי על פעילות צה"ל בנושא השמירה על איכות הסביבה, שאותו הייתה צריכה לקבל מחבריה על פי הוראת משהב"ט.

7. 
במערכת הביטחון ובצה"ל קיימות מערכות ניטור סביבתי מקומיות. לוועדה אין מידע על פריסתן של מערכות אלו, והיא אף  לא פנתה לצה"ל על מנת לקבל דיווחים של תוצאות ניטורים שנעשו בתחומים שונים.

8. 
הוועדה לא קיימה מעקב אחר הטיפול בחלק מהנושאים שהועלו לדיון בישיבותיה, ואף לא עקבה אחר יישום החלטות שקיבלה.  

9. 
גופים מרכזיים בצה"ל וביניהם: פיקוד הצפון, פיקוד המרכז, פיקוד הדרום ואגף כוח האדם בצה"ל (אכ"א), לא שלחו בשנתיים האחרונות נציג מטעמם לדיוני ועדת ההיגוי המטכ"לית המרכזת את פעילות צה"ל בנושא השמירה על איכות הסביבה. אגף התקשוב, אשר הוקם במרס 2003, טרם קבע מיהו הנציג מטעמו.

10. 
העבודה על הכנת הוראת פיקוד עליון בנושא איכות הסביבה  החלה באג"ת לפני כשש שנים, בסוף שנת 1997. נכון למועד סיום הביקורת (מרס 2004), טרם אישר צה"ל הוראת פיקוד עליון בנושא איכות הסביבה.

11.  
צה"ל או משרד הבטחון לא ערכו סקר בכל יחידות צה"ל במטרה למפות את המפגעים והסיכונים הסביבתיים הקשורים בכל אחד מהמחנות והמתקנים של הצבא.

12. 
צה"ל טרם הניח את התשתית הדרושה לשילוב נושא השמירה על איכות הסביבה בביקורות מקצועיות ומטכ"ליות הנערכות בגופים השונים. טרם הוגדרו הגופים האחראים לביצוע ביקורות אלה, מהות הביקורת, תכולתה ואפיונה.  

13. 
צה"ל לא קבע נוהל לטיפול באירועי חירום בתחום איכות הסביבה, המגדיר עקרונות לפעולה שיבטיחו טיפול מיטבי באירוע, לרבות בשלבי הטיפול הראשוני והמאוחר, החקירה והפקת הלקחים. 

14. 
אג"ת (אגף התכנון) לא הנחה את כלל הגופים בצה"ל בדבר חובת דיווח על אירוע של זיהום או על מפגע בתחום איכות הסביבה. כתוצאה מכך, המידע שמגיע אליו על מפגעים ומעורבותו בטיפול בהם תלויים ביוזמתם של גופים שונים לשתף אותו בנושא.

15. 
עד אמצע שנת 2003 לא ביצעה מפקדת הזרוע לבניין הכוח ביבשה (מז"י) פעילות ממשית וכוללת כדי ליישם את מדיניות צה"ל בנושא איכות הסביבה, שנקבעה כבר בשנת 1999. 

16. 
הטיפול של פיקוד המרכז ופיקוד הדרום בשנים האחרונות בנושא איכות הסביבה היה לקוי, ולא נעשה בהתאם לדרכי הפעולה שנקבעו במסמך המדיניות של סגן הרמטכ"ל. פיקודים מרחביים אלה לא קבעו תכניות עבודה שנתיות ורב-שנתיות, לא שלחו, כאמור,  נציגים לוועדת ההיגוי המטכ"לית ועוד. 

17. 
ממצאים שהועלו בבדיקה של מינהלת הכינרת שבנציבות המים משנת 2001 בדבר עשרות מקרים שבהם זוהמו קרקעות בבסיסים בפיקוד הצפון בשמנים ובדלקים, חזרו על עצמם בבדיקות שקיימה המינהלה בשנים 2002 ו-2003. המדובר, בין היתר, בממצאים בדבר קרקעות ספוגות בדלקים ושמנים, משטחי טיפול ללא הסדרה של ניקוז ואיסוף השמנים והדלקים, וגלישת דלקים ושמנים ממכלים כתוצאה ממילוי עודף.  

18. 
התשתיות והטיפול בתחנות הדלק של צה"ל, שרובן פרוסות ברחבי המדינה באזורים רגישים מבחינה הידרולוגית, נעשו שלא על פי תקנות המים (מניעת זיהום מים) (תחנות דלק), התשנ"ז-1997. בין השאר, צה"ל אינו עומד בדרישות הנוגעות למשטחי התדלוק, להתקנת מפרידי דלק ולהתקנת אמצעים לניטור דליפות.  

19. 
חלק ניכר ממערך הטיפול והסילוק של השפכים בצה"ל מושתת על בורות ספיגה, ופעילותו של צה"ל להתנתקות מבורות אלה והתחברות למערכות ביוב או לבורות רקב אטומים, מאז כניסתן לתוקף של התקנות בנושא זה בשנת 1992, הייתה מצומצמת.

20. 
הטיפול בליקויים שנמצאו בפיקוח ובבקרה שקיים הצבא במהלך השנה האחרונה בנושא בריכות האידוי, היה לקוי.

21. 
הטיפול של משרד הבטחון בשני זיהומים נרחבים – זיהום אקוויפר חצור, ותחמושת בקרקעית הים מול חופי תל-אביב - התאפיין בעיקרו בקבלת החלטות בדבר קיום בדיקות והערכות בנוגע להיקף הזיהום ולגורמים האחראים ליצירתו. דרך טיפול זו, שנמשכה למעלה מ-20 שנה בנוגע לזיהום האקוויפר בחצור ומספר שנים בנוגע לזיהום בסמוך לחוף הים בתל-אביב, לא הניבה כל החלטה בדבר הטיפול הדרוש בנוגע לזיהומים אלו וביצוע פעולות ממשיות להסרתם.

22. 
פעילותו של צה"ל בכל הנוגע לבדיקה ולחקירה של מפגעים סביבתיים שגרמו יחידות צה"ל, ובכל הנוגע לאכיפת הדינים לשמירת איכות הסביבה בצה"ל - הייתה מצומצמת ביותר. 

23. 
נוהל שאישר היועץ המשפטי לממשלה בשנת 2001 בעניין אכיפת חוקי איכות הסביבה בצה"ל, שמטרתו לקבוע כללים לתיאום אכיפתם של דיני איכות הסביבה בצה"ל בין המשרד לאיכות הסביבה לבין צה"ל - לא יושם הלכה למעשה. 

ב.  תגובות המבוקרים

משרד הביטחון

5.
עד סוף שנת 2004 יעודכן הרכבה של הוועדה לשמירת איכות הסביבה בצה"ל ויוצאו מכתבי מינוי מעודכנים לחברי הוועדה לרבות הוספת מפקדת זרוע לבנין הכוח ביבשה  כחברה בוועדה.

14-6.
חבר בוועדה מונה כאחראי לקבלת דיווחים על מפגעים סביבתיים מהגופים המיוצגים בוועדה. כמו כן יהיה אחראי למעקב אחר הטיפול בהם. הוראת המשרד תעודכן, כך שדיווח תמציתי ביחס לטיפול במפגעים משמעותיים יועברו ע"י וועדות המשנה הפועלות באג"ת לוועדה. בעקבות דו"ח הביקורת הוחל בהקדשת החלק הראשון של ישיבות הוועדה לעדכונים ודיווחים בנושאים שונים, כולל דיווח על מפגעים והטיפול בהם.

7.
אחת לשנה, בסוף חודש דצמבר, ידווחו נציגי הוועדה על פריסת המערכות לניטור סביבתי, במועד זה תדון הוועדה בניטור סביבתי בהתאם להוראות.

8.
אחת לשנה, יפרסם יו"ר הוועדה, דו"ח מעקב אחר יישום החלטות הוועדה.

צבא ההגנה לישראל
צה"ל יגבש עד סוף ינואר 2005  תפיסה כוללת לטיפול בנושא איכות הסביבה בצה"ל הכוללת: הגדרת מדיניות, מיפוי פערים, ותכנית מתוקצבת לנושא, מתקציבי הגופים, אשר תשתלב בתכניות העבודה בזרועות ובגופים.  
קיימת מודעות לשמירת איכות הסביבה. הנושא מודגש, בקורסים, בהשתלמיות בכנסים ובפרסומים. 

4-1.
צה"ל אינו מסתיר מידע על מפגעים מהרשויות בכלל ומהמשרד לאיכות הסביבה בפרט, מפגעים וזיהומים המובאים לידיעת אג"ת מדווחים למשרד לאיכות הסביבה בהתאם.

בשני חוקים מופיע סייג מיוחד לתחולת החוק על צה"ל: חוק מניעת מפגעים, התשכ"א 1961 וחוק החומרים המסוכנים התשנ"ג 1993. יחד עם זאת, ובהתאם להמלצת הפרקליטות הצבאית, תתואם עם המשרד לאיכות הסביבה העברת המידע.   

צה"ל בשיתוף המשרד לאיכות הסביבה ימפה את הסיכונים הסביבתיים בתחומו, לרבות החומרים המסוכנים.

יבחן שנית הנוהל לצה"ל ולמשרד לאיכות הסביבה, כדי לאפשר פעילות פיקוח בצה"ל.
5.
צה"ל יתאם עם משרד הביטחון את הנציגים שישתתפו בוועדה.

10.
הוראה בנושא איכות הסביבה תפורסם  עד יולי 2005.


הכנת אוגדן הנהלים בנושא איכות הסביבה הסתיימה.

11.
מרבית המפגעים והסיכונים הסביבתיים ידועים, על כן, אין להערכת צה"ל מקום לבצע סקר מקיף וכולל. צה"ל והגופים המקצועיים, יבצעו עבודת מטה לאיתור פערי ידע ויגבשו סדרי עדיפויות לביצוע סקרים ממוקדים, כחלק מתוכניות העבודה.

12.
אבני הדרך ולוחות הזמנים למימוש הטיפול באיכות הסביבה יסוכמו, עד ינואר 2005.

16.
עד סוף 2004 תוכן תוכנית עבודה שנתית ורב-שנתית לצה"ל. 

17.
במסגרת פיילוט, בוצע טיפול ביולוגי בקרקעות מזוהמות במחנה קצביה. 


בשנת 2003 אושר תקציב מיוחד לפרוייקט "חושבים ירוק", להסבת כל מערכות חימום המים בסולר לחימום בגז ביחידות פיקוד צפון. הפרוייקט החל ויימשך 5 שנים, במהלך שנת העבודה 2004 בוצעו הסבות במפקדת פצ"ן.

18.
על אף שהתקנות בדבר מתן הודעה למשרד לאיכות הסביבה על הקמת תחנת דלק, אינן חלות על הקמת תחנות דלק במחנות צה"ל, הנושא יסוכם במסגרת עבודת המטה עם המשרד לאיכות הסביבה, על מנת לאפשר פיקוח נאות של המשרד, על תחנות הדלק הצבאיות.


סוגיית הקמת תחנת דלק באזורים הרגישים במיוחד לזיהום מקורות המים, ובכלל זה תחנות ללא משטח אטום, תידון במסגרת עבודת המטה עם המשרד לאיכות הסביבה.

עניין מפריד דלק –  ידון בתוכנית הרב-שנתית, במקביל נבחנות מול המשרד לאיכות הסביבה חלופות אחרות להפרדת דלקים מתשטיפים ולטיפול במים המתקבלים במוצא המפריד. סיום הבדיקה – מרס 2005.


עניין הפיאזומטרים - (צינורות מחוררים המשמשים לניטור דליפות דלק) -  מוטמע במסגרת סקר היחידה הטכנולוגית והלוגיסטית של אט"ל ובמסגרת התוכנית הרב-שנתית.


לעניין בדיקת אטימות נקבע כבר שיטת הבדיקה.  הביצוע במסגרת תוכנית העבודה לשנת  2005.


כל תחנות הדלק בהן לא קיימים משטחים באזור התדלוק ומפרידי דלקים, מופו. שדרוג התחנות יעשה במגבלות התקציב.

התקנת מערכות התראה במיכלים משולבת בתוכנית אב, מימושה מתעכב עקב אילוצים תקציביים. יחד עם זאת מוסדו תהליכים מתאימים למניעת מילוי יתר במיכלים.

19.
 בשל פערי התקציב הקיימים באט"ל צומצם תקציב אחזקת הבינוי משמעותית והמענה לבורות השופכין ולשאיבת השופכין צומצם. למרות זאת חוברו 10 מחנות ובסיסים לרשת הביוב הארצית, בהשקעה של כ–5.2 מש"ח. 


בשנת העבודה 2005 עתידים להתחבר 3 בסיסים של חיל האוויר למערכת הביוב, 3 בסיסים נוספים נמצאים בתהליך של מו"מ להתחברות.

המשך הטיפול בבריכות האידוי ייכלל במסגרת תוכנית הרב-שנתית של צה"ל.

הינתקות מבור ספיגה כרוכה בהתחברות לתשתית קיימת של רשות מקומית. בסיסי צה"ל פרוסים ברחבי המדינה גם בנקודות מבודדות בהן  אין תשתיות שפכים של הרשויות, לפיכך, יתכן מצב של המשך  שימוש בבורות ספיגה. הסוגיה תועלה בעבודת המטה  עם המשרד לאיכות הסביבה.

21.
צה"ל פעל לטיפול בהסרת מקורות הזיהום בבסיס חצור ונקט בפעילות למניעת הישנות מקרים דומים. הטיפול בזיהום האקוויפר, הועבר לטיפול משרד הביטחון, ונכון להיום אינו נמצא בידי צה"ל.
23-22.
 צה"ל יטפל בסוגיות האישורים לפקחי המשרד לאיכות הסביבה לביצוע ביקורת בבסיסי צה"ל.

השירות בצה"ל של חיילים שהוכרו כמצטיינים

בתחומי הספורט, המוזיקה והמחול

הגופים המבוקרים: צבא ההגנה לישראל; משרד החינוך, התרבות והספורט

א.  ריכוז ממצאי הביקורת

1. 
נמצאו פערים ניכרים בין ההסדרים שלפיהם נהג צה"ל בכל הנוגע לספורטאים, מוזיקאים  ורקדנים לבין הוראות הקבע של אכ"א בנושא; לא נמצא תיעוד על הרקע ועל הנימוקים להנהגתם של אותם הסדרים. ראוי כי צה"ל ומשרד החינוך יבחנו את הצורך בגיבוש תפיסה עקרונית בתחום זה, שתסוכם באופן בהיר ובכתב, ותהווה בסיס לקביעת ההסדרים, לרבות תנאי השירות המיוחדים והמכסות.

2.
צה"ל קובע את מספר הספורטאים המצטיינים וה"פעילים" על סמך מכסה שנקבעה לפני כשמונה שנים, מבלי שמינהל הספורט שבמשרד החינוך בחן מדי שנה בשנה את הצרכים המסוימים שלהם בחתך של ענפי ספורט ובחלוקה בין ספורטאים וספורטאיות בכל ענף. ניתוח כזה חשוב במיוחד כאשר בשל מגבלת המכסה, נמנעת המחלקה לספורט תחרותי מלהמליץ על ספורטאים לצורך הכרה בהם כמצטיינים או כ"פעילים", אף שהם זכאים לכך על פי אמות המידה שהיא קבעה. 

3. 
כ-200 ספורטאים בענפי הכדורגל והכדורסל, אשר לא הוכרו כספורטאים מצטיינים או כ"פעילים", מקיימים פעילות שוטפת בנבחרות ובקבוצות בליגות הבכירות בארץ, וזאת תוך כדי שירותם הצבאי. בפועל, זוכים חלק מספורטאים אלו לתנאי שירות דומים לאלו של הספורטאים המצטיינים וה"פעילים", אף שלא הוכרו ככאלה. 

4. 
מיצוי הספורטאים המצטיינים וה"פעילים" בשירותם הצבאי לקוי:  נמצא, כי  רק 26% מהם השתתפו בקורסים שיקנו להם מקצוע צבאי, כנדרש בהוראות הקבע, ולכן רובם שובצו בתפקידים של פקיד או עובד כללי, שאינם דורשים קורס. הנחייתו של ראש אכ"א מיוני 2002 בדבר בחינת היכולת להביא למיצוי טוב יותר של הספורטאים המצטיינים, כולל בחינת האפשרות כי ישרתו בקהילה, לא יושמה. 

5. 
אגף כוח-אדם לא קיים בקרה על יישום ההסדר שקבע בדבר החזר הוצאות חודשי לספורטאים מצטיינים ו"פעילים". 

6. 
נמצאו עשרות מקרים, שצה"ל אישר לספורטאים, למוזיקאים ולרקדנים מצטיינים ולספורטאים "פעילים", חופשות מיוחדות, שמשכן הכולל בהתייחס לכל חייל עלה על משך החופשות המירבי, 90 יום בשנה, שקבע  אכ"א.

7.
ראוי שצה"ל יקיים בשיתוף משרד החינוך את הבחינה בדבר יישום החלופה של שירות בקהילה.

8.
מינהל הגיוס מאשר רקדנים מצטיינים אף על פי שלא חתמו על כתבי שיפוי.

ב.   תגובות המבוקרים

צבא הגנה לישראל

1.      עד סוף שנת 2004 תושלם הוראה צה"לית בנושא: "עילויים, מצטיינים ופעילים בצה"ל". ההוראה עודכנה בהתאם למדיניות ולעקרונות צה"ל לגבי החיילים שהוכרו כמצטיינים, וההסדרים שנקבעו בין  אגף כח האדם בצה"ל ובין משרד החינוך. הפקודה נמצאת כעת בסבב חתימות.

2.
למרות שצה"ל  הוא ארגון לוחם, אשר ייעודו להגן על ביטחון המדינה, מכיר צה"ל גם בצרכים החברתיים במדינה, ועל כן מאשר צה"ל כל שנה מאות חיילים כספורטאים מצטיינים ופעילים.

צה"ל מקיים דיאלוג מתמשך עם משרד החינוך בנוגע למכסת הפעילים (שהוכרו כמצטיינים). בשלב זה סוכם כי היקף המכסות יישאר ללא שינוי.

5.
צה"ל בוחן המשך הצורך בהחזר ההוצאות, סיום הבחינה עד סוף שנת העבודה 2004.
לעניין הבקרה על עבודות פרטיות של חיילים מצטיינים, צה"ל יפרסם במהלך חודש אוגוסט 2004 נוהל, שיאפשר בחינת החוזה של החייל עם הקבוצה/איגוד.  

6.
מערכת המחשב בה מוזן אירוע חופשה מיוחדת למטרות נסיעה לחו"ל תתוקן כך שלא תהיה אפשרות להזין מעל למכסת ימי הזכאות שנקבעה.
גורם המאשר חופשה מיוחדת יהיה מחוייב לבדוק את משך ימי החופשה המיוחדת אותם ניצל החייל באותה שנת שירות, טרם אישור הבקשה. צה"ל הכין הוראה לעניין דחיית שירות ייחודי לאוכלוסיית הספורטאים המצטיינים למקרים הייחודים, בהם תידרש היעדרות מן השירות הצבאי לתקופה העולה על 90 יום. בנוסף, יופץ חוזר למפקדים. 
7.
בחינת החלופות לרבות שילובם של חיילים מצטיינים בשירות בקהילה, תבחן במסגרת עבודת מטה בשיתוף משרד החינוך, אשר תסתיים עד סוף 2004.

משרד החינוך, התרבות והספורט

1.
הוקמה ועדה משותפת למשרד ולצה"ל אשר התכנסה כבר מספר פעמים החל מחודש מרס 2004. הועדה גיבשה את המלצותיה בדבר הדרכים לשימור יכולותיהם של הנגנים בעת שירותם הצבאי והעבירה אותן לאישור ראש אכ"א. עם אישור ההמלצות הן יובאו לידיעת החיילים והציבור.

2.
מינהל הספורט במשרד החל בטיפול ובקבלת נתונים מהאיגודים ומגופי הספורט. על סמך נתונים אלה יבוצעו החתכים, ויקויים דיון עם מינהל הגיוס בצה"ל לקראת גיוס מרץ 2005.

7.
מינהל הספורט ביחד עם נציגי אכ"א בוחנים עתה דרכים לשילובם של חיילים מצטיינים בשירות למען הקהילה.

8.
המשרד קיבל מצה"ל באוגוסט 2004 כתבי התחייבות ושיפוי מתוקנים ועדכניים ושלחם לרקדנים המצטיינים על פי הרשימה שהועברה מצה"ל לצורך חתימה והחזרתם עד ליום 17 באוגוסט 2004.

שירות בני המגזר הבדואי בצה"ל

הגופים המבוקרים: משרד הביטחון; צבא ההגנה לישראל

א.  ריכוז ממצאי הביקורת

1. 
אגף הנוער והנח"ל במשרד הבטחון קיים פעילות לעידוד הגיוס של הבדואים רק בצפון הארץ, וכי הפעילות של מקח"ר בתחום זה בדרום הארץ הינה חלקית ואינה מקיפה את רוב מוסדות החינוך ביישובי הבדואים. חלק מהמשימות שהגדירו לעצמם שני גופים אלה עסקו בתחומים חופפים, ולא נקבעה חלוקת עבודה ברורה ומפורטת ביניהם. 

2. 
אחד הכלים של צה"ל לעידוד הגיוס של הבדואים לצה"ל הוא גיוס נציגים נבחרים מהמגזר הבדואי לשירות מילואים, והפעלתם לשם השפעה על בני הנוער הבדואים ועידודם לשרת בצה"ל. 

נמצא כי לא נקבע תכנית המגדירה את אופן הפעלתם של אנשי מילואים אלה, לא נקבעו יעדים, משימות ומדדי הצלחה לפעילותם ומספר ימי המילואים שעליהם לבצע. היעדר טיפול ראוי בנושא זה, הביא לאי מיצויו של כלי זה בכל הנוגע לעידוד ההתנדבות של הבדואים לצה"ל.

3. 
בשנת 2002 אישר ראש אכ"א מסלול שירות ייחודי לבדואים בצה"ל, שיועד בשלב הראשון לחיילי גדוד הסיור הבדואי נמצא, כי אף על פי שמסלול שירות זה יועד בשלב הראשון רק לכ-18% מהחיילים הבדואים המשרתים בצה"ל, גם הוא לא מומש. ללימוד השפה העברית יש השפעה על יכולתם של חיילים אלו להתמודד עם נושאי לימוד עיוניים הנלמדים במהלך הטירונות, ולכך יש השלכות מעשיות ניכרות על אופן הכשרתם. 

4. 
להקניית השכלת היסוד וללימוד השפה העברית יש השפעה גם על יכולתם של החיילים להשתלב בחיים האזרחיים לאחר שחרורם. נמצא, כי 85% מהחיילים הבדואים שהתגייסו בשנת 2000 וכ-93% מאלה שהתגייסו בשנת 2001, ואשר על פי נתוניהם היו חייבים להשתתף בקורסים ללימוד השפה העברית, השלימו את שירותם בצה"ל או שעמדו על סף שחרור בלי שהשתתפו בקורסים אלה. 

5. 
חלק ניכר מהחיילים הבדואים זכאים לקבל תשלומי משפחה, שמעניק צה"ל למשפחות חיילים הנזקקות לכך. בשל היותם של החיילים הבדואים מתנדבים, הם יכולים להגיש בקשות לתשלומי משפחה רק לאחר גיוסם, כך שהאישורים לקבלת תשלומים אלה מתקבלים מספר חודשים לאחר תחילת שירותם. נמצאו מקרים שבהם אושרו תשלומי משפחה לחיילים בדואים חודש וחצי עד ארבעה חודשים לאחר יום גיוסם לצה"ל, ובכך נפגעו זכויותיהם לקבל תשלומים אלה, שנועדו לאפשר למשפחותיהם קיום מינימלי. 

6. 
כי אף שכבר בשנת 2002 הכירה מקח"ר בצורך לתת מענה ייחודי להכנת החיילים הבדואים לשחרור, רק במרס 2004 התקיימה לראשונה סדנת הכנה לשחרור ייחודית לחיילים הבדואים, וגם בה השתתפו רק כ-21% שתאריך שחרורם חל בחודשים אפריל עד אוקטובר 2004. מגוון הפעילויות שמקיימת מחלקת הפרישה אינו תואם את צורכי הקצינים והנגדים הבדואים, והם כמעט שאינם משתתפים בהן. 

7.  
צה"ל יפעל לשיפור פעולות ההסברה בקרב חיילי צה"ל בכל הנוגע למאפייני המגזר הבדואי, לבעיות הייחודיות של אוכלוסייה זו בישראל ולתרומתם של החיילים הבדואים בתחום המבצעי.

ב.   תגובות המבוקרים

משרד הביטחון

1.
לעניין אי קיום פעילות של אגף נוער נח"ל ומשימות לאומיות בקרב הבדואים בדרום הארץ: המשרד מודע כי אכן לא מתקיימת כל פעילות של האגף בקרב הבדואים בדרום הארץ, ויש בכוונתו להכנס לפעילות זו במהלך 2004.


המשרד מעריך כי החל מדצמבר 2004 יימצא ויועסק פרויקטור מתאים לעבודה בדרום. עם מינוי פרויקטור לדרום ועם תום לימוד הבעיה, הצרכים, ודרכי ההתמודדות, תבנה תכנית עבודה המותאמת לאזור הדרום.

2.
לעניין גיבוש תוכנית עבודה שנתית לפעילות הפרויקטור בקרב המגזר הבדואי:  


פעילות הפרויקטור בקרב המגזר הבדואי בצפון הינה מגוונת ומושפעת מאוד מיוזמות של האוכלוסייה הבדואית בצפון (פניות בני נוער, משפחות, ראשי רשויות), הפעילות נוגעת בתחומים רחבים ונושאת בעיקר אופי של מתן שירות לאוכלוסייה זו בנושאים הנוגעים לשירות בצה"ל ולהשתלבות בחברה לאחר השחרור מצה"ל. אופי זה של פעילות הפרויקטור מקשה מאוד על בניית תכנית עבודה שנתית.


למרות הקשיים, נבנתה תוכנית עבודה אשר תשתפר ותשתכלל. בנוסף, מופעלים כלי דיווח של הפרויקטור על פעילותו השוטפת וכן דו"חות מסכמים תקופתיים ושנתיים, אשר ישמשו בסיס לדיונים במסגרתם ייבחנו מרכיבי פעילות הפרויקטור ובמידת הצורך ישונו.

3.
לעניין חלוקת העבודה והאחריות בין משרד הבטחון לצה"ל בנושא הטיפול בבדואים בצפון: משרד הבטחון יהיה אחראי לפעילויות בקהילה ובמעטפת החברתית. צה"ל באמצעות מרכז הנוער והנחל בחיל החינוך והנוער, יוביל את הפעילות לעידוד הגיוס לצה"ל. 


בעבודת מטה מסודרת שבוצעה על ידי אנשי מרכז נוער ונח"ל ואנשי האגף הרלוונטיים ואשר הסתיימה לאחרונה, פורטו והוגדרו תחומי האחריות וההובלה של העשייה בקרב האוכלוסייה הבדואית בצפון כאשר העיקרון הוא עשייה משותפת ומתואמת, בה מאגמים ומאחדים את המשאבים ומביאים לביטוי מיטבי את היתרונות היחסיים הגלומים בכל גורם, לשיפור הטיפול באוכלוסייה הבדואית בצפון.

צבא הגנה לישראל

1.
מבוצעת עבודת מטה משותפת לצה"ל ומשרד הבטחון בנושא חלוקת האחריות בין צה"ל והמשרד. במסגרת העמ"ט, ידון גם נושא חלוקת המשאבים בין מוקדי האוכלוסיה השונים. עבודת המטה תסתיים עד סוף שנת העבודה 2004. יישום מסקנותיה יהיה במהלך שנת העבודה 2005.
3.4.
לענין הקמת תשתיות לוגיסטיות לכיתות הלימוד בגדס"ר:  צה"ל בוחן מחדש את הצורך בבניית בית ספר בגדוד הסיור הבדואי וכן חלופות נוספות לנושא הלימודים הכלליים ללימוד השפה העברית. הצפי לסיום העבודה אוגוסט 2004. צה"ל השקיע בשנת העבודה 2002 כ-500 אלף שקל בבניית 2 כתות לימוד במחנה הגדס"ר.

המענה שינתן לכיתות הלימוד בגדס"ר ייתן מענה לסוגיית לימודי השפה העברית והשלמת השכלה. יחד עם זאת, גובשה תוכנית ייעודית ללימוד עברית לחיילי הגדס"ר.

עד סוף אוקטובר 2004 יוצבו שתי מש"קיות הוראה בבסיס האימונים של  גבעתי לסייע בלימוד השפה העברית. התמיכה המקצועית למש"קיות תינתן על ידי קצינת ההוראה שבגדס"ר.

5.
חשוב שהטיפול בנושא אישור תשלומי המשפחה למתגייסים מקרב בני המגזר הבדואי, יחל כבר בשלב המלש"ב, לפעילות זו חשיבות רבה והשפעה על איכות ההחלטה של המלש"ב לגיוס ועל המוטיבציה לשירותו. המענה הנכון יהיה סיום הטיפול בשלב הטירונות. מנהל הגיוס ערוך לתת מענה זה, לכלל המלש"בים, לרבות האוכלסיה הבדואית.
יוכנו טפסי בקשה לתשלומי משפחה בשפה הערבית, צה"ל יבצע מעקב אחר התקדמות הטיפול בבקשות באמצעות מעורבות אישית של קצינת תנאי שירות המטפלת בחיילי המיעוטים, בכל עת של אי טיפול בבקשה, עקב אי שיתוף פעולה מצד המתגייס.
6.
צה"ל מודע לצרכים המיוחדים של החיילים הבדואים ולכן הוקמה עבורם מכינה ייחודית לקראת השחרור, המכינה התקיימה בחודש יוני 2004 בתנאי פנימייה, עם תכניות לימודי שהותאמו לחיילים.
למכינה זומנו חיילים בהתאם לפוטנציאל השחרור, ונעשו כל הפעילויות לקלוט אותם, אך בפועל עקב סיבות אישיות, מוטיבציה ומחסור בכוח-אדם ביחידה, התייצבו למכינה כ-21% בלבד מהמוזמנים.
הפקת הלקחים שבוצעה הוכיחה כי המכינה אכן הותאמה לאוכלוסייה. המשוב מהחיילים היה חיובי.  מתוכננת מכינה נוספת בנובמבר 2004. 
צה"ל בדק את הצרכים של המגזר הבדואי על  מנת לתפור "חליפה אישית" לפרישה לכל אחד מן הפורשים הבדואים. 

עד סוף שנת העבודה 2004, תגובש תוכנית המשותפת לצה"ל, לצוות גמלאי צה"ל ולשירות התעסוקה.

7.
מערך הסברה למפקדים בנושא הבדואים, יצא לאור בספטמבר 2004.
שירות התעסוקה

6. 
להלן עיקרי הפעילות המתוכננת בשירות התעסוקה באזור הנגב, עבור חיילים משוחררים מהמגזר הבדואי:

א. 
שילוב חיילים משוחררים בדואים במסגרות לימודים קיימות, להרחבת השכלה, כולל: השלמת השכלה, הכשרה מקצועית, והכשרות "פרויקט קצינים".

מסגרות הלימודים הקיימות אינן מצריכות תקציבים ייחודיים נוספים.

בוועדות הקבלה במסגרות הנ"ל, ניתנת עדיפות לקבוצות אוכלוסייה ייחודיות, וכן לחיילים משוחררים.

ב. 
מסלולי לימוד והכשרה ייחודיים לחיילים משוחררים מהמגזר הבדואי, כולל: קורס מפעילי צמ"ה נבדק בצה"ל, באפשרות לקיים את ההשתלמות המקצועית במתקני צה"ל, קורס טכנאי אלקטרוניקה מוסמך, וקורס טכנאי מדידות, לקראת הקמת שבעת היישובים המוכרים החדשים בנגב.

ג. 
טיפול פרטני בחיילים המשוחררים, בתיאום עם היחידה לחיילים משוחררים במשרד הביטחון, מחלקת פרישה בצה"ל, מפקד יחידת הגששים ויחידות הרווחה ברשויות.

ד. 
שימוש בכלים מסייעים לטיפול פרטני, כולל: הכשרה אינדיבידואלית ופנים מפעלית, מתן תמריצים והסעות למעסיקים, שיבטיחו הכשרה וקליטת מובטלים בדואים, וסיוע בהכנת קורות חיים ובהכנה לראיון עבודה, על ידי המרכז לייעוץ בבאר-שבע.

ה. 
לצורך איגום משאבים, הוקם צוות היגוי משותף למשרד הביטחון, שירות התעסוקה, משרד התמ"ת ומחלקת פרישה בצה"ל. בישיבה הראשונה של צוות ההיגוי, הוחלט בין היתר על מיפוי הצרכים והנתונים האישיים של האוכלוסייה, באחריות מחלקת הפרישה בצה"ל, ושימוש בממצאים לבניית תוכניות שונות.

ו. 
שילוב עד 100 מובטלים בדואים ששירתו בצה"ל, במפעל שאמור להיפתח באמצע שנת 2005 ביישוב שגב שלום.

תחנת גלי צה"ל

הגופים המבוקרים: תחנת גלי צה"ל; משרד הביטחון; צבא ההגנה לישראל

א.  ריכוז ממצאי הביקורת

1. 
התקציב של גלי צה"ל משקף רק כמחצית מהעלות השנתית הכוללת להפעלת התחנה, ושאר העלויות ממומנות מתקציביהם של אגפי המטה הכללי. במצב זה מוגבלת היכולת לאמוד ולנתח את כלל הפעילות של התחנה מבחינה כלכלית, ונפגעת היכולת של מפקדת קצין החינוך והנוער הראשי לקיים בקרה תקציבית נאותה על כלל הפעילות של התחנה. 

2. 
עסקות חליפין שביצעה התחנה, בהיקף כספי של מיליוני ש"ח בשנה, לא קיבלו ביטוי בתקציב גלי צה"ל. 

3. 
גלי צה"ל מקיימת את פעילותה התקציבית, הכלכלית והשיווקית, עם כוח אדם המופקד על תחומים אלו, שאינו בעל השכלה פורמלית מתאימה בתחומי הכלכלה, החשבונאות או במינהל עסקים. 
4. 
תהליכי ההתקשרות של גלי צה"ל עם גורמי חוץ נעשים על ידי עובדי המחלקות השונות בתחנה, המנהלים את המשא והמתן, מתחייבים בשם גלי צה"ל וחותמים על הסכמים בשמה, ללא הרשאה ממשרד הביטחון, כנדרש בהוראת הפיקוד העליון בנושא התקשרויות עם ספקים, וללא מעורבות הגורמים המקצועיים במשרד הביטחון. 

5. 
מפקד גלי צה"ל, שהינו קצין בשירות קבע, נוהג לחתום בשם משרד הביטחון על רובם המוחלט של ההסכמים בדבר תשדירי השירות ותשדירי החסות, בלי שמשרד הביטחון הסדיר את הרשאתו לכך כדין, וחרף העובדה שגלי צה"ל העלתה בפני המשרד בעבר את הבעיה במטרה להביא לפתרונה.

6. 
גלי צה"ל סיכמה מסמך המפרט את מדיניות התעריפים של תשדירי השירות והחסויות, אולם מסמך מדיניות זה לא אושר על ידי הגורמים המקצועיים במשרד הביטחון, אשר נושאים באחריות הכוללת בתחומי ההרכשה והמכירות בצה"ל, למרות שהועבר אליהם עוד באוקטובר 2002. 

7. 
בבדיקה שערך משרד מבקר המדינה בנוגע לשני שיתופי פעולה נרחבים שקיימה גלי צה"ל עם חברות מסחריות, נמצא שההתקשרויות  התבצעו  בלי שנבחנו היבטי רכש ומכרזים מבחינה משפטית ואף בלי שהן נבחנו מבחינה כלכלית; התקשרות שבמסגרתה מאזכרת גלי צה"ל בתכניותיה חברה מסחרית, בהיקף ששוויו הכספי הוא מיליוני ש"ח לשנה, מתקיימת במשך שנים בלי שנחתם הסכם בין הצדדים. 

8. 
גלי צה"ל מעניקה למאזינים במסגרת שידוריה פרסים, המתקבלים מגופים מסחריים בתמורה לאזכור שמם של אותם גופים בשידור. פעילות התחנה בנושא זה נעשתה במישרין על ידי עובדי מחלקות שונות בתחנה, לרבות חיילים בשירות חובה. נמצאו ליקויים ביישום נוהל שסיכמה התחנה בשנת 2002 בעניין אישור הפרסים והיקף התמורה בגינם.    
9. 
זה שנים רבות לא מיושמים בגלי צה"ל כללי הרישום והפיקוח שנקבעו בהוראות הצבא לגבי הבקרה על שעות עבודתם של אזרחים עובדי צה"ל בנוגע לעיתונאים הבכירים של התחנה. בחינה של נושא זה, שהחלה לפני כעשר שנים, טרם סוכמה במשרד הביטחון. 

10. 
מרכז תעסוקת אזרחים עובדי צה"ל וגלי צה"ל סיכמו במקרים מסוימים עם עיתונאים הסדרים בדבר תשלום גלובלי עבור שעות נוספות ושעות כוננות, בניגוד לפקודת מטכ"ל בנושא זה. סיכומים אלה היוו לעתים מכשיר להגדלת שכרם של העיתונאים מעבר לרמות השכר המאושרות על ידי משרד הביטחון ומרכז תע"ץ. 
11. 
מאז תחילת שנת 2000 מעסיק משרד הביטחון עובדים בגלי צה"ל  באמצעות חברת כוח אדם, אף שלגבי מרביתם לא מתקיימים התנאים לצורת העסקה זו, כפי שנקבעו בהודעת נציבות שירות המדינה ואומצו בהוראת משרד הביטחון.

12. 
נמצאו הבדלים משמעותיים בין הנורמות וההסדרים המינהליים החלים על אזרחים עובדי צה"ל שבתחנה לבין אלו החלים על עובדי חברת כוח האדם, הממלאים תפקידים דומים. 

13. 
גלי צה"ל גיבשה, בהתאם להנחיות משרד הביטחון, תעריפון לקביעת שכרם של עובדי חברת כוח האדם. תעריפון זה כולל טווחי שכר לפי תפקיד. שכרם של עובדים אלה נקבע על ידי מפקד התחנה ומאושר על ידי משרד הביטחון בלי שנקבעו לכך עקרונות ואמות מידה ברורים. כמו כן, התעריפון אינו מתייחס לכל המשימות שנעשות בגלי צה"ל.  

14. 
הפיקוח על שעות העבודה של עובדי חברת כוח האדם נמצא לקוי, ואף לא התקיים כלל פיקוח על עבודתם של עובדים המועסקים לפי הסכם שכר גלובלי.

15. 
נמצאו מקרים, שגלי צה"ל לא קיזזה מהתשלומים שהיא משלמת לחברת כוח האדם את הימים שבהם שירתו במסגרת שירות המילואים עובדי גלי צה"ל, המועסקים באמצעות חברה זו.
16. 
כתבי החוץ של התחנה עבדו במשך שנים עם גלי צה"ל כפרילנסרים בלי שנחתם בינם לבין משרד הביטחון כל הסכם המסדיר את אופן ואת תנאי העסקתם, לרבות הגדרת היקף עבודתם, דרכי הדיווח והתמורה.

17. 
עשרות אלפי התקליטורים, שמחזיקה גלי צה"ל, אינם מטופלים כאפסניית צה"ל, וממילא לא מולאו מרבית ההוראות של צה"ל בתחום זה. כן נמצאו ליקויים ברישום של מלאי התקליטורים, ובפיקוח אחר השימוש בהם על ידי עובדי התחנה. 
18. 
כ-60,000 סרטים מגנטיים, שעליהם מוקלטות כ-70,000 שעות שידור, אינם מוחזקים בגלי צה"ל בתנאים אשר יבטיחו את שלמותם, כנדרש בפקודת המטכ"ל, העוסקת, בין היתר, בנושא שימור חומר ארכיוני, וקיים סיכון ממשי לפגיעה ולאובדן של הקלטות המהוות נכס בעל ערך היסטורי רב.  

19.
פעילותה של גלי צה"ל מוסדרת באמצעות פקודת ארגון אשר אינה מהווה בסיס נורמטיבי הולם להסדרת פעילות התחנה, על מאפייניה הייחודיים בהשוואה ליחידות צה"ל האחרות.

20.
על פי לוח המשדרים של חורף 2003-2004, שידרה תחנת גלי צה"ל תכניות המוקדשות לענייני חיילים, צבא וביטחון בהיקף של כ-20 שעות מתוך
כ-170 שעות השידור השבועיות.


ב.   תגובות המבוקרים

משרד הביטחון

1.
הרעיון שהועלה בזמנו להפיכת גלי צה"ל למשק סגור נבע  מהצורך להתייעלות, תוך שיפור השליטה, הבקרה והגדלת המודעות  לחסכון. עקב הספקות הרבים בדבר הצלחת מהלך מסוג זה, בעיקר על רקע הניסיון שנרכש בעבר ממהלכים כאלה בגופים תקציביים אחרים והחשש שלא ניתן יהיה לפעול כמשק סגור אמיתי (מהיבט ההכנסות).הוצעה על ידי היועץ הכלכלי דרך אחרת להשגת יעדי ההתייעלות והחסכון.  הכוונה הינה הקמת מנגנון בקרה ופיקוח תקציבי, כלכלי וכספי אלטרנטיבי באמצעות הקמת צוות פנימי קבוע במשרד, בהשתתפות נציגי הגופים הרלוונטיים.
2.
לעניין ההתקשרויות עם חברה סולולארית חסות על מטוס דיווחי התנועה: בתחילת שנת 2005 יבחן אפשרות לצרף את רכש המכשירים הסלולריים להסכם של צה"ל עם חברת פלאפון אשר זכתה במכרז, והסדרת רכש החסויות במשדר דיווחי התנועה בהסכם חסויות מתאים - מתוכנן לביצוע.
לעניין הפעלת אתר האינטרנט של גל"צ: יפורסם מכרז מתאים (המכרז נמצא בסבב הערות). צפוי כי  הפעילות בנושא זה תושלם בינואר 2005.

4.
בימים אלה מתקיימת עבודת מטה לגיבוש דרכי ההתקשרות עם גופים אזרחיים. החטיבה להכשרת שירותים במשרד (אמו"ן) תהיה אחראית להתקשרויות גלי צה"ל עם גופים אזרחיים.

כמו כן הוחל בעבודת מטה לכתיבת הוראת משרד חדשה המאפשרת עריכת חסויות בנוהל מקוצר לגלי צה"ל. הוראה זו תכלול את כל היבטי ההתקשרות האחרים.
5.6
תיכתב הוראת המשרד חדשה המאפשרת עריכת חסויות בנוהל מקוצר לגלי צה"ל. כמו כן נבחנת האפשרות לביצוע מכרז לבחירת חברה שתטפל בגיוס החסויות.  ביצוע נושא זה יושלם עד סוף מרס 2005.
7.
שיתופי פעולה עם גופים חיצוניים יוסדרו בנוהל הפעלה מסודר במסגרת הוראה מתאימה. בימים הקרובים תחל  כתיבת ההוראה. צפוי כי עבודת המטה בנושא זה, תושלם במהלך הרבעון הראשון של שנת 2005.

8.
לעניין חלוקת פרסים למאזינים בתוכניות התחנה בתמורה לאיזכור המוצר. הנושא יטופל במסגרת התהליכים החדשים המגובשים בימים אלה ואשר ימצא את ביטויו בהוראות המשרד. צפי לסיום - מרס 2005.

11.
סוכם על העברת עובדי חברת כוח האדם למעמד עובדי צה"ל. מוערך כי תהליך זה יושלם עד סוף שנת 2004.

13.
עם העברת עובדי חברת כוח האדם למעמד עובדי צה"ל, נושא התעריפונים יבוא על פתרונו.

צבא ההגנה לישראל

כללי

היסודות על בסיסם נבנית גלי צה"ל, באים ממישורים שונים בתכלית. מחד, מהווה התחנה יחידה צבאית סדירה ומאידך משמשת היחידה כלי תקשורת לכל דבר וענין. גלי-צה"ל היא תחנת השידור של צבא הגנה לישראל וככזו עיקר פעילותה הוא בתחום התקשורת. תחום זה כולל את הנושאים המוגדרים בתפקידי גלי-צה"ל כגון: צבא, חברה, חינוך, תרבות וכו'.

העובדה כי היחידה הצבאית גלי-צה"ל פועלת בתחום התקשורת איננה גורעת כהוא זה מפעילותה בתחום הצבאי. נהפוך הוא, פעילותה בתחום התקשורת נעשית במסגרת התחום הצבאי כפי שהוגדר לה ע"י הפיקוד העליון. 

בעקבות דוח הביקורת החלו צה"ל ומשרד הבטחון במהלך שתכליתו בניית נהלים והסדרת הסוגיות הקשורות בניהול התקציב וביצוע ההתקשרויות, באופן העסקת כוח-אדם מקצועי בגל"צ, ובנושאים האחרים שהעלתה הביקורת.

בצה"ל רואים בדו"ח הביקורת כלי עבודה לשיפור ותיקון תהליכים בעבודת התחנה. עבודת המטה המתבצעת כיום בצה"ל ובמערכת הביטחון עתידה לשפר את נהלי עבודה ולהתאימם ליעוד ויש לברך על כך.

4.
לעניין התקשרויות עם נותני חסות-רפרנט, נציג אמו"ן הוצב בגלי צה"ל ומשמש כנציג משרד הבטחון ביחידה. סוגיות נוספות בנושאי התקשרות ורכש ידונו בוועדה המשותפת לצה"ל ולמשרד הבטחון.

6.
לעניין מדיניות תעריפי תשדירי שרות-הנושא ידון בוועדה המשותפת עם המשרד. טבלת תעריפי ההנחות  תשופר עד סוף חודש ספטמבר 2004. יודגש כי כל מקרה חריג, נדון כבר היום, בוועדת החסויות והנימוקים להחלטות מתועדים.
7.
שיתופי הפעולה בין גלי צה"ל וחברות מסחריות הופסקו כבר ב-2002, בהתאם לחוות-דעת היועץ המשפטי של התחנה. כיום כל הסכם לשיתוף פעולה נבדק משפטית. הסכמים מוגבלים לשמונה מבצעים גדולים בשנה.
לעניין שיתופי הפעולה עם חברות מסחריות וחברות נותנות חסות – הנושא נמצא בבחינה במסגרת הועדה המשותפת לצה"ל ומשרד הבטחון. מועד צפוי לסיום הבחינה מרץ 2005.

8.
נושא חלוקת פרסים ואופן גיוסם יעוגנו בנהלי התחנה. נהלים חדשים יוטמעו עד סוף ספטמבר 2004.
9.
לעניין רישום וביקורת על נוכחות עובדים - בעקבות הביקורת תוקנו הליקויים בתחום זה, בפרט הבקרה על הדיווח העצמי, ניהול יומן עבודה לאזרחים עובדי צה"ל, ודיווח על שעות עבודה.
10.
לעניין שעות נוספות ושעות כוננות גלובליות - קיים נוהל דיווח עצמי על-פי הצהרה, אולם לא גלובלי. כלל הדיווחים האישיים, מובאים לאישור מפקד גלי צה"ל לאחר בדיקתם.
13.
לדעת צה"ל אין מקום לקביעת נוהל ייחודי או בניית תעריפון, לעובדי חברת כוח-אדם שכן הנושא יבוא על פתרונו כאשר יגויסו כאזרחים עובדי צה"ל ויהיו חלק מן ההסכם.
14.
בימים אלה הצבא נמצא בעיצומו של תהליך לקליטת עובדי חברת כוח האדם למעמד של  אזרחים  עובדי צה"ל, לו"ז לסיום – סוף שנת העבודה  2004.
15.
הליקוי תוקן במהלך הביקורת. תהליך הפיכתם של עובדי חברת כוח האדם לאזרחים עובדי צה"ל ימנע הישנות מקרה בו הם קיבלו שכר כפול עבור ימי מילואים ועבור עבודתם בחברת כוח-אדם.

16.
לעניין העסקת כתבי חוץ, מדובר בכתבת אחת בלבד. צה"ל ומשרד הבטחון מגבשים חוות דעת משפטית להסדרת העסקת העובדת. לו"ז לסיום סוף שנת העבודה 2004.

17.
התקליטייה נמצאת בימים אלו בעיצומו של הליך ספירה ומיקוט (מתן מספר קטלוגי). לאחריו תנוהל תכולתה כאפסניה צה"לית. לו"ז לסיום - סוף אוגוסט 2004.

לעניין רישום התקליטורים, כל תקליטור שיתקבל בתחנה, ירשם ויסופרר כאפסניה צבאית. במקביל מתקיימת עבודת מטה על מנת לאשרם כציוד צבאי ולא כנוהל מתנות.
18.
שימור ארכיון גל"צ - לאור המציאות התקציבית אין ביכולת צה"ל למכן ולשדרג את הארכיון. צה"ל יחד עם ארכיון צה"ל מחפש פתרון הולם ברמה הלאומית.

19.
עד יולי 2005 יפרסם צה"ל פקודת מטכ"ל המסדירה את פעילות התחנה.

20.
מדיניות צה"ל הינה להימנע משעות שידור צבאיות מרוכזות ככל האפשר, ולשלב את התכנים הצבאיים באופן קבוע, בתוך הנושאים בהם עוסקות תוכניות הרדיו של התחנה, וכך להביא את התכנים הצבאיים לתפוצה רחבה ככל האפשר בקרב המאזינים.
להלן פירוט השידורים הקבועים בגלי צה"ל ובגלגל"צ, המוקדשים לענייני            צבא, חיילים וביטחון:
א. 
"קולה של אמא" - שישי, 13:00-11:00, שיחות עם אמהות ואבות על ילדיהם החיילים שנשארו בשבת בבסיס - שעתיים.
ב. 
"גל עברי ירוק"- שבת, 17:00-15:00, שעתיים של מוסיקה עברית שאותה בחרו חיילי שתי יחידות שונות. בין השירים משולבים קטעי הווי ומערכונים בקולותיהם של החיילים – שעתיים.
ג. 
"ביטחון אישי"- שבת, 18:00-17:00, שיחה אישית בת שעה בין דליק ווליניץ לבין קצין או קצינה בדור הביניים בצבא, על התפקיד הצבאי, החיים האישיים והתוכניות לעתיד - שעה.
ד. 
"צו 9"- חמישי, 22:00-21:00, מגזין מחוייך לסיכום השבוע בצה"ל - שעה.
ה. 
"חייל לילה"- שלישי, 22:00-21:00, שיחה אישית לילית עם חייל בשירות חובה, על עצמו ועל תפקידו בצה"ל – שעה.
ה. 
"לא רוצים לישון בשמירה"- בלילה שבין רביעי לחמישי,
05:00-02:00, שיחות אישיות אל תוך הלילה עם חיילים שנשארו לשמור בבסיס – 3 שעות.
ו. 
"רצועת הביטחון"- א'-ד', 20:00-19:30, מגזין אקטואליה יומי העוסק בהרחבה בסוגיות ביטחון לאומי, צבא ומדיניות – שעתיים בשבוע בסה"כ.
ז. 
אוניברסיטה משודרת – חמישי, 21:00-20:30, הרצאה אקדמית בענייני בטחון לאומי, בשיתוף המכללה לביטחון לאומי – חצי שעה.
ח. 
"בוקר טוב צה"ל"- א'-ה', 06:00-05:00, תוכנית השכמה יומית לחיילים ובה קריאת עיתוני הבוקר תוך דגש על עניינים המעניינים חיילים, פינות שונות ומסירת ד"שים ע"י חיילים – 5 שעות בשבוע. 
ט. 
"צה"ל יוצא שבת" – שישי, 06:00-05:00, תוכנית השכמה לחיילים הדומה ל"בוקר טוב צה"ל", תוך דגש על ההיערכות ליציאה הביתה לשבת – שעה.
י. 
"שישי בערב" - שישי, 24:00-22:00, תוכנית בידור לחיילים שנשארו בבסיס. התוכנית פותחת קווים מטכ"ליים לחיוג ישיר לאולפן ומשלבת חיילים בשידור – שעתיים.
יא. 
קולות החיילים - גלגל"צ - חמישי, 22:00-20:00, בכל שבוע בוחרים חיילים משתי יחידות שונות, את השירים העבריים והלועזיים אותם הם רוצים לשמוע. בין השירים מוצגות היחידות – שעתיים.
בנוסף ל-22.5 שעות השידור השבועיות המוקדשות כולן לענייני ביטחון, צבא וחיילים, זוכים תחומים אלה לסיקור נרחב, המשתלב בתוכניות האקטואליה ובמשדרי החדשות הפופולריים של התחנה. גלי צה"ל היא המערכת העיתונאית היחידה בישראל, השולחת עיתונאי לכל אירוע צבאי המותר לסיקור, ולעתים לכ-10 אירועים שונים ביום. 
אירועים אלה באים לידי ביטוי בשידורי גל"צ, בהתאם לחשיבותם. לעתים במסגרת כתבה בשעת האזנת שיא ביומן החדשות המרכזי "בוקר טוב ישראל", לעתים כראיון בתוכנית הראיונות "מה בוער" עם רזי ברקאי, לעתים בתוכניות וביומנים מרכזיים פחות, ולעתים במהדורות החדשות בשעות מואזנות פחות. להלן דוגמאות מתחום זה: כתבה על פעילות אגף התקשוב, במלאת שנה להקמתו, ששודרה בשעת  הבוקר בלב שעת שיא ההאזנה, במסגרת "בוקר טוב ישראל"; ראיון עם מג"ד בתוכניתו של רזי ברקאי, בעיצומה של פעילות צה"ל ברפיח, באמצעות הטלפון הנייד של הכתב הצבאי הנלווה לפעילות, בין הראיון עם שר החוץ לראיון עם שר האוצר;  שידור רק בגל"צ, לא בפריים-טיים, על אירועי יום חיל החימוש.
להלן דוגמאות נוספות של מבצעי שידור מיוחדים, שאינם משדרים שבועיים קבועים כגון: "סבבה בבסיס" - מסיבה גדולה הנערכת באחד מבסיסי צה"ל בהשתתפות מאות חיילים; "משלוח על הקו" - חלוקת 30,000 משלוחי מנות בפורים לחיילים, וסיקור המבצע לאורך כל שעות היום בכל תוכניות גל"צ השונות; "עולים על ירוק"- תוכניות מיוחדות לקראת מחזורי הגיוס הגדולים; "יום ירוק" – מסורת שלפיה פעם בשנה, לאורך יום שלם, מצטרפים חיילים לשדרים הבכירים, ומגישים יחד עמם את התוכניות השונות; שירותרום, וליב"יתרום.
כל כלי התקשורת הפסיקו לשדר את טקס סיום קורס הטיס. בשנת 2002 התקיים שידור בן שעתיים, שבמהלכו שודר הטקס במלואו, בליווי טייס צעיר ששימש כפרשן, ובעריכה מוסיקלית מתאימה. כלי התקשורת האחרים שמעו את ה"פרומואים", הבטיחו את השידור בגל"צ, ומיהרו לסקר בהרחבה את הטקס. 
כל כלי התקשורת, לרבות גל"צ, סיקרו בהרחבה את "כנס קיסריה" ו"כנס הרצליה", אבל רק גלי צה"ל הקימה אולפן ושידרה את יומן הערב, ולאחריו מגזין בן שעתיים מ"כנס שדרות" לחברה. מדובר באירוע אזרחי ולא באירוע צבאי, אבל תושבי שדרות שרצו להביע הערכה כלפי עובדי ניידת השידור של גל"צ, אמרו: "כל הכבוד לצה"ל". 
מחלקת שידורי צבא וחיילים ומחלקת האומר הכינו בשנים האחרונות מספר תוכניות תעודה בנושאים מגוונים: "ויהי בחצי הלילה" - על מבצע לילי של סיירת הנח"ל; "יושבים על הגדר" - חיילים מדברים על הקשיים המלווים את שירותם במחסומים; "על ראש ההר" - היום האחרון 

בשירותם הצבאי של חיילי גדוד ההנדסה, שממנו נחטפו שלושת החיילים, ועוד.

קווים פתוחים – משדרים מיוחדים בהשתתפות הרמטכ"ל או קצינים בכירים אחרים, המשיבים לשאלות מאזינים בתחומי אחריותם.

בכל שבוע נמסרים טפסי הצבעה למצעדי הפזמונים השונים לחיילים, ביחידות שונות, כדי שאופי השירות המרוחק לא ימנע מהם השפעה על דירוג המוסיקה שהם אוהבים. 
כדי להגיע לקהל היעד של חיילי צה"ל, מסרה הנהלת ליגת העל בכדורסל, את זכויות השידור של משחקי הליגה לגלי-צה"ל. מאז, שבה לשידור בגל"צ התוכנית השבועית "צעד וחצי"; מחלקת הספורט של גל"צ מסקרת בהתמדה את אירועי הספורט התחרותי בצה"ל; קרייני גל"צ משמיעים בסופי השבוע מסרי זהירות בדרכים, המכוונים לחיילים שהגיעו הביתה לשבת, ויוצאים לבלות כשהם עייפים; ואת פינת הטיולים השבועית "ארבע על ארבע", מגיש קצין מחיל החינוך. 
לדעת צה"ל, גלי צה"ל אינה רק כלי תקשורת צבאי, אלא גם מעניקה בשידוריה ערך מוסף מגוון לצה"ל ולמערכת הביטחון, באחריות, במהימנות ובאמינות המידע הנמסר למאזינים.
סד"כ הצוללות - היבטים בבניין הכוח ובהפעלתו

הגוף המבוקר: צבא ההגנה לישראל

א.  ריכוז ממצאי הביקורת

1.
במישור הטכנולוגיסטי דרוש תכנון רב-שנתי ישים לצורך השלמת הפערים אשר יביאו את הצוללות למיצוי מיטבי של יכולותיהן המבצעיות. מיצוי כזה דורש שיתוף פעולה הדוק בין שייטת הצוללות לבין היחידות וגופי המטה החייליים הרלוונטיים לקידום הצרכים על בסיס תכנית עבודה חילית רב-שנתית, שנוכח אילוצי המשאבים תקבע סדר עדיפות לטיפול בהשלמת פערים אלה.

2.
ראוי לקיים בחינה יסודית בעניין תפקידי מפקד השייטת כמנחה מקצועי כלל-חילי בתחום הצוללות.

3.
דרוש לפעול בדחיפות לתיקון הליקויים שעלו בביקורת בנוגע להיערכות לחיפוש ולהצלה של אנשי צוות במקרה של טביעת צוללת, לרבות כל הדרוש במענה האווירי והכלל-צה"לי למיתאר כזה.

4.
יש לטפל ולתקן הליקויים בנושא סוגיית כוח האדם בצוללות.

ב.   תגובות המבוקר

צבא ההגנה לישראל
2.
פקודת חיל הים משנת 2000 בנושא תפקידי מפקד השייטת כמנחה מקצועי כלל-חילי בתחום הצוללות נמצאת בתהליך עדכון ותכלול את נושא פירוט סמכויות המפקד כמנחה מקצועי.


סיום עדכון הפקודה - נובמבר 2004.

3.
אפיון מבצעי של מערכות הצלה נדרשות, תוך התייחסות למענה האווירי לצוללת טבועה, יפורסם עד נובמבר 2004.


פקודה מעודכנת להצלת צוללת של חיל הים הושלמה, במקביל רועננה הפקודה בנושא עם חיל האוויר.


במהלך שנת 2004 יתבצע תרגיל להצלת צוללת, בשילוב זרועות וחילות צה"ל הרלוונטיים לעניין.

היבטים בניהול משק "הרכב הלבן" בצה"ל

הגוף המבוקר: צבא ההגנה לישראל

א.  ריכוז ממצאי הביקורת

1.
 הגדרת ייעודו של משק הרכב הלבן בפקודות מטכ"ל כרכב צבאי שנועד לנסיעות בתפקיד, מיושנת, מאחר שאינה תואמת את המצב בפועל, שבו מרבית כלי הרכב מועמדים לשימושם של משרתי הקבע כרכב צמוד, הן לצורך תפקידם והן לשימושים שמחוץ לתפקידם.

2. 
בשנת 1998 ביזר צה"ל את סמכויות התקינה של אג"ת ל"סמכויות", וקבע, שאג"ת יקבע את שיאי רכב הנוסעים לכל סמכות. לקראת ביזור הסמכויות לא נערכה באג"ת עבודת מטה, שכללה בחינה של צורכי היחידות, לצורך קביעת שיאי הרכב של הסמכויות.
3. 
המפתח שקבע אגף התכנון להקצאת רכב למרכיב תנאי השירות קובע את השיעור המזערי לזכאות לרכב; בפועל, המפתחות הפנימיים הנהוגים להקצאת רכב נוסעים בסמכויות גבוהים משמעותית מהמפתח שקבע אג"ת.
4. 
במפתח אג"ת אין ביטוי לשוני שבמאפייני התפקידים והמשימות בזרוע האוויר ובזרוע הים, שם ניתנות לו פרשנויות מרחיבות שאינן מקובלות על אג"ת. כמו כן, המפתחות הפנימיים בסמכויות יצרו מצב של שונות בין זכויותיהם של קצינים המשרתים בתפקידים דומים בסמכויות שונות, ובעיקר במערך העורפי.

5. 
בשנים 1999 - 2003 גדל שיא רכב  נוסעים בכ-11% ושיא הרכב הייעודי בכ-21%. בשנת 2003 חרגו מצאי רכב הנוסעים ומצאי הרכב הייעודי משיאי אג"ת במאות כלי רכב, מחד; ומאידך, מגבלות התקציב בשנה זו לא אפשרו לתת מענה מלא לרכש רכב נוסעים על פי המודל האופטימלי שקבע צה"ל. כתוצאה מכך, חל בשנה זו גידול של כ-25% בהוצאות אחזקת משק הרכב הלבן בהשוואה לשנה הקודמת. התמשכות מגמות אלה עשויה להביא לעלייה בלתי מבוקרת בעלויות קיום המשק.
6. 
במשך שנים נרכשו כלי רכב ייעודיים שלא על פי נוהלי אג"ת, וחלק ניכר מכלי הרכב הייעודיים שנרכשו הם כלי רכב סטנדרטיים, שניתן להשתמש בהם כרכב נוסעים, שלא לפי ייעודם. הדבר גרם לטשטוש ההבדל בין משק הרכב הייעודי לבין משק רכב הנוסעים.
7. 
רוב משרתי הקבע המשרתים ביחידות ברמת פעילות א' ומעלה חויבו החל משנת 1997 בהכנסה זקופה בגין שימוש ברכב בשיעורים הגבוהים באופן ניכר מאלו  שבהנחיות אכ"א.
8. 
בניגוד לפקודת מטכ"ל, חלק מאוכלוסיית הזכאים לרכב נוסעים, בעיקר מפקדי פלוגות המשרתים ביחידות שדה והזכאים לרכב מלא, לא דיווחו שקיבלו רכבים לצורך החיוב במס. 
ב.   תגובות המבוקר

צבא ההגנה לישראל

1.
צה"ל יפעל לעדכון פקודת המטכ"ל בנושא משק "הרכב הלבן" מועד צפוי לסיום – יוני 2005.

2.
 בעת המעבר לניהול מבוזר, נערכה בחינת כוללת לכלל הצרכים, ונקבעו כללים לפיהם הוגדר סל הרכב בהתאם לסמכויות. צה"ל יערוך עבודת מטה, לקביעת חסם עליון וחסם תחתון, בשיתוף הגורמים הרלוונטיים, עד סוף מארס 2005.

5.
מידי שנה מבוצע ניתוח פרטני של משק רכב הנוסעים ושל משק הרכב היעודי. נוכח משבר התקציב, לא תוקצב בשנתיים האחרונות "רענון רכב", על מנת שלא לרדת בכמות כלי הרכב לא נפלטו כלי הרכב, והכלים המיושנים נשארו במערך. כתוצאה מעליית גיל הרכב הממוצע, נגרמה עליה בהוצאות האחזקה לרכב.

במסגרת עבודות בנושא "הרכב הלבן" נבחנות הסוגיות הבאות: גיל אופטימלי לפליטת רכב, כלי רכב לאוכלוסיית רבי-הסרנים וכדאיות כלכלית לרכש כלי רכב מיד שניה.

פקודת המטכ"ל בנושא נמצאת בתהליך עדכון.
6.
בין השיקולים הנדרשים לרכש של כלי רכב, אחזקה, רכש צמיגים, הדרכה לבוחנים, ומרכיבי ILS שונים. היתרון ברכש פלטפורמת כלי רכב "יעודיים" זהה לזו של הרכב הצה"לי ה"תקני" והינו בהיערכות הלוגיסטית המשותפת ובזמינות המיידית לרכש, שכן אין  צורך לערוך מכרז נוסף, עבור כלי רכב אלה,  ובכך גלום חיסכון כספי והספקה מהירה.
סוכם  כי רכש רכב יעודי, מעתה ואילך, יבוצע על פי עקרונות אשר יאפשרו זיהוי הרכב (רישיון רכב בצבע שונה מהקיים), לוחית זיהוי שחורה, אלא אם יוצג צורך מבצעי מיוחד באישור אמ"ץ.
7.
החל מחודש אוגוסט 04 יופעל שינוי בכללי זקיפת ההכנסה בגין שימוש ברכב לקצינים המשרתים ברמות פעילות א' ומעלה, כך שלכולם תתבצע זקיפת הכנסה מופחתת, ללא קשר לתאריך בו התחילו  לשרת ביחידות ברמות פעילות א' ומעלה, בנוסף לכך בתחילת אוגוסט הופצה לסבב הערות הוראת קבע אג"מ (הק"א) בנושא השימוש  ב"רכב הלבן".
8.
דיווח זכאות ההכנסה למשרתי הקבע נבחן לעומק, התהליכים שהיו ניתנים למיכון מוכנו.  בימים אלו מנהל צה"ל דיון עם נציבות מס הכנסה לגבי מספר נושאים. נושא זקיפת רכב למשרתי הקבע המשרתים ביחידות בעלות רמת פעילות א' ומעלה ידון במסגרת זו .     
צה"ל יפתח בהסברה כדי להביא להגדלת מודעות אנשי הקבע והמפקדים, לחשיבות הדיווח האמין. במקביל יבוצע מעקב בנושא אמינות הדיווח.
רשויות מקומיות באזור יהודה והשומרון

עיריית מעלה אדומים
הגופים המבוקרים: עיריית מעלה אדומים; משרד האוצר – האגף לשכר והסכמי עבודה; משרד הפנים - הממונה על היישובים היהודיים באיזור יהודה ושומרון 
א. 
ריכוז ממצאי הביקורת
1. 
התקציבים לשנים 2003 ו-2004 אושרו על ידי מועצת העירייה במועד, אולם עד מועד סיום הביקורת, פברואר 2004, טרם אישר אותם הממונה, והעירייה פעלה ללא תקציב מאושר.השימוש בכספי העירייה זמן כה רב ללא תכנית תקציבית מאושרת על ידי מליאת מועצת העירייה ועל ידי הממונה, אינו עולה בקנה אחד עם כללי מינהל תקין, ומונע שימוש בתקציב כתכנית עבודה לפעולות העירייה.  
2.
 סך כל חובות התושבים לעירייה בנושא הארנונה בשנים 2001 - 2003 היווה נתח מהותי, שנע בין כ-18% לכ-22% מהתקציב השנתי של העירייה בשנים אלה. והוא משפיע ישירות ומשמעותית על גודלו של הגירעון השוטף ושל הגירעון המצטבר של העירייה. 

3. 
בתחילת 2003 הסתכמה יתרת החובות המצטברים בגין שנים קודמות של הארנונה, המים, האגרות והחיובים - כאגרת פינוי אשפה, אגרת שמירה, אגרת חינוך ואגרות והיטלים נוספים, בכ-34 מיליון ש"ח, המהווים כ-24% מתקציב העירייה לאותה שנה. גביית חובות אלה עשוי לצמצם את הגירעון השוטף והמצטבר בשיעור ניכר, ולהביא לשיפור ניכר במצבה הכספי של העירייה. 
4. 
ביולי 2002 ביטלה העירייה חובות של החברה הכלכלית לפיתוח מעלה אדומים (להלן – החברה הכלכלית) בסך של כ-300,000 ש"ח בגין חיובי ארנונה, מים, ביוב ואגרת שמירה עבור מבנים שבחזקת החברה הכלכלית, המשמשים, בין היתר, גם כמשרדי החברה. ביטול החובות שחלו על משרדי החברה על ידי העירייה נעשה שלא כדין. 
5. 
בשנים 2000, 2002, ו-2003 בוצעו פרויקטים תוך כדי חריגות בתקציבים הבלתי רגילים (להלן - תב"רים) מעבר למסגרות התקציביות המאושרות, דבר שהינו בניגוד לתקנון. 

6. 
בעירייה לא קיימות תכנית עבודה רב-שנתית ותכניות עבודה שנתיות לפרויקטים, המתורגמות בהמשך לתקציבים רב-שנתיים ושנתיים המעודכנים מדי פעם בפעם, אלא הפרויקטים מבוצעים בשלבים על פי תב"רים, שנקבעים בהתאם לתזרים מקורות המימון הצפוי, ולא על פי הרשאה תקציבית הנקבעת מראש.  

7. 
במהלך השנים 2000 - 2004 אישרו חברי מועצת העירייה את התב"רים לביצוע כל פרויקט באופן פרטני, כפי שהוצגו להם על ידי הנהלת העירייה. זאת, בלא שהובאו בפניהם פרויקטים חלופיים לבחירה על פי סדרי העדיפויות של מועצת העירייה. 

8. 
העירייה לא הקפידה , כי בעת הצגת תב"ר לאישור מועצת העירייה יוצגו בפני חבריה אומדן מלא של העלויות הכרוכות בביצוע הפעילות נשוא התב"ר וכן היקף המקורות שהוקצו למימונן בפועל במועד ההצגה למועצת העירייה. 

9. 
על העירייה בשיתוף משרד הפנים לפעול להכנת תכנית עבודה שנתית ומתוקצבת במלואה ומראש לכל הפעילויות, האמורות להיכלל במסגרת התב"רים, אשר תתבסס על תכנית רב-שנתית כוללת בעלת ראייה ארוכת-טווח, אשר תיגזר מסדרי עדיפויות, בדיקת כדאיות של חלופות וצפי של מקורות מימון. הדבר יאפשר ליזום ולתקצב פרויקטים על פי סדר עדיפויות, ויאפשר לחברי מועצת העירייה להפעיל שיקול דעת על סמך נתונים ידועים מראש. תכנית כזו תקטין את מספרן הרב של הבקשות להגדלת תב"רים, הפוגמות ביכולת לתכנן, לבצע ולעקוב אחר ביצוע פרויקטים ביעילות ותוך שימוש ראוי במשאבים הציבוריים המוגבלים בהיקפם. 

10. 
במרבית הפרוטוקולים של דיוני וועדת הכספים של העירייה צוינו רק הנושאים המובאים להצבעה וכן העובדה שהוועדה אישרה את נושאים על פי בקשת העירייה. לא נמצא תיעוד המצביע על כך שבפני הוועדה הוצגו נתונים חיוניים לקבלת החלטות, כגון מטרת הפרויקטים, עלותם הצפויה, המקורות למימונם המלא ולוח הזמנים להשלמתם. 

11. 
ועדת הכספים החליטה ביום 6.10.02 לאשר שבעה תב"רים והגדלות של תב"רים בסכום כולל של כ-900,000 ש"ח. מהפרוטוקול עולה, כי ההחלטה לא נתקבלה בישיבה של הוועדה, אלא באמצעות אישור טלפוני של חברי הוועדה. דרך כזאת לקבלת החלטות בוועדה אינה חוקית, וממילא לא נערך דיון ענייני, שבו נותחו נתונים כספיים ואחרים קודם לקבלת ההחלטות. 

12. 
העירייה לא קבעה מבחנים למתן תמיכות בתחומי הפעולה השונים של הרשות,  וממילא לא כללה אותם בהצעות התקציב בשנים 2001 - 2003. בהיעדר מבחנים לתמיכות, יש חשש כי נפגעה השוויוניות בחלוקת התמיכות, וקיים קושי רב לבחון את החלטות ועדת התמיכות בדבר הענקת תמיכה לגוף זה או אחר. 

13. 
נוהל התמיכות קובע, כי היועץ המשפטי של הרשות או נציגו ישתתפו דרך קבע בישיבות ועדת התמיכות. נמצא, כי בשנים 2002 ו-2003 התקיימה ישיבה אחת בכל שנה, והיועץ המשפטי נעדר מהן. 

14. 
משך שנים ועד מועד סיום הביקורת, פברואר 2004, העניקה העירייה לעמותה  זכות שימוש במבנה השייך לעירייה ללא תשלום. משרד מבקר המדינה מעיר, כי מתן הזכות לשימוש במבנה ללא תשלום משמעותו תמיכה שוות כסף. לפיכך, היה על העירייה להביא נושא זה לאישור בוועדת התמיכות. 

15. 
בשנים 2001 ו-2002 קיבלה הקרן לעבודות פיתוח המנוהלת בעירייה, בכל שנה תמיכה בסך 18,000 ש"ח. מעבר לכך, החל משנת 1993 העניקה העירייה לקרן ללא תשלום שירותי ניהול חשבונות באמצעות עובדת הגזברות בעירייה. לא נמצא תיעוד המצביע על כך שהעירייה ערכה בדיקה לאמוד את ערכם הכספי של שירותים אלה, וממילא הם לא הובאו לאישור ועדת התמיכות. שירותים אלו הינם הטבה כספית, אשר ראוי היה לתת לה ביטוי כספי ולהביאה לאישור ועדת התמיכות קודם להענקתה. 

16. 
בשנים 2002 ו-2003 העניקה העירייה תמיכה כספית בסכומים של עשרות אלפי ש"ח לקבוצות הספורט על אף שהנושא לא הובא לדיון בוועדת תמיכות, וממילא לא אושר על ידיה כנדרש. בשנת 2002 תמכה גם החברה הכלכלית. במקביל לתמיכת העירייה עצמה באמצעות המתנ"ס. כמו כן, בשנת 2003 תמכה העירייה ישירות, שלא באמצעות המתנ"ס, בקבוצת ספורט. פרוטוקולים של ועדת התמיכות לא נמצא, שהוועדה, אשר התבקשה לאשר תמיכות לקבוצה, עודכנה בעובדה שהעירייה העבירה כספים לקבוצה גם באמצעות המתנ"ס וגם באמצעות החברה הכלכלית. 

17. 
המתנ"ס והחברה הכלכלית הינם גופים הקשורים בטבורם לעירייה - האחד באמצעות הסיוע הכספי שהוא מקבל מהעירייה למימון פעולותיו, והשני בהיותו חברה-בת שלה הנמצאת בשליטתה. לפיכך, מתן תמיכות באמצעותם כתחליף לפנייה ולאישור ועדת התמיכות כמתחייב מהנוהל, הינו הליך בלתי ראוי. יתר על כן, שיטה זאת אינה מאפשרת בקרה ומעקב של ועדת התמיכות על הסכומים המוקצים לגופים השונים, והיא עלולה לגרום למתן תמיכה בהיקף כספי גדול לגוף נתמך כלשהו תוך העדפתו על פני גופים אחרים. מן הראוי, שהעברת התמיכות של העירייה תתבצע במרוכז ובאמצעות ועדת התמיכות בלבד, ללא ניסיונות לעקוף את דרך המלך באמצעות יצירת מסלולי מימון שאינם חשופים לעין הציבור. 

18. 
בשנת 2002 אישרה ועדת התמיכות מתן תמיכה למתנ"ס בסכום של כ-2.3 מיליון ש"ח. נמצא, כי בפועל תמכה העירייה במתנ"ס בסכומים שחרגו מהתמיכה המאושרת בכ-908,000 ש"ח, המהווה חריגה של כ-39% ממסגרת התמיכה המאושרת. סכום החריגה לא הובא לאישור ועדת התמיכות. 

19. 
העירייה העניקה ערבות למתנ"ס על הלוואה שקיבל בשנת 2002 בסך 1.5 מיליון ש"ח. משרד מבקר המדינה מעיר, כי יש לראות בערבות זאת הטבה שוות כסף, אשר יש להביאה לדיון ולאישור בוועדת התמיכות, אך הדבר לא נעשה.  

20. 
במשך שנים ועד למועד סיום הביקורת העניקה העירייה לעמותות שונות זכות שימוש במבנים בבעלות העירייה ללא תשלום. נמצא, כי העמדת המבנים לרשות העמותות השונות נעשתה שלא על פי אמות מידה ברורות, או נהלים מחייבים אחרים, וללא שהדבר הובא לאישור ועדת התמיכות. 

21. 
תקציבי קרן הפיתוח לשנים 2002 ו-2003 אושרו באיחור של שמונה חודשים ושל חמישה חודשים, בהתאמה. 

22. 
בשנים 2001 ו-2002 השתמשה העירייה ביתרת כספי הקרנות לפיתוח למימון הוצאות שוטפות בכ-11.9 מיליון ש"ח ובכ-5.8 מיליון ש"ח, בהתאמה. בשנת 2001 לא קיבלה העירייה לצורך כך את אישור מועצת העירייה, ובשנת 2002 אישרה המועצה את השימוש בכספי הקרנות באיחור ניכר, בסוף אוגוסט 2002. בשנים אלו בוצעו העברות הכספים הללו ללא קבלת אישור שר הפנים כנדרש. 

23. 
העירייה לא ניהלה רישום מסודר של כלל הנכסים המצויים בבעלותה. אין בנמצא רישום מרכז של כל נכסי העירייה, ובכלל זה פירוט מלא ומסודר של הגופים, שנכסי העירייה נמצאים בשימושם. דבר זה מקשה על מעקב ובקרה אחר כלל נכסי העירייה. מן הראוי, כי העירייה תקפיד על קיומו של פנקס נכסים עדכני ושלם. 
24. 
רוב השטחים הציבוריים שבשטח שיפוטה של העירייה - גנים ציבוריים, כבישים ומדרכות, מבני ציבור ועוד - לא נרשמו על שם העירייה בלשכת המקרקעין במינהל האזרחי באיו"ש. 
25. 
העירייה לא עדכנה את בסיס הנתונים הנדרש לצורך שימוש בתוכנה, וניהול נכסי העירייה באותו מועד נעשה ידנית ולא באמצעות התוכנה. משרד מבקר המדינה מעיר, כי מן הראוי שהעירייה תפעל בהקדם למחשובו המלא של תחום הנכסים על מנת לייעל את הטיפול בו.

26. 
בעירייה קיים תקן כוח אדם, שאישרה מועצת העירייה במסגרת אישור התקציב השנתי לשנת 2003, אולם עד מועד סיום הביקורת, פברואר
2004, טרם אושר התקן על ידי משרד הפנים.  

27. 
על העירייה להקפיד ולמנות כל עובד למשרתו על ידי כתב מינוי החתום על ידי ראש העירייה והגזבר.

28. 
העירייה טרם החלה להכין חוות דעת והערכות תקופתיות לעובדי העירייה כחלק מתהליך ניהול כוח האדם בעירייה, ולהשתמש בהן ככלי לבקרה ולפיקוח על עבודת העובדים ולצורך קידומם. עוד נמצא, כי גם לא נעשה שימוש בכלי של חוות דעת תקופתיות לצורך העברת עובדים ממעמד ארעי למעמד של עובדים מן המניין - מעמד הכרוך בקביעות ההעסקה בעירייה, והינו בעל משמעויות כלכליות ואחרות לעירייה ולעובדים.  

29. 
לא קיים בעירייה נוהל קבלת החלטות בענייני עובדים, כגון קידום בדרגות, שינוי מתח דרגות ושינוי הגדרות של תפקידי המשרה. יש להקפיד על כך שההחלטות הניתנות בענייני עובדים, ובמיוחד אלו שעניינן העלאה בדרגה או מתן הטבות שונות, תהיינה מנומקות ונסמכות על המלצות מפורטות ועל הערכות תקופתיות. 

30. 
נמצאו חריגים בדרגות שנתנו לעובדים. עובדים רבים בעירייה שוהים בדרגות החורגות ממתח הדרגות המותר: (1) 118 עובדים (כ-35% מהעובדים שנבדקו), אשר זכאים לדרגה אישית, שוהים בדרגה החורגת בחצי דרגה, מהדרגה האישית המירבית המותרת על פי מתח הדרגות של משרותיהם; (2) דרגתם של שלושה עובדים חורגת ביותר מדרגה אחת מן הדרגה האישית המירבית המותרת על פי מתח הדרגות של משרותיהם; (3) העירייה קבעה למשרתם של ארבעה עובדים מתח דרגות החורג מן המותר, ולאחר מכן העניקה להם דרגות החורגות ממתח הדרגות השגוי שקבעה להם. 

31. 
מרבית החריגות המשמעותיות ביותר בדרגות ובמתחי הדרגות היו דווקא בדרגותיהם של עובדים בתפקידים בכירים בעירייה. החריגות נמשכו מספר שנים. 

32. 
מספר עובדים בעירייה שהו עד לאוגוסט 2003 בדרגה או במתח דרגות המתאימים לדרגת ראש אגף ברשות מקומית, זאת על אף שלפי תפקידיהם הם אינם משמשים בתפקיד ראש אגף.  

33. 
משרד מבקר המדינה ביקש מאגף כוח אדם ושכר במשרד הפנים להמציא לו תיעוד המצביע על הבדיקות שערך קודם לאישור המבנה הארגוני של העירייה, שלפיו נקבע, בין היתר, כי עובדים ששהו עד לאוגוסט 2003 בדרגה או במתח דרגות המתאימים לדרגת ראש אגף, יוגדרו כמנהלי אגפים, על כל המשתמע מכך בשכרם. מדובר בבדיקות דוגמת בדיקת מהות הפעילות שעליה הם אחראים והיקפה, מספר העובדים הכפופים להם, וכו'. האגף לא המציא תיעוד זה. 
34. 
נמצאו חמישה עובדים מתוך 25 עובדים שנבדקו, אשר העירייה העניקה להם דרגה אישית, אף על פי שלא שהו לפחות שלוש שנים בדרגת השיא. 

35. 
מן הראוי, כי משרד הפנים ומשרד האוצר, בשיתוף העירייה יערכו בדיקה מקיפה ופרטנית בנושא דרגותיהם ושכרם של כל עובדי העירייה, ויאכפו את ההוראות הקיימות. במסגרת זאת יש לפעול להתאמת מתחי הדרגות לתפקידים הקיימים בעירייה, כמו גם להתאמת הדרגות של בעלי התפקידים השונים בעירייה למתח הדרגות המותר. 

36. 
מתח הדרגות למשרת מנהלת מחלקה, המועסקת בעירייה גם כעוזרת לממלא תפקיד בכיר, שונה מספר פעמים על ידי העירייה משנת 1997 ועד ליולי 2003, ונע בין הדרגות 10 ל-13 משנת 2000 ועד יולי 2003. כלומר, חריגה של שתי דרגות בהשוואה להוראות המחייבות את העירייה. יתרה מזו, בשנת 2001 העניקה העירייה למנהלת המחלקה דרגה 14 כדרגה אישית, המהווה חריגה של 2.5 דרגות מעבר לדרגה האישית שיכולה המנהלת לקבל בהתאם למתח הדרגות המאושר על פי ההוראות, וחריגה של חצי דרגה מעבר לדרגה האישית שיכולה הייתה לקבל על פי מתח הדרגות שהעירייה אישרה בעצמה. על פי אומדן שערך משרד מבקר המדינה, מסתכמות החריגות בתקופה שהחל משנת 1997 ועד לאוגוסט 2003 בתשלומי יתר של כ-80,000 ש"ח במחירים שוטפים. ממארס 1998 ועד לפברואר 2004, קיבלה מנהלת המחלקה תשלום עבור כ-60 עד 80 שעות בגין כוננות מדי חודש בחודשו, המתבטאות בתוספת שכר של עד כ-4,300 ש"ח לחודש. התשלומים עבור תוספת הכוננות למנהלת המחלקה בתקופה האמורה הסתכמו על פי אומדן שערך משרד מבקר המדינה
בכ-300,000 ש"ח. משנת 1995 ועד מועד סיום הביקורת שילמה העירייה למנהלת המחלקה תוספת אחוזית של 20% לשכרה, המהווה גם רכיב שכר לצורך חישובי השכר לגמלאות, עבור עבודה שביצעה עבור "קרן מעלה אדומים", בהתאם להסכמים שנחתמו בין הקרן לבין העירייה. התוספת שקולה, למעשה, להגדלת אחוזי המשרה מעבר ל- 100%. הדבר מהווה חריגה מהגדרת המשרה ותכולתה בהתאם לתקן שקבע משרד הפנים. 

37. 
תקופה שבין 1.1.98 עד ל-1.1.00 הועלה מנהל מחלקה מדרגה 11 לדרגה 14 בדירוג המינהלי. כלומר, בחריגה של שלוש דרגות מעבר למתחייב, ולאחר שמתח הדרגות הצמוד למשרתו שונה בסוף 1998 ל-12 עד 15. דהיינו, חריגה של ארבע דרגות מעבר למתח הדרגות המתחייב. על פי אומדן שערך משרד מבקר המדינה, מסתכמות החריגות בשכר עקב העלאת מנהל המחלקה בדרגות בתקופה האמורה כמתואר לעיל, בתשלומי יתר של כ-90,000 ש"ח במחירים שוטפים. 

38. 
באפריל 2002 הודיעה מנהלת תחום שכר באגף לשכר והסכמי עבודה במשרד האוצר לעירייה, כי בקשתה להעניק למנהל המחלקה דרגה 15 אינה מאושרת. זאת, כיוון שהוא "חורג ממתח הדרגות התקני המתאים לתפקיד מנהל מחלקה בעיריית מעלה אדומים, כיוון שדרגתו ב-2.2002 היתה 14, ומתח הדרגות המתאים לתפקיד זה הינו 9 - 11". עוד הבהירה מנהלת התחום, כי "דרגתו חורגת אף ממתח הדרגות של מנהל אגף ברשות מקומית בסדר הגודל של עיריית מעלה אדומים, שהיא 11 - 13". בביקורת לא נמצא תיעוד, המצביע על כך שמשרד האוצר נקט פעילות אכיפה כלשהי בעקבות העלאתו של נושא זה על הפרק.

39. 
משך שנים העסיקה העירייה שתי עובדות באמצעות המתנ"ס. המתנ"ס שילם את שכרן, ותשלומים אלה הוחזרו לו מדי חודש בחודשו על ידי העירייה. עלות שכרן של שתי העובדות הגיעה בשנת 2002 לכ-422,000 ש"ח, כאשר כ-330,000 ש"ח מתוכם היו עלות שכרה של עובדת המפעם. יש לציין, כי העסקה ישירה של עובדת זו בהיקף שכר כזה הייתה מחייבת את העירייה לערוך עימה חוזה בכירים, ולקבל לשם כך את אישור משרד הפנים. רק בספטמבר 2003 אישרה העירייה את העסקתה של עובדת המפעם בעירייה כעובדת מן המניין בשכר בכירים. קיים טעם לפגם בהעסקת עובדות בעירייה באמצעות המתנ"ס, שאף שילם להן ישירות את שכרן. שיטה זאת אפשרה לעירייה לשלם תשלומי שכר חריגים תוך עקיפת דרכי ההעסקה הרגילות, ומנעה אפשרות של בקרה נאותה של משרד הפנים ומשרד האוצר על תשלומי השכר ועל תשלום הטבות שכר חריגות. 
40. 
בשנים 1997 - 2002 השתתפה העירייה במימון לימודים אקדמיים לשבעה עובדים, כולם בעלי תפקידים בכירים בעירייה, בעלות של למעלה מ-200,000 ש"ח. "נוהל אישור לימודים" של העירייה לא מגדיר מהו מקצוע אקדמי מועדף אשר לפיו יאושרו ההשתלמויות לעובדים. הנוהל אינו קובע תקרה לסכום שבו משתתפת העירייה במימון הלימודים. העירייה לא התקינה טבלאות מתאימות שעל פיהן תיקבע תקופת ההתחייבות של העובד להמשך שירותו בהתאם לגובה השתתפות העירייה במימון שכר הלימוד. בתיקים האישיים של העובדים שקיבלו השתתפות במימון לימודים אקדמיים לא נמצאה כל התחייבות להמשך שירות נוסף בעירייה, אף במקרים שבהם מימנה לעובדים 90% משכר הלימוד לתארים אקדמיים בהיקף של עשרות אלפי שקלים. תקציב העירייה להשתלמויות הוקצה לעובדים בלא שהוכנה כל תכנית השתלמויות כוללת ומפורטת בהתאם לצורכי העירייה ובהתאם לסדר עדיפויותיה. ראוי, כי העירייה תקבע אמות מידה ברורות להשתתפות במימון הוצאות שכר לימוד, ובין היתר תגדיר מהו מקצוע אקדמי מועדף על פי צרכיה. על העירייה גם לקבוע כללים למתן התחייבות להמשך שירות בעירייה של העובדים, שהעירייה משתתפת במימון לימודיהם. 

41. 
בתחילת שנות השמונים יזמה העירייה יחד עם צייר, שהלך לעולמו בינתיים, הקמת מוזיאון שבו יוצגו יצירותיו. הקמת המוזיאון החלה בשנת 1996, ובפברואר 2004, טרם הסתיימה. נמצאו ליקויים בתהליך ההקמה כלהלן: על אף העובדה, שהעירייה יזמה את הקמת המוזיאון והייתה שותפה עיקרית במימון עלות הקמתו, לא נמצא בעירייה תיעוד, לרבות דוחות מצב מאת הקרן כמנהלת הפרויקט להקמת המוזיאון שהוגשו לעירייה, המצביעים על דרך ניהול הפרויקט ועל בקרתו, על הסיבות לגידול בעלות הפרויקט במהלך השנים, וכן על הסיבות לפיגור הניכר בהשלמתו. 

ב. תגובות המבוקרים

עיריית מעלה אדומים

5. 
העירייה תפעל למניעת החריגות בתב"רים, ששיעורם בשנים האמורות, היה פחות מאחוז אחד מכלל התקציב . 

8. 
העירייה תקפיד, בעת הגשת תב"ר לאישור מועצת העיר, להציג עלות הפרויקט לפי הידוע בעת הדיון, וכן מקורות מימון חזויים.

10. 
העירייה תקפיד להבא לציין עלות משוערת כוללת של כל פרויקט, ומקורות המימון הצפויים, במסגרת סדר היום לדיון.

 11. 
העירייה תקפיד להבא, להביא אישורים טלפוניים לאישרור, בישיבה הסמוכה.

12. 
העירייה תקבע מבחנים כנדרש. 

13. 
העירייה תקפיד על נוכחות היועץ המשפטי בישיבות וועדת התמיכות.

14. 
העירייה תפעל להביא לאישור ועדת התמיכות את מסירת זכות השימוש במבנים, לעמותות, ללא תמורה.

15. 
בשנת 2000, בעקבות דרישת מבקר העירייה, הוחלט כי הנושא יועבר לאישור ועדת התמיכות. שווי השירות הוערך ב-18,000 ₪ אשר הובאו לאישור ועדת התמיכות בשנים 2001 ו–2002. ב-2003, נחתם הסכם בין העירייה לקרן, המתנה את קבלת השירות, בגיוס תרומות בסכום שלא יפחת מ-50,000 ₪ לשנה.

19. 
מאחר והעירייה לא יכולה הייתה להעריך ולכמת את שווי ערך הערבות, העדיפה להביא הנושא ישירות לאישור מליאת מועצת העיר ולא לוועדת משנה של המועצה – וועדת תמיכות.

20. 
מדובר בבתי כנסת שכונתיים, משרדים לעמותות כמו "האגודה למען החייל", "יד שרה", וכיו"ב. כל העברת זכות שימוש בנכס עירוני, מובאת לאישור מועצת העיר.

22. 
העירייה פועלת לתיקון הליקוי.

23. 
פנקס הנכסים העירוני עודכן. העירייה פועלת לעדכון רישום פרטים נוספים בקובץ כמו למשל חוזים להרשאה לשימוש לעמותות וכן פרטים על המבנים הבנויים על המקרקעין. על פי תכנית העבודה העירונית, בראשית שנת 2005 יסתיים עדכון מלא של כל הקובץ.

24. 
לכל המקרקעין עליהם בנויים מבני ציבור יש הסכם חכירה עם המינהל. בגלל סיבות שאינן תלויות בעירייה, אין אפשרות רישום בפנקס מקרקעין (טאבו) במעלה אדומים. לגבי פארקים וגנים ציבוריים, העירייה פועלת, לחתימה על הסכמי חכירה. על כל מגרש כנ"ל יש לשלם למינהל
כ-8,000 ₪

25. 
לאחר שהיקף הנכסים שצברה העירייה הצדיק מעבר למערך ממוחשב, רכשה העירייה בשנת 2003, תוכנה לניהול נכסים, והחלה בהסבה של הרישומים.  

בראשית 2005 תסתיים ההסבה למערכת הממוחשבת.

27. 
העירייה בודקת אפשרות להעניק לכל עובד "תעודת קביעות" החתומה על ידי ראש העיר, במקום מכתב על שינוי מעמדו.

28. 
ההליך שונה, והופעל "נוהל הערכת עובד", בהתאם להנחיות "קובץ נוהלי עבודה בשלטון המקומי" – כוח אדם.

29. 
הרשות פועלת כבר על פי הנהלים וההנחיות.

30-38. הליקויים נמצאים בהליך של בדיקה ותיקון מול משרד הפנים ומשרד האוצר.

39. 
הליקוי יתוקן במלואו בינואר 2005.

40. 
העירייה תפעל להשלמת החלקים החסרים בנוהל ההשתלמות לעובדיה.

משרד האוצר – האגף לשכר והסכמי עבודה

הממונה על אגף השכר והסכמי העבודה, הודיע לאגף הבכיר לביקורת המדינה והביקורת הפנימית, כי משרד האוצר ומשרד הפנים, יערכו ביקורת מקיפה של כל תנאי השכר בעיריית מעלה אדומים, לגבי תוספות שכר חריגות ששולמו על ידי העירייה לעובדיה, והינם בניגוד להסכם הקיבוצי מיום ה-3.3.1999

משרד הפנים

9. 
כל הרשויות המקומיות נדרשו להגיש למשרד, תכנית פיתוח או תכנית עבודה שנתית, עם ציון העלויות הרב-שנתיות של פרויקטים רב-שנתיים. הנוהל מתייחס לפרויקטים שהרשות מבקשת עבורם השתתפות במימון ממשרד הפנים.
התעשייה הצבאית לישראל בע"מ

פרויקט פיתוח, ייצור והצטיידות 

הגופים המבוקרים:  התעשייה הצבאית לישראל בע"מ; משרד הביטחון; צבא הגנה לישראל, 

א.  ריכוז ממצאי הביקורת

1.  
הנהלת תעש לא הביאה את הפרוייקט לאישור הדירקטוריון לפני חתימת ההסכם עם משהב"ט, והוא אושר על ידי הדירקטוריון בדיעבד; גם בקשה לתוספת תקציב, שהגישה הנהלת תעש למשהב"ט, לא הובאה לאישור הדירקטוריון כנדרש בנוהלי תעש.

2.  
על פי ההסכם, התחייבה תעש לספק יכולת מבצעית ראשונית של המערכת לצה"ל במועד מסויים. אולם בפועל היא חורגת ביותר משנתיים מהמועד שנקבע בהסכם.

3.  
אף שמרבית הכשלים בניהול ובבקרה של הפרויקט נצפו על ידי נציגי צה"ל כבר בתחילתו, לרבות צורך דחוף בהשלמת צוות הפיתוח בפרויקט, ועל אף התרעות חוזרות ונשנות של צה"ל לתעש כקבלן ראשי ולמטה התכנית במשהב"ט, לא ננקטו הצעדים הנדרשים לתיקון המצב, שגרם לפיגור בפיתוח המערכת.

4.  
בעקבות דרישתה של חברה א' מתעש לתוספת תקציב לפרויקט, הגישה תעש למשהב"ט ביוני 2002 בקשה להשלמת תקציב לפרויקט בהיקף כספי מעל מאה  מיליון ש"ח. התברר, כי תעש כללה את הדרישה של חברה א' בבקשה, בלי שבחנה את הנתונים הכספיים של הפרוייקט בחברה א'.

5.  
בבקשתה כללה תעש כ-50 מיליון ש"ח  עבור 99,000 שעות נוספות, שלטענתה נגרמו מעבר לתכולה המקורית בפרויקט. התברר, כי תעש לא הביאה לידיעת משהב"ט, כי לפרוייקט היה רווח גולמי של 14.5 מיליון דולר באותו מועד.

6.  
משרד מבקר המדינה העלה, כי הבדיקה שערך מטה התכנית לבחון מחדש את בקשתן של תעש וחברה א' לתוספת התקציב התבססה בעיקרה על בדיקה טכנית הנדסית של תוספות תכולות בפרויקט ועל הערכה של עלויות. מטה התכנית לא בדק את הנתונים הכספיים של הפרוייקט ובהם הדוחות הכספיים של הפרוייקט: דוחות התקציב מול הביצוע בפרוייקט; ודוחות הערכה לגמר. כמו כן מטה התכנית במשהב"ט לא תמחר ולא דרש לקזז את ההוצאות הנוספות מתוספת התקציב שביקשו התעשיות, שנגרמו למשהב"ט כתוצאה מהתארכות הפרויקט, ובהן עלויות כוח האדם.

7.  
באוקטובר 2003 החליט מנכ"ל משהב"ט לאשר לתעשיות תוספת תקציבית לפרויקט בהיקף כספי של 32 מיליון ש"ח וסיוע דולרי של 9 מיליון דולר לקבלן המשנה בפרויקט, אף על פי שלא הייתה לו מחויבות חוזית לכך, ולוותר על קנסות פיגורים בסך 37 מיליון ש"ח. נוכח הממצאים שהועלו בביקורת, ובכללם, כי הבדיקה שערך מטה התכנית במשהב"ט לא הייתה מבוססת, המליץ משרד מבקר המדינה, שמנכ"ל משהב"ט יורה על ביצוע בדיקה יסודית של הנתונים הכספיים בפרויקט.

8.  
במאי 1999 החליט הרמטכ"ל להציב נציג צה"ל לפיקוח על הפרויקט בתחום מסויים, אשר מאפשר, לדעת המינהל למחקר ופיתוח אמצעי לחימה ותשתית טכנולוגית במשהב"ט, זיהוי וטיפול מוקדמים יותר בבעיות שהתפתחו בפרויקט. ההחלטה לא מומשה, לנוכח התנגדותו של גורם במשהב"ט, והנושא אף לא הובא להכרעת הדרגים הבכירים של משהב"ט.

9.  
על פי הוראת קבע של אגף המבצעים במטכ"ל, בפיתוח אמצעי לחימה יש לגבש תפיסת ההפעלה כבר בשלב הראשון – שלב הייזום. התברר, כי בפרויקט זה מסמך תפיסת ההפעלה הופץ בעיצומו של הפיתוח  וזמן רב לאחר קבלת האישור לפרויקט. גם בשלב זה תפיסת ההפעלה היתה חסרה נדבכים מרכזים.

10.  
על משרד הבטחון לערוך בחינה מחודשת ויסודית של בקשת תעש לתוספת תקציב, כדי שלא ייעשה שימוש בכספי תקציב הביטחון, ללא בסיס נאות. ייבחנו ויופקו הלקחים מהליכי הפיקוח והבקרה על ניהול הפרויקט, של מטה התוכנית במשרד הבטחון על הקבלן הראשי ושל הקבלן הראשי על קבלני המשנה שלו כדי למנוע הישנות מקרים של פיגור בפיתוח פרוייקטים, הנובעים מכשלים שזוהו במהלך הפרויקט ולא טופלו כנדרש. כמו-כן מן הראוי, שתיבחן משמעות הוויתור על קנסות בפרוייקטי פיתוח, נוכח העובדה שויתור עליהם, מקטין את יעילות ההרתעה למניעת כשלים.

11.
לא בוצעה כסדרה ובמקביל ללוח הזמנים המתוכנן של הפרוייקט עבודת מטה שנועדה להבטיח את מיצוי מלוא היכולת של המערכת.

ב.   תגובות המבוקרים

משרד הביטחון

4.
ההחלטה שהתקבלה במשרד הבטחון על תוספת דולרית באוקטובר 2003, הייתה לאחר בירור קפדני של פרטי המשבר, כולל בדיקה הנדסית, לקיחה בחשבון של המשמעויות הנובעות מן ההחלטה וידיעה שלא ניתן יהיה לקבל את המרכיבים הקריטיים לפרוייקט בזמן הנדרש למימון הפרויקט. בסופו של דבר, הוחלט להוסיף תקציב להשלמת הפרויקט בהיקף של 9 מיליון דולר, מהם 5.5 מיליון דולר כנגד תוספת תכולה שלא נכללה בחוזה המקורי. במבחן התוצאה, פעילות זו הביאה תועלת רבה לפרויקט.

7.
בעקבות בקשת מנכ"ל משרד הבטחון, עשה מטה התוכנית, בחודש אפריל 2004, בדיקה כלכלית. בדיקה זו התייחסה לנתונים הכספיים של התעש לשנים 
2002-2001 בדגש על הנתון המעודכן לסוף שנת 2002. על פי נתונים אלה ההפסד התפעולי של התעש (בניכוי הוצאות מימון ומו"פ) בסוף שנת
2002, עמד על 7.1 מיליון דולר.


על פי מימצאי הבדיקה החוזרת, אושררה מחדש החלטת המנכ"ל.

10.
במהלך שנת 2005, יבחנו המלצות הביקורת בנושאים הבאים:


א.
בחינה והפקת לקחים ותהליכי הפיקוח והבקרה של מטה התוכנית על הקבלן הראשי, במטרה למנוע פיגורים בפיתוח פרוייקטים.


ב.
בחינת משמעות הויתור על פיצויי פיגורים בפרויקטי פיתוח.


ג.
בחינת היכולת הטכנולוגית והארגונית של הקבלנים בתהליך בחירתם לביצוע פרויקטים מורכבים.

ניהול מקרקעי תעש

הגופים המבוקרים: התעשייה הצבאית לישראל בע"מ; משרד האוצר; המשרד לאיכות הסביבה; המשרד לביטחון הפנים - משטרת ישראל; מינהל מקרקעי ישראל

א.  ריכוז ממצאי הביקורת

1. 
המינהל ותעש לא חתמו על חוזי חכירה לקרקעות תעש. משרד האוצר לא העביר למינהל תמורת הקרקעות שהוקצו בלי תשלום את דמי החכירה המגיעים לו לפי הסדר המקרקעין. בדוחות הכספיים של תעש היא רשמה, שהאוצר שילם למינהל עבור חכירת הקרקעות 15 מיליון דולר, ושהיא הנפיקה אג"ח בתמורה לכך. זאת, למרות שבפועל היא לא הנפיקה את האג"ח ולמינהל לא שולמו 15 מיליון הדולר. 

2. 
בהסדר המקרקעין נקבע, שהתמורות משיווק הקרקעות, שהוקצו בלי תשלום, יועברו כולן לאוצר. אף על פי כן דרשה תעש לקבל חלק מתמורות אלו, ואילו האוצר התנגד לכך. בין תעש לבין האוצר נתגלעה מחלוקת בעניין זה. מחלוקת מתמשכת זו הינה בין הגורמים לעיכוב פינוי המפעלים, הטיפול בזיהומי הקרקע ומי התהום והפרטת תעש.

3. 
בדוחות הכספיים של תעש ל-31.12.02 הוצגו 90 מיליון דולר כנכס (קרקע). על פי הודעת האוצר למשרד מבקר המדינה, העברת 90 מיליון הדולר תתבצע רק לאחר שיווק קרקע שפינתה תעש. שיווק הקרקע אינו צפוי בשנים הקרובות. המחלוקת בין האוצר לבין תעש בדבר מועד העברת 90 מיליון דולר מהמדינה לתעש, יוצרת ספק בדבר ערך הנכס שניתן להציג בדוחות הכספיים של תעש ל-31.12.03. עקב כך, ביוני 2004 טרם אושרו דוחות כספיים אלו.

4. 
תעש משכירה בעיקר לגופים של המדינה מבנים וחצרות בהיקף כספי של כ-2.3 מיליון דולר לשנה. היא לא ביקשה את אישור המינהל להשכרה כנדרש, וכן אינה מעבירה את תקבולי ההשכרה (בניכוי מסים והוצאות) לאוצר, כפי שנקבע בהסדר המקרקעין. תעש בנתה מבנים להשכרה עבור אחד ממשרדי הממשלה מתקציב לפינוי מפעל, שלא נועד למטרה זו, בלי שהדבר הובא כלל לידיעת האוצר, וממילא בלי שנתקבלה הסכמתו לכך.

5. 
בנובמבר 2002 החליטה הממשלה, כי תעש והמינהל יפעלו להעברת "מתקן אליהו" מרמת השרון לרמת בקע תוך שלוש שנים. בדצמבר 2002 נתבקשה תעש להציג תכנית, על מנת לבחון את היתכנות ביצוע ההעברה בלוחות הזמנים שקבעה הממשלה. נוכח אי-תקצוב ההעברה, ניתן להעריך, שהיא לא תתבצע בלוחות הזמנים שנקבעו. באוקטובר 2003 הציגה תעש לשר הביטחון תרשימים ללוחות הזמנים לפינוי המתחם. בתרשימים נעשתה הטיה בנתונים, בכדי לאפשר מצג, שיצביע על כך שהזרמת כסף לתעש תקצר את לוחות הזמנים בשנה.
6. 
המינהל אינו מוכן לקבל מתעש את החזקה על אתר צפון צור שבהרצליה ומתחם בית הכרם שבירושלים, על אף שתעש עמדה בהתחייבויותיה לפינוים. בכך הפך המינהל את תעש ל"בת ערובה" לפיקוח ולשמירה על המקרקעין. לפי הסכם לפינוי אתר צפון צור, יחזיר המינהל לתעש את עלויות אחזקתה במתחם. אולם האוצר לא תקצב החזר עלויות זה, כיוון שבמשך למעלה משנתיים לאחר הפינוי טרם יושבה מחלוקת בין תעש לבין האוצר בנוגע להחזר העלויות. יודגש, כי בפועל אין מי ששומר על הקרקעות שפונו, או מאתר מקרי פלישה.

7. 
מתחם במרכז הארץ נכלל במקרקעין שהועברו לתעש עם הפיכתה לחברה, והוא כולל למעלה מ-300 דונם, ובהם אלפי פריטי תחמושת ונפלים, רובם המכריע שלל ממלחמת ששת הימים. מצבורים אלו לא אובטחו במשך כ-35 שנה. 

8.  
במהלך השנים נגנבו מהמתחם פריטי תחמושת רבים. מדובר במחדל בטחוני ובטיחותי חמור ביותר ומתמשך. בנוסף לזאת, במתחם ובשביל הכניסה אליו יש מצבורי פסולת,  וכן נגנב חול מהמתחם ומסביבתו הקרובה במשך שנים.

9. 
בשנים 1992 - 2004 ניהלו תעש והמינהל משא ומתן מתמשך להחזרת המתחם מתעש למינהל, שלא השתכלל לכדי הסכם. בנסיבות אלה, עד ליוני 2004 טרם החזירה תעש למינהל את המתחם, לרבות שטח הנפלים. המינהל מצדו נקט סחבת בטיפולו בנושא. תעש והמינהל לא החליפו ביניהם סיכומי דיונים והחלטות, ולא אישרו זה לזה את סיכומי הדיונים שהוציאו. 

10. 
במרס 1992 "נטשה" תעש בפועל את המתחם, אולם פעולותיה במתחם מלמדות כי לא התנתקה ממנו. תעש לא פעלה די למניעת כניסת בלתי מורשים למתחם, ולא פעלה שגורם אחר יעשה כן, כדי להקטין את הסיכון לשלום הציבור הנובע ממצבורי התחמושת, הנפלים והאסבסט.

11. 
בשנת 1992 דרשה המשטרה מתעש לאבטח באופן אינטנסיבי את שטח הנפלים. תעש גידרה אותו בגדר בקר בלבד והוסיפה שילוט. המשטרה הסתפקה בכך, וסברה שתעש ומשהב"ט מטפלים בבעיה. לאחר כ-12 שנה (בינואר 2004) התריע מפקד מחוז מרכז במשטרה על המצב המסוכן השורר בשטח שיש בו משום סכנה ממשית ומוחשית לבני האדם.

ב.   תגובות המבוקרים

משרד הביטחון

7.10.
א.
למלמ"ב אין כל אחריות לאבטחת שלום הציבור. מלמ"ב מחויבת לאבטחת מתקנים במערכת הביטחון. אך שטח הנפלים לא הוגדר כמתקן של משרד הביטחון.



למרות האמור לעיל, סוכם, מבלי לקבל אחריות על השטח, כי עד לפינוי הנפלים, תתבצע במקום אבטחה ע"י משרד הבטחון/מלמ"ב.


ב.
בימים אלה מתנהלת עבודת-מטה משותפת בין המשרד למינהל מקרקעי ישראל ולתעש לגבי מעמד המתחם ופינוי השטח מנפלים. להלן עיקרי טיוטת ההסכם המתגבש בין הצדדים:



התע"ש תבצע עבודות לניקוי השטח המגודר מנפלים, עבור מינהל מקרקעי ישראל, כבעלת הקרקע.



במסגרת העבודות ייכרה החול הקיים בשטח, עד לעומק של כ-6 מטרים, החול יסונן מתחמושת ונפלים ויועבר לשער המתחם, ע"י תעש. במסגרת עבודות הפינוי, התעש תבצע את כל הפעילויות הכרוכות בהוצאת התחמושת מהמקום, ובכלל זה פיצוץ חלקים ממנה והעברת חלקים אחרים לאתרי הטמנה.



מינהל מקרקעי ישראל יוציא מכרז, שהזוכה בו, יקבל את החול מהתע"ש בשערי המתחם, וישלם את תמורתו למינהל. מכספים אלו ימומנו הפעילויות המבוצעות על ידי התע"ש, והחזר הוצאות השמירה, למשרד הבטחון.


ג.
המינהל הכין הצעה לדיון במועצת המינהל, אשר מתבססת על העקרונות הנ"ל. ההצעה אמורה להידון בקרוב, ולאחר אישורה יוכן הסכם בין המינהל לבין תעש והפרויקט אמור לצאת לדרך.



היות והמינהל אינו מוכן לדון במימון כלשהו בשלב הביניים, מממן המשרד את עלויות השמירה והאבטחה במקום, באמצעות מלמ"ב.

התעשייה הצבאית לישראל

9.10.
התגבש פתרון על פיו המתחם ינוקה מהנפלים הפזורים בו, במימון שיתקבל ממכירת עשרות מיליוני טון של חול איכותי לבניה, אשר מצוי באתר. בפברואר 2004 התקיים דיון בו סיכמו תעש, המינהל ומשרד הביטחון את דרך הטיפול באתר.

המשרד לאיכות הסביבה

10.
המשרד יקיים בירור וינקוט בצעדים המתחייבים, כדי שתעש תפעל לפנות פסולת אסבסט לאתר מורשה, בפיקוח המשרד לאיכות הסביבה. 

עמדת המשרד לאיכות הסביבה היא, כי יש לכלול את נציגיו בכל הליך של טיהור ושיקום קרקע מזוהמת, עקב החובות המוטלות על המשרד לאיכות הסביבה, בתחומים של מניעת זיהום מקורות מים ומי תהום, ומניעת זיהום אוויר.

סיוע תעש לאגודת "מכבי" באר שבע

הגוף המבוקר: התעשייה הצבאית לישראל בע"מ

א.  ריכוז ממצאי הביקורת

1. 
ההחלטה על הסיוע לאגודה לא הייתה חלק מתכנית כוללת, ולא נמצא גם כל תיעוד בדבר תהליך קבלת החלטה זו כשהיא לעצמה. לא נמצא כי הסיוע נבחן על ידי אנשי המקצוע בתעש הממונים על השיווק והפרסום, וכי הם חיוו דעתם לגביו; לא נמצא כי נבחנו חלופות שונות למתן הסיוע; ובפרט לא נמצאו מסמכים המלמדים כיצד זכתה דווקא אגודת מכבי באר שבע בחסותה של תעש, וכיצד הוחלט על סכום הסיוע. ההחלטה על הסיוע כמו נתקבלה בחלל הריק; בלי שקדמה לה עבודת מטה ותהליך התקשרות כמתחייב; והיא נמסרה כהנחיה מיו"ר דירקטוריון תעש למנכ"ל. בליקויים אלה יש, למצער, משום פגיעה במינהל התקין. מעבר לכך, יש בהם להטיל צל על עצם מתן הסיוע.

הרשות לפיתוח אמצעי לחימה בע"מ

ייצור מערכת והספקתה לצה"ל

הגופים המבוקרים:  הרשות לפיתוח אמצעי לחימה בע"מ; משרד הביטחון; צבא ההגנה לישראל

א.  ריכוז ממצאי הביקורת

1. 
לפני שהרשות לפיתוח אמצעי לחימה (רפאל) חתמה עם משרד הבטחון על החוזה לביצוע הפרויקט היה ברור להנהלתה, שכדי לעמוד בתחזית הרווחיות של הפרויקט, יהיה עליה להקטין את עלויות ייצורו. התברר, כי הפעילות של רפאל להקטנת עלויות הייצור של המערכת נעשתה במשך כחמש שנים בצורה בלתי שיטתית ולכן לא אפקטיבית, ויעד העלות שקבע מנכ"ל רפאל לא הושג.

2.  
בעלויות שצברה רפאל ובהפסדיה מהפרויקט חל גידול ניכר בהשוואה לאומדן במועד ההתקשרות, וזאת בין השאר מהסיבות הבאות: רפאל לא נערכה כראוי לביצוע ההתקשרות עם קבלני משנה בחו"ל, ולא זיהתה לפני התקשרותה עמם את מרבית הקשיים והמגבלות שבהתקשרות זו. נוכח פרק הזמן הממושך שנדרש לקבלני משנה אלה להגיע לידי יכולת ייצור במקרים רבים קיבלה רפאל מהם תת-מערכות בלתי תקינות, שאותן תיקנה לא אחת על חשבונה, כדי לקצר את זמן התיקון. במערכת ובתהליכים לייצורה נערכו שינויים רבים המצביעים על ליקויים בתיכון ההנדסי. בשלוש השנים הראשונות שבהן סיפקה לצה"ל את המערכת, רפאל לא עמדה ביעדי העלות שתכננה, בחלק מדרישות האיכות ובמועדי הביניים להספקה שעליהם התחייבה בחוזה.

3.  
עד דצמבר 2003, מועד סיום הביקורת, לא דנה הנהלת רפאל בסיבות שהביאו לצבירת עלויות איכות גבוהות, לרבות עלויות כשל, ולא יישמה את הלקחים שהיו ידועים לחטיבה בשנת 2001, כדי למנוע מצב דומה בעסקותיה בחטיבות האחרות. הלקחים מביצוע הפרוייקט נמסרו לחטיבות ברפאל באיחור רב (במרס 2004) בלי שנקבע לוח זמנים להטמעתם.

4.  
רפאל לא הגדירה את הגורם הנושא באחריות הכוללת על תת-מערכות התומכות במערכותיה העיקריות. לפיכך, היא עלולה שוב להיפגע בתחום זה, שאותו הגדירה כאסטרטגי עבורה.

5.  
רפאל חרגה מנהליה כשסיפקה לצה"ל, בהתאם להזמנות משרד הבטחון, חלק מהמערכת לפני סיום הפיתוח ואישור הדגם.

6.   
צה"ל לא הגדיר כראוי ובזמן את דרישותיו הטכניות מהמערכת, כדי שהיא תענה על הצורך המבצע שהוא עצמו קבע.

7.  
צה"ל קלט מערכות רבות, ובהן התגלו ליקויים, בין היתר, כיוון שאישר לרפאל להתחיל בייצור של המערכת ובהספקתה לפני שפיתוחה הושלם, הוכח בניסויים ואושר. הליקויים שהתגלו בפריטי המערכת הקשו לעתים על צה"ל לשמור על כשירות יחידותיו להפעלת המערכת, מנעו לעיתים מצה"ל להפיק את המירב מהאימונים שבהם נעשה שימוש במערכת.

8.  
משרד הבטחון רכש במשך כחמש שנים מכונות וציוד נלווה בלי שרפאל הצהירה בפניו, שהמכונות ישמשו אותה בפרויקטים עבורו ועבור צה"ל בלבד, כמתחייב מהוראותיו, והציבם ברפאל בלי שרשם אותם כרכושו.

9.
בפרויקטים המנוהלים בצה"ל, שבהם קיימים תהליכי פיתוח, יצור והצטיידות באמצעי לחימה, נוהגים לעיתים להקדים את תחילת הייצור וההצטיידות לסיום הפיתוח בגין היתרונות המיוחסים לכך. לפיכך, ראוי שצה"ל בתיאום עם המינהל למחקר ופיתוח אמצעי לחימה ותשתית טכנולוגית שבמשרד הביטחון יבחן אם קיים צורך, במקרים מסוימים, להקדים את הייצור וההצטיידות לסיום הפיתוח ואישור הדגם, ואם כך יקבע אמות מידה ברורות למקרים אלה ויעגנם בהוראת אג"מ.

ב.   תגובות המבוקרים

משרד הביטחון

8.
בעקבות הביקורת אותרו גורמי הכשל בתהליכי הרכש והרישום של מכונות וציוד, המוצבים במפעלים.


המשרד יצר מנגנון פיקוח על מנת למנוע היווצרות כשלים בנושא זה בעתיד והשגת כל האישורים במועד.


בנוסף, המשרד פועל מול רפא"ל להשגת כל האישורים החסרים.

9.
סוגיית הקדמת הייצור והצטיידות, טרם סיום הפיתוח ואישור הדגם: בעקבות הביקורת, מתוכננת עבודת מטה בהשתתפות כל הגופים העוסקים בפיתוח אמל"ח לצה"ל על מנת לבחון סוגיה זו ולהמליץ על הדרכים לשילובה במסגרת הוראת קבע אג"מ, הדנה בנושא ייזום, פיתוח, ייצור, הצטיידות וקליטה של אמל"ח בצה"ל. מוערך כי עבודת המטה תושלם עד סוף הרבעון השלישי של שנת 2005.

צבא ההגנה לישראל
7.
הופעת תקלות בייצור מערכות מורכבות בשלב ההטמעה הינה תופעה ידועה ומוכרת. התקלות התגלו בעקבות ניסוי המערכת במסגרת האימונים.


השפעת התקלות על כשירות היחידות היתה מזערית ביותר. תופעת התקלות היא גם הסיבה להגדרות של תהליך גידול אמינות בפרוייקט, המגדיר שלבים בחיי הפרוייקט ואת אמינות המערכת הנדרשת בכל שלב.


במשך כל הפרוייקט הוכחה עמידתו ביעדי האמינות שהוגדרו.

הרשות לפיתוח אמצעי לחימה

5.
ייערך תיאום בין נוהל "אישורים לפני ייצור סדרתי" למתודת "ההנדסה המשולבת", המדריך להנדסת מערכת והמדריך לניהול פרוייקט, כך שיעוגנו התנאים ושיטות העבודה המאפשרים הקדמת אספקות. לו"ז לסיום - ינואר 2005.

ביקורת  ואבטחת מידע

 ועדות היגוי למחשוב
דו"ח  47
החלטת ממשלה בק/9 - 20.3.1997

א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג.
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג  ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

ביצוע ההחלטה

בהתאם לסעיף ז' להחלטה לעיל, הכין האגף הבכיר לביקורת המדינה וביקורת פנימית, דיווח לתקופה פברואר 2004 – אוגוסט 2004.

להלן פירוט הרכב הוועדות והנושאים שנדונו בהן. הנתונים מעדכנים את דיווח האגף, שראה אור ב"הערות ראש הממשלה" מספר 54ב, מ-5 במאי 2004.

 

משרד הביטחון 

יו"ר ועדת ההיגוי: מנכ"ל המשרד. 
חברים: סמנכ"ל לארגון ומינהל, ראש אגף מינהל לעיבוד נתונים, ראש אגף תקציבים, חשב המשרד, ראש אגף בקרה וניהול, היועץ הכלכלי, נציג הממונה על הביטחון, ממונה על אבטחת מידע.

נושאים שנדונו: תכנית העבודה לשנת 2004, הכוללת: ERP, סחר אלקטרוני; פרוייקט שיקום 2000 – שיפורים והרחבות, הקמת פורטל באינטרנט לזכאי האגף, הקמת מערך דיווח ותחקור מידע, בניית מוקד פניות לזכאי האגף; שיפור והרחבה של מרכז תמיכה, דואר אלקטרוני, ניהול ידע: הקמת פורטל משרדי, העמקת השימוש בידע בתהליכי קבלת החלטות, הרחבת השימוש במערכת מעקב החלטות, קיוסק מידע אישי בנושאי כוח אדם ושכר; מעבר לשימוש בטפסים מקוונים, היערכות לתמיכה בחוק חתימה אלקטרונית, שילוב מנוע חיפוש באתרי המשרד, תרגום אתרים רלוונטיים לאנגלית, העמדת כלים לעדכון אינטראקטיבי של המידע המתפרסם באתרי המשרד, העמדת יכולת לבצע תשלומים למשרד באמצעות אתר האינטרנט; איתור מתקן נוסף לשמירת "מידע חם", רישום אתרי המשרד לרשתות שונות, מעבר לשימוש בתוכנת גיבוי ורובוט לביצוע גיבוי בשרתים, בניית מדרג לאחסון מידע בשרתים על פי תדירות השימוש, קביעת מדיניות לאיחוד שרתי אפליקציה, אפיון והקמה של מערכת שליטה ובקרה, והרחבת התמיכה של מחלקת המידע בהעברת קבצים וברישומי WEB (HTTP).
משרד הפנים

יו"ר ועדת ההיגוי: סמנכ"ל בכיר למינהל ומשאבי אנוש.
חברים: חשב, מנהל אגף ענ"א, מנהל אגף ביטחון, מנהל תחום תכנון ותקצוב, נציגת הלשכה המשפטית, מבקרת פנימית.

נושאים שנדונו: מערכת אביב (קובץ מינהל האוכלוסין) וחיבורה לאינטרנט, שדרוג מתג התקשורת, רכישת ציוד, צרכי מחשוב אינטגרטיביים של מינהל שלטון מקומי, קליטת דוחות סרוקים, השלמת אתר אינטרנט לנגישות נכים והצגת טפסים בערבית, אבטחת מערכות, תקציבים לפעולות, תכנית עבודה וקביעת לוחות זמנים. 

משרד התיירות

יו"ר ועדת ההיגוי: סמנכ"לית בכירה למינהל ומשאבי אנוש.
חברים: מנהל אגף מערכות מידע, מנהל אגף ביטחון, היועץ המשפטי, חשב המשרד, נציג אגף כלכלה ותקצוב. 
הוועדה לא התכנסה בתקופה הנסקרת.

מינהל מקרקעי ישראל

יו"ר ועדת ההיגוי: מנהל המינהל.
חברים: הנהלת המינהל.

נושאים שנדונו: תוכנית העבודה של אגף המידע לשנת 2004, מערכת מיפוי גיאוגרפי במינהל והשימוש שנעשה בה, שיפור השירות לאזרח באמצעות האינטרנט כגון: מתן מידע על המצב הטיפול בבקשה, "מחשבון" למתן הצעות מחיר, שרת תשלומים, פרוייקט ההדמיה, חידוש הקצאות לזמן ארוך למשרד הביטחון. 
המוסד לביטוח לאומי

יו"ר ועדת ההיגוי: מנכ"ל המוסד.
חברים: כל ראשי המינהלים במוסד, היועצת המשפטית. 

נושאים שנדונו: אתר גיבוי למחשב המוסד – היערכות לקראת אסון, הגדלת עוצמת המחשב, הקצאת ציוד תקשורת לשנת 2005, מחשב המוסד, נושאי אבטחת מידע: הרשאות גישה, מנגנוני האבטחה של מערכת המידע הניהולי, שמירה על סודיות המידע.
שירות התעסוקה

יו"ר ועדת ההיגוי: מנכ"לית השירות.
חברים: מנהל מערכות המידע, קצין הביטחון, היועץ המשפטי, חשב, המבקר הפנימי, קצין התקציבים, הממונה על אבטחת המידע. 
נושאים שנדונו: שדרוג מערכת ההשמה, זיהוי ביומטרי בהתייצבות, אתר אינטרנט לשירות, שיפורים ושינויים במערכות המידע של השירות.

מועצה מייעצת לביקורת של מערכות ממוחשבות
ואבטחת מידע

דוח 49

החלטות הממשלה

בק/179 - 23 למארס 1999
ד.

ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה.

ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".
בק/84 – 11 לדצמבר 2002

10 (ח):  המועצה לאבטחת מידע רגיש במשרד ראש הממשלה שהוקמה בהחלטת ממשלה בק/179 מיום 23.03.1999 תיקרא "מועצה מייעצת לביקורת של מערכות ממוחשבות ואבטחת מידע".

ביצוע ההחלטות

משרד ראש הממשלה - אגף בכיר לביקורת המדינה
להלן פירוט נושאים שנדונו מראשית 2003-2004. 

דיווח קודם ראה אור ב"הערות ראש הממשלה" מס' 54א'.

	תאריך התכנסות
	נושאים שנדונו

	20.01.2003
	א. החלטת ממשלה בעניין האחריות להגנה על מערכות ממוחשבות במדינת ישראל. 

ב. גיבויים הדדיים במשרדי ממשלה - תוצאות     הבדיקה. 

ג. טכנולוגיות גבוי חדשות.

ד. זיהוי משתמש באמצעות LOGIN ביומטרי .

	20.2.2003
	דיון עם הנהלת מכון התקנים בנושאי אבטחת מידע:                                              

תהליך התקינה בנושאי אבטחת מידע,

יישום של ת"י 7799 במשרדי ממשלה ובתאגידים ממשלתיים,  
התקינה הישראלית באבטחת מידע,
יישום תקני אבטחת מידע,
אפשרויות היישום של תקנים ישראליים וייזום חדשים,

בדיקה ומתן אישור למוצרי אבטחת מידע בממשלה ושלוחותיה.

	25.3.2003
	הערות מבקר המדינה על מערכות מידע ואבטחתן, דו"ח 53ב'.

	8.6.2003
	א. מצגת אינטראקטיבית לרענון הוראות אבטחת  

    מידע. 

ב. שחזור מדיות.

ג. נוהלי מסגרת לאבטחת מידע, פרקים שנוספו לנוהל     הקיים. 

	14.07.2003
	א. זיהוי קול ביומטרי. 

ב. נהלי מסגרת לאבטחת מידע - פרקים שנוספו לנוהל      (המשך). 
ג. דיווח על החלטות ממשלה בנושאים: ישומים     ביומטריים וממשל זמין. 

	19.11.2003
	א. אישור נהלי מסגרת לאבטחת מידע.

ב. SOCIAL ENGINEERING – הגורם האנושי באבטחת מידע.

ג. אבטחת מידע בסביבת MICROSOFT.

	30.12.2003
	א. ניהול תהליכי אבטחת מידע; הצגת מערכת.

ב. כרטיס חכם ואבטחת מידע. 

ג. דיווח על התקדמות פרוייקט "ממשל זמין".

	23.02.2004
	א. מערכת דואר אלקטרוני מאובטח לקציני ביטחון.

ב. יישומים ביומטריים בשירות המדינה.

ג. אבטחת מידע במערכת הבריאות.

	02.05.2004
	א. ביומטריה לזיהוי וניטור משתמשים ואבטחת      המידע.

ב. מוצרים חדשים לניטור תעבורה ברשת.

ג.  פרוייקט "ממשל זמין".

	17.06.2004
	א. הקמת מערך "ממשל זמין" בממשלת ישראל.

ב. ניטור תעבורה ברשת.

	28.07.2004
	א. פרוייקט "מרכבה" – היבטי אבטחת מידע.

ב. פרוייקט "ממשל זמין" ו"כרטיס חכם" – היבטי      אבטחת מידע.

ג. ניטור תעבורה ברשת.


יישומים ביומטריים בשירות המדינה
החלטות ממשלה
 תמ/66 - 16 לדצמבר 2002

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.
הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.
ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.
ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.
ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.
ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.
בק/12 - 15 ליוני 2003

א. 
בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:

1. בקרות ביומטריות בכניסות לישראל

יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. א) מרכז מידע בנושאים ביומטריים - רפא"ל
רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.

ב) מרכז בחינה למוצרים ביומטריים - רפא"ל
בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. אמצעים ביומטריים לזיהוי משתמשים במערכות ממוחשבות

נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. ישומים ביומטריים ב"תעודת הזהות החכמה"

יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.
5. מאגר תמונות ביומטריות בממשלה

משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.

התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי, יגבשו מסגרת תפעולית להפעלת מספר פרויקטים מובילים בממשלה
(PILOT). הפרויקטים יהיו בתחומים הבאים:


1.
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.


2.
פרויקטים לזיהוי עובדים זרים לישראל.


3.
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.


4.
פרויקטים בתחום בקרות כניסה למערכות ממוחשבות.

ד. 
מרכז הצוות הבינמשרדי ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

ב. ביצוע ההחלטות

בק/12 – 15.6.2003 
שירות התעסוקה

5.ג.(3) שירות התעסוקה פיתח עמדה לרישום דורשי עבודה באמצעים ביומטריים (להלן התייצבומט). התייצבומט פותח במסגרת ניסוי, שנועד לבחון את מכלול הנושאים הקשורים בשימוש בטכנולוגיה הביומטרית. 

שילוב התייצבומט בתהליך העבודה בלשכות שירות התעסוקה, נועד להקטין את העומס על פקידי שירות התעסוקה, ובכך לאפשר להם להתרכז בביצוע השמות איכותיות ושילוב דורשי עבודה, מהר ככל הניתן בשוק העבודה, תוך כדי שיפור השירות לאזרח.

התייצבומט פועל כחלק ממערך ניסויי, המלווה במחקר שמבצעת חברה מסחרית עבור השירות. בסופו של הניסוי תוערך התועלת בהפעלת ההתייצבומט והחיסכון למשק, בצמצום משך קבלת קצבאות על ידי דורשי עבודה, והגדלת אחוזי ההשמה. 

הניסוי נערך כעת בלשכת ראשון לציון, ויורחב להפעלה בעוד 2-3 לשכות. בסך הכל יופעלו במסגרת הניסוי עשר עמדות. הניסוי החל בחודש מאי 2004, וצפוי להסתיים לקראת דצמבר 2004. במהלך הניסוי ייבחנו שאלות טכנולוגיות, שינויים בתהליכי העבודה, ונושאים בהנדסת אנוש.

תהליך העבודה כפי שהוגדר:

דורש עבודה נדרש להתייצב בלשכה ביום שנקבע לו. בהגיעו ללשכה הוא מתבקש להקליד בהתייצבומט על גבי מסך מגע, את מספר הזהות שלו, ולאחר מכן להניח את האצבע על הקורא הביומטרי. במידה וללשכה יש עבורו הצעת עבודה, הוא מתבקש להיכנס ללשכה להמשך טיפול, ולא – ההתייצבות נרשמת, והוא רשאי ללכת. כל התהליך אורך בין עשר לעשרים שניות. 

לצורך הניסוי הוחלט כי התייצבומט צריך לעמוד בדרישות שלהלן:

עמדה המותאמת לעבודה עצמאית של קהל מגוון, שאינו בקי בעולם המחשוב.

עמדה בעלת מסך מגע, המאפשר הפעלת היישום בצורה פשוטה, ללא עכבר או מקלדת.

עמדה ממוגנת בפני ונדאליזם, ויכולה לשמש כתחנת עבודה, ללא פיקוח צמוד של עובד שירות התעסוקה.

עמדה שהינה מחשב לכל דבר, ובכך מהווה בסיס עם פוטנציאל ליישום שירותים נוספים, כגון חיפוש משרות על ידי דורשי העבודה, ניהול מערכת תורים ממוחשבת, קבלת הפניה לעבודה ישירות מהעמדה, וכד'.

עמדה עם מדפסת פנימית, לצורך מתן פלט מודפס למשתמשים בה. 

המערכת הינה מערכת WEB מלאה. בעמדה עצמה לא נשמר כל מידע. המידע נשמר במחשב המרכזי. למחשב המרכזי אפשרות לאבטחת מידע. 

המידע הביומטרי נשמר במאגר הממוחשב של שירות התעסוקה, כל עוד דורש העבודה ממשיך להתייצב בלשכה. בתום תקופה זו נמחק הרישום הביומטרי. 

הפרוייקט מלווה בוועדת היגוי יעודית.

מכיוון שמדובר בניסוי, תהליכי העבודה הינם דינמיים, ומשתנים מעת לעת בהתאם לנסיבות. לצורך הניסוי, השירות התקשר עם חברה מסחרית המפעילה את מערך המחשוב בלשכות בשיטת מיקור חוץ. החברה בחרה לעשות שימוש בעמדות מידע שלה, בשילוב קוראים ביומטריים של חברה מסחרית אחרת. 

ערי הפיתוח בדרום הארץ

פרוגרמה לפיתוח אזורי

הגופים המבוקרים: משרד ראש הממשלה; משרד האוצר; המשרד לאיכות הסביבה; משרד הבריאות; משרד החינוך; משרד העבודה והרווחה; משרד הפנים; משרד התחבורה; משרד התעשייה והמסחר; משרד התשתיות הלאומיות; מינהל מקרקעי ישראל; מחלקת עבודות ציבוריות; רשות הנמלים והרכבות; הרשות לפיתוח הנגב

א. ריכוז ממצאי הביקורת

15. 
לאזור הדרום, ובייחוד לערי הפיתוח שבו, טרם נעשה מאמץ ליישם מדיניות אזורית, המלווה בתקצוב ארוך טווח, לצמצום פערים כלכליים-חברתיים בינו לבין המרכז. 


20. 
לדעת משרד מבקר המדינה, לקידום מצבו החברתי-כלכלי של הדרום, ושל ערי הפיתוח שבו בפרט, יש לשקול גיבוש מדיניות אזורית, תרגומה לפרוגרמה בין-משרדית המגדירה יעדים, ייחוד תקציב אזורי לטווח הארוך, והקמת מנגנון ניהולי-אזורי למימוש היעדים, תוך בחינה תקופתית של ההתקדמות בהשגתם.

ב. מצב תיקון הליקויים

משרד ראש הממשלה

15.20. 
במהלך השנים 2000-2003 קיבלה ממשלת ישראל מספר החלטות, בעלות משמעות רב תחומית ורב מערכתית, לשיפור רמת השירותים והתשתיות לתושבי הדרום, בנושאים: חברתיים, חינוכיים ופיזיים ללא הבדל בין המגזרים.

החלטות העיקריות 

א. 
תוכנית "אופק" (טיפול נקודתי), ליישובים אופקים, דימונה,ירוחם, מצפה רמון, קריית מלאכי ותל שבע, בהיקף של 405.90 מיליון ש"ח.
ב. 
תוכנית לעיר שדרות, בהיקף של 65.73 מיליון ש"ח.
ג. 
תוכנית למגזר הבדואי, בהיקף של 1084.75 מיליון ש"ח.
ד. 
פרוייקטים תחבורתיים רבי היקף, כגון: הכפלה ושדרוג קווי רכבת וכביש חוצה ישראל.

תוכניות פיתוח 

משרד התיירות: בשנת 2003 תמך משרד התיירות באירועי תיירות בסכום של כ-100,00 ש"ח.

המשרד לאיכות הסביבה: טיפול במוקדים בעלי פוטנציאל סיכון וזיהום, כגון אזור התעשייה רמת חובב; העתקת חוות גז מבאר שבע לרמת חובב; טיפול מוסדר בפסולת תעשייתית; שיפור איכות הסביבה בערים; שמירה על מרחבים פתוחים.

המשרד לביטחון הפנים: המאבק בפשיעה: היערכות מערכתית כוללת לחיזוק אכיפת החוק בנגב בכלל, ובמגזר הבדואי בפרט; הקמת רשות לפיקוח ואכיפת נושאי הבנייה והמקרקעין.

משרד הבינוי והשיכון: פיתוח תשתיות והקמת ישובים: תוכנית אופק - לישובים  אופקים,דימונה, ירוחם, מצפה רמון, קריית מלאכי ותל שבע, בתקציב של 406 אל"ש; שדרות – 57 אל"ש; המגזר הבדואי – 124 אל"ש.

משרד הבריאות: הרחבת בית החולים סורוקה בבאר שבע; הרחבת בית החולים הפסיכיאטרי בבאר שבע; בניית תחנות לבריאות המשפחה.

משרד החינוך, התרבות והספורט: בניית כיתות; נגישות להשכלה גבוהה; העלאת איכות תעודות הבגרות.
משרד הרווחה: פרוייקט "עלי הנגב", הקמת כפר שיקומי לילדים נכים בדרגות פיגור גבוהות, הוכרז כ"פרוייקט לאומי". עלותו כ-100 מיליון ש"ח. 

משרד התחבורה: כביש חוצה ישראל מתוכנן להגיע לצומת הנגב.
הכפלה ושדרוג קווי רכבת הבאים: רכבת מהירה תל אביב–באר שבע; שדרוג קו דימונה-באר-שבע; שדרוג קו לוד באר-שבע; סלילת קו אשקלון–שדרות-נתיבות-אופקים-באר שבע.
משרד התעשייה, המסחר והתעסוקה: הקמת אזורי תעשייה מרחביים.

משרד התשתיות הלאומיות: הקמת מכוני איסוף וטיהור שפכים.

פרוייקטים עיקריים בתכנון מתקדם
משרד הביטחון: העתקת מחנות צה"ל ומפעלי התעשיות הביטחוניות לנגב; הקמת היאחזויות נח"ל.
משרד הבינוי והשיכון: תוכנית חומש לפיתוח ההתיישבות בפריפריה בעלות של 430 מלש"ח – הגדלת האוכלוסייה בנגב בכ-140%.
המשרד לקליטת העלייה: הרחבת פרוייקטים באגפי הקליטה בקהילה, הדיור, התעסוקה והיזמות.
משרד התחבורה: הקמת שדה תעופה בתמנע, כתחליף לשדה תעופה באילת, אשר ישמש כמנוף תשתיתי לפיתוח הקצה הדרומי של מדינת ישראל, וישתלב בכל התוכניות העתידיות לפיתוח התעסוקה.
משרד התיירות: שיווק תיירות פנים; תוכנית אב לתיירות כפרית חקלאית בנגב; קידום התיירות במגזר הבדואי; פיתוח תשתיות וארגון אירועים.

תוכניות מפורטת של משרדי הממשלה 

המשרד לאיכות הסביבה

מטרה: טיפול במוקדים בעלי פוטנציאל סיכון וזיהום גבוהים ביעדים הבאים: 

1. 
א. צמצום הזיהום והסיכון מאזור התעשייה רמת חובב; שיקום אתר הפסולת הרעילה; ב. צמצום פליטות לאוויר: ממפעלים, מבריכות האידוי וממתקני טיפול בשפכים; ג. עדכון תנאים ברשיונות העסק במפעלים ובמועצה, בדיקות פתע למזהמי אויר ושפכים כאמצעי אכיפה, בדיקת עמידה בתנאי רשיון העסק של המפעלים והמועצה; ד. הפסקת הזרמת שפכים לבריכות אידוי, פתרונות לשפכים בתוך המפעלים ופתרון קצה לשפכי רמת חובב; ה. קידום טכנולוגיות מתקדמות להטמנת פסולת רעילה (אנאורגנית), באתר הפסולת ברמת חובב , ופיקוח ואכיפה מוגברת על משרפת הפסולת הרעילה; ו. השלמת סקר סיכונים לאזור התעשייה ברמת חובב על ידי המועצה וקביעת אמצעים לצמצום טווחי סיכון.

2. 
הסדרה ואכיפה במפעלים נבחרים באשדוד: א. תחנת הכוח אשכול, בתי הזיקוק, אגן כימיקלים (עדכון תנאים ברשיון עסק, בדיקת עמידה בתנאי רשיון העסק, מעקב אחר השקעות בשיפורים בתחום איכות הסביבה); ב. טיפול במתקני דלק: פי גלילות, יונקס, תש"ן, קמ"ג (מעקב אחר עמידה בתנאי רשיון העסק).
3. 
העתקת חוות הגז מבאר שבע לרמת חובב. 

4. 
טיפול מוסדר בפסולת תעשייתית ועירונית ביעדים הבאים: הסדרה פיקוח ואכיפה על סילוק פסולת עירונית: א. קידום מחזור פסולת סביבתית; ב. שיקום אתרי פסולת ישנים שנסגרו: כרמון (שפיר), יותם (אילת), אשקלון, לון (באר שבע). ג. פיקוח ואכיפה על אתרי פסולת פעילים.
5. 
הסדרה, פיקוח ואכיפה על פסולת יבשה: א. קידום ואישור תכנית אב מחוזית לטיפול בפסולת יבשה (בניין); ב. קידום המחזור (פסולת יבשה); ג. אכיפה בתחום מובילי פסולת יבשה.

6. 
הפחתת כמות פסולת מסוכנת המועברת לסילוק ופיקוח על מפעלי השבה ומחזור: א. הגברת המחזור והשבה של פסולת מסוכנות (תיאום בין מפעלים); ב. הגברת פיקוח על מפעלי מחזור חומרים מסוכנים באמצעות תנאים ברשיון העסק; ג. קידום פרוייקטים במחוז להפחתת פסולת מסוכנת.

7. 
מניעת זיהום מים עיליים, מי תהום ושיקום נחלים: א. העלאת כמות השפכים המטופלים לרמת 20/30 לפחות, והגברת פוטנציאל השימוש במי קולחים; ב. הקמת מתקני טיפול בירוחם, מצפה רמון, קרית גת, קרית מלאכי, שדרות, דימונה; ג. שידרוג מתקני טיפול קיימים לעמידה בתקן ענבר (לפי סדרי עדיפויות); ד. הגברת הפיקוח על פיזור בוצות ממתקני טיפול בשפכים בשטחים חקלאיים.
8. 
שיקום נחלים: א. קידום פרוייקטים בתחום על פי תכנית אב לשיקום נחל בשור-באר שבע; ב. קידום סטטוטורי של תכנית האב לשיקום נחל בשור-באר שבע; ג. קידום פתרון חירום לשפכי חברון; ד. קידום פרוייקטים מקומיים, המשלבים פעילות בקהילות, באמצעות היחידות הסביבתיות האזוריות: נחל שמריה (נגב מערבי), נחל טביה (נגב מזרחי); ה. קידום תכנון והקמת מינהלה לשיקום נחל שקמה; ו. שיקום מחצבות נחל.

9. 
טיפול בקרקעות מזוהמות וסקרי קרקע, באזורי תעשייה, מתקני דלק ותחנות דלק: מטרה: שיפור איכות הסביבה בערים, ושמירת מרחבים פתוחים, ביעדים הבאים: א. הפעלת כלים ואמצעים לשמירה על השטחים הפתוחים; ב. שילוב קריטריונים סביבתיים בקידום התחדשות עירונית ותכנון עירוני; ג. הטמעת עקרונות שימור החופים; ד. העמקת פיתוח בר קיימא בניהול רשויות מקומיות: נתיבות, מצפה רמון, להבים, חבל איילות, מרחבים.

10. 
הפחתת מפגעי מזיקים, במינימום פגיעה בסביבה, ביעדים הבאים: א. הערכות עם הרשויות המקומיות למניעת יתושים וקדחת הנילוס; פיקוח על מדבירים ועל שיווק חומרי הדברה, וצמצום השימוש בחומרי הדברה בחקלאות.
11. 
הפחתת עומס מזהמים שמקורם בחקלאות, ביעדים הבאים: א. הכנת תכניות אב לפסולת חקלאית במועצות אזוריות (לכיש, מרחבים, שפיר); ב. יישום תכניות האב באשכול, רמת נגב, תמר ובאר טוביה; 
ג. הסדרה במסגרת הרפורמה בענף החלב; ד. קידום אתרי קומפוסט מוסדרים; ה. סקר ואכיפה בלולים.
12. 
החדרת החינוך הסביבתי במערכת החינוך, ביעדים הבאים: א. השתלמויות מורים ללימודי סביבה ומנהלות גנים; ב. הסמכה לבתי ספר ירוקים; ג. הפעלת תכניות לימוד ופעילויות במערכת החינוך.
13. 
מניעת רעש, ביעדים הבאים: א. הפצת טיוטת תקנות לרעש באולמות שמחה לצורך קידום הנושא; ב. ניטור בתחנה ניידת במקומות חשופים לרעש.
14. 
קידום פיתוח בר קיימא באזור אילת, ומניעת זיהום הים: א. קידום עקרונות בתכנון לפיתוח בר קיימא בחופי אילת, מרחב אילת וחבל איילות; ב. מניעת זיהום ים ממקורות יבשתיים וימיים: שדרוג תחנות שאיבה לביוב ומאספי ביוב, קידום טיפול: בתי מלחות, שפכי מרינות, מעגנות ובמוצאים לים ג. הוצאת כלובי הדגים ממי מפרץ אילת; ד. הכשרת חופי רחצה לציבור ותכנית פעולה "חוף נקי" באילת.

משרד הביטחון

העברת בסיסי הדרכה: תכנון מפורט צפוי להסתיים במהלך שנת 2004; סיום התוכנית צפוי בשנת 2008.
העברת בח"א 27: תכנון מפורט צפוי להסתיים במהלך שנת 2004; סיום התוכנית צפוי בשנת 2008.
הקמת האחזויות נח"ל: במהלך שנת 2004: הקמת שתי האחזויות; עד שנת 2008: תוספת של ארבע היאחזויות.

המשרד לביטחון הפנים

המאבק בפשיעה: החלטות ממשלת ישראל: החלטה מספר 85 מיום 25.3.2003, "פיקוח ואכיפה של דיני התכנון והבנייה ודיני המקרקעין", ומספר 216 מיום 9.4.2003, "תוכנית לטיפול במגזר הבדואי בנגב", להיערכות מערכתית כוללת לחיזוק אכיפת החוק בנגב בכלל, ובמגזר הבדואי בפרט.

החלטת השר לביטחון הפנים בנושא מיגור הפשיעה בדרום הארץ, על פי העקרונות הבאים: חיזוק מערך אכיפת חוקי התכנון והבנייה; חיזוק המשטרה והיכולות המבצעיות - תחנות, נקודות, שיטור קהילתי; הרחבת שירותי המשטרה במגזר הבדואי - ביישובי הקבע, בפזורה ובישובים שיוקמו; העמקת השותפות והקשר עם הקהילה הבדואית, לרבות גיוס שוטרים בדואים ושילובם; חיזוק המערך הייעודי לטיפול בפשיעת הנוער.
נושאים מרכזים לטיפול: תגבור כוחות המשטרה בפלוגות משמר הגבול; הקמת פלוגות משמר הגבול נוספות; חיזוק תחנות; פריסת ימ"ר (יחידה מרכזית) ו-סמ"ג (סיירת מג"ב) במוקדי פעילות; שידרוג בלי רכב.
פעילויות יזומות נוספות: הפעלת גורמי האוצר למיגור תופעות הפשיעה ולהחזרת תחושת הביטחון לאוכלוסייה ולבעלי העסקים; תיאום פעילות אכיפה עם המוסד לביטוח לאומי, אגף מס הכנסה, אגף המכס ומע"מ.

תוכניות פעולה נוספות: גניבות כלי רכב; סחר בנשים; בנייה בלתי חוקית ופלישות; גניבות רכוש; עבירות תנועה; עסקים ללא רישוי; סחר בסמים; תחנות דלק פיראטיות.
לתוכניות יקבעו משימות מרכזיות, יעדים, אבני דרך ומדדי הצלחה.

הקמת רשות לפיקוח ואכיפה בנושאי תכנון ובנייה ומקרקעין, לטיפול בכל הארץ, על פי החלטות ממשלה: החלטה מספר 85 מיום 25.3.2003, "פיקוח ואכיפה של דיני התכנון והבנייה ודיני המקרקעין", מספר 216 מיום 8.4.2003, "תוכנית לטיפול במגזר הבדואי בנגב", ומספר 880 מיום 17.9.2003, "תיקון החלטה מספר 216".

מטרת הרשות לפיקוח ואכיפה: מיגור התופעה של הפרת דיני התכנון והבנייה ושימוש שלא כדין במקרקעי הציבור ובשטחים פתוחים, באמצעות ריכוז גופי הפיקוח והאכיפה המטפלים הנושא.

יעדי הרשות לפיקוח ואכיפה: מניעת הרחבת תופעת הבנייה הבלתי חוקית והשימוש שלא כדין במקרקעין; פיקוח ואכיפת חוקי התכנון והבנייה, ומניעת שימוש שלא כדין במקרקעי ציבור; תפעול בשטחים גלילים ובשטחים פתוחים, שבתחומי רשויות מקומיות. במקרים נקודתיים תפעל הרשות לאכיפה גם בשטחים מבונים בתחומי הרשויות המקומיות, על פי הנחיית היועץ המשפטי לממשלה.

אחריות הרשות לפיקוח ואכיפה: פיקוח ואכיפה בשטחים גליליים ופתוחים, לאור החוקים המפורטים להלן:

פרק י' לחוק תכנון והבנייה – מניעה, איתור וטיפול בבנייה בלתי חוקית, לרבות צווי הפסקת בנייה וצווי הריסה; חוק המקרקעין וחוק מקרקעי ציבור – סילוק פולשים, מניעה, איתור וטיפול בפלישות והשגות גבול למקרקעי מדינה; חוק ההתיישבות החקלאית (סייגים לשימוש בקרקע חקלאית ובמים) - מניעת שימוש חורג במקרקעי ציבור למטרות חקלאיות; חוק לתיקון פקודות המכרות – מניעה, וטיפול בכרייה בלתי חוקית; חוק הגנת הצומח (נזקי עזים) - פיקוח על רעיית עזים, לרבות הסמכות לתפיסתן ומכירתן; פקודת היערות – פיקוח והשגחה על אדמות יער, ומניעת פעולות שאסורות על פי החוק; סעיף 125 לתקנות הגנה (שעת חירום) – מניעת פלישה ופינוי משטחי אש, לרבות רעייה, חציבה, וכו'.

משרד הבינוי והשיכון

להלן תוכנית החומש לפיתוח הנגב, לשנים 2003-2006: 

פיתוח ישובים: 

1. 
שדרות: א. השלמת הסדרת גבולות השיפוט עם מועצה אזורית שער הנגב; ב. הכנת תוכניות בנין עיר מפורטות לשטחים החדשים; ג. אישור תב"ע לשכונת בן גוריון ב', ותחילת שיווקה.

2. 
נתיבות: הסדר גבולות שיפוט חדשים, על פי תוכנית המתאר, בתיאום עם ממ"י ומשרד הפנים; גמר תוכנית מתאר עד שנת 2006, מותנה בהסדר גבולות השיפוט; קידום תוכניות השכונה המערבית, ליצירת מלאי תכנון זמין של כ-2,000 יחידות דיור (יח"ד).
3. 
באר-שבע: הכנת תוכניות סטטוטוריות בהיקף של כ-45,000 יח"ד, על-פי הפירוט: א.1 – שכונת רמות ג' – 8,000 יח"ד; א.2 – שכונת נוי – 5,300 יח"ד; א.3 – שכונת מנחם - 15,000 יח"ד; ב. המשך שיווק השכונות רמות ב', נווה-זאב פלח 5 ונווה-מנחם ב'.

4. 
דימונה: גמר תוכניות המתאר בתיאום עם ממ"י ומשרד הפנים; השלמת תוכניות לשכונה הצפונית – 508 יח"ד, ושיווקן; השלמת תוכניות לשכונה המזרחית, כ-1,000 יח"ד, מותנה בהסדר גבול השיפוט.

5. 
ירוחם: הובאה לאישור הממשלה הקמת פרבר קהילתי עצמאי – "הר אבנון", שבעתיד יצורף לירוחם; הכנת תוכניות לישוב הר אבנון; פינוי שכונת נווה-העמק, כפוף להסדרים משפטיים.
6. 
מצפה-רמון: איתור שטחים להקמת שכונות בנה-ביתך חדשות, והתחלת תכנון; שיווק שכונת הגמל.
7. 
אילת: קידום סטטוטורי של תוכניות צפון אילת, עבור כ-2,000 יח"ד.

משרד הבריאות

להלן ריכוז של תוכנית העבודה/תחזיות לאזור הנגב, לשנים 2006-2003 אשר נאספו מהגורמים הבאים: אגף התכנון במשרד הבריאות; מכבי שירותי בריאות; שירותי בריאות כללית; קופת חולים מאוחדת; קופת חולים לאומית; מפעל הפיס.

משרד הבריאות/אגף התכנון (בינוי)

	פרוט הפעולה
	עלות (במלש"ח)
	הוצאות בשנת 2002 (מלש"ח)
	מועד סיום משוער

	ביה"ח סורוקה 

	בניית מחלקת ילדים
	16.3
	4.4
	12/2004

	בניית אגף מיילדות –
השתתפות המשרד
	40.8
	14.5
	08/2005

	מאיץ קווי
	4.4
	4.4
	12/2005

	סה"כ
	61.5
	23.3
	

	ביה"ח הפסיכיאטרי באר שבע

	שיפוץ והרחבה מחלקת מיון
	10.0
	4.0
	08/2005

	שיפוץ 2 מחלקות אשפוז
	10.5
	7.2
	08/2005

	תשתיות
	6.7
	3.5
	12/2005

	סה"כ
	27.2
	10.7
	

	סה"כ כללי
	88.7
	34.0
	


בניית תחנות לבריאות המשפחה

	שם הרשות
	שנת האישור
	סטטוס בנייה
	עלות (באלש"ח)

	אילת
	2000
	אישור סופי להתחלת בנייה 12/03
	1,107

	קיבוץ בארי
	2000
	אישור סופי להתחלת בנייה
	719

	דימונה
	2002
	מוקפא בשלב זה
	665

	רהט
	2002
	אישור להתחלת בנייה 2/03
	807

	תל שבע
	2003
	תכנון תחנה לבריאות המשפחה
	מופיע בתוכנית הממשלה לסגירת פערים במגזר הערבי; באחריות משרד הבריאות


בניית תחנות לבריאות המשפחה

	שם הקופה
	הישוב
	סוג הפרוייקט
	עלות (באלש"ח)

	מכבי
	ירוחם
	העתקת סניף למבנה חדש
	


	
	רהט
	העתקת סניף למבנה חדש
	

	
	לקיה
	העתקת סניף למבנה חדש
	

	
	עומר
	העתקת סניף למבנה חדש
	

	
	קריית גת
	הקמת סניף חדש
	16,000

	
	נתיבות
	הקמת מכון רנטגן ומרפאת שיניים
	700

	
	כסיפה
	סניף חלופי
	300

	שירותי בריאות 
	באר שבע
	מבנה למרפאה בשכונת נווה מנחם
	2,000

	כללית
	אשקלון
	מבנה למרפאה נאות אשקלון
	2,500

	
	אשקלון
	מבנה למרפאה מקצועית חדשה
	29,000

	
	שדרות
	רכישת מבנה למרפאה קרית רבין
	995

	
	קריית גת
	מבנה לאבחון ילדים
	200

	
	רהט ה'
	הרחבת מבנה קיים
	4,100

	
	רהט ב'
	מרפאה חלופית
	1,450

	
	רהט ג'
	מרפאה חדשה
	522 (שלב א')

	
	אבו קוידר
	בינוי חדש
	165

	
	רהט ד'
	מרפאה חדשה
	250 (שלב א')

	
	חורה ב'
	מרפאה חדשה
	300

	
	כסיפה ג'
	מרפאה חדשה
	300

	
	שגב שלום
	
	350

	
	חורה א'
	מרפאה חדשה
	350

	
	אל פורעה
	מרפאה חדשה
	450

	
	שגב שלום
	מבנה יביל
	300


שירותי בריאות כללית

שכירת מבנים בישובים הבאים לפתיחת מרפאות 

	ישוב
	שכונה

	באר שבע
	נווה זהב

	כסיפה ב'
	כסיפה ב'

	שדרות
	

	אשקלון 
	בסיטי

	ערערה
	ערערה ב'

	אופקים
	 

	רהט
	בסנטר

	ערד ב', למיעוטים
	 

	אשקלון
	אפרידר


משרד החינוך, התרבות והספורט
מטרות עיקריות: 1. ללכד את הציבור סביב מכנה משותף. לטפח בקרב התלמידים והציבור תחושת שייכות ומחויבות למדינה ולחברה, תוך הכרת והוקרת המורשת הלאומית-תרבותית. בית הספר מופקד על יצירה ועל ביסוס של מכנה משותף חברתי ותרבותי, הניזון ממורשת התרבות היהודית והישראלית, ומפרקים בתולדות העם והמדינה; 2. חברה תרבותית, לאיכות חיים ולפיתוח תרבות הפנאי, על ידי הפחתת התנהגויות שליליות, חיזוק ועידוד התנהגויות חיוביות; 3. חברה טכנולוגית, מדעית ויצרנית; 4. שיפור איכות השירות הציבורי.

בניית/תכנון כיתות לימוד לשנים 2002-2004

	המבצע
	כיתה
	בוצע
	בביצוע
	בתכנון
	סה"כ

	מפעל הפיס
	רגילה
	18
	204
	93
	315

	משרד החינוך
	רגילה
	23
	118
	68
	209

	
	יבילה
	55
	11
	9
	75

	סה"כ
	
	96
	333
	170
	599


בישיבת קבינט חברתי כלכלי שהתקיים בתאריך 20 לינואר 2004, הוחלט על בניית 600 כיתות נוספות בכל הארץ, מהן כ-400 במגזר הלא יהודי, וכ-200 במגזר החרדי (החלטת ממשלה 1467 מתאריך 05 לפברואר 2004).

עיקרי הפעילויות שבוצעו (עד שנת 2003) או בביצוע בשנת 2004: 

1. 
הפעלת פנימיות יום לגילאי 3-6, משעה 13:30 עד ל-15:30: בפנימיות מקבלים הילדים ארוחה חמה וחוגי העשרה. הפנימיות פועלות 4 ימים בשבוע. בפנימיות מתקיימת פעילות מודרכת להורים וילדים. שהות הילדים בפנימיות מאפשרת לאמהות לצאת לעבודה. פתיחת הפנימיות יצרה מקומות עבודה בישובים לגננות וסייעות וכן עבודה לספקים מקומיים, בעיקר לספקים בתחום המזון. בנוסף פועלות הפנימיות במשך 3 שבועות בפגרת הקיץ ובחלק מפגרות החגים.

2. 
הפעלת פרויקטים חינוכיים, המיועדים למניעת נשירה ולשיפור הישגים: הוקמה תשתית פדגוגיות להפעלת פרויקטים חינוכיים, המיועדים למניעת נשירה ולשיפור הישגים, שהם תנאי להגדלת מספר הזכאים לבגרות. נרכשו מחשבים חדשים וישנים שודרגו: כיום יש מחשב לכל 5-7 ילדים, לעומת 10-12 ילדים לפני הפעלת התוכנית; מתבצעת הטמעת המחשוב והכשרת צוותי ההוראה; הוקמו מעבדות לשוניות ומעבדות למדעים; נרכש ציוד למעבדות פיסיקה, כימיה ואנגלית; האינטרנט הוכנס לשימוש ככלי עבודה בבתי הספר והגנים.

הקמת התשתיות לוותה בהפעלת תכניות פדגוגיות מקיפות לשיפור הישגים באנגלית, מתמטיקה, בלשון ובמחשוב, ולהטמעת המחשוב במערכות החינוך. הופעלו תוכניות למניעת נשירה ותגבור לימודי בכיתות ז'- יב'; נוספו שעות לימוד בבתי הספר, כיתות פוצלו, ומורים מקצועיים הצטרפו למערכות החינוך, דבר שאפשר למידה בקבוצות קטנות, לעיתים של 5 תלמידים, שהבטיח טיפול פרטני צמוד וסיוע דיפרנציאלי ממוקד. השקעה זו העלתה את שיעורי הזכאות לבגרות ב- 15% - 10%; כ-5,700 תלמידי בתי ספר יסודיים וחטיבות ביניים משתתפים בפנימיות יום, אשר במסגרתן מקבלים תגבור לימודי, ארוחת צהרים וסיוע בהכנת שעורים; נפתחו כיתות מצוינות, הפועלות תוך ניצול התשתית המדעית; הופעלו תוכניות תרבות וסדנאות להורים לגיבוש והעשרה, המבטיחות את מעורבות המשפחה במאמץ הפדגוגי.

3. 
שיפוץ והצטיידות גני ילדים: מתבצעים שיפוץ והצטיידות בגני הילדים, להכשירם לפתיחת פנימיות יום ולפעילות יום יומית. 

4. 
תוכנית תגבור בגרויות: הופעלה תוכנית תגבור בגרויות במקצוע אחד או שניים לכל תלמיד, תוך פיתוח צוותים חינוכיים. הישגי התלמידים במקצועות שנלמדו מצביעים על הצלחה של למעלה מ-80%.

5. 
איתור תלמידים בעלי פוטנציאל לימודי גבוה: משרד החינוך מפעיל ב-7 ישובים צוות לאיתור תלמידים, בעלי פוטנציאל לימודי גבוה, המתאימים ללימודי הנדסה ומדעים מדויקים, באוניברסיטאות ובטכניון. הצוות מאתר תלמידים כבר בחטיבת הביניים, ומלווה ותומך בהם, על מנת לשפר את יכולתם להשיג תעודת בגרות המתאימה לעתודה אקדמאית, ולקריטריונים נדרשים בצה"ל למסגרות עתירות טכנולוגיה, לפרוייקט "עתידים" ולפרוייקטים נוספים.

6. 
תוכנית מיוחדת למניעת אלימות: מופעלת תוכנית מיוחדת למניעת אלימות, ביישובי הטיפול הנקודתי, המיועדת לכל שכבות הגיל, בסיועו המקצועי של המינהל הפדגוגי; נערך סקר של דרכי ההתנהלות ואפקטיביות יישום פרוייקט "אופק", ביישובים בתחום החינוכי חברתי.

יעדים להשגה בתוכנית "אופק": 

1. 
סיוע למערכת העירונית להכין תוכניות חינוכיות. העמדת נתונים שנתיים מקיפים בזמן אמת, על ביצועי מערכת החינוך היישובית, כגון: תוצאות מבחני מיצ"ב, תוצאות בגרויות וסקר מדד אלימות ברמה בית ספרית. ריכוז נתוני אגף הבחינות במשרד, ברמת פילוח שמאפשרת הפקת לקחים ומיקוד ראוי של התוכניות והמשאבים. 

2. 
סיוע עם גופי הדרכה ואקדמיה: לסייע לישובים לפתח ולמסד את מערכת הקשרים עם גופי הדרכה ואקדמיה באזור.

3. 
שותפות ותמיכה: לסייע לישובים לחבור לגופים, המייצגים פוטנציאל ארוך טווח של שותפות ותמיכה ביישובי "אופק" – הסוכנות היהודית, קרנות המשקיעות לטווח ארוך ביישובים, וכן גופים עסקיים, כדי למסד את התועלת המופקת מהפעלת הפרוייקט, בראייה קדימה.

משרד החקלאות ופיתוח הכפר

למשרד החקלאות תוכנית תלת שנתית לפיתוח החקלאות והכפר בנגב: 

1. 
ערבה דרומית: חקלאות ימית ביבשה - פיתוח פרוייקטים לגידול דגים במי ים, בהיקף של כ-2000 טון, מיועד לישובים באזור, כולל מוביל מים תשתיתי, מהים לחוות הגידול; אתר היפודרום למרוצי סוסים למטרת הימורים - אחד משני אתרים המתוכננים בארץ, כפרוייקט משותף לעיר אילת וליישובי הערבה. הפרוייקט יכלול חווה חקלאים לטיפוח ולגידול סוסים, בתי ספר לרכיבה, בית חולים וטרינרי ותשתית שירותים הדרושים להיפודרום. חלק מהתמורות ייועד לפיתוח תשתיות פיזיות וכלכליות ליישובים במרחב הכפרי; קיבוץ לוטן - פיתוח חקלאות אקולוגית; הרחבת ענף הרפת בישובים הקיימים, על בסיס כושר הנשיאה של מחלבת יוטבתה; מיזמים חקלאיים ו"אגרו ביזנס" משותפים
(CROSS BORDER ECONOMIC ACTIVITIES), עם ירדן.
2. 
ערבה תיכונה: קליטה של 60 משפחות חדשות בנחלות בישובים הקיימים, בתחומי החקלאות והתיירות; תוכנית למימון התשתית הפיזית והתעסוקתית לקליטה ופיתוח המשק; פיתוח מיזמים המבוססים על תיירות מדבר חקלאית, ותיירות כפרית, בנחלות החברים בישובים הקיימים; פיתוח מרכז לתעסוקות זעירות לעיבוד תוצרת חקלאית ייחודית, שיהווה תשתית תעסוקתית לאוכלוסייה שתיקלט בישובים הקהילתיים. מיקום אפשרי - מרכז ספיר, צוקים, תחנת יאיר, עיר אובות); מרכז השתלמות וקורסים בינלאומי, משותף לישראל ולירדן, ללימודי פיתוח חקלאי ומדבר; תשתית למרכז תצוגה וקונגרסים בינלאומיים, בתחומי החקלאות והטכנולוגיה. נבחנת אפשרות קיום תערוכת "אגריטך" הבאה באזור, בשילוב תשתיות התיירות של אילת וים המלח.

3. 
כיכר סדום: יישום התוכנית שגובשה בידי צוות ההיגוי לפיתוח אזור כיכר סדום, בתחומים: הרחבה והשבחה של אמצעי ייצור חקלאיים, רה-תכנון טיפוסי המשק החקלאי, ופיתוח מיזמים חקלאיים בנחלות החברים; מרכז ארצי לגידול דגיגים, מיזם בשיתוף עם גורמים עסקיים; פיתוח נאות הכיכר ועין תמר כ"מכלול תיירותי"; קיבוץ עין גדי – רה-תכנון ושיקום כלכלי של המשק, בשל נזקי הבולענים.

4. 
רמת נגב: חוות לגידול דגים במים מליחים. "פיילוט", ויישום מסחרי ביזמות עסקית; קידום וגיוון התוכנית להתיישבות בודדים ב"דרך היין", על בסיס חקלאות ותיירות כפרית וחקלאית; פיתוח פעילות חקלאית מזדמנת ביישובים הקהילתיים הקיימים והמתוכננים.

5. 
בני שמעון: פיתוח מושב נבטים כ"כפר תיירות לשימור מורשת יהודי קוצ'ין".
6. 
המגזר הבדואי: קידום התוכנית להוצאת דירי צאן אל מחוץ למרכזי היישובים: איתור שטחים,מימון תשתיות מבנים וציוד, וגיבוש חוקי עזר, שימנעו חזרת העדרים למרכזי הערים; תמיכה בהקמת "פיילוט" של שבעה עדרי צאן במשק אינטנסיבי וחצי אינטנסיבי, במבנים קבועים, והזנה מוגשת. שני עדרים לייצור חלב; הקמת מערך הדרכה ושירותים וטרינרים קליניים, לטיפוח ופיתוח ענף הצאן במגזר הבדואי; פיתוח תיירות כפרית, חקלאית ואתנית של המורשת הבדואית, על בסיס תוכנית אב המגובשת בידי צוות היגוי שמונה לנושא, והגשתה לאישור סטטוטורי.
7. 
הנגב הצפוני והמערבי: "דרך השדות", מכלול תיירות חקלאית בחבל אשכול, בתחום הישובים צאלים וגבולות, והשטחים החקלאיים במושבי החבל, משולב עם מו"פ דרום; פיתוח ענף זיתים לשמן בנחלות ביישובי המועצה האזורית מרחבים. נטיעה במשקי חברים ובשטחי אגודה מרוכזים, הקמת בתי בד ומיזמים לעיבוד מוצרי שמן זית; ביישובי פיתחת שלום ועין הבשור, השלמת אמצעי ייצור ואכלוס הנחלות; קיבוץ כיסופים וקיבוץ ניר עם, פיתוחם כ-"כפרי תיירות"; מרכז למיזמים לתעשייה זעירה ועיבוד תוצרת חקלאית, בשיתוף המועצות האזוריות ואופקים ונתיבות; בחינת התכנות להעתקת "הספארי" מרמת גן לאזור פארק אשכול .

8. 
מרחב לכיש מזרחי - מועצות אזוריות שפיר ולכיש: פיתוח תשתיות תומכות תעסוקה ליישובי המועצה, בשיתוף הערים המחוזיות קרית גת וקרית מלאכי; טיפול נקודתי ב-5-7 יישובים, שיבחרו על פי מבחן חברתי וכלכלי, תוך התמקדות בשיקום תשתיות פיזיות, בתחומים: כבישים, חשמל, ביוב, ורשת המים למגורים ותעסוקה; פרוייקטים לפיתוח התיירות למגזר החרדי: פרוייקט מרחצאות מים חמים גיאוטרמיים לאוכלוסייה החרדית במושב שלווה. קיימת במקום באר מים חמים; פיתוח מושב קוממיות כ"כפר תיירות". מיזמי תעסוקה ייחודיים לאוכלוסיה החרדית בארץ ומחו"ל.
9. 
תיירות כפרית: עידוד הקמת חדרי אירוח ומיזמים של תיירות חקלאית וכפרית (בשיתוף משרד התיירות). 


200 יחידות אירוח כפרית; 100 מיזמים של תיירות חקלאית וכפרית; תמיכה בגיבוש תכנון סטטוטורי לפיתוח התיירות החקלאית והכפרית בנגב.

10. 
מפעלי תמך ועיבוד תוצרת חקלאית: "מרכז למיון וטיוב חיטה מייצור מקומי". בארץ נזרעים כ-600 אלף דונם חיטה, 60% מהם בנגב. אי אחידות באיכות החיטה המקומית, הינה הגורם המרכזי לבעיות השיווק לטחנות הקמח בארץ. המרכז ימיין את החיטה, ויטייב את איכותה, דבר שיגדיל את התמורה למגדלים, ויקטין היבוא בכ-40 אלף טון. המפעל יוקם במושב יושיביה, ויעסיק 15 עובדים. היקף השקעה 6 משל"ח, מהם מענק ממשרד החקלאות בסך 1.44 מלש"ח; אגרו-תעשיה בענף הזית: בתי בד ופיתוח מוצרים ומותגים חדשים ברמת נגב; סיוע במימון הקמת מחלבה לעיבוד וייצור מוצרי חלב צאן במגזר הבדואי; פתיחה והתאמה של מרכזי המחקר והפיתוח האזוריים בנגב, כמרכזי מבקרים לחקלאות ומדע: מו"פ דרום, לכיש, תחנת יאיר, ערבה דרומית ומו"פ כיכר סדום; הקמת מרכזי מבקרים במפעלים האזוריים לעיבוד תוצרת חקלאית; חממת תיירות בנגב שתהווה מרכז ליעוץ וליווי יזמויות עסקיות, בתחומי התיירות החקלאית והכפרית בנגב, בתקציב 600 אלש"ח לשנה. החממות משותפות למשרדי התיירות, החקלאות והסוכנות היהודית, בחלקים שווים; הקמת "מרכז תקשוב ומידע" להתיישבות חקלאות ותיירות בנגב, שיופעל בידי הרשות לפיתוח הנגב; פיתוח מיזמים עסקיים לגידול דגים במי ים, בסמוך לתחנת הכוח באשקלון; פיתוח מרכז תעסוקה וריפוי, על בסיס תעסוקה ופעילות חקלאית, לחוסים מוגבלים, במסגרת תוכנית "עלי נגב", במרחבים; נטיעה בשטחים וקרקעות שוליות, בשילוב "יער משקי", בשטחים "סובב באר שבע".

משרד המשפטים

1. 
הגברת המאבק בסחר בבני אדם בכל הארץ, באמצעות אכיפה, שיפור תוכניות מניעה והגנה על קורבנות סחר‏, והפעלת מתאם לנושא החל מיולי 2003.

משרד המשפטים רואה חשיבות מרובה במאבק בסחר בבני אדם לעיסוק בזנות, והפך לנושא דגל במאבק זה, באכיפה, בהגנה על זכויות אדם, ובגיבוש תגובתה של המדינה לגורמים בינלאומיים, המפעילים בקרה על מאבק זה, ובמיוחד מחלקת המדינה של ארצות הברית. 


משרד המשפטים נוטל תפקיד מרכזי במאבק בסחר בבני אדם לעיסוק בזנות, בשני מישורים שונים: א. בתחום המסורתי של עבודת המשרד, המשרד חותר להגברת האכיפה באמצעות הפרקליטות, הכנת חקיקה מתאימה באמצעות מחלקת ייעוץ וחקיקה, והושטת סיוע משפטי לקורבנות הסחר, באמצעות האגף לסיוע משפטי; ב. המשרד יזם תפקיד ריכוזי בתחום זה, במינוי מתאם, האמור לתאם בין גורמי ממשלה, ובינם לבין גופים לא ממשלתיים. עבודת התיאום מתמקדת עתה בעיצוב נהלים להחזרת קורבנות הסחר לארצות מוצאם, בדרכים שיבטיחו את שלומם ושיקומם, בקרה על הקמת המקלט לקורבנות הסחר, ועל גיבושן של תוכניות מניעה בתחום זה. 

המשרד מרכז מידע מכל הגופים הממשלתיים והלא ממשלתיים, לשם הגשת דו"ח למחלקת המדינה של ארצות הברית, בקשר למאבק הכולל של המדינה בסחר בבני אדם. דו"ח מחלקת המדינה של ארצות הברית מתפרסם מדי חודש מאי, ומדרג את מדינות העולם לפי סטנדרטים מינימליים.


ההצלחה בתחום מושגת בשיתוף פעולה בין גורמים שונים - המשטרה, הפרקליטות ומערכת בתי המשפט.
2. 
השלמת רישום זכויות במקרקעין בתוך 6 שנים בכל הארץ. ב-8.1.1997 מינתה הממשלה ועדה לבחינת הדרכים להבטחת רישום זכויות רוכשי דירות. ב-12.8.1998 קיבלה הממשלה את המלצות הוועדה, והטילה על המשרדים לפעול ליישומן. יש צורך בכ–800,000 פעולות רישום, על מנת שמירשם המקרקעין ישקף את כלל זכויות המקרקעין במדינה. המשרד פועל לסיום הרישום עד שנת 2010.

3. 
קידום הליך הסדר מקרקעין בנגב, ופתרון הבעלות על הקרקעות, כחלק מתכנית כללית לשילוב האוכלוסיה הבדואית בחברה הישראלית, ולמעברה לישובים מתוכננים. חלק ניכר מאוכלוסייה זו נמצא בפזורה בישובים לא מוכרים וללא תשתיות מלאות. בין הגורמים המעכבים את המעבר ליישובים מתוכננים, ואחת מנקודות החיכוך, הנו שאלת הבעלות על מקרקעין נרחבים בצפון הנגב.
המשרד יפעל להגשתן של 100 תביעות לבית המשפט המחוזי, עד תום שנת 2004, כמנוף לפשרות.

התקבל אישור תקציבי, ואושר גיוס של פרקליטים ועובדים ללשכת פקיד ההסדר למטרה זו. מינהל מקרקעי ישראל יעסיק שלושה מומחים. החלה תוכנית הכשרה. נבחרו תביעות ספציפיות, והחל תהליך של הגשת תביעות.

משרד הפנים

הסדרת מערכות ביוב בישובים קיימים, והקמת ישובים חדשים אך ורק עם מערכות ביוב.
שיקום והסדרת נחלי באר שבע, שקמה והבשור, והפיכתם למרחבי נופש ופנאי לציבור.

המשך כביש 6, כביש חוצה ישראל, מקטע 21 עד צומת הנגב, לאור תמ"א 31/א' - "תכנית מתאר ארצית משולבת לבנייה, לפיתוח ולקליטת עלייה – דרכים". קידום תוכניות מפורטות, ותקצוב לקטעים 19 ו-20 לכביש.

בטיפול הוועדה לתשתיות לאומיות, נמצאות התוכניות הבאות: קו רכבת מהירה באר-שבע–תל-אביב; קו רכבת באר-שבע–אופקים–נתיבות–שדרות-אשקלון.

קידום יישום החלטת ממשלה למגזר הבדואי.
הקמת אזורי תעסוקה משותפים בצומת להבים, צומת שוקת ותימורים.
העתקת שדה תעופה אילת לאתר החדש בתמנע.
הקמת עיר הבה"דים.
העברת מפעלי תעש לרמת בקע.
קידום התכנון והיישום של צנרת גז טבעי לרמת חובב, מישור רותם ומפעלי ים המלח.
קידום תכנון מפורט לרכבת לאילת למפעלי ים המלח.
המשרד לקליטת העלייה

האגף לקליטה בקהילה - הרחבת פרוייקטים במסגרת תקציבי האגף: תמיכה לרשויות המקומיות: במסגרת התקציב של האגף לרשויות מקומיות תינתן התייחסות תקציבית מיוחדת ליישובים הנמצאים בתוכנית פיתוח; פרוייקט "דרך התיאטרון" - תינתן עדיפות ליישום פרוייקט זה ביישובים הנמצאים בתוכנית, או לקבוצת ישובים.

תמיכות למוסדות ולארגונים: במסגרת תקציב האגף לתמיכות למוסדות ולארגונים, תינתן התייחסות תקציבית מיוחדת ליישובים בדרום הארץ; סיוע המשרד למועצות תנועות הנוער; סיוע המשרד לחברה להגנת הטבע.

הרחבת פרוייקטים בכפוף להקצאה תקציבית נוספת: בתחום החינוך: הרחבת פרוייקט פל"א (פעולות למידה אחרות), בשעות אחרי הצהרים במתנ"סים, לילדים יוצאי קווקז, בוכרה, אתיופיה וארגנטינה; פיתוח פרוייקטים לבני נוער בנושא מצוינות; בתחום התרבות: הפעלת סל מינויים לעולים שעלו ארצה בחמש השנים האחרונות, הכוללת בחירה של מינוי משולב של תיאטרון, מוסיקה ומחול; הרחבת הספריות הציבוריות; הפעלת ניידות לשכירת קלטות וידאו לעולי אתיופיה; 

בתחום החברה: פיתוח והרחבת תוכניות בתחומי הספורט ההישגי; הכנת מערך לימודי מיוחד בנושא לימוד והעשרת השפה.
האגף לדיור: קליטה ישירה בדירות הציבוריות בכל ישוב. פעילות זו מחייבת תיאום עם משרד הבינוי והשיכון לקבלת תקציבי שיפוץ, והסכמת משרד הבינוי והשיכון לתשלום שכירות נמוכה בשנה הראשונה, עד כ-300 ₪ לדירה לחודש. לדירות יופנו כל "המשפחות החזקות" ובעלי מקצועות נדרשים. ניתן לקלוט בדירות גם עולים "חסרי דירה", העונים על ההגדרה הנ"ל. ניתן להקצות כ-200 דירות, ולכל אחת סך של 25,000 ₪, עלות שיפוץ ממוצעת; מתן תוספת סיוע בשכר דירה: המשרד ימליץ בפני הסוכנות היהודית, על תשלום של עד 200 דולר לחודש, לתקופה של שנה, לעולים בעלי מקצועות נדרשים, השוכרים דירה בשוק הפרטי בישובים המועדפים. מסלול זה ייתן מענה בישובים שאין בהם מלאי מספיק של דיור ציבורי; רכישת דירות באמצעות משכנתא: 

תכניות משרד הבינוי והשיכון יותאמו בנושא מתן "תוספת ישובים", על-ידי הארכת ההנחיות בנושא התוספת, מעבר לארבעת החודשים הקיימים.

האגף לתעסוקה: קידומי העסקה למעסיק הינו כלי סיוע קיים ופעיל, שיורחב בהוראת שעה לעידוד התעסוקה לעולים בנגב, ויוחל על תחום רחב יותר של מקצועות. הסיוע יתבצע בהגדלת סבסוד משכורתו של העובד, 
מ-50% משכר המינימום כיום, ל–75% משכר המינימום למשך שנה, מותנה בהתחייבות המעסיק להמשך העסקתו, לשנה נוספת לפחות, או לתקופה שתוגדר. הקצאת הסיוע המוגדל למעסיק תהיה בשני שלבים: שלב א – בתחילת תקופת העסקת העובד; שלב ב - מותנה בהמשך העסקת העובד, כפי שיוחלט. תחולה – לאחר מתן הוראת שעה. הפרויקט מותנה בתוספת תקציבית.

השתלמויות לעולים: עריכת השתלמויות לעולים המתגוררים בנגב, על פי מגוון ההשתלמויות שמציע האגף לתעסוקה. ההשתלמות יכול שתעשה בכל עת, בכל מקום, יום מרוכז בשבוע או בערבים. תחולה – מיום אישור תקציב 2004. הפרויקט מותנה בתוספת תקציבית.

מרכזי הכוונה: מציאת פתרונות תעסוקה לעולים מובטלים, באמצעות מרכזי ההכוונה בנגב, והשמתם בעבודה על פי מקצועם. תחולה – מיידי. הפרויקט מותנה בתוספת תקציבית.

האגף ליזמות: שינוי תנאי וגובה הסיוע לפתיחת עסקים קטנים, ותוספת לאותם עסקים קטנים אשר יעסיקו עולים באזורי הנגב. תחולה – מיום העברת תקציב 2004. מסגרת תקציבית – במסגרת התקציבית הקיימת. מותנה באישור החשב הכללי.

פרוייקטים מחוזיים: קורס למדענים "גשר 2". רקע: בתחילת שנות ה- 90, התקיים קורס להסבת מדענים להוראה ("גשר 1"), בשיתוף עם אוניברסיטת בן גוריון בנגב. כל העולים אשר סיימו קורס זה, התקבלו לעבודה, הן באוניברסיטה והן במסגרות החינוך של משרד החינוך. עקב הצלחת התכנית הראשונה ועקב הצורך הקיים במורים ברמה גבוהה, בעיקר בבתי הספר שבפריפריות, הועלה נושא זה בשנית. האוניברסיטה והמכללה האקדמית להנדסה, הביעו נכונות לקיים קורסים אלו. מטרה: מטרת הקורס היא להכשיר מדענים, אשר יועסקו בתפקיד של מורה–חוקר, כלומר חלקיות משרה בהוראה, וחלקיות במחקר באוניברסיטה או במכללות אקדמיות. אוכלוסיית יעד הינה "מדענים עולים", בעלי תואר שני ומעלה, אשר מתגוררים ברחבי הנגב. עדיפות תינתן לגילאי 40+. תוכנית הלימודים: 1120 שעות הוראה, כאשר 210 שעות הן מקצועות עבריים - עברית, אזרחות והיסטוריה, שיינתנו על ידי משרד החינוך. ליתרת השעות נדרשת השתתפות משרד החינוך. משאבים: ביצוע הקורס יעשה באיגום משאבים בין שלושה משרדים – משרד התעשייה, המסחר והתעסוקה, משרד החינוך, התרבות והספורט, והמשרד לקליטת העלייה. רק משרדי החינוך והקליטה נתנו אישור עקרוני למימון חלק מהתוכנית.

משרד הרווחה

תוכניות רב שנתיות שהוחל בביצוען: מועצה אזורית מרחבים – פרוייקט כפר שיקומי "עלי נגב": עלות 15 מליון ש"ח, באמצעות המוסד לביטוח לאומי. הביצוע בין השנים 2003-2006.

אופקים – בית חם לנערות: עלות 74 אלף ש"ח. הביצוע בשנת 2003.

באר שבע – השלמת מרכז לילד ולמשפחה, יחד עם קרן סקט"א רש"י: עלות 2,7 מיליון ש"ח. סיום מתוכנן לפרוייקט: במהלך שנת 2004.
מצפה רמון - במסגרת תוכנית אופק, לביצוע בין השנים 2003 ו-2004: א. שיפוץ והצטיידות מוקד טיפולי לנוער וצעירים. עלות 71 אלף ש"ח; ב. שיפוץ והצטיידות בית חם לנערות במצוקה. עלות 129 אלף ש"ח; ג. שיפוץ והצטיידות מועדונית אינטנסיבית. עלות 150 אלף ש"ח; ד. שגב שלום – הקמת לשכת רווחה. עלות 80 אלף ש"ח. לביצוע בשנים 2003 ו-2004.

ירוחם - פרוייקטים שהסתיימו במסגרת תוכנית אופק: א. שיפוץ והצטיידות מוקד טיפולי לנוער במסגרת תוכנית אופק. עלות 77 אלף ש"ח; ב. שיפוץ והצטיידות בית חם לנערות במסגרת תוכנית אופק. עלות 54 אלף ש"ח.

דימונה - במסגרת תוכנית אופק – לביצוע בין השנים 2003 ו-2004: א. הצטיידות מרכז לטיפול בנפגעי סמים. עלות 21 אלף ש"ח; ב. הצטיידות בית חם לנערות במצוקה. עלות 30 אלף ש"ח; ג. שיפוץ והצטיידות מוקד טיפולי לנוער וצעירים. עלות 143 אלף ש"ח.
רהט - העברת מעון רהט (מעון לאוכלוסיות המפגרים) למבנה חדש. בוצע במהלך שנת 2003.
תל שבע - הקמת מועדון נשים. עלות 20 אלף ש"ח. בוצע במהלך 2003.
פזורה - הצטיידות ומחשוב מחלקת הרווחה – 120 עלות אלף ש"ח לביצוע בשנת 2004.
תוכניות אזוריות בתכנון: 1. הקמת מרכז לשלום המשפחה, מרכז לטיפול בקונפליקטים המתעוררים כתוצאה מאלימות במשפחה, בקרב האוכלוסייה הבדואית. עלות מוערכת כ-300 אלף ש"ח. לביצוע בשנת 2004; 2. הקמת דירות חסות המיועדות לנשים מוכות. עלות כ-3,000 ש"ח לדירה. לביצוע במהלך
2004; 3. הקמת קמפוס לטיפול בילד הבדואי ומשפחתו. המרכז יכלול מרכז חירום לילדים. עלות מוערכת כ-6 מיליון ש"ח, לא כולל עלות הפעלה. לביצוע בשנת 2004.
משרד התחבורה

נמל תעופה תמנע: שר התחבורה החליט, כי רשות שדות התעופה תקים נמל תעופה פנים ארצי ובין לאומי באזור תמנע, 19 ק"מ צפונית לאילת, כתחליף לשדה הקיים בלב העיר אילת. הנמל ישמש כמנוף תשתיתי לפיתוח הקצה הדרומי של מדינת ישראל, וישתלב בכל התוכניות העתידיות לפיתוח התעסוקה.

	נתונים תכנון בסיסים לנמל תעופה תמנע

	שטח הנמל
	5500 דונם

	אורך מסלול
	2600 מטר (במטרה לאפשר טיסות לכל היעדים עד צפון אירופה)

	תחזית נוסעים לשנת 2030
	כ- 3 מיליון נוסעים בתעופה פנים ארצית

כ- 1.25 מיליון נוסעים בתעופה בינ"ל

	עמדות חניה
	30 למטוסי נוסעים

40 לתעופה כללית

	שטח טרמינל בשלב סופי
	50.000 מ"ר (בשלב א' – 13.000 מ"ר)

	נתונים כללים

	אומדן תקציבי לשלב א'
	כ-150 מיליון דולר

	מקורות מימון
	שווי קרקע השדה המתפנה באילת ואחרים

	סיום תהליכים הסטטוטורים 
	במהלך שנת 2005

	מכרז לתכנון וביצוע 
	במקביל לסעיף קודם

	תחזית להפעלת השדה
	חודש מארס 2008.


משרד התיירות

1. 
נתונים עיקרים על ענף התיירות בנגב: א. תעסוקה: ענף התיירות בנגב מעסיק כ-1,100 עובדים קבועים, ומספר דומה של עובדים זמניים; סה"כ כ-2,200 עובדים. ב. אכסון: 900 יחידות אירוח בחדרי מלון ובאכסניות; אתרי לינה כפרית; 3,000 מיטות בחדרי מלון, אכסניות ולינה כפרית; 3,500 מקומות לינה במאהלים וחניוני לילה; סה"כ כ-6,500 מקומות לינה (לא כולל אילת, באר שבע וים המלח. ג. אתרי תיירות: 30 אתרי ביקור. ד. הכנסות: הכנסות ישירות מתיירות בשנה – כ-170 מלש"ח.

2. 
תכנית אב לתיירות כפרית חקלאית בנגב: במשרד התיירות הוחלט ליזום הכנה של תכנית אב לתיירות כפרית חקלאית בנגב. א. השותפים למימון התכנית: משרד התיירות; משרד החקלאות ופיתוח הכפר; הסוכנות היהודית, באמצעות הרשות לפיתוח הנגב. מטרת התכנית: גיבוש מדיניות פיתוח מתואמת בין הגורמים השונים, וכוללת: קביעת סדרי עדיפויות לתכנון ופיתוח "מכלולי תיירות - אתרי תיירות שכוללים פעילויות של ביקורי יום, מקומות לינה, אטרקציות, מסעדות, וכדומה; סיוע למיזמים חדשים בהקמה; שדרוג אתרים קיימים; שיווק. 

במסגרת התכנית נבחנו והוגדרו המוצרים המתאימים להעדפות של תיירות הפנים ולהרגלי הצרכנים, בהתייחסות לאופנות ולמגמות לעתיד. גובשו אסטרטגיה לפיתוח הענף והמלצות לפיתוח ושדרוג 'מכלולי תיירות' כפריים, ומערך מסלולי נוף מקשרים. 


נערך סקר בקרב יזמים, שהסתייעו בחממת תיירות נגב, שהינה מרכז אזורי לייעוץ, ליווי וחונכות מקצועית תיירותית, למיזמים בהקמה ותפעול של עסקים קטנים בתיירות, לשם קבלת היזון חוזר על תרומת החונכות התיירותית לקידום הענף, ועל הסיבות לאי מימושם של תוכניות ומיזמים. 


התכנית כללה גם ביצוע סקר בקרב 175 תיירנים שמפעילים אתרי תיירות בנגב, על מנת לזהות צרכים להקמת אתרים רצויים נוספים. בתכנית דו"ח עדכני של עמדות הציבור כלפי התיירות הכפרית בנגב.


מרחב הנגב חולק לשישה אזורי תכנון; גובשה תפישת פיתוח לכל אזור.


לאחר עיבוד תוצאות הסקרים, עוסקת התכנית במיצוב, במיתוג ובתוכניות לשיווק התיירות הכפרית, ברמת כלל הנגב וברמה האזורית.

3. 
עיקרי הממצאים ומסקנות תכנית האב: נמצא פוטנציאל גדול ובלתי ממומש במשאבי האנוש של הקהילות הכפריות בנגב. האירוח הכפרי הוא המנוף החשוב ביותר לביסוס התיירות בנגב, כיוון שהוא מושך את הנופשים לאזור לשהות ארוכה יחסית, ומאפשר להם לחוות חוויות מהאזור או מההיצע הקיים בו.

רוב הפיתוח המשמעותי בתיירות הכפרית נעשה ביזמות קטנה ועצמית, עם מעט סיוע, בעיקר של הסוכנות היהודית, ובעבר גם של המינהלה לפיתוח התיירות בנגב. יופנו תקציבים מפיתוח תשתיות תיירות כלליות/ציבוריות, לסיוע למיזמים פרטיים כלכליים. 


הצרכן הפוטנציאלי העיקרי של האירוח הכפרי, הינו תייר הפנים, ואליו תכוונה פעולות השיווק והפיתוח, בעוד שהפוטנציאל לתיירות נכנסת נמוך ביותר. 


הדגל האקולוגי אינו מביא רווחים בתיירות הפנים. הביקוש הגדול המתהווה בתיירות הפנים הוא לפינוק, נוחות, שלווה, יחס טוב ותכנים מעניינים.

קשרי התיירות עם ירדן ומצרים, אינם מהווים בסיס לשיתוף פעולה, ולא מתוכנת תיירות על בסיס זה, בטווח הקצר והבינוני.

למוקדים העירוניים בנגב אין פוטנציאל תיירותי, למעט מצפה רמון וערד, שעשויה לחזור למפת התיירות באמצעות מספר מיזמים משמעותיים.

קיים סרבול בהליך הקצאת הקרקע וברישוי עסקים, המקשה על היזמות הפרטית.

בעיית מחסור בהון השקעות היא שולית בתיירות הכפרית, כיוון שמדובר בהשקעות לא גדולות יחסית, וביכולות מגוונות מאד לתחליפי הון בעבודה עצמית.

התיירות הכפרית איננה יוצרת מפגעים סביבתיים או קהילתיים חמורים, אלא מעודדת תשומת לב וטיפוח סביבתי ושימור ערכי טבע, נוף, תרבות ומורשה, מחזקת את מוראל התושבים ותדמיתם העצמית, ומשפרת את הבסיס הכלכלי של היישובים.

הבסיס לפיתוח ענף התיירות ביישובים הבדואים המוסדרים - רהט, שגב שלום, חורה, כסיפה, ועוד, מוגבל, בגלל מאפייניהם החזותיים והמהותיים הלא-כפריים, הסותרים את הגדרת התיירות הכפרית. 

שטחי גנים לאומיים, שמורות טבע, יערות וחקלאות, אינם תורמים תרומה כלכלית ישירה משמעותית לתיירות הכפרית. יש לאפשר ולסייע ליזמים כפריים לפתח עסקי תיירות כלכליים בתוך שטחים אלה. דרוש שינוי במדיניות רשות הטבע והגנים, קרן קיימת לישראל, מינהל מקרקעי ישראל והרשות לתכנון במשרד החקלאות. כל עוד לא תשתנה המדיניות הנוכחית, מומלץ שלא להקצות ולייעד שטחים נוספים לשמורות טבע, גנים לאומיים וייעור. 
4. 
פיתוח תשתיות באמצעות החברה הממשלתית לתיירות: טיילת בחוף הצפוני באילת - גמר ביצוע שדרוג הטיילת בחוף הצפוני, בהיקף כולל של כ-15 מלש"ח; פארק תמנע - בעיצומו של תהליך פיתוח, להכשרת המקום לפעילות ערב ולילה, עקב תנאי האקלים באזור. פיתוח תשתיות חשמל לאזור האגם ולעמודי שלמה. היקף ההשתתפות - 400 אש"ח; החץ השחור - אתר הנצחה בסמוך לקיבוץ ניר עם, אשר מתעד את פעולות התגמול של חטיבת הצנחנים ברצועת עזה בשנות ה–50. האתר הוקם על ידי עמותת ותיקי החטיבה וקק"ל, ונחנך על ידי ראש הממשלה במארס 2003.
5. 
פרויקטים בתכנון: טיילת מצוק נחל צין - הקמת טיילת לאורך המצוק בין אחוזת קבר בן-גוריון לבין מדרשת שדה בוקר. אומדן התקציב לפרוייקט הינו 1.5 מלש"ח. המיזם נמצא בשלבי סיום; מצפה רמון – "פארק צלילי מדבר" - שטח הפארק נמצא על שפת המצוק של מכתש רמון. בשטח זה נושבת רוח תמידית בעוצמות משתנות. בפארק יוקמו פסלים המעוצבים באופן שהרוח העוברת דרכם תפיק צלילים שונים - מעין כלים המנגנים ברוח. הפארק יוקם באופן מודולרי, כאשר ההשקעה בשלב הראשון הנה מיליון ₪. פורסם מכרז פומבי, ו-8 כלים נמצאים בהכנה; דרך מצפורים בציר ירוחם-חצבה, דרך נופית העוברת מירוחם לכיוון מזרח, דרך המכתש הגדול ומעלה העקרבים, ועד למושב עידן ונחל ערבה. בתכנון שלושה מצפורים לאורך הציר ושילוט המחשה. הפרוייקט נמצא בשלבי תכנון; באר שבע - פעולת פיתוח במספר סמטאות בעיר העתיקה, על מנת לשדרג את האזור כמוקד בילוי, על בסיס סגנון הבינוי הייחודי מימי הטורקים. היקף ההשתתפות בשנת 2003 היה 200 אלש"ח. סה"כ היקף התקציב - 1 מלש"ח; מכלולי תיירות - כחלק מהמלצות תכנית האב לתיירות כפרית חקלאית בנגב, הוחל בהכנת פרוגרמה תיירותית לשלושה מכלולים: 

יישובי כיכר סדום - עין תמר ונאות הכיכר – בתכנון מפורט; גבולות–צאלים – פיתוח מסלול תיור דרך השטחים החקלאיים של הישובים. נמצא בשלבי סיום ביצוע. היקף תקציבי 1 מלש"ח; לוטן – פיתוח מסלול צפרות בערבה הדרומית, באמצעות הקמת מספר מצפורים. הפרוייקט בשלבי תכנון. אומדן ביצוע: 850 אלש"ח.

6. 
תשתיות לראש שטח: סעיף תקציבי זה נועד לסייע בפיתוח מיזמים עסקיים בתיירות. אושרו ארבע בקשות:


חאן ערבה תיכונה, חוות אנטילופות בסמוך לספיר, "גמלידה" – חוות גמלים העושה שימוש בחלב נאקות לייצור גלידה, וספא בעזוז/בארותיים, דרומית לניצנה בסמוך לגבול עם מצרים.

7. 
כפרי תיירות: משרדי החקלאות והתיירות מכינים שתי תוכניות להקמת כפרי תיירות בקיבוץ ניר-עם ובקיבוץ כיסופים, בהיקף תקציבי של 1-2 מלש"ח, בהתאם להחלטת הממשלה לסיוע ליישובי קו התפר. 

8. 
תכנון סטטוטורי: במסגרת האגף לתכנון במשרד התיירות מקודמות מספר תכניות: א. "צוקים" – ישוב חדש בערבה. משרד התיירות משתתף עם המועצה האזורית ערבה תיכונה, במימון הכנת תכנית לשטחים התיירותיים של ישוב חדש, הנמצא בשלבי ביצוע תשתיות ראשוניות. הישוב מתוכנן לכ–180 משפחות, המעונינות להתיישב בנגב ולעסוק בתיירות. בישוב מתוכננים שטחים למטרות תיירות, לרבות אכסון תיירותי ואטרקציות מדבריות. התכנון המפורט בו משתתף המשרד, מיועד להבטיח כי יקבע אופי מיוחד לישוב, ולמנוע השפעות שליליות בין המיזמים השונים שאמורים לקום בו; ב. תכנית מתאר לעיר אילת: הואיל ואילת היא עיר התיירות המובילה בישראל, מבחינת מספר חדרי המלון, יש למשרד עניין להיות שותף בקביעת עתיד העיר. מדובר בתכנית מתארית לעיר, בהנחית משרד הפנים, ובהשתתפות משרד התיירות. נבחר מתכנן לביצוע התכנית. השתתפות המשרד - עד 250 אלש"ח.

9. 
פרוט התוכניות שהמשרד שותף בוועדות התכנוניות: א. תמ"מ 4/14 - תכנית מתאר מחוזית מחוז הדרום – שינוי לתעסוקות לא חקלאיות במושבים. התכנית מאפשרת תעסוקה לא חקלאית במושבים במחוז הדרום. מדובר בשינוי לתכנית המתאר המחוזית, שבמסגרתו מוצע לאפשר בינוי בהיקף של עד 500 מ"ר, למטרות לא חקלאיות ב"שטח המותר", דהיינו ב-3 הדונמים הצמודים לבית המתיישב ; ב. חבל אילת/ איילות - התכנית משתרעת על שטח של כ–1,500 דונם ברצועה מלבנית, המתחילה כ–300 מטר מהחוף הצפוני של אילת, וגובלת עם ירדן. השטח ניתן בהרשאה לתכנון ליזם, ומיועד לאטרקציה דוגמת "דיסנילנד", שטח לגולף במרחב התכנון של המועצה האזורית איילות, ואמפיתיאטרון ומיני-גולף במרחב התכנון של העיר אילת. אומדן ההשקעה: כ-300 מליון דולר; ג. תמ"א 13 - תכנית מתאר ארצית לחופים – חוף מפרץ אילת. תכנית המתאר הארצית לחופי אילת נמצאת לקראת דיון בממשלה לצורך אישורה. מדובר בשלב אחרון של אישור התכנית, אשר עוכב זמן ממושך עקב המחלוקת בנושא כלובי הדגים באילת. הנוסח המובא לאישור הממשלה איננו כולל את כלובי הדגים. כבקשת הממשלה, התקיים דיון נוסף בנושא זה במועצה הארצית לתכנון ובנייה. חשיבות התכנית היא בכך שהיא מבקשת להבטיח אזורי חוף בעיר, לשימוש ציבורי ותיירותי; ד. חבל איילות – מרכז אזורי בחניון יוטבתה. התכנית מייעדת כ–600 חדרי מלון וכפרי נופש, שייבנו על שטחים חקלאיים מזרחית לכביש 90. מדובר במקבץ של מתקני אכסון, המיועדים לקהלי יעד שונים; ה. מרכז עסקים ראשי-תיירותי במצפה רמון. התכנית שיזם מינהל מקרקעי ישראל, מבקשת לאשר שטחים נוספים למלונאות, בסמוך לכניסה הצפונית למצפה רמון, בקיבולת אכסון של כ–3,000 חדר; ו. מצפה רמון - "שפת המדבר". תכנית מטעם מינהל מקרקעי ישראל, המבקשת לאפשר הקמה של שכונת מגורים בצמידות לשטח המבונה של מצפה רמון, ובסמוך אליה מוקד של מיזמי תיירות שונים.

10. 
תיירות כפרית: א. חממות תיירות בנגב. נתוני חממות התיירות בנגב מעידים על עליה בביקוש בשנים האחרונות: בשנת 2002 טופלו 81 בקשות של יזמים, והוקצו 3,080 שעות ייעוץ; בשנת 2003 טופלו 108 בקשות, והוקצו 3,250 שעות ייעוץ. ניכרת עלייה של 33% בביקושים לשירותי הליווי והייעוץ של חממות התיירות; ב. סיוע להקמת חדרי לינה כפרית בנגב. עד שנת 2003 לא ניתן כל סיוע להקמת יחידות "לינה כפרית" בנגב. מאז החליט משרד התיירות להקצות ממקורות פנימיים סך של 2 מיליון ש"ח למטרה זו. המועד האחרון להגשת בקשות היה 1 בדצמבר 2003. התקבלו 42 בקשות, הנמצאות בשלבי טיפול ובדיקה ראשוניים.

11. 
קידום התיירות במגזר הבדואי: משרד התיירות בשיתוף עם מינהלת הבדואים בנגב, הרשות לפיתוח הנגב ומשרד החקלאותי בוחנים הצעות להכנת תכנית אב לתיירות כפרית-חקלאית במגזר הבדואי. נבחר עובד למשימה זו.

12. 
הקצאות קרקע והרשאות לתכנון: להלן רשימת המיזמים אשר הוגשו לאגף הכלכלי במשרד התיירות, לאישור הקצאת קרקע, ו/או הרשאה לתכנון: אטרקציות: 1. חוות טרקטורונים ליד אילת כבסיס ליציאה לסיורי מדבר; 2. מגרש גולף בבאר אורה; 3. בסיס לסיורי מדבר במצפה רמון; 4. חניון לילה במכתש רמון; 5. מוקד תיירותי הוליסטי בסמוך לערד; 6. חוות אנטילופות ליד הגן הלאומי אשכול; 7. בסיס לסיורי מדבר ליד מושב צופר בערבה; 8. מתקני SPA ליד מושב עין יהב; 9. חוות אנטילופות במושב צופר בערבה; 10. אטרקציה תיירותית בין לאומית, בהיקף של 300 מיליון דולר - פארקים נושאיים, משטחי גולף, וכו', באילת - איילות; אכסון מלונאי: 1. מלון בן 180 חדרים בחבל איילות; 2. אכסניית נוער בערד; 3. אכסון כפרי
(15 יחידות אכסון) ביער להב; 4. כפר נופש מדברי (כ-30 יחידות) בצוקים; 5. מלון בן 350 חדר בחבל איילות; 6. אכסון כפרי (כ-45 יחידות אכסון) בעין יהב; 7. אכסון מדברי (12 יחידות אכסון) במצפה רמון; 8. כפר נופש "אקו – תיירותי" (100 יחידות אכסון) במצפה רמון; 9. מלון בן 30 חדר בלהבים.

13. 
שיווק תיירות פנים: משרד התיירות אישר בשנת 2003 תכנית עבודה לביצוע פעולות שיווק ופרסום של הרשות לפיתוח הנגב. היקף התכנית מבחינה תקציבית היינו 730 אלש"ח, מתוכן משתתף המשרד ב-180 אלש"ח. התכנית כוללת הפקת חוברת מידע, שני גיליונות "אינסרט" בעיתון נפוץ, פרסום בביטאונים מקצועיים, תשדירים ברדיו המקומי, גמר הקמה ותחזוקה של אתר אינטרנט, והפעלת משרד יחסי ציבור.

14. 
הכשרת כוח אדם: א. קורסים במצוינות בשירות: האגף להכשרת כוח אדם במשרד התיירות, יזם בשנת 2003 ארבעה קורסים במצוינות בשירות, לתיירנים מהערבה התיכונה, חבל אשכול רמת הנגב ודרום ים המלח. בקורסים השתתפו יותר מ-100 תיירנים. עלותם הסתכמה בכ-50,000 ש"ח; ב. סדנאות בנושא הצגה אפקטיבית. 


האגף יזם בשיתוף עם רשות הטבע והגנים, סדנאות בנושאים שלעיל למנהלי האתרים; ג. סדנאות בנושא שירות ושיווק, לפקחים ולקופאים בגנים הלאומיים ושמורות הטבע; ד. קורס יזמות בתיירות למגזר הבדואי.


קורס מיוחד ליזמות בתיירות למגזר הבדואי בנגב במהלך 2003, בשיתוף עם האגף לתיירות כפרית. בקורס משתתפים כ-20 יזמים; ה. השתלמויות למורי דרך. בשנת 2003 התקיימו 18 השתלמויות למורי דרך בנגב, בהשתתפות של כ-800 מורי דרך. 

15. 
אירועים: משרד התיירות תמך באירועים בנגב בשנת 2003, בסכום של כ–100 אלש"ח. התמיכה אושרה לגורמים הבאים: עמותת התיירות הר הנגב, הרשות לפיתוח הנגב והמועצה האזורית חבל איילות.

16. 
הכרת אתרים בנגב כאתרי מורשת עולמית באישור אונסק"ו. ארגון אונסק"ו הכיר בעיר העתיקה של עכו, בגן הלאומי של מצדה וב"עיר הלבנה" של תל אביב, כאתרי מורשת תרבותית עולמית. הוועדה הציבורית האחראית להכנת תיקי מועמדות של אתרי מורשת בארץ, פועלת לקדם מועמדות של אתרי מורשת נוספים בנגב. פעילות זו מחזקת את תדמיתה של מדינת ישראל, כמדינת תרבות בין-לאומית, שכדאי לבקר בה. האתרים העומדים על הפרק הם: א. דרך הבשמים (לרבות ממשית, עבדת, ניצנה); ב. אזור המכתשים ותל שבע, כחלק מרשימת תלים ארצית, בנושא ייחודי של מקורות מים. 

משרד התעשייה, המסחר והתעסוקה
בעקבות החלטת צה"ל להעתקת בסיסים צבאיים לנגב, הוקם במשרד צוות מקצועי, הבוחן אפשרויות מינוף הפרוייקט, לצורך קידום התעשייה, המסחר, והתעסוקה ופיתוח ההון אנושי.

מינהל אזורי פיתוח

תוכנית עבודה לשנים 2004-2006
	שם הרשות
	שם הפרוייקט

	אופקים
	השלמת מבנה קהילתי

	
	מרכז לטיפול משפחות במצוקה

	
	פיתוח מתחם במתנ"סים

	קריית מלאכי
	שיקום המע"ר

	דימונה
	מולטיסנטר - מרכז העשרה ממוחשב

	
	מרכז נופש ופנאי

	ירוחם
	השתתפות בתכנון מערכות ביוב

	
	מבנה לתעשייה מתקדמת

	
	מרכז לנופש ופנאי

	
	שידרוג השוק

	
	מרכז למידה (גמר עבודות).

	מצפה רמון
	מנחת מטוסים

	
	שיקום המע"ר

	
	מרכז העשרה ממוחשב

	מרחבים
	מרכז העשרה ממוחשב

	
	השתתפות במתקן טיפול שפכים נעם

	שדרות
	מרכז למידה

	
	שיקום המע"ר

	באר שבע
	שיקום בעיר העתיקה

	
	מרכז לצעירים

	נווה דקלים
	שיקום מרכז מסחרי

	נתיבות
	הקמת שוק עירוני

	
	מרכז למידה משולב

	שפיר
	מרכז למידה משולב

	קריית גת
	שיקום מרכז מסחרי


פיתוח תשתיות לתעשייה

תוכנית עבודה לשנת תקציב 2004

	אזור תעשייה
	פירוט העבודות
	תקציבי הרשאה (אלפי ₪)
	הביצוע המתוכנן במזומן

	
	
	משנים קודמות
	2003
	2004

	אופקים
	גמר ביצוע עבודות עפ"י הסכם הפרטה
	72
	
	72

	אילת
	טיפול בצנרת מים
	398
	
	100

	ארז
	תב"ע שלב ב', מתכננים שוטף
	388
	
	100

	
	עבודות ניקוז
	
	2800
	2800

	באר שבע
	גמר השתתפות בהקמת בריכת מים
	
	400
	400

	
	ריצוף ואספלט – עמק שדה ב'
	
	200
	900

	
	תב"ע – עמק שרה ו'
	
	200
	400

	
	ביצוע כינרות – עמק שרה ד'
	
	
	1000

	דימונה + תמ"ד
	התחייבות למתכננים
	74
	
	74

	
	השמשה ואחזקת מכון טיהור שפכים-תמר, מדידות –דימונה
	
	150
	25

	ירוחם
	התחייבות למתכננים
	137
	
	137

	
	ניקוז סביב מפעלי תמרוקים, גמר תב"ע רכבת
	
	250
	40

	מישור רותם
	גמר תשלומים למתכננים, תמרור-בטיחותי
	
	300
	190

	מצפה ימין
	גמר התחייבויות
	62
	
	62

	מרכז ספיר
	קידום תב"ע
	384
	
	104

	נווה דקלים
	התחייבות למתכננים ותשלומים לקבלנים
	55
	
	55

	
	תכנון אזור כפר דרום 
	
	200
	200

	נעם
	תקציב משרד התשתיות למתקן טיהור שפכים
	4000
	
	

	
	מט"ש
	2000
	
	

	
	השתתפות בתכנון בריכת מים, התחייבות למתכננים
	501
	
	50

	נתיבות
	גמר ביצוע הסכם ההפרטה (מותנה בחתימתו)
	
	
	

	עזתה
	עבודות במסגרת הסכם הפרטה
	285
	
	285

	
	גמר הסכם הפרטה
	
	250
	250

	ערד
	התחייבות למתכננים
	288
	
	288

	
	שיקום כביש כניסה לאזור תעשייה
	
	900
	900

	
	שיקום קיר תומך
	
	100
	

	
	תכנון מתחם להייטק 
	
	100
	

	קריית ארבע
	קריית ארבע: כביש גישה צפוני

מיתרים: טיפול במט"ש והשלמות פיתוח
	2499
	
	1619

	קריית גת
	תיקון שקיעה כביש 4
	
	
	200

	
	חציית פסי רכבת
	1573
	
	1573

	
	חציית פסי רכבת
	
	600
	750

	רמת נגב
	תקציבי פיתוח
	2137
	350
	202

	
	עבודות ליזם "החברה לאיכות הסביבה"
	2153
	
	2153

	
	עבודות ליזם "החברה לאיכות הסביבה"
	
	3000
	3000

	
	סלילת כביש גישה למסוף הרכבת
	
	2000
	

	שדרות – שער הנגב
	שער הנגב / שדרות – חוזים קיימים
	566
	
	566

	
	שער הנגב – השלמת מדרכות ליד מגרשים שאוכלסו (החלטת ממשלה 2954)
	
	500
	

	
	שדרות – השלמות פיתוח באזור התעשייה (החלטת ממשלה 2954)
	
	1500
	500

	
	שדרות – שיקום מרכזים מסחריים ואזור תעשייה
	
	
	

	
	סה"כ תוכניות עבודה
	17572
	15300
	19446


הקמת והמשך פיתוח אזורי תעשיה מרחביים: פארק תעשיות ספירים (שדרות – שער הנגב); פארק התעשייה עומר; פארק מדע אוניברסיטת בן-גוריון; צומת שוקת; צומת להבים.
השמת ילדי אמהות עובדות במעונות יום ובמשפחתונים, בשנת 2003: סובסדו 6479 ילדים במעונות יום, בעלות של כ-35 מיליון ש"ח; סובסדו 273 ילדים במשפחתונים, בעלות של 1.5 מיליון ש"ח. לשנת 2004 צפוי גידול של כ-3%, בהשוואה לשנה קודמת.

נושא הכשרה מקצועית ופיתוח ההון האנושי, נמצא בגיבוש פנים משרדי .

משרד התשתיות הלאומיות

המינהל לפיתוח תשתיות ביוב (מילת"ב), משמש כזרוע הביצוע לפיתוח תשתיות מרכזיות ברשויות המקומיות, באמצעות הרשויות עצמן. המינהל כגוף מטה ממשלתי, מלווה את הפרוייקטים, ומעמיד תמיכה מקצועית ופיננסית לרשויות.

באחריות המילת"ב לסייע להקמת מערכות על בלבד (מערכות הולכה ומכוני טיהור שפכים).

תוכנית העבודה של המילת"ב נגזרת מדרישות וצרכים המופנים אליו מהרשויות, תוך קביעת סדרי עדיפות והתאמת התוכנית למדיניות הממשלה, על זרועותיה ולתוכנית המתאר הארצית.

פיתוח תשתיות ביוב בנגב, מהווה נדבך חשוב בפיתוח הנגב. מערכות ביוב תקינות, המספקות את צורכי היישובים לטווח ארוך, מאפשרות פיתוח וצמיחה, הרחבת היישובים ומוקדי תעסוקה.

הממשלה קידמה את תחום פיתוח תשתיות הביוב בנגב במסגרת תוכניות הסיוע כדלהלן : מצפה רמון - הקמת מכון טיהור שפכים; דימונה - הקמת מכון טיהור שפכים; ירוחם - הקמת מכון טיהור שפכים; אופקים - הקמת מערכת הולכה למכון טיהור שפכים בבאר שבע; קריית מלאכי - הקמת מכון טיהור שפכים, בשיתוף עם מועצה אזורית באר-טוביה; תל שבע - הקמת מערכת ביוב מרכזית, והתחברות למכון טיהור באר שבע.
תוכנית הסיוע המיוחד לעיר שדרות תאפשר הקמת מכון טיהור שפכים בשיתוף עם מועצה אזורית שער נגב.
פיתוח תשתיות ביוב ביישובי הבדואים הקיימים: ערוער - הקמת מכון טיהור שפכים ומערכת ביוב מרכזית; כסיפה - השלמת מערכת הביוב המרכזית; חורה - הקמת מכון טיהור אזורי משותף עם מועצה מקומית לקיה, והשלמת מערכת ביוב מרכזית; שגב שלום - מערכת הביוב הושלמה; רהט - מערכת הביוב הושלמה. פיתוח תשתיות הביוב ומערכות הפנים בשכונות, נעשה בתיאום ובשיתוף עם המינהלה לקידום הבדואים בנגב.
פיתוח תשתיות ביוב ביישובי הבדואים החדשים בנגב: במסגרת החלטת הממשלה להקמת יישובים חדשים לאוכלוסיית הבדואים בפזורה, יוקמו היישובים הבאים: בית פלט, באר חיל, מרעית, אום בטין, הוואשלה (שורר), מולדה, טראבין, ויורחבו היישובים: חורה (אל סייד), רהט דרום, ושגב שלום.
המינהל לפיתוח תשתיות ביוב, מקדם עם הגורמים המעורבים בהקמת היישובים, את פתרונות הקצה לטיפול בשפכי היישובים החדשים, לטווח הביניים ולטווח הארוך.
פיתוח תשתיות ביוב במועצות אזוריות: מועצה אזורית מרחבים - השלמת מערכת איסוף השפכים; מועצה אזורית עזתה (שדות הנגב) - הושלמה מערכת הביוב; שפיר - הקמת מערכת ביוב מרכזית על-פי תוכנית האב של המועצה; בני שמעון - השלמת מערכת ביוב מרכזית במושבי המועצה, לרבות הקמת מכוני טיהור, בדביר ובית קמה; ערבה תיכונה - הקמת מערכת טיפול בשפכים בשילוב עם מערכת לניצול קולחין; לכיש - השלמת מערכת ביוב מרכזית, בהתאם לתוכנית האב המעודכנת, והתחברות לפתרון קצה (מפעל טיהור שפכים קרית גת); שער הנגב - השלמת מערכת ביוב מרכזית, והתחברות למט"ש משותף עם שדרות; יואב - השלמת מערכת ביוב מרכזית ליישובי המועצה; חוף אשקלון - השלמת מערכת ביוב מרכזית ליישובי הגוש המרכזי, ושדרוג מט"ש ניצנים; אשכול - מערכת איסוף וטיפול בעין הבשור, והשלמת מערכת ביוב ביישובי המועצה: יבול, יתד, שדה ניצן. 
פיתוח תשתיות ביוב בערים ומועצות מקומיות: באר שבע - הולכת שפכי מזרח העיר למט"ש; קריית גת - השלמת מכון טיהור – שלב ב' (B.O.T.); נתיבות - הקמת מכון הטיהור משותף לרשויות: נתיבות, מועצה אזורית מרחבים, מועצה אזורית בני שמעון ומועצה אזורית עזתה; בקעת- קטורה - מט"ש אזורי ליישובים: נאות סמדר, נוה חריף.
מחלקת עבודות ציבורית

מע"צ, כגוף האחראי על תכנון, פיתוח ואחזקת רשת הדרכים הבינעירונית, משקיעה משאבים לפיתוח דרכים בינעירוניות, ובפרט באזור הדרום. 
התכנית לפיתוח כבישים בינעירוניים באזורים הללו כוללת, בין היתר, פיתוח פרויקטים להקלת גודש התנועה בצירים בינעירוניים ראשיים, דוגמת ציר 40, פרויקטים שמטרתם העיקרית היא לקרב את אזור הדרום למרכז הארץ, כגון כבישים מספר 40, 35, 3, שיפור נגישות לערים מרכזיות, הגברת בטיחות הנסיעה, וסלילת עוקפי ערים: כביש 40 עוקף באר שבע מזרחי, וכביש 31 עוקף ערד. בוצעו פרויקטים במסגרת תכניות ייעודיות, כגון תכנית לפיתוח ולטיפול נקודתי, השקעה במגזרי אכלוסיה שונים, כגון במגזר הערבי והבדואי, ועוד. 
הדגש העיקרי בתכנית מע"צ לאחזקה, הוא שמירה על רשת דרכים נאותה ובטיחותית, באמצעות יישום של מערכת ניהול מסעות (מנ"מ), ביצוע פרויקטים בטיחותיים - הסדרה ורמזור צמתים, התקנת מעקות בטיחות, השקעה באחזקת מבנה וצידי דרך, הארת צירים בינעירוניים עיקריים, לאור החלטות הממשלה, בכבישים מספר 40, 25, ועוד. 
מע"צ תשקיע בשנים 2003-2008 באזור הדרום למעלה מ- 1.5 מיליארד ש"ח. לפיתוח ואחזקת רשת הדרכים הבינעירונית.

נפתח כביש רוחב חדש מספר 7, המשפר את הנגישות בין מטרופולין ירושלים, לכביש 6 ולאשדוד וסביבתה. 

נפתח לתנועה מחלף אשדוד, המקרב את אזור הדרום לאזור המרכז.
הקצאת מקורות ואופן חלוקתם

דו"ח 50ב

א. ריכוז ממצאי הביקורת

21.
כל ממשלה קובעת סדרי עדיפות, העדפות מתקנות, תכניות ומבחנים ומקצה באישור הכנסת את הכספים ליעדים שאושרו. מן הראוי שהממשלה תחיל על עצמה גם בעניין הנדון את הכלל של גילוי נאות של סדרי עדיפויותיה ותציג את תוכניותיה ומבחניה לכנסת ולציבור. יש מקום כי תשקול לעשות כן לא רק לפי חתך התקציב השנתי של כל אחד ממשרדי הממשלה, אלא גם לפי חתך אזורי של פרוגרמה, תוכניות ותקציבים.

ב. מצב תיקון הליקויים

משרד ראש הממשלה

21. 
בתאריך 22.10.2000 אישרה ממשלת ישראל, בהחלטת  ממשלה  מספר
2467, תכנית פיתוח כלכלי חברתי של יישובי "הטיפול הנקודתי", ל-11 ישובים בכל הארץ, מתוכם שישה ישובים בנגב, בתקציב של 406 מיליון ש"ח.

להלן תוכנית חומש לפיתוח ההתיישבות בפריפריה ליישובים במגזר היהודי בנגב, לשנים 2008-2004. [image: image1.png]1292NNR

תוכנית החומש תביא למיקוד המאמצים לפיתוח ההתיישבות, לגידול האוכלוסייה וטיפול בפתרונות לחינוך, שיכון ותעסוקה.

התכנית הוכנה כתכנית רב תחומית ורב מערכתית, ליישובי הנגב הבאים: אופקים, דימונה, ירוחם, מצפה רמון, קרית מלאכי והעיר הבדואית תל שבע.

שלשה תחומי התערבות עיקריים נבחרו: התחום הפיזי, החברתי-חינוכי והחברתי-כלכלי. 

עיקרי תוכנית החומש: א. השקעות: 430 מלש"ח; ב. גידול באוכלוסייה: לעוד 12200 נפש (139%); ג. השקעה ממוצעת לנפש: 35 אלש"ח.
האזורים שבתוכנית: א. פיתחת שלום: פיתוח והאצת האכלוס של מקבץ 11 ישובים, שטרם הגיעו למיצוי פוטנציאל הנחלות שברשותם, והקמת שני ישובים חדשים; ב. רמת נגב: הקמת שתי חוות שיקומיות/טיפוליות, כפר סטודנטים ועיר בה"דים, במרכז הנגב, וחיזוק ההתיישבות הותיקה והחדשה בפיתחת ניצנה; ג. הערבה: חיזוק כלכלי–חברתי-דמוגרפי של הערבה, ליעד של 5000 תושבים, באמצעות מתן עדיפות לתושבי האזור, והוספת שתי נקודות התיישבות חדשות.

משרדי הממשלה העבירו עד עתה הרשאות תקציביות לערי הפיתוח בנגב, בסך כולל של כ–366 מיליון ש"ח, כ-90% מהתקציב.

התחום הפיזי: עיקר הביצוע היה במתן פתרונות ביוב – הקמת מפעלי טיהור שפכים, שאפשרו ביטול הקפאת בנייה לכ–9000 יחידות דיור, ועל ידי כך המשך הפיתוח בערי הפיתוח.

ניתן סיוע מתוגבר לתשתיות ולכבישים. שופרו נוחות הנסיעה והבטיחות, באמצעות הסדרת צמתים וככרות, ובהסדרי בטיחות.

במסגרת התכנית השקיעה קק"ל בפארקים ובגינון אטרקטיבי בכניסות לערים.

משרד הבינוי והשיכון שיווק במצפה רמון ובירוחם מגרשים צמודי קרקע, במחיר פיתוח מופחת. 

התחום החברתי-חינוכי: הופעלו פנימיות יום לגילאי 3-6. במסגרת זו מקבלים הילדים ארוחה חמה וחוגי העשרה. 

מופעלת תכנית תמיכה וליווי לשיפור היכולת להשיג תעודת בגרות, המתאימה ללימודים במסגרות עתירות טכנולוגיה, כולל תוכנית "עתידים" והעתודה האקדמאית.

מופעלות תכניות למניעת נשירה, תכניות מחשוב ותקשוב, הכוללות הכשרת צוותי הוראה, הכפלת מספר המחשבים והטמעת המיחשוב במערכת הלימודית.

התחום החברתי-כלכלי: מתוך חמישה מוקדי פיתוח הון אנושי שהוקמו, ארבעה הוקמו בנגב על ידי משרד הבינוי והשיכון: בקרית גת, בדימונה, בירוחם ובאופקים. הופעל שיקום שכונות חברתי, להכשרות מקצועיות ייחודיות עבור יוצאי צבא, המסייע לקשר עם מעסיקים.

נסיעות לחו"ל בתפקיד

הפיקוח של נש"מ

הגופים המבוקרים: משרד ראש הממשלה; נציבות שירות המדינה; משרד האוצר; משרד הבריאות; משרד החינוך; משרד החקלאות ופיתוח הכפר; הנהלת בתי המשפט; משרד התיירות; משרד התעשייה והמסחר; משרד התקשורת; רשות השידור

א. ריכוז ממצאי הביקורת
1.
הממונה על ארגון וניהול בנש"מ דרש מהמשרדים להעביר לו דיווח שנתי, ולא-חצי שנתי כנדרש, על אישור הנסיעות בידי מנכ"לי המשרדים, ועל ההחלטות וההמלצות של ועדות הנסיעות המשרדיות.

4.
ראוי לשקול להוסיף לטופס שקבעה נש"מ לצורך הגשת הבקשה לנסיעה לחו"ל, דרישה לפרט נסיעות קודמות בתפקיד שהיו לעובד בשנים האחרונות. לנתון זה יש חשיבות בעת הדיון על אישור נסיעות לחו"ל לשם השתלמות, השתתפות בכנס או בסיור מקצועי.

5.
הממונה על ארגון וניהול בנש"מ אינו בודק את דוחות המשרדים, אינו דורש מהם לתקן ולהשלים פרטים חסרים ואינו מבקש מהם הסברים לנתונים לא סבירים שנכללו בדוחות. 

6.
נש"מ איננה מפרסמת דוח פומבי על נסיעות בתפקיד לחו"ל ואיננה מדווחת על נתונים אלה לוועדת השרים לענייני תיאום ומינהל, אף שהדבר מתחייב מהחלטות ועדת השרים. יחידת הממונה על ארגון וניהול בנש"מ מסתפקת בסיכום ימי הנסיעות בכל משרד כפי שנרשמו בדוחות המשרדים, והממונה מעביר טבלה מסכמת של נתונים אלה לנציב שירות המדינה.

8.
נש"מ לא קבעה כללי דיווח אחידים לנסיעות של משלחות, ולא הגישה לוועדת השרים דוח מרוכז ומפורט על נסיעות בתפקיד, וממילא לא פורסם דוח כזה.

10.
הממונה על ארגון וניהול בנש"מ לא בדק את דוחות הנסיעות שהגישו לו המשרדים, וכאשר דיווחו על נסיעה לסמינר או להשתלמות, הוא לא ביקש מהם להודיע לו אם הוועדה המרכזית אישרה את הנסיעה. מן הראוי שהממונה יכלול בטופס הדיווח עמודה שבה יידרשו המשרדים לציין, אם קיבלו את אישור הוועדה המרכזית לנסיעות המיועדות להדרכה והשתלמות.

ב. מצב תיקון הליקויים

נציבות שירות המדינה 

ביום 20.7.2004, פרסמה נש"מ הודעה מספר סד/32 - נסיעות עובדי המדינה בתפקיד לחוץ-לארץ – שינויים, כלהלן: 
"נסמן (ד) בפסקה 26.145 - נסיעות על חשבון הממשלה, בפרק 26 – נסיעות, הוצאות אש"ל והעברה, קובע, כי נציבות שירות המדינה תעביר דו"ח מפורט חצי שנתי לוועדת השרים לענייני תיאום ומינהל, על נסיעות עובדי המדינה במשרדים השונים.


בהתאם להחלטת הממשלה מספר 1798(חכ/76) מיום כ"ב בניסן התשס"ד
(13.4.2004),  הוחלט לבטל את העברת הדו"ח הנ"ל."

להלן החלטת הממשלה:

1798"(חכ76/). סדרי אישור נסיעות בתפקיד של עובדי מדינה לחוץ לארץ
מחליטים:

לבטל את  סעיף  ח'  להחלטה  מספר 1187(תמ31/)  מיום  11.4.1991  בעניין  סדרי  אישור נסיעות בתפקיד של עובדי מדינה לחוץ לארץ."
מגזר המיעוטים - תשתיות פיזיות

המגזר הבדואי בנגב

המבוקרים הראשיים: מועצה מקומית לקייה; משרד ראש הממשלה; משרד האוצר; משרד הבינוי והשיכון; משרד התשתיות הלאומיות; מינהל הביוב; מינהל מקרקעי ישראל

א. 
ריכוז ממצאי הביקורת

6. 
עיון וניתוח של פעולות הממשלה, ועדות השרים וועדות המנכ"לים, מעלה שלא גובשה מדיניות כוללת; ובמקום שגובשו מסמכים והמלצות הרי שלא דנו בהם; ואם דנו - לא פעלו לגיבוש תכנית רב-שנתית מפורטת ומתוקצבת לטיפול במגזר הבדואי בנגב. עיון וניתוח החלטות הממשלה מעלה, שגם לא היה הליך סדור והמשכי של דיון וקבלת החלטות על בסיס החלטות קודמות ועל בסיס מידע קודם. כל ממשלה, ולפעמים אף אותה ממשלה, חזרה והחליטה על הקמת ועדות על ועדות וצוותים לטיפול בנושא זה. הממשלות - על ועדותיהן, אינן פועלות בשיטתיות ובהמשכיות, ופתרון הבעיות הקשות והמרכזיות נדחה מוועדה לוועדה ופעמים מממשלה לממשלה.

ב. מצב תיקון הליקויים

משרד ראש הממשלה

ממשלת ישראל פועלת לשיפור איכות החיים של התושבים  הבדואים בנגב, ובפרט של 40% מהם המתגוררים בפזורה.
הממשלה הביאה לשינויים ארגוניים, בעלי זיקה למגזר הבדואי בנגב במטרה לשפר, ליעל ולקצר תהליכים, כדלהלן:

בהתאם להחלטת ממשלה מספר 216(ערב/1), מתאריך 14.04.2003: א. יושב ראש וועדת שרים לענייני המגזר הלא יהודי, הינו ראש הממשלה מר אריאל שרון; ב. ועדת השרים מתכנסת מדי חודשיים; ג. הטיפול בנושא הבדואים, הועבר לסמכותו של ממלא-מקום ראש הממשלה ושר התעשייה, המסחר והתעסוקה; ד. אחריות התיאום והבקרה, הועברה לראשות ממלא-מקום ראש הממשלה ושר התעשייה, המסחר והתעסוקה; מינהל ממקרקעי ישראל, שהינה יחידת סמך, הועברה ממשרד ראש הממשלה למשרד התעשייה, המסחר והתעסוקה; ה. מינהלת הבדואים כפופה ישירות למנהל מינהל ממקרקעי ישראל.
החלטת ממשלה 881(ערב/15) מיום 25.09.2003, הינה נוסח מתוקן של החלטה מספר 216(ערב/1) מיום 14.4.2003, הכולל את התיקונים שאושרו בהחלטה מספר ערב/14 מיום 17.09.2003. ההחלטות לעיל כוללת את התיקונים וההמלצות של הוועדה לענייני המגזר הלא יהודי, הכוללות בין היתר: א. הקמת 7 ישובים חדשים  כדלהלן: טארבין, בית פלט, באר חיל, הוואשלה, מרעית, אום בטין, מולדה; ב. השלמת פיתוח תשתיות של ישובים קיימים: רהט, לקייה, כסייפה, תל שבע, חורה, ערוער ושגב-שלום; ג. הקמת יחידת אכיפה, בפיקוחו של השר לביטחון הפנים. בחודש נובמבר 2003 הוצגו בפני ועדת השרים למגזר לא יהודי, השלבים ולוחות זמנים להקמת היחידה; ד. הכנת תוכנית רב שנתית לשנים 2003-2008, בתקציב בהיקף של 1,084,75 מיליון ₪.

נתוני אוכלוסייה לתאריך 30.06.2003

	שם הישוב
	מספר תושבים
	שם היישוב
	מספר תושבים

	רהט
	37,258
	ערוער
	9,229

	חורה
	6,996
	שגב שלום
	5,148

	כסייפה
	9,125
	תל-שבע
	11,505

	לקייה
	6,442
	שבטים בדוויים
	57,103


פילוג האוכלוסייה

	מיקום
	מספר תושבים
	% מסה"כ

	ביישובי קבע
	85,683
	60%

	בפזורה
	57,103
	40%

	סה"כ
	142,786
	


מבנים לא חוקיים - אכיפת החוק: בפזורה הבדואית בדרום ישנם יותר מ–30,000 מבנים בלתי חוקיים, על פי סקר שנעשה ביחידה הארצית לפיקוח על הבנייה.
בפזורה נבנים ללא היתר בין 1200 ל–1500 מבנים בלתי חוקיים בשנה, רובם מבנים קשיחים. חלקם הגדול מבנים מסחריים, תחנות דלק ובנייה בתוך שטחי אש. לפיכך הוחלט על סדר עדיפויות לאכיפת החוק: בעדיפות ראשונה מטופלים בנייה מסחרית ועסקים בקרבת צירים ראשים, בנייה במקבצים לא חוקיים שיש להם פתרונות זמנים ואמיתיים ביישובי קבע, מקבצים חדשים על אדמות מדינה ו/או במקומות וישובים שבהם מקודמות תוכניות על ידי המדינה, בנייה בשטחי אש, ובנייה בסמוך לקמ"ג ולמפעלי תעש. מדיניות זו הובהרה לנציגי הבדואים על ידי הנהלת משרד הפנים, וכן בפגישה שנערכה לאחרונה עם מ"מ ראש הממשלה - שר התעשייה, המסחר והתעסוקה.

למרות המאמצים והמשאבים הרבים, שהממשלה משקיעה לשיפור איכות החיים של התושבים, לא ניתן לתת פתרון מיידי לכל הבעיות, לאור העובדה  ש-40% מהתושבים (57,000) מתגוררים בפזורה, בכ-60,000 מבנים לא מוסדרים, שכמחציתם משמשים למגורים.
בשל הכמות הגדולה של הבנייה הבלתי חוקית, הוחלט על סדר עדיפויות לאכיפת החוק: בעדיפות ראשונה מטופלים הבנייה המסחרית, העסקים בקרבת צירים ראשים, מגורים בקרבת חשמל במתח גבוה, על מנת למנוע סיכון חיי אדם, ולמנוע התחלות בנייה. 
היות וכל המבנים בפזורה הנם בלתי חוקיים, לא ניתן לקבל היתרים לחיבורי חשמל. אספקת החשמל נעשית באופן עצמאי על ידי גנרטורים.

לחלק גדול מהאוכלוסייה, שנגדה הופעלו צווי הריסה, קיימים פתרונות ביישובי קבע, ולחלקם יש מגרשים בישובים אלו.
מינהל מקרקעי ישראל מקדם את הקמתם של היישובים החדשים ואת ההרחבות בישובים הקיימים.
סך השטח בתוכניות המתאר המאושרות של הישובים הקיימים, עומד על למעלה מ–55,000 דונם.
בישובים המתוכננים ובהרחבות, מתוכננת תוספת שטח כדומה לקיים, כך שהיקף תכניות המתאר המאושרות, צפוי להיות למעלה מ–110,000 דונם.
השלמת תשתיות ביישובים ותיקים: ביום 20.10.2003 אישרה ועדת ההיגוי במינהל מקרקעי ישראל, את תוכנית מינהלת הבדואים להשלמת תשתיות ביישובים ותיקים. 
התוכנית הינה חלק מתוכנית כוללת, שאושרה בהחלטת ממשלה 881(ערב/15) מיום 25.09.2003, והינה נוסח מתוקן של החלטה מספר 216(ערב/1) מיום 14.4.2003, הכולל את התיקונים שאושרו בהחלטה מספר ערב/14 מיום 17.09.2003.
להלן רשימת הישובים הוותיקים ופירוט היקפים כספיים להרחבתם:
	הישוב
	אומדן כספי

 באלפי ש"ח

	חורה
	19,731

	כסייפה
	17,322

	לקייה
	16,432

	ערערה 
	33,355

	רהט
	61,325

	שגב שלום
	14,775

	תל שבע
	28,568

	סה"כ
	191,508


פיתוח אזורי תעשייה חדשים: היקף הפיתוח: 15 מיליון ₪, בין השנים 2003-2008; הקמת אזור תעשייה מרחבי בצומת להבים, שיכלול את היישובים הבאים: רהט, להבים ומועצה אזורית בני שמעון; הקמת אזור תעשייה מרחבי בצומת שוקת, שיכלול את היישובים: חורה, לקייה, מיתר ומועצה אזורית בני שמעון. שטח האזור כ-3000דונם.

הכשרה מקצועית ועידוד יזמות ותעסוקה: היקף ההכשרה ועידוד יזמות: 12.5 מיליון ₪, בין השנים 2003-2008. בשנת 2003 התקיימו 23 קורסים להכשרה מקצועית והשלמת השכלה, ברהט, תל שבע ושגב שלום, בעלות כוללת של 2.5 מיליון ש"ח.

ישובים חדשים: המינהלה לקידום הבדואים, בסיוע גופי התכנון, פועלת לקידום התכנון של ישובים חדשים. 

בחלק מהישובים הליך התכנון הינו מהיר יותר, ובחלק אחר איטי יותר, בעיקר בשל חוסר נכונות לשיתוף פעולה, מצד תושבי אוכלוסיית היעד.

להלן מצב התכנון ביישובים החדשים:

נחל שמריה (טארבין) (השם בסוגריים הוא השם עליו החליטה ועדת השמות הממשלתית): ב-18.8.2003 החלו עבודות הפיתוח, לאחר שהסתיים הליך התכנון המפורט. צפי לאכלוס הישוב - לקראת קיץ 2004.

בית פלט (אבו קרינאת): תוכנית המתאר של הישוב, ותוכנית מפורטת של מרכז השירותים, אושרו בוועדה המחוזית וקיבלו תוקף. האישור התאפשר לאחר הסכמה עם משרד הביטחון, ביחס למגבלות בנייה בסמוך לשטח תעש. תוכנית מפורטת לשלב א' של היישוב הוכנה, ונמצאת בבדיקת בוועדה המחוזית, לפני הפקדה. צפי לתחילת עבודות פיתוח – אביב 2004.

באר חיל (ביר הדג'): הסתיים הליך ההפקדה של תוכנית המתאר של מרכז השירותים. ההפקדה התאפשרה לאחר הסכם עם חברת החשמל, הוועדה לאנרגיה אטומית ומשרד הביטחון, בנוגע למגבלת בנייה עקב תכנון הקמת תחנת כוח גרעינית.

הוגשה התנגדות לוועדה המחוזית, התנגדות שנגעה בעיקר לגודל הישוב ולשטח השיפוט שלו. לאחר דיון בהתנגדות, התוכנית אושרה בתנאים מסוימים, שמולאו והועברו לרשויות התכנון. לאחר בדיקת מילוי התנאים יועברו התוכניות לחתימת שר הפנים, למתן תוקף. תוכנית מפורטת של שלב א בישוב, הוגשה לוועדה המחוזית, לקראת דיון להפקדתה.

מע"צ החלה בעבודות עפר לסלילת כביש הכניסה לישוב המתוכנן. צפי לתחילת עבודות פיתוח כלליות בישוב – אביב   2004.

מרעית (מכחול): הסתיימה תקופת ההפקדה של תוכנית המתאר ושל מרכז השירותים, לפני דיון בהתנגדויות.

הוחל בתכנון מפורט של השכונות הראשונות בישוב, ללא שיתוף פעולה של התושבים, בניגוד לישובים האחרים. 

הוואשלה (קסר א-סיר): הליך התכנון קודם, הושגו הסכמות עם משרד הביטחון, בנוגע לגריעת שטח ביטחוני, כך שמתאפשר תכנון הישוב בהסכמה. תוכנית המתאר ותוכנית מרכז השירותים המפורטת הופקדו. החל התכנון המפורט לשלב א. צפוי כי פיתוח הישוב יחל לקראת קיץ 2004.
אום בטין: הישוב אושר. הוחל בהכנת תוכנית המתאר, לאחר ישוב מחלוקות עם תושבי האזור, והגעה לתכנון בהסכמה. עדיין אין קו כחול מוסכם. צפי להפקדת תוכנית המתאר - במהלך שנת 2004.

מולדה: לאחר שניסיונות רבים להידבר עם אוכלוסיית היעד לא צלחו, הוחלט לקדם את הליך התכנון ללא התושבים. 

בחודש יוני 2002, התקבלה החלטת מועצת מקרקעי ישראל מספר 932, "מחירי קרקע, פיצויים ומגרשים לבנייה לבדואים בנגב". במסגרתה, בסעיף ה' בהחלטה, מנחה המועצה את המינהלה לקידום הבדואים, לפעול לקידום תכנון והקמת שבעת הישובים הבדואים החדשים.

הסדר מקרקעין: בחודש יוני 2002 התקבלה החלטת מועצת מקרקעי ישראל, מספר 932. סעיף א' להחלטה נוגע להסדרי מקרקעין בנגב, ולראשונה, מאז החלטת הממשלה ערב/1 משנת 1976, הוחלט להביא לסיום הליך ההסדר בדרך של בירור תביעות.

כן הוחלט על העלאת הפיצוי הקרקעי והכספי, לתובע בעלות בתחום תוכניות מתאר של ישובים, לתקופה מוגבלת, על מנת ל"שחרר" מתביעות אזורים שתוכננו או פותחו בעבר, ולא ניתן לשווקם, בשל התנגדות תובעי הבעלות.

הליך הגשת התביעות הנוגדות טרם החל, בעיקר עקב הצורך של משרד המשפטים לתגבור משאבים בפרקליטות, לשכת ההסדר ועוד, על מנת שיהיה מי שיטפל בתביעות אלו לכשיוגשו. עד עתה הוגשו חמש תביעות פרטניות, עקב צורך משפטי שהתעורר.

הצפי הוא כי שנת 2005 תהיה שנת המפנה, הן בשל תחילת הליך בירור התביעות, והן בשל קידום התכנון והקמת הישובים החדשים.

להלן היקף הפשרות שבוצעו בשנים האחרונות: שנת 2001 – 4,223 דונם, בעלות כספית של 10,858,261 ש"ח; שנת 2002 – 1,408 דונם, בעלות כספית של 3,166,000 ש"ח; שנת 2003 – 1,500 דונם, בעלות כספית של כ-9,600,000 מלש"ח, מתוכם שולמו 3,505,451 ₪. נותר לתשלום הפרש של 6.1 מלש"ח.

שילוב אנשים בעלי מוגבלות בחברה ובעבודה

 
מאגר נתונים על אנשים עם מוגבלות

החלטת ממשלה תמ/44 - 26.3.2002

א. 
כדי ליצור  תשתית של נתונים בנושא אנשים עם מוגבלות בישראל, הלשכה המרכזית לסטטיסטיקה במשרד ראש הממשלה (הלמ"ס), בשיתוף משרדי הממשלה הרלבנטיים, תכין סקר לגבי אנשים בעלי מוגבלויות. הסקר יתוכנן בשיתוף: משרדי האוצר, הבריאות, המשפטים - נציבות שוויון זכויות לאנשים עם מוגבלות, העבודה והרווחה והמוסד לביטוח לאומי.

ב. 
מנהל הלשכה המרכזית לסטטיסטיקה, יכין ללא שיהוי את הנתונים המצויים בידי הלמ"ס על אנשים בעלי מוגבלויות. הנתונים יעמדו לרשות המשרדים נותני השירותים, במגבלות החוק להגנה על הפרטיות - מאגרי מידע.

ג. 
לקראת מפקד האוכלוסין והדיור 2006, תגבש הלמ"ס את סדרת השאלות הנוגעות לאוכלוסיה הנדונה, ביחד עם המשרדים נותני השירותים.

ד. 
משרד העבודה והרווחה יקים מאגר נתונים מפורט בנושא אנשים עם מוגבלות, בשיתוף עם משרדי הממשלה והגורמים הנוגעים בדבר.


מבנה המאגר, מאפיניו והקריטריונים להפעלתו, יקבעו על ידי משרד העבודה והרווחה בתיאום עם משרדי הממשלה הרלבנטיים.

ה. 
הערות הביקורת ילקחו בחשבון.

ו. 
דיווח ימסר לאגף לביקורת המדינה במשרד ראש הממשלה.

ביצוע ההחלטה

משרד המשפטים - נציבות שוויון לאנשים עם מוגבלות
ד. 
קיים כיום מסד נתונים באינטרנט בנושאים ייעודיים, לאנשים עם מוגבלות, המורכב מארבעה מאגרים.

1. מידע על זכויות: המוסד לביטוח לאומי והמשרד לקליטת העלייה פרסמו חוברות מידע על זכויות של אנשים/עולים. החוברות נמצאות גם באתרי האינטרנט www.btl.gov.il, וכן www.moia.gov.il , בהתאמה.
2. מידע על חקיקה ופסקי דין:  נציבות השוויון מרכזת נושא זה, הנמצא באתר האינטרנט שלה:   www.mugbaluyot.justice.gov.il. 
3. מידע על שירותים: קיימים היום שלושה מאגרים מרכזיים על שירותים להורים ולילדים עם נכויות: באתר "מקום מיוחד" של מרכז קשר בשיתוף עם מט"ח:  http://makom-m.cet.il; על עמותות והקדשים ולמען אנשים עם מוגבלות: באתר נציבות השוויון: www.mugbaluyot.justice.gov.il; על כלל השירותים לאנשים עם מוגבלות: על גבי תקליטור שהופק על ידי מכון סאלד, ונרכש עתה בתשלום. 

4. מידע על נגישות: האתר המרכזי העוסק בנגישות אתרים הקשורים חיי היום יום, הנו של עמותת "נגישות ישראל":
 http://www.access-israel.com/, או http://www.aisrael.org/.

נציבות שוויון לאנשים עם מוגבלות פועלת לחיוב כל גורם המספק שירות לציבור, לספק מידע על נגישות אתריו בפירסומיו ובאתרי האינטרנט. החיוב כלול בפרק הנגישות של חוק השוויון, הנדון עדיין בכנסת. 

כן פועלת הנציבות עם ממוני השוויון במשרדי הממשלה, להנגיש את האתרים הקיימים, כדי שכל פרוייקט "ממשל זמין" במשרד האוצר, יכלול מידע על נגישות המשרדים. 

נתונים כמותיים מתוך עבודות קיימות על אנשים עם מוגבלות

ניתן למצוא נתונים בפרסומים של הלשכה המרכזית לסטטיסטיקה, משרד החינוך והתרבות, המוסד לביטוח לאומי, ג’וינט ישראל ומכון ברוקדייל, משרד הבריאות, המועצה לשלום הילד, הכנסת, מכון סאלד, משרד הרווחה, אוניברסיטאות, ועוד.

נציבות השוויון תיזום איסוף החומר, במטרה להוציא דו"ח שנתי בנושא.

סקר הלשכה המרכזית לסטטיסטיקה

הלמ"ס ערוך לביצוע "סקר מקדים" כסקר טלפוני עצמאי, או כנספח לסקר כוח אדם השוטף של הלמ"ס, בכ-10-20 אלף משקי בית. הסקר יספק מידע בסיסי על גודל האוכלוסייה ומאפייניה. הסקר נערך 4 פעמים בשנה, ויאפשר קבלת מידע נוסף על תכונות עבודה והשכלה של המשיבים. עלות משוערת - כ-1-1.5 מליון ש"ח.

בניית מסד נתונים כמותי

יצירת מסד נתונים פרטני אך לא מזוהה, של אנשים עם מוגבלות, בכל הגילים, המשתמשים בשירותי המדינה, והמצויים במאגרי המידע של: המוסד לביטוח לאומי: מקבלי קצבאות של נכות כללית, פעולות איבה, תאונות עבודה, ילדים, הבטחת הכנסה, סיעוד, אגף שיקום, ועוד; משרד הרווחה: אגפי שיקום, האדם עם פיגור שכלי, אנשים עם אוטיזם, שירותים חברתיים; משרד הבריאות: התפתחות הילד, בריאות הנפש, מיכשור רפואי, קופות חולים, ועוד; משרד הביטחון: אגף השיקום; משרד האוצר: אגף השיקום; משרד החינוך, התרבות והספורט: החינוך המיוחד והמשולב; משרד התחבורה: תגי נכה; והמשרד לקליטת העלייה.

השותפים לבניית המאגר, אשר ישמשו כוועדת היגוי מלווה, יגדירו יחדיו את: המועד הקובע, צרכי ואיפיוני המאגר, היקפו המינימלי והמקסימלי, דרכי עדכונו, ועוד, על מנת שיוכל להוות כלי לעיצוב מדיניות. מוסכם כי הגורם המתאים ביותר לרכז את הכנת מסד הנתונים ותחזוקתו, הינה הלמ"ס.

הלמ"ס פועלת על פי שלושה חוקים: חוק הסטטיסטיקה, שמאפשר חיוב העברת מידע, חוק מאגרי המידע וחוק הגנת הפרטיות, אשר יבטיחו גם הם חסיון מלא. בידי הלמ"ס הכלים לבצע את המיזוג, להפיק דוחות, להכין קבצים ועיבודים אשר יעמדו לרשות הציבור או חוקרים.

הלמ"ס תגדיר את צרכיה התקציביים לניסוח מסמך ייזום מיחשובי, ומסמך איפיון, לבנייה ותחזוקה של המערכת.

שילוב אנשים עם מוגבלות בחברה ובעבודה - הקמת ועדה

החלטת ממשלה בק/42 - 26.1.2004

בהמשך להחלטה מספר 1822(תמ/44) מיום 16.5.2002, להטיל על צוות בינמשרדי, בראשות נציבת שוויון לאנשים עם מוגבלות במשרד המשפטים, ובהשתתפות נציגי משרדי הביטחון, האוצר, החינוך, התרבות והספורט, הבריאות, הרווחה, הבינוי והשיכון, העלייה והקליטה, התחבורה, התעשייה המסחר והתעסוקה, המוסד לביטוח לאומי, הלשכה המרכזית לסטטיסטיקה ורשם העמותות במשרד המשפטים, לגבש הצעת תכנית מפורטת בתחומים הבאים:
א. 
הקמת מאגר נתונים מרכזי בנושא אנשים עם מוגבלות בישראל וקביעת מבנה המאגר, מאפייניו והקריטריונים להפעלתו. הנתונים במאגר המרכזי שיוקם יעמדו לרשות כל הגורמים הממלכתיים הנוגעים לענין.
ב. 
עריכת סקר מקיף לגבי אנשים עם מוגבלות בישראל. התכנית תכלול פירוט לגבי מבנה הסקר ומטרותיו, לרבות שיטת עריכתו ועלותו המשוערת.
לקראת מפקד האוכלוסין והדיור, שייערך בשנת 2006 על-ידי הלשכה המרכזית לסטטיסטיקה, תגובש הצעה לשילוב שאלות מתאימות במפקד כדי לסייע בהקמת מאגר הנתונים כאמור לעיל.
ביצוע ההחלטה

משרד המשפטים - נציבות שוויון לאנשים עם מוגבלות
א. 
הצוות הבינמשרדי זיהה את מאגר הנתונים של מכון סאלד, כמאגר המקיף ביותר לגבי השירותים המסופקים בארץ, לאנשים עם מוגבלויות שונות.

הצוות קבע תכנית פעולה לשידרוג המאגר, כדי שיהווה מאגר מרכזי בתחום השירותים לאנשים עם מוגבלויות בישראל. משרד הרווחה יבחן את אופן וקצב יישום התכנית.

ב. 
הצוות הבינמשרדי קיבל הצעה ממכון מחקר, לעריכת סקר, בעלות של ארבעה מיליון ₪. נערכה פנייה ללשכה המרכזית לסטטיסטיקה, לקבלת הצעה נוספת.
תכנון ותקצוב כוללים

המבוקרים הראשיים: משרד ראש הממשלה - הלשכה המרכזית לסטטיסטיקה; משרד האוצר; משרד הבינוי והשיכון; משרד הבריאות; משרד החינוך; משרד העבודה והרווחה; משרד התחבורה; המוסד לביטוח לאומי

א. 
ריכוז ממצאי הביקורת

2. 
בחוק שוויון זכויות לאנשים עם מוגבלות, התשנ"ח-1998, נקבעו השרים האחראים להתקנת תקנות בתחומים שונים, אך לא נקבע מיהו השר שיהיה מופקד על יישום החוק, על ריכוז הטיפול בנושא ועל התיאום בין המשרדים הנוגעים בדבר, וגם לנציבות שוויון זכויות לאנשים עם מוגבלות, שבמשרד המשפטים, לא נקבעו סמכויות מפורשות לעניין זה. כפועל יוצא, המשרדים הנוגעים בדבר לא הגישו לממשלה, בתיאום עם משרד האוצר, תכניות בדבר סדר העדיפויות לטיפול באנשים עם מוגבלות, בכפוף למגבלות התקציב; וממילא לא קבעה הממשלה סדר עדיפויות בנדון. 

ב. מצב תיקון הליקויים

משרד האוצר – נציבות שירות המדינה

2. 
נציבות שירות המדינה פרסמה ביום י' בסיוון התשס"ד (30.5.2004), הודעה מספר סד/29, בנושא "קידום זכויותיהם של אנשים עם מוגבלות בשירות המדינה" מפאת חשיבות הפרסום לקידום הנושא נביא הודעה זו במלואה, כלהלן:

1. בעקבות חקיקת חוק שוויון זכויות לאנשים עם מוגבלות, התשנ"ח-1998 (להלן-"חוק השוויון"), הוכנס בשנת 2000 תיקון לחוק שירות המדינה (מינויים), התשי"ט-1959, (להלן-"חוק המינויים"), הקובע חובת ייצוג הולם לאנשים עם מוגבלות בשירות המדינה. סעיף 15א לחוק המינויים קובע כי בקרב העובדים בשירות המדינה בכל הדרגות והמקצועות, בכל משרד ובכל יחידת סמך, יינתן ביטוי הולם, בנסיבות העניין, לייצוגם של שני המינים, של אנשים עם מוגבלות ושל בני האוכלוסייה הערבית, לרבות הדרוזית והצ'רקסית.
 
2. בספטמבר 2001, הקים היועץ המשפטי לממשלה צוות עבודה בין-משרדי בהשתתפות נציגים ממשרד המשפטים, נציבות שירות המדינה ונציבות שוויון זכויות לאנשים עם מוגבלות, אשר גיבש שורה של המלצות בדבר דרכים ומנגנונים שיאפשרו ליישם את הוראות סעיף
15א לחוק המינויים לעיל, ויאפשרו הלכה למעשה ייצוג הולם של אנשים עם מוגבלות, ובעיקר אנשים עם מוגבלות חמורה, בשירות המדינה. 
3. המלצות הצוות והפעולות שננקטו גובשו לכדי דו"ח מפורט שהוגש ליועץ המשפטי לממשלה ולנציב שירות המדינה בחודש אפריל 2003.
4. על בסיס דו"ח זה התקבלה החלטת ממשלה ראשונה בנושא  (מס. 1073) ביום 30.11.2003, לקידום זכויותיהם של אנשים עם מוגבלות, אשר בשל חשיבותה תובא במלואה להלן:


1. 
 הקמת ועדת שרים לקידום זכויותיהם של אנשים עם מוגבלות

א.  
להקים ועדת שרים אשר תפקידה לקדם את זכויותיהם של אנשים עם מוגבלות והשתלבותם בכל תחומי החיים, לרבות בכל הקשור לפעילותם של משרדי הממשלה והמגזר הציבורי כולו. כן תעקוב ועדת השרים אחר ביצוע החלטות הממשלה הנוגעות לאנשים עם מוגבלות ועל ביצוע ויישום חוק שוויון זכויות לאנשים עם מוגבלות, התשנ"ח-1998, והוראות דין אחרות בתחום זכויותיהם של אנשים עם מוגבלות, הן במגזר הציבורי והן במגזר הפרטי.

ב. 
הרכב ועדת השרים: סגן ראש הממשלה ושר המשפטים – יו"ר, ממלא-מקום ראש הממשלה ושר התעשיה המסחר והתעסוקה , שר הבריאות, שרת החינוך התרבות והספורט, שר הפנים, השרה לקליטת העליה, שר הרווחה, שר התחבורה, השר מאיר שטרית.

מוזמנים קבועים: היועץ המשפטי לממשלה ונציב שירות המדינה.

2. 
 מינוי ממוני שוויון לאנשים עם מוגבלות

א. 
להטיל על המנהל הכללי בכל משרד ממשלתי ובכל יחידת סמך, למנות, לאחר התייעצות עם נציבות השוויון לאנשים עם מוגבלות, ממונה שוויון לאנשים עם מוגבלות אשר יפעל לתפקוד המשרד או יחידת הסמך, לפי העניין, כמסגרת נגישה ומשלבת לעובדים עם מוגבלות ולאנשים עם מוגבלות הנדרשים לשירותי המשרד.
ב. 
ממונה שוויון בכל משרד ויחידת סמך יתמנה מקרב עובדי המשרד הבכירים, במסגרת מטלה נוספת, וידווח על פעילותו באופן שוטף למנכ"ל המשרד או יחידת הסמך, תוך עדכון נציבות השוויון לאנשים עם מוגבלות.

3. 
העדפה מתקנת לאנשים עם מוגבלות חמורה בקבלה ובקידום בעבודה בשירות המדינה
א. 
בהתאם להוראות סעיף 15א(ב)(3) לחוק שירות המדינה (מינויים), התשי"ט-1959, להטיל על כל משרד ויחידת סמך לתת עדיפות בקבלה ובקידום בעבודה למועמדים בעלי מוגבלות חמורה, ובלבד שמועמדים אלה כשירים לתפקיד הנדון וכישוריהם דומים לכישוריהם של מועמדים אחרים לתפקיד.


ב. 
החובה כאמור בפסקה א' תחול לגבי כל הליכי הקבלה והקידום בעבודה בשירות המדינה.

ג. 
להטיל על נציב שירות המדינה, בהתייעצות עם נציבות השוויון לאנשים עם מוגבלות, ועם שר הרווחה, לקבוע הוראות בכל הקשור ליישום פסקאות א' ו- ב',  לרבות קביעת מבחנים לעניין מוגבלות חמורה, דרכי אבחון של המוגבלות החמורה והקמת ועדה אשר תדון במקרים חריגים שאינם עונים על המבחנים שנקבעו לעניין מוגבלות חמורה, והכל על-פי המלצותיו של הצוות הבין-משרדי (נש"מ-משפטים-תמ"ת) אליו יצטרף נציג שר הרווחה, ליישום חובת הייצוג ההולם לאנשים עם מוגבלות בשירות המדינה. 
5. 
בכפוף להחלטת הממשלה נקבעו הוראות וכללים ליישום החובה לפעול למתן ייצוג הולם לאנשים עם מוגבלות בשירות המדינה, לרבות קביעת מבחנים לעניין קביעת מוגבלות חמורה, והקמת ועדות חריגים. כמו כן, נקבעו הוראות לעניין הטיפול בביצוע התאמות ובהסדרת תנאי נגישות לעובדים עם מוגבלות במקום העבודה, ולעניין ביצוע התאמות למועמדים עם מוגבלות במסגרת מבדקי קבלה לתפקיד בשירות המדינה והוראות בנוגע למתן העדפה בקבלה לתפקיד למועמדים עם מוגבלות חמורה. 

6. 
יש להקפיד על קיום ההוראות, כך שניתן יהיה לקדם ככל הניתן את החובה החוקית והערכית המוטלת על נציבות שירות המדינה לפעול לשילוב אנשים עם מוגבלות בשירות המדינה.
7. 
ההוראות מפורטות בפרק משנה 35.2 לתקשי"ר."

להלן פרק משנה 35.2 לתקשי"ר:

"35.2 - שוויון זכויות לאנשים עם מוגבלות בשירות המדינה
 35.21 - איסור הפליה של אנשים עם מוגבלות - חובת הייצוג ההולם
35.211

חוק שוויון זכויות לאנשים עם מוגבלות, התשנ"ח-1998 (להלן-"חוק השוויון"), קובע איסור, החל גם על המדינה כמעביד, על הפליית אדם מחמת מוגבלותו, בתחום התעסוקה.
35.212

איסור ההפליה לפי חוק השוויון חל כאשר האדם עם מוגבלות כשיר לתפקיד או המשרה הנדונים; כמו כן, אין האיסור חל על פעולה או הימנעות מפעולה המתחייבת מהדרישות המהותיות של התפקיד או של המשרה.
35.213

איסור ההפליה לפי חוק השוויון חל גם לגבי מי שהיה בעבר אדם עם מוגבלות, מי שנחשב לאדם עם מוגבלות ועל בני משפחתו של אדם עם מוגבלות המטפלים בו.

	לעניין זה, "בן משפחה" הוא:
	(א) בן זוג, הורה או ילד; 
(ב) בן  זוג של הורה, בן זוגו של ילד, אח או אחות או בני זוגם, סבא, סבתא, נכד או נכדה (שעיקר פרנסתו של אדם עם מוגבלות עליהם)


35.214

על-פי חוק השוויון, הפליה כוללת גם אי ביצוע התאמות הנדרשות מחמת צרכיו המיוחדים של אדם עם מוגבלות, אשר יאפשרו את העסקתו (ראו סעיפים  35.22 -35.24).
35.215

סעיף 15א לחוק שירות המדינה (מינויים), התשי"ט-1959 (להלן-"חוק המינויים"), קובע כי בקרב העובדים בשירות המדינה, בכלל הדרגות והמקצועות, בכל משרד ובכל יחידת סמך, יינתן ביטוי הולם לייצוגם של אנשים עם מוגבלות. עוד מחייב סעיף 15א את משרדי הממשלה, יחידות הסמך ונציבות שירות המדינה, כל אחד בתחומו, לנקוט באמצעים הנדרשים בנסיבות העניין אשר יש בהם כדי לאפשר ולעודד ייצוג הולם, לרבות ביצוע התאמות כמתחייב על-פי חוק השוויון.
35.216

בהתאם לסמכויותיה לפי סעיף 15א לחוק המינויים, החליטה הממשלה בהחלטה מס. 1073 מיום 30.11.2003 (להלן –"החלטת הממשלה"), להטיל על כל משרד ויחידת סמך לתת עדיפות בקבלה לעבודה ובקידום בעבודה למועמדים בעלי מוגבלות חמורה, ובלבד שמועמדים אלה כשירים לתפקיד הנדון וכישוריהם דומים לכישוריהם של מועמדים אחרים לתפקיד; חובה זו חלה לגבי כל הליכי הקבלה לעבודה והקידום בעבודה בשירות המדינה.
35.217

הוראות חוק השוויון וסעיף 15א לחוק המינויים חלות על "אדם עם מוגבלות" כהגדרתו בחוק השוויון, קרי - "אדם  עם לקות פיסית, נפשית או שכלית לרבות קוגניטיבית, קבועה או זמנית, אשר בשלה מוגבל תפקודו באופן מהותי בתחום אחד או יותר מתחומי החיים העיקריים".
35.22 - הזכות להתאמות בבחינות ובמקום העבודה

35.221

מועמד לעבודה או לקידום בשירות המדינה המצהיר שהוא אדם בעל מוגבלות ומציג תעודות מוסמכות המעידות על כך כאמור בפרק משנה 35.23, זכאי לקבל מנציבות שירות המדינה התאמה סבירה הנדרשת מחמת מוגבלותו, על-מנת לאפשר לו לקיים את מבדקי הקבלה לעבודה והקידום בעבודה, לפי העניין. 
35.222

עובד המצהיר שהוא אדם עם מוגבלות, ומציג תעודות מוסמכות המעידות כל כך כאמור בפסקה 35.241, זכאי לקבל מאת המשרד בו הוא מועסק התאמה סבירה הנדרשת מחמת מוגבלותו, על-מנת לאפשר לו לבצע את תפקידו או לתפקד  במקום עבודתו.
35.223

הוראות סעיפים 35.22, 35.23 ו-35.24 לגבי התאמות בבחינות ובמקום העבודה יחולו על אדם עם מוגבלות כהגדרתו בחוק השוויון (ראו פסקה 35.217) וכן על אדם עם מוגבלות אחרת.
35.224

ההתאמות שלהן זכאי עובד או  מועמד עם מוגבלות, יכול שיכללו התאמה של מבנה מקום העבודה, הציוד שבו, דרישות התפקיד, שעות העבודה, מבדקי קבלה לעבודה או לקידום בעבודה, הכשרה והדרכה ונוהלי עבודה.
35.225

התאמה סבירה היא התאמה שאיננה מטילה נטל כבד מדי על המעביד.
35.23 - הליך טיפול בהקלות, התאמות ותנאי נגישות בבחינות

35.231

מועמד לעבודה או לקידום בעבודה המעוניין בהקלות בבחינה בשל מוגבלותו, יגיש בקשה המלווה באבחון מקצועי מלא, הנערך על-ידי גורם שהכיר בו לעניין זה ראש אגף הבחינות והמכרזים בנציבות שירות המדינה (להלן - "ראש אגף הבחינות והמכרזים"). האבחון יכלול תיאור של סוג המוגבלות וכן המלצות להקלות בבחינה, המתחייבות מהמוגבלות המתוארת.
35.232

מועמד לעבודה או לקידום בעבודה המעוניין, בשל מוגבלותו, בהתאמות בדרך עריכת הבחינה או סידורי נגישות במקום הבחינה, יגיש בקשה המלווה בתעודה המעידה על המוגבלות, הנערכת בידי גורם מוסמך אשר ראש אגף הבחינות והמכרזים הכיר בו לעניין זה. כן תצביע הבקשה על סידורי הנגישות המתחייבים מהמוגבלות.
35.233

בקשה כאמור בסעיף זה, תוגש במעטפה סגורה אל מזכירות אגף הבחינות והמכרזים בנציבות שירות המדינה, ויכול שהבקשה תוגש על-ידי המועמד או באמצעות המשרד המפנה לבחינות, לפי בחירת המועמד.
35.24 - הליך טיפול בהתאמות במקום העבודה

35.241

עובד המעונין לקבל התאמה במקום עבודתו בשל מוגבלותו, יגיש בקשה המלווה בתעודה מבעל מקצוע מוסמך מתוך רשימה שסיפק לו הסמנכ"ל למינהל ומשאבי אנוש במשרדו, המעידה על קיומם של שני אלה-

(א) מוגבלות;

(ב) היות ההתאמה נדרשת מחמת המוגבלות, על-מנת לאפשר לעובד לבצע את תפקידו או לתפקד בעבודה.

כמו כן, יציין העובד בבקשתו האם פנה למוסד לביטוח לאומי, לגורם אחר מטעם המדינה או לגורם מבטח, על-מנת לקבל סיוע במימון ההתאמה, ואם פנה, האם ובאיזו מידה ניתן לקבל סיוע כאמור.
35.242

הבקשה תוגש לממונה הישיר, והמשך הטיפול בבקשה יהיה על-פי ההליך שייקבע על-ידי המשרד.
35.243

מי שהוסמך לכך במשרדו של העובד, יבחן את בקשתו. הגיע למסקנה כי קיימים שני התנאים האמורים בפסקה 35.241, יאשר את הבקשה.
35.244

על-פי האמור בפסקה 35.243, ניתן לדחות את הבקשה באופן מלא או חלקי, לפי העניין,  אם ובמידה ומתקיים אחד מאלה-

(א) 
יש מענה מלא או חלקי על-פי הסדר,  מכוח חוק הביטוח הלאומי או ממקור אחר;

(ב) 
ההתאמה או חלק ממנה מטילה נטל כבד מדי על המשרד.
35.245

עובד שבקשתו נדחתה באופן מלא או חלקי על-ידי משרדו, רשאי להגיש ערר לוועדת ערר.
35.246

החברים בוועדת ערר הם:

(א) 
נציג נציבות שירות המדינה שהוא היושב-ראש;

(ב) 
נציג החשב הכללי;

(ג) 
הסמנכ"ל למינהל ומשאבי אנוש במשרדו של העובד שהגיש את הערר;

(ד)
אדם עם מוגבלות שהוא בעל ידע בתחום עבודת הוועדה, בהתאם להמלצת  נציבות השוויון לאנשים עם מוגבלות.
35.247

נחלקו הדעות בוועדת הערר שווה בשווה, יהיה ליושב-ראש הוועדה קול מכריע.
35.25 - העדפת מועמדים בעלי מוגבלות חמורה

35.251

בהתאם להחלטת הממשלה, קבע נציב שירות המדינה הוראות כמפורט בסעיף זה, על-מנת ליישם את החובה,  כאמור בפסקה 35.216,  לתת עדיפות בקבלה לעבודה ובקידום בעבודה למועמדים בעלי מוגבלות חמורה.
35.252

מועמד ייחשב כבעל מוגבלות חמורה לעניין  העדפה בקבלה לעבודה או בקידום בעבודה, אם  מתקיים בו אחד מאלה:

(א) 
על-פי קביעה בת-תוקף של גורם מוסמך כהגדרתו בפסקה 35.253, הוא בעל נכות של 70% לפחות לפי פריט מהפריטים שלפי תקנות הביטוח הלאומי (קביעת דרגת נכות לנפגעי עבודה), התשט"ז-1956, או שלפי תקנות הנכים (מבחנים לקביעת דרגות נכות), התש"ל-1969;

(ב) 
סובל ממחלת נפש או פיגור שכלי  של 40% ומעלה לפחות, לפי פריט מהפריטים כאמור בנסמן (א) לעיל, שהוכר על-ידי גורם שהוסמך לכך כהגדרתו בפסקה 35.253; 

(ג) 
חלה אצלו ירידה בשמיעה של 50 דציבלים או יותר; על-פי קביעה בת תוקף של גורם מוסמך כהגדרתו בפסקה 35.253;

(ד) 
ועדה כאמור בפסקה 35.254,  קבעה כי הוא אדם עם מוגבלות לפי חוק שוויון זכויות לאנשים עם מוגבלות, התשנ"ח-1998, ואשר מוגבלותו אינה נופלת בחומרתה מחומרת המוגבלות של אדם בעל נכות כאמור בנסמן (א) או (ב).
35.253

גורם מוסמך לעניין סעיף זה,  הוא אחד מאלה:

(א) 
מי שהוסמך לקבוע אחוזי נכות לצורך תשלום גמלה המשולמת לפי כל דין, או לצורך מתן פטור או זיכוי הניתנים לפי כל דין;

(ב) 
גורם מאבחן מוסמך אשר נציב שירות המדינה הכיר בו, לאחר התייעצות עם נציבות השוויון לאנשים עם מוגבלות, כמי שמוסמך לקבוע מוגבלות חמורה לצורך זכאות למתן עדיפות לפי החלטת הממשלה.
35.254

בהתאם להחלטת הממשלה, הקים נציב שירות המדינה ועדה אשר תפקידה לבחון בקשות להכרה כאדם בעל מוגבלות חמורה, כאמור בפסקה 35.252 (ד).
35.255

חברי הוועדה הם:

(א) 
ראש אגף הבחינות והמכרזים בנציבות שירות המדינה, והוא יהיה יושב-ראש;

(ב) 
רופא שירות המדינה;

(ג) 
אדם עם מוגבלות שהוא בעל ידע בתחום עבודת הוועדה, בהתאם להמלצת נציבות השוויון לאנשים עם מוגבלות - (סד/29)."
שיפור השירות לציבור
מידע לציבור בשפות נוספות באתרי האינטרנט של הממשלה

דו"ח 53ב

החלטת ממשלה בק/14 - 15.6.2003

א. 

אתרי האינטרנט של משרדי הממשלה יכללו, החל משנת התקציב 2004, מידע בשפות עברית וערבית, ובשפות נוספות בהתאם לצורך.
ב. 

צוות בראשות מנהל לשכת הפרסום הממשלתית, בהשתתפות נציג פרויקט "ממשל זמין" במשרד האוצר ונציגי משרדי הממשלה השונים, לפי העניין, יקבע קריטריונים לכל משרד ממשלתי לגבי הצגת המידע בשפות נוספות. בקביעת הקריטריונים יובאו בחשבון עלויות התרגום לשפות נוספות ומקורות מימונם. דיווח בעניין יימסר לועדת השרים מידי שלושה חדשים.
ג. 

המנהלים הכללים במשרדי הממשלה יישאו באחריות לביצוע ולתרגום החומר לשפות שונות, כפי שיקבע, באתר האינטרנט של משרדם. 
ד. 

הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.
ה. 

דיווח בנושא יועבר לאגף לביקורת המדינה. האגף ימסור דיווח מרוכז לוועדת השרים אחת ל-3 חדשים.
ביצוע ההחלטה

משרד ראש הממשלה

א-ג. 
הכנת אתר האינטרנט החדש של משרד ראש הממשלה, גם בערבית ובאנגלית, הושלמה. חלק מתכניו יתורגמו לשפה הרוסית. 

משרד ראש הממשלה – לשכת הפרסום הממשלתית (לפ"מ)
 
ב. 
בתאריך 21.07.2004 פנתה הלשכה לכל המשרדים והגופים הממשלתיים, בהצעה לתרגום אתרי אינטרנט ממשלתיים לערבית. ההצעה כוללת לוח זמנים ואומדן עלות. באפשרות לפ"מ ניתן להטמיע את הדפים באתר.

משרד האוצר (ראשי)

א-ג. 
הטיפול בשפה הערבית באתרי הממשלה מצוי באחריות לשכת הפרסום הממשלתית. מאז קבלת ההחלטה, התכנסה ועדה בינמשרדית בראשות מנהל הלשכה, כדי לקבוע תקנים לתרגום אתרי אינטרנט לשפה הערבית. הוועדה סיימה את עבודתה, והעבירה לחשב הכללי את הנוהל המחייב בנושא השפה הערבית, לפרסום בהוראות התכ"ם.

קיימים היום מספר אתרים שלהם תרגום לערבית: אתר משרד החוץ, אתר המשרד לאיכות הסביבה, אתר משרד החוץ,  אתר שירות בתי הסוהר, ואתר שער הממשלה. 

אתרי הביטוח הלאומי, משרד החינוך התרבות והספורט ומשרד הבינוי והשיכון נמצאים בשלבי תרגום לערבית.

משרד האוצר – אגף המכס והמע"מ

א-ג. 
אתר האינטרנט של האגף קיים בשתי גרסאות – גרסה בעברית וגרסה באנגלית. הגרסה באנגלית אינה מכילה את כל המסמכים והיישומים שיש בעברית לא קיימת גרסת האתר בערבית.

המשרד לאיכות הסביבה

א-ג. 
המשרד מפעיל אתרים ב-3 שפות: עברית , אנגלית וערבית, וכן אתר ייעודי לילדים. 

משרד הביטחון

א-ג. 
אתר אינטרנט בשפה האנגלית: תורגמו הודעות דובר, מידע על לימודים, ומשק לשעת חירום. פורטל באנגלית נמצא בפיתוח, ויושלם עד סוף שנת 2004.



אתר אינטרנט בשפה הערבית: נבחנת אפשרות לתרגום אתר "מרחב התפר" לערבית, אך טרם התקבלה החלטה סופית. 

המשרד לביטחון הפנים

א-ג. 
אתר המשרד עלה בחודש מאי 2004. על פי תכנית העבודה (שטרם אושרה תקציבית), עד סוף מארס 2005 יתמוך האתר גם בשפה הערבית. כיום תומך האתר בשפה העברית, ומחודש אוגוסט 2004, גם באנגלית.

משרד הבינוי והשיכון

 
א-ג.
לשכת הפרסום הממשלתית הציעה למשרד לתרגם חלקים באתר האינטרנט. ועדת היגוי אינטרנט תקבע את סדרי העדיפויות לתרגום, בהסתמך על ההמלצות שהכינה ועדת ההיגוי לאינטרנט ואינטרא-נט בעבר.

נושאים מסוימים באתר כבר תורגמו לאנגלית, וביניהם: המבנה הארגוני של המשרד, שמות מנהלי האגפים והיחידות ודרכי ההתקשרות איתם, ותמצית הפעילות של כל אגף ויחידה. כן מתורגם לאנגלית, אחת לשנה, הניתוח הכלכלי בחוברת המידע החודשי של המשרד; הלוחות בחוברת מתורגמים דרך קבע לאנגלית. 

 

משרד הבריאות

האתר של משרד הבריאות עדיין בשפה העברית בלבד, להוציא מספר אזורים שהם באנגלית. המשרד לא קבע קריטריונים לגבי הצגת המידע בשפות נוספות.

משרד החוץ

א-ג. 
אתר משרד החוץ מתנהל בשלוש שפות: עברית, אנגלית וערבית.

משרד המדע והטכנולוגיה

א-ג. 
המשרד מצוי בתהליך בנייה מחדש של אתר האינטרנט. החלטות הממשלה יבוצעו עם התקדמות בניית האתר.

משרד המשפטים

א.

למשרד המשפטים אתר בעברית ובאנגלית.

ב. 

בערבית קיים רק דף שער לאתר המשרד.
המשרד לקליטת העלייה

א-ג. 
ב-1.2.2004 עלה אתר האינטרנט של המשרד בשפה הצרפתית. האתר מכיל כמאה ושמונים דפי מידע המתורגמים לשפה הצרפתית, על בסיס האתר בשפה העברית.



כיום האתר של המשרד לקליטת העלייה פתוח לציבור הגולשים בחמש השפות הבאות: עברית, אנגלית, רוסית, ספרדית וצרפתית.



דף בית רב לשוני – דף פתיחה שמכיל את ארבע השפות הבאות: הולנדית, איטלקית, גרמנית, פורטוגלית. מדף זה הגולש מופנה לאתר המשרד הקיים בחמש השפות הנ"ל. 

חוברות מידע חדשות של הגף למידע  ופרסום - הוכנסו פרסומים נוספים, בנוסף לפרסומים שקיימים באתר, בשפות הבאות: עברית, רוסית, אנגלית, ספרדית וצרפתית.

הפרסומים החדשים שהוכנסו הם: מדריך לאנשים עם מוגבלות, מורים וגננות, פנסיונרים, מעגל החיים, תעסוקה, ביטוח לאומי, מדענים, שמור על בריאותך.
משרד התחבורה

א-ג. 
אתר האינטרנט של משרד התחבורה רובו בתצורה עברית. 
החלקים באנגלית הינם בנושאים הקשורים למינהל הספנות ולמינהל התעופה.
מנכ"ל משרד התחבורה הנחה לפעול להרחבת המידע בשפות זרות, ולפיכך תורגמה לאנגלית ולרוסית החוברת "כל מה שרצית לדעת על רשיונות נהיגה ורכב", וכן תורגמו נושאים עיקריים לשפה הרוסית.

נושאים עיקריים בשפה הערבית, נמצאים בתרגום. הפעילות תסתיים עד סוף שנת העבודה 2004.
 

מחלקת עבודות ציבוריות

 

א-ג. 
אתר מע"צ הוכן בפורמט עברי ואנגלי; המידע באנגלית אינו כולל את המידע ממערכות פנימיות, אשר בהן טקסטים דינמיים. עקב החלטת הממשלה על סגירת מע"צ והקמת חברה ממשלתית, תיושם ההחלטה הנ"ל, במסגרת החברה הממשלתית החדשה. לחברה החדשה יהיה אתר אינטרנט באנגלית, ובהמשך יתווספו שפות נוספות.

משרד התיירות

א-ג. 
למשרד התיירות אתר אינטרנט מעודכן, העונה על החלטות הממשלה בנושא מידע לציבור בשפות שונות. בדף ראשי של האתר, קיימים קישורים לאתרים של לשכות המשרד בשתים עשרה מדינות, עם תרגום לשפה המקומית. המשרד טרם תירגם את האתר לשפה הערבית. המשרד ממשיך בפיתוח האתר למתן שירותים נוספים לאזרח ולתייר, כחלק ממדיניות המשרד למתן מידע תיירותי כולל.
משרד התעשייה, המסחר והתעסוקה

א-ג. 
נושאי התעשייה והמסחר בשפה האנגלית, כוללים מידע בנושאים השייכים לסחר חוץ, מחקר ופיתוח, מרכז ההשקעות, ועוד. 



עם השלמת איחוד המידע בין תחומי תעשייה ומסחר ועבודה, יושלמו הנושאים הנוספים באתר באנגלית. 



האתר בערבית ישודרג, עם השלמת איחוד האתרים, ויכלול תקציר של כל פעילויות המשרד. 

משרד התשתיות הלאומיות

א-ג. 
בשנת 2004 יבוצע שדרוג של אתר האינטרנט, שעיקרו הטמעת המערכת לניהול תוכן. מערכת זו תקל על הוספת רכיבי מידע בשפות נוספות.

מינהל מקרקעי ישראל

א-ג. 
עם שדרוג האתר, שולב מדור באנגלית, ובו מידע כללי על המינהל, מידע על פרוייקטים שהמינהל מקדם, קישורים רלוונטיים לאתרים אחרים, מדור "כתוב לנו", וטופס המיועד ליזמים.



המשרד עומד לתרגם לערבית, בשלב ראשון, חלקים נבחרים באתר הסטטי (כתובות, רקע כללי, ומדריכים נבחרים לאזרח). 

המוסד לביטוח לאומי

א-ג. באתר המוסד ישנו אתר מיוחד בשפה הערבית, המכיל את כל המידע על זכויות האוכלוסייה לגמלאות השונות, וחובותיה בנושאי הביטוח והגבייה, וכן מידע על השירותים השונים הניתנים על ידי המוסד.

באתר ישנן חוברות הסברה כלליות, וכן בנושאים ספציפיים, בשפות רוסית וערבית, כמפורט להלן:

רוסית: 
"כל הזכויות שמורות לך", "תגמולים לנפגעי פעולות איבה", "תגמולים למשפחות הנספים בפעולות איבה", "הבטחת הכנסה", "ביטוח נכות", "הטבות וזכויות במוסדות שונים", "הטבות למקבלי קצבאות", ו"שירות הייעוץ לקשיש ולגמלאי". 

ערבית: "כל הזכויות שמורות לך", "ביטוח אמהות", "ביטוח נפגעי עבודה", "ביטוח סיעוד", "ביטוח אבטלה", "ביטוח זקנה", "הבטחת הכנסה", "ביטוח נכות", "ביטוח שאירים", "הטבות וזכויות", "קצבה לשירותים מיוחדים לנכים קשים", "ביטוח נפגעי תאונות", "איגרת לתושב ישראל היוצא לחו"ל", "זכויות עובדים בפשיטת רגל ופירוק תאגיד", "ביטוח עובד/ת במשק בית", "עובד עצמאי", "שיקום מקצועי", "דמי מזונות", ו"גמלה לילד נכה".

רכבת ישראל

א-ג.
חברת רכבת ישראל בע"מ מפעילה כיום אתר אינטרנט בשלוש שפות: עברית, אנגלית ורוסית. 

רשות הדואר

א-ג.
אתר רשות הדואר פועל מזה מספר שנים בעברית ובאנגלית. בגרסה האנגלית דפי מידע ויישומים חדשים. בתוכנית העבודה של שנת 2004 נקבע הצורך בהעמדת גרסאות נוספות ברוסית וערבית, שיכילו מידע ויישומים בשפות אלה. החלה הקמת גרסה בשפה הרוסית, שתסתיים עד אוגוסט 2004. הגרסה הערבית אמורה להסתיים עד אוקטובר 2004. 

רשות הנמלים

א-ג. לרשות הנמלים יש אתר אינטרנט, ובו מידע תדמיתי ומידע שוטף על נמלי הרשות ומצבת האניות.



המכרז להקמת אתר אינטרנט חדש לרשות טרם יצא, וממתין להחלטת הממשלה בעניין השינויים המבניים ברשות.

רשות שדות התעופה

א-ג. בהקמה, אתר חדש לקראת פתיחת טרמינל 3, שיכלול בשלב הראשון את כל המידע הנדרש לציבור המשתמשים.

הוספת השפה הערבית לאתר, תבוצע במסגרת שלב ב' של הפרוייקט, במהלך שנת 2005. 

רשות השידור

א-ג. אתרי האינטרנט של רשות השידור, כוללים מידע לצופים ולמאזינים, בשפות עברית ואנגלית. כן כלולים באתר קטעי מדיה (וידאו ואודיו), בשפות ערבית, אנגלית, צרפתית וספרדית. 

עיקרו של מידע זה הוא מידע חדשותי, המבוסס על מערכת החדשות של קול ישראל, ועל חדשות הערוץ הראשון של הטלוויזיה. מאמץ מיוחד מפנה הרשות על מנת לאפשר לגולשים לצפות במהדורות חדשות, בשידורים חיים ובשידורים מוקלטים, על פי דרישת הקהל.

אתרי האינטרנט של משרדי הממשלה

דו"ח 53ב

החלטת ממשלה בק/15 - 15.6.2003

א. 
הצוותים לתיקון ליקויים, בראשות המנהלים הכלליים של משרדי הממשלה, שהוקמו בהתאם להוראות סעיף 21א(ב) לחוק מבקר המדינה, התשי"ח-1958 (נוסח משולב), יקיימו בתוך שלושה חודשים, דיון מיוחד שיוקדש לשימושים באתר האינטרנט של המשרד, ושמירת עדכנותו.
ב. 
האחראים לאתרי האינטרנט במשרדי הממשלה יכינו מדי ששה חודשים, דיווח בכתב, על פעולותיהם לעדכון האתרים שבאחריותם. דיווח ראשון יועבר לאגף לביקורת המדינה עד 1.11.2003.


הערה: האגף לביקורת המדינה יעביר, תוך חודש, לכל משרדי הממשלה את מתכונת הדיווח הנדרש.
ג. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ד. 
דיווח על הביצוע יועבר לאגף לביקורת המדינה, ראש האגף יעדכן את ועדת השרים בנושא מדי שישה חודשים. הדיווח הקרוב - עד 1.12.2003.

ביצוע ההחלטה

משרד ראש הממשלה 
א-ג.
הכנת אתר האינטרנט החדש של משרד ראש הממשלה הושלמה. ביום 4.07.2004 עלה האתר לאוויר. האתר הקיים מתעדכן באופן שוטף.
משרד האוצר (ראשי)

ב. 
מינהלת פרויקט "ממשל זמין" בחשב הכללי, נערכה לקבלה והתנעה 
של תקנים אחידים בממשלה, בתחום הממשל הזמין ואתרי האינטרנט הממשלתיים.

הקמת ועדה ממשלתית טכנית לתקני פרסום מידע אינטרנט

במסגרת תוכנית "ממשל זמין" לשירות ציבורי טוב יותר, המותאם לצורכי האזרחים והעסקים במדינה, והדורש מעבר של מידע שוטף, בין משרדי הממשלה  ובין  לקוחותיהם,  נקבע  כי  תוקם  ועדה  ממשלתית  לתקנים
בממשל זמין. המטרה העיקרית של הוועדה היא לשמש כגוף מוביל ומנחה, אשר ייקבע תקנים, הנחיות וקווים מנחים (להלן: תקנים) למשרדי  הממשלה בתחום הממשל הזמין. באמצעותה יובטח כי פרויקטים, מוצרים ושירותי ממשל זמין נתמכים בתקנים מתאימים. 
הכנס הממשלתי לתקנים בממשל זמין

כדי לאמץ את תוכנית הפעולה של הוועדה, להציע חברים לוועדה ובצוותים השונים, לתאם הפעילות עם המשרדים וכדומה, התקיים כנס ממשלתי של כל הנוגעים בדבר בחודש יולי 2004, בו הוצגה תוכנית הפעולה.

תקנים בממשל זמין
בשלב הראשון הוחלט כי יטופלו תקנים מרכזיים לאתרי הממשלה באינטרנט, ולשיתוף המידע בין מערכות הממשלה באינטרנט. תקנים אלה כוללים, בין השאר: שיתוף מידע ממשלתי: תקנים לשיתוף מידע ממשלתי (Interoperability) – XML ו- Web Services, וקווים מנחים לפיתוח יישומי ממשל זמין רוחביים בין משרדים ממשלתיים שונים; אתרי אינטרנט ממשלתיים: קווים מנחים ותקנים לאתרי אינטרנט ממשלתיים, כולל ממשק משתמש, תוכן, ועיצוב. נגישות של בעלי מוגבלויות למידע ושירותים ממשלתיים בתחום ממשל זמין, כולל אתרי אינטרנט. ניהול מידע וידע. ערוצים למידע הממשלתי – קיוסקים, טלוויזיה דיגיטלית, וסלולר. תוכן ממשלתי: מבנה נתונים וסכימות משותפות 
למידע ממשלתי, ומטה דאטה ממשלתי; בקרה ו-Best practice: הגדרת תקנים בנושא תיעוד מידע ממשלתי הכולל: בחינה, בדיקה ומדידה של פרוייקטי "ממשל זמין" .

משרד האוצר – אגף המכס והמע"מ

א-ג.  אתר האינטרנט מתעדכן באופן שוטף. 

המשרד לאיכות הסביבה

א. 
צוות מעקב אחר תיקון ליקויים בראשות מנכ"לית המשרד, קיים דיון בנושא השימושים באתר האינטרנט של המשרד ושמירת עדכנותו.  

משרד הביטחון

א-ג. 
לרשימת אתרי המשרד התווסף אתר ארכיון צה"ל ומערכת הביטחון. 



נמצא בבנייה אתר לזכאי אגף השיקום. מוערך כי שלב א' של האתר יפתח לזכאים עד סוף שנת 2004. 



במשרד קיים תהליך המבטיח עדכון שוטף של התכנים באתרי המשרד השונים.

המשרד לביטחון הפנים

א-ג. אתר המשרד הינו חדש, ולכן אין למשרד עדיין עדכון חצי שנתי בנושא המבוקש.

 

משרד הבינוי והשיכון

 
א-ג. להלן פעולות המשרד בנושא השמירה על עדכניות האתר: ב-1.1.2004  עלה  האתר המשודרג. 

נערכים עדכונים שבועיים מתוך המערכות הפנים משרדיות: אשף הסיוע, רשם הקבלנים, פנקס הקבלנים, קבלנים מבוטלים, פרוייקטים של בנייה, ותוצאות מכרזי משרד הבינוי והשיכון.

נערכים עדכונים לפי דרישה מתוך המערכות הפנים משרדיות, בדרך כלל פעם בחודש.


ספרייה: אינדקס ספרים בעברית ואנגלית, כתבי עת, מאמרים, חומר אור-קולי,  ומכירת דירות.

עדכונים עצמאיים של חלקי האתר על ידי היחידות השונות במשרד. עדכונים אלה מועברים לתהיל"ה כל יום.

הודעות דובר ורשם הקבלנים: טפסים, מידע כללי, חוברת מידע חודשי, כולל לוחות, ומידע הנדסי.

עדכונים לפי דרישה: כל חלקי האתר שלא מעודכנים בתהליך קבוע, על ידי הגורמים השונים במשרד. 
 
משרד הבריאות
א-ג. האתר מתעדכן באופן שוטף. בכל דף מוסף תאריך עדכון מידע אחרון שבוצע בו. 

משרד החוץ

א-ג. אתר משרד החוץ מתעדכן מדי יום. 

משרד המדע והטכנולוגיה

א-ג. המשרד מצוי בתהליך בנייה מחדש של אתר האינטרנט. 

משרד המשפטים

א. 
האתר מעודכן באופן שוטף, באחריות היחידות השונות.

ב. 
לאחרונה נוספו: יכולת עיון בהצעת הקודקס האזרחי, והמבצע להרחבת רישום תביעות של יהודים יוצאי ארצות ערב. נבנה תת-אתר לרשם העמותות שצורף למשרד, ותשלום חובות לרשם החברות.
המשרד לקליטת העלייה
א-ג. 
תמיכות למוסדות ציבור – פורסמה באתר המשרד רשימת מוסדות ציבור מקבלי תמיכות מהמשרד לקליטת העלייה, לשנת 2003.



הודעות – פורסמו ההודעות הבאות: חיילים בודדים, פתיחת השתלמויות-ערב, במחוז ירושלים, אירועים במשרד, שירות קליטה טוק, כנסים בארצות הברית לישראלים הגרים בחו"ל, להקמת עסק בישראל.

תוכנית להקמת עסק בישראל בשיתוף הרשות לעסקים קטנים ובינוניים – הוקם דף לתוכנית זו באתר המשרד, עם קישור לאתר התוכנית, כולל מידע על כנסים שהתקיימו בארצות הברית לישראלים החיים בחו"ל.

מדריך הארגונים והעמותות הפועלים בתחום קליטת העלייה – המדריך פורסם באתר המשרד, לפי תחומי פעולה של העמותות, לפי סדר האלף בית של העמותות ולפי פרופיל של העמותות.

מחקרים – המשרד פרסם באתרו את המחקרים הבאים: עולי ברית המועצות לשעבר – מניעי עלייה ומחויבות לחיים בישראל, עולי ברית המועצות לשעבר 2001 – שנתיים ראשונות בארץ – דו"ח מספר 15.

אירועים – המשרד הקים באתר גלריות של תמונות מאירועים שהתקיימו במשרד, כגון: גלריית דיזנגוף – תערוכת אמניות עולות – 08.03.2004; מפגש עם סטודנטים עולים – 23.03.2004; יריד תעסוקה לעולי אמריקה הלטינית – 23.03.2004; קליטת עולים שעלו מאוקראינה ומולדובה בנמל חיפה – 25.04.2004; עצרת ממלכתית ביד ושם – 09.05.2004.

חגים – לקראת חג השבועות, המשרד בנה דף מידע על מהות החג ומנהגיו, וכן הוכנסה חוברת מידע לחג בשפות עברית, רוסית וספרדית.

צעירים וסטודנטים – מחוז תל אביב – נבנה דף מידע לסטודנטים במחוז תל אביב, ובו מידע על צוות המחוז, ורשימת כתובות דואר אלקטרוני של מדריכי הסטודנטים.

עדכונים שונים – מתבצע עדכון שוטף של התכנים באתר, כלהלן: סל קליטה – בחמש שפות, קורות חיים של שרת הקליטה, נוספו יחידות המשרד, כתובות וטלפונים, הזכאים לסיוע, שאלות נפוצות, מדענים, דפים לישכתיים, קליטה בקהילה – תוכנית עבודה עם הרשויות המקומיות לשנת 2004, מינהל הסטודנטים, "מה חדש" ו"הודעות הדובר".

משרד התחבורה

א. 
אתר האינטרנט של המשרד, מתעדכן באופן שוטף במידע המוזרם אליו מאגפי המשרד, כולל עדכון מדי יום של דובר המשרד.

עודכן המידע אודות אגף הרישוי, נוסף מידע על לשיטת הניקוד החדשה, ונוסף מידע על מינהל התעופה והחוקר הראשי.
מנכ"ל משרד התחבורה הנחה לפעול לעיצוב ושדרוג האתר לידידותי יותר למשתמש, ולהוספת פעילויות באמצעות האינטרנט. בתיאום עם לשכת הפרסום הממשלתית, הוגשה הצעה מפורטת לשדרוג אתר משרד התחבורה; פעולה זו תוכנס לתכנית העבודה לשנת 2005.
מחלקת עבודות ציבוריות

 
א-ג. 
עקב החלטת הממשלה על שינוי המבנה הארגוני של מע"צ – סגירת יחידת סמך והקמת חברה ממשלתית, תיושם ההחלטה הנ"ל במסגרת החברה הממשלתית החדשה. העדכון יבוצע במסגרת אתר מע"צ כחברה ממשלתית.

משרד התיירות
א-ג. 
משרד התיירות מפעיל אתר אינטרנט מעודכן, העונה על החלטות הממשלה בנושא ממשל זמין. האתר מתעדכן באופן שוטף. המשרד ממשיך בפיתוח האתר למתן שירותים נוספים לאזרח ולתייר, כחלק ממדיניות המשרד במתן מידע תיירותי כולל.

משרד התעשייה המסחר והתעסוקה

א-ג. 
במשרד פועל פורום אינטרנט, לגיבוש דרכים ואמצעים לשדרוג מתמיד של הנושאים באתר, ולביצוע פעולות קבועות ומתמשכות לעדכונו השוטף. 



במשרד מונו כחמישים נאמני אינטרנט, אשר פועלים לקידום הנושאים ותתי-האתרים עליהם הם מופקדים במסגרת יחידותיהם, ובין השאר, בעדכון ורענון המידע. 



נאמני האינטרנט יוכשרו באופן קבוע, ויועשרו בנושאים ובשיטות אשר יאפשרו להם לבצע טוב יותר את משימותיהם. 



המשרד מיישם כיום כלי מתקדם לניהול תכנים, ובאמצעותו ניתן יהיה לייצר מערכות ניהול ובקרה לעדכון שוטף של המידע, על בסיס נהלים, 



תקנים ומדדים, שיקבעו לכל סוג מידע ויחידה, בהתאם לתחומי הפעילות ולקהלי היעד. 

 
משרד התקשורת
 
א-ג. לאחרונה נוספו לאתר המשרד דפים חדשים: תוכנית המספור החדשה של הטלפונים הסלולריים; הנושא הודגש והורחב, כולל "באנר" בולט ומהבהב בדף השער של האתר, שמעביר את הגולש לדף הסבר ידידותי בנושא זה.
בנובמבר 2004 יתקיים בישראל כנס בינלאומי "טלקום ישראל 2004"; נפתחה קטגוריה חדשה בסרגל הניווט הראשי, המוקדשת לנושא זה. 
הורחב מדור שאלות ותשובות.
הורחב מדור מידע לציבור.
הוכנס דו"ח מורחב לשנת 2003, על פי חוק חופש המידע.
החלטות המועצה לשידורי כבלים ולווין – באתר מופיעות כל החלטות המועצה, החל מחודש ינואר 2000 ועד היום. המשרד מכין אינדקס נושאים,  לחיפוש ההחלטות.
מתבצעים עדכונים שוטפים של מספרי הטלפון של היחידות השונות, מספרי הפקס של הגורמים המטפלים בפניות הציבור, כתובות דואר אלקטרוני, כתובות הסניפים, שמות נושאי תפקידים בכירים, וכד'.
האתר מעודכן בכל היבטי פעילות המשרד: שימועים, החלטות, מסמכי מדיניות, דוחות ועדות, דפי מידע לציבור, רישיונות לסוגיהם, עדכוני חקיקה, הודעות דוברות, דוחות על פי חוק חופש המידע, טפסים, מצגות, שאלות ותשובות, וכו'. ניתן לקבל פירוט העדכונים, כולל תאריכי העדכון, במדור "מה חדש" שבאתר. 
 
משרד התשתיות הלאומיות

א-ג. המשרד פועל לעדכונו של אתר האינטרנט. במסגרת הגדרת הצרכים, הוכן מסמך אפיון ברמת העל, וגובשה תוכנית עבודה. המשרד החליט לבצע שדרוג תוכני וטכנולוגי של האתר עד סוף שנת 2004. מחודש פברואר 2003 ניתן למצוא באתר מידע סטטיסטי במגוון נושאי האנרגיה. המשרד פועל במשותף עם הלשכה המרכזית לסטטיסטיקה, לשיפור והכללת כל המידע הסטטיסטי הבלתי מסווג, במערכת מידע ייעודית לאנרגיה, אשר פתוחה לציבור, בעברית ובאנגלית. הוספת סדרות המידע, גרפים ופונקציות נוספות מתבצעת באופן מודולרי, בהתאם לתכנית עבודה תלת שנתית.

מינהל מקרקעי ישראל
א-ג. דוברת המינהל ומרכז האתר הכינו חוברת ובה כל המידע. החוברת   
 הופנתה לכל האגפים והמחוזות, לאימות החומר שבתחום. לאור ההערות  
 שהגיעו נערכו תיקונים.

הופעל נוהל בקרה יומית, ובו אחראי בצוות האינטרנט, נכנס כל יום למדור באופן מדגמי, כדי לוודא פעילות תקינה, ולאתר צורך בשינויים ועדכונים. ממצאי הבקרה משולבים מיידית בתוכנית עבודה של צוות האינטרנט. 

מופעל דרך קבע מדור "כתוב לנו", לקבלת תגובות אזרחים לאתר. כל תגובה הנוגעת לעדכון, מטופלת. 

המוסד לביטוח לאומי
א-ג. במוסד נערך דיון לשימושים באתר האינטרנט של המוסד לביטוח לאומי, ושמירת עדכנותו, בהתבסס על הערות מבקר המדינה בנושא אתרי האינטרנט של גופי הממשלה, בדו"ח מספר 53ב.

במוסד קיים מעקב אחר היקף השימוש בשירותים ובמידע הניתן באינטרנט, על ידי ועדת היגוי לנושא האינטרנט. הועדה מקבלת דו"ח בנושא היקף השימוש, אחת ל-3 חודשים.

הדו"ח השנתי על פי תקנות חוק חופש המידע, המפורסם באתר המוסד, כולל פרק אודות מאגרי המידע של הביטוח הלאומי, העומדים לרשות הציבור.

לפתרון הולם לשמירה על עדכנות המידע באתר האינטרנט, המוסד פועל
במספר מישורים: 1. העברת הודעות שוטפות על עדכונים אחרונים אשר מופיעים בדף השער, ואשר פותחים מסכים המפרטים את מהות העדכון;
2. הכללת קטע "עדכונים אחרונים" במסכי הגמלאות והגבייה, והפניה בולטת לעדכונים אלו בתפריטי המשנה; 3. הכללת מסמכים "שיעורי וסכומי גמלה" ו"שיעורי וסכומי דמי ביטוח", המתעדכנים בשינוי בשיעורים; 4. במסגרת בנייה מחודשת של האתר, יעודכנו באופן שוטף חוברות ההסברה והמסכים השונים; 5. במסגרת ההיערכות לבנייה מחודשת של האתר, מתוכנן קישור מסמכים לבסיס נתונים המתעדכן באופן שוטף, אשר מעדכן את המסמכים השונים.

רשות הדואר

א-ג. אתר רשות הדואר מספק מגוון של מידע מעודכן, על כלל שירותי הדואר, ומאפשר ביצוע שירותים מקוונים רבים. המידע באתר נשען על מאגרי מידע המתעדכנים באופן שוטף ומדי יום, ומהווה מראה עדכנית לכלל שירותי רשות הדואר.

במסגרת פיתוח האתר, מתווספים יישומים חדשים ומתקדמים, המרחיבים את השימוש באתר, ומשפרים את השירות לקהל. לדוגמא, נוספו במהלך 2004 שירותים המאפשרים צפייה בנסחי טאבו, הזמנה מקוונת וקבלה מיידית של מידע מרשם החברות, הזמנת שירות הבול שלי, כולל אפשרות העברת התמונה כקובץ, ועוד.

רשות הנמלים

א-ג. לרשות הנמלים אתר אינטרנט, ובו מידע תדמיתי ומידע שוטף על נמלי  
 הרשות - מצבת האניות, וכד'.


     המכרז להקמת אתר אינטרנט חדש לרשות טרם יצא, וממתין להחלטת  
 הממשלה בעניין השינויים המבניים ברשות.

רשות שדות התעופה

א-ג. בהקמה אתר חדש לקראת פתיחת טרמינל 3, שיכלול את כל המידע הנדרש לציבור המשתמשים.

רשות השידור

א-ג. רשות השידור מפעילה מערכת עדכון תוכן ייחודית, המאפשרת לכל אחראי אתר ולכל אחראי עדכון, אופציה לעדכון מיידי של המידע המתפרסם באופן שוטף באתר. 

מערכת העדכון תומכת בעדכון של מידע טקסטואלי, קטעי וידאו, קטעי אודיו ותמונות סטילס. מערכת העדכון מאפשרת שימוש יעיל וחסכוני באתר האינטרנט, ומונעת העברת מידע בין מערכות שונות בתוך הרשות, ללא צורך. כך למשל, ניתן להעביר מידע מחדר החדשות לאתר האינטרנט ישירות, ללא צורך בהזנה נוספת. 

בנוסף לעדכון זה, פועלת הרשות באופן רציף לעדכון האתר במידע, כגון לוחות שידורים, לוחות תדרים וכתובות דואר אלקטרוני, של התוכניות ובעלי תפקידים ברשות.  

שירות התשלומים באמצעות אתרי התשלומים -

הגברת השימוש
דו"ח 53ב

החלטת ממשלה בק/16 - 15.6.2003

א. 
אזרחי המדינה יוכלו, החל משנת התקציב 2004, לשלם באופן מקוון, באמצעות מערכת התשלומים הממשלתית את כלל שוברי התשלום לממשלה.
ב. 
המנהלים הכלליים של משרדי הממשלה ידאגו לספק את המידע הדרוש לחשב הכללי במשרד האוצר לצורך ההפקה של שוברי התשלום המקוונים ולהיערכות מתאימה לקליטת התשלומים במערכות המידע הקיימות.
ג. 
החשב הכללי במשרד האוצר, המופקד על פרויקט "ממשל זמין", ינחה את חשבי משרדי הממשלה להיערך לביצוע ההחלטה.
ד. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.
ה. 
הממונה על פרויקט "ממשל זמין" באגף החשב הכללי במשרד האוצר ידווח על ההתקדמות בביצוע ההחלטה, מידי חודש, לאגף לביקורת המדינה.

ראש האגף יעביר את הדיווח כאמור, ליו"ר ועדת השרים.
ביצוע ההחלטה

משרד האוצר (ראשי)

א-ג. בחצי שנת 2004 בוצעו בשירות התשלומים יותר מ-80,000 תשלומים, בסך של כ-340 מיליון ₪, ב-41 שירותים, ועוד אלפי תשלומים מכרטיסי אשראי למס הכנסה, לעומת 48,000 תשלומים בסך של 210 מליון ₪, עלייה של כ-65% לעומת התקופה המקבילה הקודמת. הסיבות העיקריות לגידול הן הגברת השימוש בשירותים קיימים, והוספת שירותים חדשים.

עד יוני 2004 שולמו מעל ל-1,200,000,000 ₪ דרך שרת התשלומים, ביותר מ-300,000 עסקאות.

שירותים חדשים באתר בשנת 2004: תשלום מקדמות מס הכנסה, אגרה שנתית לרשם העמותות, אגרה שנתית מנותני שירותי מטבע, תמלוגי המדען הראשי - קרן תמורה, אגרה שנתית מחשמלאים, רשיונות צמ"ה, אגרות תדרי תקשורת, תשלומי  אגרות  מחברות  ביטוח, משרד החוץ – 

תשלומי חדר המצב ועובדי המשרד, מגן דוד אדום, אגף הרוקחות במשרד הבריאות, מועצת רואי חשבון, אגרת מאגרי מידע, אגרות שירות והרשמה לבחינות מועצת השמאים, אגרות שירות והרשמה לבחינות רשם המתווכים, ומת"ש של שירות התעסוקה.

שירותים חדשים באתר עד סוף שנת 2004: ביטוח לאומי, קנסות תעבורה משטרת ישראל, האגודה לתרבות הדיור, תשלומי מכס, בקשת דו"ח שעבודים של רשם האגודות השיתופיות, נסח משכון, מכס - אולם הנוסעים, אגרות מירשם האוכלוסין – משרד הפנים, אתר תשלומי אגרות יועצי מס, תשלומי אגרות שירות משרד החקלאות (ארבעה אגפים שונים), 
מכירת פרסומי משרד החקלאות, תשלומי מינהל הסיעוד של משרד הבריאות, תשלומי לשכות הבריאות במשרד הבריאות, תשלומי רשם  הנוטריונים, אגרה שנתית רשם הקבלנים, פרסומי ומכרזי משרד המשפטים, אגרות שירות רשם החברות, אגרות שירות אגפי רשם הפטנטים, תשלומי מכירת מכרזים של שרת המכרזים הממשלתי, אגרת רישוי מכשירי קרינה, פרסומי מרכז ההסברה במשרד החינוך, הורדת מפת גוש לפי כתובת – מרכז למיפוי ישראל, אגרת רישוי קידוח מים – נציבות המים.
משרד האוצר – אגף המכס והמע"מ
א-ג. 
ניתן לשלם דוחות מע"מ, חובות מע"מ וקנס מינהלי דרך האינטרנט.
המשרד נמצא בקשר מתמיד עם שרת התשלומים הממשלתי.

תשלום המכס באינטרנט יופעל עד ספטמבר 2004.

המשרד לאיכות הסביבה

א,ב. 
החל מיולי 2003 מספק המשרד לאיכות הסביבה שירותי תשלום            באמצעות שירות התשלומים הממשלתי (שוה"ם). כיום אפשר לשלם עבור            שלושה שירותים: ברירת משפט, אגרת מדביר ובקשה למידע בהתאם לחוק חופש המידע.


הגישה לשירותי התשלום בקניון הממשלתי, מתאפשרת מאתר המשרד ומאתר שירות התשלומים.


מתוכנן כי במהלך שנת 2005 יתאפשר התשלום גם בגין קבלת היתרי רעלים, קרינה רדיואקטיבית ורנטגן, והטלה והזרמה לים.
משרד הביטחון

א-ג. 
באתרי משרד הביטחון הופעלה אפשרות לתשלום באינטרנט.

המשרד לביטחון הפנים

א-ג. למשרד אין תחום בו נדרשים תשלומים מן האזרח (פרט לנושא אגרת חופש המידע המטופלת באופן ריכוזי על ידי פרוייקט תהיל"ה).

משרד הבינוי והשיכון

 
א-ג.  המשרד החל בפעילות בנושא שרת התשלומים. טרם נקבע לוח זמנים. 
משרד הבריאות

א-ג. מופעל תשלום עבור תכשירים רפואיים ותמרוקים. בשלבים מתקדמים נמצאים תשלומי אגרות המשולמות בלשכות הבריאות, ותשלום עבור מבחני הסמכה בסיעוד. 

משרד החוץ

א-ג. דף משרד החוץ, באמצעות אתר שוה"ם, מאפשר לבצע תשלומים עבור כל השירותים הניתנים על ידי המשרד. 

משרד המדע והטכנולוגיה

ההחלטה אינה רלוונטית לפעילות המשרד.

משרד המשפטים

א,ב. בשרת התשלומים הממשלתי מופעלים התשלומים הבאים: אגרת מועצת רואי חשבון, חובות לרשם החברות, אגרת מועצת שמאי מקרקעין, אגרת רשם העמותות, אגרה שנתית לרשם מאגרי מידע, ואגרות רשם המתווכים.
המשרד לקליטת העלייה
ההחלטה אינה רלבנטית לפעילות המשרד.

משרד התחבורה

א-ב. ביצוע התשלומים לבעלי חשבונות בבנקים מנוהל על ידי משרד האוצר. כיום ניתן לשלם בשרת התשלומים באתר האינטרנט, עבור רשיונות נהיגה ורכב, באמצעות כרטיס אשראי. כן ניתן לשלם גם בבנקים מסחריים.  
בנק מסחרי פועל עתה להכנסת הבנקים שבבעלותו ל"שרת התשלומים".

ברבעון הראשון של שנת 2004, הוכנסה האפשרות לתשלום עבור חידושי רשיונות ציוד מכני הנדסי, באמצעות שרת התשלומים.

בשנת העבודה 2005 ישולבו באתר תשלומים עבור אגרת רשיונות מוביל, ואגרות מינהל הספנות.

משרד התיירות
א-ג. 
משרד התיירות מפעיל אתר אינטרנט מעודכן, העונה על החלטות הממשלה בנושא שירות התשלומים. המשרד ממשיך בפיתוח האתר ובמתן שירותים נוספים לאזרח ולתייר, לשם מתן מידע תיירותי כולל.
משרד התעשייה, המסחר והתעסוקה

א-ג. בעקבות איחוד המשרדים, מבוצע סקר לאיתור כל היחידות והפעילויות, אשר בהן מתבצעות פעולות תשלום, בהיקפים ובסכומים אשר ניתן לבצעם באמצעות שרת התשלומים. עם השלמת הסקר, ייושמו מערכות התשלומים בנושאים הרלוונטיים. 

שרת התשלומים משולב כיום בלשכת המדען הראשי, ברשם האגודות השיתופיות, ועוד. 

משרד התשתיות הלאומיות
א-ג. המשרד אינו גובה תשלומים. המשרד יבצע סקר צרכים לשיפור השירות.

מינהל מקרקעי ישראל
א-ג. 
את מרבית התשלומים למינהל ניתן כיום לבצע באמצעות אתר האינטרנט דרך שרת התשלומים. יש גם אפשרות לתשלום באמצעות בנקאות מקוונת. 



נוסף דף הסבר, שמטרותיו עידוד השימוש באופציית התשלום באינטרנט. 

המוסד לביטוח לאומי

א-ג. המוסד פרסם מכרז לחברות האשראי. המכרז בוטל, מאחר ומחירי העמלות שהוצעו היו גבוהים מדי.

התקשרות המוסד לחברות האשראי, באמצעות שרת התשלומים של האוצר, חיונית, רק אם יוכל המוסד לקבל את תנאי האשראי של משרד האוצר. אם לאו, יוכל המוסד להפעיל את שירות האשראי ישירות.

מבדיקה עם נציגי החשב ונציגי שרת התשלומים עולה, כי המוסד יוכל לקבל את תנאי האשראי של שרת התשלומים, רק אם תועלה המגבלה בגובה התשלום בכרטיס אשראי. לפיכך, נבחנת כיום מחדש המגבלה שנקבעה בעבר על ידי מינהלת המוסד. 

במידה ולא ימצא פתרון מהיר בעניין זה, הרי שהמוסד ממתין לסיום המכרז החדש של החשב הכללי עם חברות האשראי, אליו ביקש המוסד להצטרף.

רכבת ישראל

א-ג. 
עדיין לא קיימת אפשרות למתן שירותי תשלומים מקוונים, באתר האינטרנט של חברת רכבת ישראל בע"מ. רכבת ישראל בודקת אפשרות למכירת כרטיסי נסיעה ברכבת, דרך אתר האינטרנט.

רשות הנמלים

א-ג. תשלום עבור אגרות מבוצע באמצעות מרכז הסליקה הבנקאי, או על ידי גבייה ישירה מהלקוחות. באתר שיוקם תהיה אפשרות לביצוע תשלומים מסוימים, באמצעות שרת התשלומים של הממשלה. הפעלת אפשרות זו תיבחן בהתאם לכדאיותה הכלכלית.

רשות שדות התעופה

א-ג. מוקם אתר חדש לקראת פתיחת טרמינל 3, שיכלול בשלב הראשון את כל המידע הנדרש לציבור המשתמשים.


התשתיות לשילוב אפשרויות לתשלום אגרות באמצעות האינטרנט, במסופי המעבר היבשתיים, בהם נגבות האגרות ישירות מהנוסעים, יפותחו בשלב ב' של פרוייקט האינטרנט, במסגרת יישום פרוייקט "ממשל זמין". 



בנושא רכישת מסמכי מכרז באמצעות האתר, הוחלט להמתין עד להשלמת הפרוייקט במשרדי הממשלה.

רשות השידור

א-ג. 
רשות השידור מאפשרת לאזרחים לשלם את אגרת הטלוויזיה באופן מקוון, באמצעות שירות התשלומים הממשלתי, ברשת האינטרנט "שוה"ם". הפנייה לשרת התשלומים מצויה בין היתר בדף הראשי של אתר הבית של רשות השידור. 

שירות לציבור באמצעות טפסים ממשלתיים
דו"ח 53ב

החלטת ממשלה בק/17 - 15.6.2003

א. 
אזרחי המדינה יוכלו לקבל, החל מחודש יוני 2004, שירותים הניתנים על-ידי הממשלה באמצעות טפסים ממשלתיים באופן מקוון.
ב. 
החשב הכללי במשרד האוצר, יחד עם ועדת ההיגוי הבינמשרדית לפרויקט "ממשל זמין", יכין תוך 45 יום, תכנית היערכות לביצוע סעיף א' לעיל.
ג. 
המנהלים הכלליים של משרדי הממשלה ינחו את היחידות השונות במשרדיהם להיערך לביצוע התכנית.
ד. 
החשב הכללי במשרד האוצר ינחה את החשבים במשרדי הממשלה להיערך לביצוע התכנית בתחומי פעילותם.
ה. 
החשב הכללי יתאם עם הממונה על התקציבים במשרד האוצר את ההיבטים התקציביים ושיטת המימון של הפרויקט.
ו. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.
ז. 
הממונה על פרויקט "ממשל זמין" באגף החשב הכללי במשרד האוצר, ידווח על ההתקדמות בביצוע ההחלטה לאגף לביקורת המדינה, תוך 45 יום.
ביצוע ההחלטה

משרד האוצר (ראשי)

א-ג. צוות ממשל זמין בחשב הכללי פועל להתאמת מוצרים וטכנולוגיות שונות להקמת מערכת טפסים מקוונים באינטרנט.

הוכן RFI למערכת מרכזית ניהול טפסים באינטרנט, פורסם RFI למערכת ניהול טפסים באינטרנט, והוקם צוות לבדיקת ה-RFI.

עם קבלת התשובות ל-RFI התברר, כי אין אפשרות להסתמך על מוצר מדף בודד, מהסיבות שאין מוצר העונה לכלל הדרישות, לא ניתן להיות תלויים במוצר ובספק בודד, לא כל המשרדים ירצו לשלב את המוצר במערכות הקיימות, ולא ניתן לחסום במכרז פתרונות שאינם עונים לצרכים.

הוחלט לפעול בשני מישורים מקבילים: 1.
הכנת וקביעת תקן הצגת הטפסים לאזרח;  התקן הנבחר הוא PDF,  עם יכולת שמירה כ-XML וכ-HTML, המאפשר להציג את הטפסים בצורה ויזואלית זהה לטופס המקור. גובש מבנה של העברת הנתונים מהטופס לבסיסי הנתונים (סכמת XML); 2. בדיקת ישימות טכנולוגית: טופס מקוון הוא שלב בודד מתהליך כולל, אותו מבקש האזרח לבצע מול המשרד הממשלתי, כגון: פתיחת תיק במס הכנסה, כחלק מתהליך של פתיחת עסק.

המשרד נמצא בשלב של בדיקת טכנולוגית, בה יתאפשר לכל אזרח, למלא ולשלוח  טפסים מקוונים, כחלק מתהליך מלא.
המשרד בוחן את הטכנולוגיה שתאפשר לבצע מעקב אחר התהליך, על ידי האזרח וגם על ידי המשרד הממשלתי, ולנהל תהליכים רחבים ומצומצמים. 
בשלב ראשון תוקם מעבדה טכנולוגית, שתכלול את התהליך כולו, הכולל מילוי טופס מקוון, ומעקב אחר התהליך והאינטראקציה מול המשרד והאזרח. בסיומו המוצלח של שלב זה, יבוצע פיילוט על תהליך מלא ומייצג: תהליך פתיחת עסק. 

צוות ממשל זמין בחשב הכללי, מגבש את הפתרון המוצע למשרדי הממשלה. 

צוות ממשל זמין, המחדש ומשפר את שירות הטפסים הממשלתי, פנה ביום ‏‏05 לאוגוסט 2004, לכל המנמ"רים במשרדי הממשלה, לשם הטמעת טפסי משרדי הממשלה, באתר "שער הממשלה". אתר הטפסים  WWW.TOFES.GOV.IL  יטמע באתר שער הממשלה. לצורך מטרה זו, לשיפור מתן השירותים לאזרחים, צוות ממשל זמין ביקש לקבל רשימה מלאה ועדכנית, של כל הטפסים השימושיים והעדכניים, שעומדים לרשות הציבור במשרדים, שיוזנו לאתר שער הממשלה, לשירות הציבור.

משרד האוצר – אגף המכס והמע"מ
א. 

באתר קיימים טפסים להורדה בלבד, אך אין עדיין אפשרות לקליטתם.

המשרד לאיכות הסביבה

א,ג. 
באתר המשרד קיימים טפסים כ"קבצים להורדה" בנושאים: פניות הציבור, היתרי הזרמה / הטלה לים, קרינה - טפסים והיתרים, חומרים מסוכנים - היתרי רעלים, הצטרפות למערך מתנדבים, מחקרים וסקרים - הגשת דיווחים מדעיים, איכות אוויר - דיווח על רכב הפולט עשן, אסבסט - טפסים שונים, פסולת ומיחזור - טפסים שונים, תכשירי הדברה - טופס רישום, מפה אינטראקטיבית, ומכרזים.

משרד הביטחון

א-ג. 
באתר האינטרנט של משרד הביטחון, ישנם טופס מענה מקוון למכרז, ובקשה לקבלת רשיון לעיסוק באמצעי הצפנה מסחרי.

המשרד לביטחון הפנים

א-ג. באתר המשרד טפסים בודדים המיועדים לציבור: תמיכות, הכללה במאגר מומחים, וכדו'.

 
משרד הבינוי והשיכון

א-ג. המשרד פועל עם ראש צוות "ממשל זמין" בחשב הכללי באוצר, כדי לקדם את הנושא. 
משרד הבריאות
א-ג. כיום מופעלים טופס "בקשה למחקר", וטופס פנייה לוועדה לפונדקאות. המשרד פועל עם היחידות השונות, להוספת טפסים לאתר.

משרד החוץ

א-ג. 
למשרד החוץ אין שירותים הניתנים באמצעות טפסים.

משרד המדע והטכנולוגיה

א-ג. 
ניתן להוריד טפסים שונים לשימוש המשרד דרך אתר האינטרנט. המשרד מתכנן לאפשר פעילות מקוונת בטפסים, ולהשתלב בפעילות הממשלתית בנושא זה. 

משרד המשפטים

א-ג. 
לשרת הטפסים הממשלתי הועלו 118 טפסים של משרד המשפטים. 

המשרד לקליטת העלייה
א-ג. 
באתר קיימים שישה טפסים להורדה. 



פורסמו באתר טפסים ונהלים למתן תמיכות למוסדות ציבור לשנת 2004. 

שירות קליקטוק (קליטה טוק) – השירות מאפשר לגולש מכל מקום בעולם לדבר עם נציג "מרכז המידע הטלפוני", הפועל בנתב"ג, תוך כדי 
גלישה, מבלי להתנתק מהאינטרנט. שיחת הטלפון מתקבלת במרכז המידע הטלפוני כשיחת טלפון רגילה, על חשבון המשרד, וללא חיוב מצד הגולש.

עדכון כתובת העולה – מתן אפשרות לעולה לעדכן את כתובתו האישית באופן ישיר באמצעות האינטרנט; היישום בביצוע.

מנגנון זיהוי – הנפקת קוד סודי לעולים, לצורך קבלת מידע אישי בתחומים שונים, כמתחייב מחוק חופש המידע; היישום בהכנה.

מכרזים חדשים – הקמת מאגר רופאים מומחים, למתן חוות דעת רפואית לבקשות של עולים לדיור ציבורי; ביצוע מחקרים לקידום תשתיות בנגב, בשיתוף מדענים עולים, והפעלת קורסי הכנה לבחינות הרישוי בראיית חשבון. 

משרד התחבורה

א-ג. באתר משרד התחבורה למעלה מ-20 טפסים של גופים שונים הקשורים למשרד, כגון: טפסים של אגף הרישוי - בקשה להפקדת רשיון רכב, בקשה לביטול רישום רכב, בקשה לערעור על תוצאת מבחן עיוני/מעשי, החזר תשלום רשיון נהיגה, החזר תשלום רכב; טפסים של מינהל התעופה - בקשה לבדיקה רפואית לקבלת תעודה רפואית לעובד טיס, בדיקה רפואית לעובד טיס, דיווח על תאונה/תקרית לכלי טיס; טפסים של מינהל הספנות והנמלים - טופס בדיקות  רפואיות למשיטי כלי שיט קטנים, POSTAL DELIVERY BILL, MARITIME DECLERATION OF HEALTH; טפסים של מינהל יבשה - טופס בקשה לרשיון מוביל, טופס סניפי מוביל, טופס כוח-אדם מקצועי, טופס חומר מסוכן, טופס פרטי רכב ומטען, טופס בדיקת אחראי בטיחות לרכב, טופס בקשה לקבלת רשיון להפעלת מונית לנהגי מוניות ותיקים, טופס בקשה לקבלת רשיון להפעלת מונית לעולים חדשים, טופס בקשה לקבלת רשיון להפעלת מונית לכלל הציבור, וטופס בקשה לקבלת רשיון להפעלת מונית על ידי תאגיד. 
משרד התחבורה ממשיך לעדכן האתר בטפסים נוספים.
 
מחלקת עבודות ציבוריות
 
א-ג. 
באתר האינטרנט קיים טופס לרישום חברות פיקוח במאגר נותני שירותים  (ועדת סיווג), וטופס לעדכון פרטי מתכננים.
משרד התיירות
א-ג. 
משרד התיירות מפעיל אתר אינטרנט, העונה על החלטות הממשלה בנושא הטפסים. המשרד ממשיך בפיתוח האתר במתן שירותים נוספים לאזרח ולתייר, כחלק ממדיניות המשרד במתן מידע תיירותי כולל.

משרד התעשייה, המסחר והתעסוקה

א-ג. 
במשרד מיושמת מערכת טפסים ממוחשבים – "טופס נט".

קיימת מערכת קליטת נתונים אינטראקטיבית בלשכת המדען הראשי.

שולבו כל הטפסים הקיימים בתחום העבודה (משרד העבודה ורווחה לשעבר), למערכת הטפסים הממוחשבים. המשרד פועל להוספת עוד טפסים מתחום העבודה.

משרד התשתיות הלאומיות
א-ג. 
באתר המשרד מתפרסמים טפסי מכרזים, קול קורא, הודעות על ימי עיון ונושאים נוספים, בהתאם לצורך.

מינהל מקרקעי ישראל

א-ג. 
באתר סדרת טפסים לשימוש האזרחים בכל הנוגע לפניותיהם למינהל. חלק מהטפסים כוללים אפשרות למילוי עצמי והדפסה. 



נערכה בדיקה ראשונית בתוכנת טפסים מקוונת. כאשר תיבחר בתהיל"ה תוכנת טפסים עבור משרדי הממשלה, ויופעל מנגנון כרטיס חכם, לרבות הקמת שרת ממשלתי, יערך פיילוט בנושא.

המוסד לביטוח לאומי

א-ג.  נעשה שימוש נרחב בכ-70 הטפסים הניתנים להורדה מתוך אתר האינטרנט של המוסד. בשנת 2003 חל גידול של כ-60% במספר ההורדות של טפסים מהאתר, ובחודש מאי 2004 הגיע מספר ההורדות ל-15,831 טפסים.

השירות הניתן לציבור כיום הינו אפשרות הורדת והדפסת הטפסים, אשר ממולאים ונשלחים בדואר לסניפי המוסד.

לאחרונה שוכללה המערכת לגבי שני טפסים נפוצים – טופס תביעה אישית לתגמולי מילואים, וטופס תביעה לדמי לידה; לגביהם נבנתה מערכת המאפשרת מילוי הפרטים במחשב, כולל בדיקות לוגיות, ורק לאחר מכן הדפסה ומשלוח.

בעתיד, המוסד ירחיב את השירות לציבור, ויאפשר גם הגשת תביעות דרך אתר האינטרנט, לאחר אישור החתימה האלקטרונית והנפקת תעודת זהות "חכמה" על ידי משרד הפנים, בהיקף רחב, כדי לאפשר זיהוי התובע וחתימתו.
רשות הנמלים

א-ג. 
במערכת התפעולית החדשה יוכנסו טפסי EDI לשימוש בעלי אניות בנושאי חומרים מסוכנים, ביטוח, הודעה על הגעת אוניה, וכד'.



כן יהיו טפסים מקוונים, וטפסים שניתן יהיה להורידם מהאתר ולשלוח חזרה בדואר אלקטרוני, לבעלי התפקידים הרלוונטיים ברשות.

רשות שדות התעופה

א-ג. בהקמה אתר חדש לקראת פתיחת טרמינל 3, שיכלול בשלב הראשון את כל המידע הנדרש לציבור המשתמשים.
רשות השידור

א-ג. 
רשות השידור מאפשרת לאזרחים לפנות אל כל הגורמים בה, ובאופן מובלט ללשכת הדובר, לממונה על פניות הציבור ולאגף הגבייה, באמצעות דואר אלקטרוני, אשר הפניה אליו נמצאת באתר הבית של הרשות.

שיתוף המגזר הפרטי בפיתוח תשתיות ציבוריות

מעורבות עובדי ציבור במהלך מכרזים

דו"ח 53ב

החלטת ממשלה בק/4  - 15.4.2003

א.  כדי לשמור על עקרונות השוויון והתועלת המערכתית, יימנעו גורמי הממשלה, לאחר שהוחלט על פרסום מכרז למיזם משותף, ממגעים עם אחד המציעים בכוח.
ב.  אם יתגלה צורך להרחיב את המידע בכל הקשור במיזם, ייעשה הדבר באמצעות פרסום R.F.I. (בקשה למידע), או על-ידי ועדת מומחים, או ועדת המכרזים, או על-ידי פנייה שוויונית לכל הנוגעים בדבר.
ג.  
המנהלים הכלליים של משרדי הממשלה, והצוות שהוקם בהחלטה מספר תמ/38 של ועדת השרים לעניני תיאום, מינהל וביקורת המדינה, מיום 13.3.2000, שעליו הוטל לגבש תוכנית להגברת ההתנהגות האתית של עובדי המדינה, יפעלו להטמעת החלטה זו. 
ביצוע ההחלטה

משרד התחבורה

א.
מנכ"ל משרד התחבורה, הנחה את יו"ר ועדת המכרזים במשרד, לפעול כלשון ההחלטה בכל הנוגע למעורבות עובדי ציבור במהלך מכרזים, ולהימנע ממגעים עם מציעים בכוח, לאחר שפורסם מכרז למיזם משותף.

משרד הבינוי והשיכון

המשרד פועל לפי קריטריונים שוויוניים, בכל התייחסות למכרזים, למיזמים משותפים עם המגזר הפרטי.

מיזמים משותפים - השפעות מאקרו-כלכליות
ואמות מידה

החלטת ממשלה בק/5  - 15.4.2003

א.  
הממונה על התקציבים במשרד האוצר והחשב הכללי במשרד האוצר יכינו, תוך שלושה חודשים, נייר עמדה על היקף ההתחייבויות הקיימות בתקציב המדינה, בגין מיזמים משותפים של הממשלה עם המגזר הפרטי, בתחום התשתיות.
ב. 
החשב הכללי, בשיתוף הממונה על התקציבים, יגבשו אמות מידה לבחינת התאמת מיזמים למתכונת של שותפות ציבורית-פרטית. אמות המידה יתייחסו גם לבדיקת הכדאיות הכלכלית ובדיקת סיכונים וחלוקתם.
אמות המידה יגובשו תוך שלושה חודשים.
ג.  
החשב הכללי יגבש, לאחר התייעצות עם משרדי הממשלה הנוגעים לענין, הנחיות להכנת מכרזים לשותפויות ציבוריות-פרטיות, בתחום התשתיות.
ההנחיות יגובשו תוך שלושה חודשים.
ד.  החשב הכללי, בשיתוף הממונה על התקציבים ומנכ"ל משרד הפנים, ובהתייעצות עם מרכז השלטון המקומי, יגבשו כללים, שעניינם פיקוח ובקרה על התחייבויות כספיות, שרשויות מקומיות נוטלות על עצמן בביצוע מיזמים, בשיתוף המגזר הפרטי.
הכללים יעסקו בבדיקת הכדאיות הכלכלית של מיזמים אלה, לרבות בדיקת סיכונים וחלוקתם.
ה. 
 דיווח יימסר לאגף לביקורת המדינה במשרד ראש הממשלה.
ביצוע ההחלטה

משרד האוצר

א.ב. 
הוכנו ניירות עמדה וגובשו אמות המידה וההנחיות הנדרשות.

אמות המידה וההנחיות, יובאו לאישור ועדת השרים לענייני חברה וכלכלה, עד סוף שנת 2004.

הדרג המחוזי במשרדי הממשלה

דו"ח 54ב
החלטת ממשלה בק/63  - 4.4.2004

א. 
המנהלים הכלליים של משרדי הממשלה בהם פועלים מחוזות למתן שירותים לציבור, יכינו בתוך 6 חודשים מסמכי עמדה בסוגיית יחסי מטה-מחוז. בין היתר, יתייחסו המסמכים לסוגיות עליהן הצביע מבקר המדינה בדו"ח מספר 54ב' כדלקמן:


1. 
מבנה התקציב, הארגון, הסמכויות של הדרג המחוזי של כל משרד ממשלתי.


2. 
שיתוף הפעולה האזורי בין משרדי הממשלה.


3. 
תורת ניהול.


4. 
הגדרת תפקידים וסמכויות של יחידות המטה, בהתאמה לתפקידי המחוז.


5. 
מדיניות הביזור של סמכויות הביצוע לשלטון המקומי.


6. 
אפשרות לרכישת שירותים והפרטה.


7. 
מערכת היחסים שבין המחוז, הציבור ומטות המשרדים.

ב. 
מסמכי העמדה כאמור לעיל, יועברו לאגף לביקורת המדינה במשרד ראש הממשלה ויובאו לדיון בוועדת השרים לענייני ביקורת המדינה. 
ביצוע ההחלטה

משרד הבינוי והשיכון

בעקבות החלטת ממשלה מספר 2045 מ-13 ליוני 2004, שעניינה שיפור וייעול עבודת משרדי הממשלה. נערכות עתה במשרד בדיקות ארגוניות.

בנוסף, בוחן המשרד מחדש את תפקידיו בראייה אסטרטגית, הכוללת, בין השאר, את מערכת היחסים שבין המטה למחוזות. 

כל הבדיקות הנערכות עתה, במסגרת החלטות ממשלה, והבחינה האסטרטגית המחודשת של המשרד על כל יחידותיו ואגפיו, יתנו תפוקות, שתספקנה מענה הולם להחלטת ועדת השרים לענייני ביקורת המדינה.

משרד החינוך, התרבות והספורט

א.1.3.5.7. מינהל לחינוך אזורי: המשרד הקים את כוח המשימה הלאומי לקידום החינוך בישראל, אשר הגיש למשרד במאי 2004, תוכנית לאומית לחינוך, ובה מפורטים עיקרי התוכנית, העקרונות וההמלצות, אשר אומצו על ידי המשרד, להקמת מינהל חינוך אזורי. יובאו להלן מספר עקרונות שנקבעו.

עיקרי התוכנית הלאומית לחינוך

ארגון מחדש של מערכת החינוך

מינהל חינוך אזורי יוקם כאשר מובטחים גודל שיאפשר יתרון כלכלי, כשירות ניהולית ואיכות שירותים הנדרשים למערכת החינוך בתחומו. ככל שניתן, מינהל החינוך האזורי יופעל באחריות הרשות המקומית או הרשויות המקומיות המרכיבות אותו וישמור על זיקה מירבית לראשי הרשויות הנבחרים על-ידי הציבור. באזורים אחרים יוקמו מינהלי חינוך אזוריים על-ידי משרד החינוך, בשיתוף עם הרשויות המקומיות הנוגעות בדבר.

תובטח עצמאותם המקצועית, הניהולית והתקציבית של מינהלי החינוך האזוריים. כל מינהל חינוך אזורי יפעל כמשק כספי סגור ולא ניתן יהיה להשתמש במשאביו לכל מטרה אחרת. בכל מינהל חינוך אזורי תוקם מועצת חינוך אזורית, שבראשה ראשי הרשויות המקומיות הכלולות בו ושתורכב מאנשי חינוך ומנציגי הקהילה. בין תפקידיה אישור החלטות מדיניות ותוכניות ארוכות טווח. משרד החינוך ינחה את מינהלי החינוך האזוריים, יאשר את תוכנית-העבודה שלהם ויבקר אותם, ובאחריותו לוודא שכל מינהל ממלא את תפקידו.מינהל החינוך האזורי אחראי על ניהול כולל – על כל היבטיו הפדגוגיים, הפיזיים והמינהליים – של כל מוסדות החינוך בתחומו, לרבות מערכת החינוך הבלתי פורמלית. מנהלי בתי-הספר יהיו כפופים ניהולית לגורם אחד בלבד, מינהל החינוך האזורי, שמתפקידו יהיה לקיים פיקוח, בקרה והערכה על התהליכים ועל התוצרים של עבודת כל בית-ספר.

ניהול מתקדם ויעיל

יתבצע ביזור נרחב של סמכויות ואחריות למינהלי חינוך אזוריים ומהם לגנים ולבתי-הספר, כאשר משרד החינוך נושא באחריות הכוללת למערכת וממלא תפקידים של קביעת מדיניות, תכנון לטווח ארוך, תקצוב, מחקר ופיתוח, קביעת סטנדרטים ויעדים ובקרה על העמידה בהם.

עקרונות התוכנית הלאומית לחינוך

העצמת בתי-הספר וביזור ניהולי

לאור עקרונות אלו, המשרד רואה חשיבות בהעצמה משמעותית של בתי-הספר, וכן בפישוט המנגנונים הקיימים ובביזור ניהולי. מערכת החינוך כולה תיבנה בשלושה דרגים ניהוליים בלבד – משרד החינוך, מינהלי חינוך אזוריים ומוסדות החינוך עצמם. בתי-הספר יקבלו שליטה מכסימלית בפעולתם החינוכית. 

מינהלי החינוך האזוריים יקבלו סמכויות ואחריות כוללת על מערכת החינוך באזורם, לרבות העמדת מבנים לרשות מוסדות החינוך והבטחת התנאים לפעולתם, תקצובם בהתאם לכללים שייקבעו, הנחייתם בקביעת יעדיהם והערכתם, הפעלה מבוקרת של בחירת הורים בבתי-ספר וגנים, ואספקת שירותי ההסעה הנדרשים.

תפיסה זו של ביזור והאצלת סמכויות, מחייבת כל דרג להנחות, לבקר ולהעריך את הדרג הכפוף לו ישירות, כאשר לכל דרג חופש פעולה מלא במסגרת המטרות שנקבעו.

העברת סמכויות ואחריות לבתי-הספר ולגנים

הנהלתו של כל מוסד חינוכי תהיה כפופה לגורם אחד בלבד – מינהל החינוך האזורי (מח"א). מינהל החינוך האזורי יימנע מהכתבת שיטות פעולה ויתמקד בסיוע לבתי-הספר בקביעת יעדיהם ותוכניות-עבודתם, בהנחיה מקצועית, במעקב ובבקרה על ביצוע תוכניות-העבודה ובהערכת ההישגים.

הגדרת יעדים בית-ספריים

למנהל ולצוות בית-הספר חופש בהגדרת היעדים הייחודיים של בית-הספר, בכפוף למדיניות ולסדרי העדיפויות של משרד החינוך ומינהל החינוך האזורי.

פרסום יעדי בית-הספר ודו"ח שנתי

משרד החינוך יגדיר את המדיניות והפורמט של המידע שיפורסם על-ידי בית-הספר. מינהל החינוך האזורי יאשר את נכונות הנתונים של כל בית-ספר לפני פרסומם. לפני הפרסום יועבר הדו"ח לאישור מינהל החינוך האזורי.

העסקת מורים בחוזים מיוחדים

יש לאפשר לבית-ספר או למינהל החינוך האזורי, בהתאם לתנאים הספציפיים בהם פועל כל בית-ספר, להתקשר בחוזה העסקה מיוחד עם מספר מצומצם של מורים, שיהוו שיעור קטן מכלל מורי בית-הספר.

הגדרת "סטנדרט" ומסלולי קידום למנהלים

יתקיים מסלול קידום למנהלים מדרגת מנהל מתחיל ועד לדרגה של מנהל בכיר, שיוכל לקבל על עצמו גם תפקידי ליווי והנחיה של מנהלים מתחילים. מסלול הקידום יכלול גם תפקידי ניהול בכירים במינהל החינוך האזורי.

שיפור משמעותי בתנאי ההעסקה של מנהלים ומסלולי קידום למנהלים

מינוי המנהל והפסקת עבודתו יהיו בסמכות ועדה בראשות מנהל מינהל החינוך האזורי, בכפוף לכללים שיקבע משרד החינוך.

איתור עתודה ניהולית
האחריות הכוללת ליצירת עתודה ניהולית מוטלת על מינהל החינוך האזורי ועל מטה משרד החינוך.

מערכת חינוך הבנויה בשלושה דרגים ניהוליים

מערכת החינוך תיבנה בשלושה דרגים ניהוליים: משרד החינוך הוא בעל אחריות כוללת לחינוך כלל ילדי ישראל מגיל  3 ועד גמר הלימודים בבית-הספר העל-יסודי; מינהל החינוך האזורי אחראי להפעלת כל מערכות החינוך שבאזורו, הן של החינוך הפורמלי והן של הבלתי פורמלי; המוסד החינוכי (בית-ספר או אשכול גנים) אחראי לעמידה ביעדים שנקבעו לו ולהישגי תלמידיו.
הגדרה מחודשת של תפקידי משרד החינוך

משרד החינוך ישמש גוף המטה של מערכת החינוך בישראל. המשרד ימשיך לשאת באחריות כוללת על כל המערכת. יש להעביר לאחריות בלעדית של משרד החינוך את כל המוסדות החינוכיים והפעילות החינוכית לגילאי 3 עד 18, אשר מופעלים כיום על-ידי משרדי ממשלה אחרים ואינם נמצאים כיום באחריותו (לרבות בתי-ספר באחריות משרד התעשייה המסחר והתעסוקה).

תפקידיו העיקריים של המשרד יהיו קביעת מדיניות, תכנון ארוך טווח, הצבת יעדים, תקצוב, קביעת תוכנית הליבה והגדרת סטנדרטים, פיקוח ובקרה על ביצוע המדיניות ועל עמידה בסטנדרטים שנקבעו, פיתוח תוכניות לימוד, הערכת התוכניות, הפקת לקחים וקידום תוכניות בעדיפות לאומית.

המשרד יהיה אחראי על תקציב החינוך ועל הקצאת תקציבים לגורמים המבצעים את מדיניותו. 

מינהלי החינוך האזוריים יהיו אחראים כלפי משרד החינוך למילוי המדיניות המחייבת, והמשרד ינחה אותם ויבקר את פעולותיהם.

המשרד ייזום חקיקה בנושאים שבהם חסרים חוקים או שאלה הקיימים אינם מתאימים למציאות שהתהוותה. בפרט, יוגדרו מחדש מבנהו, דרכי מינויו וסמכויותיו של "ועד החינוך" כמוגדר בחוק חינוך ממלכתי, כדי ליצור עקביות והמשכיות במדיניות החינוך.

הקמת מינהלי חינוך אזוריים 

משרד החינוך יפתח קריטריונים מחייבים להקמת וקיום מינהלי חינוך אזוריים. מינהל חינוך אזורי יוקם כאשר מובטחים גודל שיאפשר יתרון כלכלי, כשירות ניהולית ואיכות שירותים הנדרשים למערכת החינוך בתחומו. למינהל חינוך אזורי מחויבות לדאוג לרמת שירות גבוהה ושוויונית לכל מוסדות החינוך שבתחומו.

ככל שניתן, מינהל החינוך האזורי יופעל באחריות הרשות המקומית או הרשויות המקומיות המרכיבות אותו וישמור על זיקה מירבית לראשי הרשויות הנבחרים על-ידי הציבור. באזורים אחרים יוקמו מינהלי חינוך אזוריים על-ידי משרד החינוך, בשיתוף עם הרשויות המקומיות הנוגעות בדבר, כמפורט בהמשך. פורום משותף למשרד החינוך ולמרכז השלטון המקומי יקבע את מידת כשירותם של מינהלי החינוך המיועדים ועמידתם בתנאי הסף, כאשר משרד החינוך יידרש להעניק רישיון הפעלה לכל מינהל חינוך. משרד החינוך ינחה ויתמוך בתהליך הקמתם של מינהלי החינוך המיועדים ויהיה אחראי לקיום תוכניות הכשרה וליווי לבעלי התפקידים העיקריים בהם. תהליך ההקמה של מינהלי חינוך אזוריים יהיה ממושך ומודרג, כמפורט בהמשך.

בכל מינהל חינוך אזורי תוקם מועצת חינוך אזורית, שבראשה ראשי הרשויות המקומיות הכלולות בו. המועצה תורכב מאנשי חינוך ומנציגי הקהילה, ובין תפקידיה אישור החלטות מדיניות ותוכניות ארוכות טווח. כוח המשימה יציע צעדים סטטוטוריים ורגולטוריים נוספים, שיבטיחו את עצמאותם המקצועית, הניהולית והתקציבית של מינהלי החינוך האזוריים.

במינהל חינוך אזורי יתרכזו הסמכות והאחריות על כל מוסדות החינוך שבתחומו. ארגון ומבנה מינהל החינוך יבטיחו את האוטונומיה של מוסדות החינוך כפי שהוגדרה בתוכנית זו.

תקציבי ההוראה, שירותי בתי-הספר והתקורות, פרט לאלו של משרד החינוך, יועברו למינהל החינוך האזורי מהממשלה ומהרשויות המקומיות המשתייכות אליו. מינהל החינוך יעביר את התקציבים המגיעים לבתי-ספר לפי הכללים שמוצעים בתוכנית.

במקומות בהם יופעלו מינהלי חינוך אזוריים – הם יבואו במקום מחלקות החינוך ברשות או ברשויות המרכיבות אותם. 

משרד החינוך ינחה את מינהלי החינוך האזוריים, יאשר את תוכנית-העבודה שלהם ויבקר אותם, ובאחריותו לוודא שכל מינהל ממלא את תפקידו.

משרד החינוך יידרש, במקרה של אי תפקוד מתמשך של מינהל חינוך אזורי, לשלול את רישיון ההפעלה ולהפעיל את מערכת החינוך באזור באמצעות מנגנונים חלופיים שייקבעו ("ועדה קרואה").

הגדרת תפקידיו, אחריותו וסמכויותיו של מינהל החינוך האזורי
מינהל החינוך האזורי נושא באחריות לחינוך כל הילדים המתגוררים באזור מגיל  3 ועד גמר הלימודים בבית-הספר העל-יסודי.

מינהל החינוך האזורי אחראי על ניהול כולל – על כל היבטיו הפדגוגיים, הפיזיים והמינהליים – של כל מוסדות החינוך בתחומו, לרבות מערכת החינוך הבלתי פורמלית. כוח המשימה טרם בחן את סוגיית השתלבותם של מגזרים ייחודיים במסגרת מינהלי החינוך האזוריים. 
תפקידיו של מינהל החינוך האזורי: לוודא את יישום מדיניות החינוך הלאומית; לפעול לעמידת מוסדות החינוך שבתחומו באחריותם כפי שהוגדרה בתוכנית, ובכלל זה קיום חוקי החינוך, עמידה בהנחיות המחייבות, עמידה ביעדי ההישגים שנקבעו ועוד; לפעול להעמדת מבנים ותנאים פיזיים לרשות המוסדות החינוכיים, כולל בינוי ותחזוקה שוטפים. החלטה על בניית מוסדות-חינוך חדשים ותקצובה יישארו בידי משרד החינוך; לתקצב את מוסדות החינוך על-פי הכללים שייקבעו על-ידי משרד החינוך; להעמיד שירותי מינהל וכספים לרשות מוסדות-החינוך; להעמיד שירותי הסעה והזנה במקומות הנדרשים; לגבש מדיניות בחירה מבוקרת של הורים בגנים ובבתי-ספר ולהגדיר מרחבי בחירה, כמפורט בהמשך, לקיים הסדרי רישום ושיבוץ של התלמידים בהתאם למדיניות הבחירה המבוקרת, ולנהל העברת תלמידים ממוסד אחד למשנהו; לנהל את מערך החינוך המיוחד, את ועדות ההשמה ואת שיבוץ הילדים במוסדות מתאימים, לרבות שילובם בבתי-ספר רגילים; להפעיל מערכים תומכי חינוך, כגון שירות פסיכולוגי–ייעוצי, מחלקות ביקור סדיר, מרכזים פדגוגיים, שירותים פרא-רפואיים, מועדוני נוער ויחידה לאבטחת מוסדות חינוך; לספק שירותי מדידה והערכה.

בתחומים שבהם יש בכך צורך, למשל בחינוך המיוחד, יופעלו פתרונות על-אזוריים בשיתוף פעולה בין מספר מינהלי חינוך.
כל מינהל חינוך אזורי יפעל כמשק כספי סגור – לא ניתן יהיה להעביר ממשאביו לרשויות המקומיות לכל מטרה שהיא.

אחריות מינהל החינוך האזורי לניהול בתי-הספר
מינהל החינוך האזורי יפעל לקיום ניהול איכותי של בתי-הספר והגנים שבתחומו, בהתאם לתוכנית זו, ויפעל לשקיפות המידע על כל בית-ספר בהתאם למדיניות משרד החינוך.

מתפקידו של מינהל החינוך האזורי לקדם נושאים ותוכניות פדגוגיות מעבר לתוכנית החובה בשיתוף עם מוסדות החינוך שבתחומו, בכפוף למדיניות הלאומית. מינהל החינוך יעודד את בתי-הספר לפתח יוזמות חינוכיות בהתאם למדיניות משרד החינוך, יעריך את התוכניות ויסייע בהגשמתן ובהפצתן.

על מינהלי החינוך האזוריים לאפשר ולעודד את בתי-הספר לשמש מוקד לפעילות חברתית של תלמידיהם ושל קהילתם במסגרת ומעֵבר ליום הלימודים, לפתח קשרים ושיתופי פעולה עם ארגונים שונים, ובמיוחד לעודד פעולות של תנועות נוער בתחומם. לשיתוף פעולה כזה גם משמעות חינוכית וחברתית וגם יתרון כלכלי בשל ניצול טוב יותר של מבנה בית-הספר ומתקניו. 

מנהלי בתי-הספר יהיו כפופים ניהולית לגורם אחד בלבד, מינהל החינוך האזורי, שמתפקידו יהיה לקיים פיקוח, בקרה והערכה על התהליכים ועל התוצרים של עבודת כל בית-ספר. 
מתפקידו של מינהל החינוך האזורי להשתתף עם כל בית-ספר שבתחומו בקביעת היעדים הנגזרים מן הסטנדרטים הפדגוגיים שייקבעו על-ידי משרד החינוך. המינהל יאשר את תוכניות העבודה של מוסדות החינוך בתחומו ויקיים בקרה על ביצוע תוכניות העבודה. 

תתקיים הפרדה בין תפקידי ניהול ובקרה לבין ליווי, ייעוץ והדרכה, שהם שירותים שהמנהל יוכל לרכוש על-פי החלטתו מתקציב בית-הספר. הפיקוח במתכונתו הקיימת יבוטל. מינהל החינוך האזורי יבקר ויעריך את בית-הספר על עמידתו ביעדים שנקבעו על-ידי משרד החינוך, על-ידי מינהל החינוך האזורי ועל-ידי בית-הספר עצמו. יבוקרו ויוערכו לא רק ההישגים הלימודיים, אלא גם הישגים התנהגותיים, תרבותיים וחברתיים כגון תרומה לקהילה. כן יבוקר ויוערך בית-הספר על אמינות הדיווח.

מתפקידו של מינהל החינוך האזורי ללוות ולבקר את תהליכי ההערכה הבית-ספרית הנבנים ומתקיימים בבתי-הספר שבתחומו, לרבות קיום בקרה צמודה על ההערכות הבית-ספריות של בתי-ספר על-יסודיים שישולבו בתעודות הבגרות של בוגריהם.

מינהל החינוך האזורי יבצע הערכה שנתית של כל מנהל וישלבה בתיקו האישי.

מתפקידו של המינהל לחינוך אזורי, בהתאם למדיניות הלאומית שתגובש, לתת לבתי-הספר כלים שימנעו מתלמידים פורעי חוק וסדר להפריע למהלך החיים בבית-הספר.

מינהל החינוך האזורי ישמש כתובת לפניות הציבור ולערעור על החלטות מוסדות החינוך. 

מינהל החינוך האזורי יוכל להתקשר, לאחר התייעצות עם מנהלי בתי-הספר, בהסכמים לקניית שירותי הפעלה של בתי-ספר וגנים מגופים מקצועיים חיצוניים שאינם למטרות רווח והעומדים בתנאי סף ובסטנדרטים מקצועיים גבוהים (כמו רשתות חינוך), ובלבד שהסכם זה יתבצע בהתאם לכללי משרד החינוך, יהיה מוגבל בזמן ולא יגדיל את התקורות במערכת. התקשרות עם גוף חיצוני כאמור אינה משנה במאומה את אחריות מינהל החינוך האזורי לקיום הרצף הפדגוגי ולתפוקות בית-הספר, את אחריותו לבקר ולהעריך את בית-הספר על עמידתו ביעדיו ואת האוטונומיה של בתי-הספר.

אחריות מינהל החינוך האזורי לארגון הרצף הפדגוגי

מינהל החינוך האזורי יחליט על המבנה הארגוני של מוסדות החינוך, שיחייב את כל בתי-הספר והגנים שבתחומו: גני הילדים יאורגנו באשכולות בזיקה ארגונית ופדגוגית לבתי-הספר; יבוטלו חטיבות הביניים, ורצף הכיתות א' עד י"ב יתחלק לשתי חטיבות גיל בלבד. 
מינהל החינוך האזורי אחראי להבטיח כי לכל תלמיד יהיה מקום מתאים במוסדות החינוך שבתחומו (או במינהל חינוך אזורי אחר, אם מתקיים עימו שיתוף פעולה), אולם החלטות המחייבות הקצאת משאבים לבנייה יחייבו אישור של משרד החינוך.

מתפקידו של מינהל החינוך האזורי לקיים מערכת ברורה של תיאום בין התכנים והמיומנויות הנלמדים והנרכשים בכל שלב חינוך ולהבטיח כי במעבר בין שלבי החינוך השונים המערכת המוסרת והמערכת הקולטת יקיימו את תהליכי המעבר כמוגדר בתוכנית. 
בחירת הורים 
שיבוץ התלמידים בגנים ובבתי-הספר ייעשה על-ידי מינהל החינוך האזורי.

מתפקידו של מינהל החינוך האזורי להגדיר "מרחבי בחירה" במסגרת הזרמים השונים, שבהם יתקיימו מוסדות חינוך מגוונים שמתוכם יוכלו ההורים והתלמידים לבחור, מבלי שהבחירה תהיה כרוכה בהוצאה כספית נוספת כלשהי, לרבות בעבור הסעות. בחינוך העל-יסודי, בכדי לשמור על גיוון משמעותי, יכלול כל מרחב לפחות ארבעה בתי-ספר. במקרים שבהם אין לפחות ארבעה בתי-ספר על-יסודיים בתחום מינהל החינוך האזורי, יוגדרו מרחבי בחירה על-יסודיים משותפים לכמה מינהלי חינוך. בגנים ובבתי-הספר היסודיים יגדיר כל מינהל חינוך אזורי מודל בחירה שיבטיח בחירה משמעותית. בהגדרת מרחבי הבחירה יביא מינהל החינוך האזורי בחשבון את אפשרויות ההסעה ואת עלויות ההסעה. המודל יצטרך לקבל את אישורו של משרד החינוך, שיוודא כי המודל מאפשר בחירה ראויה.
להורים ולתלמידים תינתן אפשרות להגדיר העדפותיהם. מינהל החינוך האזורי ישבץ כל תלמיד באחד המוסדות שבחרו הוא והוריו. במקרה של עודף נרשמים לגן או לבית-ספר ביחס לכושר קליטתו, יינתן סיכוי שווה לכל הנרשמים לקבל את בית-הספר בו בחרו בעדיפות ראשונה. כדי לקדם את האינטגרציה החברתית, תינתן עדיפות מסוימת לבחירה של תלמידים שקבלתם תקרב את הרכב התלמידים במוסד החינוך להרכב של אוכלוסיית התלמידים במרחב הבחירה כולו. בכל מקרה, לגבי תלמידים בגנים ובחינוך היסודי, יובטח לכל תלמיד מקום בגן או בבית-הספר הסמוך ביותר למקום מגוריו, אם בחר ללמוד בו.

בתי-ספר לא יוכלו להשתמש בתשלומי הורים כבמנגנון מוסווה לסינון תלמידיהם, ובשום מקרה לא תותנה קבלת תלמיד לגן או לבית-ספר ביכולתם הכלכלית של הוריו לשלם תשלומים שעשויים להיות נדרשים מהם. לאחר שיבוץ התלמידים בגנים ובבתי-הספר, ובמידה שאושר למוסד החינוך לגבות מן ההורים תשלומים מעבר לתשלומים המחייבים בכלל המדינה, יהיה מינהל החינוך האזורי אחראי לקביעת מנגנוני הנחות שיבטיחו שתלמיד לא ייפגע בשל חוסר יכולתם של הוריו לשלם את התשלומים הנדרשים כולם או קצתם.
בתי-ספר ייחודיים ("על-אזוריים")

במקרים מיוחדים, ובאישור מוקדם של משרד החינוך, יהיה רשאי מינהל חינוך אזורי לאשר פתיחה של מספר קטן ביותר של בתי-ספר על-יסודיים ייחודיים המתמחים בתחום דעת מסוים, שבו יש משמעות לכישרונות מיוחדים (כגון אמנות ומוסיקה). 
בתי-ספר אלה יהיו רשאים להתנות קבלה של תלמידים בהוכחת כישרונות באותו תחום. ההחלטה על סדרי הקבלה והפיקוח על ביצועם ההוגן יהיו בידי מינהל החינוך האזורי, בהתאם למדיניות הלאומית המחייבת. תינתן העדפה לתלמידים מרקע חברתי-כלכלי חלש.

יש לעודד את מינהל החינוך האזורי לקדם פתיחת מגמות משותפות למספר בתי-ספר ולתפעל מרכזים לחינוך מדעי וטכנולוגי שייתנו שירותים לקבוצות של בתי-ספר, במיוחד בתחומים עתירי משאבים כגון החינוך הטכנולוגי והחינוך האמנותי על גווניהם השונים.

מתן שירותי מדידה והערכה בכל מינהל חינוך אזורי

לכל מינהל חינוך אזורי תהיה יכולת למתן שירותי הערכה ומדידה מקצועיים בהתאם למדיניות משרד החינוך ולצרכים המקומיים ובהתאם להנחיות המקצועיות של הראמ"ה.

בשלב מאוחר יותר ראוי לשקול את האפשרות של הקמת יחידה למדידה ולהערכה בכל מינהל חינוך אזורי.

אסטרטגיית יישום הדרגתית של הקמת מינהלי חינוך אזוריים

בתהליך יישום השינוי הארגוני הכולל, יש להתחשב במורכבות הקיימת היום בהפעלה של בתי-הספר, באמצעות מחוזות משרד החינוך מחד ומחלקות החינוך של הרשויות המקומיות מאידך. 

יישום אסטרטגיה הדרגתית שתאפשר מספר מודלים של מינהלי חינוך, כל עוד הם עומדים בקריטריונים של כשירות ושל גודל שיגובשו בהמשך. גודלו של מינהל חינוך צריך להיות כזה שיאפשר לתלמידים בחירה משמעותית של בית-הספר שבו ילמדו, כמפורט לעיל. ברשויות גדולות קיים הגודל הנדרש, וברשויות קטנות ניתן יהיה להגיע לגודל העומד בקריטריונים על-ידי התאגדות וולנטרית של מספר רשויות. באזורים בהם לא יתאפשר הדבר, למשל באזורי פריפריה שבהם מספר רב של יישובים קטנים, משרד החינוך יקים מינהלי חינוך אזוריים תוך תיאום עם הרשויות המקומיות. 

בכל מודל שיאומץ יהיה צורך להגדיר באופן ברור את חלוקת התפקידים עם הרשויות. מחלוקה זו תיגזר גם חלוקה של תקציבי התקורות, ובלבד שסך התקורות של משרד החינוך ומינהלי החינוך לא יעלה על המכסימום שנקבע.

בתקופת המעבר, שבה, באזורים רבים, לא יופעלו עדיין מינהלי חינוך אזוריים, יוגדרו השינויים שיידרשו במשרד החינוך ובמחלקות החינוך של הרשויות המקומיות, כדי שיאפשרו את העצמתם של בתי-הספר: שינוי בתפקידי המפקחים, ביטול פונקציות תפעוליות במשרד החינוך ומתן שירותי ניהול כספים ברשויות.
בכל מודל כזה יש לשמר את העיקרון שלבית-הספר יש רק גורם אחד כלפיו הוא אחראי. 

העברת מירב המשאבים לאחריות בתי-הספר 

בכדי להבטיח כי התקציבים אמנם מגיעים לגנים ולבתי-הספר, יהיה חלק התקציב המיועד לכל מוסד "צבוע" על-פי מוסדות היעד בתוך התקציב הכולל שיועבר לכל מינהל חינוך אזורי.

צמצום, הגדרה והגבלה של תקורות

ייקבעו הגדרות ברורות להוצאות שיוגדרו כתקורות בתוך הגנים ובתי-הספר, וכן התקורות מעבר לתקציביהם בגין מינהלי החינוך האזוריים ומשרד החינוך.

הסכום הכולל של התקציבים המופעלים שלא בגנים ובבתי-הספר – בעיקר תקציביהם של מינהלי החינוך האזוריים ומשרד החינוך – לא יעלה על 10% מכלל תקציבי מערכת החינוך. 

במסגרת הארגון מחדש של מערכת החינוך, תיקבע תקרה לפיה לא יחרגו ההוצאות של מינהלי החינוך האזוריים ושל כל שאר הגורמים המקומיים מרמת התקורות המקובלת בארצות אחרות בעולם, שהיא כ-7% מכלל תקציבי מערכת החינוך. ייקבעו כללים ברורים לשיעור התקורה המותרת ברשויות השונות, ויינתן עידוד למינהלי חינוך אזוריים להקטין באופן מתמשך את תקורות הניהול והארגון ולהגדיל את המשאבים הפנויים העומדים לרשות בתי-הספר.

כל מינהל חינוך אזורי יפעל כמשק כספי סגור – לא ניתן יהיה להעביר ממשאביו לרשות המקומית לכל מטרה שהיא.

הסדרה והגבלה של תשלומי הורים

לאחר שיבוץ התלמידים בגנים ובבתי-הספר, ובמידה שאושר למוסד החינוך לגבות מן ההורים תשלומים מעבר לתשלומים המחייבים בכלל המדינה, יהיה מינהל החינוך האזורי, בהתייעצות עם בית-הספר, אחראי לגבייתם ולקביעת מנגנוני הנחות שיבטיחו שתלמיד לא ייפגע בשל חוסר יכולתם של הוריו לשלם את התשלומים הנדרשים כולם או קצתם. 

ריכוז המשאבים הציבוריים וקביעת כללים אחידים למימון החינוך

מימון מערכת החינוך – מימון הגנים ובתי-הספר כמו גם מימון מינהלי החינוך האזוריים והמערכות הארציות – יוסדר לפי כללים ברורים ושקופים ויעוגן בחקיקה מתאימה. 

הרשויות המקומיות יחויבו בהעברת חלקן לכל מינהל חינוך אזורי על-פי מספר ופרופיל הילדים המתגוררים בהן הלומדים במוסדות שבאחריות אותו מינהל חינוך, בין אם הם לומדים בבית-ספר הממוקם ברשות ובין אם הם לומדים מחוץ לה. ייבנו מנגנוני אכיפה להבטחת התשלומים.

המחוז במשרד הבינוי והשיכון

הגוף המבוקר: משרד הבינוי והשיכון 
א. 
ריכוז ממצאי הביקורת
1.
במהלך השנים לא עשה המשרד בחינה כוללת של מבנהו הארגוני, שבו כלולים גם מחוזות המשרד.  

3.
משרד מבקר המדינה בדק אם הוכנה תכנית עבודה לשנת 2003. לא נמצא במסמכי המשרד כי הוא הכין לשנת 2003 תכנית עבודה שנתית כוללת לביצוע משימותיו; עם זאת נמצאו תכניות עבודה ייחודיות בתחומי הפיתוח, התכנון, שיווק הקרקעות ושיקום שכונות. 

4.
תכנית עבודה כוללת ומאוגדת לכלל יחידות המשרד היא כלי לתיאום, תכנון ובקרה. אשר על כן, לדעת משרד מבקר המדינה, היה על המשרד להכין תכנית עבודה כהלכתה.

5.
לדעת משרד מבקר המדינה, זמן מה לאחר אצילת הסמכויות למחוזות העירוניים ולמחוזות הכפריים, היה ראוי לבדוק אם היא השפיעה על היקף העבודה במטה ובמחוז ולקבוע אם הדבר מחייב שינויים בהיקף כוח האדם.

6.
השינויים בהיקף העבודה של המחוז עם העברת הטיפול בזכאי המשרד לסוכנויות הביצוע יש בהם כדי לצמצם או לייתר תפקידים אחדים של המחוז, ולכן היה ראוי שהמשרד יעשה בחינה מעמיקה של השיקולים בתחום התפקודי, המינהלי והכלכלי שלפיהם מופעלות סוכנויות הביצוע ויבדוק אם הפעלתן מחייבת שינויים ארגוניים במחוזות.

10.
המחוזות הכפריים מטפלים רק ב-2.4% מהערעורים המוגשים לוועדות הערר על הניקוד שנקבע באגף האכלוס שבמשרד. שיעור קטן זה מחזק את הצורך להפקיד את הטיפול באוכלוסייה הכפרית במחלקות המטפלות בכך במחוזות העירוניים כדי לחסוך בתקציבים ובכוח אדם וליצור התמקצעות בגורם מטפל אחד. 

11.
מן הראוי שהמשרד יבחן את האפשרות להעביר את הפעילות של יחידת משאבי אנוש של המינהל ליחידות המשרד הממלאות תפקידים אלה כדי ליצור גורם מטפל אחד. 

ב. מצב תיקון הליקויים

משרד הבינוי והשיכון

1.
מחודש אפריל 2004, דנה הנהלת המשרד בנושא המבנה הארגוני המיטבי של המשרד, במסגרת "משרד הבינוי השיכון לאן?".

3.4.
קימת עתה תכנית עבודה שנתית בנושאים פיתוח, תכנון ושיווק למרבית אגפי המשרד.

5.
לדעת המשרד, האצלת סמכויות למחוזות, אינה מצריכה בהכרח שינוי במצבת כח האדם, מאחר ובעקבות השינוי, הוגברו תפקידי המטה בנושאים אחרים, כגון פיקוח, מעקב ובקרה, וכן נוספו תפקידים בקביעת מדיניות, ביצוע סקרים ומחקרים, ועוד.

6.
חלק מהפונקציות הועברו לסוכנויות הביצוע, אך למחוזות נוספו תפקידי פיקוח ובקרה, במיוחד מבחינה כספית. 

10.
אגף האכלוס העירוני עוסק רק באכלוס, ואילו אגף האכלוס הכפרי נקרא בשם "אגף אכלוס ופרוגרמות", ואחראי גם על הכנת תכנית העבודה השנתית של המינהל לבנייה כפרית, והוצאתה אל הפועל. בנוסף, האגף מנהל את הרכוש המינהלי שביישובים הכפריים.

11.
במחוזות הכפריים אין מחלקת אמרכלות; את תפקיד האמרכלית בכל מחוז, ממלאת מזכירת מנהל המחוז, כחלק מתפקידיה הרגילים.

מניעת אירועים שמעורבים בהם חומרים מסוכנים

החלטת ממשלה בק/61  - 4.4.2004

א. 
1)  המועצה לביטחון לאומי תרכז בתוך חודשיים עבודת מטה בעניין הגנה 
      על מערך התשתיות הלאומיות ואתרים אסטרטגיים, כדלקמן:
א. 
גיבוש רשימת מתקני תשתית לאומיים ואתרים אסטרטגיים הדורשים מענה מיגון מיוחד וקביעת סדרי עדיפויות על פי קריטריונים שייקבעו.
ב. 
קביעת אחריות וסמכות הגופים הממלכתיים לטיפול במתקנים אלו, ומיפוי הפערים הקיימים בתחום זה.
2) המטה ללוחמה בטרור (לוט"ר) שבמועצה לביטחון לאומי, בשיתוף משטרת ישראל, שירות הביטחון הכללי ומשרדי התשתיות הלאומיות, התחבורה, ביטחון הפנים והפנים, ירכז, בתוך 4 חודשים עבודת מטה שעניינה בחינת הדרכים בהן ניתן לחייב מתקני תשתית אסטרטגיים, שאינם מונחים על פי חוק, במתן מענה לפערים אבטחתיים, למעט בנושאים הקשורים בתשתיות מידע קריטיות ואבטחת סודות המדינה.
ב. 
ועדת ההיגוי לטיפול בחומרים מסוכנים אשר מונתה בהחלטת הממשלה מספר 955(חמ1/) מיום 1.10.1985, תדון בממצאים עליהם הצביע מבקר המדינה בדו"ח מספר 54ב', ותציג את ממצאיה והמלצותיה בתוך 4 חודשים לאגף לביקורת המדינה במשרד ראש הממשלה.
ג. 
ועדת השרים רושמת לפניה את דיווח המנהלת הכללית של המשרד לאיכות הסביבה, לפיו, צוות שמינתה ישלים בתוך 4 חודשים את עבודתו בנושא "ניהול סיכונים" הכוללת מתודולוגיה לביצוע סקרי סיכונים והתהליכים שידרשו סקרי הסיכונים במפעלים בהם מצויים חומרים מסוכנים.
ד. 
המשרד לאיכות הסביבה, בשיתוף המכון לחקר הבנייה בטכניון, ישלים בתוך 6 חודשים שיטה לקביעת עמידות מיכלים ומתקני תעשייה בפני רעידות אדמה. השיטה תיבדק באמצעות פיילוט שיתבצע במספר מפעלים באיזור חיפה. המשרד יתייעץ עם מכון התקנים הישראלי ועם יו"ר ועדת ההיגוי להיערכות לטיפול ברעידות אדמה, הפועל במשרד הבינוי והשיכון.
ה. 
צה"ל, באמצעות פיקוד העורף, ידווח בתוך 4 חודשים לאגף לביקורת המדינה במשרד ראש הממשלה על תלונות שהוגשו למשטרה נגד מחזיקי חומרים מסוכנים שלא השלימו את מיגון המצבורים על פי הנחיותיו.
ו. 
האגף לביקורת המדינה במשרד ראש הממשלה יקיים עבודת מטה עם נציגי משרדי הממשלה לעניין הנושאים שלהלן: חקיקה, רשיונות עסק, מלאים וייצור בחירום, חומרים מסוכנים, הובלה יבשתית של חומרים מסוכנים ופינוי חוות המיכלים מאיזור קריית אתא.

ביצוע ההחלטה

משרד ראש הממשלה - המועצה לביטחון לאומי 

א. 
במל"ל מתבצעת עבודת מטה בנושא הגנה על מערך התשתיות הלאומיות ואתרים אסטרטגיים,  בשיתוף עם משרדי הממשלה הרלוונטיים - משטרת ישראל, שב"כ וצה"ל. עבודת המטה כוללת גיבוש רשימת מתקני התשתית החשובים בישראל - מתקנים אסטרטגיים ו/או קריטיים, קריטריונים לקביעת סדר העדיפות ביניהם: רמות המיגון הדרושות, קביעת גבולות האחריות בטיפול במתקנים אלה, והפעולות הנדרשות ליישום ההמלצות. הכנת עבודת המטה תסתיים עד סוף שנת 2004. 
המשרד לאיכות הסביבה

ד. 
המשרד לאיכות הסביבה השלים בחודש מאי 2004, את השיטה לקביעת עמידות מתקני תעשייה בפני רעידות אדמה. החל "פיילוט" בחמישה מפעלים. בתום ה"פיילוט" יידרשו כ-100 מפעלים, בעלי פוטנציאל סיכון גבוה מרעידות אדמה, בתנאים לרשיון עסק החלים עליהם, ליישם את השיטה ולבצע את מסקנותיה.

ועדת ההיגוי להיערכות לטיפול ברעידות אדמה

ד. 
המחקר שהוזמן מהמכון הלאומי לחקר הבנייה בטכניון, לקביעת שיטה להערכה של מיגון מועדף בפני רעידות אדמה למיכלים של חומרים מסוכנים, הושלם. הוחל בביצוע "פיילוט" לבחינת ישום השיטה בחמישה מפעלים. את המחקר ואת ביצוע הפיילוט מלווה נציג המשרד לאיכות הסביבה בוועדת ההיגוי.

ועדת ההיגוי החליטה על הזמנת תקן לעמידות מתקנים הנדסיים (NON BUILDING STRUCTURES), ממכון התקנים. החלק הראשון של התקן יושלם בשנת 2005.

משרד ראש הממשלה - אגף בכיר -  ביקורת המדינה וביקורת פנימית 
ו. 
עבודת המטה הסתימה. הוטלו משימות על המשרדים. המשימות בהליך ביצוע.

ריכוז, הנחיה ותיאום של הפעילות בתחום החומרים המסוכנים

הגופים המבוקרים: המשרד לאיכות הסביבה; משרד ראש הממשלה - המועצה לביטחון לאומי; המשרד לביטחון הפנים - משטרת ישראל; משרד הפנים; משרד התשתיות הלאומיות; צבא ההגנה לישראל - פיקוד העורף

א. 
ריכוז ממצאי הביקורת

1. 
המשרד לאיכות הסביבה לא גיבש תורה סדורה ומקיפה בעניין מניעת אירועי חומ"ס ולא פעל בשיתוף פעולה מלא עם פיקוד העורף והמשטרה כדי ליצור תמונה כוללת של האיומים על מפעלים מסוכנים והסיכונים העלולים להיגרם מהם לאוכלוסייה ולסביבה, ושל האמצעים הנדרשים למזעורם. 

2. 
במועד סיום הביקורת, אוקטובר 2003, טרם סיים השר לאיכות הסביבה את עבודת המטה בנושא, "התמודדות עם טרור על", טרם יזם שינויי חקיקה ואיגום משאבים וטרם החל לשמש מנחה לאומי. 

3. 
במועד סיום הביקורת, אוקטובר 2003, טרם הסתיימה הכנת המדריך לניהול סיכונים שישמש כלי לקביעת מדיניות, להערכת סיכונים ולקביעת האמצעים להפחתת הסיכון מחומ"ס.

ב. מצב תיקון הליקויים

המשרד לאיכות הסביבה

1. 
המשרד יזם, במסגרת החלטת ממשלה חדשה, ב/5 מיום 6.8.2003, הכללת סעיף, לפיו יקיים המשרד עבודת מטה עם הגופים הרלבנטיים, כדי שיוכל להיות "מנחה לאומי" בתחום החומרים המסוכנים.

2.
עבודת המטה עדיין בהכנה. המשרד פועל לאישור התכנית על ידי גופים חיצוניים.

3.
מועד צפוי לסיום הכנת המדריך - עד סוף שנת 2004.

הערכת סיכונים וקביעת הדרכים למניעתם

הגופים המבוקרים: המשרד לאיכות הסביבה; המשרד לביטחון הפנים - משטרת ישראל; משרד הבינוי והשיכון – ועדת ההיגוי הבין-משרדית להיערכות לטיפול ברעידות אדמה; צבא ההגנה לישראל – פיקוד העורף 

א. ריכוז ממצאי הביקורת
2. 
המשרד לאיכות הסביבה לא קבע את סף הסיכון שמפעל החורג ממנו לא יקבל היתר רעלים ורישיון עסק. 

3. 
במועד סיום הביקורת, אוקטובר 2003, טרם הסתיימה הכנת המדריך לניהול סיכונים שישמש כלי לקביעת מדיניות, להערכת סיכונים ולקביעת האמצעים להפחתת הסיכון מחומ"ס.

6. 
מן הראוי היה שוועדת ההיגוי הבין-משרדית לחומ"ס, תציג לוועדת השרים לאיכות הסביבה ולחומרים מסוכנים, סוגיות יסוד בתחום מניעת אירועי חומ"ס, ובכלל זה יעדים להפחתת סיכוני חומ"ס ודרכי השגתם, הנושאים הדורשים הסדרה בין-משרדית ויוזמה להכנת תורה סדורה בתחום מניעת אירועי חומ"ס. הועלה, כי נושאים אלה לא עלו על סדר יומה של ועדת ההיגוי. 

ב. מצב תיקון הליקויים

המשרד לאיכות הסביבה

2.
המשרד בחר שלא להשתמש בכלי של קביעת סף סיכון "שמפעל החורג ממנו לא יקבל היתר רעלים ורשיון עסק". התרחישים נבחרים על דעת מרכז נושא החומרים המסוכנים, בכל מחוז רלבנטי.

משרד הבינוי והשיכון 

3. 
משרד הבינוי והשיכון והמשרד לאיכות הסביבה, השלימו את השיטה לקביעת דרגת החיזוק הנדרשת למיכלי חומרים מסוכנים. נערך עתה "פילוט" ב-6 מפעלים במפרץ חיפה, ליישום השיטה. 

המפעלים המופיעים ברשימת 100 המפעלים שהוגשה על ידי המשרד לאיכות הסביבה, יונחו לבצע את השיטה, ולחזק את מתקניהם, בהתאם לממצאי הבדיקה. בהמשך יונחו גם שאר המפעלים בארץ. 

משרד הבינוי והשיכון, יפעל ליישום המתבקש, בתחום סמכותו.

6.
ועדת ההיגוי הבין-משרדית להיערכות לטיפול ברעידות אדמה, החליטה לבחון את הסיכון הסייסמי במפרץ חיפה. המחקרים הגיאופיזיים והגיאולוגיים שהוזמנו על ידי ועדת ההיגוי, רוכזו באזור מפרץ חיפה ועמק זבולון. מטרת העבודות היא למפות את הסיכונים הסייסמיים הקיימים באזור: הגברות קרקע, גלישות קרקע, התנזלות קרקע, צונאמי, ושברים פעילים. מיפוי זה יוכל לשמש את גורמי התכנון באזור ואת ועדת ההיגוי, לצורך הכנת תרחישי ייחוס לרעידות אדמה באזור.
הסדרת הפעילות בתחום החומרים המסוכנים

הגופים המבוקרים: המשרד לאיכות הסביבה; משרד ראש הממשלה - הלשכה המרכזית לסטטיסטיקה; משרד האוצר; המשרד לביטחון הפנים - משטרת ישראל; משרד המשפטים; משרד הפנים; צבא הגנה לישראל - פיקוד העורף 

א. 
ריכוז ממצאי הביקורת
5. 
פיקוד העורף אחראי לקביעת האמצעים להפחתת סיכוני חומ"ס במלחמה, והמשטרה - להפחתת סיכוני פח"ע, אולם אין חקיקה המחייבת את קבלת חוות דעתם לצורך האישור של שימושי קרקע רגישים בקרבת מפעלים מסוכנים. משרד מבקר המדינה מצא שתי תכניות להקמת שכונות מגורים בקרבת מפעלים מסוכנים שהמשטרה ופקע"ר לא שותפו בתהליך תכנונן, ולכן נמנע מהם להציג את פעולות המיגון והאבטחה שיש לעשות בשל סיכונים אלה. 

7. 
בסקרי הסיכונים שבידי המשרד לאיכות הסביבה אין די נתונים כדי לקבוע אם קרקע הסמוכה למפעלים מסוכנים נמצאת בסיכון, ונדרש לכך ביצוע סקר סיכונים פרטני. גופי איכות הסביבה הצביעו על הצורך במידע זה אך לא קבעו על מי החובה לספק אותו. בפועל, הביקורת העלתה, כי הכנת סקרי הסיכונים והפעולות לצמצום הסיכון מומנו בידי הגוף שמעוניין בפיתוח. 

8. 
על משרד האוצר, משרד המשפטים והמשרד לאיכות הסביבה למצוא דרך להבטיח פיצוי הולם לנפגעים מאירוע חומ"ס, אגב בחינת האפשרות לחייב מפעלים מסוכנים לבטח את האוכלוסייה והרכוש שבסביבתם.

15. 
לדעת משרד מבקר המדינה, מן הראוי לקבוע הוראות לצמצום הסיכון גם בנוגע למפעלים מסוכנים קיימים, שיש בקרבתם אוכלוסייה. 

ב. מצב תיקון הליקויים

המשרד לאיכות הסביבה

5.
עבודת המטה שנעשתה (החלטת ממשלה ב/5 מיום 6.8.2003), מציעה לשלב את הדרישות השונות של הגופים המוסמכים השונים, במסגרת "היתר הרעלים". 

7.   במסגרת תסקיר ההשפעה על הסביבה, מתבקש המפעל לבחון גם היבטים בטיחותיים. פיקוד העורף בוחן את האפשרות החוקית להצבת דרישות, טרם הקמת המפעל. 

משרד המשפטים 

8.
מבדיקת משרד המשפטים עולה, כי טרם הושלם הטיפול בשאר הסוגיות הכרוכות בשאלת החומרים המסוכנים על ידי משרדי ממשלה נוספים העוסקים בנושא, טרם הושלמה הערכת הסיכונים בדבר מאפייני האוכלוסייה הסמוכה למפעלי חומרים מסוכנים ותנאי הסביבה שלהם, וטרם בוצעו סקרי סיכונים לקרקע.


לדעת משרד המשפטים, ראוי לעסוק בהסדרי הביטוח והפיצוי לאחר שיושלמו הנושאים המהווים את התשתית להערכת הסיכון והפיצויים. 

המשרד לאיכות הסביבה

15. הנחיות בנושא מניעת סיכונים ממתקנים קיימים, קיימות ומוכתבות במסגרת "היתרי הרעלים" של מפעלים אלו. שדרוג הדרישות יתבצע במסגרת המדריך לניהול סיכונים, שהכנתו תסתיים עד סוף שנת 2004. 

סיכוני חומרים מסוכנים וסדרי הטיפול בהם

 בחוות גפ"מ בקרית אתא

הגופים המבוקרים:  המשרד לאיכות הסביבה; משרד הפנים; משרד התשתיות  הלאומית; עיריית קרית אתא

א. 
ריכוז ממצאי הביקורת
2. 
משרד התשתיות לא דיווח למועצה הארצית לתכנון ולבנייה במשרד הפנים, על הכנת תכנית לחווה. גם לאחר שחלפו 12 חודשים והאתר לא נסגר לא דנה המועצה הארצית בנושא. הממונה מטעם משרד הפנים על הפיקוח ועל התכנון והבנייה במחוז חיפה לא אכף את הוראות תמ"א 32 ולא סגר את האתר. 

3. 
באפריל 2002 דיווחה הנהלת החווה למנהל אגף הביטחון במשרד התשתיות על שיפורים באבטחת החווה. מן הדיווח עולה, כי נעשו בעיקר צעדים ארגוניים ולא היה בהם משום מילוי של רוב דרישות המיגון והאבטחה של המשטרה. במועד סיום הביקורת, אוקטובר 2003, טרם הוטמנו מיכלי הגפ"מ בחווה. המשטרה לא עשתה בדיקה נוספת של המיגון והאבטחה בחווה ולא נמצא במסמכים שנבדקו כי אישרה שהותקנו סידורי מיגון ואבטחה לשביעות רצונה.

4.  
במועד סיום הביקורת החווה פעלה בניגוד לתוכנית מתאר ארצית, ללא רשיון עסק ובלא שהושלמו אמצעי המיגון שלה ובכלל זה הטמנת מיכלי הגפ"מ והעתקת מתקני המילוי. עיריית קרית אתא, שגם יש לה סמכות לסגור את החווה, לא עשתה זאת.

5. 
תהליך קבלת ההחלטות של רשויות השלטון והאכיפה בנוגע לחוות הגפ"מ בקרית אתא אינו מתואם ואף יש סתירות בין החלטותיהן. רק לקראת סיום הביקורת, בנובמבר 2003, פנה משרד התשתיות, על דעת המשרד לאיכות הסביבה, למועצה הארצית לתכנון ולבנייה כדי שזו תשנה את הוראות תמ"א 32 בדרך שתקדם את הליך הטמנת המיכלים בחווה. בשל היעדר התיאום בין זרועות השלטון, לא בוצעה אף לא אחת מן החלופות שנקבעו לצמצום הסיכונים מהחווה והדבר מונע את סלילת הכביש העוקף הדרוש להתפתחות מטרופולין חיפה. 

ב. מצב תיקון הליקויים

המשרד לאיכות הסביבה

2.
קיימת החלטה של המועצה הארצית לתכנון ובנייה, למתן היתר זמני, עד לחודש ספטמבר 2004, מועד בו תתבצע בדיקה של החלופות, ותוגש תכנית הטמנה מפורשת במקום.

משרד הפנים

2.
להלן הוראות תמ"א 32 – "תכנית מתאר ארצית למשק הגפ"מ", בתוקף מיום 13.7.2000: אתר קריית אתא מיועד לביטול; לא יתאפשר המשך הפעלת האתר לאחר 12 חודשים ממועד אישור התכנית, אלא אם התקבל אישור המועצה הארצית להפעלתו הזמנית, בהתאם לסקר סיכונים שיוכן לאתר; עד הכנת סקר הסיכונים, לא תתאפשר הרחבת פעילות האתר, מעבר לקיים במועד אישור התמ"א.


ביום 4.5.2004 הועלה שוב הנושא בישיבת המועצה הארצית. לבקשת נציגי עיריית קריית אתא, הורד הנושא מסדר היום. הנושא נדון שוב במועצה הארצית ביום 1.6.2004, והתקבלה החלטה, כמפורט להלן: א. לאור חוות דעת המשרד לאיכות הסביבה, אישרה המועצה הארצית, על פי סעיף 9.1 לתמ"א 32, הפעלה זמנית עד סוף שנת 2004, תוך נקיטת האמצעים הדרושים להפחתת הסיכון, כפי שייקבע על ידי המשרד לאיכות הסביבה; ב. בתוך שלושה חודשים, תבוצע בדיקת חלופות של האתרים המוצעים בתמ"א, ואתר קריית אתא, לאור בדיקת סיכונים ראשונית, סקירת תכניות באזור, לוח זמנים להקמת האתר, היתכנות ציבורית, בחינה כלכלית והשלכות על הסביבה; ג. הבדיקה תלווה על ידי ועדת העורכים, ועם סיומה תוגש למועצה הארצית; ד. לאחר אימוץ החלופה המועדפת, תוכן לאתר תכנית מתאר ארצית ברמה מפורטת; ה. המועצה רשמה בפניה, שמאז ינואר 2005, לא יינתן היתר רעלים לאתר קריית אתא.


מכאן, לאור החלטת המועצה הארצית מיום 1.6.2004, ניתן היתר זמני עד סוף שנת 2004.

ועדת העורכים החלה בעבודתה, לבחינת שלוש חלופות: שתי חלופות המופיעות בתמ"א, וחלופה נוספת – האתר בקריית אתא.

לאחר החלטת המועצה הארצית בגין החלופה הנבחרת, ניתן יהיה לעגן בתכנית ארצית, ברמה מפורטת, את החלופה הנבחרת.

משרד התשתיות הלאומית 

2.
החקיקה מקנה למשרד התשתיות סמכות לסגור מתקן גז, רק אם שיקולי בטיחות מחייבים זאת. אולם הפעלת סמכות סטטוטורית כה מהותית, מחייבת לשקול את מלוא השיקולים הרלוונטיים להחלטה - החל משיקולי בטיחות, ועד ליכולת הענף להמשיך באספקה סדירה של מצרך חיוני זה למשק.  


מבחינת הבטיחות, סגירת אתר גז מרכזי מחייבת קיום עילה כבדת משקל, כגון סכנה ממשית ומיידית לנפש ו/או לרכוש - בגבולות המתקן הקיים או בסביבתו הקרובה. לאור השיפורים שנערכו בחוות הגז בשנים האחרונות, שינוי במשטר העבודה וממצאים של סקרי הסיכונים, אין מקום, לדעת המשרד, לסגירה מיידית של חוות הגז מטעמי בטיחות.  


מבחינת מצבו של ענף הגז, משק הגז עומד בפני קשיים בהפעלת האתרים הקיימים, ובאיתור שטחים זמינים להעתקת חוות הגז.  


במאי 2004, בעקבות צו פינוי של בית המשפט, נסגר מתקן פי גלילות - אתר שבמשך שנים רבות היה במוקד הפעילות של משק הגז במרכז הארץ. בשנת 2002 נסגר אתר נוסף, מתקן ג'למה בצפון. לאור סגירת מתקני הגז התעשייתיים, גברה חיוניותו של המתקן בקרית אתא, והוא הפך לאתר הגז העיקרי של המדינה, המשמש כמרכז לאחסון ושיווק גפ"מ. 


כיום יש מחסור בתשתית לאחסון גפ"מ באזורים מרכזיים במדינה, הגורם לתנועה מוגברת של מיכליות גז בכבישי הארץ. רמת הסיכון הנשקפת לאוכלוסייה, כתוצאה משינוע גפ"מ במיכליות כביש, נחשבת לגבוהה במיוחד. סגירת האתר בקריית אתא תביא לשינוע מוגבר של גפ"מ באמצעות מיכליות כביש, ובכך תגביר עוד יותר את הסיכון לשלום הציבור, באזורים מרכזיים ברחבי המדינה. 

המשרד לאיכות הסביבה

3.
המשרד לאיכות הסביבה פנה לעורכי תמ"א 32, תכנית מתאר ארצית לגז פחמימני מעובה, בבקשה לשנות את הוראות התמ"א, כך שתותר הטמנת מיכלים במקום. 
משרד התשתיות  הלאומית 

3.
במסגרת חוות הגז בקרית אתא, פועלות כיום שלוש חברות גז. הגז מועבר לחווה באמצעות צנרת תת-קרקעית ומאוחסן בצוברים עיליים. בכל מתקן קיימת נקודת מילוי למיכליות כביש, ומשטח למילוי מיכלים מטלטלים. החל משנת 1998 החווה פועלת ללא רשיון עסק, על רקע התנגדות עיריית קרית אתא.


לפני מספר שנים הוקם בבתי הזיקוק, הנמצאים בסמוך לחוות הגז, מתקן מילוי משוכלל למיכליות כביש. מתקן זה הפך למתקן מילוי עיקרי של אזור הצפון. העתקת נקודת המילוי לתוך מתחם בתי הזיקוק, הביאה לירידה בהיקף תנועת המיכליות במתקני החווה, וצמצום הסיכון סביב חוות הגז. נקודות המילוי של חברות הגז, נשמרות כיום בעיקר למקרי חירום ולמקרים דחופים. משנת 2002 נערכו בחוות הגז שינויים במערך הבטיחות ובמערך האבטחה.


השיפורים שנעשו בחוות הגז במהלך השנים האחרונות, צמצמו את רמת הסיכון הנשקף מהאתר. מסקרי סיכונים שנערכו לאחרונה, עולה כי ניתן להמשיך ולהפעיל את החווה באופן זמני, במתכונתה הנוכחית. סקר קרקעות שנעשה ביוזמת משרד התשתיות, הראה כי הרקע התכנוני, הקיים והמתוכנן, אכן מאפשר ביצוע ההטמנה. לדעת המשרד וגורמי הביטחון, הטמנת מיכלי האכסון תאפשר להפעיל את האתר גם בעתיד.


במארס 2004 פנה המשרד למנהלי חברות הגז, בבקשה להציג לוח זמנים קצר ככל האפשר, מחייב ומעודכן, לביצוע ההטמנה בקרית אתא. חברות הגז הציגו למשרד אומדן ראשוני של כשנתיים וחצי (לאחר קבלת כל ההיתרים), והבטיחו לצמצם את זמן ההטמנה. חברות הגז החלו בהכנת תוכנית מפורטת להטמנת מיכלי הגז, אשר תכלול את כל הנדרש להוצאת היתרי בנייה. רק בגמר התכנון המפורט, יתקבלו נתונים עדכניים לגבי עלות ההטמנה וקצב הביצוע.

המשרד לאיכות הסביבה

4.
במסגרת "היתר הרעלים" של החווה, הוגבלו חברות הגז בכמויות האחסון, בוטלה נקודת המילוי של אחת מחברות הגז, והוספו מגבלות על מילוי וריקון מיכליות ועל הסדרי חניית מיכליות. 
משרד התשתיות  הלאומית 

4.
תוכנית המתאר הארצית תמ"א 32, קבעה שני אתרים חלופיים לחוות הגז בקרית אתא, שניהם בסמוך למפעל דשנים. סימון אתרים אלה נעשה באופן סכמתי בלבד. גבולותיו ומיקומו המדויק של האתר הנבחר, יקבעו לאחר השלמת התכנון המפורט. 


האתרים המוצעים בדשנים מזרח, נמצאים בשטח גדוש במטרדים ותשתיות לחומרים מסוכנים. האזור סובל מהצפות, ומוגדר כבעל פוטנציאל סייסמי גבוה. סוגיית הניקוז, נזקי רעידות האדמה ואפשרויות הגישה לאתר, טרם נבדקו באופן יסודי. יתכן מצב שבו התאמת האתר לייעודו, תחייב פתרונות הנדסיים מורכבים ויקרים. 


לאור הניסיון שהצטבר בתכנון אתר דומה במרכז הארץ - אתר השפד"ן, סביר להניח כי הדיונים סביב הקמת החווה החדשה ימשכו זמן רב, ובמהלך הזמן יתכן ויסתבר כי האתר המוצע כלל לא מתאים למתקנים מסוג של חוות הגז.


עלות המעבר לאתר חלופי, גבוהה יותר מעלות ההטמנה. העתקת המתקן כרוכה  בהכשרת הקרקע והתחברות לתשתיות חיוניות (צנרת הגז, גישה לתחבורה, חיבורי חשמל, מים, ביוב, טלפון, וכד'). חברות הגז הודיעו, כי במקרה של העתקה לאתר חלופי, תוגש תביעת פיצויים לפי חוק התכנון והבנייה. 


לדעת המשרד. האתר המוצע להעברת חוות הגז בקרית אתא,  אינו חלופה זמינה לעתיד הקרוב, ויש צורך בהמשך ההפעלה של המתקן הקיים.


במארס 2004 החליט המשרד לבדוק את המשמעות הכלכלית והתכנונית של העתקת חוות הגז לאתר דשנים, והזמין שירותי יעוץ חיצוני. לאור החלטת המועצה הארצית, לערוך השוואה בין האתר הקיים בקרית אתא, לבין האתר החלופי, ביקש משרד הפנים ממשרד התשתיות  הלאומית, להרחיב את היקף העבודה.


בישיבת עורכי תמ"א 32 מיום 8.6.2004, סוכם לבחון ייעודי ושימושי קרקע סביב שטח דשנים מזרח, נגישות לאתר החלופי, מצב התשתיות, סוגית הניקוז, בעיות סייסמיות, עמדת הרשויות בסביבה ונושאים נוספים, ככל שיידרש. המועצה הארצית בקשה לקבל את המסקנות בספטמבר 2004. 

5.
תוכניות המשרד מורכבות משתי חלופות בלבד -  הטמנת מיכלי הגז בשטח האתר הקיים, או העתקת המתקן לשטח שנקבע בתוכנית המתאר הארצית למשק הגפ"מ - תמ"א 32, כאתר חלופי. המשרד רואה חשיבות בקיום חוות הגז באזור הצפון, מתוך אחריותו המיניסטריאלית לתפקוד תקין של משק הגז. 


הפתרון המועדף של המשרד, הינו הטמנת הצוברים באתר הנוכחי בקרית אתא. הטמנת מיכלי האחסון תביא להפחתה ניכרת של הסיכון סביב חוות הגז, תאפשר הפעלה ארוכת טווח של המתקן, ותזרז בניית כביש עוקף קריות. עקרון ההטמנה מקובל על המשרד ועל גופי החירום: משטרת ישראל, פיקוד העורף ומכבי האש. 


משרד התשתיות, בתיאום עם משרד הפנים, מבצע כיום בדיקה השוואתית לגבי שני  האתרים שעל הפרק, הקיים והחלופי. תאריך יעד לסיום הסקר הינו ספטמבר 2004. מסקנות הסקר יוצגו בפני המועצה הארצית לתכנון ובנייה.


בישיבת המועצה הארצית מיום 1.6.2004, הוחלט להעניק לחוות הגז היתר הפעלה זמני לתקופה של שישה חודשים, עד סוף שנת 2004. כן הוחלט לבצע בדיקה השוואתית, בין האתר בקרית אתא לבין החלופה שנקבעה בתמ"א 32. עורכי התוכנית נתבקשו להביא את ממצאיהם בפני המועצה הארצית, בתוך שלושה חודשים.

צוותים לתיקון ליקויים

החלטות הממשלה

תמ/10 - 4.3.1996

בהמשך להחלטה מספר 92 של הממשלה מיום 19.10.1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי.

א. 
בראשות ועדות המעקב יעמדו המנהלים הכלליים של משרדי הממשלה והתאגידים על פי חוק.

ב. 
דו"ח על פעילות ועדות המעקב יועבר לאגף לביקורת המדינה במשרד ראש הממשלה פעמיים בכל שנה, בתחילת חודש אפריל ובתחילת חודש אוקטובר.

בק/44 - 26 לאוגוסט 1997
א. 
בהמשך להחלטות מספר 92 מיום 19 לאוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.
ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.
ג. 
משרדי הממשלה ידווחו באופן שוטף לאגף לביקורת המדינה שבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד.
 האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

חוק מבקר המדינה, התשי"ח-1958 (נוסח משולב)

21א.
ב.
בכל גוף מבוקר ימנה ראש הגוף המבוקר צוות לתיקון ליקויים, שבראשו יעמוד המנהל הכללי באותו גוף ובאין מנהל כללי - בעל התפקיד המקביל לו באותו גוף (להלן - הצוות).

 
ג.
העלתה הביקורת ליקויים בפעולתו של גוף מבוקר, ידון הצוות בדרכים לתיקון הליקויים, יקבל החלטות בדבר תיקונם, וידווח על דיוניו ועל החלטותיו לראש הגוף המבוקר בסמוך לאחר קבלת ההחלטות.

21 ב.
א.
ראש הגוף המבוקר כאמור בסעיף 21א' ידווח למבקר על ההחלטות שהתקבלו, סמוך לאחר קבלתן, וכן ידווח ראש הגוף המבוקר לראש הממשלה.



ראש הגוף המבוקר ידווח בין השאר על הדרכים לתיקון הליקויים והמועד לתיקונם.       

ביצוע ההחלטות

משרד ראש הממשלה - האגף לביקורת המדינה והביקורת הפנימית

בהתאם להוראות חוק מבקר המדינה ולהחלטות הממשלה דלעיל, מקיים האגף בחינות תפקוד של הצוותים לתיקון הליקויים.

מן הבחינה, שממצאיה יובאו להלן, עולה כי במרבית משרדי הממשלה ובתאגידים על פי חוק, פועלים צוותים לתיקון ליקויים.

להלן פרטים משלימים לגבי רשות הנמלים:

	משרד
	הרכב הצוות
	בין הנושאים שנדונו

	רשות הנמלים


	מנכ"ל הרשות – יו"ר

סמנכ"ל לתכנון, תפעול ומערכות מידע, סמנכ"ל כספים וכלכלה, סמנכ"ל למינהל, סמנכ"ל להנדסה, והמבקר הפנימי
	אגרות על שירותים הניתנים בנמלים.

השקעת עתודות כספיות.
נמל אילת – כספים ותכנון.



האגף ממשיך לעקוב אחר פעולות הצוותים.
משרד ראש הממשלה

שימור רשומות אלקטרוניות

דו"ח 54ב

החלטת ממשלה בק/54  - 29.3.2004

א. 
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.
ב. 
ההנחיות יוטמעו בפרוייקטים רוחביים של מחשוב הממשלה, בכל משרדי הממשלה.
ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.
ד. 
הצוות ידווח לוועדת השרים, בתוך שלושה חודשים, על ההתקדמות.
ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.
ו. 
דיווח יימסר לאגף לביקורת המדינה במשרד ראש הממשלה. 
ביצוע ההחלטה

משרד ראש הממשלה - אגף בכיר- ביקורת המדינה וביקורת פנימית
א. 
הוקם הצוות לגיבוש הנחיות לשימור רשומות אלקטרוניות ולהבטחת הגישה אליהן.

התקיימה ישיבה ראשונה. ישיבה שנייה תתקיים באוגוסט 2004.

משרד האוצר

תקציב המדינה - תמיכות והקצבות לעמותות
דוח 53ב

החלטת ממשלה בק/26  - 31 לאוגוסט 2003

דיווח על ביצוע החלטה מספר 268(בק/11) מיום 15.5.2003

לענין סעיף א' בהחלטה
ועדת השרים אינה מקבלת את עמדת החשב הכללי במשרד האוצר, לפיה הכללים הקיימים כיום, לרבות דו"ח הוועדה לבחינת נושא התמיכות, מהווים כלים להבחנה בין תמיכה לרכישת שירות מספקים ואין צורך בדיון נוסף.
החשב הכללי יגיש לוועדת השרים, בתוך חודש ימים, הצעה למצע לדיון בענין הסיוע והתמיכות הניתנות על ידי המדינה, כמפורט בהחלטה הנ"ל.
לענין סעיף ב' בהחלטה
1. 
משרד האוצר יעביר למשרד המשפטים את כל החומר, בצירוף כל הפרטים שבידו, בענין הצהרות שקריות שהוגשו לו לצורך קבלת תמיכה.
2. 
המשרד לענייני דתות יעביר לראש האגף לביקורת המדינה במשרד ראש הממשלה דיווח מפורט לגבי הפעולות והצעדים שננקטו על ידו לגבי המקרים שבהם הוגשו לו הצהרות שקריות לשם קבלת תמיכה.
3. 
משרד המשפטים יוודא, כי ננקטו הצעדים הנדרשים בהתאם לחוק במקרים כאמור לעיל.
4. 
דיווח מפורט על הפעולות שבוצעו על ידי הגורמים הנ"ל יוצג בפני ועדת השרים לעניני ביקורת המדינה.

לעניין סעיף ג' בהחלטה
ועדת השרים רושמת לפניה את הודעת החשב הכללי במשרד האוצר, כי נקבע נוהל עבודה מסודר בענין אופן ההתקשרות בין משרדי הממשלה וחברת המתנ"סים. הנוהל יופעל מיד לאחר הבחירות לרשויות המקומיות שייערכו בחודש אוקטובר 2003.

לענין סעיף ד' בהחלטה

משרד התעשייה, המסחר והתעסוקה ידווח, ללא דיחוי, לאגף לביקורת המדינה במשרד ראש הממשלה בענין הפעולות שנקט לגבי אופן ההתקשרות עם המועצה לצרכנות.
לענין סעיף ה' בהחלטה
ועדת השרים רושמת לפניה את הודעת משרד האוצר, כי העביר לעיון ולאישור היועץ המשפטי לממשלה את ההצעה שהכין לענין הגבלת הוצאות הנהלה וכלליות בעמותות ובגופים הנתמכים על ידי המדינה.
החשב הכללי במשרד האוצר ידווח על ההתקדמות בטיפול בנושא לוועדת השרים בתוך חודש ימים.
לענין סעיף ו' בהחלטה
ועדת השרים רושמת לפניה את הודעת משרד האוצר, כי תוך חודש ימים יסיים את היערכותו להפעלה של מערך ביקורת מרכזית על עמותות וגופים נתמכים.
דיווח בנושא יימסר לראש האגף לביקורת המדינה.
לענין סעיף ז' בהחלטה
החשב הכללי יעביר, בתוך חודש ימים, לאגף לביקורת המדינה במשרד ראש הממשלה מסמך מפורט לגבי הדיווח ומתכונת פרסום שמות העמותות, כפי שנקבע בסעיף ז' בהחלטה הנ"ל.

ביצוע ההחלטה

משרד האוצר - אגף החשב הכללי

ב.1. רשימת אברכים שהגישו בקשה להבטחת הכנסה תוך מתן תצהיר כוזב, הועברה למשרד המשפטים.

ג. 
נוהל ההתקשרות בין משרדי הממשלה וחברת המתנ"סים, מופעל כבר.

ה. 
התיקון לנוהל שר האוצר, פורסם כבר ב"רשומות". משנת 2004 חלים הכללים בכל הגופים מקבלי התמיכה.

ו. 
החל משנת 2004, הפיקוח על המוסדות הנתמכים, מתבצע במרוכז, באמצעות ועדת היגוי בין משרדית. מתבצעות ביקורות שוטפות בגופים המקבלים תמיכה. בהכנה עריכת בדיקות עומק.

ז. 
אגף החשב הכללי מפרסם באתר משרד האוצר, את נתוני התמיכות. באתר זה ישנן שתי מערכות: רשימת הגופים המקבלים תמיכה ממשרדי הממשלה, לרבות המשרד התומך וסכום התמיכה, ונתונים מתוך מערכת התמיכות הרוחבית, הכוללים פרטים אודות הגוף הנתמך: בעלי תפקידים, כתובת, וכו', מטרת התמיכה, סכום התמיכה המבוקשת, וסכום התמיכה שאושר על ידי ועדת התמיכות - אם עולה על שני מיליון ש"ח. בקרוב יפורסמו באתר: נוהל שר האוצר ושמות רכזי ועדות התמיכות במשרדים.

החלטת ממשלה בק/36  - 18 לנובמבר 2003

דיווח מעקב אחר ביצוע החלטות מספר 268(בק/11) מיום 15.5.2003 ובק/26 מיום 31.8.2003 

א. 
ועדת השרים רושמת לפניה את הודעת סגן החשב הכללי במשרד האוצר, כי נקבעו הקריטריונים וגובשה הצעה, בעניין הגבלת הוצאות הנהלה וכלליות בעמותות ובגופים הנתמכים על-ידי המדינה.
המלצות אופרטיביות מפורטות, לרבות בעניין הגבלת השכר, יונחו על שולחן ועדת השרים בתוך 60 יום.
ב. 
ועדת השרים תקיים דיון נוסף בהשתתפות החשב הכללי במשרד האוצר, בעניין הקמת מאגר נתונים מקיף על כלל התשלומים לעמותות, תמיכות, הקצבות, קניית שירותים ותשלומים אחרים, כך שבידי הגוף המאשר תהיה תמונה כללית על היקף הסיוע הניתן, ואפשרות פרסום נתונים אלה.
ג. 
האגף לביקורת המדינה במשרד ראש הממשלה, ירכז ממשרדי הממשלה והגופים האחרים הנוגעים, דיווחים ונתונים בעניין מצב ביצוע החלטות מספר 268(בק/11) מיום 15.5.2003, ובק/26 מיום 31.8.2003.

הדיווח המרוכז והמסכם בנושא יימסר ליו"ר ועדת השרים.
ביצוע ההחלטה

משרד האוצר - אגף החשב הכללי

המלצות תפעוליות להגבלת הוצאות הנהלה וכלליות, בעמותות ובגופים הנתמכים על ידי המדינה, הוגשו לוועדת השרים, וקיבלו את אישורה. נוסח התיקון לנוהל שר האוצר פורסם ב"רשומות", והחל משנת 2004, חלים הכללים על כל הגופים מקבלי התמיכה. לעניין הגבלת שכר, החשב הכללי ומשרד המשפטים מתנגדים להגבלת שכר בעמותות.

הקמת ועדה לבחינה מחדש של סיוע המדינה למוסדות ציבור

דו"חות מבקר המדינה בענין תמיכות והקצבות לעמותות
החלטת ממשלה בק/43  - 26.1.2004

1. 
להקים ועדה שתבחן ותמליץ בעניין סיוע המדינה למוסדות ציבור, ומדיניות הממשלה בענין.
2. 
הרכב הוועדה:
- נציגי משרד האוצר - אגף החשב הכללי ונציבות מס ההכנסה
- נציג משרד החינוך התרבות והספורט
- נציג משרד הרווחה
- נציג היועץ המשפטי לממשלה
- נציג רשם העמותות במשרד המשפטים
- נציג משרד הפנים
- נציג מרכז השלטון המקומי
- נציג מינהל מקרקעי ישראל
- נציג האגף לביקורת המדינה במשרד ראש הממשלה - מרכז.
יו"ר הוועדה יקבע בנפרד על-ידי חברי ועדת השרים (השר עוזי לנדאו - יו"ר והשרים זבולון אורלב ובנימין אלון).
3. 
הוועדה תיקבע את סדרי עבודתה ותגבש המלצות בנושאים הבאים:
א) 
התיאום בין הרשויות הציבוריות השונות הקשורות למתן ההטבות.
ב) 
מדיניות רצויה באשר להיקף ההטבות וסוגן.

ג) 
הקריטריונים למתן ההטבות, לרבות בענין שיעורי התקורה המקסימלית להוצאות הנהלה וכלליות וקביעת תיקרת שכר לעובדים בעמותות ובגופים נתמכים.
ד)
מנגנוני בקרה לגופים המקבלים הטבות.
ה) 
אופן התאגוד הראוי של גופים המקבלים את ההטבות.
ו) 
אפשרות למעבר לתמיכה על-בסיס רב-שנתי למתן הטבות.
ז) מימון תואם (MATCHING) ממקורות פרטיים כתנאי להמשך תמיכה ממשלתית.
ח) מנגנוני התקשרות נפרדים, בהתאם לפעילות העמותות (מתן שירותים, מיזמים משותפים).
ט) 
אמות מידה לעניין השקיפות והשוויוניות.
י) קביעת מדיניות הממשלה בענין המסגרת המתאימה לטיפול במגזר השלישי שתעסוק בהסדרה וחלוקה של התמיכה הממשלתית, בבקרה ופיקוח על השימושים. הוועדה תבוא בדברים עם נציגי המגזר השלישי אשר יציגו את עמדתם בנושא.
יא) בחינה מחדש של התהליך להכרה במוסד ציבורי, על-פי סעיף 46 לפקודת מס הכנסה.
יב) הסדרת מדיניות אחידה להענקת הטבות למוסדות הציבור, על-ידי הרשויות המקומיות.
יג) 
הוועדה תציע תיקוני חקיקה נדרשים בהתאם לצורך.
4. 
הוועדה תהא רשאית להזמין מומחים.
5. 
מסקנות הוועדה והמלצותיה יוגשו לאגף לביקורת המדינה במשרד ראש הממשלה עד 1.10.2004.

דו"ח ביניים יוגש עד 1.7.2004.

6. 
הערות מבקר המדינה בדוחותיו, על התמיכה בעמותות, הפיקוח והבקרה, יילקחו בחשבון במהלך גיבוש ההמלצות. 
ביצוע ההחלטה

משרד האוצר - אגף החשב הכללי

1. 
הוקמה ועדה לבחינה מחדש של סיוע המדינה למוסדות ציבור. כיו"ר הוועדה מונה מר יורם ארידור, שר האוצר לשעבר.

לחברי הוועדה מונו נציגים ממשרדי האוצר, החינוך, הרווחה, המשפטים-רשם העמותות, הפנים, מינהל מקרקעי ישראל ומרכז השלטון המקומי. 

הוועדה החלה לפעול. ישיבה ראשונה התקיימה ב-15.7.2004, ונקבעו בה סדרי עבודתה.

יו"ר ועדת השרים לענייני ביקורת המדינה, אישר דחייה במועד ההגשה של הדו"ח המסכם, לתאריך 1.7.2005.

תמיכות במוסדות ציבור

מבוקר ראשי: משרד האוצר

מבוקרים נוספים: משרד הבריאות; המשרד לעניני דתות; משרד החינוך; משרד המשפטים; משרד העבודה והרווחה; נציבות שירות המדינה

א. ריכוז ממצאי הביקורת

2. 
משרד הדתות: עד סוף 2001 לא הזין משרד הדתות למערכת התמיכות הרוחבית בחשכ"ל (מת"ר) את הנתונים הנוגעים לתמיכות בישיבות, שהגיעו באותה שנה לכמיליארד שקל.

שיטת הקצאת התמיכות לישיבות - כמכפלה של תעריף לתלמיד במספר התלמידים - אינה עולה לכאורה בקנה אחד עם האמור בסעיף 3א לחוק, שלפיו נקבע מראש בתקציב הסכום הכולל של התמיכה השנתית בתחום מסוים, וסכום זה מחולק באופן שוויוני בין כל המוסדות במבחנים שפורסמו. שיטה זו בעייתית גם מהיבטים אחרים: (א) היא יוצרת תמריץ "לנפח" את מספר התלמידים שישיבות מדווחות עליהם למשרד הדתות. (ב) היא דורשת מערכת בקרה ופיקוח מורכבים ויקרים לבדיקת הדיווחים על מספר התלמידים ולמניעת תשלומים כפולים או תשלומים בגין תלמידים שרשומים במוסד אך אינם נוכחים דרך קבע בלימודים.

3.
בכמה תחומים אי אפשר לבדוק באמצעות מת"ר אם מוסד ציבור קיבל כפל תשלומים ממשרדי ממשלה, שכן במשרד אחד התשלום מוגדר "תמיכה", ואילו במשרד אחר התשלום מוגדר "הקצבה", ולפיכך אינו נכלל במת"ר. הדבר בולט במיוחד בתמיכות שניתנות לפי "משתתף", דהיינו תמיכות במוסדות תורה ובפנימיות המשולמות לפי מספר התלמידים הזכאים. במשרד הדתות ובמשרד העבודה והרווחה תשלומים אלה מוגדרים תמיכות לפי סעיף 3א לחוק, ואילו במשרד החינוך התשלומים המועברים למוסדות החינוך מוגדרים "הקצבה". הנחיית היועץ המשפטי בדבר ביטול כפל תמיכות תקפה גם כאשר התמיכה היא בדרך של תקצוב. נדרשות פעולות של תיאום בין המשרדים המממנים והצלבות בין מאגרי הנתונים הקיימים אצלם. 

5. 
משרד החינוך: מוסדות ציבור מקבלים מימון לפעילותם באמצעות תמיכות על פי סעיף 3א לחוק, הקצבות מכספי עיזבונות, הקצבות לפי מספר תלמידים או משתתפים ותשלומים בעבור שירותים. תשלומים אלה נרשמים בקבוצות חשבונאיות נפרדות, אולם לא נעשית באופן שיטתי הצלבה בין המידע על סוגי התשלומים השונים. עקב כך, נפגעת יכולתו של אגף החשכ"ל לפקח על ההיקף הכולל של הסכומים המועברים מתקציב המדינה לכל מוסד ועל השימוש בכספים, ולאתר כפל תשלומים הניתנים למוסד ציבור מכמה מקורות לאותה פעילות. הנחיית היועץ המשפטי לממשלה להעניק למוסדות תמיכה רק באמצעות משרד החינוך, לא בוצעה בשנת הלימודים תשס"ג. 

9.
בביקורת העלו ליקויים רבים בפיקוח על תשלום התמיכות לישיבות, ובכלל זה היעדר בקרה מספקת על רשימות התלמידים שבעבורם משולמת התמיכה. כמו כן עולה כי מספר התלמידים למעשה קטן בהרבה ממספר התלמידים שבעבורם שולמה תמיכה בשנת תשס"ב. נדרשת שוב החלטה על הגברת הפיקוח והבקרה ונקיטת סנקציות כלפי גופים שהפרו את תנאי התמיכה. 

ב. מצב תיקון הליקויים

משרד האוצר
2.
החל משנת 2003, התעריף המשולם למוסדות, מותאם לתקציב הקיים ולמספר התלמידים המדווחים.

3.
משרד האוצר ישקול את שינוי שיטת התמיכה, ויגביר את הבקרה על המוסדות הנתמכים, באמצעות הביקורת המרכזית, הפועלת מתחילת 2004.


בשנים 2002 ו-2003 הוגברה הבקרה על מוסדות הלימוד התורניים, לרבות


הצלבות עם מאגרי מידע שונים של משרד החינוך, מס הכנסה, עורכי דין, ועוד, וקבלת תצהירים מתלמידים.

5.
על מנת לבחון את כלל התשלומים המשולמים למוסדות חינוך, הוקמה ועדת מכרזים משותפת לחשב הכללי ולמשרד החינוך.

9.
נוהל שר האוצר תוקן, והוא מאפשר ביקורת מרכזית מטעם החשב הכללי על המוסדות הנתמכים.  כן תוקן נוהל שר האוצר למתן תמיכות. פורסם נוהל הקובע כללים לטיפול במוסדות, אשר הפרו את התנאים לקבלת תמיכה.
ביצוע שומות מס הכנסה

הגופים המבוקרים: משרד האוצר - אגף מס הכנסה ומיסוי מקרקעין

א. ריכוז ממצאי הביקורת

1.
רשימת תיקי בחירת המטה (של הנציבות) שיש מקום לעשות בהם שומות נמסרה למשרדי השומה, בשלוש השנים האחרונות, סמוך לתחילת שנת העבודה, ואף לאחר תחילתה. הדבר פגע בהיערכות המשרדים לביצוע השומות.

5. 
רוב השומות (52.6%) מסתיימות בקבלת הצהרת הנישומים, ללא תוספת מס. גם השימוש בשיטות בדיקה מעמיקות המתמקדות בתיקים שיש בהם פוטנציאל לתוספת מס, הפיק מספר רב של שומות שלא הניבו תוספת מס. 

6. 
כדי להגיע להסכמים עם נישומים בעניין שומות של הכנסות מכמה שנים, יש ששויכו כלל התוספות להכנסה המוצהרת לאחת השנים שנבדקו - בדרך כלל השנה האחרונה - ובנוגע ליתר השנים אושרה ההכנסה המוצהרת. באופן זה סכומי הפרשי ההצמדה והריבית על הכנסות שנוצרו בשנים הקודמות ובהם חויב הנישום, היו קטנים יותר.
8. 
טיפול שלם ומעמיק בדוחות מחייב להביא בחשבון נתונים שמקורם בביקורות ניכויים שנעשו אצל הנישומים. אולם בשומות רבות לא נעשה שימוש בנתונים אלה.
9.
הביקורת העלתה ליקויים בשלבים השונים של עבודת השומה, החל בהכנת תכנית העבודה וכלה בביצוע התכנית. הנציבות לא בחנה את שיטות הבדיקה הנהוגות לעומקן וממילא לא יכלה לקבוע תמהיל מיטבי של מידת השימוש בכל אחת מהן בהסתמך על התועלת שהן מביאות. הביקורת העלתה גם, כי שיטת שכר העידוד הנהוגה באגף יוצרת נטייה לטיפול שטחי בתיקים, בדרך של בדיקת נושא אחד - האם ניכוי ההוצאות נעשה כחוק.

ב. מצב תיקון הליקויים

משרד האוצר - אגף מס הכנסה ומיסוי מקרקעין


1.
בעקבות הביקורת, יוקפד להציג לפני תחילת שנת העבודה - את תוכנית העבודה שגובשה לשנה השוטפת.

5.
כדי לצמצם את התופעה של שומות שלא הניבו תוספת מס, הונהגה במסגרת ניסוי הנערך בכמחצית ממשרדי השומה, תוכנית חדשה לשכר עידוד. על פי התוכנית, מפקחים יתוגמלו על שלב "טרום ביקורת". כלומר, אי טיפול בתיק שנמצא שאין בו תוחלת מס. 

המשרדים הונחו שלא לטפל בתיקים עם מחזורים נמוכים מאד (עד 60,000 ₪), מפני שאין אפשרות מעשית להוסיף סכומי מס משמעותיים. אישור טיפול בתיק כנ"ל, יהיה באישור פקיד השומה.

6.
הדבר נעשה מתוך התחשבות בבקשת הנישומים, לפנים משורת הדין, ובכדי למנוע הוספת סכומים פעוטים מדי שנה.

8.
ביקורות הניכויים נשלחות לרכזים, לשם יצירת שיתוף פעולה בין חוליות השומה לניכויים, ולהתחשבות בנתוני שומות הניכויים, בשומת מס ההכנסה.

9.
שיטת שכר העידוד החדשה למפקחים והנחיות הנציבות, קבעו שבכל תיק יש לבצע ביקורת מקצועית ומעמיקה, תוך שימוש ב"קובץ תוכניות הביקורת", בכל התיקים, הנושאים והענפים, בהם קיימת תוכנית ביקורת. אי שימוש בתוכניות הביקורת, ימנע סיום הטיפול בתיק.

מערכת משולבת לסחר חוץ

הגוף המבוקר: משרד האוצר - אגף המכס ומע"מ

מבוקרים נוספים: משרד התעשייה והמסחר; משרד האוצר - אגף התקציבים, אגף החשב הכללי

א. ריכוז ממצאי הביקורת

1.
רבות מהחלטות ועדת השרים לעניני כלכלה לגבי מערכת משולבת לסחר חוץ (ממס"ח), לא יושמו: מעמדה המשפטי-ארגוני לא הוסדר; מינהלת ממס"ח חדלה לפעול ב-1992; לא אושר תקנון ממס"ח, שהיה אמור לקבוע את הסדרים והנהלים בעניינים המהותיים להקמת גוף שיפעיל מערכת מידע לאומית לסחר חוץ בתחומי היבוא והיצוא, ויעול העברת מידע.

3.
במהלך השנים הצטמצמה פעילותה של ממס"ח, ועקב כך לא נוצל חלק ניכר מתקציבה. פעילות ממס"ח ממומנת מאגרת המחשוב המוטלת על היבואנים; אולם הצמצום בפעילותה לא הביא להפחתת האגרה.

7.
נוכח השינויים שחלו בתחום טכנולוגיית המידע ובתחום הסחר הבין-לאומי, ונוכח ממצאי הביקורת, ראוי שהאגף יעשה לבחינה מחודשת של תחומי הפעילות של ממס"ח. בחינה זו צריכה להיעשות בהנהלת האגף, ובשיתוף גורמים ממשלתיים נוספים, ובהם אגף התקציבים, החשכ"ל ומשרד התעשייה והמסחר. על האגף לעשות להפעלה תקינה של ממס"ח ולתיקון הליקויים. 

ב. מצב תיקון הליקויים

משרד האוצר - אגף המכס ומע"מ

1. 
סגירת ממס"ח תאפשר לאגף המכס ומע"מ להפנות תקציב לבניית מערכות מידע מתקדמות ופרוייקטים מחשוביים נוספים בתחום סחר חוץ.

3. 
מימון פרוייקטים יבוא מאגרת המיחשוב וימשך גם בשנת 2005.

7. 
עקרונות ממס"ח ישולבו במערכת סחר חוץ החדשה, בשילוב "הרשויות המוסמכות".

זכויות לפטור ממסים עקיפים לעולים ולתושבים חוזרים

הגופים המבוקרים: משרד האוצר - אגף המכס ומע"מ

מבוקר נוסף: המשרד לקליטת העלייה

א. ריכוז ממצאי הביקורת

1.
קיים חוסר אחידות בהגדרות של הזכאים להטבות כעולים (מארצות מוצא שונות) ושל תקופת הזכאות בין אגף המכס ומע"מ ובין משרדי ממשלה המטפלים בעולים. דוגמה למצב זה הן ההוראות הסותרות ביחס לבני נוער העולים ארצה במסגרת תכנית נעל"ה. המשרד לקליטת העלייה רואה בהם עולים הזכאים לכלל ההטבות מעת שקיבלו מעמד של עולה בסיום הלימודים, ואגף המכס ומע"מ אינו מכיר בזכותם לרכישת רכב בפטור ממס, (מאחר ולא היה בידם רשיון נהיגה בשל גילם).

2.
ועדת הכספים של הכנסת לא אישרה תיקון שמאריך את תקופת השהות של שליחים בחו"ל המקנה זכות בפטור, והמליצה כי תוגש לה הצעה אחרת לפיה הפטור ממס לא יחול על שליחים. הצעה כזאת לא הוגשה, והמצב נשאר עד כה כשהיה.

3.
רשימת מוצרי החשמל והאלקטרוניקה המיוצרים בישראל, שאותם רשאי עולה ממדינת רווחה או תושב חוזר לרכוש בישראל וליהנות מפטור ממסים, לא עודכנה זה מספר שנים, וכל המוצרים למעט מוצר אחד, כבר אינם מיוצרים בישראל. מצב זה גורם להטעיית עולים שאינם רוכשים את מוצרי החשמל והאלקטרוניקה בחו"ל, בהניחם כי יוכלו לרוכשם בארץ וליהנות מהפטור.

ב. מצב תיקון הליקויים

אגף המכס ומע"מ

1.
אגף המכס שוקל בחיוב הענקת זכויות עולה לרכישת רכב לצעירי נעל"ה, ששרתו בצה"ל כחיילים בודדים. אגף המכס יתאם נושא זה עם משרד הקליטה.

2.
התקבל תיקון פרט 7, בצו תעריף המכס, פטורים ומס קניה על טובין, התשס"ד–2004, וצו מס קניה (פטור), התשל"ו–1975. ועדת הכספים אישרה ביום 4.5.2004 את התיקון, לפיו יבוטל הפטור ממס קניה על מוצרי חשמל, לתושבים חוזרים השבים לישראל לאחר שנתיים, ויוענקו הטבות לתושבים חוזרים, השבים לישראל לאחר שש שנים, ביבוא חפצי בית וציוד לעסק, בדומה לזכויות המוענקות כיום לעולים חדשים.

3.
עולה יוכל לקבל מידע מעודכן משליחי עלייה, לפני עלייתו, לגבי הטובין המיוצרים בישראל. דיני יבוא אישי מאפשרים לעולה לייבא שלושה משלוחים במשך 3 שנים, כך שגם אם נוצרה אי הבנה בתחום זה בעת העלייה, יוכל העולה להשלים את החסר.

הליכי משמעת בשירות המדינה

המבוקר הראשי: נציבות שירות המדינה
מבוקרים נוספים: משרד האוצר; משרד הביטחון; המשרד לביטחון הפנים - משטרת ישראל; משרד הבריאות; המשרד לעניני דתות; משרד החינוך; משרד המשפטים 

א.
ריכוז ממצאי הביקורת
1. 
אין נתונים מלאים ואמינים על הטיפול בתלונות ובתיקי משמעת. מקצת הנתונים נרשמים ידנית ביחידות המשמעת ואינם מוזנים למערכת הממוחשבת; גם הנתונים הממוחשבים אינם אמינים עקב היעדר תיאום בין אגף החקירות ואגף התביעות בעניין מספור התיקים. כל אחת מיחידות המשמעת מדווחת בנפרד לנציב על פעולותיה ואין דיווח מרוכז מטעם נש"מ על כל שלבי הטיפול בהליכים המשמעתיים.

9. 
לנוכח החשיבות הציבורית שיש לנושא המשמעת בשירות המדינה, מן הראוי שנש"מ תפרסם מדי שנה בשנה דוח רשמי בנושא זה, שיכלול בין היתר: מידע מפורט בכל הקשור לנושא, הוראות החוק והתקשי"ר, פסקי דין נבחרים וכן נתונים מלאים ואמינים על היקף התופעה והטיפול על כל שלביו - הן בנש"מ והן במשרדי הממשלה.

10. 
הוראות התקשי"ר אינן מסדירות במפורט את תהליך הטיפול, ואת חובת הדיווח והתיאום בין המשרדים, לרבות המשטרה, לבין יחידות נש"מ בכל אחד משלבי הטיפול בעבירות משמעת. מאחר שיש נקודות משיקות רבות בין הגופים השונים במהלך הטיפול בנושא, נדרשות הנחיות ונהלים בנושאים שונים, ובעיקר: חובת המשרד לדווח לגוף האחראי בנש"מ על כל בירור וחקירה של תלונה או חשד לעבירת משמעת; סמכויות החקירה של האחראים במשרדים; סמכות המשרד לסגור תיקי חקירה; דיווח על אמצעי משמעת שהושתו על עובד שעבר עבירת משמעת.

12. 
נש"מ לא קבעה נוהל לעבודת אגף התביעות על אף התחומים המורכבים שבהם הוא עוסק, הסמכויות שמקנה החוק לתובע והאפשרות שיש לו לקבל החלטות על פי שיקול דעתו בלא אמות מידה אובייקטיביות. נהלים נדרשים, בין היתר, בתחומים אלה: הסמכות לסגור תיק חקירה והנסיבות שבהן ניתן להחליט על כך; הסדרי טיעון; השעיות; התיאום והדיווח בין אגף התביעות לאגף החקירות בנש"מ וכן בינו לבין משרדי ממשלה, המשטרה, הפרקליטות ובתי המשפט. גם בשנים שבהן היה אגף התביעות אחראי לחקירות (עד 2000), לא היו נהלים והנחיות לניהול חקירות, בכלל זה זכויות נחקרים, חובות החוקר ושיטות החקירה.

17. 
מאחר שנש"מ לא קבעה הנחיות והוראות למשרדים בכל הקשור לבירור תלונות ולחקירות, כל משרד פעל בנושא זה לפי דפוסים שקבע. ברבים מתיקי המשמעת שנבדקו נמצא שהמשרדים לא דיווחו המשרדים לנש"מ על תלונות וחשדות בנושא משמעת ואף לא על התחלתם של בירורים וחקירות; כמו כן, שלבי החקירה לא תואמו עם נש"מ. הודעה על קיום חקירה הועברה לנש"מ רק בשלב מתקדם של הבדיקה ואף לאחר סיומה, בעת שהמשרד העביר לנש"מ קובלנה. במקרים לא מעטים החומר שהועבר לאגף התביעות בסיום הבדיקה לא היה שלם. אגף התביעות ביקש השלמות מחוקרי המשרדים זמן רב לאחר שדוחות החקירה הועברו לטיפולו. כל אלה מנעו טיפול מהיר ויעיל בעבירות משמעת של עובדים.

22. 
נש"מ לא קבעה הנחיות להפעלת שיקול הדעת בנושא השעיות. במסגרת עבודתו של הצוות המשותף הוא הציע באוקטובר 1999 עקרונות מנחים לשיקולים להחלטות על השעיית עובד עד תום ההליכים. עד מועד סיום הביקורת, נש"מ והפרקליטות לא נימקו בכתב את השיקולים להמלצות ולהחלטות בעניין השעיית עובדים.

23. 
יש מקום לקבוע נוהל בעניין הטיפול בבקשות של משרדים להשעות עובדים או להעבירם לתפקיד אחר. בנוהל כזה ראוי להורות שכל אימת שנפתחת נגד עובד חקירה פלילית בעבירה שיש עמה קלון, תבדוק נש"מ את סוגיית השעייתו; בדיקה כזאת מן הראוי שתכלול התייעצות עם נציג היועץ המשפטי לממשלה. מפאת רגישות הנושא וההשפעות האישיות והציבוריות הכרוכות בו, ראוי לפרט את השיקולים להחלטה בעניין השעיית עובד. 

36. 
חקירת נש"מ את עובדיה פוגמת במראית פני החקירה ובתוצאותיה, ומעלה חשש שחקירות משמעת אלה יטופלו מתוך שיקולים פסולים. עמדה על כך פרקליטה מפרקליטות המדינה, אשר בחוות דעת שנתנה ציינה: "הבעייתיות העולה בפרשה שלפנינו מעלה בעיה עקרונית שבה הנציבות חוקרת ושופטת את עצמה, שכן אין חוק שירות המדינה (משמעת) מעלה אלטרנטיבות במקרים בהם התלונה מוגשת על ידי או נגד עובד מעובדיה... ניתן לדון ולהתמקד בבעיה העקרונית שבה מוגשת תלונה נגד מי מראשי הנציבות ... והחוקרים, הכפופים לנציב שירות המדינה, הם החוקרים בפרשה. אפילו ינסו החוקרים להיות אוביקטיביים ככל הניתן עדיין תיוותר התחושה בעיני הציבור כי אין להם מספיק 'חסינות' כדי לחקור בתוך המערכת העצמית שלהם...".
ב. מצב תיקון הליקויים

נציבות שירות המדינה

1. 
בהכנה מחשוב ההליכים המשמעתיים הנערכים באגפי התביעה, החקירות, בית הדין למשמעת ומשרדי הממשלה השונים. ימוחשבו: פתיחת תיקי משמעת, סגירתם, ושלבי הטיפול בהם. קיימת האחדה בין אגף החקירות לאגף התביעות. אגף החקירות אמון על פתיחתו של פע"מ (פנקס עבירת משמעת), ועל מספורו.
9. 
נציבות שירות המדינה מפרסמת דו"ח שנתי, ובו פרק המוקדש לאגף התביעה והמשמעת. בפרק סקירה של תפקידי התביעה, דרך הטיפול בעבירות משמעת, העמדה לדין בפני בית הדין למשמעת, סמכות ההשעיה, פעולות הסברה, לוחות סטטיסטיים של התפלגות הנושאים בטיפול האגף, התפלגות סוגי העבירות, הליכים משמעתיים במשרדי ממשלה וגופים אחרים, השעיית עובדים במשרדי ממשלה וגופים אחרים, והתפלגות תובענות, על פי משרדי ממשלה וגופים אחרים. 
10. נציבות שירות המדינה, פרקליטות המדינה ואגף החקירות במשטרת ישראל, גיבשו טיוטת נהלים בנושא "ניתוב תיקים בין נציבות שירות המדינה והמשטרה, בחקירת חשדות כנגד עובדי מדינה ועובדי גופים ציבוריים", ובנושא "עובדי מדינה ועובדי גופים ציבוריים נוספים – דיווח לנציבות שירות המדינה על פתיחה בחקירה".
12. לאחר עבודת מטה, גובש תזכיר הצעת חוק לתיקון חוק המשמעת, ובו, בין היתר, סמכויות חוקרים ותובעים.

17. אגף החקירות ואגף המשמעת, פועלים לגיבוש נוהל מקיף, הכולל הנחיות לחוקרי הנציבות, בנושאים הבאים: העברת חומר חקירה לטיפול המשטרה; ניהול חקירה משמעתית על ידי חוקרי משמעת במשרדי הממשלה השונים, ודיווח מיידי לאגף החקירות בנציבות; עדכון רשומות במחשב, בתיאום בין אגף החקירות ואגף המשמעת; נוהל זימון לגביית עדות; הקראת אזהרה לחשוד; רישום אמרת חשוד; דיווח מיידי על קבלת תלונה בגין הטרדה מינית; נוהל טיפול בחשד לעבירות משמעת המבוצעות על ידי חוקרי משמעת; נוהל למיקום החקירה; נוהל סמכויות חוקרים, לביצוע מעקבים, לתפישת ראיות והחרמתן, לעריכת מסדר זיהוי חי ועל פי תמונות, ולשכפול קלטות; נוהל לבקשות התביעה להשלמת חקירה; נוהל לטיפול בחומר מודיעיני ממקורות חיים ובהוצאת תעודת חסיון; נוהל לסידור ועריכת תיק חקירה, וסיכום תיק החקירה.
22. אגף המשמעת בנציבות ופרקליטות המדינה, גיבשו נוהל השעיה והעברה לתפקיד אחר, על ידי נציב שירות המדינה. הנוהל מוצג באתר האינטרנט של הנציבות.

23.
יחידת התביעה עורכת מעקב אחר התקיימות ההליכים הפליליים ו/או המשמעתיים, הננקטים נגד עובדים מושעים במשרדי ממשלה וגופים אחרים, ומקבלת מהמשטרה דיווחים על ההתפתחויות החקירה.
36. חקירת עובדי נש"מ החשודים בעבירות משמעת, הועברה לטיפול המחלקה לתלונות שוטרים שבמשרד המשפטים.

גביית מס הכנסה מחברות בפירוק

דוח 54ב

הגוף המבוקר: משרד האוצר - אגף מס הכנסה ומיסוי מקרקעין 

א. 
ריכוז ממצאי הביקורת
1.  
האגף לא יזם פירוק של חברות שסירבו לשלם את חוב המס או של חברות שנמצאות בקשיים כלכליים להן נכסים בני מימוש, עוד בטרם יימחקו ממרשם רשם החברות. השוואה של רשימת 198 חברות עם המרשם המנוהל אצל רשם החברות העלתה, כי 56 (28%) מהן כבר נמחקו מהמרשם בלי שהמידע על כך נאסף בידי יחידת המודיעין והועבר לידיעת משרדי השומה, והוחמצה האפשרות לגבות מהן את החוב. תיקיהן של 198 מהחברות האלה מתנהלים במשרדי השומה שנכללו בביקורת: 37 בירושלים 1, 105 בבאר שבע ו-56 בחולון. משרדי השומה לא יזמו פירוק של אף אחת מחברות אלה, ולא בדקו את האפשרות ליזום פירוקן ולמכור נכסיהן.

2.  
יש באגף כפילות באיסוף ובהפצה של מידע על חברות שהוצא להן צו פירוק.

4.  
מרבית הפעמים שבהן עודכן סכום החוב של חברות בפירוק לא הגישו משרדי השומה למפרקי החברות תביעות חוב מתוקנות. האגף המשיך לדרוש מהמפרקים חובות שסכומיהם נמוכים מהחוב המעודכן; ויש שדרש מהמפרקים לשלם חובות שכבר אינם קיימים.

ב. מצב תיקון הליקויים

משרד האוצר - אגף מס הכנסה ומיסוי מקרקעין 

1.
מתחילת שנת 2004, פועל אגף מס הכנסה, במסגרת משרדי השומה, לאיתור חברות ונישומים יחידים, לגביהם קיימים פרמטרים להיותם בקשיים כלכליים. מתחילת שנת 2004 נבחנו 71 תיקי חברות לייזום פירוק. 21 חברות נמצאו מתאימות לייזום פירוק, וננקטו נגדן הליכים לקראת פירוק. סך חובות החברות הוא 28,290,583 ₪. כן הוגשו 4 בקשות פירוק, בסך חובות של 8,636,910 ₪.

2.
נמצא בבחינה נוהל העברת מידע, ובמיוחד הגעת המידע ליעדו. לאחר סיום הבחינה, יוחלט -  תוך שיקולי עלות-תועלת (בכדי למנוע מצב, בו לא מגיע מידע, וכתוצאה מכך לא מוגשת תביעות חוב) האם להמשיך בהעברת מידע על פי הנהלים כיום, או שגורם אחד יפיץ את המידע.

4.
אגף מס הכנסה יערוך ימי עיון לבעלי תפקיד, אשר אחראים להגשת תביעות חוב. ימי העיון יכללו רענון נהלים, לרבות תיקון תביעות חוב. נוהל רענון לעדכון תביעות חוב, נמצא לקראת הפצה.


היחידה לפירוקים פונה למשרדי השומה, על מנת שיתקנו את תביעות החוב, על פי הנהלים.
שכר עידוד לעובדי ביקורת החשבונות אצל עוסקים

דוח 54ב

הגוף המבוקר: משרד האוצר - אגף המכס ומע"מ

א. 
ריכוז ממצאי הביקורת
1. 
שיטת שכר העידוד מעמידה את עובדי הביקורת במצב של ניגוד עניינים בין האינטרס הקשור בשימוש בסמכותם לבין האינטרס האישי שלהם הקשור בתוצאות הביקורת. השיטה גרמה לעיוות בבחירת העוסקים שיבוקרו ולביצוע בדיקות שטחיות אצלם, מאחר ששכר העידוד תלוי בסכום המס שנקבע בעקבות ביקורות אצל עוסקים. מבקרי החשבונות של האגף העדיפו לבדוק עוסקים שיש סיכוי גדול לחייבם במס בסכום המזכה בשכר עידוד. בשל כך נמנע טיפול בסוגים אחרים של עוסקים ונפגם כוח ההרתעה מהעלמת הכנסות.

2.  
יש לבחון מחדש את המתאם בין חיובים במס לבין שכר העידוד, כדי למנוע מצב של ניגוד עניינים הכרוך בבחירת העוסקים ובבדיקת חשבונותיהם.

3.  
המבקרים ממעטים לבקר במקום העסק, ועולה החשש שהסיבה לכך היא שביקור אינו מזכה בשכר עידוד.

4.  
המבקרים המעיטו לעשות בדיקות אחרות הדורשות ידע וזמן רב יותר, כגון: שיעור הרווח המדווח לעומת השיעור הסביר בענף ולעומת השיעורים שהעוסק דיווח עליהם בשנים קודמות; השוואה בין היקף המלאי המדווח לבין המצאי; גביית עדויות מהעוסק או מעובדיו ובדיקות של חשבוניות העוסק בהשוואה לרישומים שלהן אצל ספקים ולקוחות שלו.

ב. מצב תיקון הליקויים

משרד האוצר - אגף המכס ומע"מ

1. 
החל משנת 2004, חל גידול בהקצאת ימי עבודה לטיפול בעסקים קטנים. נקבע כי 20% מהביקורות יערכו לעוסקים בענפי השירותים, ענפים הנחשבים "קשים" לביקורת.

2. 
אגף המכס ומע"מ ימשיך לפעול במתכונת הקיימת, עד השלמת פיתוחו בשע"מ של שלב א' בפרויקט "תיק ביקורת ממוחשב". סיום מתוכנן - ראשית שנת 2005.


תיק ביקורת ממוחשב יאפשר קבלת מידע, לגבי כל הבדיקות שבוצעו בכל תיק. לקביעת שכר העידוד, ניתן בעזרת מידע זה, לאמוד את הבדיקות שבוצעו, מבחינת מהותן מורכבותן, ובשלבים מאוחרים את איכותן.

 
הצורך להשתמש ברכיב הכספי, יצטמצם, או אף יבוטל.


ראה גם מצב תיקון הליקויים, בפרק ביצוע שומות מס הכנסה.

3. 
מיולי 2004 מתוכנן מנגנון בקרה ממוחשב, לפיו בהיעדר דיווח ממוחשב אודות ביקור בעסק, תחסם האפשרות לסיים את תיק הביקורת.

4. 
החל משנת 2004, עוברים כל עובדי הביקורת הוותיקים, השתלמויות לרענון והרחבת הידע.

המשרד לאיכות הסביבה
זיהום מי נחלים
דו"ח 49

החלטת ממשלה בק/187 – 29 למארס 1999

א. 
המשרד לאיכות הסביבה יגיש תוך ארבעה חודשים תכנית משולבת לפעולות אכיפה כנגד מי שמזרים לנחלים שפכים תעשייתיים ועירוניים, ומטיל פסולת לתוכם.

ב. 
המשרד לאיכות הסביבה ירכז נתונים המצויים בידי משרדי הממשלה ויפרסם ללא שיהוי אזהרות על איכות מי הנחלים, כולל אזהרות לציבור מפני שימוש במי נחלים מזוהמים.

ג.
 דיווח על הביצוע יועבר לאגף לביקורת המדינה בתוך ארבעה חודשים.

ביצוע ההחלטה

המשרד לאיכות הסביבה

א. 
על פי סעיף 20 י"א לחוק המים, התשי"ט-1959, מסורה לנציב המים הסמכות ליתן צווי הרשאה, כמשמעותם בסעיף זה, וזאת לאחר התייעצות עם מי ששר הבריאות הסמיכו לכך.

המשרד לאיכות הסביבה, המתאם את הפעילות בתחום שיקום הנחלים, עומד בראש מינהלת הנחלים, פועל להסדיר, להפסיק ולפקח על הזרמת שפכים וקולחים לנחלים. הנושא מחייב שיתוף פעולה בין נציבות המים ובין המשרד לאיכות הסביבה. לפיכך, נציב המים והמשרד לאיכות הסביבה, הסכימו ביניהם בדבר שיתוף פעולה בנדון.

נציב המים מינה את חברי  הוועדה המייעצת, אשר נותנת מענה לבקשות למתן צווי הרשאה להזרמת קולחים ושפכים לנחלים. הוועדה מגישה את המלצותיה לאישורו וחתימתו של נציב המים. חברי הוועדה הינם: יושב ראש - סגן נציב המים; חברי הוועדה הנוספים: נציגי המשרד לאיכות הסביבה, משרד הבריאות, נציג השירות ההידרולוגי ונציגי הלשכות המשפטיות. 

הוועדה מזמנת, ופונים אליה, גורמים רלוונטיים על פי הצורך: מבקשי הבקשה, רשויות נחל, רשויות ניקוז, רשות שמורות הטבע והגנים, נציגי מחוזות במשרד הבריאות ובמשרד לאיכות הסביבה, איגודי ערים, יחידות סביבתיות, וכו'.

הוועדה מכונסת לשם דיונים בבקשות לצו הרשאה כמשמעותו בחוק המים, לרבות בקשה לחידוש או שינוי צו ההרשאה.

תפקיד הוועדה לדון בכל בקשה לגופה, ולבדוק האם: א. נסיבות העניין אינן מאפשרות ברירה אלא לאפשר סילוק שפכים או קולחים למקור מים מסוים לתקופה קצובה שתפורש; ב. האם ההזרמה נועדה לטיוב המים, לשיפור איכותם,  וכו'.

במידה ושוכנעה הוועדה כי אין חלופה אחרת, ומתקבלת ההחלטה כי יש לאשר את הבקשה לתקופה קצובה, ממליצה הוועדה לנציב המים על התנאים, הסייגים והמגבלות אשר יש לכלול בגוף ההיתר. בין תנאים אלו ניתן למנות איכויות הזרמה נדרשות, ספיקות מותרות להזרמה, מועדי הזרמה מותרים, אופן הזרמה (בצינור/הגלשה ממאגר, וכו'), נקודת ציון מדויקת להזרמה, הנחל אליו תותר ההזרמה, תוכנית ניטור חודשית קבועה של איכות הקולחים, נוהלי דיווח, הגשת תוכניות לשדרוג האיכות, וכו'.

הוועדה אינה מאשרת מתן צווי הרשאה להזרמת שפכים גולמיים לנחלים, ואינה מהווה "חותמת גומי" לבקשות אשר אינן עומדות בדרישות הוועדה.

המשרד לאיכות הסביבה מבצע מעקב אחרי מילוי דרישות צו ההרשאה. במידה ודרישות אלו לא בוצעו על פי דיווח המשרד לאיכות הסביבה לוועדה, שוקלת הוועדה האם ראוי לחדש את צו ההרשאה. במקביל, נוקט המשרד לאיכות הסביבה בהליכי אכיפה.

להלן דו"ח פעילות הוועדה עד ל-30.6.2004:

1. 
הוצאו צווי הרשאה להזרמה לנחלים, על פי הפרוט הבא: מפעל טיהור שפכים (מט"ש) איילון, מט"ש עירון, מט"ש מפעלי נייר חדרה, מט"ש כפר סבא - הוד השרון, מט"ש כרמיאל, מט"ש הסוללים, מט"ש רעננה, מט"ש קולחי השרון, מט"ש נטופה ומט"ש שפד"ן; מט"ש ירושלים - נדרש לבצע בדיקות איכות מים. יזומן לוועדה בספטמבר; מט"ש מרץ - הגישו בקשה, נענו בסרוב; מט"ש תנובה תל יוסף - בטיפול.

2. הוכנו מפות, בהן סומנו הנחלים וקטעי נחלים, בהם זורמים שפכים/קולחים. נכתבו נהלים לכניסת ולחציית נחלים אלו. המידע יועבר לפורמט GIS, ויוכנס לאתר האינטרנט של המשרד לאיכות הסביבה.
3. 
לאורך הנחלים ירקון וקישון, הציבו רשויות הנחל שלטי אזהרה לציבור על איכות מי הנחלים.  שילוט זה הוצב גם לאורך נחל חדרה. 
4. 
בשנת 2004 ניתנו 12 פסקי דין,  על פי חוק המים.

המערך המשולב לטיפול באירועי חומרים מסוכנים
דו"ח 49
החלטת ממשלה תמ/63 - 12.11.2002

 

א. צוותי חילוץ בזירת הפגיעה המיידית
 

1. 
צוות בראשות נציג המשרד לאיכות הסביבה ובהשתתפות נציגי צה"ל - פיקוד העורף, משטרת ישראל ומשרד הבריאות - מד"א, יגבש נוהל עבודה משותף אשר יתואם עם משרד הביטחון, כדי ליצור אחידות ותיאום של דרכי פעולה ונהלי העבודה הקיימים בתחום הטיפול בנושא חומרים מסוכנים וחומרי לחימה כימיים.

 


בנוהל שיגובש יקבעו הנושאים הבאים:

 


א. 
הפיקוד על צוותי החילוץ.

 


ב. 
ציוד אחיד.

 

ג. 
מערכות הקשר בין הכוחות בזירה: יבחן הצורך ביצירת מערכות קשר אחודות שיאפשרו קשר שוטף בין הכוחות השונים הפועלים בזירת האירוע. ראש האגף לביקורת המדינה ידווח לוועדת השרים בענין ההתקדמות בביצוע פרויקט "רדיו לאומי".

 

ד. 
השלמת פריטי ציוד חסרים לצוותים הפועלים בזירת הפגיעה המיידית.

 

ה. 
תפקידי גופי החירום ונהלי ההפעלה באירועי חירום. 

 

ו. 
ריתוק עובדי המשרד לאיכות הסביבה המטפלים באירועי טרור בלתי קונבנציונלי.

 

2. 
דיווח ימסר לאגף לביקורת המדינה במשרד ראש הממשלה בתוך חודש.

 

ב. מפעלי "שלאון" ו"סופר גום" - ריתוק עובדים בשעת חירום
 

לרשום הודעות משרד הביטחון - מטה מל"ח, ומשרד העבודה והרווחה, כי העובדים במפעלים הקשורים לייצור והנפקת מסיכות המגן, רותקו למפעל בשעת חירום, וכי לא צפויה פגיעה בהליך הייצור בגין גיוס עובדים בשעת חירום. 

ביצוע ההחלטה

 

המשרד לאיכות הסביבה

 

1. 
עבודת הצוות הסתיימה. 

 

1ג. 
בעקבות ישיבה שהתקיימה באגף לביקורת המדינה, הוטל על המשטרה לבצע עבודת מטה  בנושא ולגבש פתרונות ישימים. 

 

1ד. 
המשרד העביר את צרכי ההצטיידות החסרים של הגופים, נכון לסוף 2003.

1ו. 
המשרד ריתק עובדים במסגרת מל"ח, הנותן מענה לזמן מלחמה. עם זאת, ישנם כוננים חיוניים המגויסים לשירות ביטחון, ועל כן לא ניתן לרתקם. 

לא הועברו הנמקות פיקוד העורף לסירוב שחרורם, כפי שהתבקשו.

החלטת ממשלה בק/46 -26.1.2004

דיווח מעקב אחר ביצוע החלטה מספר 2803(בק/63) מיום 28.11.2002

יו"ר ועדת השרים מסכם:
א. ועדת השרים רושמת לפניה את הדיווח המפורט מאת המנהלת הכללית של המשרד לאיכות הסביבה והאגף לביקורת המדינה בענין מצב ביצוע החלטה מספר 2803(בק/63) מיום 28.11.2002.

ב. מערכת קשר בין הכוחות בזירה
ועדת השרים רושמת לפניה את הודעת משטרת ישראל, כי החלה בעבודת מטה לגיבוש פתרון מבצעי לנושא הקשר בזירת האירוע - המב"ר (מרכז בידוד ראשון).
משטרת ישראל תסיים את עבודת המטה כאמור עד 30.4.2004, ותמסור דיווח מתאים לאגף לביקורת המדינה.
ג. השלמת ציוד לצוותים הפועלים בזירת הפגיעה המיידית
ועדת השרים רושמת את הודעת משטרת ישראל כי בניידות נמצא ציוד מתאים, אולם עדיין קיים פער ברמת ההצטיידות במשטרה בין התקן שנקבע לבין המצאי בפועל. 
נציג נציבות כבאות והצלה מעיר, כי עדיין יש מחסור בציוד לשם השלמת התקן שנקבע, למרות שנמצא ברשותם הציוד המינימלי הנדרש לנושא.
ד. תרחיש (מתאר) הייחוס
ועדת השרים רושמת לפניה את הודעת נציג צה"ל, כי הרמטכ"ל יאשר את תרחיש הייחוס לאירועי טרור בלתי-קונבנציונליים, עד 30.4.2004.

ה. 
ועדת השרים רושמת את הודעת משרד הביטחון ומשטרת ישראל בענין ביצוע החלטות ועדת השרים לביטחון לאומי, המסדירות את אחריות משרדי הממשלה וגופים ממלכתיים לטיפול באירוע טרור בלתי-קונבנציונלי בתקופת רגיעה, והתמודדות עם "טרור על" והיערכות לביצוען.

ביצוע ההחלטה

 

משרד הביטחון

ד. 
איום הייחוס לטרור בלתי קונבנציונלי, המהווה חלק מאיום הייחוס לעורף, נמצא עדיין בעבודת מטה. צפי לאישור - ספטמבר 2004.
ריכוז ממצאי הביקורת

הגופים המבוקרים: המשרד לאיכות הסביבה; המשרד לביטחון הפנים - משטרת ישראל; משרד הפנים - נציבות כבאות והצלה; משרד התחבורה; מגן דוד אדום

2.
משרד התחבורה הכין הצעה לתקנות שירותי הובלה, והיא הועברה לאישור משרדי הממשלה הנוגעים בדבר. כן הוכנה הצעה לתקנות מסילות הברזל (שינוע חומרים מסוכנים), התשנ"ח-1997, אולם עד מועד סיום הביקורת לא הסתיים הטיפול בהצעות לתקנות.

מצב תיקון הליקויים

משרד התחבורה
2. א. מינוי ועדה לעניין הובלה יבשתית של חומרים מסוכנים

ועדת שרים לאיכות הסביבה ולחומרים מסוכנים, בישיבתה מיום ג' כ"ד בסיון התשס"ג, (24.06.2003), החליטה על הקמת ועדה לענין הובלה יבשתית של חומרים מסוכנים. 
תפקיד הוועדה יהיה לגבש ולהמליץ בפני הממשלה על דרכים לשיפור הבטיחות והביטחון, בהובלה יבשתית של חומרים מסוכנים.

הרכב חברי הוועדה, על פי החלטת ועדת השרים לאיכות הסביבה ולחומרים מסוכנים:
נציג שר התחבורה – יושב ראש; נציג השרה לאיכות הסביבה; נציג השר לביטחון הפנים; נציג שר התעשייה, המסחר והתעסוקה; נציג שר התשתיות הלאומיות; נציג צבא ההגנה לישראל; נציג משטרת ישראל; נציג המטה ללוחמה בטרור; נציג הוועדה לאנרגיה אטומית; נציג נציבות כבאות והצלה; נציג הוועדה הבין-משרדית לחומרים מסוכנים.

ליושב ראש הוועדה נבחר מנהל אגף מטענים במשרד התחבורה.

להלן דו"ח הוועדה:

"רקע

חומרים מסוכנים הם חומרים המאיימים על בריאותו של האדם, סביבתו ורכושו. 

הסכנות הטמונות בחומרים אלה עשויות לנבוע מפיצוץ, שריפה, דליפה, או שפך, אם בשל תקלה באריזתם,  ואם בשל תאונות בעת העמסתם שינועם או פריקתם.

בעייתיות נוספת נובעת מהמצב הביטחוני הנוכחי במדינת ישראל, ומהחשש לאירוע חבלני בעת השינוע.  

בכבישי הארץ מובלים מידי יום עשרות אלפי טונות של חומרים מסוכנים.  כמות החומרים המשונעת בתוך המדינה, אליה וממנה - דרך נמלי הים והאוויר, גדלה בהתמדה עם הפיתוח התעשייתי והגידול בצריכה, בד בבד עם העלייה בצפיפות  בכבישים, הנובעת מהגידול ברמת  המינוע  והנסועה.

על הוועדה לבחון את היקף החומרים המסוכנים המשונעים בכבישי הארץ, לאתר את פוטנציאל הסיכון במטרה למנעו במידת האפשר, ולהמליץ על שינויים בחקיקה ובתקנות, להגברת הבטיחות והביטחון בעת השינוע. 

ב.     מהלך דיוני הועדה לעניין הובלה יבשתית של חומרים מסוכנים

חברי הועדה התכנסו לשלש פגישות עבודה. בדיונים הוצגו ההיבטים השונים, הקשורים למשק ההובלה היבשתית של חומרים מסוכנים, והועלו דרכים לשיפור הבטיחות והביטחון בהובלה. 

במהלך דיוני הוועדה הוצגו נתונים לגבי העוסקים בשינוע חומרים מסוכנים – מפעילים (חברות ובודדים), מגוון כלי הרכב המובילים חומ"ס בקביעות וכהובלה מזדמנת, והבדיקות התקופתיות שעוברים כלי הרכב.  הנהגים המשנעים אותם בכבישים, וההכשרה שעוברים נהגים אלה. 

הוועדה קיבלה סקירה לגבי המסגרת החוקית לנושא השינוע, המוסדרת בשני מקורות עיקריים:

חוק שירותי הובלה, התשנ"ז-1997, ותקנות שירותי הובלה, התשס"א-2001; חוק החומרים המסוכנים, התשנ"ג-1993.   

לפני הוועדה הוצגו מספר תרחישים אפשריים לתקריות חומ"ס בעת השינוע, והגורמים המעורבים בטיפול בשטח. התרשמות חברי הוועדה, שיש מקום לתיקונים בחקיקה, בתקינה ובנהלים, בכדי להשיג שיפור ברמת הביטחון והבטיחות, בכל הקשור לשינוע יבשתי של חומרים מסוכנים. 

בהתאם לנושאים שהועלו במהלך דיוני הוועדה והצעות חבריה, גובשו המלצות המחייבות  שינויים בחקיקה קיימת, חקיקה חדשה, הגברת אכיפה, הגבלות נסיעה וחנייה, הכשרה ומידע.

ג. 
המלצות הוועדה להובלה יבשתית של חומרים מסוכנים

1.  
תחיקה ותקינה

1.1. 
שינוי חוקים ותקנות קיימים

א. 
משרד התחבורה יפעל להשלים את הטיפול לתיקון תקנות שירותי הובלה, התשס"א-2001, בדבר חיוב התקנת מכשיר איתור ואיכון ולחצן מצוקה, במכליות ובכלי רכב המובילים חומרים מסוכנים דרך קבע. 

נתוני האיכון יועברו בזמן אמת למוקד הסביבה, לצורך טיפול באירועי חומרים מסוכנים.

ב. 
משרד התחבורה יפעל לתיקון תקנות התעבורה ותקנות שירותי הובלה, אשר יאפשרו קבלת חוות דעת ביטחונית משירות הביטחון הכללי, לגבי כל העוסקים בהובלת חומרים מסוכנים.

משרד התחבורה יפעל לשינוי חוק שירותי הובלה, התשנ"ז-1997, כך שתוטל חובה על בעל החומר או סוכנו, למסור למוביל: שטר מטען וכרטיס בטיחות, הצהרה בדבר שם החומר, סיווגו וכמותו, וכי אריזת החומר תקנית, ועומדת בכל הדרישות להובלה בטוחה.

ג. 
השינוי יכלול הטלת אחריות על מוסר המטען (מי שהשליטה במטען לפני העמסתו הייתה בידו), לוודא שהרכב לא יועמס ולא ייצא לדרכו, אלא לאחר שבדק ומצא, כי הרכב עומד בדרישות החוק והתקנות. 
ד. 
משרד התחבורה יפעל לתיקון חוק שירותי הובלה, כך שיתאפשר להאציל סמכויות פיקוח לגורמים שונים, מלבד עובדי משרד התחבורה (מתנדבים, עובדי המשרד לאיכות הסביבה - משטרה ירוקה ועוד), בכל הקשור לאכיפת הובלת חומרים מסוכנים.
ה. 
משטרת ישראל  ומשרד התחבורה, יפעלו לשינוי חקיקתי, כך שיתאפשר להגיש דו"ח לנהג או למי שמפעילו, בעבירות לפי חוק שירותי הובלה ותקנות שירותי הובלה, מבלי שיהיה צורך בהליך חקירתי.

1.2. 
חקיקה חדשה
א. 
המשרד לאיכות הסביבה, יפעל לעגן בחקיקה מחייבת, את ההוראות על פי התו"ל (תורת הלחימה) לטיפול באירועי חומ"ס, כדי שניתן לאכוף הוראות אלה גם על גורמים שאינם ממשלתיים, כגון: מפעלים, יבואנים, חברות הובלה, חברות ספנות המבצעות שטעון (העברה בין נמלים), וכו', ולחייבם בהערכות למתן מענה מקצועי מיידי, שיכלול הכנת אמצעים וחומרים לטיפול ונטרול, והבאתם למקום האירוע.  
ב. 
המשרד לאיכות הסביבה, יפעל למסד את פעילות העזרה הדדית של הגופים והמפעלים ברחבי הארץ, שלהם מכנה משותף בתחומי העיסוק בחומ"ס,  כך שצוותי חירום של מפעל אחר, יוכלו לסייע בעת  אירוע המתרחש במרחק גדול מהמפעל ממנו יצא החומר. דבר זה יקצר את זמן ההגעה של צוותים מומחים וציוד נטרול, למקום האירוע.

ג. 
במידה והדבר לא יבוצע כהתארגנות וולונטרית, יש לחייב פעילות זאת  בחקיקה, על ידי הקמת ארגון ממוסד, שיפעל במוקדים שונים ברחבי הארץ. במימון פעילות זאת ישתתפו הגופים והמפעלים השונים. 

ד. 
משטרת ישראל ומשרד התחבורה יפעלו לשינוי החקיקה, שתאפשר איסור שימוש ברכב המוביל חומרים מסוכנים, בעת ביצוע עבירות חמורות, כדוגמת האיסור לשימוש ברכב, שניתפס מוביל מטען החורג ב- 25% או יותר, מהמותר לו על פי רשיונו.

2. 
פיקוח ואכיפה

א. 
משרד התחבורה יפעל להקים מערך פיקוח הולם, שייתן מענה להיקף הובלת החומרים המסוכנים בישראל.
ב. 
המשרד לאיכות הסביבה, יעביר דיווח תקופתי למשרד התחבורה, לגבי מובילי חומרים מסוכנים המעורבים באירועים, לצורך הגברת הפיקוח על מובילים אלה, וכל טיפול אחר בהיבט הרישוי.
ג. 
משטרת ישראל תעדכן את חוברת נוסחי האישום, לגבי כל העבירות המטילות אחריות על נהג הרכב, על פי חוק שירותי הובלה ותקנות שירותי הובלה, ותבוצע אכיפה בהתאם.
ד. 
משטרת ישראל, תיתן דגש מיוחד לאכיפה לגבי עבירות הנוגעות לכלי רכב המובילים חומ"ס, בכל הקשור לציות לתמרור ב-68 (איסור מעבר לרכב חומ"ס), עבירות הנוגעות לחניה (על פי תקנה 76ב' לתקנות התעבורה, ותקנות שירותי הובלה), תקינות הרכב, וההוראות  הנוגעות להיבט הרישוי (רישיון מוביל לחומר מסוכן, היתר לנהג, וכו'). 
3. 
הגבלות נסיעה וחנייה


א. 
משרד הפנים בשיתוף משרד התחבורה, יפעלו לקידום חקיקה או תכנית מתאר ארצית, להקמת מגרשי חניה נגישים, מסודרים ומאובטחים, בהתאם להנחיות מחלקת אבטחה במשטרת ישראל, לרכב כבד ולכלי רכב המובילים חומרים מסוכנים, בתחומי הרשויות המקומיות.
ב. 
משרד התחבורה יעמוד בראש ועדה מתמדת, שתכלול נציגים מהמשרד לאיכות הסביבה, משטרת ישראל, צה"ל, רכבת ישראל ונציגי המובילים, שתעסוק בכל היבטי הבטיחות והביטחון, בעת שינוע חומרים מסוכנים בכבישים ובמסילת הברזל.
בין הנושאים שיטופלו על ידי הוועדה:  הכנת תרחישי ייחוס לסיכונים אפשריים, עדכון צירי תנועה אסורים למעבר חומ"ס, הגבלת שעות, וכו'   

4.  
הכשרה ומידע  

א. 
על משרד התחבורה לשלב את ההיבטים הביטחוניים בתוכניות הלימוד, במסגרות ההכשרה של הנהגים, קציני הבטיחות, ויתר העוסקים בשינוע חומרים מסוכנים, בנוסף לנושאים של איכות סביבה והתנהגות בעת אירוע. 

בתכניות יינתן תדרוך לגבי דרישות האבטחה החדשות, שפירסמה ועדת המומחים לחומרים מסוכנים של האו"מ. התכניות יועברו לאישור מחלקת האבטחה במשטרת ישראל,  ויעודכנו תקופתית.
ב. 
על המשרד לאיכות הסביבה, לקדם את הטיפול בדבר פרסום מספר טלפון ארצי של מוקד איכות הסביבה – בחיוג מקוצר.
ג. 
משטרת ישראל - האג"מ המחוזי, אשר בתחומו התרחש אירוע חומ"ס, יערוך תחקיר לגבי כל אירוע של שינוע חומ"ס מהותי, שכתוצאה ממנו נחסמה התנועה לפרק זמן רב, או שגרם לנפגעים, או לפגיעה סביבתית בעלת משמעות, או שעלול היה לגרום לאחד מאלה. התחקיר יתמקד בתפקוד הגורמים, ובשיתוף הפעולה בינם, בהתאם לתו"ל.
בתחקיר ייקחו חלק פעיל, כמוזמנים קבועים: יחידות משטרת ישראל הנוגעות, המשרד לאיכות הסביבה, משרד התחבורה, שירותי הכבאות, מגן דוד אדום, החברה המשנעת, ונציגי המפעל/ החברה השולחת."

היבטים סביבתיים של הפעילות של המועצה התעשייתית ברמת חובב

דו"ח 54ב
החלטת ממשלה בק/64  - 4.4.2004
א. 
משרד הפנים יפעל לקידום הליכי החקיקה בהצעת החוק שהניח על שולחן הכנסת לשינוי הרכב המועצה המקומית התעשייתית ברמת חובב, תוך בחינת ההרכב הרצוי של המועצה המקומית התעשייתית לשם מילוי תפקידיה ולשם הבטחת יכולתם של משרדי הממשלה הנוגעים בדבר להפעיל את סמכותם.
ב. 
המשרד לאיכות הסביבה והמועצה המקומית התעשייתית רמת חובב, יכינו בתוך 6 חודשים, תוכנית הכוללת חלופות ולוחות זמנים לטיפול בשפכים שבתחום המועצה.
ג. 
המשרד לאיכות הסביבה ידווח, בתוך 6 חודשים, לאגף לביקורת המדינה במשרד ראש הממשלה על פעולות האכיפה המנהליות והפליליות שהוא נוקט נגד מפעלים ומתקנים במועצה התעשייתית ברמת חובב, שאינם עומדים בתקני פליטה שנקבעו ברשיון העסק שלהם.
ד. 
המשרד לאיכות הסביבה ידווח, בתוך 6 חודשים, לאגף לביקורת המדינה במשרד ראש הממשלה לגבי הדרישות העדכניות לניטור רציף מהתעשייה בכלל וממפעלי רמת חובב בפרט.
ה. 
הערות מבקר המדינה בדו"ח מספר 54ב' בנושא יילקחו בחשבון במהלך ביצוע ההחלטה.

ביצוע ההחלטה

המשרד לאיכות הסביבה

ב. 
תפקידו של המשרד הוא לקבוע את הערכים לטיפול במזהמים, ולהטמיעם בתנאים והיתרים. הכנת תוכניות מפורטות, הכוללות חלופות לטיפול במפגעים הסביבתיים, לשם עמידה בדרישות המחייבות, הינה באחריות המפעלים. בתאריך 16.5.2004 השית המשרד לאיכות הסביבה על מפעלי רמת חובב תנאים ברשיון עסק, הכוללים טיפול מלא ברמת המפעל הבודד ובאחריותו. בתנאים נקבע, כי המפעלים יגישו למשרד לאיכות הסביבה תוכניות לטיפול בשפכים, לרבות לוח זמנים לשלבי הביניים. לפיכך, תפקידה של המועצה כמטפלת בשפכי המפעלים מתיתר.

השרה לאיכות הסביבה דיווחה ליו"ר הוועדה לענייני ביקורת המדינה בכנסת, את תוכנית פעולה של המשרד לטיפול במפגעי רמת חובב, כולל לוח זמנים משוער לביצוע, כלהלן:

הטיפול במניעת מפגעים מורכב מטיפול מתקדם בשפכים, שיקום אתר הפסולת הרעילה, מניעת פליטת מזהמים לאוויר מהמפעלים, חיסול בריכות האידוי ושיקום אתר הפסולת הרעילה.

להלן אבני דרך ולוחות זמנים לקידום הפתרונות:

א. שפכים

1. שפכי המפעלים

במתחם רמת חובב קיימים 17 מפעלי תעשייה כימית, המזרימים את שפכיהם החל משנת 2000 למתקן לטיפול ביולוגי מרכזי (טב"מ), לאחר תקופת הרצה ממושכת ובאישור משרד הבריאות. למרות זאת, הטב"מ לא הצליח להגיע לרמת הערכים הנדרשת בקולחיו. ביום 16.5.2004 השית המשרד לאיכות הסביבה על  המפעלים תנאים ברשיון עסק הכוללים טיפול מלא ברמת המפעל הבודד, עד לקבלת תמלחת נקייה וגיבושה בסופו של התהליך למלח "יבש". שלבי הביניים יהיו טיפול ביולוגי ו/או פיסיקלי ו/או כימי  לאיכויות הנדרשות, הגעה לתמלחת בריכוז 15-20%, ובשלב הסופי גיבושה.

על פי התנאים החדשים, עד מחצית שנת 2006, על כל המפעלים להביא את השפכים לאיכויות גבוהות ביותר, כאשר בסוף שנת 2007 הקולחים ירוכזו לתמלחת נקיה. 

על פי לוחות הזמנים שקבע המשרד, ניקוזן ושיקומן של בריכות האידוי, שאינן אטומות, יחל בשנת 2005, וימשך עד שנת 2010. בשנת 2008 תופסק הזרמת הקולחים לבריכות האידוי. טיפול מלא מסוג זה דורש מציאת טכנולוגיות, שחלקן לא ידועות עדין בעולם, והנדרשות לפיתוח ולהתאמה לסוג השפכים האופייני למפעל, דבר הדורש תקופת התארגנות ארוכה. 
עלות הפרויקט המוערכת לכל המפעלים כ-100 מליון דולר.

2. שפכי בריכות האידוי

שטח הבריכות כ-1600 דונם, המכילות כ-5 מלמ"ק שפכים, מתוכם כ-1,150 דונם באיטום כפול, וכ-450 דונם איטום בודד או לא מספק.

שיטת הטיפול המומלצת כטיפול חירום – ניקוז, בידוד ואיטום של 8  הבריכות שאינן אטומות. לגבי שאר הבריכות - הפסקת הזרמה, המשך אידוי סולרי, פינוי וריכוז שפכים היכן שניתן, מילוי וכיסוי בחול וסגירת הבריכות האטומות.

קצב האידוי מוערך בכ-3 עד 4 שנים מגמר ההזרמה.

לוח הזמנים לייבוש הבריכות:

31.12.2005 – גמר שיקום בריכות 1 עד 6.

1.1.2008 - הפסקת הזרמת קולחים לבריכות האידוי.

31.12.2008- גמר שיקום בריכת KLM.

1.1.2012 – גמר אידוי, פינוי, כיסוי ושיקום הבריכות.

עלות מוערכת לטיפול החירום, הכולל פינוי ושיקום ראשוניים של הבריכות, למניעת מפגעים - כ-50 מליון ש"ח.
ב. איכות אויר

ניטור ובקרה 
על מנת לוודא שמערכת הטיפול בשפכים ופעילות המפעלים אכן מונעים את מפגעי איכות האוויר, יבוצעו דיגומי אוויר בשלושה מעגלים סביב רמת חובב:

מעגל פנימי - מדידה רציפה בארובות ועל גדר המפעלים, על פי הקריטריונים של המשרד, לצורך גילוי חריגה מתקנים ואכיפת החוק.  מכשירי הניטור הרציף באחריות המפעלים. בנוסף, בדיקות פתע בארובות ודיגום בגדר המפעל על ידי המשרד לאיכות הסביבה.

מעגל ביניים - מדידה לאורך גבולותיו של אזור התעשייה רמת חובב, במטרה לגלות חריגה מתקני איכות אוויר ממקורות לא מוקדיים, מארובות שאינן מנוטרות, ותוצרי ביניים;  באחריות המועצה התעשייתית ברמת חובב לבצע ניטור שוטף, ובאחריות המשרד ביצוע בדיקות פתע.

מעגל חיצוני - דיגום בישובים המקיפים את רמת חובב; לדוגמא רביבים, משאבי שדה, שדה בוקר, בית הכלא בבאר שבע והפזורה הבדואית; באחריות הרשויות המקומיות ובסיוע המשרד לאיכות הסביבה.
להפעלת מערך הניטור והבקרה נדרש תקציב של  כ-6 מיליון ש"ח .

סך הכל נדרשים  כ-850 מליון ש"ח השקעה בתשתיות, ועוד כ-8 מליון ש"ח לשנה לצורך פיקוח ובקרה.

במידה וינקטו כל הצעדים האמורים לעיל, ניתן לומר במידת ביטחון גבוהה ביותר, כי לא יגרמו נזקי זיהום אוויר מחוץ לגבולות המועצה התעשייתית רמת חובב. הצלחת הטיפול והעמידה בלוח הזמנים, מותנה בשיתוף פעולה של הגופים המפוקחים, ובהעדר עיכובים, כגון עתירות מינהליות כנגד תוכנית הפעולה ותנאי רשיון העסק הנובעים ממנה.

פעולות אכיפה באמצעות המשטרה הירוקה

דו"ח 53ב

המבוקר הראשי: המשרד לאיכות הסביבה

א. ריכוז ממצאי הביקורת
8. 
במטרות ויעדים לא נקבעו הנושאים הענפיים שבהם יש לערוך השתלמויות. המשרד, שאימץ המלצתו של יועץ לפתח יכולות מקצועיות בתחומי פעילותו, לא עמד בנורמות שהוא עצמו קבע.

ב. מצב תיקון הליקויים

המשרד לאיכות הסביבה

8.
עריכת השתלמויות לסגל המשטרה הירוקה, מהווה חלק בלתי נפרד ממטרות ויעדי המשרד, בכל שנת עבודה.


להלן תכנית השתלמויות להגברת מיומנות האכיפה לשנת 2004 – המשטרה הירוקה:


עריכת שתי הכשרות מרכזיות; כל הכשרה היא בת 6 ימים, בנושאים: סדר הדין הפלילי; דיני עונשין; דיני ראיות; סמכויות; תיקי חקירה.


קורס עיכוב ממונע, בנושאים: הכרת השטח; תצפיות; עיכוב ברכב; עיכוב משולב; נהיגה מבצעית; ארגון וניהול.

נהיגת שטח, בנושאים: עבירות במתארי בוץ וחולות; נהיגת כביש; פעילות שוליים.


עריכת ארבעה  ימי עיון בנושאי העשרה. עד כה התקיימו ימי עיון בנושאים: רענון אסבסט; ברירות משפט-יריעות פלסטיק; מפגעי יתושים.

עריכת קורסים בנושאים: כונני חומ"ס; טרור בלתי קובנציונלי - כונני חומ"ס; חקירות - מחזור א'; עיכוב - מחזור א'.

הפיקוח על איסוף ופינוי של פסולת למיחזור

דו"ח 53ב

המבוקר הראשי: המשרד לאיכות הסביבה

מבוקרים נוספים: משרד האוצר; משרד התשתיות הלאומיות

א. ריכוז ממצאי הביקורת
7. 
עוד בשנת 2000 הכין המשרד נוסח לתקנות שמירת הניקיון (היטל על הטמנת פסולת מוצקה), התש"ס-2000, שעל פיהן יוטל היטל על כל טון פסולת שתסולק למטמנה בהתאם לסוג הפסולת וסוג האתר. עד מועד סיום הביקורת בסוף 2002 לא הותקנו התקנות האמורות, ולכן המדינה ממשיכה לשאת מתקציבה בעלויות החיצוניות של סילוק הפסולת העירונית. על משרד האוצר והמשרד לאיכות הסביבה, לזרז את הליכי החקיקה של התקנות, כדי שיהיה אפשר להטיל את היטל ההטמנה ולתת תמריץ ניכר לזירוז השגת יעדי המיחזור.

ב. מצב תיקון הליקויים

המשרד לאיכות הסביבה

7.   בנובמבר 2003, הוכנו ע"י המשרד תקנות היטל ההטמנה, והועברו לאישור ועדת הפנים ואיכות  הסביבה של הכנסת. טרם נקבע מועד לדיון.  
משרד הביטחון

היבטים בהתקשרויות משרד הביטחון עם קבלנים ובפיקוח על עבודות בינוי
דו"ח 54א

החלטת ממשלה בק/24 -31 לאוגוסט 2003

א. 
המנהל הכללי של משרד הביטחון ידווח בתוך 4 חודשים על פעולות משרדו בתחומים הבאים:
1. 
סדרי זימון קבלנים להשתתפות במכרזים, תוך שימת דגש על מתן  הזדמנות שווה לכל.
2. 
סדרי "הפיקוח - העליון" על עבודות בינוי.
3. 
בקרת האיכות של המשרד על עבודות המבוצעות על ידי קבלנים.
4. 
סדרי הבקרה, התיעוד והנהלים על תשלומים לקבלנים.
5. 
תקני המפקחים בהתאמה לצרכי הפיקוח.
6. 
ההתאמה לצרכים של ההוראות והנהלים הקיימים ושקיפותם לציבור.
ב. 
הערות מבקר המדינה בדוח מספר 54א יילקחו בחשבון במהלך ביצוע ההחלטה.
ג. 
דיווח יימסר לאגף לביקורת המדינה במשרד ראש הממשלה.

ביצוע ההחלטה

משרד הביטחון

א.2.
ניסוח ההוראה יסתיים במהלך חודש אוגוסט 2004.

א.3.
גובש טופס חדש להערכת קבלנים ולבקרת איכות על קבלנים, אשר ייושם מחודש אוגוסט 2004.

ערכות מגן לאוכלוסייה האזרחית

דו"ח 54א

החלטת ממשלה בק/27  - 1 לספטמבר 2003

א. 
לרשום את הודעת משרד הביטחון, כי מנכ"ל המשרד הקים ועדה בראשות מפקד פיקוד העורף לשעבר (אלוף מיל. זאב ליבנה) ובהשתתפות אנשי מקצוע, בענין תפישת המיגון האישי כנגד איומים כימיים וביולוגיים, בעקבות תוצאות המלחמה בעיראק. הוועדה תסיים עבודתה בחודש נובמבר 2003.

ב. 
מנכ"ל משרד הביטחון יקיים, על בסיס המלצות הוועדה כאמור, עבודת מטה שמטרתה הגדרה מחדש של תפישת המיגון האישי מפני חומרי לחימה כימיים (חל"כ) וחומרי לחימה ביולוגיים (חלב"ג).
עבודת המטה תתייחס, בין היתר, לתוכנית הרב-שנתית להצטיידות, להיבטי התיקצוב, ולצורך בשינויים בחוק ההתגוננות האזרחית, התשי"א-1951, והתקנות מכוחו.
ג. 
הערות מבקר המדינה יילקחו בחשבון במהלך עבודת המטה.
ד. 
דיווח יימסר לאגף לביקורת המדינה במשרד ראש הממשלה עד 1.1.2004.

ביצוע ההחלטה

משרד הביטחון

א. 
המלצות "ועדת לבנה" ותקציב "סופת חול" (היערכות רכש ערכות מגן לפני המלחמה בעיראק), הוצגו למנכ"ל משרד הביטחון, לשר הביטחון, ולוועדת הכספים של הכנסת. דיון בנושא זה נערך בקבינט ביוני 2004, בו סוכם על איסוף ערכות המגן מבתי האזרחים. 

ב. 
עד עתה לא הוקצה תקציב רב שנתי לנושא.

מרחב התפר

דו"ח 54א

החלטת ממשלה בק/30  - 1.9.2003

א. 
תוכניות הקמה של מעברים במרחב התפר
1. 
יוקמו שני צוותים בינמשרדיים:
א. 
צוות לגיבוש תוכנית להקמת מסופים להעברת סחורות במרחב התפר.
הרכב הצוות: נציג משרד התחבורה - מרכז, ובהשתתפות נציגי משרד הביטחון, המועצה לביטחון לאומי, משרד האוצר, שב"כ, המשרד לביטחון הפנים ומשטרת ישראל.
ב. 
צוות לגיבוש תוכנית להקמת נקודות ביקורת למעברים במרחב התפר.
הרכב הצוות: נציג משרד הביטחון - מרכז ובהשתתפות נציגי המועצה לביטחון לאומי, משרד התחבורה, משרד האוצר, שב"כ, המשרד לביטחון הפנים ומשטרת ישראל.

הצוותים יגבשו תוכניות שיכללו בין היתר: הגורמים המפעילים, תקציבים שיעמדו לרשות הפרויקט, סדרי עדיפויות, לוחות זמנים לביצוע ושינויי חקיקה נדרשים.
2. 
הקמת שערים חקלאיים ותיפעולם תבוצע על ידי צה"ל במסגרת תחומי אחריותו במרחב התפר.
ב. 
ועדת השרים רושמת לפניה את הודעות משרד הביטחון ומשטרת ישראל, כי הוכנה תוכנית לתיאום ושיתוף פעולה ביניהם. התוכנית אושרה על ידי המפקח הכללי של המשטרה.
התוכנית תגובש ותופעל בעבודת מטה משותפת של אגפי התכנון של צה"ל, משטרת ישראל והשב"כ.
עבודת המטה כאמור תושלם עד 1.12.2003.

התוכנית תונח על שולחנו של ראש הממשלה לשם קידום הטיפול בנושא.

דיווח יימסר לוועדת השרים.
ג. 
הטיפול בשוהים בלתי חוקיים (שב"חים)
בהמשך להחלטה מספר 2610(תמ/59) מיום 24.10.2002, סעיף ב', המשרד לביטחון הפנים - מרכז - יחד עם משטרת ישראל, שירות בתי הסוהר ושב"כ, ישלים את תוכניותיו לטיפול בשב"חים, הכוללות בין היתר: אמצעים שיוקצו לאכיפה, חקירה, שפיטה וכליאה.
עיקר הפעילות תמוקד כנגד המלינים, המעסיקים והמסיעים את השב"חים.
התוכניות יושלמו עד 1.1.2004.

ד. 
הערות מבקר המדינה יילקחו בחשבון במהלך ביצוע ההחלטה.
ה. 
דיווח יימסר לאגף לביקורת המדינה במשרד ראש הממשלה.
ביצוע ההחלטה

משרד הביטחון

א.2.
הופצו הנחיות פיקודיות לפתיחה ולסגירה של שערים חקלאיים. 

הופצה פקודת הפעלת שערים חקלאיים אוגדתית, המכילה טבלת שערים לסוגיהם: שערים חקלאים, שערים מבצעיים, מגדירה איזה שערים, מתי יפתחו ולכמה זמן. כנגזרת מפקודה זו, הופצו פקודות חטיבתיות.

ב. 
בתוכנית שעניינה תיאום ושיתוף פעולה בין משרד הביטחון ומשטרת ישראל, בנושא "עוטף ירושלים", נקבע כי האחריות המלאה על "עוטף ירושלים", הועברה למג"ב/משטרת ישראל בינואר 2004. קיימת מעורבות של הפיקוד בבנייה ובהתוויה של התפיסה המבצעית. קיים קשר רציף עם משטרת ישראל, הכולל דיוני סטטוס, תורת לחימה ותירגולים משותפים, לשיפור הכשירות המבצעית.
היבטים בתכנון ובתקנים לבנייה

דו"ח 53א

הגופים המבוקרים: משרד הביטחון; צבא ההגנה לישראל
א. ריכוז ממצאי הביקורת

5. 
אין בצה"ל קווים מנחים בנוגע לבנייה הצבאית במחנותיו, שיחייבו את הזרועות, ולא ניתן דגש לצורך בקביעת סטנדרטים, שמטרתם להביא לאחידות בביצוע תוך כדי שאיפה להוזלת עלויות. צה"ל לא פיתח מערך של פרטים סטנדרטיים וחומרים אחידים לשימוש בבנייה בצה"ל. עוד עלה, כי בהיותן של זרועות צה"ל עצמאיות בתחום הבינוי, לרבות בתחום המקצועי, לא קיים מנגנון מוסדר של שיתוף פעולה מקצועי, ותוצרי הפעילות המקצועית רחבת ההיקף הנערכת במרכז בינוי אינם מחייבים את הזרועות האחרות והשימוש בהם נעשה רק לפי יוזמה מקומית. 

6. 
מאחר שהצורך בקביעת סטנדרטים עלה כבר בשנת 1997, על צה"ל לקבוע לוח זמנים לסיום בחינת סדרי שיתוף הפעולה בין הזרועות בתחום זה, במטרה להשיג חיסכון בעלויות התכנון, הבינוי והאחזקה. עוד העיר משרד מבקר המדינה, כי על צה"ל לעגן כל זאת בהוראות מתאימות בפקודות מטכ"ל ובהוראות הזרועות. בהיות אגף בינוי מופקד במערכת הביטחון גם על ביצוען של עבודות הבינוי בצה"ל, עליו לקחת חלק פעיל בתהליך קביעת הסטנדרטים.
ב. מצב תיקון הליקויים

משרד הביטחון

5.6.
עבודת המטה בנושא תקנים לבינוי מינהלתי בצה"ל, נמצאת בהכנה. מועד השלמה צפוי בדצמבר 2004.


הצוות שהוקם באט"ל, לגיבוש תקנים לבנייה, מכין הנחיות לתקנים לבנייה, ומעדכן הנהלים המתאימים.


הצוות יסיים עבודתו עד דצמבר 2004.

התחשבנות כספית בגין שירותי הטסה וחילוץ
של חיל האוויר
דו"ח 54א

הגופים המבוקרים: משרד הביטחון; צבא ההגנה לישראל; משרד החינוך, התרבות והספורט

א. ריכוז ממצאי הביקורת

1.
בשנים 2000 ו-2001 סיפק ח"א שירותי הטסה ללשכת הנשיא, משרד ראש הממשלה ומשרדי ממשלה, בלי שהמשרד קיבל התחייבויות חשב טרם ביצועם, זאת בניגוד לכתוב בהוראות אכ"ס ובמסמך. בהיעדר התחייבות חשב, התקשה המשרד לגבות ממשרדים אלה את התשלום בגין שירותי ההטסה, ובמקרים מסוימים אף לא הצליח לגבות את התשלום כלל. 

ב. מצב תיקון הליקויים

משרד הביטחון

1. 
הוראת משרד הביטחון, הדנה במתן שירותי הטסה על ידי חיל האוויר, לנשיא המדינה, לראש הממשלה ולמשרדי ממשלה, תתפרסם עד ספטמבר 2004.

היבטים בפעולות עוזר שר הביטחון להתיישבות,
תשתיות ואזורי פיתוח
דו"ח 54א

הגופים המבוקרים: משרד הביטחון - יחידת מתאם הפעולות בשטחים

א. ריכוז ממצאי הביקורת

3.
בהוראות משרד הביטחון א' ו-ב' נקבע, שהיחידה להתיישבות תסייע לרשויות מקומיות וליישובים, וכן תסייע בנושאי ביטחון בתחומי ההתיישבות במסגרת שיתוף פעולה בין-משרדי; לא נקבע בהוראות שהיחידה להתיישבות תסייע כספית לצה"ל ולאגפי משהב"ט, הפועלים על פי תקציב עצמאי בהתאם למטרותיהם, ובכך חורג הנוהל מהוראות המשרד. על עוזר השר להקפיד על כך שהנוהל, שעל פיו פועלת יחידתו, יותאם במלואו להוראות משהב"ט, וכי יחידתו תפעל על פי סמכויותיה ואחריותה, כמתחייב מהוראות אלו.

ב. מצב תיקון הליקויים

משרד הביטחון

3. 
עדכון הוראת משרד הביטחון 40.36 ונהלי היחידה, הושלם, כמתחייב מממצאי הביקורת והמלצותיה.


ההוראה והנהלים יתפרסמו עד ספטמבר 2004.

היערכות מערך הכבאות וההצלה למצבי חירום

דו"ח 54א

הגופים המבוקרים: משרד הביטחון; צבא ההגנה לישראל; משרד הפנים - נציבות כבאות והצלה; משרד התעשייה, המסחר והתעסוקה

א. ריכוז ממצאי הביקורת

2.
עם התכנסותה באוגוסט 2000, לא קבעה ועדת ההיגוי לבדיקת מימוש המלצות ועדות שיתוף הפעולה את תדירות דיוניה. רק בנובמבר 2001 היא קבעה, כי תתכנס לפחות אחת לחודשיים. בפועל, עד מועד סיום הביקורת, התכנסה הוועדה פעם אחת בלבד, שעה שעל פי קביעתה, אמורה הייתה להתכנס שבע פעמים; פקע"ר לא פרסם את הנוהל לשיתוף פעולה בינו לבין שירותי הכבאות.

4.
פרט למכלול הכיבוי הפיקודי ולששת התפקידים של קציני הכיבוי המחוזיים, שאר התפקידים במכלולי הכיבוי המחוזיים, וביניהם סגניהם של קציני הכיבוי המחוזיים, קציני קישור, סמלי מיבצעים וסמלי קשר, לא תוקננו. המשמעות היא, חוסר יכולת של קציני הכיבוי המחוזיים לבצע את תפקידם במסגרת ההיערכות הנדרשת מהם. 

5.
פקע"ר טרם פרסם את תורת ההפעלה למערך האחוד, ובהיעדרה קיים חשש לפעולתו התקינה של המערך האחוד - אם יעלה הצורך בכך.  

8.
פקע"ר נמצא בשלבים ראשוניים בלבד של הכשרת חיילי יחידות התגבור למקצוע כבאי עורף. זאת, משום שבאפריל 2003, מתוך 1,243 כבאי יחידות התגבור, 173 (כ-14%) בלבד הוכשרו על פי המתכונת החדשה. אף שקורסי ההכשרה אמורים להימשך חמישה ימים, בחלק ממחזורי ההכשרה נמשך הקורס יומיים בלבד. 

ב. מצב תיקון הליקויים

משרד הביטחון

2. 
טיוטת הנוהל לשיתוף פעולה בין פקע"ר לבין שירותי הכבאות, נמצאת בשלבי כתיבה על ידי קצין כיבוי פיקוד העורף. צפי לפרסום  הנוהל - ספטמבר 2004.

4. 
הוחלט סופית כי אין צורך בתוספת סמלי מבצעים.

5. 
תורת ההפעלה למערך האחוד, פורסמה במאי 2004, ועל פיה מתאמנים ומתרגלים כבר בבה"ד.

8. 
אימון הכבאים הוכנס לתוכנית האימונים הפיקודית לשנת העבודה 2004.

התוכנית תבוצע על פי יכולות תקציב וסדרי עדיפויות.

צבא ההגנה לישראל

שירות נשים בצה"ל
דו"ח 53א

החלטת ממשלה תמ/58 - 2 לספטמבר 2002

א. 
צה"ל ישלים עבודת המטה שהחל בה בנושאים הבאים:

1) 
משמעויות הארכת שירות הנשים מ-21 חודשים ל-24 חודשים, החל מגיוס יולי 2002.

2) 
השיטה לפיה יורחבו תפקידי הנשים בצה"ל, בהתחשב בלקחים ובמסקנות מהניסיון שניצבר בנושא עד כה.

3) 
היקף החלפת תפקידי גברים על-ידי נשים, ופירוט המקצועות.

4) 
משמעויות ביצוע שירות מילואים על-ידי נשים, לרבות ההשלכות על היקף ימי המילואים בצה"ל בכלל.

5) 
בחינת האפשרויות והמשמעויות להוספת נשים למערך הטכני, ובחינת ההשלכות השונות לשיבוצן במגוון התפקידים השונים במערך הטכני.

6) 
העלאת רמת הרובאות במסלולי ההכשרה הצבאית של החיילות.

סיום עבודת המטה - בתוך ארבעה חודשים.

מסקנות עבודת המטה יוטמעו בתוכנית כוח-אדם הרב-שנתית של צה"ל.

ב. 
לרשום את הודעת צה"ל, כי החל בביצוע מחקר בנוגע להיבטים פיזיולוגיים/רפואיים הקשורים לשירותן של נשים בתפקידי לחימה, וזאת במגמה להביא לשילוב מיטבי של נשים בצבא.

שלב ב' של המחקר יסתיים במחצית השנייה של 2003. המלצות ראשוניות של המחקר יוגשו בסוף שנת העבודה 2002.

תאריך היעד להתחלת שלב ג' בעבודת המחקר - פברואר 2003.

ג. 
דיווח יוגש לאגף לביקורת המדינה.

ד. 
הערות מבקר המדינה יוטמעו במהלך עבודת המטה והמחקר.

ביצוע ההחלטה
צבא ההגנה לישראל

א. 
עבודת המטה הושלמה, ונדונה אצל סגן הרמטכ"ל בנובמבר 2003 במגמה להגיע לסיכום הפעילויות הנדרשות, על מנת לאפשר מיצוי שירות הנשים בצה"ל, ולאשר את התוכנית של שינוי רמת הרובאות לנשים.

סגן הרמטכ"ל סיכם את הפעולות שיבוצעו החל משנת העבודה 2004 להגברת מיצוי שירות הנשים בצה"ל. נקבע כי בהערכת מצב כוח-אדם לשנת 2005, יציגו הגורמים הרלוונטיים בצבא, מה נעשה בכל גוף, על מנת להרחיב את מיצוי שירות הנשים, וכיצד עומדים ביעד שנקבע.

בנושא רובאות נשים נקבע כי 45% מהנשים יוכשרו לרובאות 02 לפחות, והשאר לרובאות בסיסית. החל מינואר 2004, יתקיים יום שדה על ידי הנח"ל, למיון לוחמות, במתכונת אחידה לכל יחידות הלחימה, למעט טיס וחובלים.

בחודש יולי 2004 התקיים דיון נוסף בראשות סגן הרמטכ"ל, במסגרת פורום אג"מ, למיצוי שירות הנשים בצה"ל.

דירוג עובדי המחקר בצה"ל ובמערכת הביטחון

דו"ח 54א

החלטת ממשלה בק/28  -  1 לספטמבר 2003

א. 
הקריטריונים לפיהם נקבעים כיום משרות ויחידות בדירוג מחקר יבחנו מחדש לאור הערות מבקר המדינה.
ב. 
מהלך הבחינה
1. משרד הביטחון ויחידות סמך של המשרד - נציבות שירות המדינה תחזור ותבדוק את ההערות וההמלצות בדו"ח מספר 54א' של מבקר המדינה ועל בסיסן תיישם את התיקונים וההתאמות הנדרשים בתקשי"ר.
הבדיקה תסתיים עד 1.2.2004.

נציבות שירות המדינה תמשיך ותבדוק את צרכי התקינה של מערך המחקר ומערכת הביטחון על בסיס תבחינים מקצועיים כמקובל בתהליך אישור תקינה.
2. צה"ל - צוות בהרכב: נציג שר הביטחון - יו"ר, ובהשתתפות איש אקדמיה או מוסד מחקר שימונה על ידי שר הביטחון, נציג צה"ל שימונה על ידי הרמטכ"ל, יבחן את נושא התקינה ודירוג עובדי מחקר בצה"ל.
הצוות ייקבע, בין השאר, את שיא תקן כח אדם בדירוג עובדי מחקר 
 בצה"ל.

הצוות יסיים את עבודתו עד 30 לנובמבר 2003.
ג. 
עד לסיום הבחינה לא יוחל דרוג מחקר על תפקידים ויחידות חדשים בצה"ל.
ד. 
הערות מבקר המדינה ילקחו בחשבון במהלך הבחינות שייערכו.
ה. 
דיווח על עבודת הצוותים כאמור, יימסר לאגף לביקורת המדינה במשרד ראש הממשלה.
ביצוע ההחלטה

צבא ההגנה לישראל

ב.2. בחינת התקינה ודירוג עובדי מחקר בצה"ל, עומדת לפני  השלמתה. לוח זמנים לסיום – ספטמבר 2004.

לאחר אישורה, יעודכן היקף התפקידים המוכרים כמזכים בדירוג מחקר.

גיוס תרומות עבור צה"ל והשימוש בהן - נהלים מתואמים 

החלטת ממשלה בק/29  -  1 לספטמבר 2003

1. 
מנכ"ל משרד הביטחון ימנה צוות משותף למשרד הביטחון ולצה"ל. הצוות יתאם וירכז את הוראות המשרד ופקודות צה"ל הנוגעות לפעילות המשרד וצה"ל בענין הטיפול בתרומות.
הנוהל המעודכן יתייחס, ככל שמתבקש, גם לאגודה למען החייל ולקרן לביטחון ישראל ויתבסס על הכלל, לפיו המדינה אינה עוסקת ישירות בגיוס תרומות, ויכלול בין היתר:
א. בקרה על תוכניות שיוכנו על ידי העמותות לגיוס תרומות, שיטות רלבנטיות להגברת ההתרמה וסוגי השימושים בתרומות.
ב. 
סדרי דיווח על תרומות שהתקבלו.
ג. 
סדרי עדיפויות לחלוקת התרומות ואופן החלוקה.
ד.
סדרי פיקוח על השימושים שנעשים בתרומות שהתקבלו, בכסף ובעין.
ה. 
פעילות צה"ל לגבי עמותות המעונינות לאמץ יחידות בצה"ל.
ו. 
סדרי בדיקת זהות התורמים (סוג התרומה, במידת הצורך).
ז. 
עקרונות מנחים (ככל שמתבקש) בכל הקשור לגיוס התרומות לצה"ל, בארץ ובחו"ל, על ידי עמותות, לרבות העסקת קבלנים ומתנדבים לקידום התרמות מהציבור בארץ ובחו"ל.
ח. 
סדרי מינהל, תקצוב והשקעת כספי תרומות.
ט. כללים להטמעת העקרונות של נוהל זה, והבקרה על יישומו, על ידי משרד הביטחון וצה"ל.
2. טיוטת דו"ח הצוות כאמור, תועבר להערות היועץ המשפטי לממשלה ולאישורו.

3. 
הערות מבקר המדינה יילקחו בחשבון במהלך הכנת הנהלים.
4. 
דיווח יימסר לאגף לביקורת המדינה במשרד ראש הממשלה עד 1.3.2004.

ביצוע ההחלטה

משרד הביטחון

1. 
הצוותים לתיקון ליקויים במשרד ובצה"ל, פעלו לתיקון הליקויים בנושא, עם פרסום הדו"ח, ונקבעו הגורמים האחראיים לתיקונים ולוחות זמנים לתיקונם.

במשרד הביטחון ובצה"ל קיימות תשע הוראות ופקודות: חמש הוראות במשרד הביטחון, וארבע פקודות בצבא, הדנות בטיפול בתרומות, בקביעת יעודן ובפיקוח ובבקרה עליהן, וקשרי הגומלין בין משרד הביטחון, צה"ל, האגודה למען החייל וקרן לב"י.

מבחינת הוראות המשרד ופקודות הצבא לאור החלטת ועדת השרים, עולה כי הן נותנות מענה לרוב סעיפי ההחלטה, פרט לבקרה על תוכניות לגיוס תרומות של העמותות, לשיטות רלוונטיות לגיוס תרומות, ולדיווח ולפיקוח על תרומות שהתקבלו שלא במסלול של קרן לב"י.

לדעת המשרד, אין צורך בנוהל נוסף. המשרד יעדכן ויתקן הפקודות וההוראות הקיימות בנושאים הבאים: א. תיאום בין גורמי צה"ל המטפלים בקבלת תרומות; ב. קיום מנגנון לקביעת סדרי עדיפויות לחלוקת התרומות; ג. עריכת עבודת מטה משותפת לצה"ל ולמשרד, לתיאום ההוראות והפקודות הדנות בתהליך גיוס התרומות, ועדכונן; ד. תיקון הפקודות וההוראות בצה"ל הדנות בטיפול בתרומות, מתן הנחיות וביצוע פעולות הסברה בגיוס תרומות, הקפדה על תהליכי הפיקוח והבקרה, והגברת המודעות לגיוס תרומות.
המשרד יוסיף, יעדכן ויתקן את הוראות המשרד ופקודות הצבא, בתחומים הבאים:

א. תוכניות לגיוס תרומות ושיטות להגברת ההתרמה

1. 
במסגרת ההוראות והפקודות הדנות באגודה למען החייל ובקרן לב"י, יקבע כי יהיה עליהן להשיג, בתחילת כל שנת עבודה, בתכניות העבודה השנתית שלהן, ובתכנית התקציבית השנתית, את אישור המטה הכללי ואישור הנהלת המשרד, לתוכניותיהן לגיוס תרומות לשנת העבודה הקרובה.

2. 
הצגת התכנית תהיה בחלוקה לפי שיטות התרמה, יעוד התרומות, תחזית התרומות לתרומות מיועדות ולתרומות לא מיועדות, ומקורות וסכומים. ההצגה תכלול השוואה, באותה חלוקה, לתכנון ולביצוע בפועל של השנה הקודמת.

3. 
כל חצי שנה תדווחנה העמותות לצה"ל/מטכ"ל ולהנהלת המשרד, על היקף הביצוע בפועל של גיוס תרומות, למחצית הראשונה של השנה, לעומת התכנון, ותחזית מעודכנת לגיוס תרומות, עד לסוף שנת העבודה. יוצג דיווח על הפעילות בפועל מול התכנון, בחלוקה לפי תרומות מיועדות ותרומות לא מיועדות.

4. 
העמותות תצגנה, במסגרת הדיווחים הכספיים שלהן, את ההוצאות שנגרמו להן בגין גיוס תרומות, בחלוקה לפי שיטות התרמה.

ב. קביעת יעדי התרומות

1. 
כל תכנית יעדי התרומות תהיה מאושרת על ידי הרמטכ"ל או סגן הרמטכ"ל, על בסיס הצעת תכנית העבודה של אג"ת. יעדי הרווחה יוצגו לאג"ת על ידי רמ"ח פרט באכ"א במסגרת הצגת תכנית העבודה של אכ"א, ושאר היעדים על ידי רמ"ח תכנון באג"ת.

2. 
כל תרומה לקרן לב"י מחייבת אישור של רמ"ח תכנון באג"ת. לתרומות מעל 100 אלף ש"ח יידרש אישור הרמטכ"ל.

3. 
כל תרומה בעלת משמעות תשתיתית, תועבר לאישור רמ"ח תכנון באג"ת, לרבות תרומות המנותבות דרך האגודה למען החייל.

4. 
תרומות מיועדות תהיינה מנותבות על ידי קרן לב"י/האגודה למען החייל (אל"ח), בהתאם לרשימת יעדי התרומות. תרומות המיועדות למטרות שלא כלולות ברשימה, תיבחנה לגופו של עניין.

5. 
תרומות לא מיועדות, תהיינה מנותבות על ידי אג"ת ליעדים שלא מולאו, מתוך רשימת היעדים המועדפים.

6. 
צה"ל יקבע מגבלות ספציפיות ליעודי התרומות, על פי המדיניות הנהוגה כיום. צה"ל לא מקבל תרומות של ציוד לחימה, אלא אם נקבע אחרת, בהתאם להחלטת הרמטכ"ל או סגנו.

ג. הפניית תרומות

קיימים שני נתיבים לתרומות: 1. חייל אשר קיבל פנייה מתורם, יוכל להפנות את הפונה לקרן לב"י או לרמ"ח פרט באכ"א, ואלו יעשו שימוש בתרומות על פי ייעודן; 2. גוף צה"לי אשר קיבל תרומה מיועדת לתחום שאינו בטיפולו, יעביר הפניה לרמ"ח פרט, או לקרן לב"י.

ד. בדיקת זהות התורמים

1. 
כאשר התרומה מיועדת ליחידה הקשורה לתורם, או לאחד מבני משפחתו, וקיים חשש להשפעה בלתי הוגנת להטבה, או לניגוד אינטרסים, תיבדק התרומה על ידי מאשר התרומה: רמ"ח פרט באכ"א, או רמ"ח תכנון באג"ת.

2. 
במקרים בהם יימצא כי התורם הינו ספק מוכר של משרד הביטחון, יועבר הנושא לטיפול ועדת התרומות המשרדית. בתרומות מעל 50,000 ₪, יבדקו ע"י מנה"ר אם התורם הינו ספק מוכר של משרד הביטחון.

ה. ועדת תרומות משרדית

1. 
רמ"ח תכנון באג"ת, מחויב להעביר לוועדת התרומות המשרדית, מקרים בהם מתקבלת תרומה שלא באמצעות אל"ח או קרן לב"י, או תרומות מספקים מוכרים של משרד הביטחון, בסכום שמעל 50 אלף ₪.

2. 
ועדת התרומות המשרדית, תדון גם במקרים חריגים, אשר יועברו אליה על פי שיקול דעתו של רמ"ח תכנון באג"ת.

ו. נושאים נוספים

1. 
במסגרת פקודות הצבא יקבעו כללים לגבי השתתפות אנשי צבא, ובפרט קצינים בכירים, בערבי התרמה, תוך התייחסות לאכסניה בה ייערך הכנס/האירוע.

2. 
צה"ל יקבע, עם המשרד, כללים להסתייעות העמותות בחברות מסחריות, לגיוס תרומות עבור צה"ל על ידי העמותות.

3. 
פקודות מטכ"ל הדנות בקרן לב"י, תתואמנה עם פקודת מטכ"ל הדנה בקבלת תרומות ומתנות, כך שיובהר כי ייעוד התרומה יקבע על ידי רמ"ח פרט באכ"א בנושאי רווחה, ועל ידי אג"ת בשאר הנושאים, בהתאם לתכניות העבודה המאושרות.

4. 
האמנה בין משרד הביטחון לבין אל"ח, תקבע את התחייבויות אל"ח, בהתאם להמלצות שפורטו לעיל.
5. 
באמנה תיקבע עריכת ביקורת כספית על ידי מבקר אגף הכספים.
6.  
הסעיפים דלעיל – צפי לסיום הרבעון הראשון של שנת 2005.

היבטים בהתמודדות עם הברחת אמצעי לחימה לגורמים עוינים

דו"ח 54א

החלטת ממשלה בק/31 - 1 לספטמבר 2003

א. הגברת המודעות לשמירה על נשק שבידי הציבור
מנכ"ל משרד הפנים - מרכז - יחד עם מנכ"ל המשרד לביטחון הפנים ונציג משטרת ישראל, יגבשו תוכנית הסברה להגברת המודעות בקרב מחזיקי הנשק הפרטי לשמירת נשקם.
כחלק מהתוכנית, תצורף לכל רשיון נשק חדש חוברת שיוגדרו בה, בין היתר, כל דרישות הבטיחות והאבטחה.
ב. מבצע להחזרת תחמושת ואמצעי לחימה אחרים שבידי הציבור
מנכ"ל המשרד לביטחון הפנים - מרכז - ביחד עם מנכ"ל משרד הפנים, יפנו לציבור ויציעו החזרה של תחמושת ואמצעי לחימה אחרים, שבידי הציבור.
פרטי המבצע יגובשו ויפורסמו בתוך שלושה חודשים.
ג. קריטריונים להקצאה של תחמושת למגזר האזרחי - בחינה מחדש
מנכ"ל משרד הפנים יקיים, בתוך שלושה חודשים, בחינה מחודשת של הקריטריונים הנוהגים כיום, להקצאה של תחמושת למגזר האזרחי, במגמה לקבוע מינימום הכרחי אפקטיבי של ההקצאה הדרושה לתרגול, להגנה עצמית, לניסוי ולצייד.
ד. הגברת הבקרה על סחר בחלקי חילוף ואבזרי נשק
מנכ"ל המשרד לביטחון הפנים - מרכז - יחד עם מנכ"ל משרד הפנים ובתיאום עם ראש אגף סיב"ט במשרד הביטחון, יגבשו תוכנית לשיפור הבקרה והפיקוח על סחר בחלקי חילוף ואבזרי ירייה: אופטיים ואלקטרואופטיים.
התוכנית תכלול את נושאי היבוא, השיווק, השינוע, אמות המידה להקצאות, והבקרה על הביצוע.
התוכנית תגובש עד 1.1.2004.

ה. בקרה על אחסון וסחר של נשק קל ארוך טווח (100 מטר ומעלה)
החל משנת 2004 יונפק נשק קל ארוך טווח, ממחסן מרכזי מאובטח אחד, שיופעל בהתאם לכללים שתיקבע משטרת ישראל ותפקח על ביצועם.
נוהל הפעלה הכולל היבטי ניהול, תיקצוב ובקרה, יגובש על ידי מנכ"ל המשרד לביטחון הפנים, מרכז, ומנכ"ל משרד הפנים.
ו. אבטחת מלאי עודפים
משרד הפנים, מרכז, יחד עם המשרד לביטחון הפנים ואגף סיב"ט במשרד הביטחון, יקבעו כללים, לרבות האמצעים שיינקטו נגד מי שיפר את הכללים, המחייבים את סוחרי הנשק בישראל באבטחת מלאי הנשק והתחמושת שברשותם.
ז. חומרים מסוכנים המשמשים לייצור אמצעי לחימה
מנכ"ל המשרד לביטחון הפנים - מרכז, יחד עם נציגי צה"ל, שב"כ, משרד החקלאות ופיתוח הכפר, משרד התעשייה, המסחר והתעסוקה, משרד המשפטים, המשרד לאיכות הסביבה, משרד הפנים, אגף המכס ומע"מ במשרד האוצר, מתאם הפעולות בשטחים והמטה ללוחמה בטרור, יגבשו תוכנית לפיקוח על יצור, יבוא, הובלה ושיווק של חומרים שניתן לעשות בהם שימוש כאמצעי לחימה, כולל לוח זמנים להפעלתה ואמצעי הבקרה על ביצועה.
הצוות יסיים את עבודתו עד 1.1.2004.

ח. תיאום ושיתוף פעולה מודיעיני
1. 
בתוך 4 חודשים יתקיימו דיונים שמטרתם הגברת התיאום ושיתוף הפעולה המודיעיני בין צה"ל, שב"כ ומשטרת ישראל, לאור הערות מבקר המדינה בדו"ח מספר 54א'.

2. 
ועדת השרים רושמת את הודעת נציג אמ"ן בצה"ל בענין הצעדים שננקטו עד כה להגברת התיאום בין צה"ל, שב"כ ומשטרת ישראל בתחום שיתוף הפעולה המודיעיני ביניהם. עבודת התיאום בענין זה נמשכת.

ט. פיקוח ובקרה 

ראש האגף לביקורת המדינה במשרד ראש הממשלה יסב את תשומת לבו של שר התחבורה להערות מבקר המדינה בנושא בדו"ח מספר 54א' כדי שיביאן בחשבון בעת גיבוש מסקנות הצוות והמלצותיו.
י. אבטחת מחסני נשק בישובים - רענון הוראות
המשרד לביטחון הפנים - משטרת ישראל, ומשרד הביטחון - צה"ל, ירעננו את הוראות האבטחה של מחסני הנשק בישובים שבאחריותם.
יא. הערות מבקר המדינה בדו"ח מספר 54א' יובאו בחשבון במהלך ביצוע החלטה זו.
יב.
דיווח יימסר לאגף לביקורת המדינה במשרד ראש הממשלה עד 1.1.2004.

ביצוע ההחלטה

משטרת ישראל

ב. 
נושא החזרת אמל"ח סוכם במאי 2004 בין צה"ל ומשטרת ישראל, כלהלן: א. מבצע החזרת אמל"ח מאזרחים יתקיים בחודשים מארס – מאי 2005; ב. המשטרה תפעל לקבלת תקציב של מיליון שקל, לפרסום המבצע; ג. המשטרה מבקשת להוסיף להחלטת הממשלה סעיף שיכלול גם החזרת ציוד כללי.

משרד הפנים

ד. 
משרד הפנים אימץ את הנוהל שהכין סיב"ט/משרד הביטחון, בנושא הגברת הפיקוח והבקרה על סחר בחלקי חילוף ואביזרי ירייה.

המשרד ינקוט גם בצעדים הבאים: לצד החובה לקבלת רשיון לכלי ירייה שהורכב מחלקים, לכל תוספת קנה לכלי הירייה, יחויב בית המסחר להטביע על גבי הקנה את מספר כלי הירייה, ויחוייב לנהל רישום במחברת מעקב.

צבא ההגנה לישראל

ח. 
בפברואר 2004 הוקם פורום למניעת הברחת אמצעי לחימה. הפורום מתכנס אחת לחודשיים; שותפים בו צה"ל, משטרת ישראל ומג"ב. 

בדיונים מועבר מידע בין כל הגורמים הרלוונטיים, ומתנהל מעקב משותף בנושאים הקשורים בהברחות אמל"ח.

פיקוח ובקרה על מעברים ימיים

דוחות מספר 54א, 47, 45

החלטת ממשלה בק/67 -17.5.2004

1. 
בהמשך להחלטה מספר 1104(בק/38) מיום 4.12.2003 סעיף ג', לרשום את סיכום הצוות הבינמשרדי כדלקמן:
2. 
משטרת ישראל (אמ"ן) מרכז, ביחד עם נציגי שב"כ והמוסד למודיעין ולתפקידים מיוחדים, צה"ל (אמ"ן), אגף מכס ומע"מ ורשות הנמלים, יקיימו באופן סדיר מפגשי עדכון והעברת מידע בנושאי הברחת אמל"ח לישראל.
מרכז הצוות אחראי להפצת "ידיעות המודיעין", הערכות מצב, התרעות והנחיות לביצוע למשתתפים בצוות.
3. 
לרשום את הודעת אגף המכס ומע"מ ומשטרת ישראל, כי פנו לאגף התקציבים במשרד האוצר, כדי להקים במסגרת אגף המכס והמע"מ, יחידה שתבחן מעת לעת את האיומים הקיימים וההיערכות מולם, ותפעל בהתאם לסיכומי הצוות כאמור לעיל.
4. 
דיווח יימסר לאגף לביקורת המדינה במשרד ראש הממשלה תוך 60 יום.

ביצוע ההחלטה

המשרד לביטחון הפנים – משטרת ישראל

ב.1. 
ב-21.7.2004, נערך דיון של הצוות הממשלתי ("ועדת פרופיילינג"), בהשתתפות  נציגי צה"ל, גופי משרד ראש הממשלה ומשטרת ישראל.

הדיון נסב על היבטים שונים  של בידוק ביטחוני של מטענים מסחריים העוברים בנמלי ישראל. 

ניהול תקציב מפקדת הזרוע לבניין הכוח ביבשה
דו"ח 53א

הגופים המבוקרים: צבא ההגנה לישראל; משרד הביטחון

א. 
ריכוז ממצאי הביקורת

2. 
ההליך שבו נקבעת נקודת העבודה אינו מעוגן בנוהלי עבודה כתובים, על אף שהוא מהווה שלב מכריע בתהליך הכנת תכניות העבודה – שלב היוצר אילוץ תקציבי, שאליו יתכנסו הגופים בתכניותיהם. על כן, מן הראוי שהזרוע תמסד בהוראותיה את המתכונת לקביעת נקודת העבודה, לרבות ציון הגורמים המשתתפים והמידע התומך בקביעתה. 

ב. מצב תיקון הליקויים

צבא ההגנה לישראל

2. 
סגן הרמטכ"ל אישר קריטריונים וכללים לעדכון תוכניות העבודה, ברמת המטכ"ל.

   
הנושא התווסף להוראות הקבע של אג"מ (נוהל הכנת תוכנית עבודה של המטה הכללי), ולהוראות קבע של המטכ"ל  (קביעת יעדי הערכות, תקנים למלאים), לרבות פרקי פיקוד ובקרה.

   
ההוראות בסבב חתימות לקראת פרסומן, עד סוף שנת 2004.

ניהול קניות בהקפה ביחידות צה"ל
דו"ח 53א

הגופים המבוקרים: משרד הביטחון; צבא ההגנה לישראל
א. 
ריכוז ממצאי הביקורת

4. 
מתוך מאות תיקי רכש נבדקו 72 תיקים ביחידות הרוכשות של אגף הטכנולוגיה והלוגיסטיקה 40 תיקים ביחידה של חיל האויר. ב-31 מתיקי אגף הטכנולוגיה והלוגיסטיקה וב-13 מתיקי חיל האויר נמצאו ליקויים בניהול תהליכי הרכש, בין היתר בכל הקשור להקפדה על הוראת המשרד ועל הוראות צה"ל בתחומים של איסור פיצול קניות בהקפה למספר קניות נפרדות ורכש פריטים שאינם נדרשים בדחיפות; כן נמצאו מקרים של רכש פריטים שנאסרו לרכש בהקפה. 

5. 
נבדק ניהול המעקב והבקרה של היחידות הרוכשות באט"ל ובח"א אחר פיצול קניות בהקפה, בהתאם לאמות מידה שקבעו. בביקורת עלו עשרות מקרים, שבהם פיצלו היחידות קניות בהקפה, בניגוד לנאמר בהוראת המשרד ובהוראות צה"ל. 

ב. מצב תיקון הליקויים

משרד הביטחון

4.5. 
מערכת הבקרה בחיל האויר נקלטה, ומשמשת בין השאר, גם למעקב ובקרה בתחום הרכש בהקפה.


עד ספטמבר 2004, תושלם יכולת הבקרה בתחום זה.

היבטים במיגון

היבטים במיגון אישי ובמיגון כלי רכב

החלטת ממשלה בק/40  -  18 לנובמבר 2003

1א. 
לרשום את הודעת צה"ל, כי הכין תוכנית להשלמת הפערים באמצעי המיגון האישי בהתאם לצרכים המבצעיים.
התכנית נמצאת בשלבי מימוש, וכוללת נהלים מעודכנים לגבי השימוש באפודים וההקפדה על אכיפתם.
נתוני האספקה, נתוני המצאי החדש ופליטת האפודים הישנים, הועברו לאגף לביקורת המדינה ב-3.11.2003.

ב) משטרת ישראל תכין עד 30.1.2004 תוכנית להשלמת הפערים לגבי אמצעי המיגון האישי, שתכלול נהלים מעודכנים לגבי השימוש באפודים וההקפדה על אכיפתם.
2. 
צוות בהרכב: נציג צה"ל (מרכז), ביחד עם נציגי משטרת ישראל ומשרד הביטחון, יבחן את האופן בו מיושם נוהל שיתוף הפעולה בתחום המיגון האישי, כדי לקבל מיגון איכותי בעלויות נמוכות. הבחינה תכלול, בין היתר, את הגדרת הצורך המבצעי, האיפיון הטכני, הליכי המחקר והפיתוח של אמצעי המיגון, הליכי הרכש והבחינה של תוצריו, תחזוקה והפקת לקחים.
הביצוע עד 1.6.2004.

3. 
לרשום את הודעת צה"ל, כי השלים הכנת תוכנית רב-שנתית לפיתוח כלי רכב ממוגני ירי, במגמה לשפר את מיגונם, הקטנת עלויות הייצור וצמצום בעלויות האחזקה.
צה"ל יגדיר את רמת מלאי הביטחון בסוגי המיגון העיקריים, וכן בתחמושת הדרושה לבחינתם. התוכנית תעודכן מעת לעת, על-פי תחזית הפרוייקטים והצרכים.

4. 
צוות בהרכב: נציג המועצה לביטחון לאומי - לוט"ר (מרכז), ונציגי משרדי תעשייה, מסחר ותעסוקה, תחבורה, אוצר, ביטחון הפנים, ביטחון וצה"ל, 
יגדיר נוהל בין-משרדי למיגון כלי רכב אזרחים הפועלים ביש"ע כנגד ירי ואבנים.
הנוהל יכלול הגדרה של פתרונות המיגון, לרבות המענה הטכני וחומרי המיגון, ויתייחס גם להעתקת מיגון של כלי רכב ישנים לחדשים.
הנוהל יחייב בין היתר, גופים ציבוריים, כמו: חברת חשמל, מקורות, בזק, מד"א והסוכנות היהודית. הצוות יגבש תוכנית פיקוח ואכיפה ליישום הנוהל.
הנוהל יושלם עד 1.6.2004.

5. 
הערות מבקר המדינה יילקחו בחשבון במהלך ביצוע ההחלטה.
6. 
דיווח על הביצוע יימסר לאגף לביקורת המדינה במשרד ראש הממשלה.
ביצוע ההחלטה

המשרד לביטחון הפנים - משטרת ישראל

1. ב. משטרת ישראל הכינה תוכנית להשלמת הפערים במיגון האישי, הכוללת נהלים לגבי השימוש באפודים וההקפדה על אכיפתם.

תוכנית רכש המיגון ל-2004 ו-2005 מורכבת מסוג הפריט, תקן, מצאי, פער, רכש 2004 ו-2005, עלות, ויתרת הפערים.

הוכנה תוכנית להחלפת כלי רכב ממוגנים, לפי סוג הרכב ומספר הרכבים שיוחלפו עד שנת 2006.

צבא ההגנה לישראל

2. 
במאי 2004 סוכם ונחתם נוהל עבודה בין צה"ל ומשטרת ישראל. הנוהל מסדיר ומגדיר, בין השאר, את הנהלים לסיוע הדדי בין צה"ל ומשטרת ישראל. לפיהם, מתאפשרת פנייה של גורמי מטה מקצועי בכל אחד מהגופים, למקבילו בגוף השני. הסיוע בפועל מתבצע לאחר קבלת אישור מאג"ת – צה"ל, וקבלת אישור מאג"ת – משטרת ישראל.

ריכוז ממצאי הביקורת

הגופים המבוקרים: צבא ההגנה לישראל; משרד הביטחון; המשרד לביטחון הפנים - משטרת ישראל; חברת בזק; חברת חשמל; חברת מקורות; מגן דוד אדום 

6.
תקינה אמצעי המיגון הייתה לקויה בשל אי-עדכון התקנים של אמצעי מיגון חדשים לגבי הכמויות שנרכשו; אי-עדכון התקנים בהתאם לצרכים שגדלו במהלך השנים, ובעיקר בעקבות אירועי "גיאות ושפל"; ושיטת התקינה של אפודי המגן עבור חטיבות ולא עבור יחידות הקצה, שגרמה להיווצרות עודף מצאי לעומת התקן ביחידות, ופגעה ביכולת השליטה של החטיבות במצאי אמצעי המיגון ביחידות 

7. 
בשנים 2000 - 2002 לא עשה צה"ל פעולות מספיקות להטמעת נוהלי האחזקה והשימוש באפודי מגן.

23. 
נמצאו ליקויים בתחום הפיקוח על מיגון כלי רכב של אזרחים וגופים פרטיים: גופים ציבוריים רבים משתמשים בכלי רכב ממוגנים, אשר נקנו, נשכרו או מוגנו על ידיהם בלי שאיכות המיגון, הרכבתו ותקינות הרכב נבדקו בידי גורמים מקצועיים מוסמכים. במספר מקרים קיימו גופים אלו תהליכי פיתוח וייצור מיגון באופן עצמאי וללא תיאום עם מוקדי הידע בתחום זה בצה"ל. 

מצב תיקון הליקויים

צבא ההגנה לישראל

כללי


האחריות הכוללת לבניית הכוח הצבאי ביבשה ולהכנתו, היא בידי מפקדת הזרוע לבניין הכוח ביבשה (מז"י), ואגף הטכנולוגיה והלוגיסטיקה (אט"ל).


הוראת קבע אגמית גובשה ועודכנה ונמצאת בסבב חתימות. צפי לפרסום - ספטמבר 2004.

6. 
צה"ל קבע כי מז"י אחראית לניפוק הציוד לפיקודים, והפיקודים יתאימו את סוגי האפוד לאופי הפעילות.

7. 
נאספו האפודים שנרכשו לפני שנת העבודה 2001. האפודים נבדקו בליסטית על ידי היחידה הטכנולוגית במז"י. הגדרת הביצוע הנדרש, כתוצאה מהבדיקה, צפויה להסתיים עד סוף שנת 2004.

23. 
רענון הנהלים למיגון כלי רכב אזרחיים, לגופים אזרחיים ופרטיים, מתבצע על ידי פיקוד העורף, בשיתוף היועץ המשפטי במשרד הביטחון. צפי לסיום – ספטמבר 2004.

היבטים במיגון רכב-קרב משוריין כבד

הגופים המבוקרים: צבא ההגנה לישראל; משרד הביטחון; התעשייה האווירית לישראל; התעשייה הצבאית לישראל; רשות פיתוח אמצעי לחימה

א. ריכוז ממצאי הביקורת

1. 
מינהלת תכנית טנק המרכבה פיתחה את המיגון לטנק המרכבה, לפני שצה"ל בחן את כלל הצרכים הנובעים מהאיומים על הכלי, ואת מלוא המשמעויות הנובעות מתפיסת המיגון של הטנק על אופן הפעלתו. מעורבות אגפי המטה הכללי מפקדת זרוע יבשה (מז"י) וחיל השריון בהיבטי המיגון הנוגעים לפיתוח ולייצור טנק המרכבה הייתה לקויה וחסרה, ובמיוחד בשלבים הראשונים של הפרויקט. ברמת המטכ"ל נדון הפרויקט בנקודת "אל-חזור".

5. 
עד לשנת 2003 לא נקבע גורם אחראי לניהול מלאי ערכות המיגון. כתוצאה מכך לא נוהל כנדרש מלאי ערכות המיגון, לא נקבעו רמות המלאי הנחוצות להבטחת הפעילות בבט"ש ובחירום, ובפריטים רבים לא היה מלאי כשיר.

ב. מצב תיקון הליקויים
צבא ההגנה לישראל

1.
בוצעה עבודת מטה בין מפקדת הזרוע לבניין הכוח ביבשה (מז"י), מינהלת תוכנית טנק המרכבה (מנת"ק) ואגף הטכנולוגיה והלוגיסטיקה (אט"ל), להשלמת מסמכי היסוד לפרוייקט טנק מרכבה. נכתבו ותוקפו האופיון האג"מי, האופיון הטכני, וה-SOW (מפרט עבודה המורכב ממספר תהליכים מפורטים ומוגדרים), אשר מהווים בסיס להמשך הפיתוח והייצור של הטנק. בנוסף הופץ על ידי אט"ל נספח לוגיסטי ל-SOW, המפרט את מחויבויותיו בקליטת הטנק, שנמצא עתה בסבב הערות הגופים הרלוונטיים. צפי לסיום - סוף שנת 2004. 

פרויקט המרכבה נמצא בבקרה שוטפת של המטה הכללי, ובמסגרת זו התקיים באג"ת דיון מעקב אחר הפרויקט, ודיון בתוכנית העבודה של מנת"ק לשנת 2004.

5.
במחצית הראשונה של שנת 2004 התקיימה עבודת מטה, שמטרתה קידום ביצוע ההוראה בענין חלוקת האחריות בין מז"י ואט"ל, בנושא מלאי ערכות 


מיגון. גובשה טיוטא עדכנית, שהופצה בתחילת יוני 2004, לסבב הערות נוסף של מז"י ואט"ל. ההוראה מורכבת. צפי לסיום - סוף שנת 2004.
רשות לפיתוח אמצעי לחימה
פרויקט לפיתוח ולייצור מערכת מתקדמת
דו"ח 54א

החלטת ממשלה בק/39 - 18 לנובמבר 2003

א. 
מנכ"ל משרד הביטחון יוודא תיקון הליקויים ועדכון נהלי המשרד, במידת הצורך, בהתייחס לליקויים עליהם הצביעה ביקורת המדינה בדוח 54א, כדלקמן:
1. סדרי קבלת ההחלטות, מקומו של הדרג המדיני בתהליך קבלת ההחלטה, המנכ"ל, הרמטכ"ל, מפקד החייל הרלוונטי, אג"ת, מפא"ת והגורם שנבחר לפיתוח.
2. 
הגדרת החלופות לפיתוח ולייצור ובחינתן, תוך התייחסות ללוחות זמנים הנדרשים ולעלויות.
3. 
חישוב הוצאות הפיתוח והשפעתן על מחיר המוצר.
4. 
המרכיבים הגנריים הרלבנטיים לפיתוחים נוספים.
5. 
התיאום והפיקוח במהלך הפיתוח במשרד הביטחון, בחייל ואצל המפתח שנבחר.
6. 
הפטור ממכרז.
7. החוזה עם המפתח שנבחר והשיטות לקביעת מחירי המוצרים טרם החתימה.
8. 
תיעוד ההליכים.
9. 
מי המאשר בכל שלב.
10. הקפאת הליכי פיתוח - מי מוסמך ואיך.
11. בקרת ההערכות לגיוס כוח-אדם לפרוייקט על-ידי המפתח שנבחר. 
12. בקרת התכנון, הביצוע וקביעת לוחות הזמנים על-ידי המפתח שנבחר.
13. בקרת ההתקשרות עם קבלני המשנה על-ידי המפתח שנבחר.
14. בקרת הצעות המחיר של המפתח שנבחר והליכי האישור.
15. עלויות בלתי-צפויות, זיהוין והכללתן במסמכי ההתקשרות, לרבות סיכונים בגין עבודתם של קבלני משנה עיקריים.
16. מערך בקרה משותף למשרד, לחייל הרלוונטי ולמפתח שנבחר, על התקדמות הפרוייקט, בהתאמה לתכנון ולחוזה.
ב. 
הערות מבקר המדינה בדוח 54א יילקחו בחשבון במהלך בדיקת הנוהל.
ג. 
דיווח יימסר לאגף לביקורת המדינה עד 31.3.2004.

ביצוע ההחלטה

משרד הביטחון

א. 
בדיקת הוראות המשרד, הדנות בפיתוח ובייצור מערכות מתקדמות והצורך בעדכונן, נמצא בעבודת מטה משותפת בין אגף ארגון, בקרה ומידע, ובין המינהל למחקר ופיתוח אמצעי לחימה ותשתית טכנולוגית.

עקב היקף העבודה, לרבות הצורך בתיאומים עם צה"ל וגופי מערכת הביטחון האחרים, מוערך כי עבודת המטה תושלם עד אפריל 2005.
המשרד לביטחון הפנים 
שירות בתי הסוהר
פיתוח מערך הכליאה

דוח 43

הגופים המבוקרים: שירות בתי הסוהר; המשרד לביטחון הפנים; משטרת ישראל.

א. 
ריכוז ממצאי הביקורת
1. 
רוב מתקני הכליאה של שב"ס הם ישנים ולא נבנו לייעודם. בבתי הכלא שוררת צפיפות רבה ותנאי המחיה בהם קשים. במהלך השנים הוסבו שטחים ציבוריים בבתי כלא לאגפי כליאה, כדי לקלוט אסירים נוספים, עקב הגידול במספרם. גם בבתי סוהר שנבנו כך מלכתחילה.

2. 
שטח המחיה הממוצע לאסיר, שהוא תוצאה של תקן מקומות הכליאה, הוא 2.9 מ"ר, עולה במעט של שטחה של מיטה; מצב בלתי נסבל שאינו מתקרב לשום קריטריון מקובל במדינה מערבית כלשהי.

3. 
אילוצים בתחום המיון וההשמה של האסירים מחריפים את הצפיפות באגפים מסוימים. לעתים נוצרים תנאי צפיפות קשים במיוחד. חלק מההפרדות והמיונים שנקבעו בפקודת בתי הסוהר ובפקודות נציבות שירות בתי סוהר אינם נשמרים כלל. גם שיטת הניהול האגפי שנקבעה בפקודות הנציבות, על פיה יש ליצור דירוג בין אגפים בתנאי חיים ובהטבות שונות, אינה מיושמת במלואה בכל המתקנים.

4. 
עד מועד סיום הביקורת לא בוצעה תכנית מתאר ארצית, שהממשלה אישרה ב-1982, להקמת שישה בתי כלא חדשים במשך תשע שנים ולסגירת שני מתקנים (להלן - תמ"א/24). רק ב-1987 הוחל בהכנת תכניות מפורטות להקמת בתי סוהר חדשים במסגרת תמ"א/24. רק ב-1989 הועברה למשרד האוצר דרישה מפורטת להקמת בתי סוהר חדשים, לצורך כלילתם בדיוני התקציב לשנת 1990.

5. 
בעשור האחרון גדלה מצבת האסירים בכ-2500 אסירים, לכ-10.200 אסירים. לקליטתם נוספו למערך הכליאה בתקופה זו יותר מ-3,000 מקומות כליאה, רובם המכריע בבתי הסוהר הקיימים.

6. 
במועד סיום הביקורת החלה בנייתו של בית כלא ראשון התואם את תמ"א/24. פרויקט זה נמצא בשלב התשתיות, והמתקן לא יהיה מוכן לאכלוס לפני סוף 1995. התקבל גם אישור תקציבי של אגף התקציבים שבמשרד האוצר להתחיל בתכנונו של בית כלא חדש נוסף, ברם תכנונו טרם החל.

7.
 שינויים חקיקתיים, כגון חוק שחרור מינהלי (הוראת שעה), או נשיאת מאסר בעבודות שירות על פי חוק העונשין, התשל"ז-1977, הקלו אך במעט את הצפיפות בבתי הכלא.

ב. מצב תיקון הליקויים

המשרד לביטחון הפנים - שירות בתי הסוהר
תכניות פיתוח לשנת 2004

עד חודש יוני 2004 יתווספו כ–2000  מקומות כליאה חדשים, לפי הפירוט הבא: בית סוהר גבעון  - 600 מקומות כליאה; בית סוהר גלבוע  - 360 מקומות כליאה; בתי הסוהר רימונים, אופק ודקל (שלב ב') - 1035 מקומות כליאה.

נמשך התיכנון של בית הסוהר נפחא ב',  בהיקף של 800 - 1100 מקומות כליאה.
משרד הבינוי והשיכון

הפיקוח על אכלוס דירות וניהולן

 בידי חברת עמיגור ניהול נכסים בע"מ

דו"ח 53ב

הגופים המבוקרים: משרד הבינוי והשיכון; חברת עמיגור ניהול נכסים בע"מ; משרד האוצר - אגף החשב הכללי

מבוקר נוסף: משרד העבודה והרווחה

א. ריכוז ממצאי הביקורת

4.
מעונות לקשישים (הוסטלים) פועלים זה שנים בלי שניתנו רישיונות לניהולם כנדרש בחוק הפיקוח על מעונות, התשכ"ה-1965, מטעם משרד העבודה והרווחה.

ב. מצב תיקון הליקויים

משרד הבינוי והשיכון

4.
משרד הבינוי והשיכון ומשרד הרווחה, מפרסמים מכרזים לניהול הוסטלים.


להלן הסעיפים הרלוונטיים במכרז:

א.

תקן ציוד: במכרז מפרט של הציוד אשר יירכש עבור ההוסטל, מתקציב משרד הרווחה.

ב.

רמת התחזוקה: במכרז נספחים מפורטים בדבר דרישות התחזוקה בהוסטלים. בהוסטלים גם נערכת ביקורת הנדסית מטעם המשרד, פעמיים בשנה.

ג.   
מצבת כוח אדם: מצורפת מצבת כוח אדם הדרושה להפעלת המבנים, בנוסף להתחייבויות נוספות באשר לתפעול המבנים.

ד.

סדרי התחשבנות בין המשרד לחברה: כל סעיף בחוזה הדן בנושא כספי, מפרט את ההתחשבנות הרלוונטית לו. בנוסף, אגף נכסים ודיור עורך אחת לחצי שנה, ביקורת על ידי רואה-חשבון, על המערכת הכספית של ניהול ההוסטל.

ה.

חתימת החשב: על כל החוזים חותם חשב המשרד, שהינו נציג החשב הכללי. 

ו.

אבטחה בהוסטלים: ביום 30.1.2002 נשלח מכתב לכל החברות  המנהלות, הדורש מהם לפעול לכך, שדלתות הכניסה בכל הבתים, תהיינה נעולות, ושלא יוכנסו זרים להוסטל, ללא בדיקת זהות המבקש. המשרד בודק אם החברות מבצעות הוראות אלו.

פרזות חברה ממשלתית עירונית לשיכון ירושלים בע"מ

דו"ח 53ב

הגופים המבוקרים: משרד הבינוי והשיכון; חברת פרזות - חברה ממשלתית עירונית לשיכון ירושלים בע"מ

1. ריכוז ממצאי הביקורת

1.
חברת פרזות נוסדה כדי לפעול למען שיקומם, פינוים וחיסולם של משכנות עוני בתחום שיפוטה של עיריית ירושלים. למרות זאת, ניהלה החברה שמונה מעונות השוכנים מחוץ לירושלים, מעכו בצפון ועד אילת בדרום.

2.
סקר שעשתה החברה במחצית הראשונה של שנת 2002 העלה שהתחזוקה של מאות דירות שבניהול החברה הייתה ירודה. לדוגמא באתר בבית"ר עילית שבניהול חברת "פרזות" הבנינים וסביבתם נמצאים במצב הזנחה קשה.

3.
המעונות לקשישים שבניהול החברה פועלים זה שנים בלא שניתנו רישיונות לניהולם כנדרש בחוק הפיקוח על מעונות, התשכ"ה-1965, ובלי שניתן לגביהם פטור מרשיון, אף שמבקר המדינה התריע על כך בעבר פעמים אחדות, וגם הכנסת העירה על כך.

 8.
עיון בפרוטוקולים של ישיבות הדירקטוריון שהתקיימו בשנים 1999-2000 מלמד כי באותן שנים לא קיים הדירקטוריון כל דיון מקיף בנושאים חשובים הנוגעים לפעילות החברה, כגון המבנה הארגוני של החברה; נוהלי החברה; פעילות החברה בניהול פרויקטים מחוץ לתחום השיפוט של ירושלים; השתתפות החברה במכרזים לביצוע פרויקטים שונים; טיפול בחובות הדיירים ותחזוקת הנכסים שבניהול החברה.

10.
על המשרד לעשות תחשיבים כלכליים עדכניים של עלות הניהול והתחזוקה של הדירות, ולקבוע על פיהם הן את התקציב הדרוש לתחזוקת הדירות, והן את שיעור העמלה שתשולם לחברות האיכלוס בעד הטיפול בהן, ללא תלות בגובה שכר הדירה שהחברות גובות.

ב. מצב תיקון הליקויים

משרד הבינוי והשיכון

1. 
נושא ניהול מעונות מחוץ לירושלים, בצירוף חוות דעת משפטית של הייעוץ המשפטי במשרד, נמסר לבדיקת משרד המשפטים. לדעת המשרד, יש לנצל את יתרונה היחסי של החברה בניהול נכסים - הוסטלים ומתחמי דיור ציבורי, גם אם אינם בירושלים.

2.
בשנת 2003 ביצעה החברה שיפוצים ביותר מ-500 דירות, מתוך כ-1,400 דירות שבטיפולה. החברה ממשיכה לשפץ דירות ריקות, במסגרת שיפוץ דירות לאיכלוס חוזר.

3.
לפי חוות-דעת של משרד המשפטים, מיום 27 בינואר 2004, אין חוק הפיקוח על המעונות חל על "מסגרות בבעלות או באחריות של משרד הבינוי והשיכון ושל משרד הקליטה, שבהן מתגוררים אנשים שהגיעו לגיל הפרישה".

8.
הדירקטוריון קיים בשנים האחרונות דיונים בנושאים הנוגעים לפעילות החברה, כגון: שיפוץ ואחזקה של הנכסים המנוהלים על-ידיה, והוקצו לכך כ-1.5 מיליון ₪, ניהול מעונות מחוץ לירושלים, מידת התאמתו של המבנה הארגוני ליעדי החברה ותפקידיה, איחוד ופירוק של חברות הדיור הציבורי, ועוד. 

10.
לאחר החלטת הממשלה בדבר איחוד פעילות החברות העירוניות-ממשלתיות לחברה אחת, הוקם צוות לבחינת הנושא, האמור להגיש את מסקנותיו בקרוב. במסגרת זו מבוצעת בחברות אלה גם בדיקת רואה-חשבון. 

תקצוב ובקרה תקציבית

דו"ח 54ב

הגופים המבוקרים: משרד הבינוי והשיכון; משרד האוצר - אגף התקציבים; חברת עמידר - החברה הלאומית לשיכון בישראל; חברת עמיגור ניהול נכסים בע"מ
א. 
ריכוז ממצאי הביקורת

1.  
תקציב המשרד אינו מאפשר לזהות את אופן הקצאתו של התקציב על בסיס אזורי, בכלל זה התקציב המופנה לחבלי יהודה, שומרון, עזה, הנגב והגליל. מידע כזה חיוני כדי לתת שקיפות על סדרי העדיפויות ועל האופן שהממשלה מחלקת את המשאבים לפיתוח. 

ב. מצב תיקון הליקויים

משרד הבינוי והשיכון

1.  לדעת משרד הבינוי והשיכון, תקצוב לפי מחוזות עלול לפגוע בפעילות המשרד, ולשבש את העבודה השוטפת, עקב ריבוי סעיפים ותקנות-תקציב, וכדי להימנע מהעברת תקציב מסעיף לסעיף, בעקבות העברת פעילות ממחוז למחוז.

מימון עבודות בנייה ופיתוח ביהודה ושומרון

דו"ח 54ב

הגופים המבוקרים: משרד הבינוי והשיכון - המינהל לבנייה כפרית; משרד האוצר; משרד הפנים; מינהל אזרחי באזור יהודה ושומרון; ההסתדרות הציונית - החטיבה להתיישבות

א. 
ריכוז ממצאי הביקורת
1.  
בתקופה ינואר 2000 - יוני 2003, כרת מחוז ירושלים של המינהל לבנייה כפרית עם רשויות מקומיות 77 חוזים לבנייה ולפיתוח ב-33 מקומות באיו"ש, שעל פי נתוני המינהל האזרחי, העבודות בהם נעשו שלא כחוק, אם בשל היעדר אישור הממשלה או שר הביטחון, אם מחמת היעדר תכניות מתאר תקפות, ואם מסיבות הקשורות לבעלות בקרקע. היקפם הסתכם ב-29.7 מיליוני ש"ח. החוזים כללו: תשתיות ליחידות דיור, דרכי ביטחון, כבישי גישה ליישוב, שטח ציבורי פתוח, חיבור לחשמל, הקמת מגדל מים והנחת קו מים, והקמת מוסדות ציבור. המועצות האזוריות והמקומיות הן: מטה בנימין, גוש עציון, בקעת הירדן, ובית-אל. 

2.  
משרד השיכון מימן פרויקטים בלי שהוא תיאם אותם עם המינהל האזרחי. בשני מקרים מימן המשרד עבודות של סלילת כביש והקמת מבנה, במקומות שלגביהם הוציא המינהל האזרחי צווי הריסה. שעה שזרוע שלטונית אחת - משרד השיכון - משקיעה ממשאביה בעבודות בינוי ופיתוח בנקודות יישוב באיו"ש שאין להן רישיונות בנייה, כדין, זרוע שלטונית אחרת - המינהל האזרחי - משקיעה ממשאביה כדי לאתר בנייה בלתי חוקית, ולהרסה.

ב. מצב תיקון הליקויים

משרד הבינוי והשיכון 

1.
משרד הבינוי והשיכון פרסם באישור היועץ המשפטי לממשלה, הנחיות חדשות, להסדרת נושא חוזים לבנייה ולפיתוח, עם מועצות אזוריות ומקומיות. הנוהל – "הפעלת עבודות באמצעות רשויות מקומיות בהשתתפות המינהל לבנייה כפרית", פורסם ביום 13.5.2004, הוראה מספר 03/07, בפרק מספר 03 - פרוגרמות.

משרד האוצר

2. 
בכל משרד החשב מוסמך לבצע תשלומים, באישור היחידה המקצועית הרלבנטית. החשב הינו איש כספים, ועל כן אין ביכולתו לבדוק כל פרט ופרט מבחינה מקצועית, אלא להסתמך על אישורם של גורמים מקצועיים במשרד.
משרד הבריאות
איכות מי השתייה

החלטת ממשלה תמ/232 - 12.4.1994

א. 
להקים מינהלת תיאום לאיכות מי השתייה (להלן: המינהלה), בהרכב של המנהלים הכלליים שיפורטו בסעיף ב' דלהלן. המינהלה תתרכז בשלב ראשון בהכנת פיתרונות לבעיות שאיבחנה ביקורת המדינה בתחומים הבאים: 
1. 
מעקב אחר ביצוע תכנית המיתאר הארצית/34א' למשק המים (ביוב). 
2. 
הכנת מאגר מידע מתעדכן על איכות המים, כולל מיפוי של מערכות המים וגורמי זיהום מים. 


3. 
הכנת מערכת ניטור ארצית למי התהום, למקורות המים ולמערכות האספקה. 


4. 
אכיפה של חוקים ותקנות למניעת זיהום. 


5. 
תקצוב המערכות והפעולות. 


6. 
קידום הפעלתם של משקי המים והביוב ברשויות המקומיות, באמצעות משקים סגורים, בין השאר, במסגרת תאגידים עיסקיים. 

7. 
פירוט התחומים של הגורמים העיקריים העוסקים בתחום מי השתייה והגדרתם. 

ב.1) 
המינהלה תורכב מהמנהלים הכלליים של הגופים הבאים: נציב המים (יושב ראש); משרד הבריאות; משרד הפנים - המינהלה למשק המים ברשויות המקומיות; משרד האנרגיה והתשתית - המכון הגיאולוגי; המשרד לאיכות הסביבה; משרד האוצר; ומשרד הכלכלה והתכנון. 


2) 
חברות מקורות ותכנון המים בישראל, ישותפו בדיוני המינהלת בכפוף למניעת ניגוד עניינים. 

ג. 
המועצה תגיש לוועדת השרים לתיאום ומינהל, תכניות לפעולה בליווי לוחות זמנים, בתוך שלושה חודשים. 

החלטת ממשלה תמ/48 - 2.4.2000

א. 
מינהלת התיאום למי השתייה, אשר הוקמה על-פי החלטה מספר 3115(בק/65) מיום 1.1.1998, תכין תכנית לשנים 2000 עד 2003 לשיפור איכות מי השתייה. התכנית תכלול את האלמנטים הבאים:

1. 
איתור מזהמים והטיפול בהם.

2. 
הרחקת גורמי זיהום מסביבתם של מקורות המים.

3. 
קידום חקיקה ליצירת תאגידי מים וביוב ברשויות המקומיות, והפיכתם למשק סגור, כדי לאפשר השקעות מוגברות בשיפור איכות מי השתייה.

4. חיזוק הפיקוח והאכיפה כנגד גורמים מזהמים.

הערות ביקורת המדינה יילקחו בחשבון במהלך הכנת התוכנית.

ב. 
נציב המים יציג את התכנית בפני ועדת השרים עם השלמתה.

ג. 
ועדת השרים ממליצה בפני נציב המים, כי יאציל את סמכויותיו המינהליות בענין מניעת זיהום מים, לידי המשרד לאיכות הסביבה, למשך שנה אחת, להוצאת צווים לתיקון המעוות בנושא זה.

ד. 
דיווח על הביצוע יועבר עד 30.9.2000 ליו"ר ועדת השרים לתיאום, מינהל וביקורת המדינה, ולאגף לביקורת המדינה במשרד ראש הממשלה.
ביצוע ההחלטות

החלטה תמ/232

נציבות המים

א. 
בישיבות מינהלת התיאום למי השתייה שהתקיימו עד כה, סוכמו הפעולות הבאות: 1. הקמת צוות היגוי לניטור; 2. הקמת מאגר מידע משותף לגורמי משק המים; 3. הכנת מערך ניטור ארצי; 4. התארגנות בין משרדית בתחום העברת המידע והדיווח; 5. הכנת מכרז לתכנית פעולה רב שנתית לאבטחת איכות מי השתייה.

א.2. 
הכנת מאגר מידע מתעדכן על איכות המים
מערך מידע מרכזי למים נמצא בשלבי פיתוח. מקורות המידע הנוספים לנציבות המים הם: חברת מקורות, המכון הגיאולוגי, רשות שמורות הטבע, מכוני המחקר האקדמיים ורשויות מקומיות.

המידע הקיים בנציבות המים זמין לגורמי משק המים. דו"ח התפתחות של מצב מקורות המים בישראל, מוגש לנציב המים על ידי השרות ההידרולוגי מידי שנה, ומסופק לכל הגורמים הנ"ל.

א.3. הכנת  מערכת  ניטור  ארצית  למי  התהום,  למקורות  המים  ולמערכות האספקה

מערך הניטור כולל: איסוף דגימות בשטח, בדיקות מעבדה ועיבוד נתונים. השירות ההידרולוגי, באמצעות היחידה להידרומטריה, דוגם מדי שנה מי תהום מ-2,300 קידוחים ומ-200 מעיינות ומים עיליים, בכ-100 נחלים, לבדיקה של כלורידים, כמדד לשינויים רב שנתיים, המושפעים מתפעול מקורות המים, ולבדיקת חנקות, כמדד לזיהום. בנוסף, מתבצע דיגום על פי דרישה.  

כן קיימות בנציבות המים רשתות לניטור ולהתראה מוקדמת מפני המלחה וזיהום מי תהום.

מערכות ניטור ייעודיות לאיתור והתראה מוקדמת של זיהום מקורות מים מאתרים בעלי פוטנציאל זיהום מקורות מים: הוקם מערך ניטור מפני זיהום מדלקים; הוכנה תוכנית לרשת ארצית לניטור והתראה מפני זיהום מקורות מים מדלקים. התכנית, הכוללת דיגום בקידוחים קיימים ובקרבת מתקני דלק, ודיגום בקידוחים חדשים שיקדחו באופן ייעודי למטרה זו, נמצאת כיום בביצוע באקוויפר החוף.

הוקם מערך ניטור בקרבת אזורי תעשייה, בהם קיים חשש לדליפות וזיהום מי תהום. מערך הניטור מופעל באמצעות דיגום קידוחים קיימים וקידוחי ניטור יעודיים לקבלת תמונה תלת מימדית של הזיהום באקויפר.

ניטור והתראה מפני המלחת מי תהום באקוויפר ירקון-תנינים: חברת מקורות קדחה 3 קידוחים בשנת 2002, וקידוח בשנת 2003. חברת לפידות קדחה 5 קידוחים בשנת 2003, וקידוח אחד יבוצע ב-2004. טרם תוכננו קידוחים נוספים.

מעבדה לאומית לאיכות מים: בסוף 2002 החלה לפעול מעבדה מתקדמת לביצוע בדיקות עבור נציבות המים וניטור איכות המים, בניהול אגף איכות מים של נציבות המים. הפעלתה נעשית בשיתוף פעולה עם מינהל המחקר החקלאי שבמשרד החקלאות. 

במעבדה מופעלים מכשירים כגון:I.C.P ,A.A  (בליעה אטומית) ואחרים. המכשירים נותנים כיסוי לבדיקה איכותית וכמותית של הקטיונים והאניונים במים.

לשדרוג המעבדה לבדיקת מרכיבים אורגניים במים ולבדיקות ייחודיות של מרכיבי זיהום במי התהום, נרכש מכשיר לבדיקה של מרכיבים אורגניים GC – MS. 

א.6. קידום חקיקה ליצירת תאגידי מים וביוב ברשויות המקומיות: "חוק תאגידי מים וביוב, תשס"א–2001" פורסם בשנת 2001. על-פי החוק הוקמה רשות ציבורית, שתפקידה לאשר הקמת תאגידים על-פי החוק ולפקח עליהם. שר הפנים שר האוצר ושר התשתיות מינו את חברי הרשות.

החוק יאפשר השקעות מוגברות בשיפור איכות מי השתייה.

החלטה תמ/48 – 2.4.2000
נציבות המים

א.1. זיהוי ומיפוי גורמי זיהום במים
נציבות המים החלה בביצוע סקרים נרחבים לניטור מי תהום ולאיתור היקפי הזיהום ולטיפול בהם, בגוש דן ובשרון דרומי, מסביב לאזורי תעשייה. לדוגמא: תעש רמת השרון, בהיקף של 17 מלש"ח ל-3 שנים.

א.2. הרחקת גורמי זיהום מסביבתם של מקורות המים

פרויקט סינון מי המוביל הארצי: הקמת מתקן סינון מרכזי למי המוביל באתר אשכול, אשר יטפל במים עד לרמת עכירות מרבית של 1 NTU. הפרויקט כיום בשלבי בנייה. סיום הפרויקט מוערך לאוקטובר 2006.

טיפול במתקנים ובבארות לאספקת מי שתייה: לשם עמידה בתקנות איכות המים, נציבות המים ומשרד הבריאות, אוכפים את החוק בדבר סגירת בארות, בהן נמצאת חריגה מתקנות מי השתייה. 

מתקנים בהם איכות המים חורגת מהמותר למי שתייה עוברים ייעוד לשימוש בחקלאות, ו/או טיוב המים. לאחרונה, הוחל בטיפול במי בארות למי שתייה שנפסלו לשימוש, לשיפור איכותם והתאמתם לתקן.

נציבות המים מקצה מענקים לרשויות מקומיות לטיוב מים לשתייה: רמת השרון - טיוב מים בהיקף של 2.5 מלמ"ק; חדרה - טיוב מים בהיקף של 1.2 מלמ"ק; נס ציונה - לבאר אחת, טיוב מים בהיקף של 0.9 מלמ"ק.

טיוב בארות בהקמה: נס ציונה - השלמת פרוייקט טיוב מים בהיקף של 1.7 מלמ"ק; גבעתיים - טיוב מים בהיקף של 2 מלמ"ק; רחובות - טיוב מים בהיקף של 3.5 מלמ"ק.

כאשר מקור המים הוא מי מעיינות ומים עיליים המיועדים לשתייה, מוקמים מתקני חיטוי וסינון במתקני חברת מקורות, ובמתקנים הפרטיים.

טיפול ושיקום מקורות מים נקודתיים באמצעות צווים לתיקון מעוות: בתחנות דלק ובמתקני דלק אחרים, בהם היו דליפות. הוכנה תכנית שיקום לחלק הדרומי של אקוויפר החוף, לשלילת מלח באמצעות נקז מלוח, והתפלת המים והחזרתם לשימוש.

נציבות המים הזמינה עריכת תוכנית להערכות משק המים לעדכון תקנות מי השתייה, ולהורדת תקני החנקות במי השתייה.

א.4. חיזוק הפיקוח והאכיפה כנגד גורמים מזהמים

מתקיים שיתוף פעולה בין המשרדים בנושאי האכיפה. לדוגמא: באגני ההיקוות העיליים של נחלי מנשה ושקמה, שמי השיטפונות שלהם מופנים להחדרה למי התהום, מתקיימות פעולות אכיפה מתואמות בין כל הגורמים הנ"ל. מידי שנה מתבצע סקר לאיתור גורמי הזיהום באגנים אלה, ובעקבותיו מתכנסים נציגי הרשויות לתיאום פעולות האכיפה. 

פיקוח המשרד על מרפאות ומכונים פרטיים

הגוף המבוקר: משרד הבריאות

א. ריכוז ממצאי הביקורת

4.
מן הראוי שהמשרד יבהיר לציבור את מגבלות הפיקוח שלו ויפרט לציבור מה עליו לבדוק עם פנייתו למרפאות ולמכונים הפרטיים בנוגע למומחיותם של המטפלים וליעילות הטיפול.

8.
מן הראוי שהמשרד יפרסם לציבור קווים מנחים מה עליו לבדוק עם פנייתו למרפאות ולמכונים הפרטיים בנוגע להיבטים מקצועיים של פעילותם, כגון: מומחיות הרופאים, אישור שיטות הטיפול ורישוי המכשור הרפואי. זאת, נוכח מקרים של הטעיית הציבור, ומשום פער הציפיות שעשוי להיווצר בין הצרכן לנותן השירותים. 
ב. מצב תיקון הליקויים

משרד הבריאות

4.8.
משרד הבריאות מינה ועדה לבדיקת העיסוק בקוסמטיקה והפיקוח על טיפולים קוסמטיים פולשניים. הוועדה הפעילה שתי תת ועדות - לתכנית הלימודים ולהגדרת המצב החוקי בתחום הקוסמטיקה.


חברי הוועדה: מנהל המרכז לטכנולוגיות מתקדמות ברפואה ומנהל המחלקה לכירורגיה פלסטית, מרכז רפואי על שם שיבא, תל השומר – יו"ר; מפקחת קרינה ארצית, אגף הפיקוח על העבודה, משרד התעשייה, המסחר ותעסוקה; מפקח רפואי ארצי,  אגף הפיקוח על העבודה, משרד העבודה והרווחה; ראש האגף לרישוי מוסדות ומכשירים רפואיים, משרד הבריאות; מנהל האגף לרישוי מקצועות רפואיים, משרד הבריאות; סגנית בכירה ליועצת המשפטית, משרד הבריאות; מנהל היחידה לאביזרים ומכשירים רפואיים, משרד הבריאות; מנהל תחום פדגוגיה, משרד התעשייה, המסחר והתעסוקה; ומנהל המחלקה לרפואה קהילתית, משרד הבריאות - מרכז הוועדה.


הוועדה דנה בנושאים הבאים: 1. הגדרת העיסוק בקוסמטיקה. 2. תיאור המצב הקיים: הכשרת קוסמטיקאיות; בתי הספר לקוסמטיקה; בחינות; מספר הקוסמטיקאיות; התאגדות קוסמטיקאיות; לימודי המשך ולימודים מתקדמים; המצב החוקי. 3. דו"ח מבקר המדינה: חובת ההכשרה; הסרת שיער; העדר מידע לציבור; אי יעילות של הטיפול; פרסום מטעה; הפיקוח  על העוסקים בתחום. 4. הסדרת העיסוק בקוסמטיקה בחו"ל: ארה"ב; קנדה; אירופה; אוסטרליה וניו זילנד.  5. הנושאים המחייבים פתרון.

הוועדה התכנסה לעשר ישיבות, מ-19.3.2003 עד 2.6.2004.


הוועדה הגישה את המלצותיה למשרד הבריאות ולמשרד התעשייה, המסחר והתעסוקה.

יחידות לטיפול מיוחד ביילוד
דו"ח 54ב

הגופים המבוקרים: משרד הבריאות ; משרד האוצר; המוסד לביטוח לאומי; שירותי בריאות כללית

א. 
ריכוז ממצאי הביקורת
10. 
המצב הקיים, שבו מענקי האשפוז בגין יולדות ויילודים מכסים רק שיעור מסוים מהוצאות בתי החולים, מחייב פתרון. יתר על כן, על המשרד, על משרד האוצר ועל המוסד לביטוח לאומי לבחון גם את ההתפתחויות שחלו בשנים האחרונות בתחום הטיפול בפגים. בבחינה כזו ניתן יהיה לבדוק אם ההסדרים שנקבעו לפני שנים רבות עודם מתאימים למצב ששרר בפועל בעת הביקורת, ואם ייקבע שאינם הולמים - יהיה על משרדים אלה להחליט כיצד להתאימם בהתחשב בצרכי המערכת, מחד גיסא, ובמשאבים העומדים לרשותה, מאידך גיסא.

ב. מצב תיקון הליקויים

המוסד לביטוח לאומי

10. 
המוסד הודיע ב-10.6.2004 לאגף, כי יזום פגישה עם משרד האוצר, ויציע לפניו כי דמי ביטוח לאומי הנגבים מכל התושבים, יופחתו בשיעור המיועד לכיסוי ביטוח אשפוז יולדות. בהתאם, דמי ביטוח בריאות יועלו בשיעור זה. בתי החולים יקבלו את התשלום עבור אשפוז יולדות וילודים, ובכללם הפגים, בהתאם לנהוג לגבי כל אשפוז, או בכל דרך שתימצא לנכון על ידי מערכת הבריאות.
שברי צוואר הירך אצל קשישים

דו"ח 54ב

הגופים המבוקרים: משרד הבריאות ; מכבי שירותי בריאות; שירותי בריאות כללית

א. 
ריכוז ממצאי הביקורת
3. 
ביצוע של ניתוח שבר צוואר הירך במקום ניתוחים אלקטיביים (מתוכננים מראש), מאריך את משך ההמתנה לניתוחים האלקטיביים, הארוך ממילא, ופוגע בנזקקים להם. לדעת משרד מבקר המדינה, על המשרד ובתי החולים למצוא את הדרך המיטבית למניעת עיכובים בביצוע ניתוחי שבר צוואר הירך בלא לפגוע בחולים האחרים.

4. 
בשל אי-זמינות של חדרי הניתוח וחוסר יעילות בהפעלתם נאלצו בתי החולים שבהם נעשתה ביקורת פרטנית (רמב"ם, איכילוב, מאיר, שיבא וסורוקה) לנתח חולים הסובלים משבר צוואר הירך בשעות התורנות.

6. 
למרות המלצת כנס ההסכמה ועל אף חוות הדעת של הלשכה המשפטית לא הוציא המשרד הנחיה שלפיה ניתוח שבר צוואר הירך הוא בגדר טיפול דחוף במצב חירום רפואי, ולכן אפשר לעשותו בהסכמת שלושה רופאים למי שאינו בר-חתימה. בהסתמך על העמדה שהתקבלה בכנס ההסכמה ועל עמדותיהם של רופאים מומחים ומחקרים בנושא זה, אי-הגדרת שבר צוואר הירך אצל קשישים כמצב חירום רפואי פוגעת באיכות השירות הרפואי הניתן לקשישים. מן הראוי שהמשרד ישקול מחדש את עמדתו לגבי הגדרת ניתוח של שבר צוואר הירך אצל קשישים כ"טיפול דחוף במצב חירום", כדי שחולים ינותחו בהקדם. 

11. 
מן הראוי שכללית תבדוק את השפעת התעריף הדיפרנציאלי שקבעה על קיצור משך ההמתנה לניתוחים, ותשקול האם צריך לשנות את התעריף באופן שיביא לייעול רפואי וכלכלי של בתי החולים, בלי לפגוע ברמת השירות.

12. 
על המשרד לדון בהמלצות כנס ההסכמה בנושא הטיפול הפיזיותרפי ובאפשרויות ליישמן. אכן מערכת הבריאות פועלת במגבלות תקציב, ואולם יש לתת לחולים את הטיפול הנדרש ולשפר את יכולתם לחזור לתפקוד הקודם. יתר על כן, השקעת משאבים בטיפול פיזיותרפי בטווח הקצר יש בה כדי לחסוך משאבים בטווח הרחוק ולהקל את הנטל הכספי שיוטל על הציבור אם לא יינתן הטיפול הנדרש. 

ב. מצב תיקון הליקויים

שירותי בריאות כללית

3.
הסיבה להמתנה לניתוח שבר צוואר הירך מעבר ליומיים, בבית החולים סורוקה, נעוצה במחסור בחדרי ניתוח ובמחסור בכוח-אדם מקצועי, כמו מרדימים, אורתופדים ואחיות חדר-ניתוח. על מנת לצמצם את זמן ההמתנה, בוצע במהלך שנת 2003 ארגון מחדש בחדרי הניתוח, במטרה להגדיל את הניצולת.


בבית החולים סורוקה הסתיימה בניית 8 חדרי ניתוח חדשים, שיופעלו אחרי הצטיידותם, ויתקצרו זמני ההמתנה לניתוחי שבר צוואר הירך.


לבית החולים מאיר הוקצו בשנים 2002 – 2003 שעות ניתוח נוספות, לקיצור התורים לניתוח.

4.
כדי לקצר את זמן ההמתנה לניתוח שבר צוואר הירך, נערכים עתה הניתוחים גם בשעות התורנות, ותוך דחיית ניתוחים אלקטיביים אחרים. 

6.
ניתוחי שבר צוואר הירך מוגדרים כיום כ"ניתוחי טראומה לא דחופה שאינם מצילי חיים".


בבתי החולים העמק וכרמל, כ-90% מנותחים עתה תוך 72 שעות; בבתי חולים מאיר וקפלן, 80% מנותחים עתה תוך 72 שעות; בקמפוס גולדה, 82% מנותחים עתה תוך 72 שעות; ובקמפוס בילינסון 73%. 


בבית החולים סורוקה תתקצר ההמתנה לאחר פתיחתם של חדרי הניתוח החדשים.

11.
ההנהלה הראשית של שירותי בריאות כללית תבדוק את השפעת התעריף הדיפרנציאלי, שקבעה לגבי הניתוחים של שבר צוואר הירך.

12.
בתקופה המבוקרת היה קיים בישראל מחסור בפיסיותרפיסטים, אשר ניכר במיוחד בבתי החולים הפריפריים.

משרד החוץ
מידע על סיכונים בחו"ל, סיוע לישראלים במצוקה

ושיגור משלחות חירום
דו"ח 54ב
החלטת ממשלה בק/62  - 4.4.2004

א. 
המטה ללוחמה בטרור (לוט"ר) שבמועצה לביטחון לאומי יגבש בתוך 3 חודשים, בשיתוף הגורמים הנוגעים בדבר, נוהל בעניין שיגור משלחות חירום המשותף למשרד החוץ, למערכת הביטחון ומערכות ממשלתיות נוספות. במידת הצורך, יתייחס המטה גם למעורבותם של גופים לא ממשלתיים המעורבים בשיגור משלחות חירום לחו"ל.

ב. 
משרד החוץ יגבש נוהל לפרסום המלצות למטיילים בנושאים שונים, שאינם קשורים לטרור אך קשורים בסכנות אחרות.

ג. 
האחריות הכוללת לתיאום בין כלל המערכות לסיוע לישראלים במצוקה ולשיגור משלחות חירום לחו"ל מוטלת על משרד החוץ.

ד. 
נציגויות ישראל במדינות אסיה, אפריקה ודרום אמריקה יכינו "תיקי שטח" הכוללים מידע על המקומות שהם מופקדים עליהם. משרד החוץ יקיים בקרה על הכנת התיקים ועל עדכונם השוטף בנציגויות.

ה. 
הערות מבקר המדינה בדו"ח מספר 54ב' יובאו בחשבון בעת ביצוע ההחלטה.

ו. 
דיווח יימסר לאגף לביקורת המדינה במשרד ראש הממשלה בתוך 3 חודשים. 
ביצוע ההחלטה

משרד ראש הממשלה, המועצה לביטחון לאומי – המטה ללוחמה בטרור

מטה לוט"ר יחד עם משרד החוץ, צה"ל, משטרת ישראל, שב"כ והמוסד לתפקידים מיוחדים, מגבשים נוהל מקיף, שיכלול את מירב התרחישים הרלבנטיים, לשיגור משלחות לחו"ל.  גיבוש התהליך הינו באחריות משרד החוץ.

הנוהל יכלול סדרי תיאום, דיווח וההוצאות הבינמשרדיות הנדרשות, החל משלב גיבוש ההחלטה להוצאת משלחת חירום, הכנתה, יציאתה לחו"ל, השהות בחו"ל והחזרה ארצה, לרבות שלב הפקת הלקחים.

סיום הכנת הנוהל , צפוי עד ל-15 באוגוסט 2004. 
משרד החינוך, התרבות והספורט

גמול השתלמות לעובדי הוראה
דוח 53ב

הגוף המבוקר: משרד החינוך, התרבות והספורט
א. ריכוז ממצאי הביקורת

2.
המשרד קבע נהלים לביצוע ההשתלמויות, אולם לא גיבש מדיניות אחידה לאישור ההשתלמויות ולא כלל באמות המידה לזכאות לגמול השתלמות, את הצורך באיזון, בין השתלמויות בתחום המקצועי שבו מועסק העובד, לבין השתלמויות לצורך העשרה אישית, המזכות את עובדי הוראה בגמול. עקב כך, יכול עובד הוראה לבחור את ההשתלמויות כרצונו, גם אם אין להן זיקה לתפקידו ולצורכי המסגרת החינוכית שבה הוא פועל. כתוצאה מכך, אי אפשר להבטיח את השגת המטרה של גמול ההשתלמות - להעלות את כשירותו של העובד למלא את תפקידו. 

3.
לפי הרישומים ביומני ההשתלמות שנבדקו, עובדי הוראה "נכחו" בשתיים או בשלוש השתלמויות שהתקיימו בו-זמנית. המשרד לא עשה די לאיתור הרישומים הכפולים, ולכן זוכו עובדי הוראה אלה בגמול השתלמות בעבור אותן שעות בהשתלמויות שונות, יותר מפעם אחת. 

8.
על המשרד לשנות את שיטת מספור ההשתלמויות ולשפר את המערכת הממוחשבת, כדי שיהיה אפשר לבצע באמצעותה מעקב ובקרה על השתתפותם של עובדי הוראה בהשתלמויות זהות. 

ב. מצב תיקון הליקויים

משרד החינוך, התרבות והספורט
2.
המשרד פועל לגיבוש אמות מידה לזכאות בגמול השתלמות. בדיונים עם ארגוני המורים, סוכמו עקרונות ונהלים לגבי סוגי השתלמויות שיזכו בגמול, עם העדפה ללימודים המועילים והתורמים לפיתוח המקצועי של עובדי ההוראה. פורסמו שני מידעונים, המפרטים נושאים אלו. המשרד ממשיך בדיונים עם ארגוני המורים בנושא. לוח זמנים לסיום הדיונים, מותנה ביישום המלצות "כוח המשימה הלאומי לקידום החינוך בישראל" (ועדת דברת), המתייחסות לגמול השתלמות לעובדי הוראה. המידעונים מופיעים באתר האינטרנט של האגף להשתלמות והדרכת עובדי הוראה שבמינהל להכשרה, השתלמות והדרכה לעובדי הוראה, לידיעת עובדי ההוראה ולמוסדות המקיימים השתלמויות; ב. האגף הגיש המלצות לועדת דברת, בנוגע לחובות המורים בפיתוח המקצועי, מסלולי קידום, תקנים להשתלמויות ומסלולי קידום מקצועי, המותנים בפיתוח מקצועי. חלק מההמלצות נכללו בדו"ח הראשון של הוועדה, וידונו בהמשך, בדיונים על יישום המלצות הוועדה.

3.
המשרד פועל לביטול גמולי השתלמות למורים, שלגביהם נמצאו כפילויות ברישום. נמצא בהכנה באחריות מינהל מיכון ומערכות מידע, תהליך ממוחשב-מערכתי, למניעת מצבים של קליטת גמולים כפולים בעתיד.

8.
בדיונים עם ארגוני המורים הועלה נושא השתתפות מורים בהשתלמויות "זהות", אולם לא הושג סיכום בנושא. ההגדרה של השתלמות "זהה" אינה ממצה, מכיוון שתחת כותרות דומות, מופיעים נושאים שונים בתוכן הקורס המוצע, שאינם "זהים".


המשרד ממשיך לדון עם ארגוני המורים על יצירת נוהל מוסכם להשתלמויות, בעיקר בתחומי ההעשרה.


בהמשך הדיונים של ועדת דוברת, ייכלל הנושא במסגרת ההתייחסות לחובות המורה בפיתוח מקצועי, ולתכני ההשתלמויות המזכות בגמול.

היעדרויות מורים ומילוי מקומם

בבתי ספר יסודיים ובחטיבות הביניים
דוח 53ב

הגוף המבוקר: משרד החינוך, התרבות והספורט

א. ריכוז ממצאי הביקורת

3.
המשרד לא קבע נוהל להזמנת ממלאי מקום. 

4.
בתי ספר ניצלו שעות מילוי מקום באופן מופרז, ולמטרות אחרות. המשרד לא פעל נגד תופעת ההיעדרויות הבלתי מוצדקות, ונגד השימוש בשעות מילוי מקום שלא למטרות שלשמן נועדו.

ב. מצב תיקון הליקויים

משרד החינוך, התרבות והספורט
3.
משרד החינוך קבע מדיניות להזמנת ממלאי מקום, המתבטאת בנהלים מחייבים. הנהלים פורסמו בחוזר מנכ"ל תשס"ד/5(א) 29-8.5 – "מילוי מקום של עובדי הוראה", שתאריך תחולתו 1 בספטמבר 2003. הנוהל מתייחס למילוי מקום לטווח קצר בחינוך היסודי ובחטיבות הביניים, בגין היעדרות שאינה קבועה. הנוהל אינו חל על מילוי מקומם של עובדי הוראה שנקראו לשירות מילואים ממושך, על מורות שיצאו לחופשת לידה, או על עובדי הוראה הנעדרים היעדרות ממושכת, מעל 51 יום. במקרים אלה, על מנהל בית הספר לקלוט עובד הוראה ממלא מקום, רק לאחר תיאום עם הממונים על כוח אדם בהוראה במחוז.

4.
במסגרת בקרת התקן, נערכת עתה ביקורת על הדיווחים של בתי הספר בנושא מילוי מקום, ונבדקים בין השאר, דיווחי היעדרות, מול מילוי המקום. בעתיד יהיה מערך הדיווח של מילוי מקום, חלק בלתי נפרד מתוכנת המנב"ס (מערכת ניהול בית ספרית).

התקשרויות עם החברה למתנ"סים

דו"ח 53ב

הגופים המבוקרים: החברה למתנ"סים (מרכזי תרבות, נוער וספורט); משרד החינוך, התרבות והספורט; משרד האוצר - אגף החשב הכללי; המשרד לקליטת העלייה

א. ריכוז ממצאי הביקורת

2.
החברה פעלה תקופות ארוכות ללא הסכם עם המשרד, כיוון שהליכי ההתקשרות בוצעו באיחור: ועדת הרכישות של המשרד אישרה את ההתקשרות באיחור, ופנייה לחשב הכללי במשרד האוצר (להלן - החשכ"ל) כדי לקבל פטור ממכרז נעשתה רק באמצע כל שנה.

3.
משרד החינוך והמשרד לקליטת העלייה לא חתמו על הסכמים עם כל אחד ואחד מהמתנ"סים שבהן התקיימה הפעילות אלא עם החברה, אף כי כל מתנ"ס הוא אישיות משפטית עצמאית.

4.
החשכ"ל אשר אמור להיות גורם פיקוח ובקרה, אישר את הפטור ממכרז למשרד החינוך ומשרד הקליטה בדיעבד, ובכך לא מילא כראוי את תפקידו. 

ב. מצב תיקון הליקויים

בתאריך  31 לאוגוסט 2003, קיבלה הממשלה החלטה בנושא "תקציב המדינה - תמיכות והקצבות לעמותות" (החלטה מספר בק/26). להלן ההחלטה:

"דיווח על ביצוע החלטה מספר 268(בק/11) מיום 15.5.2003
לעניין סעיף א' בהחלטה
ועדת השרים אינה מקבלת את עמדת החשב הכללי במשרד האוצר, לפיה הכללים הקיימים כיום, לרבות דו"ח הוועדה לבחינת נושא התמיכות, מהווים כלים להבחנה בין תמיכה לרכישת שירות מספקים ואין צורך בדיון נוסף.

החשב הכללי יגיש לוועדת השרים, בתוך חודש ימים, הצעה למצע לדיון בענין הסיוע והתמיכות הניתנות על ידי המדינה, כמפורט בהחלטה הנ"ל.

לענין סעיף ב' בהחלטה
1. 
משרד האוצר יעביר למשרד המשפטים את כל החומר, בצירוף כל הפרטים שבידו, בענין הצהרות שקריות שהוגשו לו לצורך קבלת תמיכה.
2. 
המשרד לעניני דתות יעביר לראש האגף לביקורת המדינה במשרד ראש הממשלה דיווח מפורט לגבי הפעולות והצעדים שננקטו על ידו לגבי המקרים שבהם הוגשו לו הצהרות שקריות לשם קבלת תמיכה.
3. 
משרד המשפטים יוודא, כי ננקטו הצעדים הנדרשים בהתאם לחוק במקרים כאמור לעיל.
4. 
דיווח מפורט על הפעולות שבוצעו על ידי הגורמים הנ"ל יוצג בפני ועדת השרים לעניני ביקורת המדינה.
לענין סעיף ג' בהחלטה
ועדת השרים רושמת לפניה את הודעת החשב הכללי במשרד האוצר, כי נקבע נוהל עבודה מסודר בענין אופן ההתקשרות בין משרדי הממשלה וחברת המתנ"סים. הנוהל יופעל מיד לאחר הבחירות לרשויות המקומיות שייערכו בחודש אוקטובר 2003.
לענין סעיף ד' בהחלטה:
משרד התעשייה, המסחר והתעסוקה ידווח, ללא דיחוי, לאגף לביקורת המדינה במשרד ראש הממשלה בענין הפעולות שנקט לגבי אופן ההתקשרות עם המועצה לצרכנות.

לענין סעיף ה' בהחלטה
ועדת השרים רושמת לפניה את הודעת משרד האוצר, כי העביר לעיון ולאישור היועץ המשפטי לממשלה את ההצעה שהכין לענין הגבלת הוצאות הנהלה וכלליות בעמותות ובגופים הנתמכים על ידי המדינה.

החשב הכללי במשרד האוצר ידווח על ההתקדמות בטיפול בנושא לוועדת השרים בתוך חודש ימים.

לענין סעיף ו' בהחלטה
ועדת השרים רושמת לפניה את הודעת משרד האוצר, כי תוך חודש ימים יסיים את היערכותו להפעלה של מערך ביקורת מרכזית על עמותות וגופים נתמכים.

דיווח בנושא יימסר לראש האגף לביקורת המדינה.

לענין סעיף ז' בהחלטה
החשב הכללי יעביר, בתוך חודש ימים, לאגף לביקורת המדינה במשרד ראש הממשלה מסמך מפורט לגבי הדיווח ומתכונת פרסום שמות העמותות, כפי שנקבע בסעיף ז' בהחלטה הנ"ל."

החברה למתנ"סים

2. 
החברה למתנ"סים העבירה למשרד החינוך את הנדרש להסכם לשנת 2004, כבר בדצמבר 2003.

3.
לדעת החברה למתנ"סים, אין זה יעיל יותר להתקשר עם כל מתנ"ס בנפרד לביצוע פרוייקטים, כאשר קיים גוף כחברה למתנ"סים.


בסעיף 5 לחוק חובת המכרזים, התשנ"ב-1992, פטר המחוקק חברה ממשלתית מחובת מכרז, בעת התקשרות עם משרד ממשלתי, בתנאים הקבועים בסעיף.

בהתחשב במטרותיה של החברה, ייחודה ובלעדיותה בתחומי הפרוייקטים שנמסרו לה על-ידי המשרדים, היקף ההתקשרות של החברה עם כל מתנ"ס, המהווה כאמור ישות משפטית נפרדת, ביחס לכל פרוייקט, אינו מגיע כדי הסכום המחייב עריכת מכרז, הרי לדעת החברה, היא עומדת בתנאי סעיף 5.

משרד האוצר – אגף החשב הכללי

3.4.
החשב הכללי הקים צוות, שבחן את נושא ההתקשרויות עם החברה למתנ"סים, וגיבש המלצות להתקשרויות עתידיות, על מנת לתקן את הליקויים מדו"ח  הביקורת, ולהביא לייעול וחיסכון. להלן המלצות הצוות:

א. 
רכישת שירותי מטה: יערכו שינויים בהתקשרות של משרד החינוך עם חברת המתנ"סים: המשך ההתקשרות בפטור ממכרז, ייעשה רק למימון מטה מצומצם הכרחי להמשך פעילות החברה, ואשר לא ניתן לשייך אותו לפרויקט כלשהו.

ב.
רכישת שירותי ניהול מתנ"סים: המתנ"סים הינם ישויות עצמאיות; מתבצעת בהם פעילות נרחבת, מעבר לפעילויות המופעלות וממומנות באמצעות החברה למתנ"סים. עקב כך, השיטה של מימון מלא, ללא תלות בפעילות המתנ"ס העצמאי, אינה מתמרצת את מנהלי המתנ"סים להרחיב את פעילויות המתנ"ס, או ליזום ולהפעיל פרויקטים חדשים שלא דרך החברה. השיטה זו מעיקה מבחינה תקציבית על חברת המתנ"סים, וגורמת לכך שהחברה אינה מסוגלת לקבל מתנ"סים חדשים. לפיכך נקבע כי רכישת שירותי הניהול על ידי משרד החינוך, תיעשה באופן חלקי בלבד, כך ששכר המנהל הממומן על ידי המשרד כחלק מרכישת שירותי הניהול, יהיה גם פונקציה של היקף פעילות המתנ"ס, מצב סוציו-אקונומי של האוכלוסיה אותה הוא משרת, פעילות באזורי עדיפות לאומית, וכיו"ב.


צוות הכולל נציגים ממשרד החינוך, משרד האוצר והחברה למתנ"סים, יגבש כללים, שיחולו על החברה משנת הלימודים תשס"ה.

ג. 
פרויקטים: כל התקשרות של משרד ממשלתי עם חברת המתנ"סים, בפטור ממכרז, בנוסף להתקשרות משרד החינוך לרכישת שירותי מטה, תובא לאישור ועדת הפטור באוצר, טרם התחלת ביצוע הפרויקט.

ד. 
התקשרות עם המתנ"סים באמצעות החברה: במקרים בהם הפעילות הנרכשת על ידי המשרד הממשלתי, מתפרסת על מספר אזורים, ועל כן ההתקשרות עם החברה כגורם מרכז, נדרשת לצורכי אחידות ויעילות, ניתן יהיה להתקשר עם החברה לצורך ביצוע הפעילות. משרד המבקש להתקשר עם חברת המתנ"סים בפטור ממכרז, יצטרך לנמק בבקשתו לוועדת הפטור, את הטעמים בגינם נדרשת ההתקשרות עם חברת המתנ"סים כגורם מרכז, ולהציג בפני הוועדה נימוקים משכנעים לפטור ממכרז.

ה.
מתנ"סים חדשים: על מנת למנוע אי שוויון והפלייה בין המתנ"סים השונים, כל מתנ"ס המעונין להתקשר עם החברה למתנ"סים, יתאפשר לו לעשות כן. לאור זאת פנתה החברה למתנ"סים לכל הרשויות, שבהן ישנם מתנ"סים אשר אינם פועלים בשותפות עם החברה, לבדוק האם הן מעונינות להתקשר עם החברה.

מינהל התרבות - תמיכות למוסדות תרבות ואמנות

דוח 54א

הגוף המבוקר: משרד החינוך, התרבות והספורט - מינהל התרבות
א. ריכוז ממצאי הביקורת

3.
המינהל לא קבע נוהלי עבודה המסדירים את עבודת המחלקות ואת פעולתן עם הגורמים הנוספים במשרד הממונה הקשורים להליך מתן התמיכות.
9.
הכנת המבחנים החדשים בתחומי המוזיאונים, הספריות והקולנוע נעשו ביוזמת המועצות הציבוריות ולא ביוזמת המינהל. בתחומים מסוימים אף לא החל המינהל בהכנת התשתית למבחנים חדשים בנושאים שבהם מספר המוסדות הוא גדול והשונות ביניהם גדולה.

10.
ועדת ההיגוי שהייתה אמורה לעקוב אחר תיקון הליקויים בדוחות לא עשתה כן. המשרד אף הגדיל את התמיכה לגופים שבהם נמצאו ליקויים חמורים, בלי שבדק אם הליקויים תוקנו. 

11.
חלק ממוסדות התרבות והאמנות במצוקה כספית. על קובעי מדיניות התמיכה לתת את הדעת לכך, כי מדובר בנדבך מהותי בעיצוב פניה ותרבותה של החברה הישראלית.

ב. מצב תיקון הליקויים

משרד החינוך, התרבות והספורט
3. 
נהלי העבודה שנקבעו במינהל התרבות בענין התמיכות, נגזרים מנהלי החשב הכללי לפעילות ועדת התמיכות, ומהמלצות ועדות המשנה של המועצה הישראלית לתרבות ואמנות, על פי התיקון לחוק התרבות והאמנות, שנכנס לתוקף בינואר 2004.

9.
הוחל בהכנה ובתיקון תבחינים, בתחומים: קולנוע, תיאטרון, מוסיקה, מוזיאונים, בתי ספר לאמנויות, לתמיכות מחול ומקהלות. המשרד ממתין לאישור היועץ המשפטי לממשלה. היועצת המשפטית של המשרד פנתה לראש תחום תמיכות במשרד המשפטים באפריל 2004, בבקשה להחיש את הטיפול.
10.
הוקמה ופועלת ועדת היגוי, העוקבת אחרי דו"חות הביקורת בעמותות. חברים בוועדה: סגנית חשב המשרד, נציגה מאגף כלכלה ותקציבים, מנהל תחום בכיר כלכלה ותקציבים, ומרכזת בכירה תכנון ותקצוב, ממינהל התרבות. 

11.
בשנת 2003 חולקו תמיכות לסיוע למוסדות במצוקה, על פי התבחינים הקודמים, כדלקמן: התיאטרון העירוני חיפה - סך של 1,232 אלפי ש"ח; תיאטרון החאן - סך של 1,214 אלפי ש"ח; תזמורת הבמה חולון - סך של 194 אלפי ש"ח; תזמורת קאמרטה ירושלים - סך של 1,311 אלפי ש"ח; התזמורת הקאמרית הישראלית - סך של 570 אלפי ש"ח; התזמורת האנדלוסית - סך של 723 אלפי ש"ח.


תזמורת רעננה עתרה לבג"צ נגד חלוקת התמיכות למוסדות במצוקה; העתירה נדחתה ביום 4.4.2004.


שרת החינוך, התרבות והספורט מנעה קיצוץ גדול בתקציב מוסדות התרבות לשנת 2004. כדי לשמור על תשתית מוסדות התרבות המרכזיים, החליטה השרה שלא לקצץ במוסדות בתחום אומנויות הבמה - תיאטרון, מוסיקה ומחול, וכן במוזיאונים ובבתי ספר לאומנויות.

חינוך קדם יסודי - סדרי מינהל וניהול כספי

דוח 54ב

הגוף המבוקר: משרד החינוך, התרבות והספורט

א. 
ריכוז ממצאי הביקורת
1. 
השינויים במבנה הארגוני שעשתה הנהלת האגף לחינוך קדם יסודי אושרו בידי הנהלת המשרד, אולם לא אושרו בידי נציבות שירות המדינה, ואף לא הובאו לידיעתה. יוצא אפוא שהאגף פועל זה חמש שנים במבנה ארגוני שלא אושר בידי נש"מ. על פי הוראות תקנון שירות המדינה (תקשי"ר), אם חלו במשך השנים שינויים בצורכי האגף הדורשים לעשות בו שינויים ארגוניים, לרבות במצבת כוח האדם ובהגדרות התפקידים, היה על המשרד להביא את הדבר לידיעת נש"מ ולאישורה. 

2. 
העסקת עובדים בתפקידי מדריכים באגף נועדה גם לעבות את מערך כוח האדם בתפקידי המטה. לדעת משרד מבקר המדינה, העסקת עובד לפי שעות הדרכה, במשך שנים רבות בעבודות מטה באגף, אינה מתיישבת עם הגדרת תפקיד המדריך - עובד זמני שנועד לעסוק במשימות הדרכה. העסקה כזאת, שאינה משקפת את העיסוק בפועל של אותם עובדים, נוגדת כללי מינהל תקין.

8. 
ברוב הרשויות המקומיות שנבדקו נמצא, כי הורים מתנדבים בכל גן גובים ומנהלים את הכספים שההורים משלמים בעד שירותי העשרה, ויש שכספים אלה מופקדים בחשבון בנק נפרד שמנהלים ההורים המתנדבים ולא בחשבון הבנק של הגן. שבו מופקדים הכספים שהרשות המקומית מקצה לגננת. העובדה שהמשרד והרשויות המקומיות מאפשרים מצב שהורים מתנדבים הם שעוסקים בניהול כספי ההורים בגן, אינה מתיישבת עם הוראות המשרד ועם כללי מינהל תקין, מה עוד שקשה לבקר את הפעולות הכספיות של הורה ולדרוש ממנו לשאת באחריות לניהול הכספי. 

9. 
המשרד לא עמד על כך, שדרישות התשלום מן ההורים יאושרו כנדרש לפני מסירתן להורים, ולא דרש דיווחים כספיים. 

10. 
ברוב הרשויות המקומיות שנבדקו נגבו מן ההורים בשנת התשס"ב סכומים גבוהים מ-300 ש"ח בעבור השירותים הנוספים. עוד נמצא, שהורים שילמו גם בעד שירותים שהמשרד אסר לגבות בעבורם כסף. 

11. 
המקומיות אינן יודעות מהו הסכום שנגבה מכל הורה, ואינן עושות בקרה על השימוש שהגננות והורים מתנדבים עושים בכספים אלה, לרבות בעודפי הכספים, ואינן בודקות אם העודפים מוחזרים להם. 

12. 
תכנית לימודים נוספת (תל"ן), אמורה להתקיים לאחר שעות הלימודים הבסיסיות וההורים מממנים אותה. הביקורת העלתה, כי תל"ן מתקיימת בגנים במהלך שעות הלימודים הבסיסיות, והמשרד יודע על כך. לדעת משרד מבקר המדינה, כאשר תל"ן מוצגת להורים כחלק בלתי נפרד מיום הלימודים נפגעת זכותם שלא לשלם בעדה. 

13. 
הוראות המשרד בעניין תל"ן אינן מיושמות בגנים: הסכומים הנגבים מההורים חורגים מהתעריפים, רשויות מקומיות אינן מארגנות בדרך כלל את התל"ן והאחריות לכך נופלת על כתפי הורים וגננות שנאלצים לשכור בעצמם את מספקי השירותים ולהתמקח עמם על המחיר; תל"ן פועלת במהלך יום הלימודים והורים שאינם מעונינים בה נאלצים לשלם בעדה. 

ב. מצב תיקון הליקויים

משרד החינוך, התרבות והספורט
1.
הצעה למבנה ארגוני חדש של האגף לחינוך קדם יסודי, שהוכנה על בסיס הערות מבקר המדינה, אושרה על ידי הנהלת המשרד.


התוכנית למבנה ארגוני חדש, הוצגה בפני מנהל האגף לממשלה וליחידות הסמך שבנציבות שירות המדינה.


התוכנית נמצאת עתה בשלבי אישור סופיים.

2.
בשנת תשס"ה יועסקו באגף לחינוך קדם יסודי, מדריכים בתפקידי מטה, בהלימה להגדרות ולכללי ההעסקה, המופיעים בחוזר מנהל כללי תשס"ד 2(ב) מיום 1.10.03, ובאישור הממונה על ההדרכה במשרד.

8.
בחוזר מנכ"ל סד/4 (א), מתאריך ו' בכסלו התשס"ד-1 בדצמבר 2003, בנושא הפעלת תוכניות העשרה בגני ילדים, הובהר, וניתנה הנחיה חד משמעית לגננות, לפעול בהתאם לאמור בחוזר.

9.
ניתנה הוראה חד משמעית לגננות, לא לפרסם דרישות תשלום                שלא אושרו  על ידי המפקחת. ההוראה מבוצעת כבר בשנת הלימודים התשס"ד. 

10.
חלק מהכספים נגבו במסגרת רכישת שירותים מרצון.  המשרד פועל להבהיר את הנהלים לגננות, ולאכפם.

11.
על פי הסכם בין משרד הפנים למשרד החינוך, גזבר הרשות   המקומית, הוא אשר מאציל למנהל המוסד החינוכי, את  הסמכות לנהל את  הכספים, והוא אשר ממונה על הביקורת  בשימוש בכספים אלה.

12.
שיעורי תכנית לימודים נוספת (תל"ן), מופעלים בגני הילדים כשעות רוחב,  ולהורים יש אפשרות לא לרכוש אותם.

13.
בשנת הלימודים התשס"ה, הגננות תפעלנה תל"ן, על פי ההנחיות שבחוזרים.

תשלומים של משרד החינוך לחטיבות העליונות

הגוף המבוקר: משרד החינוך, התרבות והספורט

א. 
ריכוז ממצאי הביקורת
1. 
בעבור בתי ספר שבהם מספר התלמידים בכיתה גדול מהמספר התקני שקבע המשרד, מקבלות הרשויות המקומיות תקציב גבוה מזה שהן מקבלות בעבור בתי ספר שבהם מספר התלמידים בכיתות תקני או פחות מזה. מכאן ששיטת החישוב של שכר הלימוד שמוקצה לכל בית ספר עלולה לעודד את הבעלויות ואת הרשויות המקומיות להגדיל את מספר התלמידים בכיתה, דבר שעלול לפגוע בהישגי התלמידים. 

3. 
בבדיקת הטפסים שהעבירו חלק מהרשויות מקומיות למשרד החינוך מצא משרד מבקר המדינה טפסים הנושאים את חותמת בית הספר וחתימה של אדם שאינו מנהל בית הספר, וכן טפסים הנושאים רק את חותמת בית הספר בלי כל חתימה. לדעת משרד מבקר המדינה, על הרשויות המקומיות להימנע מלהגיש למשרד מסמכים שניתן לראותם כמאושרים בידי מנהלי בתי הספר, קודם שהראו אותם למנהלים כדי שיוכלו לוודא שהנתונים בהם נכונים ולחתום עליהם; ועל משרד החינוך לבדוק אם הטפסים שהוגשו לו חתומים בידי מנהל בית הספר, כנדרש בנהליו.

11.
בתי הספר, חוץ מבתי הספר של החינוך ההתיישבותי, אינם מקבלים מהמשרד את פירוט החישוב של רמת השירות, ועקב כך הם אינם יכולים להשיג על רמת השירות שנקבעה להם.

ב. מצב תיקון הליקויים

משרד החינוך, התרבות והספורט
1.
התקן מחושב לפי שעות שבועיות לתלמיד (להלן: תקן ש"ש לתלמיד), בשונה מהתקן המחושב לפי שעות שבועיות לכתה (להלן: תקן לכתה), מבוסס על הגדרות נורמטיביות של היקף שעות לכתה וגודל כתה. חלוקה של היקף השעות לכתה בגודל הכתה, קובעת את תקן הש"ש לתלמיד. משנקבע תקן זה, כל תלמיד "זוכה" בכמות השעות התקנית שנקבעה לו, בין אם הכתה בפועל גדולה מהגודל התקני, או קטנה מהגודל התקני.


תקצוב שכר הלימוד בחטיבה העליונה פועל בשיטה זו של תקן ש"ש לתלמיד. 


שיטה זו גורמת לבתי הספר לאכלס כתות באופן היעיל ביותר, על-מנת שלא יגרם להן חסר תקציבי. 


גודל הכתה המקסימלי מוגבל על פי הנחיות המשרד. 


מאחר וגודל הכתה התקני הינו 36 תלמידים, הפער כלפי מעלה, לדעת המשרד, אינו גדול. במידה והכתה מאוכלסת מעל ל-36 תלמידים, הדבר מאפשר מתן שעות רוחב בכתה, פיצול להקבצות, ועוד, והכתה אינה מפסידה בהכרח כתוצאה מכך.


תימוכין לשיטת תקן ש"ש לתלמיד, ניתן למצוא בהחלטות ועדת שושני, שבדקה את תקצוב בתי הספר היסודיים, שהיה עד לשנת הלימודים תשס"ג (כולל), בשיטה ההפוכה לתקן לתלמיד - תקן לכתה. הוועדה החליטה ששיטת התקצוב לפי כתה, גורמת לחוסר יעילות כלכלית ולבזבוז משאבים, כי השיטה מעודדת את בתי הספר ליצור כתות, שעלותן למדינה רבה. כך צוין בדוח שושני: "יש המצביעים על שיטת התקצוב הנהוגה במערכת החינוך היסודי כאחד המקורות לחוסר היעילות, כיוון שהיא מעודדת שימוש בזבזני, במשאבים המוקצים לה".  ... "על סמך ניתוח כל השיטות, הגיעה הוועדה למסקנה ששיטת התקן הדיפרנציאלי לתלמיד, עומדת בעקרונות שנקבעו לעיל, והיא השוויונית והצודקת ביותר מבחינה חברתית, הטובה ביותר מבחינה חינוכית, והיעילה ביותר מבחינה כלכלית, מבין כל השיטות שנבחנו." ...  "שיטת התקן הדיפרנציאלי לתלמיד דומה לשיטה המופעלת היום בישראל בתקצוב החטיבה העליונה..." 


גם כוח המשימה הלאומי (ועדת דברת), קובע כי שיטת תקצוב של תקן לתלמיד, הינה שיטת התקצוב הרצויה: "יבנה מנגנון תקצוב למוסדות החינוך, שיהיה דיפרנציאלי לפי תלמיד "... "שיטת תקצוב זו הונהגה לא מכבר בבתי הספר היסודיים (יישומן של המלצות דוח שושני לשוויון בחינוך)".

3.
בדיקת הטפסים והחתימות, מתבצעת על ידי קבלן איסוף המצבת במשרד החינוך. המשרד בוחן עתה שיטה, שבה תהיה חתימת המנהל החתימה האחרונה באופן ודאי. הבעיה אינה אם ישנה חתימת מנהל אם לאו, אלא כשהמנהל חותם אחרון, הוא רואה כל שינוי שערכה הבעלות.

המנהלים מודעים לחובתם ולאחריות המוטלת עליהם, על דיווחי בית הספר, אותם הם מאשרים בחתימתם. מקרים של הונאת המשרד, או של אי דיוק ואי הקפדה על כך שהחתימה תהיה חתימת המנהל, מטופלים באופן פרטני, מול רשויות מקומיות או בעלויות שחרגו מהנהלים.

11.
על-מנת לתמוך בעלות הפקת פירוט החישוב, באופן ממוכן, בלמעלה מ-1,000 מוסדות, יש צורך במערכת מחשוב תומכת. בראשית שנת הלימודים תשס"ד הוחל באפיון הצרכים והדרישות ממערכת המחשוב, וכן מהמערכות הנלוות התומכות או משיקות לה. על פי ההמלצות המתגבשות בכוח המשימה הלאומי (ועדת דברת). קיים ספק, אם נושא רמת השירות, יתקיים גם לאחר ביצוע המלצות הוועדה. לפיכך, לדעת המשרד, אין מקום להשקיע משאבים בפיתוח מערכת מחשוב, ועדכונים במערכות המשיקות והתומכות, שיתכן כי בעוד זמן קצר יהיו חסרות תועלת.

ספרי לימוד בבתי ספר

הגופים המבוקרים: משרד החינוך, התרבות והספורט; משרד התעשייה, המסחר והתעסוקה

א. 
ריכוז ממצאי הביקורת
1. 
בחטיבת הביניים גדל שיעור הספרים הלא מאושרים בשנת הלימודים התשס"ד, מ-27% ל-35%, ובחטיבה העליונה הוא נשאר כמעט ללא שינוי: 66% בשנת הלימודים התשנ"ח לעומת 65% בשנת הלימודים התשס"ד. עוד נמצא, כי ככל שהכיתה גבוהה יותר, כך גדל שיעור ספרי הלימוד הלא מאושרים הנלמדים בה.

3. 
נבדקו 82 רשימות ספרים שהוציאו בתי ספר לקראת שנת הלימודים התשס"ד ונמצא, כי רק בשלוש רשימות (כ-3.5%) צוינו מחירי ספרי הלימוד כנדרש.

6. 
מחיר חוברות העבודה המצורפות לספרי האנגלית, הן אלה המיועדות לבית הספר היסודי והן אלה המיועדות לחטיבת הביניים ולחטיבה העליונה, הוא בין 60% ל-80% ממחיר הספר, הרבה יותר מהשיעור המרבי שקבעה ועדת הקבע של המזכירות הפדגוגית במשרד, לאישור ספרי לימוד.

ב. מצב תיקון הליקויים

משרד החינוך, התרבות והספורט
1.
המשרד מרחיב את פרויקט השאלת ספרי הלימוד, אשר יפתור את בעית ספרי הלימוד הלא מאושרים.


פרויקט השאלת ספרי הלימוד פועל כיום ב-50% מבתי הספר. עד תחילת חודש יולי 2004, נוספו עוד 180 בתי ספר. המספר הסופי של בתי הספר שהצטרפו לפרוייקט, יוודע בתחילת שנת הלימודים תשס"ה. באשר לחטיבה העליונה, מרבית הספרים בהם מדובר, הם ספרי תרגול וספרי עיון, ועל כן אינם דורשים אישור, כי ספר לימוד הוא ספר המקיף את כל תוכניות הלימודים, ומכיל מדריך למידה; ספר תרגול או ספר עיון, לא עומדים בתבחינים אלה, ועל כן אינם טעונים אישור.

3.
בעקבות הביקורת, הורה המשרד למפקחים הכוללים, לא לאשר רשימת ספרי לימוד, בה לא צוינו מחיריהם.

6.
על פי נתוני המשרד, עלות חוברת עבודה הינה כ-60% ממחיר הספר הממוצע.


המשרד שוקל לבטל את חוברות העבודה, הן בגין העלות הכספית, והן בגין משקלן, המכביד על גב התלמיד.

משרד המשפטים

הכונס הרשמי

הגוף המבוקר: הנהלת בתי המשפט

א. ריכוז ממצאי הביקורת

8. 
נמצא שלא קוימו הוראות התקנות המחייבות את מזכירי בתי המשפט המחוזיים לשלוח לכונס הרשמי רשימות מפורטות של כל המינויים למפרקים או נאמנים , ולהעמידן לעיון הציבור במזכירויות בתי המשפט.

ב. מצב תיקון הליקויים

הנהלת בתי המשפט

כמתחייב מתקנות החברות (כללים בדבר מינוי כונסי נכסים ומפרקים ושכרם), התשמ"א–1981, בין התאריכים  1.1.2003 – 31.12.2003, מונו 322 כונסי נכסים ומפרקים בבתי המשפט המחוזיים.

רשימת כונסי הנכסים והמפרקים, נמצאת לעיון הציבור, על לוחות המודעות במזכירויות בתי המשפט.

החל מ–1 בינואר 2001, נכלל במאגר המינויים הממוחשב וברשימות כונסי הנכסים והמפרקים, גם שמו של השופט  הממנה.

בתי הדין הרבניים

הגופים המבוקרים: משרד המשפטים - מינהל בתי הדין הרבניים; משרד הרווחה

א. 
ריכוז ממצאי הביקורת

1. 
המספר הרב של קודי החלטה מקשה על מזכיר של הרכב של בית דין (ספרא דדיינא - ספ"ד), את השימוש בהם ומביא לשגיאות בהזנת ההחלטות. על אף זאת לא הכינה הנהלת בתי הדין חוברת הדרכה או מפתח המסבירים למשתמש מה מסמל כל קוד. בנובמבר 2002 הגיש מבקר הפנים של הנהלת בתי הדין דוח בעניין קודי החלטה, ולפיו רק 44% מההחלטות שבדק הוזנו בקוד הנכון, 19% הוזנו בקודים שלא תאמו את ההחלטה, ו-37% לא הוזנו כלל. בינואר 2003 התקיים בהנהלת בתי הדין דיון על ממצאי הדוח של מבקר הפנים, ובסיכומו הורה מנהל בתי הדין להקים ועדה לבחינת רשימת הקודים. בתשובתו מדצמבר 2003 למשרד מבקר המדינה מסר מנהל בתי הדין, שהוועדה טרם סיימה את עבודתה.

6. 
בפגרה בשנת 2003 לא הייתה בבתי הדין תורנות של דיינים, למעט בבית הדין בתל-אביב. מאחר שבתי הדין מטפלים גם בעניינים דחופים, היעדר דיין תורן בבית הדין עלול לגרום נזק, לעתים חסר תקנה, לנזקקים לשירות בית הדין.

18. 
במסמכי הנהלת בתי הדין נמצאו תלונות רבות על הטיפול של עובדי בית הדין בנתניה בציבור הפונים והמתדיינים ועל תפקודם הלקוי.
ב. מצב תיקון הליקויים

משרד המשפטים 

1.
מתבצעת עתה התאמת והסברת הקודים במערכת הממוחשבת. מועד סיום: דצמבר 2004. עד דצמבר 2005 יסתיים הטיפול לפישוט ממשק המשתמש (USER FRIENDLY).

6.  
התורנות בפגרה הינה משני סוגים: בבתי הדין הגדולים - ירושלים, תל אביב וחיפה, יש בכל יום דיין או דיינים תורנים; בשאר בתי הדין פעם בשבוע.


בבתי הדין הקטנים, בהם אין תורנים יום יום, אך מתעורר צורך לטיפול דחוף, המתדיינים נשלחים לאחד מבתי הדין הגדולים הקרובים אליהם, בתאום בין בתי הדין.

18. 
בכל בתי הדין בארץ, שולב המענה הטלפוני במדדי האיכות של שכר העידוד. בוצע בירור משמעתי עם עובדים מבית הדין על אופן תפקודם.


הסמנכ"ל ומבקר הפנים שוחחו עם כל העובדים, בכל הקשור לשיפור השירות לקהל.

משרד הרווחה 

הטיפול באלימות בין בני זוג 

הגופים המבוקרים: משרד הרווחה; משרד האוצר; המשרד לביטחון הפנים - משטרת ישראל

א. ריכוז ממצאי הביקורת
13. 
קצינת יעוץ וחקיקה ממדור נפגעי עבירות שבמשטרה, ציינה במכתב מיוני 2003 אל המפקחת הארצית לאלימות במשפחה שבמשרד, כי "אנו נתקלים בפניות של אנשי שטח הטוענים כי המרכזים מסרבים ליתן את הדיווחים על פי חוק סדר הדין הפלילי (נוסח משולב) התשמ"ב-1982", וזאת שנה לאחר תיקון החוק. הדבר מצביע שדרישת החוק להעברת המידע מהמשרד למשטרה לא הוטמעה.

14.
הנוהל לקבלת מידע במשרד מצה"ל, מהמשטרה, משב"ס ומהשב"כ, על היות אדם אלים נמנה עם כוחות הביטחון, לא הוסדר עד מועד סיום המעקב.

ב. מצב תיקון הליקויים

המשרד לביטחון הפנים – משטרת ישראל

13. ב-9.7.2003, פרסם משרד הרווחה הוראה למנהלי המרכזים לטיפול באלימות, המסדירה את אופן הדיווח בין המרכזים ומשטרת ישראל. 

14.  על מנת לייעל את אופן העברת המידע  ממשטרת ישראל לצה"ל, נערכה עבודת מטה, שקבעה נהלים להעברת דיווחים ממשטרת ישראל לצה"ל, בכל שעות היממה, ולהכללת אוכלוסיות נוספות הנגישות לנשק צה"לי. 

       בצה"ל הוקם מוקד, המקבל את דיווחי המשטרה. דבר קיומו והסדרי הקשר עמו,  הובאו לידיעת כל יחידות משטרת ישראל.

משרד התחבורה
השירות המטאורולוגי

הגוף המבוקר:  משרד התחבורה – השירות המטאורולוגי

א. 
ריכוז ממצאי הביקורת
7. 
על השירות לגבש מדיניות מחירים הנגזרת מהעלויות שלו ומהמציאות הכלכלית שבה הוא פועל ולהחיל אותה באופן שוויוני ביחס לכל הגורמים החיצוניים. 

18. 
לא הוקם מאגר המידע על רשת התחנות, סביבתן והשינויים בהן. כל עוד לא הוקם המאגר הממוחשב של רשת התחנות, על השירות לנקוט דרכים שיקטינו ככל האפשר את אי-הדיוקים ופערי המידע הקיימים במערך האיסוף והעיבוד של הנתונים.

22.
השירות לא היה פעיל בקידום בקשות לקבלת מענקי מחקר מקרנות לאומיות ובין-לאומיות, ולמחקרים משותפים עם האיחוד האירופאי.

ב. מצב תיקון הליקויים

משרד התחבורה 

7. 
אגף התקציבים במשרד התחבורה עורך עתה תמחיר חדש, המבוסס על העלויות  העכשוויות.

18.
עד שיוקם מאגר הנתונים במסגרת מערכת META DATA, החל משרד התחבורה - השירות המטאורולוגי, באיסוף נתונים ממוחשב. לכל תחנה נפתח קובץ מחשב, שכולל את הפרטים הרלוונטיים, לגבי מיקומה והציוד המותקן בה. עד כה הוזנו נתונים של כשליש מתחנות השירות המטאורולוגי.

22.
קידום בקשות לקבלת מענקי מחקר מקרנות לאומיות ובין-לאומיות, ולמחקרים משותפים עם האיחוד האירופאי, יבוא על פתרונו עם ביצוע הרה-אירגון בשירות המטאורולוגי.

תכנון ותיאום להקמת גשר צפריה

הגופים המבוקרים: משרד התחבורה; משרד הפנים; רשות שדות התעופה; חברת רכבת ישראל

א. 
ריכוז ממצאי הביקורת
3. 
מינהל התעופה האזרחית שינה פעמים מספר את עמדותיו להקמת הגשר כפי שתוכנן (ללא שינוי בגובהו). השינויים נבעו, בין היתר, מהעובדה שהוא בדק את התכנית כל פעם לפי קריטריונים אחרים, כלהלן: הבדיקה מאוגוסט 2002 הייתה על פי תמ"א 2/4, כפי שנבדקת כל תכנית לבניית מבנה בקרבת שדה תעופה; הבדיקה מדצמבר 2002 התבססה על תקנות הטיס בלבד. בגלל הגשר מוטלות הגבלות על הנחיתות ועל ההמראות. 

ב. מצב תיקון הליקויים

משרד התחבורה
3.
מינהל התעופה האזרחית הוא הגורם הסטטוטורי לעניין תכניות שיש להן השפעה על בטיחות הטיסה. מי שהוסמך במינהל התעופה לפי סעיפים 81, 82, 94, 101, 117, 163, 174, לחוק התכנון והבנייה (התשכ"ה-1965), היא ראש תחום הגבלות בנייה ואיכות סביבה.


מינהל התעופה האזרחית יפעל לתיאום כל תכנית בתחום הגבלות הבנייה של תמ"א 2/4 לנתב"ג. תיאום כזה ימנע הצורך בהודעה לפי סעיף 94 לחוק.

מינהל התעופה האזרחית יקפיד על מילוי סעיף 163 לחוק (היתרי בנייה במתקנים ביטחוניים), במיוחד בתחום התעשייה האווירית. 


מאחר ולהוראות התמ"א תוקף של חוק, יפעל מינהל התעופה האזרחית בנוגע להגבלות, על פי תמ"א 2/4, תכנית המתאר הארצית לנתב"ג.

משרד התיירות

הגנת מלונות באזור ים המלח מפני הצפה

הגופים המבוקרים: משרד התיירות; משרד האוצר; משרד התשתיות הלאומיות; המועצה האיזורית תמר; החברה לפיתוח חוף ים המלח, חבל סדום וערד בע"מ.

א. ריכוז ממצאי הביקורת

4. 
ההגנה הישירה הייתה פתרון זמני שהחליטו עליו לראשונה בסוף 1992. לדעת משרד מבקר המדינה, ראוי היה לזרז בד בבד את ההחלטה על פתרון קבע. שכן אחת החלופות לפתרון קבע היא נטישת האזור ומעבר לצפון ים המלח, ואם הגופים המוסמכים יחליטו על חלופה זו, כל המשאבים שיושקעו באזור עד להחלטה ירדו לטימיון. ואולם במקום לקבל החלטות על פתרון קבע, החליטו הגופים האמורים, במשך עשר שנים, להקים עוד צוות ועוד ועדה ולא קידמו את הנושא כלל. לדעת משרד מבקר המדינה, יש לזרז את גיבושו של פתרון קבע לבעיית ההצפה, כדי שלא יהיה צורך בפתרון זמני נוסף, שיהיה כרוך בהוצאה כספית גדולה מאוד, ולא יפתור את הבעיה הבסיסית.

ב. מצב תיקון הליקויים

משרד התיירות 

4. 
ב–7.6.2004, קיים משרד התיירות דיון בנושא עם אגף התקציבים  במשרד האוצר.

עמדת המשרד, כפי שהובעה לסגן הממונה על התקציבים, היא כי למדינה "יש התחייבות כלפי  בתי המלון בכך, שהמדינה עודדה הקמה של בתי מלון באמצעות מתן מענקים, שיווקה את הקרקע וגבתה דמי פיתוח מבתי המלון". 

עוד קבע המשרד, כי "כבר כיום אנו נמצאים בפיגור של כחצי שנה, והתכנון המפורט צפוי לארוך כשנתיים.

לכן אין מנוס מלהתחיל מיידית בתכנון המפורט, של החלופה שנבחרה על ידי צוות התכנון וועדת המנכ"לים, בראשות מנכ"ל משרד התשתיות הלאומיות. לאור האמור יש להקצות מידית את התקציב הנדרש לתכנון החלופה".

לדעת המשרד, תוספת התקציב שיש להקצות מידית, היא כ-22 מיליון ש"ח, ו"יש לבצע הקצאה זו ללא דיחוי וללא התניות, מאחר שמדובר בסכנה של קריסה של בתי מלון".

חברת "פיתוח מזרח ירושלים בע"מ"

הגופים המבוקרים:  חברת "פיתוח מזרח ירושלים בע"מ"; משרד האוצר - רשות החברות הממשלתיות; משרד התיירות; החברה הממשלתית לתיירות; עיריית ירושלים

 
6. 
בעיריית ירושלים יש שני אגפים המאשרים לחברה חשבונות, כל אחד בתחום עיסוקו. משאושר החשבון, אמורה הגזברות לשלם את הסכום הנקוב בו לחברה בתנאים של "שוטף פלוס שלושים ימים", דהיינו בממוצע 45 ימים לאחר אישור החשבון. הביקורת העלתה, שבפועל פרק הזמן העובר עד תשלום החשבון מגיע לחודשים אחדים ואף כשנה. במועד סיום הביקורת, אוגוסט 2003, נמצא שהעירייה טרם אישרה לחברה חשבונות בסך כ-1.8 מיליון ש"ח בגין חשבונות שהוגשו לה ארבעה - שישה חודשים קודם לכן, וחשבונות בסך כ-4.6 מיליון ש"ח בגין חשבונות שהוגשו לה חצי שנה ויותר לפני כן. נוסף על כך הייתה העירייה חייבת לחברה לפחות 3 מיליון ש"ח בגין חשבונות שהוגשו לעירייה לפני אפריל 2003 ואושרו לתשלום. לדעת משרד מבקר המדינה, היה על העירייה למצוא דרך לאשר חשבונות שחלק מהם מעוכבים כמעט שנה, ומחסור בעובד אין בו כדי להצדיק עיכוב כה ממושך. גם טענת העירייה בתשובתה למשרד מבקר המדינה שהעיכוב נובע מחילוקי דעות עם משרד התיירות בקשר לגודלה של התכנית הרב שנתית אינה עילה לאי אישור תקציבים לפרויקטים שאינם קשורים לנושא שבמחלוקת, ורובם ככולם פרויקטים רב-שנתיים שכבר בשנת 2002 נתנה העירייה הסכמה למימונם. 

 
 
ב. תגובות המבוקרים

 
עיריית ירושלים
6. 
העירייה שינתה את נספח הזמנת העבודה, באופו שיגדיר במפורט את מהות העבודה, אבני הדרך שלה, לוחות הזמנים, התקציב והנחיות מיוחדות, בהתאמה לנספחי העבודה שהיו נהוגים קודם לכן, בפרויקטים משותפים של העירייה ומשרד התיירות.

נספחי העבודה נחתמים עתה, רק לאחר אישור התקציב לעבודה בוועדת הכספים ובמועצת העירייה, ושחרור התקב"ר (תקציב בלתי רגיל - תקציב הפיתוח) המיועד לכך.

נמסר לחברה לא פעם, על ידי האגפים הרלוונטיים, בכתב ובעל פה, שאין להתחיל בביצוע עבודה, בטרם אישור התקציב.

העובדה שמשרד ממשלתי משתתף במימון ומעביר לחברה חשבונות בגין פרויקטים שטרם אושרו במוסדות העירייה, אינה על פי נהלי העירייה, ואינה יכולה לחייב את העירייה בביצוע תשלומים, שהרי מבחינת העירייה, פרויקטים אלה (או הגדלת תקציבם), אינם "קיימים", ולפיכך, "חובות" העירייה כביכול, אינם יכולים להיקרא חובות. העירייה אינה יכולה לשלם חשבונות שהוגשו בטרם אושרו התקציבים לפרויקטים בעירייה.

מרבית הפרויקטים המבוצעים על ידי החברה, הינם פרויקטים רב-שנתיים, שלחלקם המכריע, קיים מימון משותף עם משרד ממשלתי. מאחר ומשרדי הממשלה מאשרים תקציביהם מידי שנה, ואינם מאשרים תקציב רב-שנתי, לא ניתן להגיע לאישור תקציבי למלוא פרויקט, שנמשך יותר משנה.

בענין חובות שהעירייה חבה לחברה, בחלק מן המקרים מדובר בחובות שהם תוצאה של חריגה מההיקף התקציבי המאושר, ו/או ביצוע ללא תקציב מאושר, חשבונות שהוגשו  באיחור, חשבונות שבבדיקה, או עיכוב בקבלת הכנסה בפועל ממשרד התחבורה, לגבי פרויקטים בביצוע. 

העברת הכסף לחברה, תלויה גם ביכולות התזרימיות של העירייה בכל עיתוי ועיתוי. 

החשבונות שעוכבו מספר חודשים,  בשל העדר עובדים, שולמו. 

גזבר העירייה ומנהלי האגפים בודקים עתה את החשבונות, מיד עם הגיעם מהחברה, ופועלים להעברת התשלומים המאושרים לחברה, בזמן. 

משרד התעשייה, המסחר והתעסוקה
פעולות הממונה על התקינה

הגוף המבוקר: משרד התעשייה, המסחר והתעסוקה

א. ריכוז ממצאי הביקורת

4.
מנתוני מכון התקנים על בדיקות ההתאמה לתקנים רשמיים שנעשו בשנים 1999-2001 עולה, כי לא נעשו כלל בדיקות התאמה ל-66 תקנים רשמיים     (33%), מבין 200 התקנים שהמשרד מופקד על אכיפתם.

5.
בדיקת 52 תיקים העלתה, כי ממועד קבלת תוצאות הבדיקה עד העברת תיק האכיפה ליועץ המשפטי המחוזי עברו בממוצע 13 חודשים; ב-11 תיקים נמצא שעברה שנה וחצי או יותר, וב-3 מהם - כחמש שנים. הזמן הממושך העובר ממועד קבלת תוצאות הבדיקה ועד שננקטים צעדים משפטיים, מקטין את כוח ההרתעה ומעודד מכירת מוצרים פגומים, ולעתים אף מסוכנים, לציבור. 

6.
על המשרד לבחון דרכים לפתרון הסכנה לילדים המשתמשים במתקני משחקים לילדים במקומות ציבוריים, כאשר האחראים ברשויות המקומיות מסרבים לשתף פעולה עם החוקרים העוסקים בליקויים.

ב. מצב תיקון הליקויים

משרד התעשייה, המסחר והתעסוקה

4. 
בשנת 2004 הופעלה תוכנית עבודה ממוחשבת, המתבססת על בדיקות מדגמיות של המוצרים שחלים עליהם תקנים רשמיים, בתדירות של בין שנה לשלוש שנים, לכל תקן רשמי. 

5. 
על מנת להתגבר על עיכובים אצל החוקרים, ולזרז טיפולם בתיקים משפטיים, מונתה מרכזת ומתאמת תיקי אכיפה, שתפקידה לעקוב אחר התיקים הנמצאים בטיפול החוקרים, לזרז קבלת דו"חות בדיקה ממכון התקנים, לפעול לקיצור משך זמן הטיפול, וכו'.


מדי חודש מגישים העובדים דו"חות התקדמות טיפול בתיקים, כך שלממונה יש תמונה לגבי היקף העבודה בכל תיק.

6. 
הממונה על התקינה פועל, בשיתוף מכון התקנים, להקמת מערך הכשרה של עובדי הרשויות המקומיות, לביצוע בדיקות תקופתיות.


בהכנה צו שיטיל חובת תו-תקן על מתקני משחקים, ואיסור הפעלת אתרי משחקים, אלא אם כל מתקני המשחקים שבאתר, יסומנו בתו-תקן, האתר ייבדק על ידי מעבדה מאושרת ויאושר על ידיה.


הממונה פועל לאכיפת התקן "ת"י 1498 – מתקני משחקים", ובודק מדגמית את רמת התחזוקה של המתקנים, ברשויות מקומיות.


תוצאות בדיקות אלו מועברות לראשי הרשויות, ומשנת 2004 גם מתפרסמות באתר אינטרנט של המשרד.


הושלמו חקירות ב-10 תיקים נגד רשויות מקומיות. היות ולשם הגשת התביעה נגד נבחרי הציבור נדרש אישור היועץ המשפטי לממשלה, תיק ראשון הועבר אליו. המשך הטיפול בתיקים הנוספים, מותנה בהחלטת היועץ המשפטי לממשלה.

הפיקוח על המחירים

הגוף המבוקר: משרד התעשייה, המסחר והתעסוקה

א. 
ריכוז ממצאי הביקורת

2. 
המשרד אינו מפרסם בעיתונים היתרים להעלות מחירים של מוצרים שבפיקוח. אי-הפרסום בעיקר לגבי מחירים של מוצרי צריכה ושל חלק מהתשומות לתעשייה, מונע מציבור הצרכנים והיצרנים מידע חיוני הדרוש לו בעת רכישת המוצרים.

3.  
השרים לשעבר רן כהן ודליה איציק החליטו בזמן כהונתם במשרד, להעלות את מחירי הלחמים הפרוסים בשיעורים גבוהים מהמתבקש, כדי להימנע מלהעלות את מחירי הלחם הלבן והלחם האחיד שאינם פרוסים. ההחלטות אינן מתיישבות עם הוראות החוק, שאינן מאפשרות להתיר העלאת מחיר בשיעור גדול מהשיעור המבוקש, ועם אמות המידה לעדכון מחירים שקבעה ועדת המחירים, המבוססות על שיקולים כלכליים. דבר זה הביא לסבסוד צולב בין מחירי הלחמים שבפיקוח ובכך יצרו עיוות כלכלי. 

4.  
פעמיים החליטה השרה דליה איציק שמחירי המקרוני והספגטי לא יועלו, ואילו מחירי האטריות והפתיתים יועלו בשיעור גבוה מהנדרש. הדבר אינו עולה בקנה אחד עם הוראות החוק ואמות המידה לבחינת הצורך בעדכון מחירים, וגם יוצר סבסוד צולב בין מחירי הפתיתים והאטריות ובין מחירי המקרוני והספגטי.

6.  
יש מקום לבדוק אם עדיין יש צורך בפיקוח על מחיר מחברות בכריכה חומה ושפופרות פלסטיק וחמרן.

ב. מצב תיקון הליקויים

משרד התעשייה, המסחר והתעסוקה
2. 
תיקון לחוק הפיקוח על מחירי מצרכים ושירותים, לפיו לא יחוייב פרסום בעיתונות, בעת שינוי מחירי תשומות לתעשייה, נמצא בתהליך חקיקה מתקדם.

3. 
לאחרונה הועלו מחירי הלחם הפרוס בשיעור נמוך משאר הלחמים, כדי לבטל את העיוות הכלכלי.

4. 
הפסטה - המקרוני והספגטי - נמצאת בתהליך של הוצאה מפיקוח, ולכן לא נעשה מהלך מתקן.

6. 
המשרד בודק את הצורך בפיקוח על מחברות בכריכה חומה, ושפופרות חמרן ופלסטיק.
פעולות להגנת הצרכן

הגופים המבוקרים:  משרד התעשייה, המסחר והתעסוקה; משרד המשפטים

א. 
ריכוז ממצאי הביקורת
2.  
לממונה על הגנת הצרכן יש סמכויות שהוקנו לו בחוק המתווכים במקרקעין, התשנ"ו-1996. הביקורת העלתה, כי הממונה אינו אוכף את החוק: לפי סעיף 17 לחוק המתווכים, לממונה מוקנות סמכויות זהות לאלה שמקנה לו חוק הגנת הצרכן. הממונה הוא האחראי לטיפול בתלונות הציבור על הפרת הוראות חוק המתווכים שעניינן הטעיית הציבור, התחזות ועיסוק ללא רישיון.   ממועד החלת חוק המתווכים לא עשה המשרד דבר לאכיפתו. מאחר שעבירות על חוק המתווכים עלולות לגרום לצרכנים נזקים כספיים גדולים, היה על המשרד ועל משרד המשפטים לפעול ביתר נחרצות לאכיפת חוק המתווכים.

3. 
בכל שנה בית המשפט מטפל במאות תביעות בענייני צרכנות שבהן נציג המשרד הוא התובע. אולם באתר האינטרנט של המשרד מובאים 15 פסקי דין בלבד. לתפוצת החלטות בית הדין, לחוזים אחידים חשיבות רבה שכן הן עשויות להשפיע על כלל הענף שחוזה בעניינו נדון בבית הדין. אולם באתר האינטרנט אין מידע בתחום זה. 

5. 
לפי סעיף 21(4) לחוק הגנת הצרכן, התשמ"א-1981, אם ראה הממונה התנהגות פסולה של עוסק, הוא רשאי "להעמיד עוסק על חובתו להפסיק נהגים שיש בהם לכאורה הפרת החוק". הממונה מסר בתשובתו כי בשנים 2002-2003 הוא השתמש בסמכות זו 45 פעמים. השימוש המועט שעושה הממונה בסמכות האכיפה המינהלית אינו מרתיע את מפירי החוק הפוגעים בזכויות הציבור. 

6. 
לממונה יש סמכויות שהוקנו לו בחוק החוזים האחידים, התשמ"ג-1982 אך הוא אינו אוכף את החוק. ענין החוזים האחידים, הנוגע כמעט לכל אדם, אינו מטופל כראוי. משרדי הממשלה כמעט אינם מטפלים בנושא זה, הממונה אף הוא ממעט לעסוק בו ומשרד המשפטים משתמש מעט מאוד בסמכויותיו. על הממונה ועל משרד המשפטים לפעול להגברת הטיפול בנושא. 

7. 
ביוני 2001 החליטה הממשלה על הקמת רשות לאכיפת סחר הוגן. כן יזמה הצעה לתיקון החוק על פיה תוקם "רשות לסחר הוגן" שתהיה יחידת סמך של המשרד, שפורסמה במסגרת הצעת חוק ההסדרים לשנת 2002. אולם היא לא אושרה מאחר שהמשרד שינה את עמדתו בנושא. המשרד אינו מייחס את החשיבות הראויה לנושא הגנת הצרכן, ואינו פועל כראוי למיצוי סמכויותיו. 

ב. מצב תיקון הליקויים

משרד התעשייה, המסחר והתעסוקה

2. 
אכיפת חוק המתווכים נעשית רק בעקבות תלונות המגיעות למשרד, ולא על ידי ביקורות שוטפות. המשרד לא עורך אכיפה יזומה.

3. 
באתר האינטרנט של המשרד, בהפניה "צרכנות, תקינה, משקלות ומידות והסמכה והגבלים", מופיעות כל ההודעות לעיתונות על פסקי דין עקרוניים, צרכנות ותקינה. מאוקטובר 2003 פורסמו 27 הודעות לעיתונות, הנמצאות באתר.


המשרד  עומד לפני סיום הכנסה לאינטרנט, של כל פסקי הדין הפלילים בנושאי צרכנות.

5. 
השימוש בסמכות האכיפה המינהלית, נעשה במקרים בהם נראה, כי השימוש בכלי זה הוא היעיל ביותר לפתרון העוולה הצרכנית.

6. 
קיימת הסכמה בין המשרד ומשרד המשפטים, על פיה משרד המשפטים הוא הגוף המטפל בחוזים אחידים.

7. 
נושא הקמת רשות לסחר הוגן, יועלה לדיון מחודש אצל מנכ"ל המשרד.
אכיפת חוקי עבודה

הגופים המבוקרים: משרד התעשייה, המסחר והתעסוקה; משרד האוצר - נציבות שירות המדינה

א. 
ריכוז ממצאי הביקורת
1. 
האכיפה של חוקי העבודה, אופיינה בחוסר תיאום בין שלושה גופים ובכפילות משאבים ואמצעים, ולמרות המלצות של גורמים שונים לפעול להאחדתם או ליצור מנגנון תיאום ביניהם, דבר לא נעשה. הגופים הם: האגף לאכיפת חוקי עבודה, אגף הפיקוח על חוקי עבודה והיחידה לכוח אדם בשעת חירום.

ב. מצב תיקון הליקויים

משרד התעשייה, המסחר והתעסוקה

1. 
בהקמה, מינהל אכיפה, שיהיו לו שתי זרועות: אכיפת חוקי עבודה כלפי עובדים ישראליים, ורישוי. המינהל יאגם את משאבי זרועות הרישוי והאכיפה הקיימים, ויפעל לאכיפה יעילה יותר של חוקי העבודה, ולהבטחת
חוקי המגן והזכויות של העובדים הישראליים. לוח זמנים לסיום הקמת  המינהל – עד 31 דצמבר 2004.

הכשרה מקצועית

הגוף המבוקר: משרד התעשייה, המסחר והתעסוקה - האגף להכשרה ולפיתוח כוח אדם

א. 
ריכוז ממצאי הביקורת
1.  
אין ניתנת עדיפות ממשית למוסדות ההכשרה הטובים ביותר, והדבר משפיע על איכות ההדרכה שמקבלים החניכים.

2.  
בשנים 2001-2003 לא התבססו תכניות ההכשרה השנתיות של האגף להכשרה ולפיתוח כוח אדם, המיועדות למבוגרים בלתי מועסקים, על בחינה שיטתית של טיב הקורסים שכבר התקיימו ותועלתם בכל הנוגע להשמת בוגריהם בעבודה. עדיין קשרי גומלין אלה וסקרי הרשות לתכנון כוח אדם אינם חלק מובנה בתהליך קבלת ההחלטות ותכנון פעולות ההכשרה באגף.

3.
המפקחים המקצועיים לא עמדו במכסת הביקורים השנתית המזערית במוסדות ההכשרה, שהייתה מוטלת עליהם לפי נוהלי האגף. לא נעשה במחלקת הפיקוח של האגף תכנון תקופתי שיטתי של ביקורי המפקחים במוסדות ההכשרה, וכל מפקח קבע לעצמו את שגרת הביקורים היזומים. לא היו בידי הנהלת האגף כלים ראויים שאפשרו לדעת אם נעשים ביקורים בכלל המוסדות בתדירות הראויה ויעילה. אירע שקורסים התקיימו בלא שום ביקור של המפקח המקצועי. לפי חישובי משרד מבקר המדינה, בשנת 2002 היה על כל מפקח מקצועי לקיים, בממוצע, לפחות 546 ביקורי פיקוח במוסדות הכשרה. אולם על פי נתונים שנמצאו במסמכי האגף היה ההספק הממוצע לכל היותר 208 ביקורים בשנה.

4. 
לא הובהר כיצד נבדקות ומוערכות תכניות הלימוד שמציעים המוסדות, בהיעדר מפקחים מקצועיים באגף לחלק בלתי מבוטל מן המקצועות הייחודיים הנלמדים בקורסים להסבה מקצועית של אקדמאים בלתי מועסקים.

5.  
בשנים 1999-2003 התקבלו ארבע החלטות ממשלה על סגירתם של לפחות שניים מהמרכזים או העברתם להפעלה בידי גופים חוץ-ממשלתיים, אולם ההחלטות לא בוצעו. 
6.  ראוי לשקול שינוי בדפוסי פעולתו של האגף: חיזוק מעמדו כגוף מטה, המופקד על קביעת סדרי עדיפויות ועל הכנת תכניות עבודה רב-שנתיות ושנתיות, והאמור לקיים בקרה מתמדת על יישום התכניות, על מידת השגתם של יעדיהן, ובעיקר על טיב שירותי ההדרכה שהאגף מספק, וראוי לשקול את האפשרות לרכוש שירותי פיקוח טכני-מקצועי חיצוניים. 

ב. מצב תיקון הליקויים

משרד התעשייה, המסחר והתעסוקה

1. 
החל מהמחצית השנייה של 2003, נבחרים מוסדות להכשרה מקצועית בהליך שונה, המתחשב באיכות ההדרכה לחניכים, ובתשומות הפדגוגיות.

2. 
סקרי הרשות לתכנון כוח אדם, יהוו חלק אינטגראלי מתהליך קבלת ההחלטות לתכנון הפעולות בהכשרת מבוגרים.


נוצר תקן של ראש ענף (מידע ומעקב בוגרים), בתחום הכשרת מבוגרים.

3. 
האגף בודק קניית שירותי פיקוח חיצוניים והעסקת מפקחים לפרקי זמן מוגדרים. בהכנה מחשוב מערכת הפיקוח. המחשוב נמצא בשלב האפיון, ועתיד להסתיים עד סוף שנת 2005.


עד לסיום מחשוב המערכת, עורך האגף מעקב ובקרה מדגמיים, בכל חודש, בהתאם לפריסת הקורסים ודוחות הפיקוח המתקבלים. האגף נערך בתיאום עם נציבות שירות המדינה, להעסקת מפקחים למקצועות ייחודיים.

4. 
בכל המקצועות בהם אין מפקחים מקצועיים, נעשה עתה הפיקוח על תכניות הלימוד, על פי הקריטריונים הבאים: א. נושאי הלימוד מול צרכי התעשייה; ב. שילוב תכנות וכלים עדכניים בתכנית הלימודים; ג. חלוקת השעות בכל נושא נלמד; ד. השוואה של תכניות לימודים למקצוע ייחודי, עם תכניות לימודים במוסדות אחרים בארץ; ה. כישוריו הפורמליים וניסיונו המקצועי של צוות ההוראה; ו. בדיקת תכנית הלימודים מול בחינות הסמכה חיצוניות; ז. תהליך ההכשרה.

5. 
המרכז הממשלתי "קריית המלאכה" נסגר. האגף פועל לסגירת "מרכז נמיר" בחולון.

6. 
תפקודו של מטה האגף נבדק בסיוע מומחים חיצוניים, כחלק מהכנת תכניות העבודה השנתיות.


נשקלת רכישת שירותי פיקוח טכני–מקצועי חיצוני.
מינהל מקרקעי ישראל
שימוש מסחרי בקרקעות המינהל

הגופים המבוקרים: מינהל מקרקעי ישראל; משרד האוצר; משרד הבריאות -  המרכז הרפואי על שם חיים שיבא; הטכניון - מכון טכנולוגי לישראל

א.
ריכוז ממצאי הביקורת
18. על מינהל מקרקעי ישראל לבדוק ולרשום בהקדם אם מוסדות ציבוריים עושים שימושים מסחריים בקרקעות המדינה בלי אישור. במקרים כאלה על המינהל לפעול שהקרקע תוחזר לידיו, או לגבות הפרשי ערך קרקע, ולקבל תשלום בהתאם לשימוש המסחרי.

19.
בתשובת המינהל למשרד מבקר המדינה מדצמבר 2002 נאמר, כי נושא השימושים הסחירים בקרקעות שהועברו למשרדי ממשלה, הינו נושא מורכב המטופל הן על ידי החשכ"ל והן על ידי המינהל, והלכה למעשה "נופל בין הכסאות". עוד נאמר, כי המינהל ייזום דיון עקרוני עם החשכ"ל לשם הבהרה והחלטה בעניין חלוקת הסמכויות והאחריות ביניהם, וכי המינהל יפעל ל"מיפוי" השימושים והחוזים של בתי החולים ולגביית הפרשים בגין ערך קרקע או דמי חכירה בגין השימוש המסחרי.

ב. מצב תיקון הליקויים

מינהל מקרקעי ישראל

18.
נערך סקר קרקעות שהוקצו לתאגידים ולגופים ציבוריים, אשר אמור לבחון את מידת ניצול המקרקעין שהוקצו לתאגידים סטטוטוריים ולגופים ציבוריים.


החברות מבצעות הסקר, אמורות לבחון האם ישנם שטחים שהוקצו בעיסקה ובהם לא נעשה שימוש, האם ישנם שטחים בהם נעשה שימוש שאינו תואם את מטרות ההקצאה, האם צד ג' שאינו "הלקוח" עושה שימוש כלשהו בחלק מאותו מתחם, בין אם בצורת פלישה, בהסכמה עם הלקוח, או בכל דרך אחרת, ושינויים בהנחיות התכנון ומצב תכנוני נוכחי.


עד כה הועברו לבדיקת החברות 45 נכסים, שהוקצו לעיריות, חברת מקורות, חברת חשמל, הסוכנות היהודית, מוסדות חינוך, וכו'. 


הסקר על חברת הנאמנות של הטכניון, מצוי לקראת סיום.


בהמשך לדו"ח ביקורת החשב הכללי, בנוגע לשימוש מסחרי בבתי חולים, נערך סקר בבית החולים קפלן. הסקר העלה חריגות מחוזה החכירה, בין היתר: אי ניצול מיטבי של הקרקע, ואי התאמה בין ההקצאה לשימוש בפועל.


ממ"י מגבש עתה המלצות לגבי המשך הטיפול בנושא. 

19.
בישיבה שנערכה ביום 25.1.2004, בין ממ"י והחשב הכללי, בנושא חלוקת הסמכויות והאחריות, בין ממ"י והחשב הכללי, סוכם כדלקמן: ועדות התכנון והבנייה ברחבי הארץ, יונחו שלא לאשר תכניות בנייה לבתי חולים, ללא חתימת המינהל כבעלי הקרקע.

יוסדר מלאי הקרקעות הקיים של בתי החולים, ותיקבע ההתנהלות העתידית לגבי שינויי יעוד, תוספות בנייה ותוספות שטח.  

סגן החשכ"ל וסמנכ"ל משרד הבריאות יעבירו למינהל, את המידע הנדרש למינהל, לגבי כל בית חולים ממשלתי: מהי כמות הדונמים המוחזקים על ידו, מהי כמות הבנייה, ומהם השימושים השונים בשטח, להכנת עסקות מסודרות, גביית הכספים הנדרשים, וחתימת חוזה חכירה עם בתי החולים.
 
משרד הבריאות יקדם עם מנהלי המחוזות במינהל, את עסקות ההקצאה. עקרונות גביית התשלומים השונים, בגין השימושים בקרקע, יסוכמו אצל מנהל המינהל, לאחר שיהיו בידיו העובדות לגבי היקף המקרקעין והשימושים במקרקעין, והמלצות מנהלי המחוזות.

העברת זכויות ורישום במקרקעין עירוניים

הגופים המבוקרים: מינהל מקרקעי ישראל; משרד האוצר - אגף התקציבים; משרד המשפטים

א.  ריכוז ממצאי הביקורת

1. 
תיקי נכסים רבים אשר משמשים למגורים, אינם מאותרים במינהל בזמן סביר. היות שהמינהל אינו מטפל בחוכר אם לא נמצא התיק, נאלצים חוכרים הבאים בשעריו לשוב ריקם לא אחת ולהגיע שנית במועד אחר בתקווה שהתיק יימצא. לפי ממצאי הבדיקה המדגמית ניתן לאמוד את מספר התיקים הבלתי מאותרים במחוזות האמורים בכ-3,800. נוסף על כך, מסמכים שהתקבלו במינהל, לא נמצאו בתיקים. במקרים כאלה נאלצים החוכרים או באי כוחם להגישם מחדש, ומשך הטיפול בבקשות מתארך. 

2. 
משך טיפולו של המינהל בהליכי העברת זכויות בנכסים בלתי סביר. התברר, כי הן במחוז המרכז הן במחוז חיפה עלולות פניות ובקשות של חוכרים להעלות אבק בארכיב או על שולחנו של פקיד מינהל במשך שבועות ואף חודשים. חומרת התופעה בולטת במחוז המרכז; שם, על פי המדגם, מרבית הבקשות ממתינות לתחילת הטיפול יותר מחודש, וכשליש מהן ממתינות לכך יותר משלושה חודשים. משך זמן טיפולו של המינהל בהעברת הזכויות, לאחר קבלת כל המסמכים מהחוכרים, הוא כחודשיים נוספים בממוצע. עוד עולה, כי משכי הטיפול מאופינים בחוסר אחידות וברמת פיזור גבוהה, דבר המקשה על הנזקקים לשירותי המינהל לקבוע מועדים לעשיית עסקאות להעברת זכויות במקרקעין.

3. 
מחוזות המינהל אינם פועלים באופן אחיד בכל הנוגע לרישום עיקולים בנכסים. אף על פי שכבר בשנת 1997 החליט המינהל להכין נוהל לרישום עיקולים, נוהל כזה לא הוכן. 

4. 
לפי תיקון מינואר 2000 לחוק מינהל מקרקעי ישראל, התש"ך-1960, המינהל אמור לנהל מאגר מידע פתוח לעיון הציבור בנוגע לנכסים שבניהולו; תקנות בנדון היו אמורות להיות מותקנות עד אפריל 2000. רק באפריל 2003 העביר המינהל אל השר הממונה נוסח מוצע של התקנות, והנוסח הועבר אל ועדת הכלכלה של הכנסת במאי 2003. עד דצמבר 2003 טרם הועמד המאגר לעיון הציבור.
 
7. 
פרויקט לטיוב נתונים שביצע המינהל, אשר העלויות של העסקת כוח האדם בו היו כ-14 מיליון ש"ח, נמשך כ-13 שנים ויעדיו לא הושגו. המינהל גילה אזלת יד בתכנון הפרויקט מצד אחד ובבקרה על ביצועו, מן הצד האחר. מממצאי המדגם עולה כי ב-50% מהתיקים שנבדקו במדגם ועודכנו נתוניהם, היו נתונים חסרים או שגויים. 

8. 
הנהלת המינהל ומועצת מקרקעי ישראל גילו מעורבות מצומצמת בטיפול בחוכרים ובשירות הניתן להם. הן לא קיימו דיונים כוללים בנדון ולא נתנו את תשומת הלב הנאותה לבחינת משכי זמן הטיפול בעניינים השונים; המינהל גם לא גיבש אמנת איכות שירות ללקוחותיו ולא קבע מדדי ביצוע לפעולותיו, כמתחייב מתקנון שירות המדינה. 

10.
שירות זמין פירושו, בין היתר, מתן אפשרות לציבור לקבלו במועד נוח. התברר כי על פי רוב, מתקיימת במחוזות המינהל קבלת קהל שלושה ימים בשבוע בשעות הבוקר והצהריים. זמני קבלה אלה מונעים מחלק מציבור החוכרים לקבל את השירות במועד הרצוי לו וגורמים לו לדחות את קבלתו למועד שבו הוא יכול להיעדר מהעבודה, גם אם השירות דרוש לו קודם לכן.


בתשובתו למשרד מבקר המדינה בדצמבר 2003 הודיע המינהל, כי בדעתו לקבל קהל עוד יום בשבוע, תחילה במחוז המרכז (מסוף דצמבר 2003 עד מחצית 2004) ובהמשך ביתר המחוזות, במסגרת שירות חדש של הזמנת תור מראש. הדבר יותנה, בין השאר, בציון נושא הפגישה מראש ובלימוד מוקדם של התיק הנוגע לנכס. 

ב. מצב תיקון הליקויים

מינהל מקרקעי ישראל 

1.
סריקת התיקים במחוז תל אביב הסתיימה. 


במחוז המרכז, נסרקו ונקלטו במערכת הממוחשבת, כ-120,000 תיקים, מתוך כ-150,000 תיקים. לוח הזמנים לסיום הסריקה במחוז המרכז – ספטמבר 2004.


במחוז הצפון, נסרקו עד עתה כ-46,000 תיקים, מתוך כ-140,000 תיקים. לוח הזמנים לסיום הסריקה - דצמבר 2004.


בשנת 2005 מתוכננת סריקת התיקים במחוזות חיפה, ירושלים והדרום.

2. 
בביקורת נבדקו תיקי נכסים, שהזכויות בהם הועברו בשנת 1998, או שהוחל בהעברתן מאותה שנה ואילך. בשנת 2001 נפתח מרכז שירות לקוחות במחוז המרכז, אשר  סיים בשנת 2003 טיפול בכ-9,000 לקוחות, מתוכם כ-1,900 לקוחות, אשר פנו לקבלת אישורי זכויות במקרקעין, וכן כ-1,300 לקוחות, אשר ביקשו להעביר זכויות. 


הוכנה תכנית עתודה חמש שנתית, לרישום זכויות. התכנית הוצגה להנהלת המינהל ולמועצת מקרקעי ישראל, ואושרה על ידי אגף התקציבים. צוות הפרויקט נדרש להכין מדדים למעקב ובקרת הביצוע. מכרז חברות רישום זכויות הסתיים, ונבחרו זוכים במכרז.


הוכנה תכנית עבודה תלת שנתית לרישום פרצלציות. הוקם מסד נתונים המסייע לביצוע מעקב אחר ביצוע.


בהכנה תקן למשרת ראש אגף שירות לקוחות, שישולב בהליך שינוי ארגוני.

3.
בהכנה נוהל רישום עיקולים, אשר יחול על כל מחוזות המינהל.

4.
ועדת הכלכלה של הכנסת, לא אישרה את נוסח התקנות, כפי שהוצע על ידי המינהל.

7.
הפרויקט מתבצע בלוח זמנים מתוכנן ל-36 חודשים. מבוצעת בקרה אחר הביצוע, והשוואת לו"ז מתוכנן לעומת לו"ז מבוצע בפועל.


טויבו כ-21,000 תיקים, 91% מכמות תיקים המתוכננת, בהשקעה של כ-73% מהתשומות. צוות הביצוע של הפרויקט התבקש לדווח על תוצאות כספיות בגבייה, כתוצאה מטיוב נתונים.

8.
בהכנה אמנת שירות ברמת עקרונות ומסגרת. מאופיינים מדדים לנושאים השונים באמנה. האמנה תוצג בפני הנהלת המינהל בדצמבר 2004. הטמעת האמנה תחל בחודש יוני 2005.

10.
פותחו כלים המשפרים את התקשורת עם הציבור: באתר האינטרנט נפתחו תיבות פניות ציבור לכל האגפים והמחוזות, על מנת לאפשר תקשורת בדואר אלקטרוני, ולשפר המענה. מתקבל משוב חיובי והערכה רבה, לשירותים הניתנים בו. אתר המינהל כולל מידע על מכרזים: פרסום, תוצאות, הסבר ופרסום, מידע על הנכס ומצב טיפול בבקשה (בחלק מהמחוזות), מידע מפורט על תכנון ותכניות מתאר, ומידע על המינהל, מועצת מקרקעי ישראל והחלטותיה.

הפיקוח על השימוש בחלקות המגורים בנחלות

הגוף המבוקר: מינהל מקרקעי ישראל

א. 
ריכוז ממצאי הביקורת
1. 
בהחלטה מספר 1 של מועצת מקרקעי ישראל נקבע, כי קרקע חקלאית תוחכר במסגרת של נחלות. בהתאם לתפיסה המציבה את העיסוק בחקלאות כבסיס הפרנסה, נקבעו בין השאר דמי חכירה, חובות המתיישב וזכויותיו בנחלה ועקרונות עיבודה. אלו באו לידי ביטוי בהחלטות מועצה נוספות משנות השישים של המאה העשרים; בחוק ההתיישבות החקלאית (סייגים לשימוש בקרקע חקלאית ובמים), התשכ"ז-1967; בכללי מינהל מקרקעי ישראל (להלן - המינהל). בין השאר נקבע, כי המתיישב חייב לגור בנחלתו ולעבדה ברציפות. כן נאסר על המתיישב להשכיר את הנחלה לאחר. עקב התמורות במגזר החקלאי נוצרה מציאות אשר אינה עולה בקנה אחד עם המדיניות הקרקעית האמורה. אמנם בדיעבד הכשירה המועצה בהחלטותיה חלק מהשינויים, אולם העקרונות המחייבים את בעלי הנחלות לגור בהן ולעבדן ברציפות, ואשר אוסרים את השכרתן, עודם תקפים.
ב. מצב תיקון הליקויים
מינהל מקרקעי ישראל

1. 
החלטת מועצת מקרקעי ישראל מספר 979, בדבר הבנייה בנחלות, אושרה על ידי מועצת מקרקעי ישראל ביום 2.9.2003, ונחתמה על ידי יו"ר המועצה. ההחלטה טרם נחתמה על ידי שר האוצר, הממתין לקבלת חוות דעת היועץ המשפטי לממשלה בנושא.

ההחלטה קובעת את הכללים לשימוש בחלקת הבנייה בנחלה, את התמורות שישולמו למינהל בגין שימושים מסחריים, היקף הבנייה המותרת, וכד'.


עם אישורה כדין, יוכל המינהל לפעול על פיה, ולהסדיר את השימוש בנחלות.

המגזר הבדואי בנגב 

הגוף המבוקר: מינהל מקרקעי ישראל

א. 
ריכוז ממצאי הביקורת
4. 
ביקורת המעקב העלתה, כי ביוני 2002 קיבלה מועצת מקרקעי ישראל החלטה (932) בדבר "מחירי קרקע פנויים ומגרשי בנייה לבדואים בנגב". על פי ההחלטה, השאיפה היא להביא לסיום ההסדר גם בדרך של בירור תביעות והגשת תביעות נוגדות מטעם המדינה לתביעות הבדואים. הדבר נקבע גם בהחלטת הממשלה מספטמבר 2003. בפועל, הליך הגשתן של תביעות נגדיות טרם החל (למעט 5 תביעות). לדברי המינהלת, זאת עקב מגבלות כוח אדם והצורך בתגבור בפרקליטות. המלצות לקריטריונים להגשת התביעות וסדרי עדיפות גובשו בידי המינהל, המינהלת ופרקליטות המדינה והועברו בנובמבר 2003 לאישור שר התעשייה המסחר והתעסוקה. החלטה 932 קבעה עקרונות חדשים לפיצוי בפשרה. בשנת 2001 בוצעו פשרות בהיקף של כ-4,200 דונם ובעלות של כ-11 מיליון ש"ח; בשנת 2002 היו פשרות בהיקף של כ-1,400 דונם ובעלות של כ-3 מיליון ש"ח, ובשנת 2003 כ-1,500 דונם בעלות של כ-10 מיליון ש"ח. המינהלת צופה כי ככל שיתקדם הליך בירור התביעות מחד, וקידום תכנון והקמת היישובים החדשים מאידך, יגבר היקף הפשרות.

ב. מצב תיקון הליקויים

מינהל מקרקעי ישראל

4.
ביום 24.6.2002 התקבלה החלטת מועצת מקרקעי ישראל מספר 932, שאיגדה את כל החלטות המועצה שהיו בתוקף עד אז, לגבי פיצויי קרקע, מחוברים ומחירי מגרשים לבדואים בנגב. החלטה זו, עם כניסתה לתוקף, ביטלה את כל ההחלטות הקודמות בנושא.

הפרק המרכזי בהחלטה, עוסק בתחום הסדרי הקרקעות, ובו שלוש דרכי פעולה מקבילות: א. הסדרת תביעות בדרך של ברור תביעות - הגשת תביעות נוגדות; ב. תשלום פיצוי כנגד הסרת התביעות - הסדרי פשרה; ג. שימוש בשירותיהם של גורמים פרטיים. 


למעט הליך הסדר בדרך של פשרה, שתי דרכי הפעולה האחרות היו חדשניות, ומטרתן הייתה זירוז הליכי ההסדר, במקביל לקידום הליכי פשרה.


היות ועד כה לא הבשילו ההליכים, ובפועל הסדר קרקעות בדרך של בירור תביעות, החל רק בתחילת שנת 2004, לא ניתן היה למצות את ההטבות הייחודיות, שניתנו בהחלטה זו, לתובעי בעלות בתחום של תוכניות מתאר בישובים הבדואים. בהחלטה נקבע, כי הטבות אלו יינתנו בצורה פרוגרסיבית.


לפיכך, ביום 4.3.2004, אושרה החלטה מספר 996, אשר מחליפה את החלטה  932, לפיה מוארכים המועדים הקבועים בהחלטה, בדבר שיעורי הפיצוי לתובעי בעלות בתחום  תוכניות מתאר.


עד כה הוגשו 18 תביעות נוגדות לפקיד ההסדר, ועוד 4 תביעות לקראת הגשה.


הדיונים בתביעות הראשונות החלו בבית המשפט המחוזי בבאר שבע.


המינהל פועל להעסקתה של גיאוגרפית-היסטוריונית מהאוניברסיטה העברית בירושלים, לסיוע בהכנת התשתית המחקרית הגיאוגרפית-היסטורית של האזורים בהסדר.

משרד התשתיות הלאומיות

הגברת התחרות במשק הדלק

החלטת ממשלה תמ/50 - 14.5.2002

א. קביעת מרווח שיווק

לרשום את הודעת משרד התשתיות הלאומיות, כי הסתיימה בדיקת מרווח השיווק של בנזין, המאפשרת קביעת מחיר מירבי לבנזין, באופן המשקף את העלויות האמיתיות הכרוכות בשיווק ושכלול התחרות בענף. צו בענין זה (לפי צו פיקוח על מחירי מצרכים שירותים (מחירים מרביים למוצרי נפט),  התשנ"ז-1996, וצו פיקוח על מחירי מצרכים ושירותים (מחירים מרביים למוצרי נפט בשער בז"ן, התשנ"ג-1992) - הונח על שולחן שר האוצר לאישורו.

ב. 
משרד התשתיות הלאומיות - מינהל הדלק, יבחן בתוך שישה חדשים את רכיבי מרווח השיווק של סולר, כדי לוודא קיום תחרות בין התחנות, וכדי לבחון האם הסרת הפיקוח על מחיר הסולר השיגה את יעדיה.

ג. תיקוני חקיקה - הקמת תחנות תדלוק

1) 
משרד הפנים יפעל להשלמת תיקון תמ"א/18 - תכנית מתאר ארצית לתחנות דלק - באופן שתתאפשר הקמתן של תחנות תדלוק זעירות.

משרד התשתיות הלאומיות ימסור דיווח לאגף לביקורת המדינה על ההתקדמות בטיפול בנושא.

2) 
לרשום את הודעת משרד התשתיות הלאומיות, בדבר הגשת הצעה לתיקון חוק משק הדלק (קידום תחרות), התשנ"ד1994- מטעמו, כך שתוגבל כניסתן של חברות דלק גדולות לתחום תחנות תדלוק זעירות.

ד. 
שר התשתיות הלאומיות יפעל בהתאם לתיקון מיולי 1998 לחוק משק הדלק (קידום תחרות), התשנ"ד-1994, בענין הגברת התחרות במשק הדלק, כאמור בהמלצת מבקר המדינה בנושא, ויסדיר בתקנות את הכללים לענין התקני תדלוק אוטומטיים והפעלתם.

ה. מגרשים לתחנות תדלוק

מינהל מקרקעי ישראל יודיע לאגף לביקורת המדינה, בתוך שישה חודשים, על תכניותיו להגברת האיתור והשיווק של מגרשים להקמת תחנות תדלוק, ולוחות זמנים שקבע לשיווקם.
ביצוע ההחלטה

משרד התשתיות הלאומיות
א. קביעת  מרווח  השיווק  של בנזין 

צו פיקוח על מחירי מצרכים ושירותים (מחירים מרביים בתחנות תדלוק), התשס"ב– 2002, נחתם על ידי שר התשתיות הלאומיות ושר האוצר, ביום 30.5.2002. הצו הביא להעלאת מרווח השיווק של מוצרי הבנזין שבפיקוח, ולשינוי שיטת העדכון. 

העלאת מרווח השיווק של בנזין, הופעלה כמנוף להעמקת הרפורמה במשק הדלק, בעיקר באמצעות הכנסת שיטת התדלוק העצמי. מסקנות הביניים של מינהל הדלק מהמהלך הינן חיוביות: משנת 2003 מתגברת התחרות בענף תחנות התדלוק, והוזל מחיר הבנזין לצרכן.

בסוף 2003 המשרד החליט לפעול לבחינה מחודשת של רווחיות חברות הדלק מהמוצרים שבפיקוח. בתום הבדיקה, יוחלט על המשך הפעילות בנושא. 
ב. קביעת  מרווח  השיווק  של  סולר

חישוב מרווח השיווק של סולר - מורכב. בשונה מבנזין, החישוב כרוך בבדיקת התקשרויות רבות, ודורש הסרת חסינות על חלק מההסכמים שנחתמו במסגרת השוק הפרטי. לאור מורכבות הנושא, והסרת הפיקוח על המחיר המרבי של סולר לצרכן, המשרד לא ערך בחינה של מרווחי השיווק הגלומים במחירי הסולר, במתכונת דומה לבדיקה שנעשתה לגבי בנזין, מוצר שעדיין נמצא בפיקוח. העדר פיקוח מאפשר לכל חברה לקבוע בעצמה את מרווח השיווק.
במסגרת פיקוח על איכות הדלקים, המשרד אסף נתונים לגבי מחירי הסולר לצרכן, המאפשרים להצביע על מגמות שמסתמנות בענף תחנות התדלוק. מינהל הדלק חישב את מחיר הסולר בתנאים של המשך פיקוח על המחירים. מהבדיקה הסתבר, כי הסולר נמכר בתחנות התדלוק, במחיר יותר גבוה, מזה שהיה נקבע אלמלא הוסר הפיקוח. 

לדעת המשרד, השוואת מחירי הסולר מטעה, מכיוון שהיא איננה מציגה את כל התמונה: בשוק הדלק קיימים הסדרי הנחות. הסדרים אלה תורמים להוזלת הסולר לחלק מהצרכנים העסקיים, במיוחד צרכנים בעלי היקף רכישה ממוצע ומעלה. ההסדרים הינם באמצעות התקשרויות ארוכות טווח לשימוש בהתקני תדלוק אוטומטיים, או רכש במסגרת מרכזי תדלוק סולר. חלופות אלה מבטיחות זיהוי ייחודי עבור כל צי הרכב של הלקוח, ומתאימות במיוחד לצרכן עסקי. לפיכך, בשוק המוסדי והעסקי, המהווה יותר משני שליש מצרכני הסולר, זוכים הצרכנים הגדולים למחירים זולים במיוחד,  אף מתחת למחיר המרבי שהיה נקבע במצב של משק מפוקח. 
גם צרכן פרטי יכול לרכוש סולר במחיר מוזל, הן באמצעות רכישה במזומן והן על ידי סקר שווקים. ואכן, סביב מרבית המרכזים העירוניים ניתן למצוא כיום תחנות תדלוק, שנותנות הנחות ממשיות לנהגים. במסגרת התחרות המתנהלת בין תחנות התדלוק, אף התפתחה תופעה של שילוט חוצות בולט לעין, המדגיש את מחיר הסולר ביחס למתחרים.  
בתחום הסולר, המשרד הצליח להשיג את היעד של קידום תחרות בין תחנות הדלק. רמת התחרות המתקיימת במוצר זה גבוהה, אם כי הצרכן הפרטי לא תמיד נהנה מפירותיה, בשל אופיו המיוחד של שוק הסולר, המעניק ללקוח קטן משקל נמוך יותר. 

לעומת זאת, המסקנות לגבי הסרת פיקוח על המחירים בשלב זה, אינן מעודדות: הסרת הפיקוח על מחירי הסולר, לא השיגה את כל יעדיה, וגרמה לעלייה חדה במחיר הסולר לצרכן הפרטי, בהשוואה למחיר שהיה נקבע, אילו מוצר זה היה נשאר בפיקוח.

ג. תיקוני חקיקה - הקמת תחנות תדלוק זעירות

לקידום התחרות בענף תחנות התדלוק, יזם משרד התשתיות תחנות דלק זעירות. במאי 2004 דנה המועצה הארצית לתכנון ובנייה, על תיקון תוכנית מתאר לתחנות דלק, תמ"א 18, העוסקת בהקמת תחנות תדלוק זעירות. בהתאם לחוק, התוכנית הועברה להערות הוועדות המחוזיות, בדרך לאישורה הסופי. אישור התוכנית במועצה הארצית, צפוי עד סוף שנת 2004.

אישור תיקון תמ"א 18, יאפשר הקמת תחנות דלק זעירות, בהשקעה נמוכה יחסית, ובהליך סטטוטורי מקוצר. עלותן הנמוכה של תחנות זעירות, תביא להוזלת מחיר הדלק לצרכן, ובכך לתרום לשינוי במבנה התחרות של הענף. 

לדעת המשרד, כניסתן של תחנות תדלוק זעירות תהיה מהירה, והשפעתן תורגש במיוחד בתחומי הערים הגדולות. התוכנית אמורה לאפשר הקמת תחנות זעירות, בתוך חניונים ובאזורי מסחר ותעשייה.

ד. הפעלת  התקני  תדלוק  אוטומטיים

בארץ משתמשים במספר סוגים של התקני תדלוק אוטומטיים. המעבר לדלקן אוניברסלי (התקן אחיד לכל חברות הדלק), נבדק במשרד, ללא הכרעה חד משמעית, לגבי תרומת המהלך להתקדמות הרפורמה במשק הדלק. 

לאור פניית מבקר המדינה הנושא נבדק מחדש. נציגי המשרד ונציגי הממונה על ההגבלים העסקיים, הגדירו תוכנית פעולה מוסכמת על שני הגופים. בפברואר 2004 הציג מינהל מינהל הדלק תוכנית להחדרת התקן אוניברסלי לענף תחנות התדלוק: הומלץ להגביל את משך ההתקשרות של מינהל הרכב הממשלתי והמגזר הציבורי עם חברות הדלק, עד ינואר 2006, ולהנהיג תנאי סף חדשים במכרזים של השוק המוסדי, על מנת לחייב את הזוכה בהתקנת דלקן או קורא אוניברסלי.

המשרד קיבל החלטה עקרונית לקדם את הנושא, ויפעל למציאת פתרון לבעיות משפטיות ומגבלות טכנולוגיות, שכרוכות במעבר לדלקן אוניברסלי. תאריך היעד שנקבע להכנסת דלקן אוניברסלי למשק הדלק, הינו ינואר 2007. המשרד יפעל בתיאום עם רשות ההגבלים העסקיים ומשרד האוצר, ליישום התוכנית. 

פיקוח ואכיפה על בטיחות הגז

דו"ח 53ב

החלטות ממשלה 

בק/7 - 27.4.2003

משרד התשתיות הלאומיות יכין תוכנית מקיפה ומפורטת להיערכותו לתיקון הליקויים עליהם הצביע דו"ח 53ב של מבקר המדינה.
התוכנית תכלול הצעה להקמת מערכת מידע ובסיס נתונים בענין אתרי איכסון הגז, תוכנית לביצוע בדיקות במתקנים השונים של חברות הגז, שינויי חקיקה נדרשים והדרכים לפיקוח על בעלי רשיונות לעוסקים בגז.
ראש האגף לביקורת המדינה במשרד ראש הממשלה יקיים דיון מוקדם, עד סוף חודש מאי 2003, עם כל הגורמים הנוגעים בדבר, על-מנת לגבש את התוכנית המוצעת.
עם גיבושה, כאמור, תובא התוכנית לדיון ולאישור ועדת השרים. 
בק/23 - 27.7.2003

א. 
ועדת השרים רושמת לפניה את דיווח משרד הפנים בענין מצב הטיפול בתקנות התכנון והבנייה (בקשה להיתר, תנאיו והאגרות) (תיקון מספר 3), התשס"ג-2003.

ב. 
ועדת השרים רושמת לפניה את דיווח משרד התשתיות הלאומיות, בתחום הפיקוח והאכיפה על בטיחות הגז:
- הקמת מערכת מידע ובסיס נתונים של אתרי אחסון גז;
- השלמת בסיס נתונים מעודכן לגבי חברות הגז וסניפים;
- תוכנית לביצוע בדיקות במתקנים;
- שינויי חקיקה נדרשים;
- דרכי הפיקוח על בעלי רשיונות לעוסקים בגז.
ג. 
משרד התשתיות הלאומיות, ישלים את דיווחו בענין ביצוע החלטה מספר 261(בק/7) מיום 15.5.2003, ויפרט, בין השאר, בענין התארגנותו לפיקוח על מערכת אספקת הגז, והגברת הפיקוח והאכיפה בתחום הגז, באמצעות ספקים מורשים ובלתי מורשים. המשרד ימסור נתונים לגבי היקף כתבי האישום שהוגשו בנושא זה.

ביצוע ההחלטות

החלטה בק/7 – 27.4.2003

משרד התשתיות הלאומיות
משרד התשתיות הציג לוועדת השרים לעניני ביקורת המדינה, תוכנית מקיפה ומפורטת להערכותו לתיקון הליקויים, עליהם הצביע מבקר המדינה. התוכנית כללה את הפרמטרים הבאים: 1. הצעה להקמת מערכת מידע ובסיס נתונים ממוחשב, בכל הקשור לפעילות המשרד בתחום הבטיחות בגז; 2. תוכנית אכיפה לביצוע בדיקות מדגמיות במתקני חברות הגז; 3. רשימת החקיקה המתוכננת ואומדן לוח זמנים;  4. מיסוד תחום הרישוי.

סמנכ"ל לתשתיות אנרגיה במשרד, הגיש גם את הדיווח המורחב, במכתבו מיום 4.6.2003 למפקח הכללי.
החלטה בק/23 – 27.7.2003

ב. 
הקמת  מערכת  מידע  ובסיס  נתונים: המשרד שיפר את מערכת מידע למעקב אחרי פניות הציבור, לייעול מעקב אחרי טיפול בפניות. מדיווח אגף פיקוח ובטיחות עולה, כי בשנת 2003 הייתה עליה בהיקף פניות הציבור למשרד, ביחס לשנים הקודמות. האגף טיפל ביותר מ-2100 פניות, כמחציתן נבדקו בשטח. 
הושלם אפיון צרכים, להקמת מערכת מידע ובסיס נתונים, על אתרי הגז במדינה. המשרד נותן לפרוייקט עדיפות גבוהה. לו"ז לביצוע העבודה, ייקבע על ידי ועדת ההיגוי למחשוב במשרד. 
המשרד מינה רכז בכיר לתכנון ומידע, העוסק בריכוז שוטף של נתונים במשק הגז. בשלב זה הנתונים נאספים באופן ידני. חלקם מועברים למאגרי מידע מקומיים. לאחר השלמת מערך המידע הממוחשב, יהיה ניתן לקבל מידע מקיף, ובזמן אמת, באמצעות קישור לבסיסי הנתונים. 
השלמת בסיס נתונים מעודכן לגבי חברות הגז וסניפים: השלמת בסיס נתונים לגבי לקוחות של חברות הגז, והיקף הבדיקות התקופתיות, מותנים בשיתוף הפעולה של החברות: לעיתים החברות מעבירות למשרד מידע חלקי בלבד. להערכת המשרד, בשנת 2005 יושלם בסיס הנתונים לגבי יותר מ-90% מספקי הגז המורשים - חברות הגז על סניפיהן וסוכנויותיהן. 
הקמת מערך המידע הממוחשב, תאפשר בניית בסיס נתונים מעודכן לגבי פעילות חברות הגז, לרבות סניפים וסוכנויות.  
תוכנית לביצוע בדיקות במתקנים: סמנכ"ל תשתיות אנרגיה קבע תוכנית לביצוע בדיקות במתקני הגז, הנמצאים בפיקוח המשרד, ובהתייחסות לתדירות הבדיקות המתוכננות למתקנים מסוגים שונים. למעקב אחר ביצוע התוכנית, נערך דיווח תקופתי, ובו ביצוע בפועל מול התכנון.
בשנת 2003 הוגבר הפיקוח, בהקצאת משאבים למבצעי אכיפה, חקירות נגד חשודים בביצוע עבירות, פתיחת הליכים מינהליים והכנת תיקים לתביעות משפטיות. 

מדיווחי אגף פיקוח ובטיחות עולה, כי בשנת 2003 בוצעו כ-30 פעולות ומבצעי אכיפה, שהסתיימו בתפיסת ציוד, בעיקר רכב ומיכלי הגז ששימשו לביצוע עבירות בטיחות. רוב מבצעי האכיפה בוצעו בשיתוף משטרת ישראל, ובמימון המשרד. בעקבות הפעולות הנ"ל, הוכנו כ-40 תיקים משפטיים, פליליים ואזרחיים, מתוכם 14 תיקים בשלב של הגשת כתבי האישום.  
בחודש ספטמבר 2003, נערך מבצע ארצי. על מנת למנוע המשך מבצעי האכיפה, הגישו חברות הגז הקטנות, שתי עתירות לבית המשפט העליון, בגין אפליה ואכיפה בלתי שוויונית. בג"צ הציע לחברות הגז למשוך את העתירות, חייב אותן בתשלום הוצאות המשפט, וקבע כי אין הצדקה לתביעות נגד משרד התשתיות הלאומיות. בפסק הדין צוין גם, כי בשנה האחרונה (2003), חל שיפור בתחום האכיפה והפיקוח על בטיחות משק הגז.

דיווחי אגף פיקוח ובטיחות, מדגישים הגברת האכיפה בשטח גם בפיקוח על מתקני המילוי, ובטיפול באירועי גז. בשנת 2003 המשרד טיפל בכ-60 אירועי גפ"מ, בניתוח האירועים ומניעת מצבים דומים בשטח.
שינויי  חקיקה  נדרשים: בשנת 2002 הקים המשרד ועדת הוראות, בה מיוצג חתך רחב של העוסקים בגז. לבקשת המשרד, הוועדה הכינה רשימת תקנות בטיחות, עם לוח זמנים לביצוע. מאז הקמתה קידמה הוועדה חמישה דברי חקיקה. במקביל, חלק מהנושאים העקרוניים מטופלים בלשכה המשפטית של המשרד. להלן סטטוס של עיקרי החקיקה שבהכנה: בשנת 2003 אושרה תקנה, המאפשרת הטלת קנסות מינהליים על עבירות בטיחות. בהכנה הקמת תשתית ממוחשבת לגביית קנסות, בשיתוף משרד האוצר. 
שתי תקנות מרכזיות נוספות, בעניין רישוי ספקי גז ורישוי עוסקים בעבודות גז, נמצאות בדיון בוועדת הכלכלה של הכנסת.

תקנה העוסקת במכירת גז על ידי יצרני גז, הועברה לאישור ועדת הכספים של הכנסת בשנת 2002. התקנה טרם אושרה. 
תזכיר חוק הגז, העוסק בקידום תחרות במשק הגז, הועבר להתייחסות הגורמים הרלוונטיים.  
פיקוח  על  בעלי  רשיונות  לעיסוק  בעבודות  גז: להגברת פיקוח על מתן רשיונות, וניתוח מחודש של צרכים בתחום הרישוי,  המשרד יסד פונקצית רישוי מיוחדת: מהנדס רישוי מלווה כיום את כל הליכי הרישוי של המשרד, הן בעניין העוסקים בגז והן לגבי מתקני גז לסוגיהם. עובד זה מטפל גם בחידוש רשיונות. פיקוח שטח על יישום תנאי הרשיון, מתבצע בעיקר על ידי פקחי המשרד.
ועדת הכלכלה של הכנסת מסיימת דיון בשתי תקנות בתחום הרישוי. בהתאם לתקנות, המשרד יהיה רשאי לראשונה להעניק רישיונות לעוסקים בעבודות גז; המשרד יוכל ליישם את הוראות החוק, בדבר סמכותו לסרב להעניק או לחדש רישיון לעוסק בגז, שהורשע בעבירת בטיחות.
המשרד פועל להגברת מודעות הצרכנים לבטיחות המתקנים הביתיים, ומימן מבצע פרסום ברדיו. לאחר אישור התקנות בתחום הרישוי, יערך פרסום נוסף, להטמעת השינויים בתחום. המשרד יביא לידיעת הציבור, כי הוא רשאי לדרוש מנציג חברת הגז המגיע לביתו, תעודה המעידה על כשירותו לבצע בדיקות ו/או עבודות גז.   
ג. 
החלטת הממשלה בוצעה: משרד התשתיות השלים את הדיווח בעניין ביצוע החלטת הממשלה מספר 261(בק/7) מיום 15.5.2003, והציגו לוועדת השרים.

המשרד הכין דיווח משלים, בעניין התארגנות המשרד להגברת הפיקוח והאכיפה על מערכות אספקת הגז, לרבות העברת נתונים לגבי היקף כתבי האישום שהוגשו.

מצגת המפרטת את מטרות הארגון מחדש של אגף פיקוח ובטיחות, מטרות ויעדים של תוכנית העבודה לשנת 2003, ועיקרי תוכנית העבודה לשנת
2004, נמסרה למזכירות הממשלה.

ריכוז ממצאי הביקורת
הגוף המבוקר: משרד התשתיות הלאומיות
2.
השרים שעמדו בשנים האמורות בראש המשרד לא השתמשו בסמכותם להתקין תקנות על פי חוק הגז. כבר בשנת 1965 אמר בג"ץ שאם נאמר בחוק כי "השרים יתקינו", מוטלת עליהם חובה סטטוטורית להתקין תקנות ו"מחובה זו אין הם יכולים להימלט שהרי הכתוב אומר 'יתקינו' - לשון ציווי - ולא רשאים להתקין". בשנת 1963 קבע בג"ץ בפסק דין אחר: "משהטיל המחוקק חובת עשייה על רשות פלונית, חייבת הרשות בעשייה זו, 'בכל המהירות הראויה' ... וצריך היה לצפות לכך כי לא יעברו ימים רבים עד אשר יתקין שר האוצר את התקנות הדרושות ... עובדה היא שעברו 3 שנים ויותר, ושום תקנות לא הותקנו ... ולא בא לפנינו הסבר סביר לעובדה מתמיהה זו". מיום שנחקק חוק הגז עברו,כאמור, 13 שנים ותמוה מאוד ששמונה שרי משרד התשתיות שכיהנו במהלך אותן שנים לא השתמשו בסמכותם ולא הסדירו בחקיקת משנה את הדרוש לבטיחות הציבור בשימוש בגז.

3.
הסמכויות הנתונות למנהל מכוח החוק כוללות הסמכות להתלות רישיון. בחוק נקבע, כי ניתן להתלות רישיונו של עוסק בגז, עד תום ההליכים, כאשר תלויים ועומדים נגדו הליכים בשל עבירה לפי החוק או חיקוק אחר, שיש בה בנסיבות העניין לפסול אותו מן העיסוק הנקוב ברישיון. כן נקבע, כי למנהל יש סמכות לבטל רישיון אם עוסק בגז הורשע בעבירה שהיה בה, בנסיבות העניין, כדי לפסול אותו מלקבל רישיון. בהיעדר תקנות, כאמור, וכתוצאה מכך - בהיעדר רישיונות, אין בידי המשרד אפשרות ליישם את הוראות החוק, ולהשתמש בסמכויות שנקבעו בו, גם כאשר מוגש כתב אישום נגד עוסק בגז והוא מורשע בביצוע בעבירה, אף אם זו עבירה חמורה כהריגה. 

5.
בשל סירוב החברות, החל האגף, בדצמבר 2001, באיסוף נתונים מסניפים ומסוכנויות שלהן. משרד מבקר המדינה בחן את הפיקוח של האגף על הבדיקות שהחברות אמורות לעשות, את מספרן ואיכותן, ואת הסנקציות שנקט המשרד נגד חברות או סוכנויות שאינן עומדות בדרישות החוק. במסגרת בחינה זו רוכזו נתונים שאסף האגף בשלושת המרחבים על בדיקות של מתקני גז ביתיים בחודשים דצמבר 2001-אוגוסט 2002. באותו פרק זמן אסף האגף נתונים על בדיקות בטיחות תקופתיות אחת לחמש שנים שהיה על החברות לעשות לכ-395,000 צרכנים, שהם כ-20% בלבד מכלל הצרכנים. מן המידע שבידי האגף עולה, שהחברות עשו כ-188,000 בדיקות כאלה, דהיינו 48% בלבד מהבדיקות הנדרשות. מהמידע האמור עולה, כי במרכזיות גז נעשו 61% מהבדיקות התקופתיות הנדרשות ובמיכלים רק 31% מהבדיקות. במכשירי גז עם ארובה, שבהם נדרש לעשות בדיקה חד-שנתית, נעשו 76% מהבדיקות.

6.
לפי נתוני האגף המעודכנים לסוף 2001, פעלו כ-290 מחסנים ומחסני עזר לגז, אשר לכרבע מהם לא היה אישור. עד מועד סיום הביקורת לא נתן האגף אישורים חדשים למחסנים, ולכן ייתכן שמספר המחסנים הפועלים ללא אישור גדול יותר, וגם לא הוגשו תביעות משפטיות נגד בעלי מחסנים שפעלו בלי אישור המנהל. 

ב. מצב תיקון הליקויים

משרד התשתיות הלאומיות

2.
בתחום החקיקה המשרד פועל להשלמת חקיקת המשנה ובהצעות חדשות לחקיקה, באמצעות הלשכה המשפטית ובאמצעות ועדת הוראות בנושא הבטיחות. 

במהלך שנת 2003 סוכמה ואושרה תקנה, המאפשרת הטלת קנסות מינהליים על עבירות בטיחות. הקמת תשתית ממוחשבת לגביית קנסות, נמצאת לקראת סיום.

תקנה אחרת, העוסקת במכירת גז על ידי יצרני גז, הועברה לאישור ועדת הכספים של הכנסת בשנת  2002. התקנה טרם אושרה. 


חמישה דברי חקיקה נוספים נמצאים בשלב של ניסוח מתקדם: תזכיר חוק הגז, בעניין קידום תחרות במשק הגז, הועבר להתייחסות הגורמים הרלוונטיים. ניסוח החוק אמור להסתיים לקראת סוף שנת 2004. תקנות חדשות בדבר אחסנת גפ"מ, מצויות בהכנה בוועדת ההוראות. מועד הצגתן נקבע לתחילת שנת 2005. הכנת שלוש תקנות נוספות - לגבי חניוני רכב גפ"מ, מיכלים מטלטלים וחוות הגז, אמורה להסתיים בשנת 2005.
3.
ועדת ההוראות בנושא הבטיחות, סיימה הכנת שתי תקנות מרכזיות בתחום הרישוי, להסדרת רישוי של ספקי גז חדשים, ורישוי העוסקים בעבודות גפ"מ. תקנות אלה מונחות כיום בפני ועדת הכלכלה של הכנסת, בשלבים סופיים של הדיונים. החקיקה תאפשר למשרד לראשונה להעניק רשיונות לעוסקים בעבודות גז, ובכך לממש את זכותו לפסול רישיון של עוסק בגז, עד תום ההליכים המשפטיים, אם מוגש נגדו כתב אישום בשל עבירה על החוק, או אם הורשע בעבירת בטיחות.

5.
פיקוח על ביצוע בדיקות תקופתיות, נכלל בתוכנית העבודה השנתית של האגף לפיקוח ובטיחות. פקחי המשרד מבצעים בדיקות בסוכנויות ובסניפים של כל חברות הגז, לרבות מבדקים מדגמיים בשטח. בסיום הבדיקה מופץ מסמך עם סיכום הממצאים, הן לגוף הנבדק והן לחברת הגז. בהמשך מתבצע מעקב אחר תיקון הליקויים שאותרו. 


מדיווחי שטח עולה, כי לאחרונה ניכרת עלייה מסוימת בהיקף הבדיקות התקופתיות, המתבצעות על ידי חברות הגז. לחברות יש כיום נכונות רבה יותר מבעבר, להשקיע בשיפור תשתית מערכות הגז. 


למרות זאת, למשרד עדיין אין תמונת מצב ברורה, לגבי היקף ביצוע בדיקות תקופתיות בקנה מידה ארצי; ישנם כשני מיליון צרכנים בפריסה גיאוגרפית רחבה. לעיתים חברות הגז מעבירות למשרד מידע חלקי, המחייב אימות בשטח. 


בשנת 2005 יושלם בסיס נתונים ראשוני, לגבי יותר מ-90% מספקי הגז המורשים. המשרד יקים מערך מידע ממוחשב, שיזרז איסוף נתונים, לגבי שיעור ביצוע בדיקות תקופתיות ואיכותן.

7. 
המשרד הקים יחידת רישוי וקנסות, העוסקת בין היתר גם בריכוז רישוי מחסנים. המשרד הכין דו"ח עדכני לגבי סטטוס מחסני גז ומחסני עזר, המבוסס על דיווחי חברות הגז. יחידת הרישוי פועלת להסדיר את רוב ענייני הרישוי בתחום המחסנים, עד סוף שנת 2004. 

תכניות לפיתוח משק החשמל

א. ריכוז ממצאי הביקורת

3.
אמינות מקטע הייצור תלויה בעיקר בשיעור העתודה ביכולת הייצור המותקנת. כל השרים שכיהנו מאז חוקק חוק משק החשמל, התשנ"ו-1996
לא קבעו את שיעור העתודה הדרוש להשגת רמת האמינות הרצויה במערכת החשמל. בקביעת שיעור העתודה הדרוש יש לקחת בחשבון בין היתר את עלות העתודה, המורכבת מההשקעה בהקמת יחידות ייצור נוספות ומהוצאות תחזוקתן, ואת עלות הנזק שייגרם לחח"י ולצרכנים עקב אי-אספקת מלוא הביקוש.

4.
כדי לאפשר תכנון מושכל של פיתוח משק החשמל, פנו המשרד וחברת חשמל לישראל ב-1998, לחברה בין-לאומית בעלת מוניטין, המתמחה בתכנון מערכות חשמל, וביקשו שתמליץ להם מהו שיעור העתודה בכושר הייצור המותקן הנחוץ במשק החשמל בישראל.

5.
השרים לא החליטו דבר בעניין שיעור העתודה הדרוש, גם לאחר שההמלצות הוגשו למשרד. משום כך, תכניות הפיתוח של היכולת המותקנת שהובאה לידי ביטוי בתכניות שאישרו השרים אינן תוצאה של שיעור העתודה, כפי שהיה ראוי שייעשה. לדעת משרד מבקר המדינה, הואיל ולשיעור העתודה שייקבע תהיה השפעה לא מבוטלת על תעריפי החשמל, והואיל והרשות היא המופקדת על פי החוק על קביעת התעריפים, טוב יעשה השר אם יבחן בשיתוף עם הרשות את ההשפעה של שיעור העתודה על תעריף החשמל, בטרם יחליט על שיעור העתודה הדרוש.

6.
רק בשנים 2003-2005 יתקרב שיעור העתודה המתוכנן לשיעור שהיועצים המליצו עליו. אולם כל תחנות הכוח בתכנית הפיתוח שאושרה שהיו אמורות להתחיל לפעול עד למועד הביקורת לא הופעלו במועד שתוכנן, ואחדות מהן ספק אם יופעלו כלל. כמו כן תידחה הפעלתן של רוב התחנות שאמורות להתחיל לפעול בעתיד. עקב אי-העמידה בלוח הזמנים, הן להקמת תחנות כוח של חברת החשמל, והן להקמת תחנות של יצרנים פרטיים, שיעור העתודה המותקנת של ייצור החשמל יהיה קטן במידה ניכרת מזה שנקבע בדוח הצוות, וממילא קטן בהרבה מהשיעור שהיועצים המליצו עליו.

17.
במאי 2002 הכינה חברת החשמל דוח בדבר עדכון תכנית הפיתוח של מערכת ייצור החשמל בשנים 2003-2006 ובו נבחנו מדדי אמינות מערכת הייצור על פי תכנית הפיתוח המעודכנת. לנוכח השינויים שנעשו בתכנית הפיתוח אמדה חח"י את מספר דקות אי-אספקה שסיבתן נעוצה במקטע הייצור בשנים 2003-2005. מאומדני חברת החשמל עולה, שמקטע זה יגרום ל-450-600 דקות אי-אספקה בשנת 2003, ל-55-60 דקות בשנת 2004 ול-7-8 דקות בשנת 2005. כאמור, בשנים 2000 ו-2001 גרם מקטע הייצור לאי-אספקת חשמל של כ-15 דקות בשנה.

ב. מצב תיקון הליקויים

משרד התשתיות הלאומיות

3.
אמינות מערכת החשמל קשורה לאמינות רשת ההולכה. בעקבות דרישת המשרד, חברת החשמל מכינה תוכנית כלל ארצית לפיתוח רשת ההולכה. התוכנית תוגש לאישורו של השר עד סוף שנת 2004. 


המשרד מקדם פרוייקט לשיפור אמינות רשת ההולכה, ויזם עריכת שינויים בפעילות התחזוקה של חברת החשמל. הפעילות תרמה לצמצום בעיית אי אספקת חשמל לצרכנים. הצעדים שננקטו, אמורים להקטין את ההסתברות להפסקות בהזרמת החשמל, בשנים הקרובות.  


לאור עיכובים בתוכנית פיתוח של משק החשמל, חלה ירידה משמעותית בשיעור העתודה.  


השינויים שחלו במערכת החשמל - במאפייני צריכה, עלויות גיבוי, עלות אי אספקת חשמל למשק, וכד', מחייבים לבחון מחדש את סוגיית העתודה הנדרשת. המשרד פרסם מכרז לבדיקת עלות אי אספקת חשמל, נתון יסוד שממנו נגזר שיעור העתודה למשק החשמל. ההצעות נמצאות בבדיקת הגורמים המקצועיים.


ממצאי העבודה יכתיבו את המדיניות בתחום העתודה הנדרשת למשק החשמל, וישפיעו על מדיניות המשרד לטווח הארוך. כל עוד לא הוחלט על שינוי במדיניות, המשרד שואף להגיע עתודת ייצור של כ-20%. שלושת השנים 2007 – 2005, אמורות להיות השנים הקשות של מערכת החשמל. המצב אמור להשתפר רק לקראת שנת 2010.  

4.5.
בסוף שנת 1999 אישר שר התשתיות תוכנית לפיתוח משק החשמל לשנים 2000 – 2005. יישום התוכנית נתקל בקשיים, בגלל ביטול פרוייקטים לניצול מקורות אנרגיה חלופיים, כגון פצלי שמן וביומסה, בעיות הנדסיות בלתי צפויות, דוגמת חללים תת-קרקעים באתר גזר, עיכובים ברישוי סטטוטורי, חבלי לידה בכניסת יצרני חשמל פרטיים למשק החשמל, ועוד.


עלייה מתמדת בביקוש לחשמל, עיכובים בהקמת אמצעי ייצור חדשים וביטול פרוייקטים של יצרני חשמל פרטיים, העמידו את משק החשמל בפני סכנת פגיעה ממשית באמינות אספקת חשמל לצרכנים. כאשר התבהרו ממדי השינויים המסתמנים בתוכנית הפיתוח, המשרד נקט בצעדים מיידים לסגירת הפערים. 


בין היתר הוחלט להקדים בכמה שנים הקמתן של שתי יחידות ייצור חדשות, מתוך שמונה יחידות מתוכננות לבנייה על ידי חברת החשמל; יחידה אחת, באתר צפית, טרם קבלה אישור סופי. בשנת 2010, עם סיום תוכנית הפיתוח המעודכנת, יתווספו למערך הייצור של חברת החשמל כ-3,000 מגוואט חשמל, בהשקעה כוללת של כ-2 מיליארד דולר; כושר הייצור הנוכחי של החברה הינו כ-10,500 מגוואט. מתקנים אלה ייבנו בנוסף לפרוייקטים של יצרני חשמל פרטיים ותחנת כוח פחמית חדשה, שתוקם על ידי חברת החשמל בטכנולוגיה מתקדמת - על-קריטית. 


קידום תוכנית פיתוח מעודכנת מלווה בשני תהליכים מרכזיים במשק החשמל – התייעלות תהליכי הייצור ומעבר לייצור חשמל באמצעות גז טבעי. ניצול טכנולוגיות מתקדמות לייצור חשמל מהווה חלק מתוכנית הפיתוח, ויביא לעליה בנצילות אנרגטית של המתקנים. נצילות מתקנים חדשים תגיע עד כ- 60% בתחנות כוח מסוג המחזור המשולב (מחז"מ) ועד כ-80% בתחנות שייבנו בשיטת הקוגנרציה. יעילות ייצור חשמל בתחנות הכוח הישנות עומדת כיום על פחות מ- 40%. 


הגז הטבעי ידוע באמינות ייצור גבוהה ותהליכי שריפה משופרים. לאחר כניסת הגז הטבעי למשק החשמל, מחירי הגז הטבעי בישראל צפויים להיות נמוכים ממחירי הנפט, ויותר יציבים. שימוש בגז טבעי מונע פליטת חלקיקים ותחמוצות גופרית, ומפחית בשיעור ניכר פליטת מזהמים אחרים; פליטת דו תחמוצת הפחמן, לדוגמה, תקטן בכ-60%, בהשוואה לתחנת כוח פחמית. מעבר לגז טבעי אמור להביא לפיתוח מסיבי של מתקני קוגנרציה ומחז"מים. 


חברת החשמל מסבה תחנות כוח מזוטיות לגז טבעי. מתקן "אשכול" באשדוד כבר סיים את תהליך ההסבה. זאת תחנת הכוח הראשונה בישראל שתעבור לייצור חשמל באמצעות גז טבעי. תחנת כוח "רידינג" בתל אביב נמצאת בהסבה. תחנת הכוח בחיפה עדיין מוסקת במזוט. התחנה תופעל בגז טבעי לאחר השלמת החלק הצפוני של מערכת ההולכה. 


כבר כיום, יותר מ-10% מכושר ייצור חשמל במדינה, מבוסס על גז טבעי. משקל הגז הטבעי בסל הדלקים של משק האנרגיה, עשוי להגיע עד סוף העשור לכ- 35%. 


במקביל להסבת תחנות כוח לגז טבעי, מתבצעת הגדלת כושר ייצור חשמל, רובו ככולו, באמצעות בניית מתקנים בטכנולוגיה מתקדמת – בעיקר מסוג מחז"מ. חלק מהמתקנים ייבנו באתרים של תחנות הכוח הקיימות. יחידות חדשות אלה, מתוכננות לפעול באמצעות גז טבעי, ובעת הצורך, ניתן להסיק אותן גם בסולר. הפעלת מחז"מים בסולר גוררת בדרך כלל לירידה בתפוקה, וגידול בעלויות תפעול ותחזוקה.  


בתחילת שנת 2004, במסגרת תוכנית הפיתוח, נכנסו לפעולה שתי יחידות ייצור חדשות באתר אשכול באשדוד, ובאלון תבור שבעמק יזרעאל, בשלב זה בטורבינות גז בהספק כולל של כ-500 מגוואט חשמל. יחידות אלה אמורות לתגבר את מערכת ייצור החשמל לקראת שיאי הביקוש בקיץ  2004. בשנת 2005 אמורות להתווסף ליחידות ייצור אלה מתקני ייצור משלימים, טורבינות קיטור, אשר יספקו עוד 270 מגוואט לרשת החשמל הארצית. המתקן באלון תבור מתוכנן כתחנת כוח דו-דלקית, ויופעל באמצעות סולר, עד להזרמת הגז הטבעי. 


משרד התשתיות מוביל לשיפור מערכת החשמל, המשלב בתוכו מעבר מואץ לגז טבעי וניצול טכנולוגיות מתקדמות. תוצאותיו של המהלך יורגשו רק בטווח של מספר שנים. המשרד ממשיך לבצע מעקב צמוד אחר התפתחויות במשק החשמל, על מנת להתאים תוכניות פיתוח לשינויים בשטח. 

6.
תוכנית פיתוח משק החשמל, משלבת בתוכה מתקנים שייבנו על ידי יצרני חשמל פרטיים. מתקנים אלה יתבססו על טכנולוגיה מתקדמת ומקורות אנרגיה חלופיים, "ידידותיים לסביבה", כגון שמש ורוח.  


מדיניות המשרד לגבי ייצור חשמל באמצעות יצרנים פרטיים, קיבלה ביטוי בהחלטות הממשלה. ההחלטות נועדו להרחיב מגוון הטכנולוגיות לייצור חשמל, לייעל תהליך ייצור חשמל, לעודד ניצול מקורות אנרגיה חלופיים, ולתרום לשיפור איכות הסביבה. 


לאור עיכובים בכניסת יצרנים פרטיים למשק החשמל, הוחלט על שינוי במדיניות הממשלה. השיטה הנוכחית מבוססת על הענקת רשיונות ליזמים, במקום פרסום מכרזים ממשלתיים. 


בינואר 2003, במסגרת המדיניות החדשה, העניק שר התשתיות הלאומיות אישור עקרוני ראשון להקמת מחז"מ באמצעות יצרן חשמל פרטי: תחנת כוח בהספק מותקן של עד 800 מגוואט, שתבנה באתר קצא"א באשקלון. היזם מתכנן להפעיל את המתקן עד אמצע שנת 2006. התוכנית אושרה על ידי הוועדה לתשתיות לאומיות, ותוגש לאישור ועדת שרים לענייני פנים.  


למשרד התשתיות הוגשו שלוש פניות נוספות של יצרני חשמל פרטים. כל הפניות נמצאות בבדיקה: הקמת מתקן קוגנרציה במפעלי ים המלח, בהספק של כ-700 מגוואט, בניית מחז"מ נוסף באתר קצא"א באשקלון, בהספק של כ-400 מגוואט, והקמת מתקן קוגנרציה באתר מפעלי נייר חדרה, בהספק של כ-400 מגוואט. היזמים ביקשו להפעיל את המתקנים בשנים הקרובות. 


משנת 2004 פועל המשרד, בעזרת יעוץ חיצוני, לאיתור אתרים פוטנציאליים לבניית תחנות כוח מסוג מחזור משולב, כדי ליצור מלאי אתרים זמינים עבור יצרני חשמל פרטיים.


ביוני 2004 הציג משרד התשתיות לעיון הציבור ולהערותיו, טיוטת תקנות משק החשמל (עסקאות עם בעל רשיון ספק שירות חיוני). התקנות נועדו לממש יעדים עיקריים במדיניות הממשלה, וביניהם, הגדלת כושר ייצור חשמל, בהסתמכות על יצרנים פרטיים, בנוסף לחברת החשמל, עידוד עסקאות ישירות בין יצרנים פרטיים לצרכני קצה, ויצירת תנאים להתפתחות תחרות הוגנת. 


המשרד יוזם מהלכים חדשים לייצור חשמל באמצעות יצרנים פרטיים, על מנת לזרז שינויים מבניים במשק החשמל, ולהגדלת חלקם של יזמים פרטיים בייצור חשמל. שילובם של יצרנים פרטיים במערכת החשמל, יביא להרחבה של מגוון הטכנולוגיות לייצור חשמל, ושל מקורות האנרגיה הראשוניים. המשרד פועל לעגן את השינויים בחקיקה. 

17. 
מנתוני המשרד עולה כי זמן אי אספקה במערכת ייצור החשמל, הסתכם בשנת 2003 ב-7 דקות בלבד, אם כי כמות האנרגיה שלא סופקה, מסיבות של הפרעות במערכת הייצור וחוסר גנרציה, היתה גבוהה למדי - כ-570 מגהווט-שעה. זמינות יחידות הייצור גדלה בעשור האחרון ביותר מ-10%, ומתקרבת כיום לכ-90% מהזמן, לעומת פחות מ-80% כממוצע שנתי, בתחילת שנות ה-90.  
קביעת מרווח השיווק של בנזין

המבוקר הראשי: משרד התשתיות הלאומיות

מבוקר נוסף: משרד האוצר

א. ריכוז ממצאי הביקורת

1.
בינואר ובאפריל 2002 פנו גם היועץ המשפטי והמנכ"ל של משרד התשתיות הלאומיות אל החברות בדרישה למסור את הנתונים, אולם גם בקשות אלה לא נשאו פרי. חברת "דור אלון" הודיעה בתשובתה למשרד מבקר המדינה, כי בסוף ינואר 2002 היא התקשרה עם יועץ כלכלי חיצוני כדי שיחשב את הוצאות השיווק המוכרות של מוצרי הדלק שבפיקוח. עוד הודיעה החברה, כי במהלך ישיבה שהתקיימה במשרד הסתבר לה "שלממשלה 'אצה הדרך' והיא עתידה לקבל החלטה בטווח של 10 ימים. לכן לא היה טעם בהמשך העבודה של היועץ החיצוני." החברות האחרות שאליהן פנה המשרד לא העבירו את הנתונים שנדרשו.

9.
גם לאחר חתימת השרים על הצו פנה מנכ"ל המשרד אל החברות וביקשן למסור נתונים. אולם עד דצמבר 2002 לא העבירו החברות את הנתונים שנדרשו. לקבלתם חשיבות רבה אף לאחר מתן הצו, שכן עם קבלת הנתונים ניתן יהיה לבדוק אם יש מקום לשנותו.

10.
ההחלטה על הצמדת המרווח לשינויים בערך השקלי של מרווח השיווק בארבע מדינות באירופה אחת לשישה חודשים התקבלה בלא הצגת יתרונות השינוי לעומת המצב שהיה קיים ובלי שנאמדו השפעותיו. לדעת משרד מבקר המדינה, הצמדת המרווח בדרך זו אינה מבטיחה עדכון ראוי, שכן השינויים במרווח באירופה אינם דומים בהכרח לשינויים במרווח בארץ. נוסף על כך, בהמרה לשקלים באים לידי ביטוי שינויים בשערי החליפין של המטבעות שאינם נוגעים לשינויים במרווחים במדינות אירופה. 

11.
תפקיד משרד התשתיות הלאומיות, כרגולטור של הענף, לאשר העלאות מחירים של מוצרים בני פיקוח. מאידך גיסא, על החברות לפעול לפי שיקוליהן המסחריים בלא לחרוג מצו הפיקוח על המחירים. בצו שפורסם במאי 2002 פורטו כללים למעבר חברות ותחנות לתדלוק בשירות עצמי. קביעת שיטת השיווק של הבנזין היא, לדעת משרד מבקר המדינה, התערבות לא ראויה בשיקוליהן המסחריים של החברות. 

ב. מצב תיקון הליקויים

משרד התשתיות הלאומיות

1.
צו פיקוח על מחירי מצרכים ושירותים (מחירים מרביים בתחנות תדלוק), התשס"ב–2002, הביא להעלאת מרווח השיווק של מוצרי הבנזין שבפיקוח, ולשינוי שיטת העדכון.

9.
בשנת 2002, בעת בדיקת מרווח השיווק, נמסרו למשרד רק חלק מהנתונים הרלוונטיים לצורך החישוב. המפקחת על המחירים במשרד התשתיות, פנתה בנובמבר 2003 ל-4 חברות הדלק הגדולות, ודרשה מהן להעביר לידיה רשימה של דוחות כספיים ונתונים משלימים, לבחינת רווחיות חברות הדלק מהמוצרים שבפיקוח, המאושרים על ידי רואי החשבון של החברות. 


שלוש חברות דלק העבירו את נתוניהן, לרבות הדוחות הכספיים המאושרים. החברה הרביעית עדיין מתדיינת עם המשרד על היקף המידע שנדרשת להעביר. כל הנתונים נבדקים על ידי רו"ח, שנבחר על ידי המשרד. שיטת הבדיקה מבוססת על דו"ח סוארי, המשמש את משרד התמ"ת, לבחינת רווחיות חברות שמוצריהן בפיקוח. לאור תוצאות הבדיקה יוחלט, האם יש מקום לשינוי נוסף במרווח השיווק. 

10.
השיטה שנקבעה לעדכון מרווח השיווק, מעוגנת בחוק. בצו הפיקוח נקבע, כי עדכון מרווח השיווק, יתבצע על בסיס הצמדה שוטפת למדדים של ארבע מדינות במערב אירופה: הולנד, דנמרק, לוקסמבורג ובלגיה. מאז כניסתו לתוקף של הצו, נצבר מידע, המצביע על תנודות קיצוניות במרווח השיווק, הנובעות מהצמדתו לעלויות שיווק הדלק באירופה, שמושפעות משער החליפין של יורו ביחס לדולר.


לדעת המשרד, מנגנון העדכון הקיים איננו מתאים לתנאי הארץ, ועל כן צריך להחליפו. השיטה הקיימת גורמת לעיוותים בחישוב מרווח השיווק, וחוסר פרופורציה בין התנהלות המדדים "המיובאים", ביחס למדדים המקומיים. עקב כך, תוכלנה חברות הדלק לקבל תוספות בלתי סבירות ובלתי ראויות, שלא תשקפנה את השינויים בעלויות שיווק הבנזין בארץ.  


המשרד הציע לוועדת המחירים, להצמיד את החישוב למדדי המחירים בארץ - הצמדה של 70% למדד המחירים לצרכן, ו-30% למדד השכר, בניכוי מקדם התייעלות. מדדים אלה משקפים את השתנות המחירים הרלוונטיים, למבנה ההוצאות של חברות הדלק הפועלות בארץ. 


עמדת המשרד לא התקבלה. נציגי משרד האוצר סברו כי שיטת העדכון הקיימת, נועדה ליצור יציבות במשך כל תקופת המעבר לתדלוק עצמי, ושינוי כללים בעיצומו של התהליך, עלול לפגוע בהתקדמות שכבר הושגה. השיטה שנקבעה, מביאה גם לשחרור הרגולטור מתלות בגופים מפוקחים. 


בסיום הבחינה המחודשת של רווחיות חברות הדלק, יוחלט באיזה דרך לפעול לשינוי מנגנון העדכון של מרווח השיווק.

11.
מרווח השיווק של הבנזין, הופעל כמנוף להעמקת הרפורמה במשק הדלק, וכזרז ליצירת תחרות בענף תחנות התדלוק. העלאת מרווח השיווק נוצלה להרחבת מגוון השירותים הניתנים לצרכן, באמצעות הכנסת שיטת התדלוק העצמי. שירות עצמי אפשר לצרכן ליהנות מהוזלת מחיר הבנזין הנמכר בתחנה, כתוצאה מהורדת ההוצאות השוטפות של חברות הדלק.  


"צו שירות עצמי", קבע, כי על חברות הדלק לבצע מעבר הדרגתי לשירות עצמי, בהיקף מוגדר ובלוח זמנים קשיח - לפחות 40% מכלל תחנות התדלוק, עד אביב 2006. החברות שלא תעבורנה לתדלוק עצמי, בשיעור ובמועד שנקבעו בצו, לא תוכלנה להמשיך וליהנות מדמי שירות בלילה, או מתוספת בעד תדלוק בשירות מלא.


למעקב אחר קצב ההתקדמות, נקבעו גם מועדי ביניים: בהתאם לצו הפיקוח, החל מאפריל 2004, על חברות הדלק להפעיל תדלוק עצמי, בשיעור של לפחות 20% מכלל עמדות השירות. 


המשרד מרכז נתונים על עמידת חברות הדלק בדרישות החוק. מהמידע במינהל הדלק משתמע, כי החברות עברו את המכסה שנקבעה עבורן.


הפעלת שירות עצמי נועדה להבטיח מתן הנחה לקהל, בגין אי תשלום דמי שירות. בפועל, מרבית תחנות הדלק שמפעילות שירות עצמי, מעניקות הנחות מעבר לנדרש בצו. מנתוני מינהל הדלק משתמע, כי רוב ההנחות הניתנות כיום לנהגים, גבוהות מהתוספת שקיבלו חברות הדלק באמצעות העלאת מרווח השיווק. 


לדעת המשרד, מבחן התוצאה הוא חיובי: הוגברה התחרות בענף תחנות התדלוק, והוזל מחיר הבנזין לצרכן. המהלך הכולל, המתנה את העלאת מרווח השיווק בהכנסת שירות עצמי, תרם לזירוז שינויים מבניים בענף תחנות התדלוק, והביא לקידום המטרות שנקבעו על ידי המשרד. ניתוח ראשוני של מינהל הדלק מראה, כי המהלך משיג את יעדיו.

נציבות המים
תכנית אב לפיתוח משק המים בישראל והשבת קולחים

החלטת ממשלה בק/6 - 27.4.2003

הוועדה הבינמשרדית, אשר הוקמה בסעיף ה(6) בהחלטה מספר 2117(כל/46) מיום 3.8.2000, בראשות נציג המשרד לאיכות הסביבה, תציג, תוך חודש, בפני ועדת השרים לעניני ביקורת המדינה, את המלצותיה בענין קביעת תקני איכות מי-הקולחין, וזאת לפני הבאת ההמלצות לדיון ולאישור ועדת השרים לעניני חברה וכלכלה.
משרדי הבריאות ואיכות הסביבה יגישו לועדת השרים לעניני ביקורת המדינה, הצעותיהם בענין הפעולות שיינקטו לאכיפת התקנים שייקבעו והפיקוח על איכות המים. 
ביצוע ההחלטה

נציבות המים
הוועדה סיימה את עבודתה, כולל ניתוח כלכלי, המתאר איך הנטל הכספי יחולק בין המגזר החקלאי, מקבל הקולחים, לבין המגזר העירוני, שמטפל בשפכים.

ההסדר ומסקנות הוועדה, אינם מקובלים על משרד האוצר ומשרד הפנים, ולכן נציבות המים הכינה מפת רגישות הידרולוגית, לפיה תקבע רמת הטיפול בשפכים, על-פי רגישות הידרולוגית בכל אזור, ובהתאם יקבעו סדרי עדיפויות לשדרוג מתקני טיפול בשפכים.

ריכוז ממצאי הביקורת

הגופים המבוקרים: נציבות המים; משרד החקלאות ופיתוח הכפר; משרד התשתיות הלאומיות

17.
לדעת משרד מבקר המדינה, לא יהיה ניתן לנייד את הקולחים העודפים מדרום השרון לחלקו הצפוני ללא המוביל ירקון-בנימינה, וממילא קידומם של מפעלי הרוחב וניצול קולחיהם יהיו מוגבלים בהעדרו של "עמוד השדרה" של הפרויקט כולו. נוסף על כך, אין זה סביר שהמדינה תקדים השקעות עתק במתקני התפלה בטרם תנצל את מי הקולחים הזולים יותר ניצול מרבי.

22.
כמויות השבת הקולחים בשנים 1995-2001 גדלו מ-250 מלמ"ק בשנת 1995 ל-266.5 מלמ"ק בשנת 2001, 16.5 מלמ"ק בלבד בשבע שנים. נתונים אלה מצביעים על אי-הצלחת משרדי הממשלה המופקדים על הנושא, המשרד לתשתיות לאומיות ונציבות המים ומשרד החקלאות ופיתוח הכפר, לעודד את הגדלת השימוש במקור מים חלופי זה אגב המרתו במים שפירים לשימושים עירוניים. עניין זה ראוי לציון בשל הקיצוץ החד במכסות המים השפירים לחקלאים משנת 2001 ואילך, והקצבת כ-800 מיליון ש"ח (לעשר שנים) לפרויקטים אלה מכספי קרן האיזון שבוטלה בראשית שנת 1999. סביר להניח, כי בקביעת תעריפים למים שפירים ולמי קולחים לשימוש חקלאי על פי עלויותיהם יש כדי להגדיל את הביקוש לקולחים ולשיפור איכותם ולהקטין את שיעור הקולחים הבלתי מנוצלים. 

מצב תיקון הליקויים

נציבות המים
17.
מפעל ירקון-בנימינה אמור לנצל את קולחי כפר-סבא ורמת השרון, לאחר שיזרמו בירקון, לניצול חקלאי מהירקון צפונה.


במסגרת מפעל ירקון-בנימינה, נציבות המים מטפלת בשני פתרונות לניצול קולחים, במקביל: א. פרוייקטים אזוריים מצפון לירקון: דרום השרון, חוף השרון, לב השרון ועוד. הנושא לא מתקדם מסיבות שונות: חוסר תקציב, בעיות שחרור קרקע למאגרים, ועוד; ב. ניצול קולחים על ידי צרכני הירקון וגני יהושע. הפרוייקט הוא תחילת מוביל ירקון-בנימינה: הקמת תחנות שאיבה בשבע תחנות, אספקה לצרכנים חקלאיים ועירוניים בסביבה, והמשך הקו בשמורת המוביל. הנושא בתכנון בחברת מקורות.

22.
בשנת 2000 קיבלה הממשלה החלטה להקים מפעלי השבת קולחין, שיביאו להמרת מים שפירים בהיקף של 150 מלמ"ק, בתוך 5 שנים. במאי 2000 נחתמו הכללים לסיוע, על בסיס תקציב כולל של 800 מלש"ח, שינתן במהלך 10 שנים.


בשנת 2001, החלו בפרוייקטים הראשונים. הקמת פרוייקט נמשכת כ-3 שנים.


עד לשנת 2004, חתמה נציבות המים על התחייבויות בסכום כולל של כ-700 מלש"ח, לסיוע ל-37 פרוייקטים, אשר יחזירו למערכת כ-100 מלמ"ק מים שפירים.

המוסד לביטוח לאומי
 
תשלומים לנפגעי פעולות איבה

הגופים המבוקרים: המוסד לביטוח לאומי; משרד הביטחון

 
 
א. ריכוז ממצאי הביקורת

 
3. 
עקב קביעה לא נכונה של השכר הקובע לתגמול לטיפול רפואי (תט"ר), או של סכום מס ההכנסה שיש להפחית ממנו לנפגעים שהם שכירים, שולם
ל-12 (כ-31%) מהנפגעים במדגם תט"ר קטן או גדול מהמגיע להם: לתשעה מהם שולם תט"ר קטן  ב-224 עד 14,430 ש"ח מהמגיע להם ולשלושה שולם תט"ר גדול ב-195 עד 5,390 ש"ח מהמגיע להם.

 
4. 
בחישוב השכר הקובע לתט"ר של ארבעה (כ-10%) מ-39 הנפגעים במדגם לא הופחת סכום מס ההכנסה או הופחת סכום קטן מן הדרוש. כתוצאה מכך שולם לנפגעים תט"ר בסכום גדול ב-888 עד 14,675 ש"ח מהמגיע להם.

 
7. 
המוסד לא שמר על שוויון בין נפגעים בעלי נתונים דומים ולא קבע אמות מידה ברורות ואחידות לטיפול בנפגעים שנקבעה להם דרגת נכות קודם שתמה זכאותם לתט"ר.

 
8. 
טיפול המוסד בנפגעים לא נעשה על פי כללים אחידים. על המוסד, בתיאום עם משרד הביטחון, לקבוע בנוהל מפורט את דרך החישוב של השכר הקובע, ובכלל זה את הכללים לניכוי מס ההכנסה מהשכר ולפריסת שכר נוסף. על המוסד לשפר את הפיקוח והבקרה על הטיפול בתביעות לתט"ר ולהימנע תשלומי יתר למי שאינם זכאים לכך. על המוסד לקבוע הוראות בעניין ניכוי דמי ביטוח בריאות מהתט"ר.

 
9. 
המוסד לא הקפיד שדרגת הנכות של נכים הזכאים למענק חד-פעמי בגין פעולות איבה תחושב על פי כללים אחידים. עד לתיקון תקנות התגמולים לנפגעי איבה, מן הראוי שפגימה פיקטיבית שנועדה לתקן את חישוב דרגת הנכות תירשם במחשב בשם מיוחד כדי שיהיה אפשר להבחין בינה לבין פגימה אמיתית.

 
10. 
מאגר הנתונים של פגימות הנכים לא איפשר למוסד לאתר נכים על פי סוג פגימתם ולבדוק את ההחלטות שהתקבלו בעניינם. הדבר חיוני למיצוי זכאותם של הנכים לתוספות ולהטבות שונות. רישום הפגימות בשם פיקטיבי שלא על פי תקנות הנכים עלול להקשות על המוסד לבדוק אם הוא משלם לכל הנכים את התוספות וההטבות המגיעות להם. רישום כזה פוגע בבקרה ועלול לפתוח פתח לרישומים ולתשלומים שלא כדין. תיקון טעויות והחלטות שגויות של ועדות רפואיות צריך להיעשות בדרכים שנקבעו לכך בחוק.

 
11. 
על פי הוראות משרד הביטחון, נכים בעלי דרגת נכות של 50%-100% שהגיעו לגיל זקנה (60 שנה באשה ו-65 בגבר) או התאלמנו לפני שהגיעו לגיל זקנה זכאים לתוספת לעזרת הזולת בסכום כפול מהסכום שנקבע בתקנות לאותה דרגת נכות (להלן - תוספת מוגדלת). אף שתאריך הלידה של כל נכה רשום במאגר הנתונים של נפגעי איבה, התוספת המוגדלת אינה משולמת לכל הזכאים או משולמת באיחור רב. למקצת הנכים שקיבלו את התוספת באיחור שילם המוסד הפרשים קטנים מהמגיע להם.

 
12. 
המוסד אינו מעדכן את מאגר הנתונים של נפגעי איבה בשינויים במצבם המשפחתי של הנכים על פי מידע שוטף שהוא מקבל ממשרד הפנים. כתוצאה מכך המוסד אינו משלם את התוספת לנכה עם ילד לכל הנכים הזכאים לה. אף שתאריך הלידה של ילדי הנכים רשום במאגר הנתונים של נפגעי איבה, לא תמיד מפסיק המוסד במועד את תשלום התוספת לנכה עם ילד.

 
13. 
עדכון התוספת לעזרת הזולת בהתאם לדרגת הנכות, לגיל הזכאים, למצבם המשפחתי או לגיל ילדיהם אינו נעשה באופן אוטומטי גם כאשר המידע הרלוונטי רשום במאגר הנתונים של נפגעי איבה, ויש שמידע מעודכן הנוגע לשינויים במצבם המשפחתי של הנכים המתקבל במוסד ממשרד הפנים, אינו נרשם במאגר הנתונים של נפגעי איבה. עקב כך, ובהיעדר בקרת איכות ובקרות ממוחשבות על תקינות הנתונים בנושא זה, מקצת הזכאים מקבלים מהמוסד תוספת לעזרת הזולת גדולה או קטנה מהמגיע להם או מקבלים את התוספת באיחור, ויש אף לאחר הפטירה.

16. 
המוסד לא הקפיד שתוספות והטבות חדשות המפורטות בהוראות מעודכנות של משרד הביטחון ישולמו לכל הנכים, ומידע המתקבל במוסד שיש בו כדי להשפיע על זכאותם של נכים לתשלומים שונים ירשם במאגר הנתונים של נפגעי איבה.

 
19. 
בהוראות משרד הביטחון ובהוראות המוסד לא נקבעו כללים מפורטים לחישוב השכר הקובע לפיצוי עובד שכיר ושל עובד עצמאי: לא צוין בהן מה הבסיס לחישוב השכר של עובד שכיר, אילו רכיבי שכר יש לכלול בו, ומה הן הדרכים לחישוב "הטבות שנמנעו מבן המשפחה בשל היעדרות מעבודה". כתוצאה מכך חישבו עובדי אגף השיקום את סכום אבדן ההכנסה כל אחד על פי הבנתו.
20. 
המוסד לא הקפיד שכל פקידי השיקום יחשבו את הפיצוי על אבדן הכנסה על פי הוראות משרד הביטחון. לחישוב הפיצוי על אבדן זכויות שכר, כגון דמי מחלה, דרוש מידע מפורט שאינו רשום בתלושי השכר והוא כרוך בחישובי מס הכנסה ודמי ביטוח. המוסד לא קבוע בתיאום עם משרד הביטחון נהלים בעניין זה, ובהם פירוט דרכי החישוב. לא נקבעו כללים ברורים לחישוב הפיצוי על אבדן ההכנסה לעובדים עצמאיים, הנוגעים בין היתר לעדכון ההכנסה, להפרשי שומה ולניכויי החובה.

 
ב. מצב תיקון הליקויים

 
המוסד לביטוח לאומי
3,4. בחוזר ממארס 2004, אשר הופץ למטפלים בנפגעי פעולות איבה, נקבעו נהלים חדשים לחישוב השכר הקובע, ולפיהם החישוב יבוצע על ידי פקידי תחום הכספים. ההנחיות החדשות כוללות גם כללים לחישוב החיוב במס הכנסה.

7,8. מיושמים נהלים אחידים לפקידי התביעות, באשר לדרך חישוב השכר הקובע והכללים לניכוי מס הכנסה מהשכר. אי ניכוי דמי ביטוח בריאות, למבוטחים ששולם להם תגמול טיפול רפואי לחודש מלא, בא על פתרונו. פקידי התביעות הונחו כיצד לשלם תגמול טיפול רפואי למי שהוכר כנכה. לעובדים הופץ גם חוזר בנושא.

9,10. פקידי התביעות הונחו להימנע מלהזין סעיפי ליקוי פיקטיביים, ולשלוח את הפרוטוקולים לתיקון, על פי הנהלים. עד לפתרון קידוד סעיפי הליקוי בהם יש בעיה או אי התאמה, המוסד מזינן עבורם סעיף פיקטיבי, עם תרגום מילולי, המאפשר לזהות את סוג הפגימה.

גם בדרגת נכות זמנית, מצוינים כיום סעיפי הליקוי, שעל פיהם נקבעה דרגת הנכות, ולכן המקרים בהם יש להזין סעיפים פיקטיביים, הם מועטים ביותר.

החל מיוני 2003, התיקים נשלחים מיד לאחר גמר הטיפול בוועדות הרפואיות, לייעוץ הרפואי, לבקרת תקינות החלטות הוועדות, תקינות רישום סעיפי הליקוי בפרוטוקולים, וקביעת זכאות להטבות רפואיות: נעליים, ביגוד, חמי מרפא, ועוד.

11,13. במערכת הממוכנת נקבעה שיטת הזנה חדשה, של רישום ההטבה לעזרת הזולת, אשר תאפשר תשלום אוטומטי ושינויים עתידיים אוטומטיים ברמת הזכאות. עד סוף ינואר 2004, נבדקו ותוקנו כל המקרים הקיימים במערכת, בהתחשב גם בשינויים בתקנה המגדירה את הזכאות לעזרת הזולת. פוסמו הוראות לעוסקים בתשלום ההטבה, המבהירות את כללי הזכאות ואופן התשלום לכלל הזכאים.

12. שיטת ההזנה החדשה על פיה נוהג האגף כיום, מאפשרת קידוד התוספת במערכת, באופן שניתן להזין בה שינויים עתידיים, כגון תוספת עם הגיע רעייתו של נפגע בעל נכות מיוחדת לגיל 40, וקידוד התוספת לנפגעים בעלי מצב משפחתי מיוחד, באופן שעם תום התנאים היוצרים את הזכאות המיוחדת, כגון לנפגע גרוש/אלמן/רווק, ולו ילדים קטינים עד גיל 15, או לנפגעת שנולד לה ילד, תחזור המערכת לשלם התוספת הבסיסית באופן אוטומטי, על פי אחוזי נכות.

אגף איבה, בשיתוף עם אגף המחשוב, מנפיק אחת למספר חודשים, דו"חות לקבלת מידע על שינויים במצב הנפגעים המזכים בהגדלת התוספת, כגון דו"ח לידות של נשים נכות.

אגף איבה יפנה שוב למשרד הביטחון, על מנת לבחון את האפשרויות לעדכונים אוטומטיים של ההטבה, עם השינוי בתנאים היוצרים זכאויות שונות שאינן אוטומטיות כיום, כגון מצב משפחתי (התאלמנות), הולדת ילד, תוספת בגין גירושין, ועוד.

16.
לאור ממצאי הביקורת נבדק כל קובץ הנפגעים. המקרים שנמצאו על-ידי הביקורת, תוקנו. לגבי מענק נעליים, נסרק הקובץ, וכל המקרים תוקנו. לגבי מענק ביגוד, הקובץ נסרק, ונותרו לטיפול 57 מקרים. במקביל, הונחו עובדי האגף לפעול על פי ההוראות החדשות, לתשלום ההטבות לנכים המטופלים במוסד.

19,20. ב-29.1.2004 הופץ נוהל חדש, בשיתוף אגף השיקום ואגף ארגון וסניפים במינהל הכספים והבקרה,  בדבר אופן חישוב ותשלום אובדן הכנסה, לבן משפחה של נפגע פעולת איבה מאושפז. בחוזר פורטו נהלים, שנקבעו לאחר בדיקה מחודשת, של אופן החישוב הנהוג במשרד הביטחון. בהתאם לנוהל, פקיד השיקום מחליט על הזכאות לתשלום אובדן הכנסה ומשך תקופת הזכאות. פקיד הכספים מבצע החישובים המתאימים, וקובע הסכום שיש לשלם לתובע.

יד ושם רשות הזיכרון לשואה ולגבורה

דו"ח 53א

הגופים המבוקרים: יד ושם; משרד החינוך, התרבות והספורט

א. 
ריכוז ממצאי הביקורת
2. 
בפרויקטים שהושלמו בבית הספר ובארכיון לא הוכנו נוהלי עבודה לתחזוקה שבשגרה ולאירועים מיוחדים. רוב החוזים עם הקבלנים למתן שירותים נעשו באמצעות חברת הניהול, אבל יד ושם לא מינתה מישהו מטעמה שיהיה אחראי על חוזי התחזוקה, אחד הבקיא בכל הקשור בתחולתם ובתנאיהם ובסמכותו לחדשם בעת שיפוג תוקפם. אי-דאגה מראש לתקצוב ולמקורות מימון לתחזוקת הפרויקט עלול להכביד על תקציבה בעתיד.
6. 
כבר בדוח שנתי של מבקר המדינה מספר 45 משנת 1995 בפרק על מוזיאון ישראל נכתב כי קרנות צמיתות ומיועדות הן בבחינת הקדש ציבורי כהגדרתו בחוק הנאמנות, התשל"ט-1979, וכי מי שמנהל קרנות כאלה חייב לרשמן כהקדש אצל רשם ההקדשות ולדווח לו על פעילותן; הכול כמפורט בחוק הנאמנות מ-16 הקרנות הצמיתות של יד ושם רק שבע רשומות אצל רשם ההקדשות. 
7. 
למרות האמור בתקנות כספי הקרנות אינם מופקדים בחשבון נפרד אלא בחשבון הבנק המשמש גם את ההוצאות השוטפות של יד ושם.

8. 
חובה על יד ושם להעביר לזכות הקרנות את מלוא התשואה בגין נכסיהן, וזאת על פי סעיף 3(א) לחוק הנאמנות הקובע שפירותיהם ותמוריהם של נכסי הנאמנות יהיו אף הם לנכסי הנאמנות. 

10. 
בהשוואה בין הנוהל לבין התקשי"ר, המשמש כאמור קו מנחה ביד ושם, נמצא כי כללי דיווח שנקבעו בתקשי"ר לא הוסדרו בנוהל. חובת דיווח ענייני לא נכללה בנוהל, ודוחות כאלה מולאו רק אם החליט העובד על כך ביוזמתו. יש להוסיף בנוהל את הדרישה למלא דוח ענייני עם החזרה מהנסיעה, בייחוד מנסיעות לגיוס כספים ולרכש.

11. 
ביד ושם נמצאו ליקויים בנהלים לטיפול במלאי, ובכלל זה שמירת המלאי, מעקב אחר תנועות המלאי, ספירות מלאי תקופתיות אגב השוואה בין המצאי לבין דוחות המלאי במחלקות שבהן קיים דוח כזה.

12. 
לשיפור הפיקוח על הכספים המתקבלים והבקרה עליהם היה ראוי להפריד בין התפקידים של האחראי לרישום התקבולים בהנהלת החשבונות ובין אלו של האחראי לשמירת הכספים המצויים בקופה. יש גם לספור תקופתית את המזומנים והשקים בקופה ולהשוות את התוצאות לרישומים שבהנהלת החשבונות.
ב. מצב תיקון הליקויים

יד ושם

2. 
הוקמה קרן צמיתה אשר מפרותיה ישולמו הוצאות האחזקה הנוספות עם השלמת הפרוייקט.

6. 
ביד ושם מתבצעת עבודת מטה, בשיתוף וליווי היועצים המשפטיים והחשבונאים, לאיתור, איסוף ומיפוי מסמכי היסוד של קרנות יד ושם, במטרה לבחון את מעמדן.


עם סיום איסוף החומר המתייחס לכל קרן וקרן ביד ושם, ולאחר קבלת חוות דעת היועצים המשפטיים של יד ושם, יועברו הקרנות הראויות להירשם כהקדשות, לרשם ההקדשות, על מנת לרשמן כדין, בנוסף ל-7 הרשומות כבר.

7. 
בהמשך לסיכום עם רשם ההקדשות, נפתח ביד ושם חשבון נפרד להקדשות, וכל הריביות הנדרשות, מופרשות לכל הקדש והקדש, בהתאם.


החל ממאזן שנת 2001, ההקדשות נרשמות כפרק נפרד במאזן.


יד ושם מעבירה דו"ח שנתי לרשם ההקדשות, ורושמת הקדשות נוספות, על פי הצורך.

8. 
ביד ושם פועלת ועדת השקעות, המחליטה על גובה הריבית שיש לזקוף להקדשות.  קיימת הקפדה לשמירת ערכה הריאלי של כל קרן וקרן, ולשימוש בפירות הקרן בלבד.

10. 
בעקבות הביקורת, נוסף בנוהל נסיעות לחו"ל, סעיף הדן בחובת דיווח ענייני, עם החזרה מהנסיעה.

11. 
לדעת יד ושם, חלקו הגדול של הציוד מטופל כראוי.  השלמת הטיפול ובעיקר בציוד הקבוע, תתבצע עד סוף שנת העבודה 2004.

12. 
במדור התקבולים בהנהלת החשבונות עובדים רק שני עובדים קבועים, ולדעת יד ושם, ואין זה מעשי להפריד בין הרישום לשמירת הכספים.


אחת לחודש נערכת ספירת המצאי בקופה; נתוני המצאי מושווים לספר הקופה ולמערכת הנהלת החשבונות.

רשות ניירות ערך
הפיקוח על יועצי השקעות ומנהלי תיקי השקעות

הגופים המבוקרים: רשות ניירות ערך; בנק ישראל - המפקח על הבנקים
א. 
ריכוז ממצאי הביקורת

1.  
אין תיאום בין הרשות לניירות ערך ובין המפקח על הבנקים בקביעת נושאים לביקורת בחברות בנות של בנקים העוסקות בניהול תיקים או בניהול קרנות נאמנות, ובעניין קביעת מדגמים לביקורת. הרשות והמפקח אינם מעבירים ביניהם מידע בדבר ממצאי ביקורות, על יועצי השקעות המועסקים בבנקים ועל חברות שבשליטת בנקים העוסקות בניהול תיקים; ועל חברות לניהול תיקים שבשליטת בנקים. 

6. 
לא הותקנו תקנות לפי סעיפים 14(ב) (גילוי נאות), 15(ב) (ניגוד עניינים), 26(ד) (דיווח ללקוחות) ו-30(ב) (הגדרת התנהגות שאינה הולמת). אשר לתקנה לפי סעיף 26(ד), מן הראוי, לדעת משרד מבקר המדינה, שהיא תחייב מנהל תיקים לדווח ללקוחו, לפחות בתום כל שנה, בין היתר על השיעורים והסכומים של העמלות (בגין ביצוע עסקאות) ששילם מנהל התיקים על חשבון לקוחו, של התשואה ברוטו (לאחר ניכוי העמלות), של דמי הניהול שגבה מנהל התיקים ושל התשואה נטו (לאחר ניכוי דמי הניהול) שנשא תיק הלקוח, והכול לפי נוסחות חישוב אחידות ומחייבות. 

8.  
הבנקים שולטים במידה רבה בענפים של ייעוץ השקעות, ניהול תיקים, ניהול קרנות (וכן ניהול קופות גמל) וחיתום, נוסף על עיסוקם העיקרי בגיוס פיקדונות ובמתן אשראי ועל מעורבותם בענפי משק אחרים. הריכוזיות הרבה בשוק ההון טומנת בחובה ניגוד עניינים מובנה. במצב זה דרוש ביתר שאת לקיים מערכת פיקוח אפקטיבית על ענפי ההשקעות.

ב. מצב תיקון הליקויים

רשות ניירות ערך
1.
הרשות תבדוק, יחד עם המפקח על הבנקים, את האפשרות לחלוקת סמכויות הפיקוח על מנהלי קרנות, הנמנים על הקבוצות הבנקאיות, בין הרשות לבין הפיקוח על הבנקים, ובאיזה נושא מנושאי הפיקוח הדבר אפשרי. הרשות תפעל לכינון הסדרים להעברת מידע בין שני גופי הפיקוח.

6. 
חוק הייעוץ נוסח כהסדר שלם שניתן לפעול לפיו, גם ללא התקנת תקנות לפי סעיפים 14(ב), 15(ב), 26(ד) ו- 30(ב) לחוק. הסמכות שנקבעה בסעיפים אלה היא סמכות משלימה, למקרה הצורך. 


בסעיפים 26(א) ו-17 לחוק הייעוץ, מופיעה כבר היום החובה לכלול בדיווח ללקוח, שיעורים וסכומים של עמלות ודמי ניהול.


בעבר נכתבה טיוטא בנושא חובת דיווח בנוגע לתשואות, לפי נוסחאות חישוב אחידות ומחייבות, אולם מאחר ומספר גדול של חברות לניהול תיקים, הן חברות קטנות המנהלות נכסים בסכומים נמוכים, לא נראה לרשות ניירות ערך בזמנו, מוצדק לחייבן בהתקנת מערכות מיחשוב יקרות. מהדוחות לשנת 2002 שהוגשו לרשות עולה כי כ-43% מהחברות ניהלו נכסים בסכום הנמוך מ-50 מליון ₪. מהדוחות לשנת 2003 עולה כי השיעור אף עלה לכ- 51%. רשות ניירות ערך תדון ותשקול שוב נושא זה.

8.
הרשות מקיימת פיקוח על חברות ויחידים, בעלי רשיון יועץ השקעות, או רשיון מנהל תיקי השקעות. הפיקוח מתקיים באמצעות ביקורות במשרדי בעלי הרשיון, ביקורות בהן מתבקשות החברות להמציא לרשות מסמכים באופן שוטף, בדיקת תלונות ובדיקת דו"חות שנתיים של חברות בעלות רשיון.


בחודשים האחרונים של שנת 2003 ובתחילת שנת 2004, נערכו לראשונה 24 ביקורות אצל יועצי השקעות באחד הבנקים, בנושא ייעוץ השקעות לגבי קרנות נאמנות של חברות הקשורות לאותו הבנק. בביקורת נבדקה עמידתם של יועצים בהוראות החוק הבאות: חובות אמון; התאמת השירות לצורכי לקוח; הסכמים עם לקוחות; גילוי נאות ללקוחות על העניינים המהותיים לעיסקה או לייעוץ הניתן; הודעה ללקוח על ניגוד עניינים; איסור העדפה; ואיסור מתן תמריצים ורישום פעולת ייעוץ.

הרשות תמשיך לערוך ביקורות בנושאים אלה, בבנקים ובחברות ניהול תיקים.


חוק השקעות משותפות בנאמנות, התשנ"ד-1994, מטפל בנושא ניגוד העניינים בדרכים שונות – החל בדרך של איסור מוחלט על פעולה מסוימת, למשל עשיית עסקה מחוץ לבורסה, ועל פי תיקון מוצע לחוק גם עשיית עסקה תואמת, בין קרן לבין גופים קרובים למנהל הקרן, כהגדרתם בסעיף 67 לחוק, אם בדרך של קביעת הצורך לקבל את אישור הדירקטוריון לעשיית עסקה, למשל על עסקאות של ניגוד עניינים, כאמור בסעיף 18 (16) לחוק, או בדרך הגילוי הנאות, בהצעת תיקון לתקנות השקעות משותפות בנאמנות, לפיה יהיה על מנהל קרן, להגיש דו"ח מיידי על עסקה מחוץ לבורסה, או עסקה תואמת, שעשה בעד קרן שבניהולו.

רשות הנמלים

האגרות על השירותים הניתנים בנמלים

הגוף המבוקר:  רשות הנמלים 
א. ריכוז ממצאי הביקורת

1.
קביעת התעריפים הבסיסיים לא נעשתה על פי תמחיר העלות של כל שירות. הרשות עשתה מפעם לפעם תחשיב של עלויות השירותים שהיא מספקת, אך לא קבעה את תעריפיה לפי עלויות אלה. בשל שיטת העדכון של תעריפי הרשות גדל במהלך השנים הפער בינם לבין העלויות של שירותיה. הגידול בהיקף הפעילות בנמלים, ההשקעות הגדולות בציוד ובתשתית וכן ההתייעלות והשינויים בתהליכי העבודה שנוצרו בעקבות ההשקעות, כמעט שלא באו לידי ביטוי במרבית התעריפים. עקב כך נוצרו כמה עיוותים בתעריפים.

ב. מצב תיקון הליקויים

רשות הנמלים
1.
גובשה הצעה למבנה תעריפים חדש לנמלים תוך הסתייעות במומחים חיצוניים ובמסגרת צוות התחרות/תעריפים שהוקם לעניין תאגוד הנמלים.


במסגרת הצעת חוק ”רשות הספנות והנמלים“ וטיפול שרי האוצר והתחבורה בנושא, הוטל על נציגי משרדי האוצר והתחבורה להציע לממשלה מבנה תעריפים.


נציגי משרד האוצר והתחבורה מקיימים מאז חודש אוקטובר 2003, פגישות עם נציגי הרשות, לגיבוש הצעת מבנה תעריפים.


מועצת רשות הנמלים הקימה ועדת אד הוק, לעניין השינוי המבני ברשות הנמלים, ובין השאר לענין מבנה התעריפים.


תוצאות הדיונים של נציגי האוצר, התחבורה והרשות, הוצגו בפני ועדת האד הוק. 


נמשכות הפגישות של נציגי הרשות עם נציגי משרד האוצר והתחבורה, להשלמת גיבוש מבנה התעריפים שיוצע לשרים.

השקעת עתודות כספיות ברשויות שהוקמו על פי חוק:

רשות הנמלים והרכבות, רשות שדות התעופה ורשות הדואר

הגופים המבוקרים:  רשות הנמלים; רשות שדות התעופה; רשות הדואר; משרד האוצר - אגף החשב הכללי, אגף שוק ההון, ביטוח וחיסכון

א. ריכוז ממצאי הביקורת

1.
בשנת 1992 שילמה רשות הנמלים לממשלה, בהתאם לסעיף 35א(ד) לחוק רשות הנמלים והרכבות, התשכ"א-1961, מקדמה בסך כ-706 מיליון ש"ח (במחירי דצמבר 1999), על חשבון העברת המקרקעין של הרכבת לידיה. בעקבות זאת צומצמו היתרות הכספיות של רשות הנמלים שנועדו לפיתוח הנמלים. מאז מציגה רשות הנמלים את המקדמה בדוחותיה הכספיים כיתרת חוב של הממשלה. את עניין החוב מברר צוות שהקימה הממשלה, ובמועד הוצאת הדוח הכספי לא היה אפשר להעריך את הסיכויים לגבותו. עד ינואר 2001 לא החליט הצוות האמור בעניין החוב.

2.
ועדת הכספים של מועצת רשות הנמלים מקבלת בכל רבע שנה מסמנכ"ל לכלכלה וכספים דיווח על  מצב תיק ההשקעות. הביקורת העלתה, שעד דצמבר 1998 הובאו בדיווחי הסמנכ"ל רק פרטים על התשואות שהשיגו ההשקעות שהושקעו על ידי מנהלי התיקים, ולא על אלה שהשיגו ההשקעות שהשקיעה רשות הנמלים בעצמה, משום שבידי רשות הנמלים לא היו נתונים על התשואות שהשיגו ההשקעות שהיא השקיעה בעצמה. בהעדר נתונים כאלה לא היה אפשר להשוות בין התשואות שהשיגו מנהלי התיקים לבין אלה שהשיגה רשות הנמלים בעצמה. 

6.
על רשות הנמלים להקפיד שהנחיותיה למנהלי התיקים ינוסחו בצורה ברורה, כדי להבטיח שהכספים יישאו את התשואה המרבית.

7.
בשנים  1997 ו-1999 היו הפרשים ניכרים בין שיעורי הריבית ששילמו בנקים שונים על פיקדונות רשות הנמלים:  למשל, בנק א' שילם לרשות הנמלים בפברואר 1997 ריבית  שנתית של 12.4% ואילו בנק ב' שילם  13.3%, ובחודשים מאי - יוני  1999 שילם  בנק א' ריבית שנתית בשיעור 10% ואילו בנק ב' שילם 11%. רשות הנמלים לא פעלה כדי להשיג בכל הבנקים את הריבית המרבית. משרד מבקר המדינה העיר לרשות הנמלים, כי מאחר שמדובר בפיקדונות בסכומים ניכרים שהגיעו בשנת ב-1999 לכ-12 מיליון ש"ח עד כ-29 מיליון ש"ח, היה עליה לפעול לקבלת הריבית המרבית האפשרית בהתאם להיקף הכספי הניכר של השקעותיה בפיקדונות אלה.  

11.
ביולי 2000 פנתה רשות הנמלים למנהל תיקים ודרשה ממנו להחזיר לה כ-13,600 ש"ח מסכומי העמלות שנגבו מרשות הנמלים. מנהל התיקים לא נענה לדרישה בטענה שהעמלה נגבתה בידיעת רשות הנמלים. בנובמבר 2000 השיבה רשות הנמלים שהיא אינה מקבלת את טענות מנהל התיקים. עד דצמבר 2000 לא הוסדר העניין.

19.
בשנת 1998 החלו רשות הנמלים, רשות שדות התעופה ואגף שוק ההון, ביטוח וחיסכון שבמשרד האוצר, להכין הצעת תיקון לתקנות קופות גמל בכל הקשור להפקדת הכספים בקופת גמל מתאימה. התיקון הנדרש בתקנות קופות גמל לא נעשה עד סוף שנת 2000. הרשויות גם לא הפקידו עד אז את כספי היעודה לתשלום גמלאות בקופת גמל, ולא קיבלו מנציב מס הכנסה פטור ממס על רווחי השקעותיהן מכספי היעודות.

ב. תגובות המבוקרים

רשות הנמלים והרכבות 

1.
עם הפרדת הרכבת מהרשות ביום 1.7.2003, הועברו כל המקרקעין למדינה – כמפורט בחוק.

2.

ועדת הכספים של מועצת הרשות, מקבלת עתה בכל רבעון, את כל שיעורי התשואות של התיקים השונים, הן של מנהלי התיקים והן של התיק בניהול עצמי.

6.

ההנחיות למנהלי התיקים הובהרו והודגשו, והובאו לדיון ולאישור ועדת הכספים של מועצת הרשות. הבקרה נעזרת כיום במערכת ממוחשבת.

7.

הבדלי הריבית בין הבנקים נמשכים – אם כי בהרכב הכולל של התיק, השפעתם הסופית נמוכה.

11.

נתקבלה חוות דעת משפטית שנייה, באשר לסיכויי התביעה. על בסיס האמור בחוות דעת זו, מנסה הרשות לגבש הסכם חדש.

19.

לרשות יש עתה הסכם עם האוצר ועם נציבות מס הכנסה, באשר לפטור ממס לגבי ההכנסות. בעקבות השינוי המבני ברשות הנמלים, מתחדש עתה המו"מ עם אגף שוק ההון באוצר.

נמל אילת - כספים ותכנון

הגוף המבוקר הראשי: רשות הנמלים

מבוקרים נוספים: משרד הביטחון; משרד המשפטים - היועץ המשפטי לממשלה; משרד התחבורה

א. ריכוז ממצאי הביקורת

2. 
בעקבות משא ומתן בין הרשות למשרד הביטחון בדבר תשלום חובותיו של משרד הביטחון לרשות, נותר במחלוקת סכום של כ-4 מיליון ש"ח, ובמועד הביקורת עדיין היה רשום בספרי הרשות כחוב של משרד הביטחון. 

3. 
מאז 1999 דנים הרשות ומשרד הביטחון, בתשלום עבור המבנים שבנה משרד הביטחון על שטחי הרשות, רטרואקטיבית משנת 1992 אולם, עד מועד סיום הביקורת, פברואר 2003, לא סוכמו הדיונים בעניין, ובלא שהצדדים פנו ליישוב המחלוקת באמצעות המנגנון שהוסכם עליו.
5. 
לפי תקנות הנמלים (בטיחות השיט), התשמ"ג-1982, על מנהל הנמל לדווח למינהל הספנות והנמלים שבמשרד התחבורה (מספ"ן), בכל מקרה בו כלי השיט לא עומד בדרישות הבטיחות, ולנקוט נגדו את האמצעים המינהליים העומדים לרשותו. לפי תקנות הנמלים (בטיחות השיט), התשמ"ג-1982, בסמכות מספ"ן לנקוט אמצעים שונים כנגד מפעילי הספינות ורבי-החובלים, כדי לאכוף את העמידה בדרישות הבטיחות. בפועל, לא הפעילה מספ"ן את כל סמכויותיה לצורך אכיפת העמידה בדרישות אלה. 

6. 
הרשות לא המליצה לשר התחבורה לפטור את ספינות ההימורים מהחובה לקבל שירותי ניתוב, וממילא לא ניתן פטור כזה. למרות זאת, איפשר מנהל הנמל לספינות ההימורים לצאת ולהיכנס לנמל ללא כל שירותי ניתוב, וזאת על אף שמנהל מינהל הספנות והנמלים, יידע אותו על מקרים שבהם מפליגות ספינות ההימורים בלי שנמצאים על סיפונן קברניט או קצינים השייכים לצוות הבטיחות בספינות.
7. 
עד מועד סיום הביקורת בפברואר 2003 לא ביקשה הרשות משר התחבורה לפטור את ספינות ההימורים משירות ניתוב, והן ממשיכות לעגון ולהפליג ללא נתב, בניגוד להוראות החוק התקפות.
10. 
מתחילת 2001 מנהלת הרשות עם זכיין חוף הדקל משא ומתן לקביעת התנאים לפיהם הוא ישלם את חובותיו לרשות. אולם, המשא ומתן מתנהל בעצלתיים, ולא הסתיים עד מועד סיום הביקורת, פברואר 2003.

ב. מצב תיקון הליקויים

רשות הנמלים

2.3.
על צוות משותף למשרד הביטחון ולרשות הנמלים, הוטל לדון בנושאים שונים המצויים במחלוקת בין הצדדים, ובין השאר חוב המשרד לנמל אילת, בגין תשלום עבור מבנים שבנה משרד הביטחון בשטחי הרשות. דיוני הצוותים טרם התקדמו.


לדעת רשות הנמלים, יופסק הטיפול בנושא, בצוות המשותף. הרשות תפנה למנכ"ל משרד הביטחון, ובמידת הצורך, לאחר מכן, ליועץ המשפטי לממשלה.

משרד התחבורה
5.
מינהל הספנות והנמלים שבמשרד התחבורה (מספ"ן), פועל בסמכויות המינהליות הנתונות לו, על מנת להבטיח כי פעילותן של אניות ההימורים באילת, תהיה בכפוף לדרישות הבטיחות הקבועות בדיני הספנות והנמלים, כמפורט להלן: א. מידי שנה לפחות, נדרשות אניות הקזינו לעמוד בסיווג בטיחותי, לפי צו הפיקוח על מצרכים ושירותים (סיווג בטיחותי לאניות נוסעים), ולהציג תעודות תקפות, המעידות כי האנייה עומדת בתקנים בין-לאומיים של בטיחות השיט; ב. מספ"ן ערך לאניות הקזינו בדיקת אניות זרות, לפי הפרק החמישי א' לתקנות בטיחות השיט האמורות, פעמיים בשנה, תדירות כפולה מלכל אנייה זרה אחרת; ג. בשיתוף פעולה עם יחידת השיטור הימי באילת, מבצע מספ"ן ביקורות בלב ים באניות הקזינו, על מנת לוודא, כי בכלי השיט צוות בטיחות, בהתאם לנדרש על פי הוראות מדינת הרישום של האנייה, והוראות מנהל המחלקה הטכנית, מתוקף סמכותו לפי תקנה 15 לתקנות בטיחות השיט; ד. אם נמצא כי האנייה מפליגה בצוות בטיחות חסר, מוטל על הקברניט ועל הבעלים קנס מינהלי בגובה 8,000 ₪. הטיפול בהגשת כתבי אישום, במקרה שהנקנס מבקש להישפט, נמצא בידי מחלקת התביעות של משרד התחבורה, אשר מנהלת את האישומים ללא פשרות. בחלק מהמקרים השיגה הרשעות נגד הקברניטים, ובחלק מהמקרים הם זוכו; ה. מנהל מספ"ן הגיש קובלנה משמעתית, כנגד הקברניט  או בעל הדרגה הבכירה באנייה שמפליגה בצוות בטיחות חסר – קובלנות המתבררות בבית הדין המשמעתי לימאים. חלק מהתובענות עדיין מתנהלות, חלקן הסתיימו בהרשעה וחלקן בזיכוי.

משרד התחבורה ורשות הנמלים

6.
ב-18.9.2003 פנו יו"ר רשות הנמלים ומנכ"ל הרשות, אל שר התחבורה, בבקשה להסמיך את מנהל נמל אילת, לתקופת ביניים שתיקבע, לפטור את קברניטיהם של 8 כלי שיט, אשר 7 מהם הינם ספינות הימורים, וכן קברניטים של כלי שיט אחרים, מהוראות תקנה 47(ב) לתקנות הנמלים, המחייבת נתב בכלי השיט, בתיאום ועל דעת מנהל מינהל הספנות והנמלים במשרד התחבורה. טרם התקבלה התייחסות השר.


במקביל, הודיע מנהל נמל אילת ב-15.11.2003, לכל בעלי ספינות ההימורים בנמל אילת, כי פעילות כלי שיט אלו תופסק עד להתארגנות למתן שירותי ניתוב על פי תקנות הנמלים. בנוסף לכך הודיע מנהל נמל אילת כי שירותי הניתוב בהסדר הזמני יהיו תמורת תשלום.


כתוצאה מפניית מנהל נמל אילת לבעלי ספינות ההימורים, הוגשה על ידי שניים מהם עתירה מינהלית לבית המשפט, אשר מבקשת ממנהל הנמל לחזור בו מדרישתו למתן שירותי ניתוב. ב-30.5.2004 דחה בית המשפט את עתירת בעלי ספינות ההימורים.


בחודש ינואר 2004 עצרה משטרת ישראל את כל ספינות ההימורים על ציודן, והפסיקה את פעילותן כליל. לאחר שהספינות שוחררו ממעצר, נותר חלקן בעגינה בנמל אילת. רשות הנמלים הודיעה למפעילי הספינות, כי היתר להפלגתן לפעילות יינתן אך ורק אם יחתמו על טופס שהוכן על ידי רשות הנמלים, ולפיו הם מתחייבים ומצהירים, בין השאר, כי אם ובמידה ויותר לכלי השיט לשוב ולעגון בנמל, לא תתקיים בו כל פעילות בלתי חוקית בעודו מצוי בשטח הנמל בפרט.


עד עתה לא חתם איש על טופס זה, ולכן פעילות הספינות מושבתת.

רשות הנמלים

10.
הסכם עם הזכין נמצא בהליכי חתימה. לפי ההסכם, החברה תחזיר לרשות עד 31.12.2004, את השטחים עבורם לא תשיג אישורים. במסגרת ההסכם הוסדר תשלום התמורה לשנים 2004 ו-2005. לגבי חובות העבר סוכם, כי ידונו בתחילת שנת 2005, לאחר שיתבהר המצב בעניין קבלת האישורים הסטטוטורים לשטח הזיכיון.

רשות שדות התעופה
הפעלת מעברי גבול יבשתיים

הגוף המבוקר:  רשות שדות התעופה

א. 
ריכוז ממצאי הביקורת

3. 
לא נקבעו נהלים מיוחדים לפיקוח ובקרה על המסופים, ולא הוכנה תכנית ביקורת. מטה המסופים ביקר במסופים לשם פיקוח בצורה אקראית, ולא נכתבו דוחות בעקבות ביקורים אלו. 

5. 
בשנים 2001 ו-2002 היו באולם הכניסה של הנוסעים הפלסטינים במסוף אלנבי 13 תקלות שהשביתו את מכונת השיקוף. שבע פעמים ארך זמן ההגעה של הטכנאי יותר מ-24 שעות: יומיים עד חמישה ימים. בשש מעשר השבתות המכונה שבאולם היציאה של הנוסעים הפלסטינים הגיע הטכנאי אחרי 24 שעות, ובמקרה אחד הגיע טכנאי אחרי שלושה ימים.

7. 
ההנחיות שנתן הסמנכ"ל להקלות בשיעור הקנסות שנקבעו בחוזה עקב אי-מילוי תקני שעות עבודה, לא הובאה לידיעת הממונה על חטיבת כלכלה ותקציבים ברשות, שהוא על פי החוזים בא כוח הרשות בעניינים כספיים. בפועל היו סכומי הקנסות אף נמוכים מהסכומים שהתחייבו מהנחיות הסמנכ"ל. מכאן שהרשות לא הייתה עקבית בגובה ההנחות שנתנה לקבלן, ואף לא ניתנו הנמקות לשיעורי ההנחות השונים שנתנה. מן הראוי שבכל מקרה בו ניתנת הקלה החורגת מתנאי החוזה תינתן ותתועד הנמקה לכך. 

8. 
במסוף אלנבי הועברו מספר עובדים לעבוד בקביעות במחלקה אחרת במטלות מקצועיות מתחילת 2002; הרשות שילמה להם לפי התעריף לשעת עבודה לפי התפקיד שמילאו לפני העברתם (ראשי צוותים), ולא לפי התפקיד שביצעו למעשה. אין בדפי המעקב הידניים על נוכחות עובדים רישום המעיד על כך שעובדים אלה המשיכו למלא תפקיד של ראשי צוותים.

10.
הרשות שילמה לקבלן בעבור מזכירת מנהל מסוף ובגין שתי עובדות שהועסקו במטה המסופים לפי תעריף מנהל תורן כולל כל ההטבות. סכומי התוספות בגין שלוש עובדות אלו מסתכמות בכ-100,000 ש"ח לשנה. 

11. 
בבדיקה שעשה משרד מבקר המדינה במסוף קרני ובמסוף אלנבי נמצא, כי בתקופה ספטמבר 2001 - אוקטובר 2002 הפסיקו 13 עובדים במקצועות הביטחון לעבוד לפני שהשלימו את תקופת העסקתם המזערית; הרשות לא קנסה את הקבלן.  ההחלטה שלא לקנוס את הקבלן לא מצאה ביטוי בכתב. הרשות לא נהגה בעניין זה בעקביות, ובארבעה מקרים אחרים באותה תקופה קנסה את הקבלן בגלל הפסקת עבודה של עובדי ביטחון באותם מסופים לפני השלמת התקופה המזערית. 

12. 
על פי הוראות הסמנכ"ל, העסיק הקבלן בתקופה אפריל - אוגוסט 2001 את עובד ג' כעוזר לסמנכ"ל לעניינים מיוחדים שתפקידו לסייע בגיוס עובדים למעברי הגבול. תפקיד זה לא הוגדר בחוזים עם הקבלן, ולא הוגדרו הכישורים הנדרשים לו. הרשות העבירה הזמנה לקבלן בגין העסקתו של עובד ג' רק באוגוסט 2001. בהזמנות לקבלן להעסקת עובד ג' לא צוינו הכישורים והניסיון הדרושים למילוי התפקיד. גם לא נמצאו מסמכים ברשות בנוגע לקביעת שכרו. במטה המסופים לא נמצא תיעוד באשר לתפקידים שהוטלו עליו.

ב. מצב תיקון הליקויים

רשות שדות התעופה
3. 
בעקבות הביקורת הוחל בגיבוש דרישות למערכת בקרה ופיקוח, בסיוע יועץ מקצועי.

5.
נקבעו כללים לזמני תגובה לטיפול בתקלות במשקפים, ובהשבתת העבודה כתוצאה מכך.

7.
פיקוח ובקרת הרשות על חוזה ההתקשרות עם הקבלן הינם מלאים, לרבות נושא הקנסות בגין חוסר.

8. 
הרישום כיום הינו ממוחשב. כל עובד נרשם במערכת הממוחשבת לפי תפקידו בפועל ביום העבודה. הבקרה מתבצעת על ידי הנהלת המסוף, המדווחת בסוף כל חודש למטה המסופים.

10. 
שתי עובדות מטה המסופים, הועברו לעבודה ברשות בחוזה אישי.

11. 
בחוזה החדש עם הקבלן, בוטל סעיף הקנס בגין עזיבה מוקדמת.

12. 
כיום קיימת הקפדה על קליטת עובדים, בהתאם לנהלי הרשות.

ביצוע החלטות הכנסת
דו"ח 53ב
סדרי עבודת המטה במשרדי הממשלה

החלטת הכנסת

1.
על הממשלה להגדיר את סדרי התיאום ושיתוף הפעולה הראויים בתחומים בין-משרדיים, לרבות תפקידו של משרד ראש הממשלה, ואת הכלים שיש לתת לגוף מתאם למימוש התפקיד.
2.
הכנסת קוראת לעדכן את תקנון עבודת הממשלה על פי המלצות הביקורת ולפעול לגיבושו של נוהל עבודה אחיד לכל משרדי הממשלה בבואם להציע לממשלה החלטות לאישורה .
3.
הכנסת ממליצה לפעול לגיבושו של נוהל מעקב של משרדי הממשלה אחר יישום החלטות הממשלה. במסגרת נוהל כזה על השר האחראי לתת דין וחשבון לממשלה על מידת ביצועה של החלטה הנוגעת למשרדו.
4.
הכנסת סבורה שעל משרד האוצר, באמצעות אגף התקציבים, לגבש תכנית רב-שנתית, שתיעשה בתיאום ושיתוף פעולה עם משרדי הממשלה הרלוונטיים, בנושאים שעיקרם רפורמות ושינויים מבניים.
5.
הכנסת קוראת לממשלה להקפיד על מתן פרק זמן הולם לשרים ולבעלי תפקידים לעיין בהצעות להחלטות הממשלה טרם אישורן, כדי שיגבשו את עמדותיהם כראוי.
6.
הכנסת סבורה שעל מזכירות הממשלה לערוך מעקב שיטתי אחר יישום החלטות הממשלה ודיווח על ביצוען.
ביצוע ההחלטה
משרד ראש הממשלה - מזכירות הממשלה

2.
בחוק יסוד: הממשלה נאמר בסעיף 31(1): הממשלה תקבע את סדרי ישיבותיה ועבודתה, דרכי דיוניה ואופן קבלת החלטותיה, אם דרך קבע ואם לענין מסויים.

עם כינון הממשלה הנוכחית, אישרה הממשלה, בהחלטה מספר 6 מיום 4.3.2003, את התקנון לעבודת הממשלה, הקובע את סדרי עבודתה וישיבותיה של הממשלה.

מזכירות הממשלה מקפידה לקיים את התקנות, לרבות עריכת מעקב שיטתי אחר יישום החלטות הממשלה.

מזכירות הממשלה מקיימת גם דיונים פנימיים, במגמה לגבש הצעות שיובאו בפני ראש הממשלה, לתיקון התקנון בהתאם להמלצות מבקר המדינה, אך כאמור, חוק יסוד הממשלה קובע, כי הדבר מסור בידי הממשלה.

4.
עד סיום סגירת "הערות ראש הממשלה", טרם התקבלה התייחסותו של משרד האוצר.

השירות לציבור

איכות השירות בטלפון

הטיפול בפניות ובתלונות בכתב

החלטת הכנסת

1.
הכנסת קוראת ליחידות והגופים נותני השירות במנגנון הציבורי לפעול לשיפור השירות בטלפון כך שיהיה לערוץ שירות יעיל לטובת הציבור ויספק את מלוא המידע והשירותים ביעילות ובמהירות.

2.
הכנסת קוראת למשרדי הממשלה וליחידות הסמך שלה לפעול לשיפור השירות הניתן במענה לפניות ולתלונות בכתב, כדי למנוע פגיעה באזרחים הפונים אליהם וכדי להגביר את אמון הציבור במינהל הציבורי. הכנסת קוראת לנציבות שירות המדינה לחזק את הפעולות במשרדי הממשלה בתחום ההדרכה והמשמעת בנושא המענה לפניות הציבור ותפנה למשרדים כדי לשפר את הטיפול בתלונות.

3.
נוכח המאפיינים המיוחדים של אוכלוסיית הנזקקים לשירותי הלשכה לשיקום נכים, על הלשכה לשיקום הנכים ומשרד האוצר לפעול לצמצום משך הטיפול בתביעות. כמו כן, על הלשכה והמשרד להקפיד על משלוח מידי של אישור על קבלת כל פנייה, על פי הנקבע בתקשי"ר, ועל קיום קשר רציף עם הפונה, כדי להביא לידיעתו את התקדמות הטיפול בעניינו.

4.
לנוכח התפקוד הלקוי של היחידה לפניות הציבור באגף שוק ההון, הביטוח וחיסכון במשרד האוצר בטיפולה השוטף בפניות הציבור, על הנהלת משרד האוצר והאגף לבחון את הכלים הדרושים לביצוע עבודתה ולנקוט פעולות שיבטיחו מכאן והילך טיפול יעיל ומהיר ככל האפשר בפניות הציבור.

5.
על הלשכה המשפטית במשרד הפנים והנהלת המשרד לנקוט בהקדם את כל הצעדים הדרושים – המחשוביים, הארגוניים והניהוליים, לפתרונה המלא של הבעיה בלשכה המשפטית של המשרד בכל הנוגע למתן מענה לפניות הציבור.

ביצוע ההחלטה

משרד האוצר

3. 
א) 
הלשכה לשיקום נכים במשרד מאשרת תביעה חדשה בתוך 48 שעות מיום קבלתה.


ב) 
תחילת הטיפול בתביעה בלשכה, תתבצע בתוך שבועיים מיום קבלתה.


ג) 
סיום הטיפול בתביעה, יתבצע בתוך חודש מיום קבלת המסמכים הנדרשים.

4. 
א) 
כוח האדם ביחידה תוגבר בעורך דין נוסף.


ב) 
משנת 2004 בירור התלונות נעשה בתהליך המחייב את חברות הביטוח, לאפשר למבוטחים למצות את זכויותיהם בחברת הביטוח, בטרם התערבות אגף שוק ההון במשרד.


ג) 
מטרתו של תהליך הטיפול החדש, הינו לעודד חברות ביטוח לפתור תלונות, ישירות מול המתלוננים, בלא צורך בהתערבות המפקח על הביטוח בתלונה הספציפית. תהליך זה מקצר את זמן ההמתנה של תלונות, החל ממועד הגשתן ועד למועד העברתן למטפל ביחידה לפניות הציבור, בשל ביטול פונקצית הנתב ביחידה. חלוקת התיקים אשר לא הסתיימו בחברות הביטוח, נעשית בין המטפלים, לפי חברות הביטוח.


ד) 
זמן הטיפול בתלונה יתקצר, שכן על חברת הביטוח להמציא ליחידה לפניות הציבור, את כל המידע והמסמכים, עליהם נסמכת החלטה בעניין נשוא התלונה, כבר במועד הודעתה על עמדתה בתלונה. באמצעות תהליך חדש זה, עם הזמן, אמור עיקר תפקידה של היחידה לפניות הציבור להתמקד בביקורת על חברות הביטוח, על-פי הממצאים שייקבעו בתלונות, וגם במקרים יחודיים שהטיפול בהם הסתיים, בלא צורך בהתערבות המפקח על  הביטוח, במטרה לאתר ליקויים בחברות ביטוח או כשלי שוק.


ה) 
בשנת 2003 הותאמו מערכות המיחשוב של החברות מול האגף שוק ההון, המאפשרות לחברות הביטוח לקיים מעקב אחר תלונות המוגשות נגדן, וכן הורדת מסמכים מהמערכת הממוחשבת ביחידה באופן עצמאי, על-ידי הממונים על פניות הציבור בחברות הביטוח. 


ו) 
השירות לציבור שופר באמצעות שימוש באינטרנט, הן להגשת תלונות מקוונות באמצעות האינטרנט,  והן לקבלת פרטים על מצב הטיפול בתלונה, באמצעות קוד סודי.

  
ז) 
אתר היחידה לפניות הציבור שופר: קיימות בו שאלות ותשובות המועלות בעקבות פניות רבות.

משרד הבינוי והשיכון
1.
באגף האכלוס במטה המשרד, שהוא נמען הפניות העיקרי במשרד, רועננו ההנחיות לעובדים בכל האמור לצורך מתן מענה אדיב, עניני ומקצועי לפונים.

לאחרונה מינה מנכ"ל המשרד ועדה מיוחדת, בראשות הסמנכ"ל הבכיר למינהל ומשאבי אנוש, לאיכות ומצויינות ושיפור השירות של המשרד. בוועדה מכהנים נציגים מהמטה והמחוזות.

הוועדה נקטה כבר במספר פעולות, ובין השאר טיפלה בשיפור איכות השירות בטלפון, כדלהלן:

הוחלט לפעול למודעות העובדים לנושא זה.


נשלח חוזר לכל עובדי המשרד, עם מסר בנושא המענה הטלפוני.


המשרד מעדכן את המענים הטלפוניים המופעלים במשרד, על ידי הוספת מועדים ושעות לקבלת קהל ומענה טלפוני.


המשרד משדרג את המרכזיה ומפעיל רשת IP טלפוני. חיבור הציוד לרשת דרך המחשב יאפשר שליחת פקסים ופעולות נוספות לשירות טוב יותר.


המשרד שוקל לתגמל עובדים על שירות טוב ומענה אדיב ויעיל. 

משרד הבריאות

1. 
מחלקת ההדרכה במשרד, פעלה בשנים 2002-2003 בנושא שיפור המענה של נותני השירות, בקיום 20 סדנאות, בהן השתתפו 377 עובדים, העובדים במשרד ראשי, בלשכות בריאות וכפקידי קבלת חולים.

המשרד יפרסם מספר טלפון ופקס של יחידות המשרד, באתר האינטרנט של המשרד.

המשרד שילב בשנת 2004, 5 מערכות מענה טלפוני ממוחשב, המשרתות כ-40 נמענים, ובשנת 2005 תשולבנה 3 מערכות טלפוניות נוספות.

משרד החינוך, התרבות והספורט
השירות באמצעות באמצעות הטלפון - "הקו הפתוח"

1.
מתחילת שנת הלימודים תשס"ד, ועד יולי 2004, טיפל הקו הפתוח לפניות תלמידים ב-8,815 פניות, הקשורות להגנה על זכויות התלמידים וסיוע במצוקותיהם, במגוון נושאים מחיי בית-הספר, כמו: למידה והוראה, בחינות בגרות, מסגרת לימודית, צרכים מיוחדים, התנהגות ומשמעת, ליקויי למידה, ענישה, יחס מורים, אלימות, מצבי חירום ולחץ, פגיעה מינית ומצוקות אישיות.

בנוסף לטיפול בפניות אלה, נתן "הקו הפתוח" מענה טלפוני לתחומים ייחודיים: 


א.   
התאמות לתלמידים בעלי לקויות למידה



בעקבות פרסומו של חוזר מנכ"ל העוסק בהתאמות לתלמידים לקויי למידה בבחינות הבגרות, נתן "הקו-הפתוח" ייעוץ, הדרכה וסיוע בקשיים של תלמידים לקויי למידה, שנבעו מהשינויים בנהלים ומההפעלה של ועדות מחוזיות ללקויי למידה. 526 פניות, מתוך הפניות שעסקו בתלמידים לקויי למידה, היו קשורות לקשיים שמקורם בשינויים בנוהל התאמת דרכי ההיבחנות.


ב.  
מניעת אלימות



המשרד הפעיל בשנת תשס"ד תוכנית כוללת למניעת אלימות: "שמור את הכוח למשהו טוב". "הקו-הפתוח" – המופקד בהגדרתו על טיפול בפניות שעניינן אלימות – מסייע לתוכנית זו, באמצעות השירות הטלפוני בקו החיוג המקוצר 1204. במסגרת זו טופלו השנה 477 פניות שעסקו באלימות במערכת החינוך.


ג.  
מענה לאוכלוסייה הערבית, הבדואית והדרוזית



בעקבות עליית המודעות לזכויות הילדים וזכויות התלמידים במגזרים אלה, ובשל התעוררות הצורך בייעוץ טלפוני בשפה הערבית, נוספו אנשי צוות מאוכלוסיות אלה. אנשי הצוות נותנים מענה לפניות תלמידים בשפה הערבית. מחודש נובמבר 2003 טופלו 118 פניות של תלמידים מהמגזר הערבי והבדואי ו-90 פניות של תלמידים מהמגזר הדרוזי.


ד.  
השביתות ברשויות המקומיות



עם פרוץ השביתות ברשויות, תיגבר המשרד את מרכז המידע כדי לענות על שאלות בענין השביתה. "הקו-הפתוח" התגייס לסייע למרכז המידע בתקופה זו. בנוסף לפניות השגרתיות של הקו הפתוח, טופלו בתקופה זו כ-3,500 פניות של תלמידים והורים, שביקשו מידע הקשור לתיפקודה של מערכת החינוך בזמן השביתה.

2.
מרכז המידע הטלפוני של האגף - מאויש כיום על ידי שלושה עובדים אקדמאים, פועל בימים א'-ה', בשעות 8:00 בבוקר עד 15:00 אחה"צ. שעת העבודה האחרונה שבכל יום (קרי: 15:00– 16:00) מיועדת למשלוח בפקס של האסמכתאות בכתובים.


מרכז המידע הטלפוני מתפקד גם כ"חדר מצב" בימים שאינם ימי שגרה, כגון: שביתות (שביתת הרשויות המקומיות, שביתת הסייעות, שביתות המורים), בחירות, רעידת אדמה. עובדי מרכז המידע משתלבים גם בפתיחת שנת הלימודים, כחלק מחדר המצב בראשות המנכ"לית, במסגרתו הם מפעילים בשיתוף דוברות המשרד – את ה"פורומים" באינטרנט על פניות הציבור אל השרה והמנכ"לית.


מסקר שביעות רצון שנערך עבור האגף, עלה כי שביעות הרצון של הפונים אל האגף, ובמיוחד אל מרכז המידע הטלפוני, היא גבוהה.


הפניות והתלונות בכתובים המתקבלות באגף, נענות תוך פרק זמן סביר.


לכל פונה/מתלונן נשלח, כחלק משגרת העבודה הנהוגה באגף, אישור על קבלת הפניה/התלונה. במהלך הטיפול נמסרים עדכוני ביניים בכתב ובעל-פה, והקשר עם הפונים נשמר במשך כל הטיפול.


הפניות והתלונות מטופלות באגף על פי ההנחיות, תוך דגש על ההיבט המשפטי. 


בשנת הלימודים התשס"ג (1.9.2002-31.8.2003), התקבלו באגף 36,923 פניות לקבלת מידע, 92% מתוכן התקבלו במרכז המידע הטלפוני, ו-1,885 תלונות, מרביתן בכתב.


בשנת הלימודים התשס"ד עד לתאריך 15.6.2004, התקבלו באגף 33,695 פניות לקבלת מידע, 94.5% מתוכן התקבלו במרכז המידע הטלפוני, ו-1,634 תלונות מרביתן בכתב.


האגף מקיים מידי חודש, הדרכה שוטפת לכל עובדיו, ומעדכן את הנהלים בהתאם לצרכים.


האגף עבר תהליך להטמעת ניהול איכות ומצוינות. 


האגף פיתח תוכנות מחשב לניהול פניות ותלונות הציבור, במטרה  לשפר ולייעל את הטיפול בפניות ובתלונות הציבור, ולהפקת נתונים, אשר משמשים כבסיס להפקת לקחים וככלי ניהול, להנהלת המשרד וליחידותיו השונות, בקבלת החלטות ובקביעת מדיניות.


האגף זכה בפרס "היחידה המצטיינת לשנת 2003 של המשרד, על מתן שירות איכותי לציבור.

משרד הפנים

5. 
משרד הפנים יפעל לארגון מיטבי של קבלת פניות מהציבור, והעברת אינפורמציה לציבור.

בעקבות ההחלטה בענין "השירות לציבור – איכות השירות בטלפון", הנחו המנכ"ל והיועצת המשפטית של המשרד, את עובדי הלשכה המשפטית, לתת קדימות לטיפול בפניות הציבור.

המשרד לקליטת העלייה

1. 
משרד הקליטה הקים בשנת 1998 אגף מיוחד לשיפור השירות, מתוך מצבת כוח אדם הקיימת. בין מטרות האגף: הטמעת תורת ניהול איכות המשרד, שיפור השירות ללקוחות פנים וחוץ, טיפול בתחומים העוסקים באו"ש, ופיתוח תחום בנא"מ במשרד. האגף הכשיר כ–20 עובדים, אשר משמשים כמנחים ורכזי איכות במחוזות ובמטה הארצי. האגף מפעיל סקרים, משובים ובקרות איכות, על השירותים הניתנים לאזרחים באמצעות המשרד. לדוגמא: אופן השירות הניתן טלפונית:

 
 א) 
המשרד הקים מרכז מידע טלפוני, הנותן מענה 24 שעות ביממה (למעט שבתות וחגים), בשפות שונות ובתחומים מגוונים.


ב) 
המשרד עורך בקרת איכות באופן שוטף על אופן המענה הטלפוני ותוכן המענה, הניתנים על ידי העובדים. רמת השירות בתחום זה עלתה תוך 3 שנים, מציון ממוצע 6.6 לציון כולל 9.2.


הפעילויות השונות בתחום השירות ותהליכי ההתייעלות, נבחנות במונחים כמותיים, איכותיים וכלכליים.



בשלוש השנים הראשונות להקמת האגף, המשרד השקיע משאבים לטיפוח התנאים הפיזיים לטובת העולים והעובדים: 90% מיחידות המשרד עברו למבנים חדשים או עברו שיפוץ נרחב. מבנים אלו הותאמו לקבלת קהל. 



בוצע שינוי בגישת השירות, תוך הגדרת יעדים, קביעת קריטריונים ברורים ושוויוניים, ביזור סמכויות, ושקיפות וניצול מקסימאלי של המשאבים הקיימים.



האגף לשיפור השירות עורך רפורמה לשינוי תפישת השירות במשרד. הרפורמה תיושם מחודש יולי 2004, והיא תשדרג את השירות הניתן לכלל העולים במשרד.

2. 
ביחידות העוסקות בפניות הציבור במשרד הראשי ובמחוזות, יש פיקוח על איכות התשובות. נערכה הדרכה נרחבת לכלל העובדים, בנוסף להנחיות שוטפות ועדכוני מידע.

תחום פניות הציבור במשרד הראשי, נותן שירות מידע טלפוני, מענה על פניות וחיפוש קרובים, בנוסף על המענה בכתב, בעיקר בשפות עברית ורוסית.

משרד התחבורה

1.
משרד התחבורה הכריז על שנת 2003 כשנת השירות לציבור.


המשרד הביא לשיפור וייעול השירות בטלפון בהקימו את מרכז השירות הטלפוני – ה"רישוי קול", אשר נפתח בחודש אפריל 2003, ונותן מענה אנושי מיידי בשלוש שפות, בין השעות 07:00 ל-20:00, תוך גיבוי מענה קולי ממוחשב, 24 שעות ביממה, המשולב עם אתר אינטרנט פעיל ומעודכן.


בשנה הראשונה להפעלתו טיפל מרכז השירות הטלפוני בכ-1.2 מיליון פניות, ממוצע של 100,000 פניות בחודש. השירות הטלפוני חוסך הגעה למשרדי הרישוי.

2.
המשרד מפעיל החל מינואר 2002, מערכת אינטראקטיבית לטיפול בתלונות הציבור. המערכת נמצאת בתהליכי הטמעה במשרד.


המשרד עורך השתלמויות לעובדי המשרד העוסקים בטיפול בתלונות ציבור באגפים השונים. ההשתלמויות מביאות לשיפור השירות הניתן במענה לפניות ולתלונות בכתב.

משרד התעשייה, המסחר והתעסוקה

1.2
בעקבות איחוד משרד התעשייה והמסחר עם משרד העבודה, הוחלט לרכז את נושא הטיפול בפניות הציבור תחת קורת גג אחת.

ביחידת הדוברות של המשרד מונתה מרכזת, אשר מקבלת את הפניות, מעבירה אותן לגורם המקצועי במשרד, עוקבת אחר מתן תשובה ומעבירה את המידע לפונה.

הסמנכ"ל הבכיר לאמרכלות במשרד, הפיץ הודעה לכל עובדי המשרד, כי ניתן להפנות פניות ציבור למרכזת, על מנת לייעל את איכות השירות לפונים.

שירות התעסוקה

1.
מנכ"לית השירות הנחתה את המחלקה לביקורת פנים במשרד, לבצע ביקורת דחופה בנושא שיפור השירות, כדי לעמוד על הליקויים הקיימים ולהציע הצעות לביצוע שיפורים. עם סיום הבדיקה ולאחר שיוסקו המסקנות, יופץ בין העובדים חוזר שיסביר את חשיבות העניין.

המחלקה לביקורת פנים שילבה בתוכנית העבודה שלה, ביקורות בנושא.

הבדיקה תכלול: בדיקת משך הזמן עד לקבלת מענה טלפוני; אופן מתן המענה הטלפוני; אמינות ודיוק האינפורמציה הנמסרת. הביקורת תכלול בדיקה של כמחצית לשכות שירות התעסוקה. עם סיום הבדיקה, המשרד יודיע לאגף הבכיר לביקורת, את הפעולות שננקטו לשיפור איכות השירות הטלפוני.

מינהל מקרקעי ישראל

1.
בוועדת המכרזים של המינהל אושרה הצעה למתן ייעוץ להכנת מכרז להקמת המרכז. המועד הצפוי להקמתו – שנת 2005. 

המרכז שיוקם יפעל מידי יום, לפחות שמונה שעות. תיבנה מערכת מעקב אחר הפניות הטלפוניות. במערכת ירוכז כל המידע על המתקשרים, נושאי פנייתם והשירות הטלפוני שניתן להם, מתוך רשימת שירותים שניתן לתת טלפונית.

מערכת המעקב אחר פניות הציבור, תהיה נגישה וזמינה לשימושם של כל העובדים.

2.
אשר לשיפור השירות הניתן במענה לפניות ולתלונות בכתב: בנוסף למתחייב מהוראות פרק 61 בתקשי"ר (השירות לקהל), ופרק 61.3 (התכתבות), פתח המינהל, באתר האינטרנט, תיבות דואר לכל האגפים והמחוזות, על מנת לאפשר תקשורת בדואר אלקטרוני.

המוסד לביטוח לאומי

1.
המוסד לביטוח לאומי החל כבר בינואר 1998 בהפעלת מרכזי מידע טלפוניים לציבור המבוטחים. בשל אילוצי תקציב, המוסד מרחיב את השירות בהדרגה.

נערך עתה איפיון מכרז לרכישת שירותי מענה טלפוני באמצעות מיקור חוץ. הכוונה היא כי בשנת 2005 יפעלו 3 מרכזי מידע טלפוניים, אשר יספקו מענה טלפוני לאוכלוסיית המבוטחים, במשך 12 שעות ביממה.

2.
גובשו נהלים והופצו לידיעת מנהלי הסניפים והאגפים במוסד. כיעד מרכזי הוצב קיצור משך הזמן הממוצע לטיפול בפניה, ל-25 ימים בלבד, בהשוואה למשך זמן הטיפול הממוצע בשנת 2003, שעמד על 39 יום.

בעקבות דו"ח מבקר המדינה ולאור ההמלצות שהתקבלו, המוסד פעל להרחבת הדו"חות הסטטיסטיים, ומעתה, נוסף על הדו"ח השנתי, גם דו"ח חצי שנתי המופץ בין מנהלי הסניפים והאגפים, תוך ציון והסבת תשומת הלב לממצאים העיקריים, לצורך הפקת לקחים, שיפור והתייעלות.

מופקים דו"חות חדשיים, בהם מפורטים תוצאות הטיפול וזמני הטיפול, בחלוקה לפי סניפים.


נפתח ערוץ תקשורת נוסף לציבור, וכיום ניתן לפנות למוסד באמצעות אתר האינטרנט. באתר מתקבלות כ-10,000 פניות בשנה. מרבית הפניות באתר הן לקבלת אינפורמציה כללית, והן נענות על ידי המוסד תוך מספר ימים.


קיימת באתר כתובת E. mail  לכל אחד מסניפי המוסד, וניתן לפנות ישירות אליהם.

רשות הדואר

1.2. 
ברשות הדואר יש בכל מרחב וקו עסקים, יחידה לפניות הציבור, אשר מספקת שירות לציבור החל משעה 08:00 בבוקר ועד שעה 16:00. הרשות מקיימת תורנות שירות עד שעה 18:00.

יחידות פניות ציבור מונחות לאשר קבלת מכתב תוך שבוע ימים מתאריך קבלתו, ולהשיב לפונה תוך 14 יום, לגבי פניות שאינן דורשות טיפול יחידה מרחבית אחרת.

כל היחידות של פניות הציבור ברשות הדואר, חייבות להשיב סופית ללקוח תוך 30 יום, ובמקרים שהבירור לא הסתיים, הן חייבות ליידע את הלקוח בתשובת ביניים, לגבי הסיבה לעיכוב התשובה הסופית.

כיום מופעלת תוכנה מרכזית לפניות ציבור, המחוברת לכל יחידות פניות הציבור. יחידות האם בתחום קשר הלקוחות, מתריעות בפני היחידות, בתחילת כל חודש, על הפניות שטרם הסתיים הטיפול בהן.

בנוסף ליחידות פניות ציבור, הרשות מאפשרת ללקוחות לפנות למרכז מידע טלפוני "מודיעין דואר", באמצעותו מתקבלות מידי יום כ-3,000 פניות. 

השירות פועל 12 שעות ביממה, בין 08:00-20:00.

רשות הדואר הרחיבה את נגישות הציבור לשירותי המידע שלה, גם באמצעות אתר האינטרנט, בו יש מידע לגבי מגוון רב של השירותים הניתנים, והסברים לגביהם.

רשות השידור

1.
אתר האינטרנט של רשות השידור, מאפשר מעבר לקבלת עדכוני חדשות שוטפים, קבלת מידע בנוגע לגביית האגרה, מתן מענה לשאלות נפוצות, ואפשרות לתשלום מקוון של האגרה.

רשות השידור מפעילה גם מרכז מידע טלפוני ממוחשב, ומספרו
6662*, מכל טלפון בישראל.

רשות השידור הקימה מוקד תשלומים בשיחת טלפון חינם, שמספרו
6666-22-800-1.

כל ערוצי התקשורת המפורטים לעיל, נגישים ללקוחות רשות השידור בכל עת ומכל מקום, 24 שעות ביממה, שבעה ימים בשבוע. 

אגף הגבייה גיבש נהלים לטיפול בכל הנושאים, ובכלל זה מתן המענה הטלפוני לפונים. נהלים אלו מתעדכנים באופן שוטף, ומופצים לכל עובדי האגף.

במשרדי אגף הגבייה הותקנה מערכת מענה טלפוני, המנתבת את השיחות אל הסניף הפנוי באותו הרגע, ללא התחשבות במיקומו הפיזי של הסניף, כדי לתת מענה מהיר, ולקצר את משך ההמתנה, תוך ניצול אופטימלי של מערך הטלפניות הארצי. 

משרד האוצר
שכירת דיור למשרדי הממשלה

החלטת הכנסת

1. 
הכנסת קוראת למינהל הדיור הממשלתי להקפיד על הכנת פרוגרמה שתפרט את צורכי הדיור של היחידות שעבורן נדרש הדיור. על מינהל הדיור הממשלתי לקבוע הנחיות כתובות ומאושרות להכנת פרוגרמה לפי מתכונת אחידה ולפי אמות מידה אובייקטיביות  ושוויוניות.
2. 
הכנסת מחליטה כי נוכח העובדה שעסקות שכירות רבות נעשו בפטור ממכרז, לפי תקנות חובת המכרזים, התשנ"ג-1993, התקשרויות שלמעשה אין בהן הליך של  תחרות, ולנוכח  ההיקף הכספי הגדול של עסקות שכירות לטווח ארוך, יש לערב את אגף התקציבים בשלב של בדיקת הכדאיות של התקשרויות לשכירת דיור בפטור ממכרז.  
3. 
על מינהל נכסי הדיור הממשלתי לקבוע הנחיות לדיווח על השטחים שהוקצו בפועל ליחידות הממשלתיות. בהיעדר נתונים אלו, לא ניתן 
4. 
לעמוד על הסיבות להפרשים שנוצרו, ואם אין בשטחים שהוקצו בפועל לכל יחידה, הטיה של ממש כלפי מעלה מהשטח המאושר לה.
ביצוע ההחלטה

עד סיום סגירת "הערות ראש הממשלה", טרם התקבלה התייחסותו של משרד האוצר.

המשרד לאיכות הסביבה

פעולות אכיפה באמצעות המשטרה הירוקה

החלטת הכנסת

1. 
על המשרד לאיכות הסביבה לקבוע "תורת ניהול", שעל פיה יש לתכנן את מבצעי האכיפה, לנתח את תוצאותיהם, להפיק את הלקחים המתבקשים ולקבוע מדדים ברורים וכמותיים לאופן הדיווח על הפעילות.

2. 
על המשרד לאיכות הסביבה לבחון את תהליך קביעתם של יעדי המבצעים וכן את הגופים והנושאים המתוכננים להיבדק בכל מבצע, ואת מידת התאמתם לסדרי העדיפויות של המשרד בתחום האכיפה.

3. 
על המשרד לאיכות הסביבה לקבוע בנוהל קריטריונים ברורים, שינחו את מפקחי המשטרה הירוקה בהפעלת שיקול דעת מתי לפתוח תיק חקירה ומתי לרשום הודעה על תשלום קנס על עבירות של ברירת משפט.

4. 
הכנסת קוראת למשרד לאיכות הסביבה לשלב בתכנית הסברה להרתעת גורמים מזהמים. קיצור משך הליך האכיפה וקביעת ענישה יהוו הרתעה נגד גורמים מזהמים.

ביצוע ההחלטה

המשרד לאיכות הסביבה

1.2.
למשרד נוהל מבצעים, המבוסס על הנוהל שקבעה משטרת ישראל. הנוהל כולל הוראות בדבר תכנון מבצעים, קביעת יעדי המבצע, ניתוח תוצאותיהם, הפקת לקחים וקביעת מדדים ברורים וכמותיים לאופן הדיווח.

יעדי המבצע  נקבעים בהתאם לתוכנית העבודה המשרדית, המחוזית, ושל "המשטרה הירוקה". 

3.
המשרד לאיכות הסביבה קבע הנחיות באלו מקרים יש לתת ברירות משפט, ובאלו לפתוח תיקי חקירה. בין היתר, הדברים נקבעו בדברי ההסבר לכל צו, והועברו למפקחים בהשתלמויות המועברות להם עם חקיקת כל צו, וכן ברענונים הנערכים מדי שנה.


הנושאים מובהרים באופן שוטף, בישיבות הצוות של "המשטרה הירוקה". המצב בפועל מצביע על כך, כי המפקחים יודעים כיצד להשתמש, תוך הפעלת שיקול דעת, בכלי האכיפה השונים. 


מדיניות המשרד היא להעדיף מתן הודעה על תשלום קנס, בגין עבירות של ברירות משפט, בכל מקרה בו הותקן צו והתמלאו התנאים הרשומים בו.


לא לכל עבירה סביבתית נקבע צו, המעניק סמכות למתן הודעה על תשלום קנס. בגין עבירות סביבתיות שאינן "טכניות", והוכחתן תלויה בקבלת חוות דעת מומחה, כגון חוות דעת הידרולוגית, לא פורסם צו המאפשר מתן הודעה על ברירות משפט. במקרים אלה האופציה היחידה היא פתיחת תיק חקירה.


המשרד קבע, כי במקרה של עבריין "מועד" (שניתנו לו שלוש הודעות על תשלום קנס בעבר), ייפתח תיק חקירה.


במקרים שבהם ניתן לתת הודעה על תשלום קנס על פי הנהלים לאותה עבירה, אך בגלל חומרת העבירה, יוחלט בכל זאת לפתוח תיק חקירה, ולא לתת הודעה על תשלום קנס. מקרים אלה יהיו יוצאי דופן, והסמכות להחליט על פתיחת תיק חקירה במקרה זה, היא בסמכותו של מנהל המשטרה הירוקה.

4.
הודעות על פסקי דין הניתנות בעבירות סביבתיות, מפורסמות בעיתונות, ובאתר האינטרנט של המשרד.


באשר לקיצור הליך האכיפה, "המשטרה הירוקה" שולטת במידה מסוימת במשך זמן החקירה, למעט אותם מקרים בהם הנחקר אינו מתייצב, ואין בסמכות המשרד לעצור או לעכב אותו. הליך האכיפה מתארך גם מסיבות שונות, לרבות הצורך בקבלת אישור היועץ המשפטי לממשלה, במקרים שבהם כתב האישום מוגש נגד רשות מקומית או ראש הרשות, וכן עקב התארכות הדיונים בבתי המשפט. אין "למשטרה הירוקה" שליטה על כך.


סמכויות המשרד ב"קביעת ענישה מרתיעה" מוכתבות, בין היתר, על ידי העונשים המרביים הקבועים בחוק, ומדיניות הענישה של בתי המשפט ושל היועץ המשפטי לממשלה, ואינן תלויות בהחלטות או בפעילות המשטרה הירוקה בלבד.

משרד הבינוי והשיכון

הסכם בדבר רכישת דירות הסוכנות היהודית בידי הממשלה

החלטת הכנסת

1.
הכנסת פונה למשרד האוצר שבעתיד, בבואו לחתום על הסכמים, יקיים עבודת מטה יסודית ומקצועית שתכלול הערכות, חלופות ותחזיות צפויות. עבודת המטה תכלול את כל משרדי הממשלה הנוגעים לנשואי ההסכמים ותיעשה על דעת אותם המשרדים ובשיתופם במקרה  של חילוקי דעות יש להביא את הדבר להכרעה.
2.
הכנסת קוראת למשלה להכניס נוהל עבודה בצורה מסודרת שיכלול הצגת הערכות וחלופות לפני שנציגיה חותמים על הסכם שהוא אחד הצדדים בו וכן שיתוף המשרד הממשלתי הנוגע בדבר בגיבושו של כל הסכם.

ביצוע ההחלטה

עד סיום סגירת "הערות ראש הממשלה", טרם התקבלה התייחסותו של משרד האוצר.

פרזות חברה ממשלתית עירונית לשיכון ירושלים בע"מ

החלטת הכנסת

1. 
הכנסת קוראת לחייב את חברת "פרזות" שתמלא את חובותיה בכל הנוגע לתחזוקת הדירות שבניהולה, בהתאם להסכם עמה ובהתאם לחוק.

2. 
על משרד הבינוי והשיכון לדאוג שחוזה השכירות המשמש את החברה בהתקשרות עם דייריה יוחלף בחוזה חדש, שיעגן את זכויותיהם על-פי חוק זכויות הדייר בדיור ציבורי, התשנ"ח 1998 והתקנות שהותקנו מכוחו.

3. 
על משרד הבינוי והשיכון לעשות תחשיבים כלכליים עדכניים של עלות הניהול והתחזוקה של הדירות, ולקבוע על פיהם הן את התקציב הדרוש לתחזוקת הדירות, והן את שיעור העמלה שתשולם לחברות בעד הטיפול בהן, ללא תלות בגובה שכר הדירה שהחברות גובות מדייריהן.

4. 
על הממשלה ועירית ירושלים לגבש רשימת מועמדים לדירקטוריון החברה ולפעול בהקדם למינוי הדירקטורים החסרים בחברה.

5. 
על דירקטוריון חברת "פרזות" לדון בהקדם בנושאים העיקריים שלמענם הוקמה החברה – מתן סיוע בדיור לאוכלוסייה הנזקקת בירושלים ותחזוקה נאותה של הדירות שבניהול החברה – ולפעול לקידום נושאים אלה.

ביצוע ההחלטה

חברת "פרזות"

1. 
בעקבות פניית שר הבינוי והשיכון לחברות השיכון הציבורי, לערוך בדיקה וסקר לאיתור דירות פנויות ונטושות, החליטה הנהלת החברה להרחיב המשימה שהוטלה על הסוקרים, במטרה לקבל משוב בתחומים נוספים, לרבות ובעיקר מצבם הפיסי של נכסיה. בעת הביקורת הסקר היה לקראת סיום. 


כיוון שהסוקרים היו סטודנטים ללא רקע והכשרה מקצועית לאבחן ליקויים מהותיים, נדרשו הסוקרים בכל מצב של ספק להחמיר ("מחמת הספק לחומרה"), וכך נהגו.


עם קבלת ממצאי הסקר, התמקדה פעילות החברה בבדיקת ממצאי הסקר. עד כה, כ-5% בלבד מסעיפי הליקויים שצויינו על ידי הסוקרים, נמצאו ראויים להתייחסות ולטיפול.

4. 
הרכבו החסר של הדירקטוריון, נובע מאי מינוי חברים כנציגי הממשלה. למרות בקשות אל משרד הבינוי והשיכון למנות את החברים החסרים, עדיין לא מונו. 

5. 
לאחר הטיפול ובחירת הפונקציות הבכירות החדשות בחברה, הדירקטוריון התכנס, והחל ליזום ולפעול במסגרת ועדותיו. 

נושאים שוטפים בוועדות כספים, תוכנית עבודה, איזון תקציבי, ניתוח הדו"חות הכספיים ומשמעותם, נידונים בתכנון התקציב לשנים הבאות.

הדירקטוריון ער ומעורב בכל פעולותיה הפיננסיות של החברה, החל מאישור הדו"חות הכספיים, ועד למועד בו הוחלט על העסקת יועץ ארגוני למבנה הארגוני של החברה.

הדירקטוריון עוסק ודן בנושאים:


א. 
ניתוח סקר מקיף אשר בדק את אחזקת הדירות בחברה, וביצוע ממצאי הסקר.


ב. 
דיון בנושא החובות ואופי הטיפול בהם.


ג. 
דיון בנושא המכרזים, מסירת עבודות, הנוהלים וכו'.


ד. 
דיון בנושא כוח בחברה והגדרת תפקידים.


ה. 
דיון בנושא פלישות לדירות.


ו. 
דיונים עם עיריית ירושלים ומשרד הבינוי והשיכון, לקידום פרוייקט התחדשות עירונית, פינוי-בינוי.

עירית ירושלים

4.
עיריית ירושלים השלימה בסוף הקדנציה הקודמת של מועצת העיר, את מינוי ההרכב המלא של הדירקטורים מטעמה, בדירקטוריון חברת פרזות.

עם כינון מועצת העירייה החדשה, ולאחר שנתקבלה התייחסות הסיעות השונות לפניית ראש העיר, חודשה חברותם של שלושה דירקטורים מכהנים. שניים מהם בלבד מכהנים גם כיום כחברי מועצה.

חידוש מינויים של דירקטורים נוספים מטעם העירייה, בשל כינון המועצה החדשה, יובא לאישור מועצת העירייה.

במינויים אלה אמורים להשתלב גם נציגי עירייה מהדרג המקצועי, כולל נציג אגף הרווחה,  להעמקת המעורבות העירונית למילוי מטרות החברה, ולסיוע בדיור לאוכלוסייה הנזקקת לכך.

5.
העירייה מקיימת דיונים עם משרד הבינוי והשיכון, שמחצית מניות החברה בידו, לגיבוש מדיניות לאור כוונת הממשלה, לפי החלטה מספר 841, להביא להטמעת פרזות בחברת עמידר.

משרד הבינוי והשיכון

1.
חברת פרזות פועלת על פי חוק זכויות הדייר בדיור הציבורי, ופועלת לשיפוץ הדירות המאוכלסות.


בשנת 2003 ביצעה החברה שיפוצים, במסגרת החוק, ביותר מ-500 דירות, מתוך 1,400 שבטיפולה.


החברה ממשיכה לשפץ דירות ריקות, במסגרת שיפוץ דירות לאיכלוס חוזר.

2.
חוזה שכירות מעודכן יועבר לחברה.

3.
כיום עומדת על הפרק החלטת ממשלה בדבר איחוד פעילות החברות העירוניות-ממשלתיות לחברה אחת. צוות שהוקם לצורך בחינת הנושא, אמור להגיש את מסקנותיו בקרוב.


במסגרת זו מבוצעת בדיקת רואה-חשבון בחברות אלה. רואה החשבון אמור להגיש את מסקנותיו לצוות. המשך הטיפול בחברות, כולל בנושא העמלות, ייקבע לאחר קבלת החלטות ממשלה בענין.

4.
מינוי דירקטורים בחברה הינו בסמכות שר הבינוי והשיכון ושר האוצר. מתחילת דצמבר 2003, העבירו השרים לוועדה לבדיקת מינויים שברשות החברות הממשלתיות, שמות של שישה מועמדים לדירקטוריון.

5.
מהנהלת החברה נמסר, כי הדירקטוריון קיים דיונים בנושאים הנוגעים לפעילות החברה, כגון: שיפוץ ואחזקה של הנכסים המנוהלים על ידיה, והוקצו לכך כ-1.5 מיליון ש"ח, ניהול מעונות מחוץ לירושלים, מידת התאמתו של המבנה הארגוני ליעדי החברה ותפקידיה, איחוד ופירוק של חברות הדיור הציבורי, ועוד.
משרד הבריאות 

הפעלת חדרי ניתוח בבתי חולים

החלטת הכנסת

1. על משרד הבריאות ועל הנהלת שירותי בריאות כללית לדאוג לניהול יעיל בקביעת התורים לניתוחים מתוכננים בבתי חולים תוך מתן שקיפות, ולהפעיל בקרה שוטפת.
2. על משרד הבריאות לפתח מאגר מידע על תורים לניתוחים, שיהיה זמין לציבור ולרופאים במרפאות הקהילה של כל קופות החולים, ויאפשר להפנות חולים לבתי החולים השונים, במסגרת הסדרי הבחירה בין נותני השירותים לציבור שקבעו קופות החולים.
3. על משרד הבריאות לקבוע אמות מידה למשך זמן ההמתנה המרבי לכל סוג של ניתוח מתוכנן.  המחלקות המנתחות, הנהלות חדרי הניתוח, בתי החולים הכלליים וגם משרד הבריאות, יוכלו להפיק מאמות המידה גם כלי לבקרה, לייעול פעילות ולניצול חדרי הניתוח.
4. על משרד הבריאות לבחון את ההסדרים לניצול מיטבי של חדרי הניתוח והצוותים הרפואיים בשעות העבודה הרגילות, גם לשם בקרה והשוואה בין בתי החולים. 
ביצוע ההחלטה

משרד הבריאות

1.
המשרד יפיץ חוזר למנהלי בתי החולים, המחייב אותם לשפר ולייעל את ניהול התורים לניתוחים.

פיקוח המשרד על מרפאות ומכונים פרטיים

החלטת הכנסת

1.
על משרד הבריאות להגביר את הפיקוח שלו על מכונים ומרפאות ולמלא תפקידו כאחראי לשמירה והגנה על בריאות הציבור.
2.
הכנסת פונה לשר הבריאות ליזום תיקון בפקודת בריאות העם ולהתקין בתקנות לרישום מרפאות, הגבלה לסוגי הניתוחים ולמשך השהייה המותר ומתאים לפעולות הנעשות במרפאות הכירורגיות.
3.
הכנסת קוראת למשרד הבריאות להטיל פיקוח הדוק יותר על המכונים והמרפאות הפרטיות ולחייבם במתן מידע מפורט ומלא על מומחיות הרופאים המועסקים אצלן.
4.
משרד הבריאות מחוייב להתריע בפני הממונה על הגנת הצרכן, כדי שיפעיל את סמכותו מכוח החוק ויפעל להגברת פעילות האכיפה כנדרש נגד אותם מרפאות ומכונים פרטיים.
5.
הכנסת פונה למשרד הבריאות להרחיב את ההסברה בקרב הציבור בעניין הכיתוב "באישור משרד הבריאות" כדי שיובהר לציבור מה בדיוק נמצא תחת פיקוחו ואישורו של המשרד.
6.
הכנסת ממליצה למשרד הבריאות לחייב מרפאות שאינן בפיקוח להציב שלט במקום בולט שיורה כי הן פועלות ללא פיקוח "ללא אישור משרד הבריאות".

ביצוע ההחלטה

משרד הבריאות

2.
לדעת המשרד, אין צורך בתיקון פקודת בריאות העם. החוק הקיים מאפשר למשרד הבריאות לקבוע בתעודת הרישום של המרפאה, את סוגי הניתוחים המותרים לביצוע במרפאה. 

3.
שר הבריאות הנחה את הלשכה המשפטית לקבוע בתקנות, כי במרפאות כירורגיות הניתוחים יבוצעו על ידי רופאים מומחים, בהתאם לענף הרפואי בו מתבצע הניתוח.

4.
המשרד התריע בפני הממונה על הגנת הצרכן, כדי שיפעיל את סמכותו מכוח החוק, ויפעל להגברת פעילות האכיפה, כנדרש נגד אותם מרפאות ומכונים פרטיים.

5.
המשרד פועל לשינוי התקנות, בענין הכיתוב "באישור משרד הבריאות".

משרד החינוך, התרבות והספורט

גמול השתלמות לעובדי הוראה

החלטת הכנסת

1.
על משרד החינוך לוודא שמורים אשר בבדיקה יימצא שקיבלו זכאות לגמול השתלמות שלא ביושר ובגינו שכר, יחזירו את כל הסכום שקיבלו, ושיש מקום לשקול העמדתם לדין משמעתי ובמקרים חמורים אף פתיחה בהליך פיטורין.
2.
על משרד החינוך לשפר את המערכת הממוחשבת שתכיל את כל נתוני ההשתלמויות שאושרו, את שמות המרצים והמשתתפים ותאפשר להצליב נתונים ואיתור רישומים כפולים.
ביצוע ההחלטה

משרד החינוך, התרבות והספורט

1.
האגף להשתלמות ולהדרכת עובדי הוראה, הורה לגזברויות המחוזיות של עובדי הוראה, אשר קיבלו גמולים שלא כדין, לנכות את הגמול עם השכר, רטרואקטיבית מיום קבלתם.

2.
האגף פועל עם מינהל התיקשוב במשרד, ונעזר אף בזכיין חיצוני, למנוע כפילויות למתן גמול לעובדי הוראה, על ידי הצלבת נתונים ואיתורם.
היעדרויות מורים ומילוי מקומם בבתי ספר יסודיים ובחטיבות הביניים

החלטת הכנסת

1.
הכנסת קוראת למשרד החינוך לקבוע בנהלים כי על מנהל בית ספר להעסיק אך ורק ממלאי מקום שעומדים בדרישות הסף להעסקת עובדי הוראה, כדי למנוע פגיעה בתלמידים וברמת ההוראה והחינוך.
2.
הכנסת קוראת למשרד החינוך לבצע בדיקה מקיפה ומעמיקה של ניצול שעות מילוי המקום בבתי ספר רבים ככל האפשר ולא להסתפק בבדיקת בתי ספר אחדים. 
3.
הוועדה שוקלת לסייע למשרד החינוך בפתרון על ידי חקיקה במידה והסתדרות המורים לא תגיע להבנה עם משרד החינוך.

ביצוע ההחלטה

משרד החינוך, התרבות והספורט

1.2. משרד החינוך הקים מספר ועדות, לבדיקה מקיפה של נושא מילוי מקום עובדי הוראה, הנעדרים מעבודתם.

הוועדות השונות ריכזו את המלצותיהן בפרסום חוזר מנכ"ל, שעסק בנושא.

החוזר פורסם בתאריך 1.1.2004, אך הוחלט כי עקב מועד הפרסום במחציתה של שנת הלימודים, יישומו יידחה לפתיחת שנת הלימודים תשס"ה. החוזר מתייחס לנושאי איכות כוח האדם ממלא המקום - מורים מבית הספר עצמו, הפנויים למלא מקום מורים נעדרים, וכן שיבוץ מתמחים להוראה, ומורים בשעות פרופסיונאליות.

כן מתייחס החוזר להקצאת מכסה לכל בתי הספר - יסודי וחטיבות ביניים, על פי מספר הכיתות בבית הספר.

הנוהל קובע סייגים לשימוש בשעות מילוי מקום.

בחוזר מוסבר כי משרד החינוך יערוך בקרה, על ניצול המכסות שנקבעו לבתי הספר השונים. מינהל התיקשוב של משרד החינוך, עוסק בפיתוח מערכת, שתתן מענה לנושא הבקרה על ניצול שעות מילוי מקום, תוך שימת דגש על שם המורה הנעדר, שעות היעדרותו, ושם המורה הממלא את מקומו.

משרד החקלאות ופיתוח הכפר

שירותים וטרינריים

החלטת הכנסת

1. 
הכנסת קוראת למשרד החקלאות לרכז מאמצים כדי לפעול נגד תופעת השחיטה הלא-חוקית בארץ, וזאת בתאום עם משרדי הממשלה הנוגעים בדבר ועם הרשויות המקומיות (בריאות, איכות 

הסביבה, ביטחון פנים).

2. 
הכנסת קוראת למשרד החקלאות לתקן תקנות חדשות ומעודכנות כדי שכל השחיטה בישראל תיעשה בתנאים מיטביים, מודרניים וראויים.

3. 
על מנהל השירותים הווטרינריים והרשויות המקומיות להפעיל את סמכויותיהם לאכיפת הדרישה לתיקון ליקויים בבתי המטבחים והמשחטות, ואף להורות על הפסקת הפעילות של בתי מטבחים  ומשחטות שמתגלים בהם ליקויים המסכנים את בריאות הציבור.

4. 
על השירותים הווטרינריים להדק את הפיקוח המקצועי על עבודת הרופאים הווטרינריים במפעלים, ולנקוט בצעדים משמעתיים נגד אלה שלא פעלו כנדרש.

5. 
על הגורמים הנוגעים בדבר לקבוע את מספר המשרות של הרופאים הווטרינריים ברשויות המקומיות לפי  קריטריונים: גודל האוכלוסייה, מספר בתי המטבחים הפועלים ברשות המקומית, מספר המפעלים למזון מן  החי וכו'.

 6. 
הכנסת קוראת למועצה לענף הלול, אשר מפעילה מערך לפיקוח וטרינרי ולשירותים הווטרינריים – שהם הגורם המנחה את מערך הפיקוח להפסיק לאלתר את החיכוכים שנתגלעו ביניהם.

ביצוע ההחלטה

משרד החקלאות ופיתוח הכפר

1. 
משרד החקלאות, באמצעות השירותים הוטרינריים ויחידת הפיקוח על הצומח והחי  (הפיצו"ח), מתמודדים בשחיטה השחורה. לאחרונה הסתיימה הקמת מערכת מממוחשבת למעקב אחר תנועת הבקר. הכנסת המערכת לשימוש, תאפשר להתמודד ביעילות רבה יותר, בתופעת השחיטה הלא חוקית בישראל.

2.
עדכון תקנות שחיטת בהמות נמצא בהכנה.

3.
כחלק מתיקון הליקויים, תוגברה האכיפה בנושא בתי מטבחים בעייתיים, כגון: חולון, חדרה, נתניה.


בבתי המטבחים בבאר-שבע ו"מרבק", תוקנו הליקויים אשר הועלו בדו"ח הביקורת. בית המטבחים בירושלים נסגר, והוצאה התרעה לשיפור המצב התברואתי בבית המטבחים באום אל פחם.

4.
בשירותים הוטרינריים קיימת משרת רופא ראשי למוצרים מן החי, המפקח על המפעלים לעיבוד וייצור מוצרי בשר. כל חריגה מההוראות המחייבות את הרופאים במפעלים, נבדקת על ידו. במידת הצורך ניתן לפתוח בהליכים, עד כדי התליית הרשיון של הרופאים הללו.

5.
משרד החקלאות פנה למשרד הפנים (מינהל האגף לכוח-אדם ושכר ברשויות מקומיות), בדרישה להפוך את התקן המומלץ של משרד החקלאות, מרכז השלטון המקומי ומשרד הפנים, לתקן מחייב, שיקבע את מספר המשרות של רופאים וטרינריים שיש לאייש ברשויות המקומיות, על פי גודל האוכלוסיה, מספר בתי המטבחים הפועלים ברשות, ומספר מפעלי מזון מן החי.


המשרד הציע למשרד הפנים, כי רשויות מקומיות שבהן היקף המשרה של רופא וטרינר הוא קטן מ-100%, יאושר צירופן של שתי רשויות, לצורך איוש משרה אחת, בהיקף של 100%, ויש לתת לכך תוקף מחייב. כן הוצע כי ראשי הרשויות לא יוכלו לשנות מצב זה.

6.
בין המועצה לענף הלול לבין השירותים הוטרינריים, קיימים ניגודי עניינים מובנים, ורק החלטה על הפרדה מוחלטת בין תקני ופעילויות שני הגופים, עשויה להביא לשינוי המצב.

משרד המשפטים

בתי הדין לעבודה

החלטת הכנסת

1.
הכנסת קוראת לשר המשפטים להמשיך ולשמור על ייחודם של בתי הדין לעבודה ולא לשלבם במערכת הכללית של בתי המשפט. כך תישמר הזמינות של בתי הדין לעבודה בפני העובדים והאוכלוסיות החלשות בחברה שזקוקים לשירותיהם. 
2.
על הנהלת בתי המשפט להורות למזכירות בתי הדין להקפיד לרשום את מועדי תום דיון ומועדי הגשת סיכומים כדי שיהיה ניתן לקיים מעקב אחר המועד המחייב למתן פסק דין.
3.
על הנהלת בתי המשפט לנקוט באמצעים הדרושים שיחייבו ויאלצו שופטים להגיש פסק דין בזמן ולהימנע מסחבת ועיכוב במתן פסקי דין ופגיעה במתדיינים.
4.
על הנהלת בתי המשפט לדאוג לתיקון הליקויים שהועלו בביקורת בפרט בתחום המעקב אחר הטיפול בתיקים מצד מזכירויות בתי הדין לעבודה.

ביצוע ההחלטה

משרד המשפטים

2.3.
ההחלטה ביחס למועדי דיון ומעקב אחר מתן פסקי דין, מבוצעת. מנהל בתי המשפט מפרסם באתר האינטרנט דו"ח פיגורים בפסקי-דין, ודו"ח מפורט עם שמות השופטים נמצא ברשת הפנימית.


נשיא בית המשפט העליון קיים סדרת פגישות עם 16 שופטים, שנמצאו אצלם פיגורים במתן פסקי-דין. לאותם שופטים ניתנו מועדים בהם עליהם לסיים את כל פסקי הדין בפיגור. רוב השופטים עמדו במועדים. אלה שלא עמדו, הוזמנו שוב לנשיא וניתנה להם ארכה נוספת.


ניתנה עזרה משפטית לשופטים שהיו במצוקה מיוחדת.

ההוצאה לפועל

החלטת הכנסת

1.
הכנסת קוראת להנהלת בתי המשפט לפעול לשחרור כספים מעוכבים ואיתור בעלי המחאות שלא נפדו או שהוחזרו, ולהשיב להם את כספם.
2.
על הנהלת בתי המשפט לקבוע בנוהל את סדרי העברת נתונים מיחידת מאגר המידע הארצית לראשי ההוצאה לפועל, באופן שוטף.
3.
על הנהלת אגף ההוצאה לפועל להנהיג שקיפות בכל הנוגע לטיפול בצווי מאסר נגד חייבים, וזאת באמצעות הזנת מועד חתימת ראש ההוצאה לפועל על הצו, מועד שליחת הצו למשטרה ומועד קבלת הצו במשטרה.
4.
הכנסת קוראת להנהלת אגף ההוצאה לפועל למצוא את הדרך ולהקפיד על הזנת מועד תשלום החוב, כדי למנוע סבל מיותר מחייבים ששילמו את מלוא חובם במועד, בעוד התיקים שהתנהלו נגדם ממשיכים להתקיים כתוצאה מטיפול לא נכון של ההוצאה לפועל.
5.
הכנסת קוראת להנהלת בתי המשפט למצוא את הדרך לבדוק את יתרות החוב בתיקי ההוצאה לפועל, המתנהלים בלשכות ההוצאה לפועל, בריבית חריגה ובניגוד לחוק הלוואות חוץ-בנקאיות, התשנ"ג – 1993.
ביצוע ההחלטה

הנהלת בתי המשפט

1.
נכתב נוהל בנושא טיפול בכספים מעוכבים, הועברה הדרכה אישית לכל הגזברים, בכל לשכה הופקו דו"חות כספיים על מעוכבים והמחאות שלא נפדו, ובוצע טיפול פרטני בכל התיקים.


בוצעה ביקורת אישית על ידי מנהל האגף בכל לשכה ולשכה, לאופן הטיפול. 80% מההמחאות נפדו כבר. ב-20% מההמחאות לא ניתן לאתר את המוטבים.

2.
נקבע נוהל לכל היחידות לביצוע.

3.
במערכת המחשובית כיום, מצוין מועד משלוח הצו למשטרה, שהינו מועד סמוך לחתימת ראש ההוצאה לפועל על הצו. מועד קבלת הצו במשטרה טרם הוקלד - לטענת המשטרה היכולת המחשובית שלהם, להעביר לבתי המשפט את מועד קבלת הצו במשטרה, תהיה בשנת 2007.

4.
הפרש הימים בין מועד תשלום החוב בבנק הדואר, לבין הזנת התאריך במחשב, הוא בין יומיים לשלושה. לאור זאת הוכנס שינוי בתוכנה, שמבצע הליכים בתיק רק כעבור 24 יום, ולא 21 יום כפי שנקבע בחוק, וכך נמנע טיפול בחייבים, אשר שילמו חובם במועד שנקבע להם, עם קבלת האזהרה.

5.
הופקו דו"חות בלשכות ובוצעו טיפולים פרטניים, בהתאם להחלטות רשם בכל לשכה ולשכה. ב-90% מהתיקים בריבית חריגה, ניתנה החלטת רשם, המתקנת את הריביות בתיקים רטרואקטיבית, בהתאם לחוק הלוואות החוץ בנקאיות, התשנ"ג-1993. נשארו 10% של תיקים שנמצאים בטיפול.

משרד הרווחה

טיפול בעררים המוגשים על פי חוק שירותי הסעד התשי"ח-1958

החלטת הכנסת

1.
הכנסת קוראת לשר הרווחה לפעול להנהגת נהלים שיתרמו לאחידות בארגון העבודה בשלושת המחוזות.
2.
על שר הרווחה להורות לוועדות הערר לדווח על ביצוע החלטותיהן.
3.
הכנסת קוראת לשר הרווחה להורות למפקחים לבדוק את כל התשובות שניתנות על-ידי לשכות הרוחה לפונים אליהן. בדיקה כזו תאפשר לעקוב גם ובעיקר אחר הבקשות שנדחו ואחר נזקקים שנותרו ללא מענה.

4.
הכנסת קוראת לשר הרווחה לפעול להגברת והעמקת שיתוף הפעולה עם הרשויות המקומיות. שיתוף פעולה שיאפשר פיקוח ובקרה טובה יותר אחר עבודת ועדות הערר.

ביצוע ההחלטה
משרד העבודה והרווחה
1.
משרד הרווחה נקט בפעולות הבאות:


א.
בחודש ינואר 2004, המשרד פרסם מדריך/אוגדן: "עקרונות ודרכי עבודה, מדריך לנציגי הציבור – חברי ועדות ערר".



מדריך זה כולל נהלים ודרכי עבודה לכל הנוגעים בדבר:  נציגי הציבור – חברי הוועדות;  המחלקות לשירותים חברתיים; מרכזות ועדות ערר במחוזות משרד הרווחה.


ב.
הוכן עדכון תקנון עובדים סוציאלים - תע"ס 1.8 "ועדות ערר – עקרונות ונהלי עבודה". התע"ס המעודכן מופץ לשירותי הרווחה.


ג.
פותחה מערכת מידע ממוחשבת לניהול ועדות הערר האזוריות. המערכת בשלב הטמעה, ועם הפעלתה המלאה, תיווצר התשתית לפעילות אחידה בתחום ולארגון העבודה במחוזות.

2.
משרד הרווחה יפרסם הנחיית שינון, בחוזר מנכ"ל, לפיה המחלקות לשירותים חברתיים, יבצעו את החלטות ועדות הערר, ויודיעו בכתב לעורר, את מועד ואופן ביצוע החלטת הוועדה.


בתע"ס החדש, בנושא ועדות ערר, יתבקשו המחלקות לשירותים חברתיים, לדווח למרכזי ועדות הערר המחוזיות על גבי טופס ביצוע החלטה.

3.
קיימים תחומים ספציפיים, שבהם המחלקות לשירותים חברתיים מרכזות רשימות ממתינים לסיוע, ואף מפנות חלק מהם לקבלת עזרה מקרנות פנים וחוץ משרדיות כגון: קרנות סיוע בכנסת, בית הנשיא, ועוד, וכן לגורמים רלבנטיים המופקדים על הטיפול בתחומי צורך, שאינם באחריות שירותי הרווחה.

4.
הנושא יונח על סדר יומה של ועדת התיאום של הנהלת המשרד עם מרכז השלטון המקומי.


באוגוסט 2004 יופץ חוזר מנכ"ל למנהלי המחלקות לשירותים חברתיים, בו יידרשו לשתף פעולה בהגשת תסקירים על-ידי עובדים סוציאליים, לקראת הדיון בוועדת הערר, וכן להקפיד בהשתתפות מנהל המחלקה לשירותים חברתיים (או בא כוחו), בדיון ועדת הערר.


המשרד פרסם עלוני הסברה וכרזות לגבי פעילותן ותפקידן של ועדות הערר. חומר זה הופץ גם למחלקות לשירותים חברתיים, ליצירת מודעות לנושא, ולחיזוק ההבנה של דרכי העבודה ושיתוף הפעולה, בין המחלקות לשירותים חברתיים, לבין ועדות הערר שבאחריות משרד הרווחה.

משרד התחבורה 

  מחלקת עבודות ציבוריות

דרכי גישה ודרכים מקשרות

החלטת הכנסת

1.
הכנסת קוראת למשרד הפנים, משרד התחבורה והמועצות האזוריות לקבוע את היקף התקצוב של התחזוקה והשיקום של דרכי הגישה והדרכים המקשרות ואת אופן חלוקתו על פי אמות מידה כלכליות והנדסיות ומתוך ראייה כוללת של דרכים אלו. 
2.
הכנסת סבורה שעל משרד התחבורה לקבוע תקנים אחידים לתכנון, לתחזוקה ולשיקום של דרכי הגישה והדרכים המקשרות.
3.
על משרד התחבורה והרשויות המקומיות להסדיר את המספור של דרכי הגישה והדרכים המקשרות כדי לאפשר את זיהוין לצורכי תכנון תחבורתי ומחקר למאבק בתאונות הדרכים.
4.
הכנסת מתריעה על כך שיש ריבוי גופים ומשרדי ממשלה שמתקצבים את הפיתוח ואת התחזוקה של דרכי גישה ודרכים מקשרות ללא חלוקת אחריות ברורה ואף ללא תיאום נאות ביניהם (נמצא כי לא היה תיאום בין משרד הביטחון, משרד התחבורה ומשרד הפנים).
ביצוע ההחלטה

משרד התחבורה

עד סיום סגירת "הערות ראש הממשלה", לא הגיעה תגובה מתאימה על ביצוע החלטה.

משרד התיירות

הגנת מלונות באזור ים המלח מפני הצפה

החלטת הכנסת

1.
הכנסת קוראת לממשלה להימנע מלהמשיך ולקבל פתרונות זמניים לאזור מלונות ים המלח ולזרז את גיבושו של פתרון קבע שימנע סכנת הצפה באזור. 
2.
יש לבדוק ללא דיחוי נוסף, אם נפגעו יסודות המבנים הקרובים לבריכת האידוי, כדי שניתן יהיה לנקוט צעדים מתאימים, אם יידרשו.
3.
הכנסת ממליצה לזרז את הבדיקות הגיאולוגיות שיסייעו לקבלת החלטה על פתרון לטווח ארוך שיציל את אזור מלונות ים המלח וימנע אסון שעלול להתרחש.
ביצוע ההחלטה

משרד התיירות

מונתה ועדת היגוי ציבורית, בראשות המשנה למנכ"ל משרד התיירות, ובה חברים נציגים של משרדי האוצר, התשתיות הלאומיות והתיירות, המועצה האזורית "תמר", התאחדות המלונות באזור ים המלח וחברת מפעלי ים המלח, בעלת הזיכיון על האזור. ועדת ההיגוי מינתה ועדה מקצועית הנדסית, המתכנסת אחת לחודש, כדי ללבן את הנושאים המחייבים טיפול, לרבות התייעצויות שוטפות עם חברות תכנון מומחיות מחו"ל.

הוועדה דנה בחלופות הנדסיות שונות, ונבחרה החלופה של הקמת קיר שיסכור את המים, בבריכה מול בתי המלון.

ב-29.7.2004 דנה ועדת השרים לענייני חברה וכלכלה (קבינט חברתי כלכלי), בנושא, ונתקבלה החלטה חכ/108, כלהלן:

1.
להטיל על שר התיירות לבצע את הפעילות הנדרשת למתן פתרון קבע להגנות החופים בים המלח, בתיאום עם המשרדים הנוגעים בדבר.

2.
לתקן את סעיף 22(א) בחוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2002), התשס"ב-2002 (להלן "חוק ההסדרים"), כך שהגדרת "שלב א/2", תכלול גם הקמת הגנת חוף חדשה, כפתרון קצר טווח מפני עלית מפלס המים במתחם המלונות בחמי זוהר. התיקון יבוצע במסגרת חוק המדיניות הכלכלית לשנת 2005.

3.
לאשר ביצוע בדיקות היתכנות הנדסית, לחלופה המומלצת עבור פתרון הקבע להגנת חופי ים המלח, כפי שהוצעה על ידי הצוות המקצועי מטעם ועדת המנכ"לים להגנת חופי ים המלח, שהוקמה מתוקף החלטת הממשלה מספר 749 מיום 16.9.2001 (להלן – "חלופת הלגונה"), בעלות שלא תעלה על 10 מיליון ש"ח.

4.
להטיל על מנכ"ל משרד התיירות, להתקשר לצורך ביצוע בדיקות היתכנות כאמור בסעיף 3 לעיל, עם חברת הנדסה מקצועית. כמו כן, להטיל על מנכ"ל משרד התיירות לבדוק, במקביל לביצוע בדיקת ההיתכנות כאמור, את אומדן עלות יישום חלופת הלגונה, ואת אומדן עלות יישום החלופות האחרות, עד ליום 31.12.2004.

5.
לצורך ביצוע המטלות כאמור, משרד התיירות יסתייע בגורמים חיצוניים (מתכננים, מהנדסים, כלכלנים וכיוצ"ב), ובלבד שלא תתקיים זיקה בין גורמים אלו לגורמים הפועלים באיזור.


לצורך זה יועמד תקציב בהיקף של עד 2 מיליון ש"ח.

6.
בהתאם לאמור בסעיפים 3 ו-5 בהחלטה חכ/108, להטיל על שר האוצר לקבוע את חלוקת עלות בדיקת ההיתכנות, בהתאם לסעיף 22(ג) לחוק ההסדרים.

7.
שר התיירות יגיש הצעת החלטה לממשלה עד ליום 1 בינואר 2005, לבחירת פתרון הקבע להגנת חופי ים המלח.

משרד התעשייה, המסחר והתעסוקה 

 פעולות הממונה על התקינה

החלטת הכנסת

1. הכנסת סבורה שעבודת יחידת הממונה על התקינה תתייעל אם תפעל בהתאם לתקנות עבודה תקופתיות.
2. על משרד התעשייה והמסחר לקבוע בנוהל את תדירות עריכת הבדיקות לעמידה בתקן לכל אחד מהתקנים הרשמיים.
3.
הכנסת קוראת לממונה על התקינה לקיים את הוראות החוק ולבדוק את התאמתם של מוצרים הנמכרים במשק לתקנים הרשמיים.

4.
הכנסת סבורה שיש לתרגם לעברית מפרט בתקן בינלאומי שאומץ כתקן רשמי מחייב.

ביצוע ההחלטה

משרד התעשייה, המסחר והתעסוקה

1.
החל משנת 2004, הממונה על התקינה פועל על פי תכנית אכיפה ממוחשבת, שבה מפורטים התקנים, מספר הבדיקות לגבי כל תקן ומועדי הנטילות. על בסיס התוכנית נעשה תכנון עבודה חודשי.

2.
בתוכנית העבודה הממוחשבת, נקבעה התדירות הרצויה של בדיקות לגבי כל תקן, במטרה לבדוק את כל התקנים הרשמיים, שבאחריות הממונה על התקינה, במשך 3 שנים.

3.
הממונה על התקינה, פועל מכוח חוק התקינה, לאכיפתם של התקנים הרשמיים. מספר נטילות הדגימות, נקבע בהתאם לתקציב העומד לרשותו של הממונה. בנוסף לנטילות מבוצעות גם ביקורות בבתי עסק, מרכזי קניות ורשתות שיווק.

4.
תרגום התקנים לעברית ניתן לביצוע בשלבים, על מנת שלא לפגוע באימוץ תקינה בינלאומית. הנושא נמצא על סדר היום של הנהלת מכון התקנים, אשר תתחיל בתרגומים בהתאם לסדר עדיפויות שנקבע בתוכניות עבודה ובמסגרת התקצוב הקיים לתקינה.
משרד התשתיות הלאומיות 

 פיקוח ואכיפה על בטיחות בגז

החלטת הכנסת

1.
הכנסת קוראת למשרד התשתיות הלאומיות ליזום ולקדם, בהקדם האפשרי, חקיקת משנה בתחום הבטיחות בגז, שתקיף את הנושא.
2.
נוכח ההיקף הקטן של הבדיקות התקופתיות שעושות חברות הגז במתקנים ביתיים, הכנסת פונה אל משרד התשתיות הלאומיות לפעול בנחישות לאכוף על חברות הגז את ביצוע הוראות הבטיחות.
3.
הכנסת קוראת לממשלה לפעול בנחישות כדי להלחם בתופעה של מכירת גז פיראטי ומניעת אספקתו למפיצים לא מורשים שמסכנים בכך חיי אדם.
ביצוע ההחלטה

משרד התשתיות הלאומיות

1.
המשרד פועל להשלמת חקיקת המשנה, ומוביל שורה של הצעות חדשות לחקיקה, באמצעות הלשכה המשפטית וועדת הוראות בנושא הבטיחות.


במהלך שנת 2003 סוכמה ואושרה תקנה, המאפשרת הטלת קנסות מינהליים על עבירות בטיחות. בהקמה תשתית ממוחשבת לגביית קנסות.


לאחרונה סיימה ועדת הוראות הכנת שתי תקנות מרכזיות בתחום הרישוי, להסדרת רישוי של ספקי גז חדשים, ורישוי העוסקים בעבודות גפ"מ. תקנות אלה מונחות בפני ועדת הכלכלה של הכנסת, בשלבים סופיים של הדיונים. החקיקה תאפשר לראשונה למשרד, להעניק רשיונות לעוסקים בעבודות גז, ובכך לממש את זכותו לפסול רשיון של עוסק בגז, אם הורשע בעבירת בטיחות, או אם מוגש נגדו כתב אישום בשל עבירה על החוק, עד תום ההליכים המשפטיים, ובהתאם לנסיבות העניין.


תקנה אחרת, העוסקת במכירת גז על ידי יצרני גז, הועברה לאישור ועדת הכספים של הכנסת בשנת 2002. התקנה טרם אושרה.


חמישה דברי חקיקה נוספים נמצאים בשלב של ניסוח מתקדם: תזכיר חוק הגז בעניין קידום תחרות במשק הגז, הועבר להתייחסות הגורמים הרלוונטיים. ניסוח החוק אמור להסתיים לקראת סוף שנת 2004. תקנות חדשות בדבר אחסנת גפ"מ, מצויות בשלב מתקדם של הכנה בוועדת ההוראות. מועד הצגתן נקבע לתחילת שנת 2005. הכנת שלוש תקנות נוספות, לגבי חניוני רכב גפ"מ, מיכלים מטלטלים וחוות הגז, אמורה להסתיים בקרוב.

2.
פיקוח על ביצוע בדיקות תקופתיות, נכלל בתוכנית העבודה השנתית של האגף לפיקוח ובטיחות. פקחי המשרד מבצעים בדיקות בסוכנויות וסניפים של כל חברות הגז, לרבות קיום מבדקים מדגמיים בשטח. בסיום הבדיקה נהוג להפיץ מסמך עם סיכום הממצאים, הן לגוף הנבדק והן לחברת הגז. בהמשך מתבצע מעקב אחר תיקון הליקויים שאותרו.


מדיווחי שטח עולה, כי לאחרונה ניכרת עליה מסוימת בהיקף הבדיקות התקופתיות המתבצעות על ידי חברות הגז. לחברות יש כיום נכונות רבה יותר מבעבר, להשקיע בשיפור תשתית מערכות הגז.


למרות זאת, במשרד עדיין אין תמונת מצב ברורה, לגבי היקף ביצוע בדיקות תקופתיות בקנה מידה ארצי. מדובר בכשני מיליון צרכנים בפריסה גיאוגרפית רחבה. לעיתים חברות הגז מעבירות למשרד מידע חלקי, המחייב אימות בשטח. המשרד מעריך כי בשנת 2005 יושלם בסיס נתונים ראשוני לגבי יותר מ-90% מספקי הגז המורשים. המשרד יקים מערך מידע ממוחשב, שיזרז איסוף נתונים לגבי שיעור ביצוע בדיקות תקופתיות, ואיכותן. פרוייקט זה קיבל עדיפות גבוהה. 

3.
המשרד פועל להחמרת הענישה כלפי כל חברות הגז שמספקות גפ"מ למפיצים לא מורשים. המשרד מפעיל שני מסלולי ענישה, מינהלי ופלילי. בהכנה מסלול ענישה נוסף - גביית קנסות מינהליים. ניתן להחמיר ענישה באמצעות פעולה הדרגתית ומתמשכת, על ידי הגשת ערעור לבית המשפט, הגדלת קנס בגין עבירה חוזרת, וכד'.


לאחרונה, באמצעות ערעור לבית המשפט המחוזי, המשרד הצליח להטיל על הנאשם קנס בגובה של 60,000 ש"ח. מדובר בחברה שעסקה בשיווק גז בישול, ללא רשיון ספק גז. למרות הקנס, החברה נתפסה בפעם נוספת בגין עבירה דומה. המשרד שוב הגיש נגדה תביעה משפטית. המשרד סבור כי הפעם יוטל על מנהל החברה עונש של מאסר בפועל.


ככלל, למפיצים לא מורשים יש לעיתים נטייה לחזור על העבירה. אי לכך, תקנות קנסות מינהליים מציינות קנס בסיסי, עד 5,000 ש"ח ליחיד ועד 25,000 ש"ח לתאגיד, וכפל קנס בגין עבירה חוזרת. לאחר עבירה שלישית מוגש כתב אישום, שאמור להסתיים בקנס נוסף – בשיעור שייקבע על ידי בית המשפט.

נציבות המים 

 תכנית אב לפיתוח משק המים בישראל והשבת קולחים

החלטת הכנסת

1. 
על הממשלה ליישם את החלטותיה באשר לקביעת מחיר כלכלי וריאלי של המים.
2. 
כדי להגדיל את מיצוי פוטנציאל השבת מי הקולחין יש לנקוט בפעולות כדלקמן:

א.
קביעת תעריפים למים שפירים ולמי קולחים לפי עלויות הפקתם ואספקתם.

ב.
התייחסות למכוני טיהור השפכים ולבניית מפעלי ההשבה כמקשה אחת, ואיתור מלכתחילה של צרכני הקצה הפוטנציאליים, כדי למנוע במידת האפשר את הגלשת הקולחים לסביבה.

ג.
בשל העלות הגבוהה של התפלת מי ים, יש לפעול להשבה וניוד קולחים איכותיים ברמה הבין-אזורית והארצית.
ביצוע ההחלטה
נציבות המים

1.2.א.
מתקיימים מגעים בין גורמי הממשלה, כדי לקבוע עלויות ריאליות למים עבור השימושים השונים, במטרה להקטין את הסבסוד של המים.

2.ב.
נציבות המים דנה עם שר התשתיות הלאומיות, לגבי החזרת המינהלה לפיתוח תשתיות ביוב, לנציבות המים. שר התשתיות הסכים עקרונית, אך מתנה את הביצוע בפעולות נוספות.

2.ג.
הוכנו תוכניות להשבה וניוד של הקולחים מאזור ירקון עד אזור פרדס חנה. בשלבי הכנה, תכנית ומבנה ארגוני של מערכות המים, מאזור רמלה ועד קרית גת. מרחיבים את מפעל השפד"ן לפי מצאי הקולחים. הוכנו תכניות להעברת עודפי קולחי חיפה, לכיוון הגליל התחתון והעמקים הצפוניים.

א. הוראות חוק
חוק מבקר המדינה, התשי"ח-1958 (נוסח משולב)

הערות ראש הממשלה והנחה על שולחן הכנסת
16(א) 
(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה: 

(א)
הערותיו לדין וחשבון, בעניינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בעניינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב), וכן דיווח על החלטות שקיבלה הממשלה בעקבות הדינים והחשבונות, וביצוע החלטות אלה.

(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן הכנסת.

דיווח על תיקון הליקויים

21ב. 

(א)
ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג) ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.

(ב) 
ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או(2), על תוצאות טיפולו בליקויים אלה.

(ג)
המבקר רשאי, בכל עת, לדרוש דיווחים נוספים, על אלה המנויים בסעיף זה.

חוק הביקורת הפנימית, התשנ"ב-1992

3. (א) התאמה
לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות ממשלה 
(ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג.
 אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה.

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

 (1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

 (2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

 (3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.


(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.


(3)
המנהל הכללי של כל משרד יהא אחראי על ביצוע המכרזים ותקינותם.
ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).
ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

(החלטה מספר 1740 מיום י"ג בתמוז התשמ"ו – 20 ביולי 1986)

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת
השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודת לוועדת השרים לעניני תיאום ומינהל, ולוועדות המעקב המשרדיות
ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980.

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור

"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

 (החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לעניני תיאום ומינהל - הטיפול בדו"ח השנתי 43 של מבקר המדינה
א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח - 1958 המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988) משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון.

(החלטה מספר תמ/40 מיום ב' באדר התשנ"ג - 23 בפברואר 1993)
נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

(החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לעניני תיאום ומינהל - הטיפול בדו"ח השנתי 44 של מבקר המדינה
א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לענין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:
 (1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בעניני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;

 
(2)
יושב ראש ועדת השרים יחליט בענין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד – 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בענין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/288 מיום כ"ט לניסן התשנ"ד – 10 באפריל 1994)

קבלת החלטות בוועדת השרים לעניני תיאום ומינהל - הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063 (תמ/273) מיום כ"ד באייר התשנ"ד - 5 למאי 1994)

נוהל עבודה לוועדת השרים לעניני תיאום ומינהל - הטיפול בדו"ח השנתי 45 של מבקר המדינה
מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.


4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון.

(החלטה מספר 3005 מיום ג' באדר ב' התשנ"ה - 5 למארס 1995)

פיקוח, בקרה ואבטחת מידע

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.
ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:


א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.


ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן התשנ"ה - 9 לאפריל 1995)

ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:

1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו - 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לעניני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לעניני ביקורת המדינה בהרכב הבא:

שר המשפטים - יושב-ראש; שר האוצר; השר לביטחון הפנים; שר החינוך, התרבות והספורט; שר המדע; שר הפנים; השר לקליטת העלייה; שרת התקשורת.

מוזמני קבע: נציב שירות המדינה; ראש האגף לביקורת המדינה; היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א. 
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)

סדרי דיון בוועדת השרים לעניני ביקורת המדינה
בדו"ח 47 של מבקר המדינה

מחליטים: 

א. 
לרשום את הודעת יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח-1958, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' התשנ"ז - 14 למארס 1997)

ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' התשנ"ז - 20 למארס 1997)
המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
בהמשך להחלטות מספר 92 מיום אוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינהשבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)

סדרי דיון בוועדת השרים לעניני ביקורת המדינה 
בדו"ח 48 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר התשנ"ח - 1 למארס 1998)

הטיפול הממשלתי באבטחת מידע

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר התשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886 (בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון התשנ"ט - 23 לנובמבר 1998)

שיפור השירות לציבור - ממצאי ביקורות פתע

מחליטים:
א. 
נציב שירות המדינה ירענן ההוראות לגבי חובת המצאותו של מנהל, או ממלא מקום, ביחידות הנותנות שירות לציבור בכל שעות העבודה.

ב. 
משרדי הממשלה והגופים הציבוריים, אשר אובחנו בהם ליקויים בנגישות נכים למשרד, והמפורטים בדו"ח האגף לביקורת המדינה, יודיעו בתוך שלושה חודשים לאגף לביקורת המדינה על הפעולות שנקטו לתיקון הליקויים.

ג. 
נציב שירות המדינה יחזור ויזכיר למנכ"לים את חשיבות הביקורת לשיפור השירות לציבור וחובת שיתוף הפעולה עם הביקורת.

(החלטה מספר בק/137 מיום כ"ג בחשוון התשנ"ט - 23 לנובמבר 1998)

סדרי דיון בוועדת השרים לעניני ביקורת המדינה 
בדו"ח 49 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט התשנ"ט - 7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן התשנ"ט - 23 למארס 1999)

ועדת שרים לעניני תיאום, מינהל וביקורת המדינה

מחליטים:

א. 
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לעניני תיאום, מינהל וביקורת המדינה בהרכב כדלקמן:


השר חיים רמון - יושב-ראש; שר האוצר; השרה לקליטת העלייה; שר תיירות; שר התעשייה והמסחר; השר מיכאל מלכיאור.


מוזמנים קבועים: נציב שירות המדינה; מנכ"ל משרד ראש הממשלה.

ב. 
ועדת השרים תעסוק בתחומים הבאים:


תיאום בין משרדי הממשלה בעניני מינהל ושירות לציבור

דיון בממצאי הביקורת על פי דוחות מבקר המדינה, בהמלצותיו ובהצעות ליישומן;


מעקב אחר תיקון הליקויים על פי דוחות מבקר המדינה;


גיבוש המלצות להנהגת רפורמות ושינויים מבניים בשירות המדינה;


ריכוז ועיבוד הצעות לחיסכון, ייעול ושיפור השירות במגזר הציבורי;


גיבוש מדיניות בתחום האיכות והמצויינות במשק בכלל ובמגזר הציבורי בפרט; הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול התשנ"ט - 15 לאוגוסט 1999)

סדרי הדיון בוועדת השרים לעניני תיאום, מינהל וביקורת המדינה בדו"ח 50א' של מבקר המדינה
מחליטים:

א. 
לרשום את הודעתו של השר חיים רמון, יושב ראש ועדת השרים לעניני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול התשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות
1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ-50 רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.


רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א. 
יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי התש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח-1958 (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.
2) 
דיווח טבלאי על החלטות שלא בוצעו עדיין והאחראים לביצוען.

3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה
1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר מספר תמ/37 מיום כ"ט באדר א' התש"ס - 6 למארס 2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' התש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור  בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.

ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז התש"ס - 24 ליולי 2000)

אבטחת מידע - הגנה על מערכי מיחשוב

מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לענין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.

(החלטה מספר תמ/80 מיום כ"ח בחשוון התשס"א - 26 לנובמבר 2000)

ועדת שרים לתיאום, מינהל וביקורת המדינה

מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לעניני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש; השר שלום שמחון; שר החקלאות ופיתוח הכפר - חבר; השר אליהו סויסה - חבר.

סמכויות הוועדה
ועדת השרים תעסוק בתחומים הבאים:

תיאום בין משרדי הממשלה בעניני מינהל ושירות לציבור;

דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

מעקב אחר תיקון הליקויים על-פי דו"חות מבקר המדינה;

גיבוש המלצות להנהגת רפורמות ושינויים מבניים בשירות המדינה;

ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר התשס"א - 12 למארס 2001)

תיאום הפיקוח והאכיפה - ישומים ממוחשבים

מחליטים:

א. 
לרשום את הודעת משרד האוצר - פרוייקט "תהיל"ה" (תשתית האינטרנט למשרדי הממשלה) כי לצורך הגברת הטיפול הממשלתי לאכיפת החוק, תוקם במסגרת "תהיל"ה" מערכת אינטרה-נט מאובטחת (להלן - "המערכת") לשימוש המשרדים.


המערכת תופעל לכל המאוחר עד ליום 1.11.2001. משרדי הממשלה יעבירו למנהל פרוייקט "תהיל"ה" את שמות האנשים שהוסמכו מטעמם להשתמש במערכת.

ב. 
להקים ועדת היגוי למערכת בהרכב נציגי המשרד לאיכות הסביבה, המשרד לביטחון הפנים, משרד הבריאות, משרד החקלאות ופיתוח הכפר, משרד המשפטים, משרד העבודה והרווחה, משרד הפנים, משרד התחבורה, משרד התעשייה והמסחר, משרד התשתיות הלאומיות, ומינהל מקרקעי ישראל. כן תיבחן אפשרות צרוף נציג של מרכז השלטון המקומי, בכפוף לחוות דעת משרד המשפטים.


מרכז ועדת ההיגוי יהיה ראש האגף לביקורת המדינה במשרד ראש הממשלה. תפקידי ועדת ההיגוי יהיו להציע ולקבוע יישומים ממשלתיים למערכת, במגמה לרכז את המידע המצוי במשרדי הממשלה השונים, תוך אפיון מערכת מידע שתסייע לאכיפת החוק על ידי משרדי הממשלה השונים.

ג. 
עלות הקמת המערכת ודרך תיקצובה יקבעו על ידי תהיל"ה, החשב הכללי במשרד האוצר, אגף הביטחון במשרד האוצר והמשתמשים.

(החלטה מספר תמ/14 מיום כ"ז בתמוז התשס"א - 18 ליולי 2001)

מערכת פיקוח לחוק איסור הונאה בכשרות, התשמ"ג-1983

מחליטים:

א. 
בהמשך להחלטות מספר 2175(תמ/63) מיום 10.8.2000, ומספר 3601(בק/79) מיום 2.4.1998, צוות בראשות מנכ"ל המשרד לעניני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר, היועץ המשפטי של המשרד לעניני דתות ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לעניני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בענין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. 
הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה.

(החלטה מספר תמ/16 מיום כ"ז בתמוז התשס"א - 18 ליולי 2001)

יישומים ביומטריים בשירות המדינה

מחליטים:

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התייחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.

ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

(החלטה מספר תמ/66 מיום י"א בטבת התשס"ג - 16 לדצמבר 2002)

ועדת שרים לענייני ביקורת המדינה

מחליטים (פה אחד), למנות ועדת שרים לענייני ביקורת המדינה, שהרכבה וסמכויותיה כדלקמן:

הרכב ועדת השרים
השר עוזי לנדאו - יושב-ראש 

השרה לאיכות הסביבה 

שר הרווחה
שר התיירות.

סמכויות הוועדה
1) 
ועדת השרים תדון ותחליט לגבי הצעותיהם של השרים הנוגעים בדבר בענין תיקון הליקויים במשרדיהם, עליהם הצביע מבקר המדינה. ועדת השרים תקיים מעקב אחר יישום החלטותיה בעניינים אלה.

2) 
הגשת ההצעות לדיון בוועדה תיעשה על פי המתחייב בתקנון לעבודת הממשלה.

3) 
ועדת השרים תדון בהמלצות מבקר המדינה ובהצעות לתיקון הליקויים לאחר שדו"ח מבקר המדינה יונח על שולחן הכנסת."

(החלטה מספר 164 של הממשלה מיום כ"ו אדר ב' התשס"ג – 30 למארס 2003)

יישומים ביומטריים בשירות המדינה

מחליטים:

א. 
בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:

1. 
בקרות ביומטריות בכניסות לישראל


יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. 
א) 
מרכז מידע בנושאים ביומטריים - רפא"ל


רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.


ב) 
מרכז בחינה למוצרים ביומטריים - רפא"ל


בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. 
אמצעים ביומטריים לזיהוי משתמשים במערכות ממוחשבות


נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. 
ישומים ביומטריים ב"תעודת הזהות החכמה"


יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.

5. 
מאגר תמונות ביומטריות בממשלה


משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.


התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי (המפקח הכללי במשרד ראש הממשלה), יגבשו מסגרת תפעולית להפעלת מספר פרויקטים מובילים בממשלה (PILOT). הפרויקטים יהיו בתחומים הבאים:

1. 
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.

2. 
פרויקטים לזיהוי עובדים זרים לישראל.

3. 
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.

4. 
פרויקטים בתחום בקרות כניסה למערכות ממוחשבות.

ד. 
מרכז הצוות הבינמשרדי (המפקח הכללי במשרד ראש הממשלה), ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

(החלטה מספר תמ/12 מיום ט"ו בסיון תשס"ג - 15 ליוני 2003)

פרויקט "ממשל זמין" - בקרת הביצוע

מחליטים:

א. 
בהמשך להחלטה  מספר 1812 של הממשלה מיום 12.5.2002, החשב הכללי במשרד האוצר ידווח מדי ארבעה חודשים לועדת השרים לענייני ביקורת המדינה על התקדמות פרויקט "ממשל זמין" על כל מרכיביו. בנוסף יעביר דיווחי ביניים בנושא מידי חודש לראש האגף לביקורת המדינה במשרד ראש הממשלה.

ב. 
לרשום את הודעת סגן החשב הכללי במשרד האוצר (הממונה על פרויקט ממשל זמין), כי תכנית האב והתכנית הרב-שנתית לקידום פרויקט "ממשל זמין" הושלמו. התכניות כוללות בנוסף להיבטי המחשוב, גם היבטים ארגוניים ותפעוליים וכן המסגרת התקציבית השנתית והרב-שנתית לנושא.


התכניות כאמור, יועברו לאגף לביקורת המדינה, ויובאו לדיון תוך חודש בועדת השרים.

ג. 
החשב הכללי, יחד עם הממונה על התקציבים במשרד האוצר, יגבשו תוך שלושה חודשים, את המסגרת התקציבית השנתית והרב-שנתית לקידום פרויקט "ממשל זמין". הסיכומים שיגובשו יובאו בפני ועדת השרים.

ד. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ה.
האגף לביקורת המדינה יקיים מעקב אחר התקדמות בביצוע ההחלטה. ראש האגף לביקורת המדינה יתאם בין ועדת ההיגוי הבינמשרדית לנושא וסגן החשב הכללי במשרד האוצר הממונה על פרויקט "ממשל זמין" לשם הבאת החומר בפני ועדת השרים, כנדרש.


(החלטה מספר תמ/13 מיום ט"ו בסיון תשס"ג - 15 ליוני 2003).

חוות דעת של היועץ המשפטי לממשלה 24.1.2002
חובת הדיווח של המבקרים הפנימיים לאגף לביקורת המדינה 

והביקורת הפנימית שבמשרד ראש הממשלה

באשר לתפקיד השני - קרי - וידוא עריכת ביקורת פנימית במשרדי הממשלה, עמדתי היא כי בשל העובדה שמשרדי הממשלה אינם גורמים נפרדים אלא חלק משירות המדינה, ולאור הקושי הקיים ממילא בביסוס ביקורת פנימית חזקה ואפקטיבית, ובשירות המדינה בפרט (בשל היעדר תמריצים כלכליים-תחרותיים המעודדים התיעלות) - יש צורך ותועלת בגוף מטה פנימי בשירות המדינה (שאינו משרד מבקר המדינה) אשר מוודא עמידה בהוראות חוק הביקורת הפנימית, תוך שיתוף פעולה עם המשרדים, מתוך כוונה לחזק את מעמד הביקורת הפנימית ולהביא להפנמה והבנה של חשיבותה והתועלת שניתן להפיק ממנה. יצויין כי קיומו ופעולותיו של האגף דוקא תורמים לחיזוק מעמד המבקרים הפנימיים במשרדי הממשלה, שכן כפי שמראים ממצאי מחקרים שנערכו בישראל ובמדינות אחרות, הנהלות המשרדים אינן נוטות להשקיע מאמצים בפיתוח וקידום הביקורת הפנימית. קיומו של גורם מרכזי המוודא את ביצוע הביקורת מאפשר למבקר הפנימי לעמוד איתן גם מול הנהלה שמנסה להחליש את מעמדו.

ואולם, ביצוע תפקיד זה אינו מחייב מעורבות במינויו של מבקר פנימי ספיציפי או בביצוע תפקידו. במסגרת תפקידו זה על האגף לוודא שאכן מונה מבקר פנימי ושמינויו עולה בקנה אחד עם הוראות החוק, וכן לוודא באופן כללי, שמתבצעת ביקורת פנימית במשרד. לצורך הוידוא העקרוני די בהעברת דו"ח הביקורת השנתי לידיעת מנהל האגף, והעברת תוכניות הביקורת לידיעתו. לעומת זאת, אין הצדקה לחייב בדיווח שוטף על ביצוע ביקורות למנהל האגף, ואין מקום לחובת תיאום מראש של תוכנית הביקורת מול מנהל האגף.

יצויין כי עמדה זו עולה בקנה אחד עם המלצות ועדת אדן - אשר קבעה בהמלצותיה לתיקון פרק 65 לתקשי"ר כי דו"חות ביקורת ספיציפים לא יוגשו למפקח הכללי - אלא יוגש לו רק דו"ח שנתי מסכם; עוד נקבע כי הוראות נוהל באשר לאופן קיום הביקורת במשרד יוכנו בתיאום עם המפקח הכללי, אך תכנית העבודה לכל שנה לא תיקבע בתיאום עמו. 

ג. פרסומי האגף הבכיר - ביקורת המדינה

וביקורת פנימית מ-1986 

א.
הערות ראש הממשלה לדוח מבקר המדינה
1.
"הערות שר הכלכלה והתכנון לדין וחשבון השנתי מספר 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ו, מאי 1986.

2.
"הערות שר הכלכלה והתכנון לדין וחשבון מספר 37 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשמ"ז, יוני 1987.

3.
"הערות שר הכלכלה והתכנון לדין וחשבון מספר 38 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"הערות שר הכלכלה והתכנון לדין וחשבון מספר 39 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ט, מאי 1989.

5.
"הערות שר הכלכלה והתכנון לדו"ח 40 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תש"ן, מאי 1990.

6.
"הערות שר הכלכלה והתכנון לדו"ח 41 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשנ"א, יוני 1991.

7.
"הערות שר הכלכלה והתכנון לדו"ח 42 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אדר ב' תשנ"ב, מרס 1992.

8.
"הערות שר הכלכלה והתכנון לדו"ח 43 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אייר תשנ"ג, מאי 1993.

9.
"הערות שר הכלכלה והתכנון לדין וחשבון מספר 44 של מבקר המדינה", משרד הכלכלה והתכנון, ירושלים, סיון תשנ"ד, מאי 1994.

10.
"הערות שר הכלכלה והתכנון לדין וחשבון השנתי מספר 45 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשנ"ה, מאי 1995.

11.
"הערות ראש הממשלה לדין וחשבון השנתי מספר 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ו, אפריל 1996.

12.
"הערות ראש הממשלה לדין וחשבון השנתי מספר 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשנ"ז, מאי 1997.

13.
"הערות ראש הממשלה לדין וחשבון השנתי מספר 48 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ח, מאי 1998.

14.
"הערות ראש הממשלה לדין וחשבון השנתי מספר 49 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ט, אפריל 1999.

15.
"הערות ראש הממשלה לדין וחשבון השנתי מספר 50א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס, אוקטובר 1999.

16.
"הערות ראש הממשלה לדין וחשבון השנתי מספר 50ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תש"ס, מאי 2000. כולל "לקט מעקבים".

17.
"הערות ראש הממשלה לדין וחשבון השנתי מספר 51א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס אוקטובר 2000. כולל "לקט מעקבים".

18.
"הערות ראש הממשלה לדין וחשבון השנתי מספר 51ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"א, אפריל 2001, כולל "לקט מעקבים".

19.
"הערות ראש הממשלה לדין וחשבון השנתי מספר 52א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ב, ספטמבר 2001. כולל "לקט מעקבים".

20.
"הערות ראש הממשלה לדין וחשבון השנתי מספר 52ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ב, אפריל 2002. כולל "לקט מעקבים".

21.
"הערות ראש הממשלה לדין וחשבון השנתי מספר 53א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, חשון תשס"ג אוקטובר 2001. כולל "לקט מעקבים".

22.
"הערות ראש הממשלה לדין וחשבון השנתי מספר 53ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ג, אפריל 2003. כולל "לקט מעקבים".
23.
"הערות ראש הממשלה לדין וחשבון השנתי מספר 54א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ד, ספטמבר 2003. כולל "לקט מעקבים".
24. "הערות ראש הממשלה לדין וחשבון השנתי מספר 54ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ד, מאי 2004. כולל "לקט מעקבים".
25.
"הערות ראש הממשלה לדין וחשבון השנתי מספר 55א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ה, אוקטובר 2004. כולל מעקב אחר ביצוע החלטות הכנסת.

ב.
מעקבים אחר תיקון ליקויים

החל מדוח 50ב' (2000) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב אחר תיקון ליקויים מדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אדר א', תשמ"ו, פברואר 1986.

2.
"דו"ח מעקב 2 - 3 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, טבת, תשמ"ז, ינואר 1987.

3.
"דו"ח מעקב 4 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז, תשמ"ד, יולי 1987.

4.
"דו"ח מעקב 2 - 3 תיקון ליקויים, דו"ח 37 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תשמ"ח, פברואר 1988.

5.
"דו"ח מעקב 2 - 3 תיקון ליקויים, דו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

6.
"מעקב תיקון ליקויים דו"ח 39 של מבקר המדינה (2-3) דו"ח 38 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

7.
"מעקב תיקון ליקויים דו"ח 40 של מבקר המדינה (2-3) דו"ח 39 של מבקר המדינה (4)", משרד הכלכלה והתכנון, אגף הפיקוח הכללי, ירושלים, שבט, תשנ"א, פברואר 1991.

8.
"מעקב אחר תיקון ליקויים דו"ח 41 של מבקר המדינה (2-3) דו"ח 40 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר א', תשנ"ב, פברואר 1992.

9.
"ביקורת המדינה - מעקב אחר תיקון ליקויים וביקורת רמת השירות לציבור - 1992", משרד הכלכלה והתכנון, אגף פיקוח כללי, ירושלים, טבת תשנ"ג - ינואר 1993.

10.
"מעקב אחר ביצוע החלטות ועדת השרים לענייני תיאום ומנהל לדו"ח מספר 43 של מבקר המדינה", משרד הכלכלה והתכנון, אגף לפיקוח כללי, ירושלים, ניסן תשנ"ד, אפריל 1994.

11.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

12.
"מעקבים אחר ביצוע החלטות, דוח שנתי 45 - 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 45, 46 ירושלים, תשרי תשנ"ח, אוקטובר 1997.

13.
"מעקב ביצוע החלטות, תיקון ליקויים, דוח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 47 ירושלים, כסלו תשנ"ט, נובמבר 1998.

ג.
מעקב אחר ביצוע החלטות הכנסת

החל מדוח 53ב' (2003) נכלל המעקב ב"הערות ראש הממשלה" בפרק 'לקט מעקבים'.

1.
"דו"ח מעקב מספר 1 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשמ"ז, נובמבר 1986.

2.
"דו"ח מעקב מספר 2 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אלול תשמ"ז, ספטמבר 1987.

3.
"דו"ח מעקב מספר 1-2 ביצוע החלטות הכנסת, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"מעקב ביצוע החלטות הכנסת לדו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז תש"ן, יולי 1990.

5.
"מעקב על ביצוע החלטות הכנסת לדו"ח 39 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשנ"ב, נובמבר 1991.

6.
"דו"ח מעקב על ביצוע החלטות הכנסת, דו"ח 42 של מבקר המדינה", משרד הכלכלה והתכנון, אגף הפיקוח הכללי, ירושלים, אדר תשנ"ד, פברואר 1994.

7.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

8.
"מעקב אחר ביצוע החלטות הכנסת, דו"ח שנתי 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, שבט תשנ"ח, פברואר 1998.

9.
"מעקב אחר ביצוע החלטות הכנסת, דו"ח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אדר תשנ"ט, פברואר 1999.

ד.
מהלכי ביקורת
1.
"בעקבות בג"צ 4914/94 יעקב טרנר נגד מבקרת המדינה וועדת הכנסת לביקורת המדינה", משרד הכלכלה והתכנון, אגף בכיר לביקורת המדינה וביקורת פנימית, ירושלים, נובמבר 1995.

2.
"היועץ המשפטי לממשלה וביקורת המדינה", משרד ראש הממשלה, אגף בכיר לביקורת המדינה וביקורת פנימית, ירושלים, יולי 1996.

3.
"ביטול הבטחה שלטונית" על פי ממצאי הדוח השנתי של מבקר המדינה ובעקבות בג"צ 5376/94 ד.ש. בימות ובדים בע"מ נגד מדינת ישראל ואחרים", משרד ראש הממשלה, אגף בכיר לביקורת המדינה וביקורת פנימית, ירושלים, אפריל 1996.
4.
"ההפרטה בראי ביקורת המדינה", מהדורה זמנית, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, טבת תשס"ד, ינואר 2004.

5.
"ההפרטה בראי ביקורת המדינה", מהדורה שנייה מתוקנת, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, ניסן תשס"ד, אפריל 2004.

6.
"חשיפת דוחות הביקורת הפנימית", בעקבות עת"מ 454/02, חברת החדשות הישראלית בע"מ נגד משרד התחבורה, ירושלים, סיון תשס"ד, יוני 2004.

7. 
"פרסום דו"ח של המבקר הפנימי", הודעת ערעור בבית המשפט העליון בשבתו כבית המשפט לערעורים מינהליים, משרד התחבורה נגד חברת החדשות הישראלית בע"מ, עע"מ 6013-א, ירושלים, אב תשס"ד, יולי 2004.

ה.
ביקורת ואבטחה של מידע רגיש

1.
"נוהל לאבטחה של מידע רגיש ומערכות מידע חיוניות", "המועצה לאבטחת מידע-רגיש" בממשלה ומוסדותיה", אוגדן, משרד ראש הממשלה ["חסוי" - לשימוש פנימי בלבד במשרדי הממשלה ומוסדותיה], מהדורה מעודכנת, אוגוסט 1999.

2.
"מדריך לביקורת מערכות מידע בממשלה", משרד הכלכלה והתכנון, האגף לפיקוח כללי בשיתוף עם המכון לפריון העבודה והייצור, ירושלים, סיון תשנ"ה, יוני 1995. 

3.
"CERT - מרכז שירות לנפגעי 'התקפות ממוחשבות' ", ירושלים, אוגוסט 1998.
4.
"נוהל לאבטחה של מידע רגיש ומערכות מידע חיוניות", מהדורה מעודכנת, משרד ראש הממשלה, אגף בכיר לביקורת המדינה והביקורת הפנימית, ירושלים, אוגוסט 1999. 
5.
"ביקורת ובקרות במערכי מידע", מהדורה זמנית, ירושלים, אוקטובר 1999.

6.
"ההיערכות לקראת "באג 2000" דו"ח מעקב בעקבות דו"ח מיוחד של מבקר המדינה", משרד ראש הממשלה, אגף בכיר לביקורת המדינה והביקורת הפנימית, ירושלים, כסלו תש"ס, דצמבר 1999.

7.
"נהלי מסגרת - אבטחת 'מידע רגיש' ומערכות מידע", ירושלים, מאי 2000.

8.
"פיקוח ובקרה, מערכת ממוחשבת לשירות הממשלה", ירושלים, נובמבר 2001.

9.
"ביקורת ובקרות במערכי מידע", מהדורה שניה מעודכנת, ירושלים, נובמבר 2001.

10.
"ביקורת ובקרות במערכי מידע", מהדורה שלישית מעודכנת, ירושלים, דצמבר 2002.

11.
"ביומטריה לשירות הממשלה", מאסף מקורות, ירושלים, מארס 2003.
12. 
"נהלי מסגרת לאבטחת מידע", מהדורה שניה (להערות), ירושלים, ספטמבר 2003.
	13.
	"Minimum Security Standards For The Handling and Issuance Of Machine Readable (and other) Passports", (Recommended Standard Practices For the World's Governments), G-8 and I.C.A.O.

ועדת ההיגוי – ביומטריה בשירות המדינה; עורך: עוזי ברלינסקי, ירושלים, נובמבר 2003.


	14.
	"American National Standard for Information Systems – Data Format For The Interchange Of Fingerprints"

משרד ראש הממשלה, אגף בכיר - ביקורת המדינה וביקורת פנימית, ועדת ההיגוי – ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.



	15.
	"משרד ההגנה של ארה"ב (DOD) – הליכים לבחירת ספקי ציוד ותוכנה ביומטריים"; ועדת ההיגוי – ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.



	16.
	"אמצעי זיהוי ביומטריים – תקני ארגון התעופה הבינלאומי ICAO, מאי 2003"; משרד ראש הממשלה, אגף בכיר - ביקורת המדינה וביקורת פנימית, ועדת ההיגוי – ביומטריה בשירות המדינה; עורך: עוזי ברלינסקי, ירושלים, טבת תשס"ד, ינואר 2004.



	17.
	"ביומטריה וההגנה על הפרטיות", הצוות הבינמשרדי – ישומים ביומטריים בממשלה; ערכו עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, סיון תשס"ד, יוני 2004.


ו.
אתיקה לשירות המדינה

1.
"ניגודי עניינים בעידן ה-OUTSOURCING בשירות הציבורי", עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשנ"ח, פברואר 1998.

2.
"תמיכות בעמותות ובמוסדות ציבור על ידי הממשלה - ממצאי ביקורת ויישומים (טיוטה)" עוזי ברלינסקי ופנינה סופר, משרד ראש הממשלה, אגף בכיר לביקורת המדינה וביקורת פנימית, ירושלים, סיון תש"ס, יוני 2000.

3.
"אתיקה לשירות המדינה - קודים אתיים, מאמרים והנחיות", מהדורה זמנית, ירושלים, תמוז תשס"א, יולי 2001.

4.
"אתיקה לשירות המדינה", דברים שנאמרו בכינוס "מעלה החמישה",          ב-2001-07-11, ירושלים, שבט תשס"ב, פברואר 2002.
5.
 “Ethics and Corruption in the Information Age, The Israeli Experience”, Uzy Berlinsky, Director, Inspector-General, State of Israel. 
6.
“Corruption in A Changing World Comparisons, Theories and Controlling Strategies” Vol. I, II. Editors: Berlinsky, U., Friedberg, A, Werner, S.B., Jerusalem, June 1993 

7.
“Politics, Ethics and the Professions. A Selection of Articles", Editors: Berlinsky, U., Fridberg, A., Werner, S.B.. Publishing Jerusalem, June 1999  
8.
"כללי התנהגות לעובדי מדינה", טיוטא להערות, כתב וערך: עוזי ברלינסקי, המפקח הכללי, משרד ראש הממשלה, ירושלים, אלול תשס"ג, ספטמבר 2003.
9.
"הדין המשמעתי בשירות המדינה", הלכות אתיות, עורך: עוזי ברלינסקי, ירושלים, חשון תשס"ד, אוקטובר 2003.
10.
"הצהרת הון בשירות הציבורי, מסמכי יסוד", עורך: עוזי ברלינסקי, ירושלים, כסלו תשס"ד, דצמבר 2003.
11.
"אתיקה במערכת הבריאות, מבחר מקורות", עורך: עוזי ברלינסקי, ירושלים, טבת תשס"ד, ינואר 2004.
ז.
שונות
1. 
"חוזר המפקח הכללי" מספר 1 (דצמבר 1986) עד מספר 36 (ספטמבר 1993) בעריכת גב' רחל כספי, משרד הכלכלה והתכנון, האגף לפיקוח כללי. 

2.
"צעד אחר צעד, קליטה ראשונה", משרד הכלכלה והתכנון, האגף לפיקוח כללי, ירושלים, שבט תשנ"א, פברואר 1991 (בעריכת רחל כספי). 

3.
"הרפורמה בחינוך ואזורי הרישום", משרד הכלכלה והתכנון, אגף הפיקוח הכללי, ירושלים, אייר תשנ"ד, אפריל 1994.

4.
"המדריך לביקורת פנימית בשירות המדינה", משרד הכלכלה והתכנון, האגף לפיקוח כללי בשיתוף עם נציבות שירות המדינה, ירושלים, אדר א' תשנ"ה, פברואר 1995. 

5.
"קבורה בשנות ה-2000 - החלטות, מסמכי יסוד וכיווני פעולה מוצעים", ירושלים, ינואר 2000.
6.
"דיון משותף לוועדת השרים לענייני תיאום, מינהל וביקורת המדינה וועדת השרים לענייני רעידות אדמה", ירושלים, סיוון תשס"א, יוני 2001.

7.
"יחסי שלטון מרכזי ומקומי - חומר רקע לדיוני ועדת שרים לתיאום, מינהל וביקורת המדינה בראשות השרה ציפי ליבני" ירושלים, יולי 2001.

8.
"ערי הפיתוח בדרום הארץ", ממצאי ביקורת, החלטות ומעקבים, ירושלים, נובמבר 2001.

